
Patrisijai 


PIRMA DALIS 


SERŽANTAS DIRSTELI į motiną Patrosiniją — sparva vis 
ten pat. Valtis supasi drumzliname vandeny, medžių sienos abi- 
pus skleidžia karštą, lipnų tvaiką. Pasislėpę palmių lapų sto- 
ginėje nuo žalsvai geltonos vidurdienio saulės, nuogi lig juos- 
mens miega gvardiečiai: Mažius pasidėjęs galvą Griaumedžiui 
ant pilvo, Blondino kūnu srūte srūva prakaitas. Juodaodis knar- 
kia išsižiojęs. Valtį eskortuoja debesys moskitų, tarp miegan- 
čiųjų plasnoja peteliškės, siuva vapsvos, riebios musės. Mo- 
toras vienodai gaudžia, slopsta, gaudžia vėl, locmanas Njeve- 
sas kairiąja ranka sukioja vairą, dešinėje laiko cigaretę, ir 
bronzinis jo veidas po šiaudine skrybėle visai ramus. Keista, 
kodėl šie vietiniai neprakaituoja taip, kaip visi žmonės? Motina 
Anchelika guli paskuigalyje užsimerkusi, jos veidas išvagotas 
gausybės raukšlių; retkarčiais ji liežuvio galiuku nulaižo pra- 
kaitą nuo viršutinės lūpos ir išspiauna. Vargšė senutė, per 
daug varginanti jai ši kelionė. Sparva suplazda mėlynais spar- 
neliais, lengvai pakyla nuo motinos Patrosinijos paraudusios 
kaktos, ratuodama išnyksta akinančiai baltoje šviesoje, ir loc- 
manas ruošiasi gesinti motorą — atplaukėm, seržante, už šitos 
progumos Čikajisas. Bet seržantui širdis sakyte sako, jog ten 
nieko neras. Motoras nutyla, vienuolės ir gvardiečiai atsimer- 
kia, pakelia galvas, dairosi. Locmanas Njevesas iriasi stačias, 
užgriebdamas irklu čia iš kairės, čia iš dešinės, valtis tyliai ar- 
tėja prie kranto, gvardiečiai stojasi, apsivelka palaidines, de- 
dasi kepes, taisosi getrus. Už upės vingio dešiniajame krante 

augmenijos siena netikėtai prasiskiria, ir laukymėje pasirodo 
lopinėlis rausvos žemės — gili raguva leidžiasi iki pat nedidu- 
ko užtakio, aptraukto maurais, prigriozdinto akmenų, prižėlusio 
nendrių ir paparčių. Pakrantėje nematyti nė vienos kanojos, 
raguvoj — nė vieno žmogaus. Valtis dunksteli į seklumą, Nje- 
vesas ir gvardiečiai iššoka ir šlepsi per pilką kaip švinas pur- 
vą. Nė gyvos dvasios, teisybę mangačiai *ž sako — širdis ne- 
meluoja. Seržantas linkso pirmagaly, locmanas ir gvardiečiai 
tempia valtį į kraštą. Tegu padeda motinėlėms, tegu susiima po 
du už rankų ir perneša jas, kad nesušlaptų. Motina Anchelika 
išdidžiai sėda Juodaodžiui ir Griaumedžiui ant rankų, motina 
Patrosinija, kai Mažius ir Blondinas susiima už rankų ir priei- 
na, valandėlę lūkuriuoja, dar nesiryžta, o sėsdama parausta 
kaip vėžys. Gvardiečiai svyrinėdami perbrenda seklumą ir nu- 
leidžia vienuoles ant žemės toje vietoje, kur baigiasi purvynė. 
Seržantas iššoka ir prieina prie skardžio krašto, o motina An- 
chelika jau ryžtingai kopia į šlaitą, motina Patrosinija — iš pas- 
kos, abi ropščia keturpėsčios ir pranyksta rausvų dulkių de- 
besyje. Žemė raguvoje puri, seržantas ir gvardiečiai kas žings- 
nis prasmenga iki kelių, eina susikūprinę, kone trilinki, spring- 
dami dulkėmis, prisidengę burnas nosinėmis, Griaumedis 
prunkščia ir spiaudo. Viršuje jie nupurto vienas kitą, ir ser- 
žantas apsidairo: apskrita laukymė, saujelė lūšnų su kūgiškais 
stogais, siauros maniokų ir bananų ežios, o aplinkui tankus 
miškas. Tarp lūšnų — medeliai su nukarusiais nuo šakų pail- 
gais krepšiais — paukarų ** lizdais. Sakė jis motinai Ancheli- 
kai, 0 ji — ne, negali būti, dabar pačios mato — nė dvasios. 
Bet motina Anchelika trepsi šen, trepsi ten, įeina į vieną lūšną, 
išeina, dirsteli į kitą, pliaukši delnais, baidydama muses, nė 
sekundės nenustovi vietoje ir iš tolo pro dulkes atrodo ne se- 
nutė, o vaikščiojantis abitas, nenustygstantis šešėlis. Motina 
Patrosinija, priešingai, stovi kaip nudiegta, panėrusi rankas 
abito klostėse, ir vedžioja akimis po tuščią kaimelį. Sujuda 
medžių šakos, ir pakyla būrys paukščių žaliais sparnais, juodais 
snapais ir mėlynais gūžiais, šaižiai krykaudami, jie sukasi virš 
apleistų Čikajiso trobelių, o gvardiečiai ir vienuolės žiūri 
į paukščius, kol jie dingsta brūzgynuose, po to kokią valandėlę 


* Mangačiai— Pjuros miesto Mangačerijos kvartalo, kuriame 
gyvena daugiausia indėnai ir metisai, gyventojai. 
** Paukaras — miško paukštis, paplitęs Peru selvoje. 


dar klausosi tolstančio jų riksmo. Čia esama ir papūgėlių, tą 
reikia turėti galvoje, jeigu pritrūktų maisto. Bet jų prisivalgęs, 
motinėle, gali apsirgti dezinterija, arba, paprastai šnekant, su- 
viduriuoti. Iš raguvos kyšteli šiaudinė skrybėlė, ir pasirodo 
įdegęs locmano Njeveso veidas — va kaip išsigando agvaru- 
nai *, motinėlės. Na ir užsispyrėlės— ar joms sakyk, ar sienai. 
Motina Anchelika prieina artyn, pažiūri į vieną, į kitą pusę 
savo mažomis, tarp raukšlių įlindusiomis akutėmis ir kaišioja 
šlakų, — žmonės kažkur čia, netoliese, jokių daiktų nepasiėmę, 
reikia lukterėti, pareis. Gvardiečiai susižvalgo, seržantas užsi- 
rūko cigaretę, du paukarai sklando virš galvų, ir juodos pa- 
auksuotos jų plunksnos blizga lyg drėgnos. Va ir paukšteliai, 
visko yra Čikajise. Tik agvarunų nebėr, juokiasi Griaumedis. 
Reikėjo iš netyčių juos užklupti. Motina Anchelika sunkiai 
šnopuoja — argi motinėlė jų nepažįsta? — kuokštelis žilų plau- 
kų jai ant smakro vos vos krusčioja,— žmonių jie bijo, va ir 
slepiasi, nėra ko manyti, kad sugrįš, kol krikščionys nepasiša- 
lins, nė nosies jie neiškiš. Maža, apvali motina Patrosini'a irgi 
čia, tarp Blondino ir Juodaodžio. Bet juk pernai agvarunai nesi- 
slapstė, juos pasitiko ir dar pavaišino šviežutėmis gamita- 
nomis **, negi seržantas neprisimena? Bet tada jie nežinojo, ko 
mes čia, o dabar jau žino, motinėle Patrosinija, nereikia šito 
pamiršti. Gvardiečiai ir locmanas Njevesas susėda ant žemės 
ir aunasi kojas, Juodaodis atsisuka gertuvės dangtelį, geria ir 
atsidūsta. Motina Anchelika pakelia galvą — įsakyk pastatyti 
palapines, seržante,— kakta suraukta,— ištempti tinklus nuo 
moskitų,— žvilgsnis ramus,— reikės palaukti, kol sugrįš agva- 
runai,— balsas prikimęs, — ir nėr čia ko gižti, ji žino, ką daro. 
Seržantas numeta cigaretę ir sutrypia koja — nieko nepadarysi, 
vyručiai, kelkit. Ir nei iš šio, nei iš to — kud-kudakšt, iš krūmų 
iššoka višta, Blondinas ir Mažius suklykia iš džiaugsmo, — višta 
juoda, — puola prie jos, — kanapėta,— pagauna, bet motina An- 
chelika žaibuoja akimis — banditai, ką jie čia daro, grūmoja 
kumščiu — argi jų ta višta, tegul tučtuojau paleidžia, ir seržan- 
tas — paleiskit, bet, motinėlės, jeigu jie mano čia likti, reikia 
valgymo, negi mirsi badu. Motina Anchelika neleis nepadoriai 


* Agvarunai— indėnų gentis, gyvenanti abiejuose Maranjono 
upės krantuose, Peru šiaurės vakaruose. 
** Gamitana — stambi Amazonės baseino upių žuvis. 


elgtis, argi agvarunai jais pasitikės, jeigu vištas jų pradės 
vogti? Ir apvalaus veido raudonskruostė motina Patrosinija jai 
pritaria — vagi — dievą rūstini, negi seržantas jau pamiršo die- 
vo įsakymus. Višta strykteli žemėn, kudakuoja, plasnoja spar- 
nais, nurūksta, krypuodama į šonus, seržantas gūžteli pečiais — 
ko jos apgaudinėja save, jei tuos žmones pažįsta taip pat, kaip 
ir jis, o gal net geriau. Gvardiečiai patraukia prie raguvos, me- 
džiuose vėl tarška papūgos ir paukarai, dūzgia vabzdžiai, leng- 
vas vėjelis judina jarinų * lapus ant lūšnų stogų. Seržantas at- 
silaido getrus ir kažką piktai murma pro dantis, suraukęs lū- 
pas, ir locmanas Njevesas bičiuliškai plekšnoja jam per petį — 
tegu seržantas negadina sau kraujo ir nusiramina. Seržantas 
vogčiomis kinkteli galva į vienuoles — toks darbas, donai Ad- 
rianai, ir patį velnią išvarytų iš kantrybės. Motiną Ancheliką 
kamuoja troškulys ir po truputį krečia šaltis, — dvasia jos dar 
žvali, bet kūnas jau visai sumenkęs, motina Patrosinija, 0 ta — 
ne, tegu motina Anchelika taip nesako, tuoj pat gvardiečiai iš- 
temps palapines, ji išgers limonado ir atsigaus, pamatys, kad 
bus geriau. Ar tik ne apie jį jodvi kuždasi? Seržantas probėgš- 
mais apžvelgia apylinkę. Mano, jisai kvailys? Jis vėduojasi 
kepe — tai vištos! — ir tuoj sako locmanui Njevesui — išauk- 
lėti Žmonės prie kitų nesišnabžda, o tas jam — žiūrėkit, seržan- 
te, gvardiečiai bėga atgal. Kanojos? Taip, patvirtina Juodaodis. 
Su agvarunais? Ir Blondinas — taip, ponas seržante, ir Mažius — 
taip, ir Griaumedis, ir vienuolės — taip, taip, ir kiekvienas ko 
nors klausia, ima nerimauti, ir seržantas įsako Blondinui grįžti 
prie raguvos, žiūrėti, ką darys agvarunai, ir įspėti jį, jeigu šie 
pradės kopti, o kitiems — įsmukti kur, ir locmanas Njevesas 
surenka nuo žemės getrus ir šautuvus. Gvardiečiai ir seržan- 
tas sueina į arčiausią lūšną, bet vienuolės lieka kur buvusios. 
Tegu ir motinėlės kur pasislepia, greičiau, motina Patrosinija, 
motina Anchelika. Jodvi žiūri į viena kitą, kuždasi, mindžikuo- 
ja vietoje, pagaliau nueina į lūšną priešais. Blondinas, pasislė- 
pęs krūme, rodo pirštu į upę — jau išlipa, seržante, riša ka- 
nojas, kopia, ponas seržante, o seržantas — bobos jūs, tegu 
Blondinas bėga čia ir smunka kur, ko jis vėpso. Griaumedis ir 
Mažius, kniūpsti, žiūri pro plyšius iš čiontos ** karčių suręstoje 


* Jarina —tokia palmė. Jos lapais Peru kaimuose paprastai den- 
giami stogai. 
** Čionta — tokia palmė. 

sienoje, Juodaodis ir locmanas Njevesas stovi vidury aslos, 
o Blondinas atbėgęs pritupia šalia seržanto. Ana jie, motinėle 
Anchelika, ana jie, ir kas, kad motina Anchelika sena, jos akys 
dar šviesios, motina Patrosinija juos pati mato, jie šešiese. Pir- 
ma eina senė ilgais kaltūnais, glebniomis krūtimis, nukarusio- 
mis iki juostos, nešvariu baltu raiščiu per klubus. Paskui ją — 
du nedidukai, pilvoti, neaiškaus amžiaus vyrai, užkritusiais ant 
akių plaukų kuokštais, plonomis kaip degtukai kojomis, nuo- 
gais užpakaliais, tik iš priekio prisidengę geltonu skuduru, pa- 
rištu lianomis. Nešasi jie po kelias bananų kekes. Paskui seka 
dvi mergaitės su plaušų vainikėliais, vienai nosyje auskaras, 
o kita — su antkakliu. Abi visai plikos, kaip ir berniukas, kuris 
tipena iš paskos, — matyt, pats jauniausias ir liesiausias. Jie žiū- 
ri į tuščią aikštę, moteris žiopčioja, vyrai linksi galva. Gal 
išeiti ir užkalbinti juos, motinėle Anchelika? O seržantas — 
taip, vienuolės išeina, dėmesio, vyručiai. Šešios galvos kryp- 
teli tuo pačiu metu ir sustingsta. Vienuolės šypsodamosi ramiai 
žingsniuoja prie agvarunų, o tie glaudžiasi į krūvą, ir netrukus 
jų kūnai jau susispaudę į vieną žemės spalvos masę. Šešios po- 
ros akių subestos į du tamsius abitus, kurie tarsi plaukte plau- 
kia prie agvarunų, ir — jeigu jie užsiožiuos, teks išbėgti lauk, 
tik nešaudykit, vyručiai, šiukštu jų negąsdinkit. Jie prisileidžia 
motinas, ponas seržante, Blondinas manė, kad jie spruks, vos 
pamatę vienuoles. O kokios dailios mergytės, kokios jaunučiu- 
kės, ar ne, ponas seržante? Iš Griaumedžio nelauk doros! Vie- 
nuolės sustoja, ir tą akimirką mergaitės pradeda trauktis ata- 
tupstos, išskečia rankas ir kabinasi senei į kojas, ir ta tuoj pat 
muša delnu joms per pečius, ir nuo kiekvieno smūgio jos nu- 
karusios krūtys krūpčioja ir maskatuoja. Gink dieve nuo tokių 
krūtų! O motina Anchelika kažką nesavu balsu sušunka, nu- 
sispiauna, ima berti gergždžiančius, švogždžiančius, švilpiančius 
garsus, dar nusispiauna ir vėl karingai trata, o jos rankos iš- 
kilmingai braižo ore nesuprantamus ženklus priešais pastėru- 
sius, išblyškusius, abejingus agvarunų veidus. Motinėlė, mat, 
vyručiai, Marmaliuoja pagoniškai ir spiaudo visai kaip čiun- 
čiai *. Tur būt, jiems patinka, ponas seržante, kad krikščionė 
kalba kaip jie, tik ramiau, vyručiai, dar išgirs ir išsigąs. Moti- 
nos Anchelikos balsas, sodrus ir kapotas, lūšnoje gerai girdėti, 


* Čiunčiai — bendras selvoje gyvenančių indėnų pavadinimas. 


11 


ir štai jau Juodaodis ir locmanas Njevesas, taip pat priploję 
kaktas prie sienos, žvelgia pro plyšį. Motina Anchelika su mo- 
tina Patrosinija ir agvarunų vyrai šypsosi, pagarbiai lanksto- 
si, — šitaip mikliai ji apmovė juos, vyručiai, būk tu šitokiai ap- 
sukriai vienuoliūkštei. Ji nemažiau ir prakutus, ar žinąs seI- 
žantas, kad misijoje jos dieną naktį mokosi? Geriau, Mažiau, 
jos- dieną naktį ten už nuodėmes mūsų melstųsi. Motina Patro- 
sinija šypsosi senei, bet toji, nusisukusi į šoną ir vis susirau- 
kusi, laiko už pečių mergaites. Visi kažką vapalioja, ponas ser- 
žante, lyg ir šneka. Motina Anchelika ir tuodu vyrai vaiposi, 
skeryčioja rankomis, spiaudo ant žemės, pertraukia vieni kitus, 
ir staiga visi trys vaikai išsisuka iš senės, ima gainiotis ir kva- 
ir akių neatplėšia. Ar pastebėjo seržantas, koks jis dvėsena? 
Galva didelė, o liemuo menkut menkutėlis,— nei pridėsi, nei at- 
imsi, voriukas, ir tiek. Didelės vaiko akys iš po kupetos plau- 
kų, užkritusių ant kaktos, smeigte įsmeigtos į lūšną. Tiek įdegęs, 
kad juodas it vabalas, kojos kreivos ir gyslotos. Tik staiga 
iškelia ranką ir sušunka, — velnio išpera, girdite, vyručiai, įžiū- 
rėjo, ponas seržante, ir lūšnoje viskas virsta aukštyn kojomis, 
gvardiečiai keiksnojasi, stumdosi ir klupdami išsiverčia laukan, 
agvarunai sugargaliuoja kažką iš gomurio. Tegu nuleidžia šau- 
tuvus, stuobriai netašyti, piktai mojuoja kareiviams motina An- 
chelika, įkrės jiems leitenantas. Mergaitės glaudžiasi prie senės, 
Ięs pusiaukelėj tarp gvardiečių ir vienuolių. Vienam agvarunui 
iškrinta iš rankų bananų kekė, kažkur sukudakuoja višta. Loc- 
manas Njevesas stovi ant lūšnos slenksčio su cigarete dantyse, 
atsismaukęs ant pakaušio šiaudinę skrybėlę. Ką seržantas daro, 
ir motina Anchelika net pašoka iš pykčio — ko jis kišasi, kai 
niekas jo neprašo? Taip, bet, jeigu jie nuleis šautuvus, laukinių 
nė kvapo neliks, motinėle Anchelika, bet ji parodo jam straz- 
danotą savo kumštį, ir seržantas — nuleiskit šautuvus, vyru- 
čiai. Motina Anchelika vėl kalbina agvarunus, ji aiškina jiems 
švelniai, bet įsakmiai, ištiesusi rankas, braižo ore kažkokius 
ženklus, ir sustingę vyrų veidai pamažu atsileidžia, ir štai jau 
puse lūpų atsakinėja jai, 0 ji šypsosi ir, pasiryžusi žūt būt 
pasiekti savo, mala ir mala kažką. Vaikiūkštis prieina prie gvar- 
diečių, uosto šautuvus, prideda pirštą. Griaumedis sprigteli jam 
į kaktą, jis suspigęs atšoka,— išsigando kekšius, ir Griaume- 

džiui iš juoko dreba pilvas, dvigubas smakras ir žandai. Motina 
Patrosinija net išbąla — begėdis, ką jis čia blevyzgoja, nejaugi 
jis, nepraustaburnis, nė kiek jų negerbia, ir Griaumedis — 
atsiprašau, — susigėdęs nuleidžia savo bulišką galvą, — netyčia 
išsprūdo, motinėle Patrosinija, nesuvaldžiau liežuvio. Mergai- 
tės ir berniūkštis trinasi tarp gvardiečių, apžiūrinėja juos, baks- 
noja pirštais. Motina Anchelika ir tie du agvarunai draugiškai 
šnekučiuojasi, tolumoj dar spindi saulė, tačiau virš miško auga 
kitas miškas, balti galviniai debesys — bus lietaus. Juos va 
ką tik išplūdo motina Anchelika, o jie — nė žodžio. Motina 
Patrosinija juokiasi — kvailiuk, stuobrys — ne keiksmažodis, 
stuobrys irgi medis, kietas kaip jo galva, o motina Anchelika 
atsisuka į seržantą — jie pavalgys drauge, tegu atneša dovanas 
ir limonadą. Jis pritaria ir, parodęs į raguvą, įsako Mažiui ir 
Blondinui — kalė toji vienuolė, vyručiai, puotos užsimanė — 
žalių bananų ir žalios žuvies. Vaikai zuja aplink Griaumedį, 
Juodaodį ir locmaną Njevesą, o motina Anchelika, senė ir vy- 
rai sukloja ant žemės bananų lapus, atitempia iš lūšnų molinių 
indų ir maniokų, užkuria ugnį, susuka į lapus bagrus ir boka- 
čikas *, suriša juos lianomis ir suneša prie ugnies. Nejaugi, 
seržante, jie lauks kitų? Tam laukimui galo nebus,— locmanas 
Njevesas švysteli nuorūką — kiti negrįš, jeigu išėjo, vadinasi, 
nenorėjo svečių, žiūrėk, dar ir šitie padus parodys. Taip, ser- 
žantas viską mato, bet su vienuolėmis geriau nesiginčyk. Ma- 
žius ir Blondinas grįžta su krepšiais ir termosais, vienuolės, ag- 
varunai ir gvardiečiai apsėda ratu bananų lapus, senė, pliauk- 
šėdama delnais, vaiko vabzdžius. Motina Anchelika dalija do- 
vanas, ir agvarunai jas ima be didelio džiaugsmo, tačiau pas- 
kui, kai vienuolės ir gvardiečiai pradeda valgyti žuvis, gabalus 
atsiplėšdami pirštais, abudu vyrai, nė nepažvelgę į vienas kitą, 
prasidaro krepšius, švelniai glosto veidrodėlius, narsto karolius, 
dabar ir senės akyse įsižiebia godumo kibirkštėlės. Mergiūkš- 
tas — velniai rautų, ko gero, susuks pilvą, paleis vidurius, iš- 
pamps visas kaip vampyras, kūną išbers šunvotės, pratruks ir 
ims pūliuoti. Jis laiko prie lūpų gabalėlį žuvies, mirkčioja, ir 
Juodaodis, Mažius ir Blondinas taip pat viepiasi šlykštėdamiesi, 
motina Patrosinija užsimerkia, nuryja, raukosi iš pasibiaurėji- 


* Bagrai ir bokačikos — žuvys, kurių apstu Amazonės van- 
denyse. 

mo, ir tiktai locmanas Njevesas ir motina Anchelika tiesia Ir 
tiesia rankas prie bananų lapų, drasko į gabalus baltą mėsą ir, 
išrinkę ašakas, gardžiuodamiesi kemša ją į burną. Visi čionykš- 
čiai kažkuo panašūs į čiunčius, net vienuolės, ypač kai valgo. 
Seržantas atsirūgsta, visi į jį sužiūra, ir jis sumišęs ima kosėti. 
Agvarunai, apsikarstę karoliais, puikuojasi vienas prieš kitą. 
Raudoni kaip granatas stiklo rutuliukai labai gražu prie tatui- 
ruotės, dabinančios krūtinę, tam vyrui, kuriam ant vienos ran- 
kos šešis kartus apsuktas rožančius, o ant kitos — tiis. Kada jie 
išplauks, motinėle Anchelika? Gvardiečiai žiūri į seržantą, ag- 
varunai liaujasi kramsnoję. Mergaitės nedrąsiai paliečia spin- 
dinčius karolius ir apyrankes. Reikia lukterėti kitų, seržante. 
Agvarunas su tatuiruote kažką kalba, ir motina Anchelika — 
va, Matot, seržante, jūs juos užgaunat, valgykit ir nesivaipy- 
kit. Jis neturi apetito, bet norėtų kažką pasakyti — motina 
Anchelika, jie nebegali ilgiau pasilikti Čikajise. Motina Anche- 
lika pilna burna — seržantas čia pasiųstas padėti joms,— jos 
maža tvirta ranka suspaudžia kaklelį termoso su limonadu,— 
o ne komanduoti. Klauskit Mažių, jis girdėjo, ką sakė leitenan- 
tas, ir Mažius — kad jie sugrįžtų ne vėliau kaip po savaitės, 
motinėle. Praėjo jau penkios dienos, o kiek sugaišime beplauk- 
dami atgal, donai Adrianai? Tris dienas, jeigu neužklups lietus. 
Va, matot, jis čia niekuo dėtas, toks įsakymas, motinėle. Tuo 
pat metu protarpiais girdėti ir gomurinė agvarunų kalba: vyrai 
garsiai šnekučiuojasi, sprendžiant iš gestų, sulygina savo apy- 
rankes. Motina Patrosinija nuryja kąsnį ir atsimerkia — o jeigu 
kiti negrįš? O jeigu jie sugrįš tik po mėnesio? Žinoma, čia ga- 
lima tik spėlioti — ji vėl užsimerkia,— gal būt, ji klysta,— ir 
nuryja. Motina Anchelika niaukiasi, veidas dar labiau susirau- 
kia, ranka timpčioja kuokštelį žilų plaukų ant smakro. Seržan- 
tzs avurbteli gurkšnį iš gertuvės. Blogiau nei ricina, čia ir kait- 
ra ne tokia, kaip jų krašte, čia viskas švinksta. Griaumedis ir 
Blodinas išvirtę aukštielninki, užsimaukšlinę ant akių kepes, ir 
Mažius klausia — ar kas yra matęs nors vieną tų pabaisų, apie 
kurias užsiminė donas Adrianas, ir Juodaodis pertraukia — tei- 
sybė, tegu donas Adrianas kalba, tegu pasakoja, kas jos per 
vienos. Tai pusė žuvies, pusė moters, gyvena jos užtakių sietu- 
vose, lūkuriuodamos skenduolių, ir, vos tik apsiverčia kanoja, 
stveria žmones ir nusitempia į povandeninius savo rūmus. Pa- 
guldo juos į hamakus, nunertus ne iš džiuto, 0 iš gyvačių, ir 

ten smaginasi su jais, o motina Patrosinija — jau vėl pradedat 
pagoniškus tauškalus? Ne, ne. Ir dar mano esą krikščionysė 
Anaiptol, motinėle, jie kalbėjo apie orus, užeis lietus, ar ne. 
Motina Anchelika, sunėrusi rankas ant pilvo, pasilenkia prie 
agvarunų, kažką įrodinėja jiems lipšniu balsu, be paliovos šyp- 
sodamasi, ir vyrai, nė nekrustelėję iš vietos, pamažu išsitempia, 
tiesia kaklus lyg gervės, kada, šildydamosi saulės atokaitoje 
prie upės, staiga pamato toli laivo dūmelį, ir iš nuostabos 
išsiplečia jų vyzdžiai, o vieno jų krūtinė čia išsitempia, čia 
įdumba, ir tatuiruotė, čia ryškėja, čia ištyžta, ir abu palengva 
svyra prie motinos Anchelikos, rūstūs, be žado, o kaltūnuotoji 
senė išskėstom rankom griebia mergaites. Berniūkštis vis dar 
kemša. Dėmesio, vyručiai, dabar mūsų eilė. Locmanas, Mažius 
ir Juodaodis tyli kaip žemė. Blondinas pakyla ir niūkteli Griau- 
medžiui į pašonę, vienas agvarunų iš padilbų žvelgia į seržan- 
tą, paskui pasižiūri į dangų, senė apglėbia mergaites ir prispau- 
džia jas prie nudribusių savo krūtų, o berniūkščio akys klai- 
džioja nuo motinos Anchelikos prie vyrų, paskui — nuo senės 
prie gvardiečių ir vėl įsminga į motiną Ancheliką. Agvarunas 
su tatuiruote pradeda garsiai šūkauti, jam pritaria antrasis ir 
senė, uraganas garsų nustelbia motinos Anchelikos balsą, ir ji 
purto galvą, krato rankas, ir staiga, nesiliaudami balbatuoti ir 
spiaudyti, abudu vyrai lėtai ir iškilmingai nusikabina karolius, 
nusimauna apyrankes, ir ant bananų šakų lyg lietaus lašai pa- 
byra karoliukai. Agvarunai ištiesia rankas prie žuvų likučių, 
tarp kurių lyg upeliūkštis vinguriuoja rudų skruzdėlių kirbinė. 
Dabar jų nebeprišnekinsit, vyručiai, jeigu 'au pasibaidė, bet jie 
pasirengę ir suries į ožio ragą, kai tik įsakys ponas seržantas. 
Agvarunai valosi melsvai baltus žuvies gabalus, stvarsto na- 
gais, traiško skruzdėles ir kruopščiai vynioja maistą į gyslo- 
tus lapus. Tegu Mažius ir Blondinas pasiima globoti mergai- 
tes, seržantas jas paveda jiems, ir Griaumedis — va kam asi; 
sekė. Motina Patrosinija, balta kaip drobė, krutina lūpas, jos 
pirštai spaudžia juodus rožančiaus karoliukus. Ir šit kas, ser- 
žante, tegu jie nepamiršta, kad jos dar vaikai, — gerai, gerai, 
jis žino, — tegu Griaumedis ir Juodaodis sutramdo plikarie- 
čius, — tegu motinėlė nesirūpina, ir motina Patrosinija — šiukš- 
tu, nebūkit žiaurūs, ir tegu locmanas surenka daiktus, tik ne 
taip žvėriškai, — švenčiausioji panele, dievo motina. Visi žiūri 
į blyškias motinos Patrosinijos lūpas, ir ji — melskis už mus, — 

varstydama juodus karoliukus, ir motina Anchelika — nusi- 
raminkit, motina Patrosinija, o seržantas — jau laikas. Jie pa- 
mažu atsistoja. Griaumedis ir Juodaodis nusipurto kelnes, pasi- 
lenkia, ima šautuvus, ir prasideda: žingsniai — ir mūsų mir- 
ties — riksmas — valandą — berniūkštis užsidengia veidą ran- 
komis, o abu agvarunai pastėra,— atleisk mums mūsų kaltes, — 
kalena dantimis ir it paklaikę spokso į atstatytus šautuvų vamz- 
džius,— amen. Bet senė nepasiduoda Mažiui, o mergiūkštės, 
raitydamosi kaip unguriai, stengiasi ištrūkti iš Blondino rankų. 
Motina Anchelika prisidengia burną nosine, kyla sūkuriai dul- 
kių, Griaumedis čiaudi, ir seržantas — vikriau, vyručiai, prie 
raguvos, motinėle Anchelika. O kas pagelbės Blondinui, negi 
seržantas nemato, kad jos gali kaip mat ištrūkti? Mažius ir 
senė susikibę voliojasi ant žemės, — tegu Juodaodis padeda 
sios už parankių, nueina prie raguvos, Blondinas vilkte velka 
besiginančias mergiotes, o Juodaodis įtūžęs tampo senei kaltū- 
nus, kol Mažius ištrūksta ir atsistoja. Bet senė puola iš paskos, 
pasiveja, drasko nagais, o seržantas — viskas, Griaumedi, ga- 
lim sprukti. Nenuleisdami nutaikytų į vyrus šautuvų, jie trau- 
kiasi atbuli, kulnai slidinėja, 0 agvarunai tuo tarpu atsikelia 
ir slenka į priekį, tarsi šautuvai juos prie savęs būtų traukę 
kaip magnetas. Senė pašoka lyg koata *, krinta ir stveria Ma- 
žiui ir Juodaodžiui už kojų, jie susvirduliuoja,— o švenčiausioji 
panele! — ir taip pat krenta, — tik nerėkite taip, motina Patro- 
sinija. Iš upės pūstelėja vėjas, šen bei ten pakyla oranžinių dul- 
kių debesys, ir tarsi bimbalai mirguliuoja ore žemės grumste- 
liai. Agvarunai per daug nesišiaušia, kol mato nutaikytus į juos 
šautuvus, ir raguva jau čia pat. Jeigu jie užpuls Griaumedį, jis 
šaus? Ir motina Anchelika — kad tik nenušautų jis jų, galvijas. 
Blondinas sugriebia viena ranka mergaitę su auskaru -— ko 
jie dar nesileidžia, seržante? — o kita mergaitę su antkakliu— 
dabar jos nurims, dabar tikrai jau nurims, ir jos nerėkia, tik 
iš visų jėgų spyriojasi, stengiasi ištrūkti, muša galvomis, pe- 
čiais, spiria kojomis, o locmanas Njevesas žingsniuoja su ter- 
mosais,— greičiau tenai, donai Adrianai, nieko nepalikot. Ne, 
nieko, kai tik seržantas palieps, jie tuoj pat išplauks. Mažius 
ir Juodaodis laiko senę už pečių ir plaukų, ir ji kiurkso ant 


* Koata—į vorą panaši beždžionė. 

žemės, rėkia ir retkarčiais bejėgiškai daužo kumščiais jiems per 
kojas, — ir pagerbtas tavo sūnus, dievo motina,— o Blondinas 
jų jau nebeišlaiko, rodos, ims ir ištruks,— Jėzus. Agvarunas 
su tatuiruote žiūri į Griaumedžio šautuvą, senė gailiai ūbauja ir 
rauda, 0 ašaros, srūvančios per veidus, išplauna purvo luobe du 
vingiuotus griovelius, o Griaumedis — tegu nesikrausto iš pro- 
to. Bet jeigu plikarietis jį pultų, juokai į šalį, seržante, jis per- 
skels jam kiaušą buože. Motina Anchelika atsiima nosinę nuo 
burnos — kaip jis drįsta šitaip burnoti, kodėl jam nieko nesa- 
ko seržantas, o Blondinas — galim leistis? Tos patrakėlės jį 
visą apdraskė. Mergaitės nepasiekia jo veido, bet kaklas — vie- 
nos mėlynės ir įdrėskimai, marškiniai suplėšyti, sagos ištrau- 
kytos. Kartais atrodo, jog jau visai netenka vilties, suglemba, 
tik gaikši, bet tuoj pat vėl pradeda tąsytis, draskosi, spardosi 
basomis kojomis, Blondinas keikia ir tampo mergaites, o jos 
vis spardosi. Tegu motina pagaliau leidžiasi, ko ji laukia, ir 
Blondinas taip pat, o motina Anchelika — ko jis jas taip tam- 
po, juk jos mergaitės, tavo sūnus Jėzus, dievo motina. Jeigu 
Mažius ir Juodaodis paleistų senutę, ji pultų juos, ką gi jiems 
daryti? O Blondinas — tegu motina Anchelika pati pabando jas 
išlaikyti, argi ji nemato, kaip jos draskosi. Seržantas atkiša 
šautuvą, agvarunai žingsnį pasitraukia, Mažius ir Juodaodis 
paleidžia senę ir valandžiukę stovi, pasirengę gintis, jeigu ji 
vėl pultų, bet ji nė krust, tik akis šluostosi, ir čia, tarsi išdy- 
gęs iš dulkių debesio, prie jos atsiranda berniūkštis. Jis atsitu- 
pia ant galų pirštų ir įsikniaubia į išsekusios jos krūtis. Mažius 
ir Juodaodis liuokteli žemyn ir netrukus išnyksta iš akių,— 
o kaipgi, velniai rautų, Blondinas vienas nutemps mergaites, 
kodėl taip, seržante, dėl ko jie eina sau, o motina Anchelika 
ryžtingai žengia prie jo, mMosikuodama rankomis — padėsianti 
jam. Ji siekia mergaitės su auskaru, bet nesuspėja jos paliesti 
ir susiriečia iš skausmo, o mažutis kumštis dar kartą dingsta 
tarp abito klosčių, ir motina Anchelika gailiai suklinka ir grie- 
biasi už pilvo. Blondinas pakrato mergaitę kaip skurlį — ką jis 
sakęs, argi čia ne žvėriūkštis? Išbalusi ir susigūžusi motina 
Anchelika dar kartą mėgina, abiem rankom stveria už tamsios 
mergytės rankos — šventoji Marija, kaip jos klykia, dievo mo- 
tina, spardosi, šventoji Marija, draskosi,— visi kosti, — dievo 
motina, gana tų raudų, tegu leidžiasi, mikliau, motiną Patrosi- 
nija — ko ji, kalė, taip išsigando, ir kiek dar jie krapštysis, — 

tegu leidžiasi, velniai rautų, seržantui jau baigiasi kantrybė. 
Motina Patrosinija apsigręžia, stačia galva nusirita nuo skar- 
džio ir dingsta iš akių. Griaumedis nutaiko į agvaruną su ta- 
tuiruote, ir tas traukiasi atatupstas. Kokia baisi neapykanta jo 
žvilgsnyje, seržante, matyt, piktas, išgama, piktas ir išdidus, 
tokios akys, tur būt, tik čiuljačiakio *. Dulkių sūkuriai gaubią 
besileidžiančius, jau toli, senutė rauda, raitosi, mėšlungio trau- 
koma, 0 vyrai nenuleidžia akių nuo šautuvų vamzdžių, buožių 
ir atsuktų į juos apskritų, juodų kiaurymių. Nepersistenk, 
Griaumedi. Jis nepersistengia, seržante, bet kokių velnių jie 
taip akiplėšiškai spokso, kaip jie drįsta. Blondiną, motiną An- 
cheliką ir mergaites taip pat apgaubė dulkių skraistė, ir senė, 
prišliaužusi prie skardžio krašto ir siekdama speniais žemę, 
žiūri upės link, berniukas taip keistai rauda, jog tas jo verks- 
mas panašus į kraupų nakties paukščio klyksmą, o Griaume- 
džiui išties nelabai patinka, kad tie plikariečiai taip arti, — 
seržante, kaip jis dabar nusileis, kai jie liko vieni. Ir čia subur- 
bia motoras. Senė nutyla, pakelia akis ir žvelgia į dangų, ir 
berniukas ir abu vyrai — dairosi lėktuvo. Pats laikas, Griau- 
medi. Jie kilsteli šautuvus ir akies mirksniu vėl juos atkiša, 
agvarunai persigandę atšoka, ir štai seržantas ir Griaumedis, 
taikydami į juos, atbuli kopia nuo skardžio, grimzdami iki ke- 
lių purioje žemėje, o motoras vis garsiau burbia, pupsi, trata, 
gaudžia — net oras aplinkui dreba, o raguvoje — tai ne lauky- 
mėje, vėjo nėra, tik tvankuma, ir raudonos dulkės taip dirgina 
gerklę, kad norisi išvien čiaudėti. Viršuje, ties skardžių, vos 
gali įžiūrėti užverstas aukštyn, susivėlusias galvas — agvarunai 
ieško akimis tarp debesų lėktuvo, ir gaudžia motoras, ir mer- 
gaitės verkia, greičiau, Griaumedi! Ką, ponas seržante? Jis jau 
nebeturi jėgų. Jie skuodžia liežuvius iškišę per klampią sek- 
lumą ir, pribėgę valtį, tik žiopčioja ir negali kvapo atgauti. 
Pagaliau, ko jie taip delsia? Kaip čia Griaumedis įlips, jeigu 
jie taip susėdę, patogiai išsipleikę, tegu pasislenka. Bet jam 
reikėtų suliesėti: domės, lipa Griaumedis, ir valtis pakrypsta, — 
baikit juokus, ko gi jie dar neplaukia, seržante. Tučtuojau 
plauksim, motina Anchelika,— ir mūsų mirties valandą, amen. 

* Čiuljačiakis — pasakų būtybė, biauri ir pikta, neužauga 
nevienodomis kojomis. 

TRINKTELĖJO durys, ir viršininkė pakėlė nuo stalo galvą, — 
į kabinetą lyg vėtra įlėkė motina Anchelika ir užmetė pamėlu- 
sias rankas ant kėdės atlošo. 

— Kas yra, motina Anchelika? Kas jums? 

— Jos pabėgo, motina! — vos ištarė motina Anchelika,— 
Dievuliau mano, visos lig vienos. 

— Ką jūs sakot, motina Anchelika? — pašoko viršininkė 
ir puolė prie durų.— Auklėtinės? 

— Dievuliau mano, dievuliau mano,— raudojo motina An- 
chelika, tankiai, monotoniškai linksėdama galvą kaip višta, 1e- 
santi pabertus grūdus. 

Santa Marija de Njeva — miestukas Njevos ir Aukštutinio 
Maranjono santakoje, įsispraudęs tarp šių dviejų upių. Priešais 
jį, Maranjone, dunkso dvi salelės, į kurias žiūrėdami, gyven- 
tojai supranta, ar kyla upėje vanduo, ar krinta. Kai nėra rūko, 
iš Santa Marijos de Njeva matyti vakaruose žalios kalvos, 
o rytuose, toje pusėje, kur plačioji upė plukdo savo vande- 
nis, — milžinų Kordiljerų gūbriai, pro kuriuos Maranjonas prasi- 
muša giliu Pongo de Manseričės tarpekliu: dešimt kilometrų 
nuo leitenanto Pinglo forto iki Borcho forto vien tik slenks- 
čiai, verpetai ir srautuliai. 

— Va pro šičia, motina, matot, varteliai atdari,— rodė moti- 
na Patrosini'a.— Ne kitur, tik pro čia. 

Viršininkė pakėlė žibintuvėlį ir pasilenkė, bet nieko neįžiū- 
rėjo tarp tankiai sužėlusių dilgėlių ir varnalėšų, kuriose knibž- 
dėte knibždėjo aibės vabzdžių. Atsirėmusi ranka į vartelius, 
viršininkė atsisuko į vienuoles. Abitai jų buvo susilieję su tam- 
sa, bet gaubtai baltavo kaip gervių kuodai. 

— Suraskit Bonifasiją, motina Anchelika,— sumurmėjo virši- 
ninkė.— Atveskit ją pas mane į kabinetą. 

— Tučtuojau, motina. 

Žibintuvėlis akimirkai apšvietė kuokštelį plaukų motinai An- 
chelikai ant smakro ir mirksinčias jos akutes. 

— Praneškit donui Fabijui, motina Griselda,— pasakė virši- 
ninkė— o jūs — leitenantui, motina Patrosinija. Tegu nedel- 
siant vyksta jų ieškoti. Paskubėkit, motinos. 

Du balti nimbai atsiskyrė nuo kitų ir nuplaukė į misijos 
kiemo pusę. Viršininkė, lydima vienuolių, nuėjo link misijos 


19 


rezidencijos palei sodo tvorą, už kurios retkarčiais kažkas stai- 
ga karkteldavo, nustelbdamas šikšnosparnių sparnų šlamėjimą 
ir cikadų čirškimą. Tarp medžių kartkartėmis kažin kas sužyb- 
čiodavo, sumirguliuodavo, — jonvabaliai, pelėdų akys? Viršinin- 
kė stabtelėjo prie koplyčios. 

— Eikit į vidų, motinos,— švelniai tarė ji— Pasimelskit 
į mergelę, kad kokia bėda mūsų neištiktų. Aš greit ateisiu. 

Santa Marija de Njeva — miestukas, panašus į netaisyklin- 
gą piramidę, kurios pagrindas dvi upės. Njevos pakrantėje 
prieplauka, ir aplink plūduriuojantį molą supasi agvarunų ka- 
nojos, krikščionių valtys. Aukštėliau — aikštė, geltonos kaip 
ochra žemės kvadratas, kurio centre stypso stori pliki kapiro- 
nų * kamienai. Į vieną jų per nacionalines šventes gvardiečiai 
iškelia vėliavą. Aplink aikštę — nuovada, gubernatoriaus būsti- 
nė, krikščionių namai ir smuklė, kurią laiko visų amatų meist- 
ras Paredesas — jis ir prekiauja, ir dailidžiauja, ir moka sutai- 
syti lipčikus, tokį gėralą, kur sužadina meilę. O dar aukščiau, 
ant dviejų kalvų, kyšančių virš miestuko, įsikūrusi misija: cin- 
kuotos skardos stogai, ramsčiai iš molio ir ponų **, tinkuotos 
sienos, Metaliniai tinklai ant langų ir medinės durys. 

— Negaišim laiko, Bonifasija,— tarė viršininkė.— Papasakok 
man viską. 

— Ji buvo koplyčioje,— tarė motina Anchelika.— Ten ją ir 
užklupo motinos. 

— Aš juk tave klausiu, Bonifasija,— pasakė viršininkė.— 
Ko lauki? 

Bonifasija vilkėjo mėlyna tunika, krintančia plačiomis klos- 
tėmis nuo pečių iki pat blauzdų, basos pėdos, raudonos kaip 
ir vario spalvos asla, atrodė lyg paplokšti gyvūnai su dau- 
gybe galvų. 

—- Ar tu negirdėjai? — įsiterpė motina Anchelika.— Prakal- 
bėk pagaliau. 

Kabineto prietemoj Bonifasijos veidas, apgaubtas juodos 
skraistės, atrodė dar dviprasmiškesnis, lyg niūrus, lyg abejin- 
gas, didelės jos akys žvelgė įsispyrusios į rašomąjį stalą; kar- 
tais, papūtus vėjui iš sodo, suplevenusi lempos liepsna aki- 

* Kapirona — Amazonės baseine paplitęs medis, kuriam leng- 


vai atšoka ir nukrinta žievė, palikdama pliką kamieną. 
** Pona-— tokia palmė. 

mirkai jas nušviesdavo, ir tada galėjai įžiūrėti, kad jos žals- 
vos ir švelniai blizga. 

— Iš tavęs raktus pavogė? — paklausė viršininkė. 

— Tu stačiai nepataisoma, dykūne, — motina Anchelika mos- 
telėjo ranka virš Bonifasijos galvos.— Matai, prie ko privedė 
tavo apsileidimas? 

— Palaukit, motina, aš pati, — tarė viršininkė, — Neversk ma- 
nęs čia ilgai gaišti, Bonifasija. 

Bonifasija stovėjo, nuleidusi galvą, jos rankos karojo, krūti- 
nė vos vos kilnojosi. Tiesios storos lūpos buvo kietai sučiaup- 
tos, šnervės ritmingai pūtavo. 

— Aš supyksiu, Bonifasija,— pasakė viršininkė, — Juk aš ge- 
ruoju su tavim kalbu, o tau nė motais. Kada tu jas palikai vie- 
nas? Užrakinai miegamojo duris? 

— Atsakyk galų gale, velnio išpera! — motina Anchelika 
timptelėjo Bonifasijai už suknelės.— Dievas tave nubaus už to- 
kią puikybę. 

— Dieną bet kada gali eiti į koplyčią, bet naktį tavo parei- 
ga — saugoti auklėtines,— tarė viršininkė.— Kodėl be leidimo 
išėjai iš kambario? 

Į duris kažkas du kartus subarbeno, vienuolės atsigręžė, 
Bonifasija kilstelėjo vokus, ir akimirkai jos akys pasidarė dar 
didesnės, žalsvesnės, dar vaiskesnės. 

Nuo kalvų, kur įsikūrusi misija, per kokį šimtą metrų, deši- 
niajame Njevos krante, matyti Adriano Njeveso pirkia, maža 
jo sodybėlė, o už jos — miško tankmė: lianos, krūmai, medžiai 
su šakomis, panašiomis į čiuptuvus, ir aukštų kalnų keteros. 
Ne per toliausia nuo aikštės — indėnų kaimelis: trobelės ant 
polių, o aplink purvynė, prižėlusi laukinių žolių, ir dvokian- 
čios balos, kur knibžda buožgalviai ir sliekai. Kur pažiūri, šen 
ir ten — maniokų rėželiai, maisų pasėlių lopinėliai, maži sode- 
liai. Nuo misijos iki aikštės į pakalnę šlaitu vingiuoja takelis, 
o kitoje misijos pusėje — krėsto molio siena, sulaikanti mišką, 
įnirtingą brūzgynų antpuolį. Ir šitoje sienoje yra užrakinami 
varteliai. 

— Atėjo gubernatorius, — pasakė motina Patrosinija.— Galiu 
pakviesti? 

— Gerai, atveskit jį čia, motina Patrosinija,— atsakė virši- 
ninkė. 

Motina Anchelika pakėlė lempą ir apšvietė dviejų žmonių 
siluetus šiapus slenksčio. Apsisiautęs skraiste, su elektriniu 
žibintuvėliu rankoje, nusilenkęs įėjo donas Fabijas. 

— Atleiskit, jog aš taip atrodau. Jau buvau atsigulęs ir per 
skubotumą nė apsirengti gerai nesuspėjau,— kalbėjo jis, pa- 
duodamas viršininkei ir motinai Anchelikai ranką.— Kaip čia 
galėjo šitaip atsitikti? Kaip mane gyvą matot, ausimis savo ne- 
tikėjau. 

Plikas jo pakaušis atrodė drėgnas, prakaulus veidas šypso- 
josi vienuolėms. 

— Ačiu, kad atėjot, donai Fabijau, — tarė viršininkė. — 
Prašom sėsti. Patraukit gubernatoriui kėdę, motina Anche- 
lika. 

Donas Fabijas atsisėdo, ir žibintuvėlis, kabąs jam ant kairės 
rankos, plykstelėjo ir nušvietė aukso spalvos apskritimą take- 
lyje, nupintame iš čiambiros *. 

— Gvardiečiai jau išvyko jų ieškoti — pasakė gubernato- 
rius.— Išėjo ir leitenantas. Nesirūpinkit, motina, aš tikiu, jog 
jas suras dar šią naktį. 

— Vargšelės, vienos, tamsoje, be pastogės, tik pamanykit, 
donai Fabijau,— atsiduso viršininkė.— Dar laimė, kad nelyja. 
Kad jūs žinotumėt, kaip mes išsigandom. 

— Bet kaip čia atsitiko, motina? — paklausė donas Fabijas.— 
Man vis dar atrodo, jog netiesa. 

— Per šitos va dykūnės apsileidimą,— atsakė motina Anche- 
lika, rodydama į Bonifasiją.— Ji paliko jas vienas ir nuėjo 
į koplyčią. Matyt, vartelius užrakinti pamiršo. 

Gubernatorius pasižiūrėjo į Bonifasiją, ir jo veidas staiga 
pasidarė griežtas ir susirūpinęs. Tačiau tuoj pat gubernatorius 
vėl šypsojosi viršininkei. 

— Mergaitės dar kvailutės, donai Fabijau,— kalbėjo virši- 
ninkė.— Jos dar nenutuokia, kas yra pavojus. Va šitas mus la- 
biausiai ir baugina. Nežinia, kas gali atsitikti — nelaimė kokia, 
ŽvĖėTIiS. .. 

— Ak, tos merginos, — tarė gubernatorius.— Matai, Bonifasi- 
ja, turėtum būti atidesnė. 


* Čiambira — tokia palmė, iš kurios plaušų vejamos virvės, 
pinami dembliai, takeliai ir kita. 


22 


— Melsk dievą, kad nieko joms neatsitiktų, — prabilo virši- 
ninkė — Kitaip tave visą gyvenimą grauš sąžinė, Bonifasija. 

— Niekas negirdėjo, kaip jos išsprūdo, motina? — paklausė 
donas Fabijas.— Per miestelį jos nėjo. Tur būt, patraukė per 
mišką. 

— Jos išėjo pro sodo vartelius, todėl nė negirdėjom,— įsiter- 
pė motina Anchelika.— Jos pavogė raktą iš šitos kvaišės. 

— Nevadink manęs kvaiše, motule,— prabilo Bonifasija, pla- 
čiai atsimerkusi.— Niekas nieko iš manęs nepavogė. 

— Kvaišė, tikra kvaišė, — pasakė motina Anchelika.— Tu dar 
drįsti gintis? Ir nevadink daugiau manęs motule. 

— Aš atidariau joms vartelius,— tarė Bonifasija, vos praver- 
dama lūpas.— Aš pati jas išleidau. Dabar matai, jog aš ne 
kvaišė? 

Donas Fabijas ir viršininkė apstulbę sužiuro į Bonifasiją, o 
motina Anchelika tik truktelėjo pro burną oro ir sukrenkštė, 
akimirkai netekusi Žado. 

— Ką tu sakai? — vėl sukrenkštė ji — Tu jas išleidai? 

— Taip, motule,— atsakė Bonifasija.— Aš jas išleidau. 


— VĖL TU NUSIMINEI, Fusija,— tarė Akilinas.— Neliūdėk, 
žmogau. Geriau pakalbėk su manim, kad sielvartą pamirštum. 
Papasakok, kaip tu pabėgai. 

— Kur mes dabar esam, seniuk? — paklausė Fusija.— Ar toli 
dar ta vieta, kur įplauksim į Maranjoną? 

— Jau seniai įplaukėm,— atsakė Akilinas.— Tu nė nepama- 
tei, miegojai kaip negyvas. 

— Naktį įplaukėm? — paklausė Fusija.— Kaip aš nepajutau 
slenksčių, Akilinai? 

— Buvo šviesu kaip dieną, Fusija,— kalbėjo Akilinas.— Dan- 
gus vaiskus, žvaigždėtas, o kaip ramu — lapelis nesukruta. Die- 
ną gali žvejų sutikti, o gal ir valtį iš garnizono, naktį kur kas 
saugiau. Ir kaip tu pajusi slenksčius, kai aš prie vairo, juk 
pažįstu juos kaip savo penkis pirštus. Taigi, nebūk surūgęs, 
Fusija. Jei nori, gali keltis, gal tau tvanku po antklodėm. Nė 
gyvos dvasios nematyti, dabar mes tikri upės šeimininkai. 


— Ne, man šalta,— tarė Fusija.— Drebulys krečia. 

— Ką gi, kaip sau žinai— pasakė Akilinas.— Na, papasakok 
man, kaip tu pabėgai. Už ką tave pasodino? Kiek metų tąsyk 
turėjai? 

Jis mokėjo skaityti ir rašyti, buvo mokęsis mokykloje, ir to- 
dėl, kai tik paaugo, turkas davė jam darbelį savo parduotu- 
vėje. Jis buvo jo sąskaitininkas, Akilinai, vedė tokias storas 
knygas, kurios vadinasi debetas ir kreditas. Ir nors Fusija tada 
dar buvo doras vaikinas, jau tada jis svajojo pralobti, pratur- 
tėti. Kaip baisiai jis taupė, seniuk, valgė kartą per dieną, nesu- 
sigundydavo nei taurelę išlenkti, nei cigarečių nusipirkti. No- 
rėjo susikrauti sumelę ir pradėti pats prekiauti. O turkas įsikalė 
į galvą, kad Fusija jį apvagia, ir įskundė jį, nors tai buvo gry- 
nas melas. Niekas tada nepatikėjo, kad jis doras žmogus, ir pa- 
tupdė kameroje su dviem banditais. Argi čia ne žiauriausia 
neteisybė, seniuk? 

— Šitą viską tu man jau pasakojai, Fusija, kai tik išplau- 
kėm iš salos, — tarė Akilinas.— Man įdomu, kaip tau pavyko 
ištrūkti. 

— Štai šituo visrakčiu— atsakė Čiangas.— Jį padarė Irikuo 
iš vielos, kurią išsilaužė iš lovos. Mes jį pirma išbandėm — 
durys tykiai atsidaro. Nori pasižiūrėti, japoniuk? 

Čiangas sėdėjo už prekybą narkotikais. Jis buvo visų vy- 
riausias ir su Fusija elgėsi švelniai. O va Irikuo be paliovos 
šaipėsi iš jo. Šitas niekšas, seniuk, buvo apsukęs daugybę 
žmonių, jis tupėjo už kažkokį testamento klastojimą. Ne kas 
kitas, o jis sugalvojo tą planą. 

— Tai ką, Fusija, viskas taip ir pasibaigė? — tarė Aki- 
linas. 

— Va šitaip, — pasakė Irikuo.— Argi jūs nežinot, kad per 
Naujuosius metus visus išleidžia. Koridoriuje yra likęs tik vie- 
nas, turim atimt iš jo raktus, kol jis už grotų dar jų neišmetė. 
Čia mums dabar žūt ar būt, vyručiai. 

— Daryk duris, Čiangai,— tarė Fusija.— Kantrybės man jau 
pritrūko, Čiangai, daryk. 

— Geriau, kad tu liktum, japoniuk,— pasakė Čiangas,— vie- 
neri metai netruks praeiti Mes neturim ko prarasti, bet, 
jeigu nepavyks, tavęs nepaglostys,— pridės kokius dvejus me- 
telius. 

Bet Fusija jo nepaklausė. Išėjo jie iš kameros, koridoriuje 

nieko nebuvo, tik palei grotas snaudė sargybinis su buteliu 
rankoje. 

— Aš trinktelėjau jam per galvą lovos koja, ir jis susmuko 
ant grindų, — tarė Fusija.— Atrodo, aš jį būsiu užmušęs, Čian- 
gai. 

— Greičiau, idiote, raktus jau turiu,— pasakė Irikuo.— Bėg- 
te per kiemą! Tu ištraukei jam revolverį? 

— Leisk mane pirmą,— tarė Čiangas.— Anie, kur prie vaI- 
tų, tur būt, taip pat girti. 

— Bet tie nemiegojo, seniuk,— pasakė Fusija.— Jie buvo 
dviese ir žaidė kauliukais. Na ir nustėro juodu, kai mus pa- 
matė. 

Irikuo atstatė revolverį — tegu atrakina vartus, šunsnukiai, 
arba jis išvarpysiąs juos kulkomis. O jei sumanytų sušukti, jis 
juos, šunsnukius, čia pat patiestų, tik mikliau, kitaip jis suva- 
rysiąs į juos visą apkabą. 

— Surišk juos, japoniuk,— pasakė Čiangas. — Jų pačių 
diržais surišk. Ir į burną kaklaraištį sugrūsk. Mikliau, japo- 
niuk, mikliau. 

— Vartai neatsidaro, Čiangai,— tarė Irikuo.— Nė vienas rak- 
tas netinka. Įkliuvom, vyručiai. 

— Negali būti, koks vienas turi tikti, pabandyk dar,— pa- 
sakė Čiangas.— Ką tu darai, vyre, ko tu juos spardai? 

— O ko tu juos spardei, Fusija? — paklausė Akilinas.— Ne- 
suprantu, juk tokią akimirką žmogus tik galvoja, kaip čia pa- 
bėgti. 

— Aš nekenčiu visų šitų šunų, — atsakė Fusija.— Ką jie 
mums išdarinėjo, seniuk! Žinai, aš taip juos aplamdžiau, jog 
net ligoninėje atsidūrė. Laikraščiai rašė, kokie japonai žiaurūs, 
Akilinai, kaip rytiečiai keršija. Mane juokas ėmė beskaitant, 
Akilinai, juk aš kojos iš Kampo Grandės nebuvau iškėles ir 
buvau toks pat brazilas, kaip ir kiekvienas. 

— Dabar tu perujietis, Fusija,— įsiterpė Akilinas.— Kada mu- 
du susipažinom Mojobamboje, tave dar galėjo kai kas palai- 
kyti brazilu, tavo akcentas buvo keistokas. O dabar tu kalbi 
kaip čionykščiai krikščionys. 

— Aš nei brazilas, nei perujietis,— pasakė Fusija.— Aš — 
šūdas po padu, šlamštas, va kas dabar aš, seniuk. 

— Ko tu taip įsiutai? — pasakė Irikuo.— Kodėl tu juos ap- 
spardei? Jeigu sučiups, dabar gyviems kailius jie mums nuners. 

— Gerai, nešdinkimės, čia ne laikas ginčytis, — pertraukė 
Čiangas.— Mudu su Irikuo įsmuksim kur, o tu, japoniuk, kuo 
greičiau pačiupk mašiną ir atidumk pas mus. 

— Į kapines? — paklausė Akilinas.— Tai nekrikščioniška. 

— Jie nė nebuvo krikščionys, o banditai, — tarė Fusija— 
Laikraščiai rašė, kad jie įsibrovė į kapines kapų apiplėšti. Jie 
tokie žmonės, seniuk. 

— O tu iš turko mašiną nukniaukei? — paklausė Akilinas.— 
Kaip ten buvo, kad juos pagavo, o tavęs — ne? 

— Jie visą naktį išlaukė manęs kapinėse,— tarė Fusija.— 
Policija juodu sučiupo auštant. O aš jau tada buvau toli nuo 
Kampo Grandės. 

— Vadinasi, tu išdavei juos, Fusija,— pasakė Akilinas. 

— O ar aš dar esu ko neišdavęs šiame pasauly? — atsakė 
Fusija.— Kaip aš pasielgiau su Pantačia ir su vambisais*? Kaip 
aš pasielgiau su Chumu, seniuk? 

— Bet juk tu tada dar nebuvai blogas žmogus, — pasakė Aki- 
linas.— Tu pats kalbėjai, kad buvai doras vaikinas. 

— Kol nepakliuvau už grotų, — atsakė Fusija.— Ten aš nu- 
stojau būti doras. 

— O kaip tu atsidūrei Peru? — tarė Akilinas.— Juk Kampo 
Grandė, tur būt, kažkur labai toli. 

— Mato Grose, seniuk,— atsakė Fusija.— Laikraščiai rašė — 
japonas braunasi į Boliviją. Bet aš buvau ne toks paikas, Aki- 
linai, aš labai ilgai slapsčiausi, bastydamasis iš vietos į vietą. 
Ir pagaliau patekau į Manaosą. O iš ten jau nesunku buvo pa- 
siekt Ikitosą. 

— Tu ten ir susipažinai su senjoru Chuliju Reategiu, Fusi- 
ja? — tarė Akilinas. 

— Tąsyk aš su juo dar nesusitikau,— pasakė Fusija,— bet 
išgirdau, kas jis toks. 

— Na ir gyvenimas tavo, Fusijaą, — tarė Akilinas.— Kiek 
tu esi visko matęs, kiek apkeliavęs! Man smagu tavęs klausyti, 
jei tu žinotum, kaip man tokie nuotykiai patinka! O argi tau 
nemalonu man tą viską pasakoti? Ir laikas šitaip greičiau bė- 
ga, jauti? 

— Ne, seniuk,— tarė Fusija.— Nieko daugiau nejaučiu, tik 
šaltį. 


* Vambisai — karinga indėnų gentis, gyvenanti selvoje. 

ATSIBASTĘS į kopų kraštą, vėjas nuo Kordiljerų prisiglem- 
žia smilčių ir, virtęs karštu, kapojančiu viesulu, lekia toliau, 
išilgai upės. Kai jis pasiekia miestus, tarp dangaus ir žemės pa- 
kimba kažkokia akinanti ūkana. Čia jis išmeta savo krovinį: 
kasdien, vos sutemus, smulkus kaip trūnys, sausas lietus, pa- 
liaujantis tik auštant, byra ant stogų, bokštų, varpinių, balkonų, 
medžių, užteršia Pjuros gatves ir aikštes. Atvykėliai klysta, sa- 
kydami: , Namai mieste pasenę, aptriušę, tuoj sugrius.“ Nak- 
timis po miestą sklinda kažkoks girgždesys, bet girgžda anaip- 
tol ne namai, — jie nors ir senoviniai, bet dar tvirti, — o nesu- 
skaitoma daugybė nematomų smulkučių smiltelių, kapojančių 
langus ir duris. Jie klysta ir tada, kai galvoja: „„Pjura — niū- 
rus, liūdnas miestas.“ Vakarop gatvės ištuštėja, — žmonės tūno 
namie, gelbėdamiesi nuo kaitraus vėjo ir smėlio šuorų, kurių 
raižoma, lyg adatomis badoma oda parausta, išopėja, tačiau 
Kastilijos rančerijose *, plūktinėse Mangačerijos lūšnose, Galji- 
naseros užeigose bei smuklėse, diduomenės vilose Malekono 
gatvėje ir miesto aikštėje, vadinamoje Plasa de Armas, žmonės 
linksminasi taip pat, kaip bet kurioje kitoje vietoje,— girkšno- 
ja, klauso muzikos, plepa. Pirmasis įspūdis, kad Pjura nykus 
ir niūrus miestas, tuoj dingsta, vos tik įeini į bet kuriuos na- 
mus, kad ir į pačius skurdžiausius, panašius į tas lūšnas, kurios 
traukiasi išilgai upės, kitoje Skerdyklos pusėje. 

Kiek visokių būtų ir nebūtų istorijų gali išgirsti vakarais 
Pjuroje! Valstiečiai šnekučiuojasi apie pasėlius, moterys, savo 
kertėje taisydamos valgį, liežuvauja, skundžiasi savo bėdomis. 
Vyrai gurkšnoja skaidrią čičią, stiklais maukia aitrią cukra- 
nendrių degtinę, tiek stiprią, jog nevietiniams bematant iš akių 
ištrykšta ašaros, kai pirmą kartą jos pabando. Vaikai malasi po 
negrįstą aslą, pešasi, kamšo sliekų landas, dirba spąstus igua- 
noms arba, pritilę ir išpūtę akis, klausosi suaugusiųjų pasako- 
jimų: apie plėšikus, tykančius Končakės, Vankabambos ir Aja- 
bakos tarpekliuose keleivių, kuriuos galėtų apiplėšti arba net 
nugalabyti; apie apleistus namus, kur slankioja šmėklos — ne- 
randančios ramybės nusidėjėlių vėlės; apie stebuklingas burti- 
ninkų žoles; apie lobius, užkastus tokioje vietoje, kur iš po 
žemių girdėti aimanos ir grandinių žvangesys; apie montone- 


———————— 


* Rančerija — troba, kur gyvena samdiniai. 

rus *, kurių būriai ant žirgų skrajoja po smėlynus ir grumiasi 
keldami iki dangaus dulkių debesis, užima miestelius ir ištisas 
apygardas, rekvizuoja gyvulius, prievarta ima vyrus į savo ka- 
riuomenę ir už viską moka popiergaliais, vadindami juos tėvy- 
nės bonais; daug kas, dar vaikai būdami, yra matę, kaip mon- 
tonerai viesulu įsiveržė į Pjurą, pasistatė Plasoje de Armas 
palapines ir išsiskirstė po miestą, apsitaisę savo raudonai 
žaliomis uniformomis. O kiek visokių istorijų, būdavo, pasako- 
jama apie dvikovas, apie neištikimas žmonas, kruvinus susido- 
rojimus, apie moteris, mačiusias, kaip verkė bažnyčioje dievo 
motinos statula, kaip nukryžiuotas Kristus pakėlė ranką, kaip 
kūdikėlis Jėzus paslapčia nusišypsojo. 

Šeštadieniais paprastai rengiamos pramogos. Linksmybė tar- 
si elektros srovė sklinda po Mangačeriją, Kastiliją, Galjinase- 
rą, po lūšnas upės pakrantėje. Visoje Pjuroje skamba tonados 
ir pasilijos, lėti valsai, vaijunos, kuriuos kalniečiai šoka, trepen- 
dami basomis kojomis, greitosios marineros, tristės ir fugos de 
tonderos. Kai ateina metas girtauti ir nutyla dainos, gitarų 
brunzgimas, kachonų ** dunksėjimas ir arfų rauda, iš rančerijų, 
kurios lyg siena juosia Pjurą, staiga pasipila šešėliai, nebijan- 
tys nei vėjo, nei smėlio, — tai jaunos porelės skuba į retą pup- 
medžių giraitę, niūksančią tarp smėlynų, į atkampius paplūdi- 
mius, į grotus, matomus iš Katakaoso pusės, o visų drąsiau- 
sios — į patį pakraštį, kur prasideda dykuma. Ir ten mylisi. 

Miesto centre, kvartaluose arti Plasos de Armas, ištaiginguo- 
se namuose su balkonais ir žaliuzi ant langų gyvena dvarinin- 
kai, komersantai, advokatai, vietos valdžia. Vakarais jie susi- 
renka, sėdi soduose, po palmėmis, ir spėlioja, ar tik šiais me- 
tais neišgesianti medvilnė ir cukrinės nendrės, ar laiku šiemet 
patvinsianti upė, ar daug pakilsiąs joje vanduo, prisimena gais- 
rą, nušlavusį želmenis Čiapiro Seminarijo laukuose, sekmadie- 
nio gaidžių kautynes, aptaria pačiamanką ***, rengiamą naujo 
miesto gydytojo Pedro Sevaljoso atvykimo proga. Pakol kili- 
* Montonerai — sukilėliai partizanai, iš kurių sudarydavo sa- 
vo kariuomenę visokio plauko kaudiljai ir kondotjerai. Montonerų 
būriai vaidino svarbų vaidmenį pilietiniuose karuose, maištuose, pu- 
čuose, kurių daug yra buvę beveik visų Lotynų Amerikos šalių isto- 
ka chonas— mušamasis muzikos instrumentas, matyt, atvežtas 
į Lotynų Ameriką iš Kongo, į dėžę panašus būgnas. 

**+* Pačiamanka — mėsa, kepta tarp įkaitintų akmenų. Čia — 
rautas, kur valgomas šitas valgis. 

mais išklotose apytamsėse svetainėse su paveikslais ovalo for- 
mos rėmais, su didžiuliais veidrodžiais ir baldais damasto ap- 
valkalais vyrai lošia lomberą arba domino, damos kalba ro- 
žančių, perša jaunikius arba nuotakas, numato būsimus priėmi- 
mus arba labdaringąsias šventes, burtais pasiskirsto pareigas 
būsimose bažnytinėse procesijose, pasidalija altorių puošimo 
darbus, aptaria paskalas, išspausdintas vietos laikraštyje „„Ecos 
y Nnoticias“. 

Visi, kas čia atvyksta, nepažįsta miesto vidaus gyvenimo. 
Kuo juos atstumia Pjura? Pirmiausia, kad ji užkampyje, kad 
aplinkui neaprėpiami smėlynai, kad į ją nėra kelių ir kad ke- 
lionėje tenka ilgai kratytis ant arklių ar mulų, spiginant sau- 
lei, ir, žinoma, bijoti plėšikų pasalos. Jie apsistoja „Šiaurės 
žvaigždės“ viešbutyje Plasoje de Armas — apšepusiame name, 
ne aukštesniame kaip paviljonas, kuriame sekmadieniais groja 
kariškių orkestras, kurio pavėsyje susėda elgetos ir batų valy- 
tojai, ir jie priversti tūnoti ten užsidarę nuo penktos valandos 
vakaro, žiūrėdami pro užuolaidas, kaip smėlis užvaldo apleistą 
miestą. „Šiaurės žvaigždės" bufete jie nusigeria iki žemės grai- 
bymo. „Čia tau ne Lima,— sako jie,— čia nėra pramogų; pju- 
riečiai — neblogi žmonės, bet jau tokie niūros, tokie namisė- 
dos." Jiems duok landynių, kur kiaurą naktį degtų šviesos, kur 
jie galėtų ūžti, prašvilpti savo pelną. Todėl išvažiavę svečiai 
bloguoju mini šį miestą, kartais net apšmeižia. O argi esama 
žmonių vaišingesnių ir nuoširdesnių, negu Pjuros gyventojai? 
Jie svetingai sutinka atvykstančius, vienas per kitą siūlo apsi- 
gyventi būtent jo namuose, kada viešbutyje nėra vietų. Šituos 
gyvulių pirklius ir medvilnės supirkimo agentus, visus valdžios 
atstovus, atvykusius į Pjurą, miesto grietinėlė užima kaip įma- 
nydama: rengia jų garbei stirnų medžiokles Čiulukano kainuo- 
se, vežioja juos po dvarus, vaišina pačiamanka. Kastilijos ir 
Mangačerijos vartai atviri indėnams, kurie meta kalnus ir per- 
sikelia į miestą alkani ir baikštūs, žyniams, kunigų išguitiems 
iš kaimų ir miestelių, prekijams, nutarusiems išbandyti laimę 
Pjuroje. Vargšai, besiverčiantys čičia, vandenvežiai, medvilnės 
laistytojai bičiuliškai juos priima, dalijasi su jais savo maistu, 
savo ranča. Išvykdami iš Pjuros, svečiai visada išsiveža dova- 
nų. Bet jie vis nepatenkinti: čia išalksta moterų ir negali pa- 
kęsti Pjuros naktų, kada viskas apmiršta ir tik smėlis krinta 
iš aukštybių. 

Nedėkingieji taip geidė moterų ir naktinių linksmybių, jog 
dangus (,„velnias, prakeikta piktoji dvasia“, pasak tėvo Garsi- 
jos) pagaliau patenkino jų norus. Ir taip atsirado Žali namai, 
tranki naktinė smuklė. 


KAPRALAS ROBERTAS Delgadas valandėlę neryžtingai min- 
džikuoja prie komendantūros durų, nedrįsdamas įeiti. Virš Bor- 
Netoliese, aikštėje, seržantai muštruoja naujokus — ramiai, po 
velnių, laisvai, po velnių. Oras pritvinkęs drėgmės. Kas bus, 
tas, blogiausia, gaus pipirų, ir nieko daugiau, ir kapralas pastu- 
mia duris ir atiduoda pagarbą kapitonui Artemijui Kirogai, ku- 
ris sėdi prie rašomojo stalo ir vėduojasi ranka. Kas yra, ko 
jam reikia? O kapralas — ar negalėtų gauti leidžiamąjį par- 
vykti į Bagvą. Kas tam kapralui,— kapitonas įnirtingai vėduo- 
jasi, dabar abiem rankom,— kokia musė jam įgėlė? Bet kapralo 
Roberto Delgado musės nekanda, mat, jis, ponas kapitone, ki- 
lęs iš Bagvos ir išaugęs selvoje, jis nori gauti leidžiamąjį — 
su šeima pasimatyti. Vėl šitas prakeiktas lietus. Kapitonas at- 
sistoja, uždaro langą ir sugrįžta į savo vietą šlapiomis ran- 
komis ir veidu. Vadinasi, jo nekanda musės? Ar tik ne dėl to, 
kad jo blogas kraujas? Bijo nusinuodyti ir nekanda. Kapra- 
las sutinka — gal būt, ponas kapitone. Karininkas šypsosi 
kaip automatas. Kambaryje viską nustelbia lietaus šniokštimas: 
dideli lašai bubena į cinkuotos skardos stogą, vėjas švilpia len- 
tinių sienų plyšiuose. Kada kapralas paskutinį kartą yra gavęs 
leidžiamąjį? Pernai? O, tada kas kita,— kapitonas suraukia kak- 
tą. Tada jam priklauso trys savaitės atostogų, — kapitonas kils- 
teli ranką. Jis vyks į Bagvą? Tada jam tegu šį tą nuperka, — 
kapitonas plekšteli sau per veidą, ir veidas parausta. Kapralas 
ir toliau labai rimtas. Ko jis nesijuokia? Argi nejuokinga, kad 
kapitonas pats muša sau per veidą? O kapralas — ne, ką jūs, 
ponas kapitone, koks čia juokas. Karininko akys linksmai su- 
žiba, ir veidas prablaivėja. Jeigu jis nekvatoja, negaus leidžia- 
į langą. Kiek padvejojęs, jis prasižioja ir ima juoktis, iš pra- 
džių nenoromis, prisiversdamas, paskui natūraliau ir pagaliau 
iš visos širdies. Kapitoną įkando patelė — kapralas leipsta iš 
juoko, — moskitų tik patelės kanda, jų patinėliai vegetarai. Na, 

užteks, ir kapralas nutyla. Kad tik kelyje į Bagvą jo nesudras- 
kytų žvėrys už tokį šmaikštų liežuvį. Bet jis neišsigalvoja, tai 
mokslo įrodyta, kad tik patelės siurbia kraują, jam tai išaiški- 
nes leitenantas iš Floro forto, ponas kapitone, o kapitonas — 
kas jam darbo, patelė ar patinas, vis tiek veidas svyla, ir apskri- 
tai, kas čia jo klausia ir ko jis kiša savo dvylekį? Bet kapra- 
las nejuokauja, ponas kapitone, ir, tarp kitko, nuo šitokių įkan- 
dimų esama gerų vaistų, tokio tepalo, kuriuo išsitepa uraku- 
sai, jis parvešiąs stiklainiuką ponui kapitonui, o kapitonas nori, 
kad jam būtų žmoniškai paaiškinta, kas tie urakusai. Bet kaip 
kapralas išaiškinsiąs žmoniškai, jeigu agvarunai, gyvenantys 
Urakusoje, taip vadinami, ir, beje, argi kapitonas yra matęs, 
kad nors vienam čiunčiui įkąstų koks vabzdys? Indėnai turi 
savų paslapčių, jie gaminasi tepalus iš medžio dervos, jais iš- 
sitepa, ir, vos tik moskitas priskrenda artėliau, tai bemat nu- 
gaišta, o kapralas būtinai parveš stiklainiuką ponui kapitonui, 
kaip jį gyvą mato, parveš. Kas čia, kad kapralas šiandien bai- 
siai linksmas, įdomu, kaip jis juoksis, jei laukiniai nurėš jam 
makaulę, o kapralas — puikiai pasakyta, puikiai pasakyta, po- 
didumo sulig kumščiu. O ko kapralui į Urakusą? Tik dėl to, 
kad tepalo jam atvežtų? Žinoma, žinoma, ir, be to, šitaip jam 
būsią arčiau, ponas kapitone. Kitaip jis visas atostogas praleis- 
tų kelionėje ir neturėtų kada pabūti su šeima, draugais. Nejau 
Bagvoje visi tokie gūdrūs, kaip kapralas? Anaiptol, anaiptol, 
ponas kapitonas stačiai neįsivaizduojąs, kas ten per žmonės, 
ir kapitonas visa gerkle kvatoja, ir kapralas kartu juokiasi, bet 
patyliukais stebi jį, tarsi prisitaikydamas, ir nei iš šio, nei iš 
to — jis pasiimsiąs locmaną, ponas kapitone, ir tarną, gerai? 
O kapitonas Artemijas Kiroga — ką? Kapralas tariasi esąs 
labai protingas? Atpėslino pas kapitoną, pajuokino savo nie- 
keliais ir mano jį apmulkint? Bet kapralas nori, kad šios atosto- 
gos nebūtų jam tik kankynė. Negi kapitonas nežino, kokie čia 
keliai? Kaip jis gali be locmano nusikasti iki Bagvos ir sugrįž- 
ti atgal per tokį trumpą laiką, ir dar kiekvienas karininkas jam 
šį tą paveda, vienam parvežti tą, kitam kitką, reikia, kad jam 
kas padėtų sutvarkyti mantą, tegu ponas kapitonas leidžia jam 
pasiimti locmaną ir tarną, o jau jis, kaip gyvą jį matąs, kad 
ir iš žemės iškas to tepalo nuo vabzdžių. Dabar jis iš kailio 
neriasi, kad kapitonas pradėtų jį užjausti — kapralas velnių 

priputęs, ir jis — jūs nuostabus žmogus, ponas kapitone. Gerai, 
tarp naujokų, atvykusių praeitą savaitę, yra vienas locmanas, 
tegu jis pasiima jį, o tarną rasiąs tarp vietinių. Bet kad jis 
būtų čia lygiai po trijų savaičių, ir nė dienos vėliau. Nė dienos 
vėliau, ponas kapitone, prisiekiu. Jis kaukšteli užkulniais, ati- 
duoda pagarbą ir pasuka prie durų, bet palei slenkstį susigrie- 
bia — atsiprašau, ponas kapitone, kuo vardu locmanas? Kapi- 
tonas pakelia galvą — Adrianas Njevesas. Na, jau eisiąs, ne- 
atitrauksiąs daugiau kapitono nuo darbo. Kapralas Robertas 
Delgadas atsidaro duris ir išeina, drėgnas karštas vėjas šūsteli 
į kambarį ir pašiaušia kapitonui plaukus. 


Į DURIS kažkas pasibeldė, Chosefinas Rochas nuėjo atidaryti, 
bet lauke nieko nebuvo. Jau temo, dar nesužibo Taknos gat- 
vėj žiburiai, po miestą bastėsi tingus vėjas. Chosefinas perėjo 
Sančeso Sero prospektą ir skvere, palei dailininko Merino pa- 
minklą, pamatė brolius Leonus. Juodu sėdėjo ant suoliuko, 
Chose rūkė cigaretę, Beždžionė krapštėsi degtuku panages. 

— Kas mirė? — paklausė Chosefinas.— Kodėl atrodot lyg po 
laidotuvių? 

— Laikykis tvirčiau, pargriūsi, galinčiau,— tarė Beždžionė.— 
Lituma parvažiavo. 

Chosefinas prasižiojo, bet neištarė nė žodžio; valandžiukę jis 
tik mirkčiojo, suglumęs ir užkandęs pusiau lūpų nejaukią šyp- 
seną, paskui ėmė trintis rankas. 

— Prieš kokias dvi valandas, autobusu iš Rochero,— pasakė 
Chose. 

Šv. Mykolo koledžo languose degė šviesa, ir tarpvartėje in- 
spektorius plojo delnais, skubindamas vakarinės pamainos 
moksleivius. Uniformuoti paaugliai ėjo šnekučiuodami mokyk- 
los link po šlamančiais pupmedžiais, kurie augo Laisvės gatvės 
pakraščiais. Chosefinas susikišo rankas į kišenes. 

— Reikėtų tau nueiti, — pasakė Beždžionė.— Jis mūsų laukia. 

Chosefinas perėjo skersai prospektą, užrakino savo namų du- 
ris, sugrįžo į skverą, ir visi trys tylėdami pakilo eiti. 

Netoli Arekipo gatvės jie sutiko tėvą Garsiją. Apsimuturia- 
vęs savo plačiuoju pilku šaliku, jis ėjo sulinkęs, vilkdamas ko- 
ias, sunkiai dūsuodamas. Jis pagrūmojo jiems kumščiu ir šūk- 
telėjo: „„Bedieviai!“ — ,„„Padegėjas!“ — atsakė Beždžionė, ir 

Chose pakartojo: ,„Padegėjas, padegėjas!" Jie ėjo dešiniąja gat- 
vės puse, Chosefinas — viduriu. 

— Betgi Rochero autobusas ateina anksti rytą arba nakčia, 
tik ne šituo laiku, — tarė Chosefinas. 

— Jie užtruko Kvestoje de Olmos,— atsakė Beždžionė.— Pra- 
kiuro padanga. Pakeitė, kiek pavažiavus sprogo dar dvi. Na ir 
nesisekė. 

— Mes stačiai nustėrom, jį pamatę,— įsiterpė Chose. 

— Jis nori čia pat kur užeiti ir atšvęsti šitą įvykį, — pasakė 
Beždžionė.— Jis pasiliko apsitvarkyti, o mes atėjom tavęs. 

— O ką darysim? — pasakė Chose. 

— Tu nuspręsk, brolau, — pasakė Beždžionė. 

— Tada atveskite šutvininką,— pasakė Lituma.— Išlenksim su 
juo taurelę kitą. Eikit pas jį. Pasakykit, jog sugrįžo galinčius 
ketvirtasis. Tikriausiai jis išvers akis. 

— Tu rimtai šneki? — pasakė Chose. 

— Visai rimtai,— tarė Lituma.— Aš atsivežiau kelis butelius 
„Sol de Ika“, va mudu ir išgersim su juo vieną. Panorėjau 
jį išvysti, tikras daiktas. Na, eikit, o aš tuo tarpu persirengsiu. 

— Galinčius tavęs nevadina kitaip, kaip šutvininku,— pasakė 
Beždžionė.— Jis gerbia tave taip, kaip ir mus. 

— Įsivaizduoju, kaip jis puolė jūsų klausinėti, — tarė Cliose- 
finas.— Ką jūs jam pripliurpėt? 

— Klysti, apie tai ničnieko nešnekėjom, — pasakė Beždžio- 
nė.— Jis nė neužsiminė apie ją. Gal jau visai pamiršo. 

— Kai tik nueisim, jis pradės kamantinėti,— tarė Chosefi- 
nas.— Reikia tą viską baigti šiandien pat, kol jam dar niekas 
nieko nepriplepėjo. 

— Šitą apsiimk tu pats, — pasakė Beždžionė.-— Aš tokių akių 
neturiu. Ką tu jam sakysi? 

— Nežinau, — tarė Chosefinas.— Nelygu, kaip viskas klosty- 
sis. Kad jis būtų bent pranešęs; jog parvažiuos, o dabar užgriu- 
vo iš netyčių mums ant sprando. Velniai rautų, šito nesitikėjau. 

— Liaukis trynęs rankas, Chosefinai,— tarė Chose.— Mane 
šitas jau pradeda nervinti. 

— Jis labai pasikeitęs, Chosefihai,— pasakė Beždžionė.— 
Šiek tiek suseno. Ir jau ne toks dručkis, kaip pirma. 

Sančeso Sero prospekte sušvito žiburiai. Abiejose pusėse dar 
tęsėsi dideli prabangūs namai, dažyti šviesiomis spalvomis, su 
raižytais balkonais ir bronziniais durų plaktukais, bet tolumoje, 

melsvose sutemose, jau dunksojo Mangačerijos lūšnynai. Plen- 
tu Naujojo tilto link važiavo sunkvežimių kolona, prie įėjimų 
glaustėsi porelės, šaligatviais daužėsi būriai vaikų, klibinkš- 
čiavo seniai su lazdomis. 

— Baltieji įsidrąsino,— pasakė Lituma.— Dabar jaučiasi Man- 
gačerijoj kaip namie. 

— Viską prospektas padarė, — tarė Beždžionė.— Mangačiams 
tai buvo peilis į pašonę. Dar tada, kai jį tiesė, arfininkas sakė, 
kad jie kerta mus iš pašaknių,— pasibaigė mūsų savivalda, 
kiekvienas dabar kaišios čia savo nosį. Pasakyta — padaryta, 
brolau. 

— Šiandien nerasi tokio baltojo, kuris nebūtų išlandęs mūsų 
čičerijų, — tarė Chose.— Matai, brolau, kaip išaugo Pjura? Kur 
nepastebi. 

— Štai ką jums pasakysiu, vyručiai. Užteks man bastytis po 
pasaulį, — tarė Lituma.— Per tą laiką aš daug ką apgalvojau ir 
supratau: nepavyko man gyvenimas dėl to, kad nelikau savam 
krašte, kaip jūs. Štai nors šitiek supratau ir noriu numirti čia. 

— O gal jis dar persigalvos, kai sužinos, kas atsitiko, — 
tarė Chosefinas.— Jam pasidarys gėda, kai žmonės ims pirštais 
gatvėje badyti. Ir tada jis išsinešdins. 

Chosefinas sustojo ir išsiėmė cigaretę. Chose ir Beždžionė 
padarė užuovėją, jis užsirūkė, ir tada jie neskubėdami žingsnia- 
vo toliau. 

— O jeigu jis neišvažiuosė — pasakė Beždžionė.— Judviem 
abiem Pjuroje bus ankšta, Chosefinai. 

— Vargu ar Lituma išvažiuos, sugrįžęs jis pasijuto pjurietis 
iki pat panagių,— atsakė Chose.— Ne taip, kaip aną kartą, ka- 
da sugrįžo iš kalnų, tada čia jam viskas ligi gyvo kaulo buvo 
įgrisę. Limoje jam atbudo meilė gimtajai žemei. 

— Nereikia man jokios kinų virtuvės, — pasakė Lituma. — 
Aš pasiilgau Pjuros valgių. Noriu gero čiabelos seko *, pikeo ** 
ir ištisų marių klarito ***. 

* Sekas — patiekalas iš gabalėlių mėsos arba žuvies, išmirkytos 
acte, su indėnų pipirais, citrinos ir koriandro uždaru, su ryžių, batatų 
arba maniokų garnyru; čiabela — jūrų žuvis. 

** Pikeo-— įvairūs nacionaliniai patiekalai, paduodami vienu me- 
tu, kad sėdintys prie stalo patys galėtų įsidėti sau į lėkštę kiekvieno 
po truputį, arba išsirinktų tai, ką labiausiai mėgsta. 


*** Klaritas — spiritinis gėrimas, panašus į čičią, gaminamas 
šiauriniuose, daugiausia pajūrio, Peru rajonuose. 

— Tada eime pas Ancheliką Mersedes, — tarė Beždžionė.— 
Ji, kaip ir anksčiau, valgių karalienė. Tu jos dar neužmiršai? 

— Geriau į Katakaosą, brolau,— pasakė Chose.— Į „„Dingu- 
sias vežėčias“. Niekur nerasi tokio klarito, kaip tenai. 

— O-o, kaip judu nudžiugot, kad parvažiavo Lituma,— tarė 
Chosefinas.— Abu spindėte spindit. 

— Šiaip ar taip, galinčius vis dėlto yra mųdviejų pusbrolis, — 
pasakė Beždžionė.— Visada malonu vėl pamatyti artimą žmogų. 

— Reikia jį kur nusivesti, — pasakė Chosefinas.— Pavaišinti 
mažumėlę, o jau po to šnekinti. 

— Luktelk, Chosefinai,— tarė Beždžionė.— Mes tau dar ne 
viską pasakėm. 

— Rytoj nueisim pas donją Ancheliką,— tarė Lituma.— Arba 
į Katakaosą, jei norit. Bet šiandien jūs turit mane pagerbti, aš 
pats žinau, kur geriausia atšvęsti mano sugrįžtuves. 

— Kur jis, smirdas, baudžiasi smukti? — pasiteiravo Chosefi- 
nas.— Į „„Karalienę'? Į „Tris žvaigždes"? 

— Pas Čiungą Čiungitą,— pasakė Lituma. 

— Kur tau,— pasakė Beždžionė.— Nei daugiau, nei mažiau, 
kaip į Žalius namus. Tai va jums galinčius. 


II 


— AR TU SU velniu apsibėgai? — pasakė motina Anchelika 
ir pasilenkė prie tamsios Bonifasijos povyzos, susigūžusios prie 
žemės tarsi piudomas žvėris.— Piktadare tu, nedėkingoji. 

— Nėra nieko blogiau, kaip žmogaus nedėkingumas, Bonifa- 
sija, — lėtai ištarė viršininkė.— Dargi gyvuliai dėkingi tiems, 
kas gera jiems daro. Pažiūrėk į beždžiones, kai joms kas ba- 
nanus mėto. 

Vienuolių veidai, rankos, skraistės, rodės, švietė podėlio 
prietemoje. 

— Kada nors tu suprasi, ką padarei, ir atgailausi, — pasakė 
motina Anchelika.— (O jei neatgailausi, nugarmėsi į pragarą, 
nusidėjėle. 

Auklėtinės miega niauriame kambaryje plikomis sienomis, 
ilgame ir siaurame kaip tunelis. Visi trys langai išeina į Njevą, 

o vienintelės durys — į erdvų misijos vidaus kiemą. Prie sienų 
priglaustos brezentinės lovelės, kurias auklėtinės išsitiesia nak- 
čiai ir sudeda, kai atsikelia. Bonifasija miega medinėje lovoje, 
kitapus durų, kamarėlėje, kuri tarsi įsispraudusi tarp auklėtinių 
miegamojo ir kiemo. Virš lovos krucifiksas, o šalia — skrynia. 
Vienuolių celės kitame kiemo gale, misijos rezidencijoje, — 
baltame name su dvišlaičiu stogu, su daugybe simetriškai iš- 
dėstytų langų ir prieangiu, atitvertu mediniais turėklais. Šalia 
rezidencijos — valgykla ir klasės, kur auklėtinės vienuolės mo- 
ko kalbėti ispaniškai, skaityti skiemenimis, skaičiuoti, siūti ir 
siuvinėti. Dievo įsakymų ir moralės jos mokosi koplyčioje. Kie- 
mo kampe — į daržinę panašus trobesys, prisišliejęs prie misi- 
jos sodo; aukštas kaminas raudonuoja pro šakas, kyšančias virš 
sienos, — tai virtuvė. 

— Tu buvai dar va kokia, — parodė viršininkė,— o jau mes 
matėm, kas tu būsi. Tu žinai, ką aš turiu galvoje, ar ne? 

Bonifasija persikreipė į šoną, pakėlė galvą ir pažvelgė į vir- 
šininkės ranką. Sode čiauškėjo papūgos. Už langų temo, ir jau 
vos begalėjai įžiūrėti susipynusias medžių šakas. Bonifasija 
kiek pasikėlė, pasirėmusi alkūnėmis — ne, ji nežinojo. 

— Ir to visko, ką mes dėl tavęs esame padariusios, tu irgi 
nežinai, taip? — pratrūko motina Anchelika, žingsniuodama šen 
bei ten sugniaužtais kumščiais.— Tu nežinai, kokia buvai, kai 
mes tave paėmėm? 

— Kaip aš galiu žinoti, — sušnibždėjo Bonifasija.— Juk aš 
buvau dar visai maža, motule, aš ničnieko neatsimenu. 

— Klausykit, motina, kokiu balseliu ji lemena, gali pagalvo- 
ti, rami, paklusni, — suspiegė motina Anchelika.— Manai, pa- 
vyks mane apgauti? Lyg aš tavęs nepažinočiau! Kiek kartų dar 
turėsiu tau sakyti, kad nedrįstum manęs vadinti motule. 


Po vakarinių pamaldų vienuolės eina į valgyklą, o auklėti- 
nės, Bonifasijos vedamos, pasuka į miegamąjį. Jos išsitiesia 10- 
veles, ir, kai tik sugula, Bonifasija užgesina degutinę spingsu- 
lę, užrakina duris, atsiklaupia priešais krucifiksą, pasimeldžia 
ir ruošiasi miegoti. 

— Tu lakstei po sodą, kapstei žemę ir, vos tik rasdavai slie- 
ką arba vikšrą, kišdavaisi į burną, — pasakė viršininkė— Tu be 
paliovos sirgai, o kas tave gydė ir tupinėjo aplink tave? Taip 
pat neprisimeniė 

— Tu vaikščiojai plika,— sušuko motina Anchelika,— ir tau 
buvo šitaip gerai, o kai tik apvilkau suknele, tu nuplėšei ją 
nuo savęs ir vėl stypinėjai, neužsidengusi savo gėdos, o jau 
buvai kokių dešimties metų, ne mažiau. Tu iš prigimties turėjai 
blogų polinkių, velnio išpera, tave masino vien tik šlykštybės. 

Lietų sezonas baigėsi, ir temo greitai, pro šakų ir lapų raiz- 
gyną už langų jau žibėjo danguje žvaigždės. Viršininkė, piktai 
atsilošusi, sėdėjo ant maišo su grūdais, o motina Anchelika 
vaikščiojo, grūmodama iškeltu kumščiu, ir, kai atsismaukdavo 
jai abito rankovė, išlįsdavo iš jos iki alkūnės ranka, lyg kokia 
plona balta gyvatė. 

— Man galvoj netelpa, jog tu galėjai šitaip padaryti, — pa- 
sakė viršininkė.— Kaip tau čia atsitiko, Bonifasija? Kodėl tu ši- 
taip pasielgei? 

— Ir tu nepagalvojai, kad jos gali numirt iš bado arba pri- 
gerti upėje? — įsiterpė motina Anchelika.— Kad jos persišaldys? 
Tu nieko nepagalvojai, galvažude!? 

Bonifasija ėmė kūkčioti. Podėlyje tvyrojo aitrus žemės ir 
drėgnų rasotų augalų kvapas, kuris, juo labiau temo, juo stip- 
rėjo. Atrodė, jog šitas tirštas nakties kvapas veržiasi pro lan- 
gą drauge su žiogų ir cikadų čirškimu, kurį dabar jau aiškiai 
galėjai girdėti. 

— Tu gyvenai lyg žvėriūkštis, o mes davėm tau namus, 
šeimą ir vardą,— tarė viršininkė.— Ir mes davėm tau dievą. Ir 
tu šito visai nevertini? 

— Tu neturėjai ko valgyt ir kuo rengtis, — sumurmėjo An- 
chelika,— o mes tave maitinam, rengiam, auklėjam. Dėl ko tu 
šitaip padarei mergaitėms, piktadare? 

Protarpiais Bonifasijos kūną supurtydavo gili rauda, skraistė 
nuo galvos nusislinko, ir švelnūs plaukai užkrito ant kaktos. 

— Liaukis raudojus, Bonifasija,— pasakė viršininkė.— Prakal- 
bėk pagaliau. 

Misija pabunda auštant, kai nutyla svirpti cikados ir pradeda 
čiulbėti paukščiai. Bonifasija įeina į miegamąjį, tilindžiuodama 
varpeliu, ir auklėtinės iššoka iš lovelių, sukalba Sveika Mari- 
ja, apsivelka apsiaustėlius. Paskui jos pasiskirsto į grupes pagal 
pareigas: jaunesniosios šluoja kiemą, rezidenciją, valgyklą, vy- 
resnės — koplyčią ir klases. Penkios auklėtinės išneša rėčkas 
su šiukšlėmis į kiemą ir ten laukia Bonifasijos. Jos vedinos, 
nusileidžia taku, pereina Santa Marijos de Njeva aikštę, lauką 


37 


ir ne per toliausia nuo locmano Njeveso pirkelės pasuka upelio 
vaga, vingiuojančia tarp kapanavų, čiontų ir čiambirų iki siau- 
ro tarpeklio, kur miestelis verčia šiukšles. Kartą per savaitę 
alkaldo Manuelio Acilos vyrai sukuria ten didelį laužą ir su- 
degina tas atmatas. Aplinkiniai agvarunai kas vakaras ateina 
čia: vieni jų kapstosi, ieškodami maisto likučių, apyvokos reik- 
menų, o kiti šūkauja, mosuoja lazdomis, baidydami plėšrius 
paukščius, kurie išalkę sklando virš tarpeklio. 

— Nejaugi tau vis vien, kad mergaitės vėl gyvens nepado- 
riai ir nuodėmingai? — tarė viršininkė.— Kad jos užmirš viską, 
ko čia išmoko? 

— Siela tavo dar vis pagoniška, nors pati jau kalbi krikš- 
čioniškai ir neslampinėji nuoga,— pasakė motina Anchelika— 
Jai ne tik ne vis vien, motina, ji tyčia jas išleido, kad jos vėl 
pasidarytų laukinės. 

— Jos norėjo išeiti, — tarė Bonifasija.— Jos išbėgo į kiemą iI 
priėjo prie vartelių, o aš iš akių mačiau, kad jos nori išeiti 
drauge su tom dviem, kur vakar parsivežėt. 

— Ir tu joms įsiteikei! — suriko motina Anchelika.— Dėl to, 
kad tu pykai ant jų! Dėl to, kad su jom tau reikėjo dirbti, 
o tu nemėgsti darbo, tingine! Velnio išpera! 

— Nusiraminkit, motina Anchelika,— pasakė viršininkė sto- 
damasi. 

Motina Anchelika pridėjo ranką prie krūtinės, perbraukė sau 
delnu per kaktą — melas išvaręs ją iš kantrybės, motina, ji la- 
bai gailisi. 

— Viskas įvyko dėl anų dviejų, kurias tu vakar parsivežei, 
motule,— tarė Bonifasija.— Aš nenorėjau, kad ir kitos išeitų, aš 
rengiausi išleisti tik tas dvi, — man jų pagailo. Tu nešūkauk 
taip, motule, dar susirgsi,— kai tik labai supyksti, visada po to 
sunegaluoji. 

Iki Bonifasija su auklėtinėmis suvaikšto į sąvartyną, motina 
Griselda su savo padėjėjomis spėja paruošti pusryčius: padeda 
vaisių, išverda kavos ir iškepa bandelių. Po pusryčių auklėti- 
nės eina į koplyčią, mokosi šventosios istorijos, katekizmo ir 
raudonskruostės, apsukrios ir iškalbios motinos Griseldos, ga- 
mina pietus: verda daržovių sriubą, taiso žuvį, verda Maniokų 
košę, kepa raguolius ir pripilsto destiliuoto vandens. Po pietų 
auklėtinės gali valandžiukę palakstyti po kiemą arba pasėdėti 

sode po medžiais. Paskui jos eina į klasę. Naujokes motina 
Anchelika moko ispanų kalbos, abėcėlės ir skaitmenų. Virši- 
ninkė veda istorijos ir geografijos pamokas, motina Anchelika 
dėsto piešimą ir rankdarbius, o motina Patrosinija — matema- 
tiką. Pavakare vienuolės ir auklėtinės kalba koplyčioje rožan- 
čių, po to mergaitės vėl pasiskirsto į grupes: kas tvarkosi viI- 
tuvėje, kas sode, podėlyje arba valgykloje. Jų vakarienė men- 
kesnė, negu pietūs. 

— Norėdamos mane įkalbėti, jos ėmė pasakot man apie sa- 
vo gimtinę, — tarė Bonifasija.— Aukso kalnus man pažadėjo, ir 
pagailo man jų, motina. 

— Tu net meluot nemoki, Bonifasija,— pasakė viršininkė, 
mostelėjo rankomis, kurios subolavo melsvoje prietemoje, ir 
vėl susidėjo.— Mergaitės, kurias motina Anchelika parsivežė 
iš Čikajiso, nemoka krikščionių kalbos. Matai, tu ir vėl nusi- 
dedi? 

— Aš moku kalbėt pagoniškai, motina, tik šito tu nežino- 
jai.— Bonifasija pakėlė galvą, iš po susivėlusių plaukų akimir- 
kai blykstelėjo dvi žalsvos liepsnelės.— Aš diena dienon klau- 
sydavau, kaip jos kalbasi, va taip ir išmokau jų kalbos, o tau 
nepasisakiau. 

— Meluoji, velnio išpera,— suriko motina Anchelika, o vir- 
šininkė tik rankomis skėstelėjo.— Žiūrėkit, motina, štai ką ji 
dabar prasimanė. Galvažudė! 
atsklidęs iš tamsos, maurojimas, urzgimas, karkimas, tų garsų 
maišalynėje protarpiais pasigirsdavo laibi girgždesiai, tarsi po- 
dėlyje iki šiol būtų ramiai tūnojęs kažkoks žvėris, kuris dabar 
staiga išsidavė, netikėtai suerzintas. 

— Matai, motule? — pasakė Bonifasija.— Argi nemoku pago- 
niškai? 

Kasdien prieš pusryčius vienuolės ir auklėtinės klauso mišių. 
Jas laiko jėzuitai iš gretimos misijos, paprastai tėvas Venansi- 
jas. Sekmadieniais atidaromos koplyčios šoninės durys, kad 
mišių galėtų klausyti Santa Marijos de Njeva miestuko gy- 
ventojai. Vietos valdžia niekad nepraleidžia sekmadienio mi- 
šių, o kartais į jas susirenka ir aplinkiniai valstiečiai. kauče- 
rai * ir pusplikiai agvarunai, kurie stoviniuoja susiorūdę tarp- 


* Kaučerai — kaučiuko rinkėjai. 

duryje. Vakarais motina Anchelika ir Bonifasija atsiveda auk- 
lėtines prie upės ir leidžia joms pasipliuškenti vandeny, pagau- 
dyti žuvyčių, pasikarstyti po medžius. Sekmadieniais pusryčiai 
geresni, negu šiokiomis dienomis, auklėtinėms duodama mėsos. 
Mergaičių misijoje apie dvidešimt — nuo šešerių iki penkioli- 
kos metų. Jos visos agvarunės. Beje, tarp jų kartais pasitaiko 
viena kita iš vambisų arba net šaprų genties. Bet tat esti ne 
dažnai. 


— MAN NESMACGU, Akilinai, kad negaliu tau padėti, — tarė 
Fusija.— Aš norėčiau, kad viskas būtų kaip anksčiau. Atsime- 
ni, kaip mes keisdavomės? 

— Atsimenu, drauguži,— atsakė Akilinas.— Kaip aš neprisi- 
minsiu, juk vien tik per tave aš pasidariau tas, kas esu. 

— Iš tikrųjų, jei nebūčiau atvažiavęs į Mojobambą, tu iki 
šiol būtum lapsėjęs iš namų į namus, pardavinėdamas vande- 
nį, — pasakė Fusija.— O kaip tu bijojai upės, seniuk. 

— Aš tik Majo bijojau — mat, vaikigalis vos nepriburbulia- 
vau joje,— atsakė Akilinas.— O Rumijaku upėje aš visuomet 
maudydavausi. 

— Rumijakuė — tarė Fusija.— Ji teka pro Mojobambą? 

— Taip, toje pusėje, kur griuvėsiai, kur lamistai * gyvena. 
Kaip tu neprisimeni, Fusija, tokia rami upelė. Ten aplink dar 
pilna apelsinų giraičių. Negi ir tų apelsinų nemeni? Saldesnių 
už juos visam pasauly nėra. 

— Man gėda, kad tu visą dieną iriesi kuprą atstatęs, o aš 
tįsau kaip pagalys,— pasakė Fusija. 

— Kadgi čia nė irkluot neprisieina, bičiuli,— atsakė Akili- 
nas.— Tik laikyk vairą, ir viskas. Dabar, kai praplaukėm slenks- 
čius, Maranjonas pats mus neša. Man tik ne prie širdies, jog 
tu vis tyli ir spoksai į dangų tokiom akim, lyg ten čiuljačiakį 
regėtum. 

— Niekad nesu jo matęs,— tarė Fusija.— Čia, selvoje, jau 
visi jį Matė, o aš nė karto. Ir čia man nenusisekė. 

— Veikiau nusisekė,— atsakė Akilinas.— O žinai, kartą čiul- 
jačiakis pasirodė ponui Chulijui Reategiui. Sako, kažkokiame 
tarpeklyje prie Njevos. Bet Reategis pamatė, kad jis smarkiai 


* Lamistai — nedidelė indėnų gentis, perėmusi daugiausia bal- 
tųjų papročius. 

šlubuoja, ir, įžiūrėjęs mažąją koją, pradėjo šaudyti į jį ir taip 
nuvijo. Beje, Fusija, dėl ko tu susikivirčijai su senjoru Reate- 
giu? Ko gera, tu iškrėtei jam kokią piktą išdaigą. 

Iškrėtė, ir ne kartą, seniuk, o pirmąsyk — dar prieš susipa- 
žindamas su juo, kai tik atvyko į Ikitosą. Daug vėliau jis pats 
papasakojo šį atsitikimą Reategiui, ir tas labai juokėsi — vadi- 
nasi, tai tu apmovei vargšą doną Fabiją, o Akilinas — senjorą 
doną Fabiją, Santa Marijos de Njeva gubernatorių. 

— Kuo galiu jums patarnauti, senjore? — pasakė donas Fa- 
bijas.— Ko jūs norėjot? Ilgai išbūsit Ikitose? 

Taip, jis bus čia gana ilgai, o, galimas daiktas, įsikurs visam 
laikui. Jis, žinote, verčiasi mišku, manąs pasistatyti medžio ap- 
dirbimo įmonę netoli Nautos ir tik laukia inžinierių. Mokės jis 
gerai, bet kaip tik dabar turi daug darbo ir jam reikia didelio, 
patogaus kambario, o donas Fabijas — ką jūs, žinoma, senjore, 
jis tam ir esąs, kad patarnautų klientams. Žodžiu, jis užkibo 
ant meškerės, seniuk. 

— Jis davė man viešbutyje geriausią kambarį — su langais 
į sodą, kur augo Panamos palmės,— tarė Fusija.— Jisai pasi- 
kvietė mane pusryčių ir neužsičiaupdamas tarškėjo apie savo 
šeimininką. Aš vos jį supratau — tuomet ispanų kalbą dar ne- 
kaip mokėjau. 

— O senjoro Reategio nebuvo Ikitoseė — paklausė Akili- 
nas.— Jis tada jau buvo turtuolis? 

— Ne, kaip reikiant jis praturtėjo vėliau, iš kontrabandos, — 
pasakė Fusija.— Bet šitą viešbutį jis jau turėjo ir buvo pradėjęs 
prekiauti su indėnų gentimis, dėl to ir išvyko į Santa Mariją 
de Njeva. Jis supirkdavo kaučiuką ir parduodavo jį Ikitose. 
Kaip tik tada man ir toptelėjo mintis griebtis šito verslo. Bet 
visada taip būna — čia reikėjo kapitaliuko, o aš kišenėje ne- 
turėjau nė sentavo. 

— Ir daug tu pavogei pinigų, Fusija? — tarė Akilinas. 

— Penkis tūkstančius solių, donai Chulijau,— pasakė donas 
Fabijas.— Ir dar savo pasą ir keletą sidabrinių indų. Man la- 
bai nemalonu, senjore Reategi, aš suprantu, kaip blogai jūs 
pagalvosit apie mane. Bet, dievaži, aš dirbsiu iki devinto pra- 
kaito ir grąžinsiu jums iki paskutinio sentavo. 

— Ir tavęs. niekad negraužė sąžinė, Fusija? — tarė Akili- 
nas.— Jau daug metų noriu šito tavęs paklausti. 

— Kad apvogiau tą šunsnukį Reategį? — tarė Fusija.— Jis dėl 
to ir turtingas, kad pavogė daugiau, negu aš, seniuk. Bet jis 
šį tą turėjo pradžiai, o aš — nieko. Tai vis todėl, kad man nie- 
kad nesiseka ir turiu pradėti iš pliko daikto. 

— Kam jūs dar galvą nešiojat ant pečių? — pasakė Chulijas 
Reategis.— Kaip jums nedingtelėjo mintis nors dokumentų jį 
paklausti, donai Fabijau? 


Bet jis paklausė dokumentų, ir pasas jo buvo naujutėlaitis, 
iš kur jis galėjo nutuokti, kad tas pasas suklastotas, donai Chu- 
lijau? Be to, jis taip gražiai buvo apsitaisęs ir taip solidžiai at- 
rodė. Jis net pagalvojęs sau vienas: kada senjoras Reategis su- 
grįš iš Santa Marijos de Njeva, aš jam pristatysiu jį, ir juodu 
dviese kalnus nuvers. Ką čia kalbėti, neatsargus jis buvęs, do- 
nai Chulijau. 

— O kas šitam lagamine tada buvo, Fusija? — paklausė Aki- 
linas. 

— Keli Amazonijos žemėlapiai, senjore Reategi,— pasakė do- 
nas Fabijas.— Didžiuliai, kaip štabiniai. Jis pasikabino juos ant 
sienos ir sakė, jog vadovaujasi jais, svarstydamas, kur įrengti 
miško biržes. Jis Žymėjosi tas vietas ir kažką užrašinėjo brazi- 
liškai, va kas man atrodė keista. 

— O kas čia keista, donai Fabijau,— tarė Fusija. — Mano 
amatas ne tik miškas, bet ir prekyba. Kartais ne pro šalį pa- 
bendrauti su čiabuviais. Todėl aš ir susižymėjau aplinkines 
gentis. 

— Netgi tas, kurios gyvena prie Maranjono ir prie Ukaja- 
lio, donai Chulijau,— pasakė Fabijas.— Aš pagalvojau — štai 
kur verslo žmogus, kaip tik tokio reikia senjorui Reategiui. 

— Atsimeni, kaip sudeginom tavo žemėlapius? — tarė Akili- 
nas.— Jie tikras šlamštas. Tie, kas juos sudarinėja, nežino, kad 
Amazonija tarsi moteris, kai kraujas jai užkaista, nenuguli ra- 
mi. Viskas čia amžinai juda, kilnojasi iš vietos į vietą — upės, 
gyvuliai, medžiai. Na ir beprotiška mums teko žemė, Fusija. 

— Jis ir selvą puikiai pažįsta,— pasakė donas Fabijas.— Kai 
tik sugrįš iš Aukštutinio Maranjono, aš jus pristatysiu jam, ir 
judu būsite geri draugai, senjore. 

— Čia, Ikitose, visi, ką tik sutinku,— tarė Fusija,— tikrus 
stebuklus man pasako'a apie jį. Aš labai noriu su juo susipa- 
žinti. Ar nežinot, kada jis grįš iš Santa Marijos de Njeva? 

— Jis ten labai užsiėmęs, bet kartais meta viską ir parva- 
žiuoja,— pasakė donas Fabijas.— Valia jo geležinė, senjore. Jis 
paveldėjo ją iš savo tėvo, taip pat nuostabaus žmogaus. Iki- 
toso klestėjimo laikais jis buvo vienas stambiausių kaučiuko 
pirklių. Kai užėjo krizė, jis paleido sau kulką į kaktą. Reate- 
giai tada visai nusmuko. Bet donas Chulijas vien savo jėgo- 
mis, be niekieno paspirties išbrido iš tos bėdos ir pats atsistojo 
ant kojų. Sakau jums, jis geležinis žmogus. 

— Kartą Santa Marijoje per surengtus jo garbei pusryčius 
aš girdėjau Reategį kalbant, — tarė Akilinas.— Jis labai didžia- 
vosi savo tėvu, Fusija. 

— Šią temą jis bene labiausiai mėgsta,— tarė Fusija.— Kai 
mes drauge dirbom, jis taip pat kone kiekviename žingsny pri- 
mindavo tėvą. Ak šitas šunsnukis Reategis! Aš jam visada pa- 
vydėjau, seniuk. 

— Toks švarutėlis, toks apsukrus, — tarė donas Fabijas.— Tik 
pamanyk, kaip aš jam pataikavau, tiesiog padus laižiau. Kai 
jis įeidavo į viešbutį, katė, ir ta iš džiaugsmo uodegą užlauž- 
davo. Jis prakeiktas žmogus, tikras nelabasis, donai Chulijau! 

— Tu vis kokį pokštą iškreti atsisveikindamas, Fusija, — ta- 
rė Akilinas.— Kampo Grandėje apspardei sargybinius, o Ikitose 
nudobei katę. 

— Teisybę sakant, donai Fabijau, visa kita, mano manymu, 
ne taip svarbu,— pasakė Chulijas Reategis.— Tik vieno man 
gaila, kad turėsit grąžinti man tuos pinigus. 

Bet jam buvo labai skaudu, donai Chulijau. Šitas niekšas 
suvijo paklodę ir pakorė ją ant tinklo nuo moskitų. Įeini 
į kambarį, ir staiga pamatai, kaip ji kadaruoja sustingusi, iš- 
verstomis akimis, — tiesiog baisu. Tokio beprasmiško įniršio jis 
negalįs perprasti, donai Chulijau. 

— Žmogus darai viską, kad galėtum gyventi, ir aš suprantu 
tave, kai tu vagi,— tarė Akilinas.— Bet kam tu pakorei katę? 
Iš širdgėlos, kad neturėjai pinigų bizniui pradėti? 

— Žinoma, ir dėl šito,— atsakė Fusija.— Bet kad tu žino- 
tum, kaip ta biaurybė dvokė, ir kiek kartų ji prišlapino man 
patalą. 

O tarp kitko, tai būdinga azijiečiams, donai Chulijau, jų 
papročiai tikrai šlykštūs, jis ne per seniausiai sužinojęs, pa- 
vyzdžiui, kad kinai Ikitose,— kas galėtų pamanyti,— laiko ka- 
tes gurbuose, peni, girdo pienu, o kai nutunka, kiša į puodą 

ir valgo, senjore Reategi. Bet jis nori pasikalbėti dabar apie 
pirkinius, donai Fabijau, dėl to ir atvažiavo į Santa Mariją 
de Njeva, gana tų liūdnų istorijų, na kaip, jis ką nors nu- 
pirko? 

— Viską, ką liepėt, donai Chulijau,— pasakė donas Fabi- 
jas.— Veidrodėlių, peilių, medžiagos, karolių, ir viską su di- 
dele nuolaida. Kada išvykstat prie Aukštutinio Maranjono? 

— Aš negalėjau vienas dangintis į tokį užkampį ir verstis 
ten prekyba, turėjau susirasti kompanioną,— pasakė Fusija.— 
Ir po to, kas buvo nutikę, ieškoti jo reikėjo atokiau nuo Iki- 
toso. 


— Todėl tu ir atsibastei į Mojobambą,— tarė Akilinas.— Ir 
susiuostei su manim, tikėjaisi, kad važinėsim drauge po gentis. 
Tokiu būdu tu leidaisi Reategio pėdomis, dar nebūdamas jo 
tarnautojas, kai net akyse dar nebuvai jo matęs. Kas antras 
tavo žodis tąsyk buvo pinigai, Fusija: važiuojam kartu, Aki- 
linai, po metų turtingas būsi, tu man ausis išūžei šita savo 
giesme. 

— Taip, praturtėjom,— pasakė Fusija.— Aš padėjau čia dau- 
giau jėgų, negu bet kuris, savęs negailėjau, rizikavau iki pas- 
kutiniųjų, ir štai kuo viskas pasibaigė. Kur čia teisybė, Aki- 
linai? 

— Viskas apvaizdos žinioje, Fusija,— pasakė Akilinas.— Ne 
mūsų valia tai spręsti. 


ŠILTĄ GRUODŽIO rytą į Pjurą atvyko nepažįstamas žmo- 
gus. Raitas ant mulo, vos velkančio kojas, su plačiabryle skry- 
bėle ir lengvu ponču, jis staigiai išniro iš kopų, kurios driekėsi 
į pietus nuo miesto. O kaip jis, tur būt, apsidžiaugė, išvydęs 
brėkštant, kada padangę nutvieskia rausva šviesa, ir atrodo, 
tartum liepsnos liežuviai šliaužia dykuma, pirmuosius kaktusų 
brūzgynus, apsvilintus saulės pupmedžius, baltas Kastilijos tro- 
beles, kurios, juo arčiau prie upės, juo labiau glaudžiasi viena 
prie kitos. Atvykėlis pasuko į miestą, kurį, spindintį lyg veid- 
rodį, jau matė kitame krante. Jis perkirto vienintelę Kastilijos 
gatvę, dar tuščią tuo metu, ir, prijojęs Senąjį tiltą, nušoko že- 
mėn. Valandžiukę jis žiūrėjo į aną krantą — į grįstas gatves, 
į namus su balkonais, į daugybę smilčių, skraidančių ore, į ma- 

syvų katedros bokštą su juodu, tarsi suodinu, varpu ir į žalius 
fermų lopinius, kurie driekiasi šiauriniu pakraščiu palei upę 
iki Katakaoso. Paskui jis paėmė mulą už pavadžių, perėjo 
Senąjį tiltą ir, pliauškindamas vytiniu sau per kojas, žingsnia- 
vo didžiąja miesto gatve, kuri tęsiasi, tiesi ir graži, nuo pat 
upės iki Plasos de Armas. Priėjęs aikštę, jis sustojo, pririšo 
mulą prie tamarindo, atsisėdo ant žemės, nulenkė skrybėlės 
brylius, gindamasis nuo smėlio, kuris be gailesčio kapojo jam 
akis. Matyt, jis daug buvo keliavęs, — atrodė išvargęs, vos vos 
judėjo. Kai liovėsi smilčių lietus ir saulės nutviekstoje Plasoje 
de Armas pasirodė pirmieji žmonės, nepažįstamasis miegojo. 
Šalia jo tįsojo padvėsęs mulas, kurio snukis buvo aptekęs žalio- 
mis putomis, akys išvirtusios. Niekas neišdrįso pažadinti mie- 
gančiojo. Naujiena greitai paplito, ir netrukus Plasoje de AT- 
mas susirinko minia smalsuolių, kurie šnibždėdamiesi spietėsi 
aplink nepažįstamąjį ir stengėsi prilįsti kuo arčiau. Vienas ki- 
tas užsiropštė ant paviljono turėklų, kiti spoksojo į svetimšalį, 
įsliuogę į palmes. Tai buvo dar jaunas atletiško sudėjimo vyras 
sieksniniais pečiais, jo veidą juosė garbanota barzdelė, o pro 
atlapas marškinių mastis ištraukytomis sagomis buvo matyti 
raumeninga apžėlusi krūtinė. Jis miegojo prasižiojęs, lengvai 
knarkdamas, tarp sukepusių lūpų baltavo dantys, panašūs į šuns 
iltis, — dideli, pageltę. Jo kelnės, batai, išblukęs pončas buvo 
sudrįskę, purvini, kaip ir plačiabrylė skrybėlė. Ginklų jis ne- 
turėjo. 

Pabudęs jis pašoko ir instinktyviai pasiruošė gintis; jo akys 
iš po papurtusių vokų neramiai žvilgčiojo į apstojusių žmonių 
veidus. Jis matė, kad visi jam šypsosi ir draugiškai skėsčioja 
rankomis, o kažkoks senukas, prasispraudęs pro minią, atkišo 
jam moliūgo butelį su šaltu vandeniu. Tada nusišypsojo ir ne- 
pažįstamasis. Gėrė jis iš lėto, gardžiuodamasis kiekvienu gurkš- 
niu, ir iš jo akių galėjai matyti, kaip jam palengvėjo. Aplink 
erzeliavo minia: žmonės, stengdamiesi perrėkti kits kitą, kalbi- 
no atvykėlį, klausinėjo, iš kokio jis krašto ir kaip atjojo, ap- 
gailestavo, kad krito mulas. Jis linksmai juokėsi ir spaudė iš- 
tiestas rankas. 

Paskui jis pasilenkė prie mulo, vienu timptelėjimu atrišo 
priraizgytus abipus balno krepšius ir paklausė, kaip rasti vieš- 
butį. Paslaugių pjuriečių lydimas, jis perėjo Plasą de Armas ir 
pravėrė „Šiaurės žvaigždės“ duris. Vietų nebuvo. Gyventojai jį 

nuramino — daugelis tuoj pat pasiūlė jam savo viešnagę. Jis 
apsistojo Melčioro Espinosos namuose; šis vienišas senukas gy- 
veno Malekono gatvėje, prie pat Senojo tilto. Jis turėjo atokiau 
nuo miesto, Čiroje, mažą fermą ir važiuodavo tenai du kartus 
per mėnesį. Šįmet Melčioras Espinosa pasiekė rekordą: jis pri- 
glaudė net penkis atvykėlius. Paprastai jie išgyvendavo čia vos 
kelias dienas, visų ilgiausiai keletą savaičių — superka, būdavo, 
medvilnės derlių, parduoda gyvulius, atsivežtas prekes ir iš- 
keliauja. 

Bet šis atvykėlis Pjuroje pasiliko. Kaimynai mažai tesužino- 
jo apie jį, ir kone viskas, ką sužinojo, tik paneigdavo spėlio- 
jimus: jis nebuvo nei gyvulių pirklys, nei mokesčių rinkėjas, 
nei komivojažierius. Jis buvo vardu Anselmas, ir, pasak jo,— 
perujietis, bet niekam nepasisekė iš akcento atpažinti, iš kokio 
jis krašto; jam kalbant, negirdėjai nei baikščios, neryžtingos 
limiečių intonacijos, nei čiklajiečių tarmės dainingumo; jo 
tartis nebuvo pavyzdingai tiksli, kas būdinga Truchiljo gyven- 
tojams; nebuvo jis, matyt, nė kalnietis, nes negreblavo ir ne- 
šveplavo. Jis tarė aiškiai, labai melodingai, tik šiek tiek van- 
giai, kalbėjo neįprastomis frazėmis ir vartojo daug keistų po- 
sakių, o kai ginčydavosi, iš trankaus balso atrodė, jog kalba 
koks montonerų vadas. Balnakrepšiai, kurie buvo visa jo man- 
ta, tikriausiai buvo prigrūsti pinigų. Kaip dar jo neapiplėšė 
banditai, kada jojo per smėlynus? Kaimynai taip ir nesuuodė, 
iš kur jis atsibeldė ir kodėl pasirinko Pjurą. 

Rytojaus dieną po atvykimo jis pasirodė Plasoje de Armas 
nusiskutęs, ir visi nustebo, pamatę, kad jis toks jaunas. Ispano 
Eusebijo Romero krautuvėje jis nusipirko naujas kelnes ir au- 
linius batus; užmokėjo grynais. Praėjus dviem dienom, jis užsi- 
sakė pas Saturniną, garsiąją meistrę iš Katakaoso, baltų šiaude- 
lių skrybėlę, — tokią skrybėlę gali įsibrukti į kišenę, ištrauk- 
si — nė raukšlelės. Kiekvieną dieną Anselmas ateidavo į Plasą 
de Armas ir, atsisėdęs prie staliuko „Šiaurės žvaigždės" teraso- 
je, kviesdavo praeivius kartu išgerti. Taip jis įsigijo draugų. 
Žauna ir pokštininkas, jis sužavėjo visus pjuriečius, be saiko 
girdamas jų miestą — ir žmonės čia malonūs, ir moterys dai- 
lios, ir saulėlydžiai nuostabūs. Netrukus jis jau vartojo daugu- 
mą vietos posakių ir pasisavino geraširdišką, kiek tingoką pju- 
riečių šnektą: po kelių savaičių jis jau sakė „gua“, kai norėjo 
pasirodyti nustebęs, vadino vaikus „čiurais“, o asilus „pjache- 


46 


nais“, sudarydavo aukščiausiąjį laipsnį iš aukščiausiojo laips- 
nio, sugebėjo atskirti klaritą nuo tirštosios čičios, pamėgo čio- 
nykščius aštrius patiekalus, įsiminė daugelio žmonių vardus, 
žinojo gatvių pavadinimus ir šoko tonderą visai kaip man- 
gačiai. 

O smalsus jis buvo be saiko. Jį neapsakomai domino miesto 
gyvenimas ir papročiai, jis iki smulkmenų klausinėdavo apie 
gyvuosius ir mirusius. Žinoti norėjo viską: kokie žmonės Pju- 
roje patys turtingiausi, kaip jie praturtėjo ir kada; ar prasti 
žmonės gerbia ir myli prefektą, alkaldą ir vyskupą; kaip čia 
žmonės linksminasi, kas kam neištikimas, kokie skandalai pik- 
tina davatkas ir kunigus, kaip pjuriečiai laikosi religijos ir mo- 
ralės dogmų, kaip mieste žmonės mylisi. 

Kiekvieną sekmadienį jis ėjo į „Koliziejų“ ir aistringai, kaip 
tikras mėgėjas, žiūrėdavo gaidžių kautynių, vakarais paskutinis 
apleisdavo „Šiaurės žvaigždės“ bufetą, nuostabiai lošė korto- 
mis, statydavo stambias sumas ir vienodai ramiai laikėsi, tiek 
pralošdamas, tiek ir išlošdamas. Šitaip jis susibičiuliavo su ko- 
mersantais ir dvarininkais ir pasidarė populiarus. Vietos šulai 
kartą jį pakvietė medžioklėn į Čiulukaną, ir jis visus sužavėjo 
savo taiklumu. Susitikę gatvėje, valstiečiai jį vadino tiesiog 
vardu, o jis bičiuliškai patapšnodavo jiems per petį. Žmonėms 
patiko jo žvali nuotaika, paprastumas, dosnumas. Bet visus do- 
mino jo praeitis, ir kiekvienam knietė sužinoti, iš kur jis ima 
tiek daug pinigų. Apie jį pradėjo sklisti nebūtos legendos; jas 
išgirdęs, Anselmas tik kvatodavo, nepaneigdamas jų, bet ir 
joms nepritardamas. Kada jis su draugais bastydavosi po Man- 
gačerijos smukles, galų gale vis tiek atsidurdavo Anchelikos 
Mersedes užeigoje,— mat, ten buvo arfa, o jis, kaip niekas ki- 
tas, puikiai mokėjo ja groti. Kol kiti girkšnodavo ir į muzikos 
taktą trepsendavo kojomis, jis, nulindęs į kampą, valandų va- 
landas dirgindavo jos baltas stygas, kurios paklusdavo jo pirš- 
tams ir, jam panorėjus, mokėjo šnabždėti, juoktis, raudoti. 

Pjuriečiams tik tas nepatiko, kad įkaušęs Anselmas šiurkš- 
čiai ir įžūliai elgėsi su moterimis. Ar jos būtų basos tarnaitės, 
bėgančios per Plasą de Armas į turgų, ar jos būtų prekiauto- 
jos su ąsočiais arba dubenimis ant galvų, siūlančios pirkti 
slyvų ar mango sulčių ir šviežių artišokų, ar jos būtų senjoros 
Su vualiais, pirštinėmis arba su rožančiais rankose, einančios 
į bažnyčią, jis nė vienos nepraleisdavo,— visa gerkle sušukda- 

mas, jas užkalbindavo, atvirai joms meilindavosi, einančias pro 
šalį nešvankiai apkalbėdavo. „Žiūrėk, Anselmai, — sakydavo 
jam draugai,— pjuriečiai pavydūs. Vieną gražią dieną koks įsi- 
žeidęs vyras arba tėvas, nesuprantantis juokų. dar iššauks ta- 
ve į dvikovą. Būk mandagesnis su moterimis.“ Bet Anselmas 
į tai tik nusikvatodavo, pakeldavo taurę ir pasiūlydavo išgerti 
už Pjurą. 

Per pirmąjį mėnesį, kurį jis čia išgyveno, Pjuroje nieko ne- 
paprasta neatsitiko. 


NE TAIP JAU čia baisu, ir paskui — viskas pasaulyje susi- 
tvarko. Chulijo Reategio akys spindi prieš saulę, o iš didelio 
molinio ąsočio su vandeniu kyšo butelių kakleliai. Jis pats pils- 
to bokalus; baltos putos kyla, virsta pro kraštus, nugula. Ne- 
verta jaudintis, o pirmiausia dar po bokalą alaus. Manuelis 
Agila, Pedras Eskabinas ir Arevalas Bensas išgeria ir atgalia 
ranka nusišluosto lūpas. Pro vielų tinklelį, kuriuo užtaisyti lan- 
gai, Matyti Santa Marijos de Njeva aikštė, — būrelis agvarunų 
grūda juką pūstuose induose, vaikigaliai duodasi aplink ka- 
pironų kamienus. Aukštai, ant kalvų, it liepsna raudonas sta- 
čiakampis — tai misijos rezidencija. Pirmiausia, šičia dar tik 
projektas, numatytas ilgam laikui, o projektai sunkiai įsikūnija, 
ir Chulijas Reategis mano, kad jie be reikalo nuogąstauja. Bet 
Manuelis Agila, mažas plikas žmogeliukas išverstomis akimis — 
ne, nieko panašaus, gubernatoriau, jis atsistoja — jie turi įro- 
dymų, donai Chulijau, šitie du tipai juos sugadino. Ir Areva- 
las Bensas taip pat — donai Chulijau, jis atsistoja — jam stačiai 
rankas pakerta, iš pat pradžių jis sakė, kad tos brigados ir tie 
elementoriai reiškia ką kita, ir jis priešinosi, kad atvyktų mo- 
kytojai, donai Chulijau, o Pedras Eskabinas tranko bokalu 
į stalą — donai Chulijau, kooperatyvas — jau faktas, agvaru- 
nai ruošiasi patys parduoti Ikitose kaučiuką, ir aptarti šito 
Čikajise susirinko kasikai; tai tokios tokelės, ir negalima už- 
merkti akių ir laukti, kas bus. Bet Chulijas Reategis nepažįsta 
nė vieno agvaruno, kuris nutuoktų, kas tas Ikitosas ir kas tas 
kooperatyvas, iš kur Pedras Eskabinas ištraukė šitą istoriją? Ir 
jis prašo senjorus kalbėti po vieną. Bokalas vėl dunksi į sta- 
lą — donas Chulijas ilgą laiką išbūna Ikitose, jis iki ausų pasi- 
nėręs į prekybą ir nepastebi, jog nuo tada, kai atvyko šie du 

tipai, visa apylinkė sukruto. Chulijo Reategio balsas vis toks 
pat švelnus — ta gubernatorystė, donai Pedrai, atėmė iš jo ne- 
maža laiko ir pinigų, — bet žvilgsnis pasidarė griežtas — ir jis 
nenorėjęs šitos vietos, Pedras Eskabinas buvo vienas tų, kurie 
ypač spyrėsi, kad jis priimtų šį postą, ir tegul jis dabar malo- 
nėja apgalvoti savo žodžius. Pedras Eskabinas žino, kiek daug 
gero jis jiems padarė, ir jis nenorėjęs jo įžeisti, bet jis ką tik 
buvo Urakusoje, ir pirmą kartą per dešimt metų -— bokalas 
vėl dukart dunksteli į stalą — jie nesutikę parduoti jam nė 
vieno gumulėlio kaučiuko, nors jau yra gavę rankpinigių, ir 
Arevalas Bensas — net juos įviliojo į kooperatyvą. Tegu donas 
Chulijas nesijuokia, jie surentė tam tyčia lūšną, ir ji pilnut 
pilnutėlė kaučiuko ir odų, o Eskabinui jie nieko nenorėję par- 
duoti, pasakę, jog viską gabensią į Ikitosą. Ir Manuelis Agila, 
mažutis, plikas, išverstomis akimis, — va, matot, gubernatoriau, 
tų tipų jokiu būdu nereikėjo prileisti prie genčių, Arevalo tei- 
sybė, jie juos tik gadina. Bet jie neatsibels daugiau, senjorai, — 
ir Chulijas Reategis pripila bokalus. Jis buvo nuvykęs į Ikitosą 
ne tik savo, bet ir jų reikalais, ir ministerija anuliavo miškin- 
gųjų rajonų gyventojų kultūrinimo planą, tad mokytojų briga- 
doms atėjo galas. Bet Pedras Eskabinas trečią kartą dunksteli 
bokalu į stalą — jos ten jau buvo ir savo padarė, donai Chuli- 
jau. Kaip dabar susitaikysi su čiunčiais? Matyt, jie puikiausiai 
susiuosto, tegu donas Chulijas išklauso vertėją, kurį šie du 
tipai buvo nusitempę į Urakusą, jis pats viską papasakos, štai 
jis, jie jį atvedė. Vario spalvos basas vyriškis, tupintis ant 
pirštų galiukų palei duris, atsistoja ir sumišęs prieina prie 
Santa Marijos de Njeva gubernatoriaus. O Boninas Peresas — 
tegu jis paklausia, kiek jiems moka už kilogramą kaučiuko. 
Vertėjas mauroja, mosikuoja rankomis, spiaudo, o Chumas ty- 
lėdamas klauso, susikryžiavęs rankas ant plikos krūtinės. Jo 
tamsūs su žalsvu atspalviu skruostai papuošti dviem raudonais 
kryžiukais, o ant keturkampės nosies ištatuiruoti trys horizon- 
talūs brūkšniai, plonyčiai lyg sliekai. Veidas jo rimtas, poza 
iškilminga, urakusai, susibūrę aikštelėje, stovi kaip įbesti, saulė 
svaido ietis į medžius ir lūšnas. Vertėjas nutyla, o Chumas ir 
mažas lyg nykštukas senis skeryčiodami mauroja ir burba, ir 
vertėjas — jie sako, geros kokybės — du soliai kilogramas, vi- 
dutinės — solis, šeimininke. Ir Teofilas Kanjas mirksi susirūpi- 
nęs. Boninas Peresas taip ir manęs, na ir niekšai, na ir valka- 

tos, ir vertėjui — šeimininkai blogi perujiečiai, jie parduoda iš 
jų supirktą kaučiuką po dvidešimt solių už kilogramą ir lobsta 
iš jų prakaito, tegu jie nesiduoda apgaudinėjami, vyre, tegu 
atgabena kaučiuką ir odas į Ikitosą, o su tais šeimininkais tegu 
daugiau nesusideda ir neprekiauja, išversk jiems šitą viską. 
O vertėjas — taip ir pasakyti jiems? Ir Boninas — taip. Pasaky- 
ti, kad šeimininkai juos apvagia? Ir Teofilas — taip, taip. Pa- 
sakyti, kad jie blogi perujiečiai? Taip, taip. Pasakyti, kad šei- 
mininkai lobsta iš jų prakaito? O jie — taip, taip, visokie 
pašlemėkai, vagys, blogi perujiečiai, tegu jie nesiduoda maus- 
tomi, nebijok, išversk jiems tą viską. Vertėjas mauroja, spie- 
gia, spiaudo, ir Chumas mauroja, spiegia, spiaudo, o senukas 
raukšlėtu veidu mušasi į krūtinę, ir vertėjas — Ikitosas niekad 
neatvažiuoja, atvažiuoja šeimininkas Eusebijas ir atveža peilių, 
mačečių, audinių, o Teofilas Kanjas — taigi, taigi, brolau, jie 
galvoja, kad Ikitosas — žmogus, su jais toli nenueisi, Boninai, 
o vertėjas — jis sako, Mainą į kaučiuką. Bet Boninas Peresas 
prieina prie Chumo ir parodo į peilį, kuris kabo jam prie dir- 
Žž0,— įdomu, kiek kilogramų kaučiuko šis jam atsiėjo, paklausk 
jį, a? Chumas išsitraukia peilį, iškelia, plieno ašmenys suspin- 
di prieš saulę, ir Chumas juokiasi didžiuodamasis, ir urakusai 
jam už nugaros taip pat juokiasi, ir dauguma jų išsitraukia pei- 
lius, iškelia aukštyn, ir jie žaižaruoja prieš saulę, o vertėjas — 
Chumo peilis kaštavo dvidešimt gumulų, o kiti — po dešimt, 
po penkiolika, ir Teofilas Kanjas — štai kas, brolau, jis norįs 
grįžti į Limą. Jį krečiąs drugys, Boninai, ir užtenka visų šitų 
neteisybių ir tokių žmonių, kurie nieko nesupranta, jau geriau 
viską užmiršti, o Boninas Peresas skaičiuoja pirštais, jis visada 
sunkiai permanydavo aritmetiką — Teofilai, vadinasi, Chumo 
peilis kaštavo jam keturiasdešimtį solių? O vertė'as — pasaky- 
ti? Išversti? Ir Teofilas — ne, nereikia, o Boninas — pasakyk 
geriau jiems va ką: šeimininkas niekšas, šitas peilis nevertas 
nė vieno gumulo, tokius žmonės į šiukšlyną meta, Ikitosas ne 
šeimininkas, o miestas, į jį reikia plaukti upe žemyn, žemyn 
Maranjonu, tegu jie veža tenai kaučiuką — ten jį parduos šim- 
tą kartų brangiau ir nusipirks kokių norės peilių ir visko, ko 
pageidaus, 0 vertėjas — jis nesupratęs, tegul senjoras kalba 
lėčiau, ir Boninas — jo teisybė, reikia, brolau, jiems viską iš- 
aiškinti nuo pat pradžių, nepertrauk manęs, Teofilai, gal jie 
paklausys mūsų. Bet Chulijas Reategis nenusileidžia — nereikia 

pamesti protą. Argi tie tipai neišsidangino? Daugiau jie nesu- 
grįš, o be to, pasišiaušė tik agvarunai, su šaprais jis susitarė, 
kaip visada, ir apskritai viskas bus gerai. Bent jis manąs, jog 
baigs gubernatoriauti su ramia sąžine, senjorai, bet Arevalas 
Bensas — čia dar ne viskas, donai Chulijau. Ar jis žinąs, kas 
atsitiko Urakusoje vienam kapralui, locmanui ir tarnui iš Bor- 
cho forto? Ne anksčiau, kaip praeitą savaitę, donai Chulijau, 
o jis — kas, kas atsitiko? 


— AČIŪ DIEVUI, štai mes Mangačerijoje,— tarė Chose. 

— Smėlio pribiro, graužia kojas, reikia nusiaut batus, — pa- 
sakė Beždžionė. 

Pasibaigė Sančeso Sero prospektas, baigėsi ir asfaltuoti šali- 
gatviai, balti fasadai, puošnūs įėjimai ir elektros šviesa, prasi- 
dėjo susiraizgiusios kreivos gatvelės ir skersgatviai, namai 
nendrių sienomis, šiaudų, skardos gabalų arba kartono stogais, 
dulkės ir musės. Pro mažus langelius be užuolaidų švietė laji- 
nės žvakės arba alyvinės spingsulės, ištisos šeimos, įsitaisiusios 
viduryje gatvės, džiaugėsi vakaro vėsa. Kas antras žingsnis 
Chose ir Beždžionė rankos kilstelėjimu sveikinosi su pažįsta- 
mais. 

— Kuo jūs taip didžiuojatės?ė Už ką taip liaupsinate savąją 
Mangačeriją? — tarė Chosefinas.— Iš visų kampų dvokia, ir 
žmonės gyvena kaip gyvuliai. Mažiausiai po penkiolika kiek- 
vienoje lūšnoje. 

— Po dvidešimtį, įskaitant šunis ir Sančeso Sero fotografi- 
ją — pasakė Beždžionė.— Tuo ir gera toji Mangačerija — jo- 
kių luomų. Žmonės, šunys, ožkos — visi lygūs, visi mangačiai. 

— O didžiuojamės dėl to, kad mes čia gimėm,— pasakė Cho- 
se.—- Mes giriam Mangačeriją, nes čia mūsų namai. Ir giliai 
širdy tu nesitveri pavydu, Chosefinai. 

— Šiuo metu visa Pjura lyg išmirusi,— tarė Beždžionė. — 
O čia — girdi? Gyvenimas tik prasideda. 

— Čia mes visi draugai arba giminaičiai, ir kiekvienas čia 
turi savo vertę, — pasakė Chose.— O Pjuroje žiūrima, ne koks 
tu, o kokia tavo kišenė, ir jeigu tu ne baltasis, privalai tar- 
naut baltajam. 

— Nusispiaut man į tą Mangačeriją, — pasakė Chosefinas.— 
Kada ją nuvers, kaip Galjinaserą, aš nusigersiu iš džiaugsmo. 

— Matyt, tau širdį mMaudžia, dabar ieškai, kur pagiežą išlie- 
ti — pasakė Beždžionė.— Bet jei taip nori šmeižti Mangačeriją, 
tai tik tyliau, mangačiai tau kaulus sumals. 

— Mes visai kaip vaikai, — tarė Chosefinas.— Ar dabar lai- 
kas ginčytis. š 

— Gerai, taika, užtraukim himną,— pasakė Chose. 

Žmonės sėdėjo gatvėje, tiesiog ant smėlio, ir tylėjo, visas 
triukšmas — dainos, tostai, gitarų gaudimas, delnų pliauškėji- 
mas — sklido iš čičerijų, iš tokių pat skurdžių trobelių, kaip 
ir visos, tik šiek tiek erdvesnių, geriau apšviestų, su raudona 
ar balta vėliavėle, iškelta ant nendrės virš durų. Į nosį smelkė- 
si neapibūdinamas, neaiškus tvaikas, kartokas ir salsvas, sudvi- 
sęs ir gailus, o toliau, kur kvartalų ribos baigėsi ir gatvės rėmė- 
si į netvarkingai susigrūdusių lūšnų knibždėlyną, vis dažniau 
painiojosi po kojomis šunys ir vištos, kiaulės kriuksėdamos vo- 
liojosi čia pat žemėje, rėpsojo kukulakės ožkos, pririštos prie 
kuolelių, ir vis labiau ūžė ir zvimbė oro fauna — tiršti spiečiai 
musių ir sparvų, siuvančių aplink galvas. Galinčiai iš lėto 
žingsniavo vingiuotais mangačių džiunglių takais, apeidami se- 
nukus, išsitempusius į gryną orą savo demblius, aplenkdami 
pastojusias kelią lūšneles, kurios netikėtai išnirdavo iš tamsos 
lyg banginiai iš jūros gelmių. Danguje žibėjo žvaigždės, vie- 
nos — didelės, šviesios, kitos — lyg degtukų liepsnelės. 

— Jau patekėjo marimačiai, — pasakė Beždžionė, rodyda- 
mas į tris ryškias žvaigždes, žėrinčias neaprėpiamose aukšty- 
bėse.— Ir kaip jos mirksi? Domitila Jara kalbėdavo, jog tada, 
kai marimačiai taip aiškiai matyti, jų galima prašyti užtarimo. 
Nepraleisk progos, Chosefinai. 

— Domitila Jara! — tarė Chose.— Vargšė senutė! Aš, prisi- 
pažinsiu, jos prisibijodavau, bet dabar, kai ji numirė, man kaž- 
kaip malonu ją prisiminti. Kas žino, ar ji mums atleido už tą 
šunybę per jos šermenis. 

Chosefinas ėjo tylėdamas, panarinęs galvą ant krūtinės. Bro- 
liai Leonai abudu be perstojo duetu kartojo: „Sveiki gyvi, do- 
nai“, „Labas vakaras, donja“, ir iš apačios, nuo žemės, mieguisti 
balsai atsakinėjo jiems į sveikinimus, pavadindami juos var- 
dais. Jie sustojo palei nedidukę trobelę, ir Beždžionė stumtelėjo 
duris. Lituma stovėjo į juos nugara. Jis vilkėjo lukumos * spal- 


*Lukuma — į slyvą panašus vaisius. Išnokusios lukumos yra 
gelsvai žalios. 

vos kostiumą, jam šiek tiek per ankštą — švarkas raukšlėda- 
masis lipo klubais aukštyn; jo plaukai buvo drėgni ir blizgėjo. 
Ant sienos, ties jo galva, kabojo prismeigta segtuku laikraščio 
iškarpa. 

— Va galinčius trečiasis, brolau,— tarė Beždžionė. 

Lituma atsigręžė greit, tarsi sukutis, ir šypsodamasis, išskėtęs 
rankas, puolė prie Chosefino, o tas žengė prie jo. Juodu stip- 
riai apsikabino ir ilgai plekšnojo vienas kitam per petį — 
senckai mudu matėmės, brolau, senokai, Lituma, tu nežinai, 
kaip aš džiaugiuosi, jog tu vėl čia, — zulinosi į vienas kitą lyg 
du spanieliai. 

— Na ir kostiumėlį apsivilkęs, brolau,— tarė Beždžionė. 

Lituma žengtelėjo atgal, kad galinčiai pasigrožėtų jo naujuo- 
ju apdaru — baltais marškiniais su kieta apykakle, rausvu su 
pilkais taškučiais kaklaraiščiu, žaliomis kojinėmis ir smailiais 
pusbačiais, kurie spindėjo kaip veidrodis. 

— Patinka? Nutariau žmoniškai apsirengti, sugrįžęs į tėviš- 
kę. Pirkau prieš tris dienas, Limoje. Ir kaklaraištį, ir batelius. .. 

— Tu išsirėdei kaip princas,— tarė Chose.— Puošniau nė ne- 
gali, brolau. 

— O medžiagėlė — a, tik jūs dirstelėkit į medžiagą, — tarė 
Lituma, tampydamas švarko atlapą.— Pakabas, tiesa, jau ne 
tas — aš pradedu pasuoti. Bet šiokią tokią galybę dar galiu pa- 
rodyt. Dabar, kada esu viengungis, ateina mano eilė. 

— Aš vos tave pažinau,— pertraukė jį Chosefinas.— Seniai 
esu matęs tave civiliškai, drauguži. 

— Tu mane išvis seniai matei, — atsakė Lituma, kiek paniu- 
ręs, bet čia pat vėl nusišypsojo. 

— Mes irgi pamiršom, kaip tu atrodai civiliškai, brolau, — 
tarė Chose. 

— Šituo kostiumu — kur kas geriau, negu apsirengęs gvar- 
diečiu,— pasakė Beždžionė.— Štai dabar tu vėl galinčius. 

— Tai ko dar laukiam,— tarė Chose.— Užplėškim himną. 

— Jūs mano broliai, — nusijuokė Lituma.— Kas išmokė jus 
šokinėti nuo Senojo tilto? 

— O taip pat srėbti čičią ir eiti pas mergas, — pasakė Cho- 
se.— Tu ištvirkinai mus, brolau. 

Lituma apkabino Beždžionę ir Chose per pečius, švelniai juos 
papurtė. Chosefinas trynėsi rankas, ir, nors jo lūpos šypsojosi, 
iš akių dvelkė užslėptas nerimas, ir net jo laikysena — atlošti 

atgal pečiai, atstatyta krūtinė, kiek palenktos kojos — taip pat 
atrodė dirbtinė, nerami, įtempta. 

— Reikia paragauti tos „Sol de Ikos“,-- pasakė Beždžionė.— 
Jei žadėjai, tai vaišink. 

Jie susėdo ant dviejų demblių po nukarusia žibaline lempa, 
kuri, siūbuodama palubėj, protarpiais nušviesdavo nedegtų ply- 
tų sieną, ir tada nors patamsy buvo matyti piyšiai, užrašai, ap- 
griuvusi niša, kur palei gipsinės mergelės Marijos su kūdikiu 
ant rankų kojas stovėjo tuščia žvakidė. Chose įžiebė nišoje 
žvakę, ir, įsidegus geltonai jos liepsnai, laikraščio iškarpoje ga- 
lėjai įžiūrėti generolą su kardu ir daugybe ordinų. Lituma pri- 
sitraukė prie demblių lagaminą. Atidarė, išėmė butelį, dantimis 
atkimšo ir, Beždžionės padedamas, pripylė sklidinai keturis 
stiklelius. 

— Aš vis dar netikiu, jog esu vėl su jumis, Chosefinai,— 
pasakė Lituma.— Aš labai ilgėjausi jūsų. Ir tėviškės. Negaliu, 
kaip gerai, kad mes vėl visi drauge. 

Jie susidaužė ir vienu mauku išlenkė stiklelius iki dugno. 

— Ne degtinė, o ugnis! — sustaugė Beždžionė pilnomis aša- 
rų akimis.— Tu tikrai žinai, kad ji keturiasdešimtinė, brolau? 

— Nekrėsk juokų, ji visai silpna, — tarė Lituma.— Piskas —- 
tai Limos skystablauzdžiams, moterims, vaikams. Visai kas ki- 
ta nendrių degtinė. Tu jau pamiršai, kaip mes ją maukėm lyg 
limonadą? 

— Beždžionė visad buvo menkas gėrėjas,— pasakė Chosefi- 
nas.— Išmes pora stiklų — ir jau kaip maišas. 

— Gal ir greičiau man galvą susuka, bet aš stipresnis už 
bet kurį, — tarė Beždžionė.— Galiu gerti nors kasdien. 

— Tu, brol, visada pirmas iš koto išvirsdavai,— pasakė Cho- 
se.— Meni, Lituma, kaip mudu jį tempėm prie upės ir murkdėm 
į vandenį, kad atsipeikėtų? 

— Arba tiesiog per žandus vanojot — girtumą vaikėt,— tarė 
Beždžionė.— Ko gero, nuo tų glamonių ir neželia barzda. 

— Aš noriu pakelti tostą,— pasakė Lituma. 

— Duokš man pirma įpilti, brolau. 

Beždžionė paėmė butelį ir ėmė pilstyti piską, ir Litumos vei- 
das apsiniaukė, akys pasidarė siauros lyg plyšiai, — atrodė, jog 
žiūri kažkur į tolį. 

— Na, pakelk savo tostą, galinčiau,— pasakė Chosefinas. 

— Už Bonifasiją,— tarė Lituma ir iš lėto pakėlė stiklą. 

III 


— NEBŪK maža, liaukis žliumbus, visą naktį turėjai tam lai- 
ko, — pasakė viršininkė. 

Bonifasija pabučiavo jai abito kraštą. 

— Sakyk, kad motina Anchelika neateis. Sakyk, motina, tu 
gera. 

— Motina Anchelika ne be reikalo tave bara,— pasakė viIši- 
ninkė.— Tu užrūstinai dievą ir apvylei mūsų pasitikėjimą. 

— Man nesvarbu, kad ji mane bara,— pasakė Bonifasija. — 
Aš tik nenoriu, kad ji pyktų. Argi tu nežinai, jog, kada tik 
smarkiai supyksta, ji visada sunegaluoja. 

Bonifasija suploja delnais, auklėtinių šnibždesys aptyla, bet 
nenustoja, suploja dar kartą, smarkiau, ir viskas nurimsta, gir- 
dėti tik, kaip sandalai brūkši į akmenis, kuriais išgrįstas kie- 
mas. Ji atidaro miegamąjį, praleidžia auklėtines ir, vos tik 
paskutinioji peržengia slenkstį, uždaro duris ir prikiša ausį prie 
jų. Miegamajame neįprasti garsai — be kasdieniško šurmulio, 
girdėti prislopintas, sujaudintas, neramus šnibždesys, toks pat, 
kaip tada vidurdienį, kada motina Anchelika ir motina ?atro- 
sinija atvedė tas dvi, toks pat, kaip tas, kuris supykdė virši- 
ninkę, kalbant rožančių. Bonifasija dar valandėlę klauso, pas- 
kui sugrįžta į virtuvę. Ji užsidega lempą, pasiima alavinį du- 
benėlį su keptais bananais, atitraukia podėlio durų skląstį, 
įeina ir tamsoje išgirsta tylų bruzdesį, tarsi būtų pabaidžiusi 
peles. Ji pakelia lempą ir apsidairo. Jos už maišų su majisais: 
trūkčioja lyg mėšlungio tampomos, trinasi į viena kitą dvi ba- 
sos kojos, kurių vis nepasiseka įtraukti, ruduoja odinis dirželis 
ant plonutės kulkšnies. Kaip jos ir įsispraudė tenai — maišai 
kone prigludę prie sienos. Tur būt, prisispaudė prie viena kitos 
ir kiūto,— verkiant negirdėti. 

— Gal mane, motina, velnias sugundė,— tarė Bonifasija.— 
Bet aš nesupratau. Mane tik gailestis apėmė, patikėk manim. 

— Koks čia gailestis? — pasakė viršininkė.— Ir ką čia jis 
turi bendra su tavo pasielgimu? Neapsimesk kvaišele, Bonifa- 
sija. 

— Man pagailo tų dviejų pagoniukių iš Čikajiso, motina, — 
kalbėjo Bonifasija.— Tu juk matei, kaip jos verkė? Tu juk 
matei, kaip apsikabino viena kitą? O kai motina Griselda jas 
atvedė į virtuvę, jos nė trupinio į burną neėmė, tu juk matei? 

— Jos nekaltos, — pasakė viršininkė.— Jos nežinojo, kad 
motinos jas parsivežė, norėdamos gera, jos manė, kad mes 
joms ką bloga darysim. Argi ne visada šitaip būna, kol mer- 
gaitės pripranta? Jos šito nežino, bet juk tu žinojai, Bonifasija, 
kad taip daroma jų pačių labui. 

— Ir vis tik man jų gailėjo,— tarė Bonifasija.— Ką aš iurė- 
jau daryti, motina?.. 

Bonifasija atsiklaupia ir apšviečia lempa maišus. Taip ir 
yra — susivijusios kaip du unguriukai. Viena įsikniaubusi kitai 
į krūtinę, o anoji, sėdėdama nugara į sieną, negali pasislėpti 
nuo šviesos, nuplieskusios jų slėpynę, ir tik užsimerkia ir gaik- 
ši. Jų galvos dar nematė nei motinos Griseldos žirklių, nei raus- 
vo gailaus muilo, kuriuo naujokės dezinfekuojamos. Tankūs 
juosvi plaukai, pilnut pilnutėliai dulkių, šapų ir, be abejo, glin- 
dų,— ne plaukai, o šiukšlių kupstai, — drykso joms ant plikų 
pečių ir šlaunų. Šviečiant lempai, pro nešvarias, susivėlusias 
plaukų sruogas barkšo sunykę pečiai, šonkauliai, juoduoja tam- 
si oda. 

— Taip atsitiko kažkaip netyčia, motina, savaime, — tarė 
Bonifasija.— Aš nesirengiau jų išleisti, nė galvot šito negal- 
vojau. 

— Tu nesirengei, nė galvot apie tai negalvojai, o ėmei ir iš- 
leidai, — pasakė viršininkė.— Ir ne tik todvi, bet ir kitas. Tu 
seniai šitą sumanei drauge su jomis, ar ne taip buvo? 

— Ne, motina, prisiekiu tau, kad ne,— atsakė Bonifasija.— 
Viskas prasidėjo užvakar vakare, kai atnešiau joms valgyti 
į podėlį. Baisu prisiminti, aš pasidariau lyg nesava ir galvojau, 
kad iš gailesčio, o iš tikrųjų, motina, matyt, velnias mane su- 
gundė, kaip tu sakai. 

— Tuo nepasiteisinsi, — pasakė viršininkė, — nesuversk visko 
velniui. Jeigu jis tave sugundė, vadinasi, tu daveisi gundoma. 
Ką reiškia — pasidarei lyg nesava? 

Po plaukų brūzgynais du susispaudę kūneliai suvirpėjo, ir, 
pereidamas iš vienos į kitą, drebulys ėmė jas vis labiau krės- 
ti, o dantys barška, kaip įbaugintų beždžionyčių, kurios tuoj 
pat bus uždarytos į narvą. Bonifasija dirsteli į duris, pasilenkia 
ir pradeda pamažu, tyliai, raminančiai mauroti ir urgzti. Vis- 
kas bematant keičiasi, tarsi podėlio tamsoje būtų pūstelėjęs gai- 
vus vėjelis. Būtybės su krūvomis šiukšlių vietoj plaukų nustoja 

sija toliau švelniai niurna. 

— Mergaitės ėmė nerimauti, kai jas pamatėm, — kalbėjo Bo- 
nifasija.— Jos kažką slapta tarpusavy šnekėjosi, o kai aš pri- 
ėjau, kalbėjo visai ką kita. Bet, nors jos ir apsimetė, motina, 
aš žinojau, kad jos šnabždėjosi apie mažąsias pagoniukes. At- 
simeni, kaip jos kuždėjosi koplyčioje? 

— Dėl ko jos pradėjo nerimauti? — pasakė viršininkė. — 
Argi pirmąsyk misijoje pasirodo pora naujų mergaičių? 

— Nežinau dėl ko, motina,— atsakė Bonifasija.— Aš tau pa- 
sakoju, kaip viskas buvo, o dėl ko — nežinau. Matyt, prisimi- 
nė, kaip jos pačios buvo atvežtos, tur būt, apie tai jos ir kal- 
bėjosi. 

— Kaip su tais vaikais ten podėlyje toliau buvo? — pa- 
klausė viršininkė. 

— Pirma pažadėk, kad manęs neišvarysi, motina, — pasakė 
Bonifasija.— Aš visą naktį meldžiau dievą, kad tu manęs neiš- 
varytum. Ką aš daryčiau vienut vienutėlė, motina? Aš pasitai- 
sysiu, jeigu tu prižadi mane palikti čia. Ir aš tau viską pasa- 
kysiu. 

— Vadinasi, tu diktuoji man sąlygas, užuot atgailavusi dėl 
savo nusižengimo,— pasakė viršininkė.— Tik to ir betrūko. Ir 
aš nesuprantu, dėl ko tu nori likti misijoje. Juk tu išleidai 
mergaites tik todėl, kad jų gailėjai? Tad, jeigu čia taip bloga, 
turėtum džiaugtis, jog ištrūksi iš čia. 

Bonifasija atkiša joms dubenėlį. Jos nesujuda, bet nė nedre- 
ba, ir alsuoja jos lygiai, ramiai. Bonifasija padeda dubenėlį ant 
maišo priešais tą, kuri sėdi ant aslos, ir toliau draugiškai mau- 
roja pusbalsiu. Staiga mergaitė pakelia galvą, jos akutės žiba 
pro plaukų šūsnis, kaip dvi žuvytės pro tinklą, ir klaidžioja 
nuo Bonifasijos veido prie dubenėlio ir nuo dubenėlio prie Bo- 
nifasijos veido. Išlenda ranka, atsargiai tiesiasi prie dubenėlio, 
dviem murzinais pirštais baikščiai ima bananą ir įsitraukia jį po 
gaurais, tarsi į miško tankmę. 

— Bet aš ne tokia, kaip jos. motina,— tarė Bonifasija, — 
Motina Anchelika ir tu man visados sakote — tu jau išbridai 
iš tamsos, tu jau civilizuota. Kur aš beeisiu, motina, aš jau ne- 
noriu būti pagonė. Dievo motina gera buvo, tiesa? Ji viską 
atleisdavo, tiesa? Pasigailėk, motina, būk man taip gera kaip 
dievo motina. 

— Nesimeilink, manęs šituo nepapirksi, aš ne motina Anche- 
lika,— pasakė viršininkė.— Jeigu tu esi civilizuota ir krikščio- 
nė, kodėl gi tu išleidai mergaites? Kodėl tu nepagalvojai, kad 
jos vėl bus pagonės? 

— Bet juk jas suras, motina,— pasakė Bonifasija.— Štai pa- 
matysi, gvardiečiai parves jas atgal. Aš nekalta, kad ir kitos 
pabėgo. Jos išėjo į kiemą ir puolė prie vartelių, o aš net mote 
nesumojau, kas čia darosi, patikėk manim, motina, aš buvau 
lyg nesava. 

— Tu buvai kvaiša,— pasakė viršininkė.— Arba idiotė, jei 
nesuvokei, jog tau iš panosės jos sprunka. 

— Blogiau, motina, tą valandėlę aš buvau tokia pat pago- 
nė, kaip tos dvi iš Čikajiso,— tarė Bonifasija.— Kai aš dabar tą 
prisimenu, man pačiai baisu darosi. Tu turi melstis už mane, 
motina, aš trokštu pasitaisyti. 

Mergaitė kramto, neatitraukdama rankos nuo burnos,— nu- 
ryja kąsnelį banano ir atsikanda kitą. Ji prasibraukė plaukus, 
ir dabar jie iš šalių gaubia jos veidą su auskaru nosyje, kuris 
vos vos supasi. Ji spokso į Bonifasiją ir staiga stveria už plau- 
kų mergaitę, prisispaudusią jai prie krūtinės. Laisvą ranką ji 
ištiesia prie dubenėlio ir ima bananą, o paskui, tempdama drau- 
gei už plaukų, priverčia ją atsukti galvą. Tos nosis neperdur- 
ta, akys užmerktos. Nešvari ranka prikiša bananą prie sučiaup- 
tų jos lūpų, bet toji užsispyrusi, bijo, kad nenunuodytų. 

— O kodėl tu nepranešei man, kas atsitiko? — pasakė virši- 
ninkė.— Tu įsmukai į koplyčią dėl to, jog supratai, kokį blogą 
darbą padarei. 

— Aš bijojau, bet ne tavęs, o savęs, motina, — tarė Bonifa- 
sija.— Vos tik pamačiau, kad jų nebėr, mane. apėmė lyg koks 
košmaras, va tada ir nubėgau į koplyčią. Aš įtikinėjau save: 
negali būti, jos neišėjo, nieko neatsitiko, man tas viskas tik 
pasivaideno. Sakyk, kad manęs neišvarysi, motina. 

— Tu pati save išvarei,— pasakė viršininkė— Mes padarėm 
tau gero daug daugiau, nei bet kam kitam, ir tu galėjai visam 
gyvenimui pasilikti misijoje. Bet dabar jau šaukštai po pietų. 
Kada mergaitės sugriš, tavęs turi čia nebūti. Man taip pat 
gaila su tavim skirtis, nors ir pykstu ant tavęs. Ir aš žinau, kad 
motina Anchelika dėl to labai graušis. Bet misijai taip reikia, 
ir tu turi išeiti. 

— Palik mane nors tarnaite, motina,— tarė Bonifasija.— Aš 
neprižiūrėsiu daugiau auklėtinių, aš tik šluosiu, nešiosiu šiukš- 
les į sąvartyną ir padėsiu motinai Griseldai virtuvėje. Prašau 
tave, Motina. 

Ta, kur guli, priešinasi. Visa įsiręžusi, užmerktomis akimis, 
ji prikanda lūpas, bet antroji be gailesčio kabina jai lūpas 
pirštais, atkakliai stengdamasi jas pračiaupti. Abi išprakaitavo 
besigrumdamos, ir plaukų sruogos joms prilipo prie odos. Stai- 
ga lūpos atsičiaupia; miklūs pirštai akies mirksniu sugrūda 
į pravertą burną sumaigyto banano likučius, ir mergaitė pra- 
deda kramtyti. Drauge su bananu jai į burną pateko plaukų 
galiukai. Bonifasija gestu parodo tai, kuri su auskaru nosyje, 
kad anos plaukai burnoje, ir ji atsargiai juos ištraukia. Gulinti 
mergaitė ryja — matyti, kaip juda jos kremzlė kakle. Po kelių 
sekundžių ji vėl prasižioja ir užsimerkusi laukia. Bonifasija 
ir mergaitė su auskaru nosyje susižvalgo prie blausios lempos 
šviesos ir kartu nusišypso. 


— DAUGIAU NENORI? — tarė Akilinas.-——- Bet tau reikia 
pavalgyt, nebūsi gyvas vien oru. 

— Aš visą laiką prisimenu tą kekšę,— pasakė Fusija.— Tai 
vis dėl tavęs, Akilinai. Štai jau dvi dienos aš negaliu jos pa- 
miršti, lyg čia dabar ją matyčiau ir girdėčiau. Bet aš atsimenu 
ją mergytę, tokią, kokia ji buvo, kai susipažinau. 

— O kaip tu susipažinai su ja, Fusija2? — tarė Akilinas.— 
Kada tas buvo? Ar daug vėliau po to, kai mudu išsiskyrėmė 

— Beveik prieš metus, daktare Portiljau,— pasakė moteris.— 
Mes gyvenome tada Belene, ir potvynio vanduo kone plaudavo 
mūsų trobą. 

— Taip, taip, senjora, suprantu, — tarė daktaras Portiljas.— 
Bet papasakokit man apie japoną, gerai? 

Tada kaip tik upė išsiliejo iš krantų, ir visas Beleno kvarta- 
las telkšojo lyg ištisa bala, o japonas kiekvieną šeštadienį pra- 
eidavo pro jų trobą, daktare Portiljau, ir ji vis galvodavusi, 
įdomu, kas jis per vienas, ir kaip keista, jog jis, taip gerai ap- 
sirengęs, pats ateina pakrauti savo prekių ir neturi padėjėjo, 
kuris dirbtų šį darbą. Tai buvo pačios geriausios dienos, seniuk. 
Jis pradėjo užkalti pinigo Ikitose, dirbdamas, kad lobtų tas 
šunsnukis Reategis, ir sykį, kai kažkokia mergaičiukė negalėjo 

pereiti užtvinusios gatvės, jis užmokėjo krovikui,. kad tas ją 
perneštų, ir motina atėjo jam padėkoti. Tai buvusi pati šlykš- 
čiausia sąvadautoja, Akilinai. 

— Ir kiekvieną kartą, kai jis eidavo į prieplauką arba iš 
prieplaukos, stabtelėdavo pašnekučiuoti su mumis, daktare Por- 
tiljau,— pasakė moteris.— Ir visada jis buvo labai mielas. 

— Jūs jau žinojot tada, kuo jis verčiasi? — paklausė dak- 
taras Portiljas. 

— Jis atrodė labai padorus ir labai elegantiškas jaunuolis, 
nepaisant savo rasės, — atsakė moteris.— Jis atnešdavo mums 
dovanų, daktare Portiljau. Kartais suknelę, kartais batelius, o 
vieną sykį net kanarėlę. 

— Tai mūsų išdykėlei, senjora,— tarė Fusija.— Kad kanarėlė 
žadintų ją savo giesme. 

Juodu puikiai suprato vienas kitą, seniuk. Sąvadautoja žino- 
jo, ko jis trokšta, o jis žinojo, kad sąvadautoja nori pinigų, ir 
Akilinas — o Lalita? Ką ji kalbėjo apie tai? 

— Plaukai jos jau tada buvo ilgut ilgutėliai,— tarė Fusija,— 
o veidas švarutis, be mažiausio šlakelio. Žinotum, kokia ji bu- 
vo tada graži, Akilinai! 

— Jis nešiojosi skėtį nuo saulės, vilkėjo baltą kostiumą, o jo 
pusbačiai taip pat buvo balti, — kalbėjo moteris.— Jis vaikšti- 
nėdavo su mumis, nusivesdavo į kiną, o kartą juodu su Lalita 
nuėjo į brazilų cirką, kuris čia atvažiuodavo, prisimenat? 

— Daug pinigų jis duodavo jums, senjora? — paklausė dak- 
taras Portiljas. 

— Labai mažai, beveik visai neduodavo, — atsakė moteris.— 
Ir labai retai. Jis atnešdavo mums šiokių tokių dovanėlių, štai 
ir viskas. 

O Lalita jau buvo išaugusi iš mokyklinio amžiaus, ir jis pa- 
sakė, kad, mums panorėjus, jis galėtų duoti jai darbo savo 
kontoroje, ir alga būtų didelė parama mudviem abiem; Lalitai, 
žinoma, patinka ši mintis? O jai rūpėjusi dukters ateitis, ji vis 
galvodavusi, kad dar daug ko jodviem trūksta ir kad kartais 
sunku sudurti galą su galu. Žodžiu, Lalita pradėjo dirbti su ja- 
ponu. 

— Gyventi su juo, senjora,— pasakė daktaras Portiljas.— 
Nesigėdinkit, advokatas savo klientams kaip ir nuodėmklausys. 

— Galvą dedu, jog Lalita visada miegodavo namie,— pasakė 
moteris.— Paklauskit kaimynių, jei manim netikit, daktare. 

— O kokį darbą jis davė jūsų dukteriai, senjora? — paklausė 
daktaras Portiljas. 

Ten buvo toks darbas, kokį galėjo dirbti kiekvienas kvailys, 
ir, jeigu taip būtų tęsęsi dar kokius dvejus metelius, jis būtų 
pralobęs, seniuk, ir jau niekada nebūtų matęs vargo. Bet juos 
kažkas įskundė; Reategis išsisuko, o jam teko nukentėti už 
viską, bėgti, ir čia prasidėjęs pats biauriausias tarpas jo gyve- 
nime. Darbas buvo tik nusispiaut, seniuk: priimti kaučiuką, 
apibarstyti talku, kad nedvoktų, supakuoti kaip tabaką ir iš- 
siųsti. 

— Tu buvai tuo metu įsimylėjęs Lalitą? — pasakė Akilinas. 

— Kada pasičiupau ją, ji buvo dar nekalta,— pasakė Fusi- 
ja, — ir tąsyk jinai dar ničnieko nenutuokė, kas yra gyvenimas, 
Kai ji pradėdavo verkti, aš, jeigu būdavau blogos nuotaikos, 
šerdavau jai per veidą, o jei būdavau gerai nusiteikęs, — nu- 
pirkdavau saldainių. Tai buvo lygiai tas pats, Akilinai, jei bū- 
tum turėjęs drauge ir moterį, ir vaiką. 

— O ko tu dėl šito kaltini Lalitą? — tarė Akilinas.— Aš įsi- 
tikinęs, jog ne jinai jus įskundė. Greičiau jos motina. 

Kad jis toks, daktare, ji sužinojo tik iš laikraščių, o kad tik- 
rai taip, ji gali prisiekti visais šventaisiais. Nors ji ir vargšė 
moteris, bet esanti sąžininga, ir jo sandėlyje yra buvusi vienut 
vienintelį kartą ir paklaususi — kas čia supakuota, senjore, 
o japonas — tabakas, ir jinai, būdama nejįtarios širdies, ėmė 
ir patikėjo. 

— Koks ten tabakas, senjora,— tarė daktaras Portiljas.— Gal 
dėžės ir buvo nuo tabako, bet jūs juk žinot, jog tai buvo kau- 
čiukas. 

— Sąvadautoja taip nieko ir nesužinojo,— tarė Fusija.— Par- 
davė mus viena tų šliundrų, kurios padėdavo man apibarstyti 
talku ir pakuoti kaučiuką. Laikraščiai rašė, kad ji taip pat esan- 
ti Mano auka, nes aš pagrobęs iš jos dukterį. 

— Gaila, kad neišsaugojai tų laikraščių, o ir tų, kurie rašė 
apie Kampo Grandę, — pasakė Akilinas.— Smagu būtų juos pa- 
siskaityti dabar ir pasidžiaugti, kaip tu pagarsėjai, Fusija. 

— Tu išmokai skaityti, seniuk? — tarė Fusija.— Juk tąsyk, 
kai mudu kartu dirbom, dar nemokėjai. 

— Tu būtum man perskaitęs, — tarė Akilinas.— Bet kaip ten 
išėjo, kad senjoras Reatagis neįmerkė uodegos? Kodėl tu turė- 
jai bėgti, o prie jo nė piršio niekas neprikišo? 

— Toks jau gyvenimas, nerasi teisybės, — tarė Fusija.— Jis 
įkišo kapitalą, o aš — savo kailį. Kaučiukas buvo mano, nors 
man tekdavo tik trupiniai. Ir visgi būčiau praturtėjęs, Akili- 
nai, verslas buvo pelningas. 

Lalita nieko jai nepasakojo, tik ji vis klausinėdavo ją, o mer- 
gaitė — nežinau, nežinau, tikra teisybė, daktare Portiljau, ko ji 
dar išsisukinės? Japono per dienų dienas nebūdavo, kažkur 
bastėsi, ar Mažai kas važinėja savo reikalais, ir pagaliau, ką 
ji galėjo žinoti, kad kaučiukas — tai kontrabanda, o tabakas — 
ne. 

— Tabakas — paprasta prekė, senjora,— tarė daktaras Portil- 
jas.— O kaučiukas — strateginė medžiaga. Mes privalom parda- 
vinėti jį tik savo sąjungininkams, kurie kariauja su vokiečiais. 
Argi jūs nežinot, jog Peru taip pat kariauja? 

— Tada kaučiuką tu privalėjai parduoti gringams, Fusija,— 
pasakė Akilinas.— Nebūtum turėjęs bėdos, tik už jį būtum ga- 
vęs doleriais. 

— Mūsų sąjungininkai kaučiuką iš mūsų perka karo meto 
kaina,— tarė daktaras Portiljas.— O japonas pardavinėjo jį 
slapta į šalį ir gaudavo už jį keturgubai daugiau. Jūs ir šito ne- 
žinojote? 

— Pirmą kartą girdžiu, daktare. Aš vargdienė moteris, po- 
litika nesiįdomauju, bet, gink dieve, nebūčiau leidusi savo duk- 
rai susidėti su kontrabandininku. O ar teisybė, daktare, kad 
jis buvo ir šnipas? 

— Kadangi Lalita buvo dar visai mergytė, jai tikriausiai gai- 
lėjo palikti motiną, — tarė Akilinas.— Kaip tu įkalbėjai ją, Fu- 
sija? 

Gal Lalita ir mylėjo motiną, bet jis ją maitino ir rengė, o 
Belene, seniuk, ji galop būtų tapusi skalbėja, paleistuve arba 
tarnaite, bet Akilinas — ką tu čia, Fusija, matyt, jis buvo įsi- 
mylėjęs ją, kitaip argi būtų ją vežęsis. Kur kas jam buvo leng- 
viau pasislėpti vienam, negu tampyti kartu ir moterį, jeigu jis 
nebūtų jos mylėjęs, nebūtų jos nė išsivežęs. 

— Selvoje Lalita buvo tikra brangenybė,— tarė Fusija.— 
Negi aš tau nesu sakęs, kad ji tada buvo labai graži? Visiems 
seilės varvėjo. 

— Tikra brangenybė,— tarė Akilinas.— Atrodo, būtum gal- 
vojęs ją parduoti. 

— Taip ir buvo, ir aš padariau iš to neblogą biznį — pasakė 
Fusija.— Šitoji kekšė tau nieko nepasakojo? Šunsnukis Reate- 
gis man šito niekada neatleis. Čia aš jam atkeršijau. 

— Ir vienąkart nakvoti ji neparėjo, kitą dieną vėl, o paskui 
gavau iš jos laišką, — tarė moteris.— Ji rašė, kad išvyksta į už- 
sienį su japonu ir kad juodu susituoksią. Aš atnešiau, daktare, 
jums parodyti tą laišką. 

— Duokit man jį, aš jo neprapuldysiu— pasakė daktaras 
Portiljas.— O kodėl. jūs nepranešėte policijai, kad pabėgo jūsų 
duktė, senjora? 

— Aš maniau, jog čia viskas iš meilės, daktare, — tarė mo- 
teris,— kad jis yra vedęs ir todėl slapta pabėgo su mano duk- 
ra. Tik po kelių dienų iš laikraščių sužinojau, kad japonas — 
banditas. 

— Kiek pinigų jums atsiuntė Lalita laiške? 

— Daug daugiau, negu buvo vertos todvi kalės drauge, — 
tarė Fusija.— Tūkstantį solių. 

— Du šimtus solių. Tik pažiūrėkit, kaip pasišykštėjo, dak- 
tarėli, — pasakė moteris.— Bet aš juos jau išleidau, užsimokėjau 
skolas. 

Jis žinojo, kokia sąžinė tos senės: apgavikė, daug suktesnė, 
Akilinai, už tą turką, kuris į kalėjimą jį patupdė, o daktaras 
Portiljas norįs žinoti, senjora, ar policijoje ji pasakiusi viską 
žodis į žodį, kaip kad dabar jam pasakojo? 

— Tik du šimtus solių nutylėjau, daktare,— pasakė mote- 
ris.— Jūs gi žinote, kas per žmonės tie policininkai. 

— Duokit man ramiai ištirti bylą, — tarė daktaras Portiljas.— 
Kai tik kas išaiškės, aš jums pranešiu. Jeigu jus kas iškvies 
į teismą arba į policiją, aš eisiu kartu. Be manęs niekam nieko 
nepasakokit, senjora. Niekam, jūs mane suprantat? 

— Suprantu, daktare,— tarė moteris.— O kaip mano nuosto- 
liai? Visi šneka, kad aš turiu teisę iš jo reikalauti. Jis mane 
apgavo ir pasigrobė mano dukterį. 

— Kai jis bus sugautas, tada pareikalausim sumokėti, — pa- 
sakė daktaras Portiljas.— Nesirūpinkit, čia jau mano darbas, 
Jei nenorit, kad byla susikomplikuotų, atminkit, niekam nė 
vieno žodžio be savo advokato. 

— Vadinasi, tu vėl mateisi su senjoru Chuliju Reategiu,—- 
tarė Akilinas.— O aš maniau, kad iš Ikitoso tu iškart pasi- 
traukei į salą. 

Kaip čia, seniuk, jis galėjo patekti į salą? Plaukte, ar ką, 
o gal pėsčias, perėjęs visą selvą. Jis turėjo kišenėje vos kelis 
solius ir žinojo, kad tas šunsnukis Reategis nusiplaus rankas, 
mat, dokumentuose nėra, kad jis prie šio biznio būtų kur nagus 
prikišęs. Dar gerai, kad jis pasiėmė Lalitą, šiaip ar taip, kiek- 
vienas žmogus turi savo silpnybių. O Chulijas Reategis tenai 
buvo ir viską girdėjo, bet ar iš tikro senė nieko nežinojo. Į ją 
pažvelgus, drauguži, neatrodo, kad būtų galima ja pasikliauti. 
Ir, be šito, jam dar rūpi, kad Fusija pasiėmė moterį — įsimylėję 
pridaro kvailysčių. 

— Tuo blogiau jam, jeigu jis pridarys kvailysčių, — tarė dak- 
taras Portiljas.— Tavęs, nors iš kailio nersis, jis nepajėgs su- 
kompromituoti. Viskas apgalvota. 

— Jis man nė užsimint nėra užsiminęs apie jokią Lalitą,-- 
tarė Chulijas Reategis.— Tu žinojai, kad jis gyvena su ta mer- 
giūkšte? 

— Ničnieko nenutuokė,— tarė daktaras Portiljas.— Tur būt, 
jis pavydus ir laikė ją po devyniais užraktais. Gerai, kad ši 
kvaiša senė tikra plevėsa. Nemanau, kad jiems grėstų bent ma- 
žiausias pavojus, jaunavedžiai, tur būt, jau Brazilijoje. Pava- 
karieniausi šiandien su manim? 

— Negaliu,— tarė Chulijas Reategis.— Mane skubiai kviečia 
į Učiamalą. Atsiuntė peoną, nežinau, kas, velniai griebtų, ten 
atsitiko. Pasistengsiu šeštadienį grįžti. Aš manau, donas Fabijas 
jau parvažiavo į Santa Mariją de Njeva, reikia jam pasakyti, 
kad jis kol kas nepirktų kaučiuko. Tegu palaukia, iki viskas 
susitupės. 

— O kur tu pasislėpei su Lalita? — tarė Akilinas. 

— Učiamaloje,— pasakė Fusija.— To šunsnukio Reategio so- 
dyboje prie Maranjono. Mudu praplauksim pro ją, seniuk. 


KAIMENĖS IŠKELIAUJA iš asjendų po pusiaudienio ir pa- 
siekia dykumą, kai pradeda temti. Visą naktį peonai su pončais 
ir plačiabrylėmis skrybėlėmis, pridengiančiomis nuo vėjo ir 
smėlio, varo prie upės riebius nerangius gyvulius. Brėkštant 
pasirodo Pjura, ji kaip miražas dunkso anapus upės. Sukežusių 
Senuoju tiltu varyti gyvulius pavojinga. Kada upė išsenka, jie 
pasileidžia tiesiog per sausą vagą, keldami debesis dulkių. Tais 
mėnesiais, kai upė vandeninga, laukia kelto. Galvijai aria pla- 

čiais snukiais žemę, laužo ragais liaunas pupmedžių atžalas, 
gūdžiai baubia. Varovai ramiai sau šnekučiuojasi, užkandžiau- 
ja, patraukdami retkarčiais gurkšnį kitą nendrių degtinės, ar- 
ba snūduriuoja, susisupę į savo pončus. Jiems ne:enka ilgai 
laukti; kartais Karlas Rochas su savo barža net pirmiau už 
juos atsiiria iki perkėlos iš kito galo miesto, kur yra jo ranča. 
Jis suskaičiuoja gyvulius, sumeta iš akies, kiek jie gali sverti, 
ir numato, kiek plaukimų reikės padaryti, kol visus perkels. Ki- 
tame krante skerdyklos darbininkai jau ruošia virves, kirvius, 
peilius ir katilą, kur greit kunkuliuos tirštas buliaus galvos sul- 
tinys, kurį valgyt įstengia tik vieni skerdikai. Baigęs darbą, 
Karlas Rochas pririša baržą prie vieno Senojo tilto polio ir 
patraukia į Galjinaseros smuklę, kur paprastai užeina tie, ku- 
riuos darbas priverčia anksti keltis. Tą rytą ten jau buvo pilna 
žmonių, vandenvežių, šlavėjų, turgavietės prekiautojų — visi 
jie galjinaseriečiai. Jam oficiantas atnešė moliūgo butelį su ož- 
kos pienu. Ko jo veidas taip persimainęs? Ar sveika jo žmona? 
O vaikas? Ačiū, viskas gerai, Chosefinas jau vaikšto ir jau sa- 
ko „tėte“, bet jis tūri jiems šį tą papasakoti. Veidas jo atrodė 
toks, tarsi ką tik jis būtų regėjęs nelabąjį ir nebegali atsitokėti 
iš nustebimo,— apatinis žandikaulis nukaręs, akys išsprogusios. 
Va jau dešimt metų, kai Karlas Rochas keltininkas, ir tokį 
ankstyvą metą, kada jis atsikelia, nieko dar nėra sutikęs gat- 
vėje, išskyrus skerdikus. Saulė dar nesirengia tekėti, aplinkui 
visai tamsu, o smėlis byra, byra, kam gali šaut į galvą išeiti 
pasivaikščioti tokiu metu? Ir galjinaseriečiai — tavo teisybė, 
drauguži, tikrai niekam į galvą netoptels. Jis poškino, padėda- 
mas sau energingais gestais, o kai sustodavo, jo veidas vėi 
atrodė nustebęs — burna pražiota, akys išpūstos. Užtat jis ir iš- 
sigando, nei šis, nei tas, iš tikrųjų baisiai keista, šimts velnių. 
Kas čia dabar? Įsiklauso vėl: tikrai, pasagos kaukši, jis, ačiū 
dievui, dar sveiko proto. Apsidairė — palaukit, duokit jam pa- 
sakoti, — ir pamatė, kai tik arklys užstojo ant Senojo tilto, 
jis iškart pažino. Melčioro Espinosos arklys? Tas, šyvas? Na 
taip, dėl to jis šitaip gerai jį ir įžiūrėjo tamsoje — kaip kokią 
šmėklą. Ir nusivylę galjinaseriečiai — tikrausiai nusitraukė ir 
pasileido, pamanyk, naujiena, negi donui Melčiorui ateis į gal- 
vą jodinėti patamsy? Jis taip ir pagalvojo — ne kitaip, kad jo 
arklys bus pasileidęs, reikia jį pagauti. Iššoko iš valties, puolė 
šlaitu aukštyn ir — gerai, kad arklys ėjo žingine,— ėmė sėlinti 

iš paskos patyliukais, kad nepabaidytų: tuoj pralenks, užeis 
priešais, čiups už karčių ir — tpru, tpru, nekvailiok, šoktels ant 
nugaros ir po tiesumui pas doną Melčiorą — še pasiimk, šeimi- 
ninke, savo bėglį. Štai, vadinasi, jis tykina iš paskos, — o ma- 
tėsi blogai, akys smėlio pribirusios,— pagaliau susilygino, ši- 
taip kartu ir nužengė nuo tilto Kastilijos pusėje ir jau čiups. 
Vėl susidomėję galjinaseriečiai — na ką, Karlai, ką pamatei? 
Dabar jis įžiūrėjo, jog ant arklio Anselmas, galvą dedąs. Jo 
veidas buvo apmuturiuotas kažkokiu skuduru, ir pirmąją aki- 
mirką Karlas stačiai apstulbo — dovanokit, donai Anselmai, aš 
maniau, kad arklys pabėgo. O galjinaseriečiai — ką jis ten darė? 
Kur jis jojo? Negi bėgo iš Pjuros slapta, lyg vagis? Ar duosit 
jam pabaigti, velniai rautų! Donas Anselmas kad ims juoktis — 
žiūri į jį ir kvatoja, stačiai leipsta juokais, o žirgelis po juo ne- 
nustovi, stypčioja. Žinote, ką tas jam pasakė? Nebijok, Rochai, 
nenustebk per daug, miegas kažkodėl neima, va ir nutariau 
pajodinėti. Girdėjote? Taip ir pasakė. Vėjas svilino kaip ugnis, 
tarsi bizūnu čaižė, o jis, žiūrėk tu šičia jo, pajodinėti sumanė. 
Jam knietėję atšauti — ką čia jis kvailu jį laiko, mano, kad juo 
patikės? Ir vienas klausančiųjų — na, šitaip nevertėjo sakyti, 
Karlai, nereikia taip: kad tik kiek — tuoj Žmogus melagis, pa- 
galiau kas tau darbo. Bet čia dar ne viskas. Netrukus jis vėl 
jį pamatė, šį kartą jau toliau, jojantį link Katakaoso. Ir viena 
moteris — smėlynuose? Vargšas, ko gero, visas veidas buvo su- 
kapotas, ir akys, ir rankos. Juk kaip tik tada dūko tikras siau- 
bas, ne vėjas. Jeigu dar kas pertrauks, jisai išvis nekalbės 
ir išeis sau. Taigi, jis jojo ir be perstojo darė lankus, žiūrėjo 
į upės pusę, į Senąjį tiltą, į miestą. Paskui nušoko ir pradėjo 
žaisti su savo ponču. Jis atrodė tarsi vaikas, kažkuo besidžiau- 
giantis, — šokinėjo, straksėjo kaip Chosefinas. Ir galjinaserie- 
čiai —ar tik ne kuoktelėjo donas Anselmas? Gaila būtų — 
toks padorus žmogus. O gal jis buvo įkaušęs? Ir Karlas Ro- 
chas — ne, nebuvo panašus jis nei į beprotį, nei į girtą, atsi- 
sveikindamas paspaudė jam ranką, paklausė, kaip laikosi jo 
namiškiai, ir prašė perduoti jiems labų dienų. Tik pagalvokit 
patys, argi čia nebuvo ko nustebti? 

Tą rytą Anselmas įprastu laiku pasirodė Plasoje de Armas, 
besišypsantis ir kalbus. Visi pastebėjo, kad jis itin linksmas — 
jis gėrė į kiekvieno sveikatą, kas ėjo tik pro kavinės terasą. 
Jam iš lūpų veržte veržėsi visokiausi pokštai, dviprasmišk į 

anekdotai, kurių klausydamas, Chasintas, „Šiaurės žvaigždės“ 
kelneris, raitėsi iš juoko. Ir jis pats kvatojo kone visai aikštei. 
Žinia, kad jis naktį ekskursavo, pasklido po visus kampus, ir 
pjuriečiai puolė jį klausinėti, bet jis visaip išsisukinėjo ir dvi- 
prasmiškai juokavo. 

Karlo Rocho pasakojimas suintrigavo visą miestą, ir dar ke- 
lias dienas apie šį įvykį visi ir tekalbėjo. Atsirado tokių smal- 
suolių, kurie nusidangino netgi paties Melčioro Espinosos klaus- 
ti. Senasis fermeris nieko nežinojo. Ir, be to, jis net nesirengė 
kamantinėti savo gyventoją,— jis nebuvo nei akiplėša, nei lie- 
žuvautojas. Rytą jis rado savo arklį nubalnotą, švarų. Daugiau 
nieko jis nenorėjo žinoti, ir tegul žmonės nedrumsčia jam ra- 
mybės. 

Vos tik miestiečiai liovėsi kalbėję apie šią istoriją, pasklido 
dar keistesnė naujiena. Donas Anselmas nupirko iš municipa- 
liteto sklypą anapus Senojo tilto, už pačios paskutinės Kastili- 
jos rančos, tarp smėlynų, ten, kur jis šokinėjo tą rytą, kai kel- 
tininkas jį pamatė. Kad atvykėlis, nusprendęs įsikurti Pjuroje, 
panūdo pasistatyti namus, tas nieko, žinoma, nenustebino. Bet 
pasistatyti dykumoje! Juk smėlis, nieko nelaukęs, juos praris, 
kaip kad praryja senų, sutrešusių medžių stuobrius arba miru- 
siųjų Galjinaseros gyventojų kapus. Smėlis čia pustomas, lakus. 
Kopos kasnakt keliasi į kitą vietą, vėjas, tenkindamas savo už- 
gaidas, jas supučia, išlygina arba vėl nukelia, mažina ir didina. 
Štai jų begalės, ir jos, grėsmingai artėdamos, siaučia Pjurą lyg 
siena, kuri balta — dienojant, raudona — temstant, ruda — nak- 
tį, o rytmetį kopos vėl būna toli, išsklidusios plačiai po dyku- 
mą. Vakarais Anselmas bus atskirtas nuo visų, ir dulkės ne- 
duos jam gyventi. Daugelis pjuriečių iš visos širdies troško su- 
kliudyti šitai beprotystei ir visaip bandė jį atkalbėti. Tegu jis 
nesispardo, tegu nusiperka sklypą mieste. Bet donas Anselmas 
neklausė jokių patarimų ir į draugų argumentus atsakydavo 
vien neaiškiomis frazėmis. 


APIE VIDURDIENĮ atplaukia valtis su kareiviais, jie nori 
prisišvartuoti priekiu, o ne šonu, kaip reikia, juos apsuka ir 
nuplukdo srovė,— palaukit, viršininkai, Adrianas Njevesas tuč- 
tuojau jiems padės. Jis šoka į vandenį, pastveria už irklo ir 
pritempia valtį prie kranto, o kareiviai, nepasakę nei ačiū, 

nei sudiev, užmeta jam lasą ir palieka surištą, o patys dumia 
į kaimelį. Per vėlai, viršininkai, beveik visi suspėjo sulįsti 
į mišką, pavyksta sugauti tik kokius penkis vyrus, o kai jie 
parsidangina į Borcho fortą, kapitonas Kiroga širsta — ką čia 
jie pargabeno invalidą? O šlubajam Vilanui — nešdinkis, tu 
karo tarnybai netinki. Kitą rytą prasideda apmokymas. Prikelia 
juos su gaidžiais, nukerpa plikai, išduoda dengiamosios spal- 
vos kelnes, palaidines ir prastus batus, kurie spaudžia kojas. 
Paskui kapitonas Kiroga pakalba jiems apie tėvynę ir suskirsto 
į grupes. Jį ir dar vienuolika vyrų nusiveda kapralas ir mankš- 
tina — lygiuok, žengte marš, aplink, stok, ramiai, po velnių, 
laisvai, po velnių. Ir taip kasdien, ir pigiai nepabėgsi, vyres- 
nieji akių nuo naujokų nenuleidžia ir, jei tik kas,— į snukį, 
o kapitonas Kiroga — dar nepasitaikė dezertyro, kurio nebūtų 
sugavę, O sučiups — tarnauk dvigubai. Ir štai vieną rytą ateina 
kapralas Robertas Delgadas — kuris čia locmanas? Žingsnis 
į priekį, ir Adrianas Njevesas — klausau, ponas kaprale, taip, 
jis locmanas. Ar gerai pažįsta upės aukštupį? O jis — kaip sa- 
vo penkis pirštus, ponas kaprale, ir aukštupį, ir žemupį. Tada 
tegu rengiasi, jie plauks į Bagvą. Ir jis sau — na, Adrianai 
Njevesai, atėjo gera proga, dabar arba niekad. Iškeliavo kitą 
rytą juodu su kapralu, valtelė ir tarnas — agvarunas iš forto. 
Upė patvinusi, eina platyn, ir kapstosi jie iš lėto, aplenkdami 
smėlio seklumas, vandens žolių brūzgynus, įgriuvusius medžius 
ir kerplėšas, kurias srovė neša jiems iš priekio. Kapralas Ro- 
bertas Delgadas smagus, tik šneka ir šneka — atvažiavo kartą 
leitenantas nuo jūros kranto ir įsigeidė pasižiūrėti slenksčių, 
jam visi sako — pavojinga, ponas leitenante, didelės liūtys pra- 
ėjo, o jis kad nors ką, nenusileidžia, ir tiek, išplaukė, ir srau- 
jymėj valtis apvirto, ir visi nuskendo, o kapralas Delgadas iš- 
liko gyvas, mat, jis apsimetė sergąs drugiu, nenorėjo plauk- 
ti, — vis šneka ir šneka. Tarnas net neprasižiojo, kalbėjo tik 
Adrianas Njevesas — o kapitonas Kiroga kilęs iš selvos, ponas 
kaprale? Prieš kokius du mėnesius jie tarnybos reikalais plaukė 
į Santjagą, ir kapitonui moskitai taip sukandžiojo kojas, kad 
bematant ištino. Raudonos buvo, žaizdotos, jis visą kelią van- 
deny jas laikė, o kapralas gąsdino jį — saugokitės jakumamų *, 
ponas kapitone, žiūrėkit, kad kojų jums nenukąstų, šitie smaug- 


* Jakumama (arba anakonda) — milžiniškas smauglys, 

liai pritykina iš netyčių, iškiša buožę, lyg straublį iškelia, tik 
makt vienu ypu ir praryja koją. O kapitonas — na, tegu sau 
ryja. Kojos jam tiek degė, jog gyvent nesinorėjo, tik vandeny 
buvo lengviau, kokia prakeikta jo laimė, tegu ją skradžiai, 
O kapralas — kojos jūsų kruvinos, ponas kapitone, o kraujas 
piranjas privilioja, kas bus, jeigu jos nuskaptuos jums mėsą 
nuo kaulų. Bet kapitonas Kiroga visai įtūžo — užteks mane 
gąsdinti, velnio vaike, o kapralui buvo šleikštu žiūrėti į jo ko- 
jas: išpampusios, vienų šašų, apgliaumijusięs, vos brūkštels ša- 
kelė — tuoj žaizdos atsiveria, ir iš jų sunkiasi baltas skystis. 
Ir Adrianas Njevesas — todėl jo ir nekibino piranjos, ponas 
kaprale, bijojo nusinuodyti. Tarnas tyli, kiurkso priekyje, ma- 
tuoja sau irklu gilumą, ir per porą dienų jie nusikasa iki Ura- 
kusos. Nė vieno agvaruno, visi pasitraukę į mišką. Net šunis, 
gudragalviai, išsivedę. Kapralas Robertas Delgadas stovi vidury 
aikštelės ir visa gerkle šaukia — urakusai, urakusai! — o dantys 
jo kaip arklio, stiprūs, balti, balti — ko sulindot, o dar žmonės 
sako, kad jūs narsūs, — taip ir žybčioja vakaro prieblandoje,— 
eikšekit, bobos jūs, grįžkit namo! Bet tarnas — jie ne iš drą- 
siųjų, ponas kaprale, jie krikščionių išsigando, o kapralas — 
tegu pereina per jų lūšnas ir surenka į ryšulį viską, ką galima 
suvalgyti, parduoti ar šiaip ką užkišti, ir greičiau. Adrianas 
Njevesas nepataria taip daryti ponui kapralui — ko gero, ura- 
kusai iš pasalų stebi juos ir, jeigu pamatys, kad juos apiplėšia, 
apipuls, o jie viso labo tik trise. Bet kapralui nereikia niekieno 
patarimų, kas jo klausė, po velnių, o jeigu urakusai užpuls, ji- 
sai juos ir be pistoleto sudoros, plikomis rankomis, ir sėdasi ant 
žemės, parietęs kojas, užsidega cigaretę. Jie eina prie lūšnų, 
kai sugrįžta, kapralas Robertas Delgadas ramiausiai miega, ci- 
garetė rūksta ant žemės, apstota smalsių skruzdėlių. Adrianas 
Njevesas ir tarnas valgo žuvį su maniokais ir rūko, pasibudęs 
kapralas pasislenka arčiau prie jųdviejų ir siurbčioja iš ger- 
tuvės. Paskui jis apžiūri, kas ryšulyje: driežų oda — šlamštas, 
karoliai iš stikliukų ir kriauklelių, — tai viskas, kas ten buvo? — 
molio dubenys, apyrankės, — o tai, ką jis žadėjo kapitonui? — 
dar apyrankės kojoms, galvos papuošalai, panašūs į karūnas, — 
ir nė lašo dervos nuo vabzdžių? — čiambiros krežis, moliūgo 
butelis su masata * — vienas šlamštas. Jis batu žarsto tuos niek- 

* Masata — gėrimas, gaminamas iš perrūgusių maniokų. Turi 
maistinių ir tonizuojančių savybių; daug išgėrus, ima svaiginti, 

niėkius ir klausia, ar jie nėmatė nė vieno indėno, kol jis mMiė- 
gojo. Ne, ponas kaprale, nė vieno. Tarnas mManąs, jog jie turi 
būti čia pat, netoliese, ir rodo pirštu į mišką; bet kapralui nusi- 
spiauti — jie pernakvos Urakusoje, o anksti rytą leisis toliau. 
Vis dar bambėdamas panosėje — kas čia per mada slapstytis 
nuo jų kaip nuo raupsuotųjų? — jis atsistoja, nusišlapina, nusi- 
ima getrus ir žingsniuoja prie vienos iš lūšnų, locmanas ir taI- 
nas pėdina iš paskos. Kaitra sumažėjo, dvelkia vakaro drėgme, 
ošia medžiai, tingus vėjelis neša iš miško pūvančių augalų dvo- 
ką, o tarnas — plaukti reikia, ponas kaprale, nereikia pasilikti, 
pavojinga, nepatinka čia jam. Adrianas Njevesas patraukia pe- 
čiais — kam čia patinka, bet tegu jis veltui neaušina burnos, 
kapralas jo negirdi, jis jau miega. 


— KAIP TU TEN gyvenai? — tarė Chosefinas.— Papasakok, 
Lituma. 

— Ko dar klausi, žmogau? — atsakė Lituma ir nustebęs pasi- 
žiūrėjo į jį. — Labai blogai. 

— Tave mušdavo, brolau? — tarė Chose.— Maitino tik duo- 
na ir vandeniu? 

— Nieko panašaus, elgėsi su manim gerai. Ačiū kapralui 
Kardenui, valgyti gaudavau iki soties, daugiau, negu bet kuris 
kitas. Selvoje jis buvo mano pavaldinys. Geras vyrukas, sam- 
bas *, mes jį vadinom Juodaodžiu. Bet ką čia kalbėti, gyvenau, 
žinoma, prastai. 

Beždžionė sukinėjo rankose cigaretę ir staiga parodė jam lie- 
žuvį, pamerkė. Nekreipdamas dėmesio į kitus, jis šaipėsi, iš- 
darinėjo grimasas, čiulpė žandus, raukė kaktą. Protarpiais pats 
sau plojo katučių. 

— Manim visi žavėjosi,— tarė Lituma,— tu, girdi, vyrukas 
su kiaušais, čiolai **. 

— Ir teisybė, brolyti, tikrai taip, aišku kaip dieną. 

— Visa Pjura kalbėjo apie tave, drauguži, — tarė Chosefi- 
nas.— Ir senas, ir jaunas. Kai išvykai, dar ilgai nenustojo kal- 
bėję apie tave. 

— Kai išvykau? — pasakė Lituma.— Argi aš pats išvykau? 


* Sambas — metisas, negro ir indėnės sūnus. 
** Čiolas — metisas, europiečio ir indėnės sūnus. 

— Mes dar tebeturim tuos laikraščius, — tarė Chose.— Pats 
pamatysi, brol. „El tiempo“ tave koneveikė baisiausiai, vadino 
piktadariu, o „,„Ecos y Noticias“ ir „La Industria“ rašė, jog ko 
ko, o drąsos tau netrūksta. 

— Vyras buvai, drauguži, — tarė Chosefinas.— Mangačiai di- 
džiavosi tavimi. 

— O kas man iš to? — Lituma gūžtelėjo pečiais, nusispiovė 
ir seiles ištrynė koja.— Ir apskritai buvau girtas. Blaivus nebū- 
čiau išdrįsęs. 

— Čia, Mangačerijoj, visi mes urininkai *— įsiterpė Bež- 
džionė ir pašoko ant kojų.— Visa širdim atsidavę generolui 
Sančesui Serui **. 

Jis priėjo prie laikraščio iškarpos, atidavė pagarbą ir kvato- 
damas vėl atsisėdo ant demblio. 

— Beždžionė jau prisilakė— pasakė Lituma— Eime pas 
Čiungą, kol jis dar neužmigo. 

— Mes turim tau šį tą papasakot, drauguži,— tarė Chose- 
tinas. 

— Pernai, Lituma, čia apsigyveno kažkoks aprininkas *** — 
pasakė Beždžionė.— Vienas tų, kurie nužudė generolą. Kai tik 
prisimenu tą niekšybę, širdis kaip mat užverda pykčiu! 

— Limoje pažinojau nemažai aprininkų,— tarė Lituma.— Jie 
taip pat tupėjo už grotų. Visi prakeiksmu keikė Sančesą Serą, 
kad jis buvo tironas. Tu norėjai kažką papasakoti man, drau- 
guži? 

— Ir tu klausei, kaip tau į akis šmeižia šį didįjį mangačį? — 
tarė Chose. 

— Pjurietį, o ne mangačį, — pasakė Chosefinas.— Tai jūs pra- 
simanėt. Esu tikras, kad Sančesas Seras nė kojos nebuvo įkė- 
lęs į mūsų kvartalą. 


* Urininkai—U. R. („Revoliucinės sąjungos“) dešiniųjų pa- 
žiūrų fašistinės partijos, įsteigtos trečiajame mūsų amžiaus dešimtme- 
tyje, šalininkai. 

** Sančesas Seras (1889—1933) — Peru prezidentas nuo 1930 
iki 1933 metų, įvedęs karinį fašistinį režimą ir žiauriai malšinęs revo- 
liucinį judėjimą. 

*** Aprininkai — APRA („Amerikos liaudies revoliucinė sąjun- 
ga“) partijos, įsteigtos Peru 1924 metais, šalininkai. Iš pradžių APRA, 
atstovaujanti buržuazinių ir smulkiaburžuazinių elementų blokui, lai- 
kėsi kairiųjų pažiūrų ir skelbė antiimperialistinius šūkius, bet vėliau 
virto reakcinga organizacija, susijusia su stambiuoju kapitalu. 

— Ką tu norėjai man papasakotė — pakartojo Lituma.— 
Kalbėk, žmogau, tu mane sudominai. 

— Ir ne vienas aprininkas, o visas lizdas, brolau, — pasakė 
Beždžionė.— Jie pasistatė trobą netoli nuo Patrosinijo Najos 
ir prie durų, niekšai, išsikėlė aprininkų vėliavą. Ar gali įsivaiz- 
duoti? 

— Apie Bonifasiją, Lituma,— tarė Chosefinas.— Iš akių ma- 
tyt, kad nori sužinot, kur ji. Ko gi tu neklausi mūsų? Gėdi- 
nies? Bet juk esam tavo broliai, Lituma. 

— Mes gražiai juos nusodinom,— pasakė Beždžionė.— Taip 
juos gerbėm, kad turėjo nešti muilą. 

— Paklaust niekada nevėlu, — labai ramiai pasakė Lituma ir, 
atsispyręS rankomis į aslą, pasislinko šiek tiek atgal.— Aš ne- 
gavau iš jos nė vieno laiško. Kas jai atsitiko? 

— Sako, Jaunasis Alechandras vaikėzas aprininkas buvęs, — 
burbtelėjo Chose.— Girdėjau, kai atvyko Aja de la Torė *, jis 
nešė plakatą, kur buvo parašyta: ,„Mokytojau, tave sveikina 
jaunimas.“ 

— Šmeižtas, Jaunasis — nuostabus žmogus, Mangačerijos 
pažiba,— alsiu balsu tarė Beždžionė. 

— Nutilkit, nematot, jog mes kalbam? — tarė Lituma ir 
pliaukštelėjo delnu per aslą, sukeldamas debesį dulkių. Bež- 
džionė liovėsi šypso'ęs, Chose panarino galvą, Chosefinas sėdė- 
jo įsitempęs, sunėręs rankas ant krūtinės ir be paliovos mirk- 
sėjo. 

— Kas atsitiko, drauguži, — tyliai, kone švelniai ištarė Litu- 
ma.— Aš tau už liežuvio netraukiau, tu pats pradėjai kalbą. 
Dabar sakyk, ko tyli. 

— Yra žodžių, kurie degina labiau, nei spiritas, Lituma,— 
pusbalsiu tarė Chosefinas. 

Lituma jį pertraukė, mostelėjęs ranka: 

— Tada atkimšiu dar vieną butelį. — Nei judesiais, nei balsu 
neišsidavė, kad jaudinasi, tik visas apsipylė prakaitu ir sunkiai 
alsavo.— Alkoholis padeda ramiai išklausyti blogą žinią, tiesa? 

Jis dantimis atkimšo butelį ir pripylė stiklus. Vienu mauku 
išlenkė savąjį, jo akys paraudo ir sudrėko. Beždžionė siurbčiojo 
mažais gurkšneliais, užsimerkęs, raukydamasis. Staiga jis už- 
springo ir užsikosėjęs pradėjo muštis delnu per krūtinę. 


*Aja de la Torė — APRA partijos įkūrėjas ir lyderis, 

— Šitam Beždžionei turi vis kas atsitikti, — burbtelėjo Litu- 
ma.— Na, drauguži, aš klausau. 

— Kiekvienas gėrimas šlapimu pavirsta, tik piskas ašarom,— 
užtraukė Beždžionė. 

— Ji pasidarė paleistuvė, brol,— tarė Chosefinas.— Ji Ža- 
liuose namuose. 

Beždžionė vėl užsikosėjo, ir jo stiklas nusirito per aslą, gė- 
rimas tuoj susigėrė į žemę, ir balutė greitai išdžiūvo. 


IV 


— JOS KALENO dantimis iš baimės, — tarė Bonifasija,— ta- 
da aš ėmiau šnekėti pagoniškai, kad jodvi nusiramintų. Jeigu 
tik tu būtum mačiusi jas, motina. 

— Dėl ko tu slėpei, kad moki agvaruniškai, Bonifasija? — 
pasakė viršininkė. 

— Motinos ir šiaipjau man prikaišioja: vėl tavo laukinė 
prigimtis išlindo, vėl tu ėdi rankomis, pagone,— tarė Bonifa- 
sija.— Aš gėdinausi, motina. 

Ji veda jas už rankų, iš podėlio ir prie savo kamaros slenks- 
čio mostu paliepia luktelėti. Jodvi glaudžiasi prie sienos. Boni- 
fasija įeina, užsidega lempą, atsidaro skrynią, susiranda ryšulė- 
lį aprūdijusių raktų, išeina ir vėl ima už rankų mergaites. 

— Ar teisybė, kad pagonį pririšo prie kapironos? — paklau- 
sė Bonifasija.— Kad jam nukirpo plaukus, ir jis stramsojo pli- 
ka galva. 

— Išties tau ne visi namie,— tarė motina Anchelika,— nei iš 
šio, nei iš to pradedi paistyti niekus. 

Bet jinai viską žino, motule: jį atplukdė kareiviai valtimi 
ir pririšo prie ano va medžio, į kurį per šventes keliama vė- 
liava. Auklėtinės susikorė ant rezidencijos stogo, kad geriau 
matytų, o motina Anchelika joms tada įkrėtė. Vadinasi, tos 
neklaužados vis dar prisimena tą atsitikimą? Kada jos pasakojo 
jį Bonifasijai? 

— Man pačiulbėjo jį geltonas paukštukas, — tarė Bonifasi- 
ja,— įskrido pro langą ir papasakojo. O jį iš tikro nukirpo? 
Kaip motina Griselda kerpa mažąsias pagones? 

— Kvaile, jį nukirpo kareiviai, — tarė motina Anchelika— 
Ten visai kas kita. Motina Griselda kerpa mergaites, kad bu- 
žiai jų nekąstų. O jį nukirpo, kad norėjo nubausti. 

— O ką jis padarė, tas pagonis, motule, kad jį nukirpo? 

— Blogų, biaurių darbų,— atsakė motina Anchelika.— Nuo- 
dėmių. 

Bonifasija ir mergaitės pirštų galais išslenka į kiemą. Tri- 
kampis koplyčios fasadas ir virtuvės kaminas nušviestas mė- 
nulio, o kiti misijos pastatai skendi šešėlyje. Mūrinė siena ne- 
aiškiai boluoja pro užgulusias ją šakas ir lianas. Rezidenciją 
gaubia nakties tamsa. 

— Tu negerai galvoji, — tarė viršininkė.— Motinos rūpinasi 
tavo siela,— joms nesvarbu, kokios spalvos tavo oda ir kokia 
kalba tu kalbi. Tu nedėkingas padaras, Bonifasija. Iš pat pirmos 
dienos, kai tik patekai į misiją, motina Anchelika nieko dau- 
giau ir nenusitvėrė, tik tampėsi su tavim. 

— Aš žinau, motina, tik dėl to ir prašau, kad pasimelstum 
už mane,— pasakė Bonifasija.— Juk tą naktį aš tapau vėl lau- 
kinė, užtat man baisu. 

— Cit, liaukis pagaliau verkusi,— tarė viršininkė.— Aš jau 
žinau, jog tu vėl tapai laukinė. Aš noriu žinoti, ką tu padarei. 

Ji paleidžia jų rankas, prideda pirštą prie lūpų ir tipena — 
vis pirštų galiukais. Iš pradžių pralenkia mergaites, bet kiemo 
vidury jos pasiveja ją ir drauge pribėga prie užrakintų varte- 
lių. Bonifasija pasilenkia ir bando juos atrakinti pirma vienu 
raktu, paskui kitu, trečiu. Spyna brazda, mergaitės iš nekant- 
rumo daužo delnais šlapias lentas, ir varteliai dunda, bet neat- 
sidaro. Visos trys giliai šnopuoja. 

— Aš tada buvau visai maža? — tarė Bonifasija.— Kokio di- 
dumo, motule, parodyk? 

— Va kokia,— atsakė motina Anchelika.— Bet jau tais lai- 
kais tu buvai tikras velniūkštis. 

— Ir jau seniai aš gyvenau misijoje? — paklausė Bonifasija. 

— Ne,— atsakė motina Anchelika.— Dar tik kelis mėnesius. 

Aha, motulę apsėdo velnias. Ką čia kliedi šita kvaištelėjusi 
mergiotė? Kas jai dar atėjo į galvą? O Bonifasija žino, kad ją 
atvežė į Santa Mariją de Njeva kartu su tuo pagoniu, jai auk- 
lėtinės papasakojo, vadinasi, motina Anchelika turi eiti išpa- 
žinties ir pasisakyti, kad melavo, o jei ne, motulė nueis į pra- 
garą. 

— Tai ko tu manė klausinėjai, apgavike? — tarė motina 
Anchelika.— Negražu ir dar nuodėmė. 

— Aš pajuokavau, motule,— pasakė Bonifasija.— Aš žinau, 
kad tu nueisi į dangų. 

Tretysis raktas apsisuka, ir varteliai sugirgžda. Bet neatsida- 
ro, — iš lauko pusės juos kažkas laiko — tikriausiai kietai susi- 
pynusios atžalos, dilgėlės, vijokliai, paukščių lizdai, voratink- 
liai, grybai ir lianos. Bonifasija iš visų jėgų užgula vartelius 
ir stumia. Trūkinėja lianų raizgai, traška krūmai, ir pagaliau 
pasidaro užtektinai platus tarpas. Bonifasija laiko pravirus vaI- 
telius, kad neužsidarytų, o jai smakrą kutena voratinklis. Ji 
klausosi, kaip šlama nematoma lapija, ir staiga išgirsta užpaka- 
lyje kitokį šnabždesį. 

— Aš pasidariau tokia, kaip jos, motina,— pasakė Bonifasi- 
ja.— Ta, kurios auskaras nosyje, pavalgė ir verste privertė val- 
gyti ir kitą. Ji pirštais sugrūdo jai į burną bananą. 

— O kam čia tas velnias? — tarė viršininkė. 

— Viena griebė kitos rankas ir nulaižė pirštus, — kalbėjo 
Bonifasija,— o paskui kita darė tą patį. Tu įsivaizduoji, moti- 
na, kaip jos buvo alkanos? 

Kur nebus alkanos! Vargšelės nuo pat Čikajiso nė trupinio 
burnoj neturėjo, Bonifasija, bet viršininkė jau žino, kad jai 
pagailo jų. O Bonifasija vos tesuprato, ką jos kalba,— taip 
keistai jos tarė. Ji mergaitėms — čia jūs kiekvieną dieną val- 
gysit, o jos — norim namo, ji mergaitėms — čia jums bus ge- 
rai, O jos — norim namo, ir tada pradėjo passkoti joms kūdi- 
kėlio Jėzaus gyvenimo istorijas, kurios mažosioms pagonėms 
labai patiko. 

— Pasakot istorijas — tai visų geriausia, ką tu moki daryti — 
pasakė viršininkė.— Ką gi dar tu sugebi, Bonifasija? 

Jos akys žiba kaip jonvabaliai — tuoj pat eikit namo,— 
žalsvos ir baukščios,— grįžkit į miegamąjį, — ji žengia žingsnį 
prie auklėtinių — kas leido joms išeiti? — ir, brūzgams spau- 
džiant, varteliai tyliai užsidaro. Auklėtinės tylėdamos žiūri į ją. 
Tamsoje nematyti nei veidų, nei apsiaustėlių — tiktai du tuzinai 
jonvabalių ir kažkokia beformė dėmė toj vietoj, kur susispie- 
tusios mergaitės. Bonifasija Žiūri į rezidencijos pusę — tenai 
neįsižiebia joks žiburys. Ji vėl paliepia joms grįžti į miega- 
mąjį, bet jos — nė krust ir nieko neatsako. 

— Tas pagonis buvo Mano tėvas, motule? — tarė Bonifasija. 

— Ne,— atsakė motina Anchelika.— Gal tu ir gimei Uraku- 
soje, bet tavo tėvas buvo kitas žmogus, ir visai ne tas niekšas. 

O motulė ar neapgaudinėja jos? Kokie niekai čia lenda jai 
į galvą, motina Anchelika niekada nemeluoja, ir ko ji meluos? 
Gal motulė kalba taip, kad nenori jos įskaudinti? Kad nebūtų 
jai gėda? Ir negalvotų, kad ir jos tėvas buvo niekšas? 


— Kodėl niekšas? — tarė motina Anchelika.— Gal jis kaip 
tik buvo geros širdies, ir pagonių daug yra dorų. Bet ko tau 
galvą sukti? Argi tu neturi dabar tėvo, daug garbingesnio ir 
geresnio? 

Ji pakartoja — eikit namo, grįžkit į miegamąjį, bet jos ir 
šįkart nepaklauso, o dvi -naujokės dreba, įsikibusios jai į suk- 
nelę. Staiga Bonifasija apsisuka, prišoka prie vartelių, juos ati- 
daro ir parodo ranka į juodą mišką. Abi mergaitės stovi šalia 
jos, bet Nneišdrįsta eiti, dėbčioja čia į Bonifasiją, čia į tamsų 
plyšį, o tuo metu jonvabaliai ima artėti, ir Bonifasija čia pat 
priešais pamato auklėtinių siluetus. Dabar jos pradeda kuždėtis, 
o viena kita net paima jai už rankos. 

— Jodvi ieškojo viena kitai galvą, motina,— tarė Bonifasi- 
ja,— išima utėlę ir perkanda ją dantimis. Ne iš piktumo, mo- 
tina, o šiaip sau, bežaisdamos, ir, prieš perkąsdamos, parodo 
ją — žiūrėk, girdi, kokią tavo galvoje radau. Jos taip Žaidė ir, 
žinoma, norėjo pasitarnauti viena kitai. 

— Jeigu jos jau šitaip pasitikėjo tavim, tu galėjai jas at- 
kalbėti, kad nedarytų taip šlykščiai, — pasakė viršininkė. 

Bet ji tik galvojo, kas bus kitą dieną: išauš rytas, ir motina 
Griselda nukirps plaukus. Ji nenorėjo, kad jas kirptų, motina, 
nenorėjo, kad jų galvas apibarstytų milteliais, o viršininkė — 
kokios čia dar kvailystės? 

— Tu nežinai, kaip joms baisu, o aš dar turiu jas laikyti 
ir viską matau, — kalbėjo Bonifasija.— Ir dar tas pats, kai jas 
prausia, ir muilas akis joms graužia. 

Ką? Jai buvo gaila, kad motina Griselda išgelbės jas nuo pa- 
razitų, kurie baigė jas užpiauti? Nuo parazitų, kuriuos jos nu- 
ryja ir paskui suserga, nuo kurių joms išpučia viduriukus? 
Taip, motina, jai pagailo mergaičių, tur būt, todėl, kad dar ji 
pati mena motinos Griseldos žirkles. Ir ne visai pamiršo, kaip 
jai pačiai skaudėjo. 

— Nelabai tu protinga, Bonifasija,— tarė viršininkė.— O ko- 
dėl tau nepagailo tų vaikų, kad jos atrodo kaip tikri žvėriūkš- 
čiai, kad jos daro kaip beždžionės. 

— Po to tu dar labiau supyksi, motina,— pasakė Bonifasi- 
ja.— Tu neapkęsi manęs. 

Ko jos nori? Kodėl jos neklauso? Ir po kelių sekundžių gar- 
siau sušunka — jos taip pat nori išeiti? Nori vėl būti pagonės? 
O naujokės jau spėjo isimaišyti į susimetusias krūvon auklė- 
tines, ir Bonifasija priešais mato tik apsiaustėlius ir nenumal- 
domu troškimu degančias akis. Jeigu šitaip, kas jai darbo, kas 
bus, tas, tesižino, nori — tegu grįžta į miegamąjį, nori — tegu 
bėga arba miršta, ir ji vėl dirsteli į rezidencijos pusę. Ten vis 
tamsu. 

— Jam nukirpo plaukus, kad išvarytų velnią, kuris buvo jį 
apsėdęs,— tarė motina Anchelika.— Na ir gana, negalvok dau- 
giau apie tą pagonį. 

Jis vis neišeina jai iš galvos, motule, koks jis pasidarė, kai 
nukirpo jam plaukus. O velnias toks, kaip bužiai, a? Ką ji kal- 
ba, kvailė? Jį kareiviai nukirpo, kad išvarytų velnią, o mažas 
pagones kerpa, kad neturėtų utėlių. Vadinasi, ir velnias, ir 
utėlės lindi plaukuose, motule, o motina Anchelika — kokia 
tu kvaiša, Bonifasija, kokia tu kvaiša mergiotė. 

Jos išeina vorele, tvarkingai, viena paskui kitą, tartum sek- 
madienį žingsniuotų prie upės, ir, eidamos pro Bonifasiją, vie- 
na kita švelniai paglosto jai suknelę, nuogą ranką, o ji-- grei- 
čiau, tepadeda joms dievas, ji pasimels už jas, dievas jas ap- 
sergės,— ir petim prilaiko vartelius. Kiekvieną auklėtinę, kuri 
stabteli tarp vartelių ir atsisuka dirstelėti į tamsią rezidenci- 
ją, ji stumteli, ir jos viena paskui kitą stoja ant drėgnos žemės, 
pasineria į brūzgus ir dingsta naktyje. 

— Ir staiga viena nesmarkiai pastūmėjo kitą į šalį ir priėjo 
prie manęs, — kalbėjo Bonifasija.— Mažoji, motina. Aš pama- 
niau, ji nori mane apkabinti, bet jinai pradėjo ieškoti man 
galvą. 

— Kodėl tu nenuvedei mergaičių į miegamąjį? — tarė virši- 
ninkė. 

— Ji norėjo atsidėkoti, kad daviau jodviem valgyti, tu ma- 
tai? — pasakė Bonifasija.— Veidelis jos apsiniaukė, kada nieko 
nerado, o sau viena galvoju — geriau, kad būtų radus, kad nors 
vieną būt suradusi, vargšelė. 

— Ir tu dar pyksti, kad motinos laukine tave vadina! — ta- 
rė viršininkė.— Argi tu kalbi kaip krikščionė? 

Ir ji ieškojusi mergaitei, ir nebuvo jai šleikštu, motina, ir 
kaskart, kai rasdavo utėlę, perkąsdavo ją dantimis. Biauru? 
Taip, tikrai, ir viršininkė — tu kalbi, lyg didžiuotumeis šitomis 
šlykštybėmis, o Bonifasija — iš tikro didžiavosi, motina, tai bai- 
siausia, 0 Mažoji pagonė apsimetė, kad rado, ir pakėlė ranku- 
tę, lyg rodytų jai, ir greit įsikišo tarp dantų. O paskui ir ant- 
Ioji darė tą patį, o jinai jai. 

— Nešnekėk su manim tokiu tonu,— pasakė viršininkė.— Ir 
apskritai užteks, aš nenoriu daugiau tavęs klausytis, Bonifa- 
sija. 

Ir ji galvojo — jeigu išeitų motinos ir pamatytų ją, motina 
Anchelika, ir tu, motina, jinai auklėtines taip išbartų, tiek bu- 
vo ji įširdusi, šitaip ji tada neapkentė jų, motina, bet tų dvie- 
jų jau nebėra, jos, tur būt, iššoko vienos pirmųjų, pralindu- 
sios kitoms tarp kojų. Bonifasija eina per kiemą ir palei koply- 
čią sustoja. Įeina į vidų ir atsisėda klaupte. Mėnesiena įkypai 
krinta ant altoriaus ir pranyksta tarp grotelių, kurios per sek- 
madienio mišias atitveria auklėtines nuo Santa Marijos de Nje- 
va parapijiečių. 

— Ir, tarp kitko, tu buvai tikras Žžvėriūkštis— pasakė mo- 
tina Anchelika— Aš turėdavau vaikytis tave po visą misiją. 
O vieną kartą tu įkandai man į ranką, nenaudėle. 

— Aš nesižinojau, ką darau,— tarė Bonifasija,— juk aš bu- 
vau pagonė, tiesa? Jeigu aš tau pabučiuosiu tą vietą, kur tada 
įkandau, tu man dovanosi, motule? 

— Tu viską sakai tokiu pašaipiu balsu ir taip šelmiškai 
spoksai į mane, jog mane ima noras tau pliaukštelėti, — pasakė 
motina Anchelika.— Papasakoti tau dar vieną atsitikimą? 

— Ne, motina,— tarė Bonifasija.— Aš čia meldžiuosi. 

— Dėl ko tu ne miegamajam? — pasakė motina Anchelika.— 
Kas tau leido ateiti į koplyčią tokiu laiku? 

— Auklėtinės pabėgo,— tarė motina Leonora,— tavęs ieško 
motina Anchelika. Eik greičiau, su tavim nori viršininkė pa- 
sikalbėti. 


— KAIP MERGAITĖ, ko gero, ji buvo dailutė,— pasakė Aki- 
linas.— Kada aš susipažinau su ja, tuoj pamačiau, kokie ilgi 
jos plaukai. Gaila, kad ji dabar tokia spuoguota. 

— O tas šunsnukis Reategis kutrino mane: nešdinkis, ko 
gero, užklups policija, tu mane sukompromituosi,— pasakė Fu- 
sija.— Bet ta šliundra be paliovos lindo prie jo, ir jis neatsi- 
spyrė. 

— Betgi, žmogau, tu pats liepei meilintis jam, — pasakė Aki- 
linas.— Ji taip darė ne todėl, kad buvo ištvirkus, o kad klausė 
tavęs. Ko tu ją taip koneveiki? 

— Dėl to, kad tu graži, — tarė Chulijas Reategis.— Aš nu- 
pirksiu tau suknelę geriausioje Ikitoso parduotuvėje. Nori? Bet 
atsitrauk nuo šito medžio. Eikš prie manęs, nebijok. 

Basa, palaidais šviesiais plaukais, ji stovi po milžinišku me- 
džiu su neapglėbiamu kamienu, tankiu vainiku, liepsnojančiais 
purpuriniais lapais, groblėta ir pilka it pelenai žieve. Krikščio- 
niui po šita žieve tik kieta mediena, bet pagonys tiki, jog po 
ja tūno piktos dvasios. 

— Nejaugi jūs taip pat bijot lupunos *, šeimininke? — pasakė 
Lalita.— Ko ko, bet iš jūsų šito nesitikėjau. 

Ji pašaipiai žiūri į jį ir juokiasi, atmetusi galvą; ilgi plaukai 
užkritę ant tamsių jos pečių, o jos kojos žvilga nuo rasos; ji 
stovi tarp paparčio lapų, dar tamsesnių, negu jos pečiai. 

— O dar batukus ir kojines, — kalbėjo Chulijas Reategis.— 
Ir rankinuką. Viską, ko tik paprašysi, meilute. 

— Ir tu leidai, — tarė Akilinas.— Šiaip ar taip, ji buvo tavo 
draugė. Nejaugi tu nepavyduliavai? 

— Man galvoje buvo tik policija,— pasakė Fusija.— Jis iš 
proto dėl jos kraustėsi, seniuk, balsas jam drebėjo, su ja be- 
kalbant. 

— Kad senjoras Reategis ištižtų dėl kažkokios mergiščios! — 
tarė Akilinas.— Dėl Lalitos? Nenoriu tikėti, Fusija. Ji man apie 
tai niekad nepasakojo, o juk aš buvau, galima sakyti, jos nuo- 
dėmklausys, pas mane ji ateidavo išsiverkt savo sielvartų. 

— Kas per nagingumas tų borų ** senučių,— tarė Chulijas 
Reategis,— kaip jos ir padaro tokius dažus. Šitai skarai jau 
bus dvidešimt metų, jeigu ne daugiau, o spalvos nė kiek neiš- 


* Lupuna — paplitęs Amazonės baseino selvoje milžiniškas me- 
dis, išaugantis iki 60 metrų aukščio ir 3 metrų skersmens. Su lupuna 
susiję Peru indėnų kosmogoniniai padavimai ir mitai. Peru indėnai ti- 
ki, kad šito medžio kamienas — žemės ašis, kad jo šakomis galima pri- 
lipti iki dangaus, kad jame gyvena dvasios ir t. t. 

** Borai— viena indėnų genčių, gyvenančių Peru. 

bluko, kur raudona — raudona, kur juoda — juoda. Na, apsi- 
siausk ja, mMeilute, duokš pasižiūrėsiu, ar tau ji tinka. 

— O kam jis užsimanė, kad ji apsisuptų skara? — tarė Aki- 
linas.— Ateik tu jam į galvą! Bet vieno nesuprantu, Fusija: 
kaip tu į šitą ramiai žiūrėjai. Kitas, tavim dėtas, tuoj būtų 
už peilio griebęsis. 

— Šitas šunsnukis sėdėjo savo hamake, o ji prie lango, — 
pasakė Fusija.— Aš girdėjau viską, ką jis paistė, ir leipau iš 
juoko. 

— O kodėl tu dabar nesijuoki? — pasakė Akilinas.— Dėl 
ko tu taip neapkenti Lalitos? 

— Ką tu lygini? — tarė Fusija.— Tąsyk buvo kas kita. Be 
mano sutikimo, slapčia, man nežinant. 

— Net nesvajokit, šeimininke,— tarė Lalita.— Neišdegs, nors 
ant kelių pultumėt, nors verktumėt. 

Bet ji apsisiaučia skara, ir ventiliatorius, kuris sukasi hama- 
kui siūbuojant, dūzgia su pertrūkiais, tarsi mikčiotų iš susi- 
jaudinimo. Lalita stovi nejudėdama, įsisupusi į raudonai juodą 
skarą. Metalinis tinklas, kuriuo užtaisytas langas, nubertas Ža- 
liais, alyviniais, geltonais lopais, o tolumoje, tarp trobų ir miš- 
ko, dunkso švelnučiai, tikriausiai kvepiantys kavos krūmeliai. 

— Tu panaši į mažutę lėlytę kokone,— pasakė Chulijas Rea- 
tegis.— Į vieną šių peteliškių ant lango. Nusisiausk ją, Lalita, 
suteik man šitą malonumą, ką tau reiškia. 

— Iš proto kraustosi, ar ką,— tarė Akilinas.— Čia apsisiausk, 
čia nusisiausk. Kas per užgaidos šito turtuolio. 

— Tavęs niekad nebuvo apėmęs gašlumas, Akilinai? — tarė 
Fusija. 

— Duosiu tau visko, ko užsigeisi— pasakė Chulijas Reate- 
gis.— Prašyk, ko nori, Lalita. Na, eikš čionai. 

Dabar skara guli ant grindų, panaši į viktorijos regijos Vai- 
niką, o iš jos stiebiasi tarsi vandens lelija lieknas merginos 
liemuo. Jos mažos standžios krūtys su įžūliai atsikišusiais spe- 
neliais. Pro marškinius persišviečia lygus pilvas ir tvirti 
klubai. 

— Aš įėjau, dėdamasis, jog nieko nematau, ir juokdamasis, 
kad tas šunsnukis Reategis nesusigėdytų,— pasakė Fusija.— 
Jis pašoko nuo hamako, o Lalita užsimetė skarą. 

— Tūkstantį solių už mergiūkštę! Na ir užsiplėšei! — tarė 
Akilinas,— Tai motoro kaina, Fusija. 


80 


— Ji verta dešimties tūkstančių, — tarė Fusija.— Tik aš sku- 
bu, jūs pats puikiai žinote kodėl, donai Chulijau, ir negaliu 
terliotis su moterimis. Norėčiau išvykti dar šiandien. 

Bet jis kietas, jam nepavyks išlupti iš jo tūkstančio solių, 
gana ir to, kad jis jį priglaudė. Ir paskui, Fusija pats mato, 
kad biznis su kaučiuku nuėjo šuniui ant uodegos, o dėl potvy- 
nio ir miško darbai šiemet sužlugs, o Fusija — jūs pats žinote, 
donai Chulijau, šitos loretietės ne moterys, o ugnis. Jam gaila 
skirtis su ja todėl, kad ji ne tik dailutė, bet ir virtuvėje mitriai 
apsisuka, ir širdis jos gera. Na, sukertam, donai Chulijau? 

— Tau iš tikro gaila buvo palikti ją Učiamaloje su senjoru 
Reategiu? — pasakė Akilinas.— Arba tu tik šiaip sau pliurpei? 

— Buvo čia ko gailėti,— tarė Fusija.— Aš niekad nemylė- 
jau šitos šliundros. 

— Neik iš vandens,— pasakė Chulijas Reategis,— kartu iš- 
simaudysim. Bet nestovėk nuoga: kas bus, jei pasimaišys ka- 
neros *. Prisidenk kuo, Lalita, nors ne, palauk, luktelk valan- 
džiukę. 

Lalita, tupėdama ant galų pirštų, pliuškenasi prie kranto sek- 
lumoje, ir nuo jos vandens paviršium raibuliuoja ratilai. Prasi- 
skyrė lianos, nusvirusios iki vandens, ir Chulijas Reategis — 
še jos, apsimauk, Lalita, su kanerom. juokai menki, jos plo- 
nytės, vikrios, įsikrausto, kur nedera, drasko savo dygliais, ir 
viduje uždegimas bemat prisimeta. Žiūrėk, meilute, kad netektų 
gerti žolių, kurias sutaiso borai, ir visą savaitę viduriuoti. 


— Čia ne kaneros, o paprastos žuvytės, argi jūs nematot, 
šeimininke? — tarė Lalita.— Jums taip pasirodė, čia tik dumb- 
liai po vandeniu juda. Oi, koks šiltas, koks malonus vanduo, 
žiūrėkit! 

— Tur būt, malonu maudytis kartu su nuoga moterim, Fu- 
sija, — pasakė Akilinas.— Gaila, kad man nė karto šitaip nete- 
ko, kai buvau jaunas. 

— Aš bandysiu nusigauti į Ekvadorą Santjagu, — pasakė Fu- 
sija.— Kelias nelengvas, donai Chulijau, ir mes daugiau nepa- 
simatysim. Jūs pagalvojot apie tai? Juk aš išvykstu šiąnakt. 


* Kaneros — mažos dugno žuvelės; veisiasi Amazonės, Maran- 
jono, Valjagos ir kitų didelių Pietų Amerikos upių vandenyse. Jaunos 
kaneros, 3—4 milimetrų storio, nereiai įsiskverbia į žmogaus ar gyvu- 
lio šlapimo takus arba į užpakalinę angą ir pažeidžia vidaus organus, 
sukeldamos baisius skausmus ir kraujoplūdžius. 

O jai vos penkiolika metų, ir aš buvau pirmas vyriškis, kuris 
ją palytėjo. 

— Kartais pagalvoju, kodėl aš nevedžiau,— tarė Akilinas.— 
Bet kaip aš galėjau vesti, šitaip gyvendamas? Nuolat kelionėje, 
o upėje bene sutiksi moterį. Va tu negali nusiskųsti, Fusija. 
Tu moterų per akis turėjai. 

— Sutarta,— pasakė Fusija.— Jūs duodat man savo valtį ir 
konservų. Tai neblogas sandėris ir man, ir jums, donai Chuli- 
jau. 

— Santjagas toli, ir tu iki ten nenusidanginsi nepastebė- 
tas,— pasakė Chulijas Reategis.— O, be to, šiuo metu upe ne- 
paplauksi, ir tu užtruksi mėnesį, dar viršaus. Ar ne geriau tau 
pasukti į Braziliją? 

— Ten manęs laukia abipus sienos, menat atsitikimą Kampo 
Grandėje. Aš ne toks kvailas, donai Chulijau. 

— Tu niekada nenusigausi į Ekvadorą,— tarė Chulijas Rea- 
tegis. 

— Ir iš tikrųjų nenusigavai,— pasakė Akilinas.— Pasilikai 
Peru. 

— Visada man taip išeidavo, Akilinai,— tarė Fusija.— Kad 
ir ką aš sumanydavau, viskas įvykdavo atvirkščiai. 

— O jeigu ji nepanorės? — pasakė Chulijas Reategis.— Tu 
pats turi ją įkalbėti, iki aš tau duosiu valtį. 

— Ji žino, kad man prisieis bastytis iš vietos į vietą, kad 
bet kas gali man atsitikti — tarė Fusija.— Nė vienai moteriai 
nėra malonu trankytis su žmogum, kurį gaudo policija. Ji bus 
laiminga, kad galės pasilikti, donai Chulijau. 

— Ir vis dėlto ji išsekė paskui tave ir kiekvienam žingsny 
tau padėjo,— tarė Akilinas.— Ji gyveno taip pat šuniškai, kaip 
ir tu, ir nesiskųsdavo. Ne, Lalita buvo gera moteris, Fusija. 


TAIP ATSIRADO Žali namai. Jie buvo statomi daug mėne- 
sių. Lentas, rąstus, nedegtas plytas teko tempti iš kito miesto 
krašto, ir mulai, kuriuos buvo nusisamdęs donas Anselmas, vos 
pavilko kojas per gilų smėlį. Darbas prasidėdavo, kai tik liau- 
davosi sausas lietus, ir pasibaigdavo, kai imdavo šėlti vėjas. 
Per naktį dykuma pasiglemždavo pamatus ir užpildavo smėliu 
sienas, iguanos apgrauždavo lenteles, pesliai susisukdavo liz- 
dus tarp sienų, ir kiekvieną rytą tekdavo pradėti viską iš 

naujo, gramdyti smėlį, perdaryti mūrą. Visas miestas stebėjo 
šią nuožmią kovą. „Kaip greit ateivis pakels rankas?“ — svaIs- 
tė pjuriečiai. Bet slinko dienos, o donas Anselmas, nenusimin- 
damas dėl nesėkmių ir nepasiduodamas draugų ir pažįstamų 
pesimizmui, energingai darbavosi toliau. Pusnuogis, šlapia nuo 
prakaito gauruota krūtine, linksmas ir žvalus jis vadovavo dar- 
bams. Pilstė peonams nendrių degtinę ir čičią, mūrijo plytas, 
tvirtino sijas ir zujo po miestą, ragindamas mulus. Ir vieną die- 
ną, kada, išvydę anapus upės, priešais miestą, tarsi jo emisarą 
ant dykumos slenksčio, masyvų pastato karkasą, pjuriečiai pa- 
tikėjo, kad donas Anselmas laimės kovą su smiltynais. Nuo 
šiol darbas sparčiau pajudėjo. Kastilijos ir rančų apie skerdyk- 
lą gyventojai kas rytą ateidavo pasižiūrėti, kaip jam sekasi, 
kartais šį tą patardami, kartais net patalkininkaudami peonams. 
Donas Anselmas vaišino visus. Paskutinėmis dienomis aplink 
statybą vyravo šventiška nuotaika: moterys, pardavinėjančios 
čičią, vaisius, sūrį, saldumynus ir gaivinančius gėrimus, siūlė 
savo prekes darbininkams ir šiaip smalsuoliams. Dvarininkai, 
jodami pro šalį, sustabdydavo arklius ir nešykštėdavo donui 
Anselmui padrąsinančių žodžių, o stambus žemvaldys Čiapiras 
Seminarijas paaukojo statytojams bulių ir tuziną kantarų * či- 
čios. Peonai surengė pačiamanką. 

Kada namai buvo pastatyti, donas Anselmas įsakė juos nu- 
dažyti nuo viršaus iki apačios žaliai. Net vaikai kvatojo, žiū- 
rėdami, kaip pastato sienos rėdosi smaragdo apdaru ir šokinėja 
saulės zuikučiai. Trobesį pjuriečiai bematant pavadino Žaliais 
namais. Seni ir jauni, skurdžiai ir turtuoliai, vyrai ir moterys 
šaipėsi iš dono Anselmo, sumaniusio šitaip nudažyti savo būs- 
tą. Tačiau juos juokino ne tik spalva, bet ir keista architek- 
tūra. Namas buvo dviejų aukštų, bet apatinį vargu ar galima 
vadinti aukštu: čia buvo tik didelė salė su keturiais — taip pat 
žaliais — stulpais, remiančiais stogą. Salė išėjo į kiemą, išpiltą 
upės žvyru ir aptvertą žmogaus aukštumo siena. Antrame aukš- 
te tebuvo šeši mažučiai kambarėliai išilgai koridoriaus su me- 
diniais turėklais viename šone. Koridorius kartu buvo ir balko- 
nas virš pirmojo aukšto. Be paradinio įėjimo, Žaliuose namuose 
dar buvo dvejos užpakalinės durys. Prie namų šliejosi arklidės 
ir didelis sandėlis. 


* Kantaras — didelis ąsotis, naudojamas kaip skysčio matas 
(apie 16 litrų). 

Ispano Eusebijo Romero krautuvėje donas Anselmas prisipir- 
ko čiužinių, alyvinių lempų, ryškių užuolaidų ir daug kėdžių. 
O vieną rytą Galjinaseros staliai paskelbė: „Donas Anselmas 
užsisakė rašomąjį stalą, tokį pat bufetą, kaip „Šiaurės žvaigž- 
dėje"“, ir įsivaizduokit, pustuzinį lovų!" Tada ir donas Eusebijas 
Romeras prisipažino: „O man — parūpinti šešis praustuvus, še- 
šis veidrodžius, šešis naktinius puodus.“ Visuose kvartaluose 
ši žinia pasklido kaip tikra sensacija, pjuriečiai, smalsumo ap- 
imti, audringai aptarinėjo neįprastas naujienas. 

Kas ko neprišnekėjo. Šmižinėdamos iš namų į namus, iš sve- 
tainės į svetainę, kuždėjosi davatkos, senjoros nepatikliai dėb- 
čiojo į savo vyrus, kaimynai šelmiškai šypsojosi vienas kitam, 
o kartą sekmadienį, po sumos, tėvas Garsija iš sakyklos pa- 
skelbė: „Mūsų mieste ruošiamasi kėsintis į dorą." Pjuriečiai 
pasičiupo doną Anselmą gatvėje, užpuolė klausinėti. Bet veltui: 
„Paslaptis,— atsakė jisai, džiaugdamasis lyg mokinukas.— Žiups- 
nį kantrybės ir sužinosit.“ Nepaisydamas gandų ir paskalų, 
donas Anselmas ir toliau ateidavo rytais į „Šiaurės žvaigždę“ 
ir, atsisėdęs terasoje, girkšnojo, juokavo, kibino moteris, einan- 
čias per aikštę. Vakarais jis užsidarydavo Žaliuose namuose, 
kur persikraustė, padovanojęs Melčiorui Espinosai atsisveikini- 
mui dėžę pisko ir puošnius pakinktus. 

Netrukus donas Anselmas iškeliavo raitas ant juodo žirgo, 
kurį buvo ką tik pirkęs, jis paliko Pjurą tokiu pat metu, kaip 
ir atjojo, auštant, kada miestas dar miegojo, ir dingo kaip 
į vandenį. 

Apie Žalius namus, kurių vardą paveldėjo dabartiniai, Pjuro- 
je sklido tiek daug kalbų, jog dabar jau niekas tikrai nežino, 
kokie buvo jie iš tikrųjų ir kurios jų istorijos smulkmenos ne- 
pramanytos. Nedaugelis likusių gyvų ano meto įvykių liudi- 
ninkų painiojas ir prieštarauja vienas kitam, maišydami tai, ką 
kažkada girdėjo ir matė, su savo pačių prasimanymais. O tų 
įvykių herojai jau tiek iškaršo ir iaip atkakliai tyli, jog ne- 
verta jų net kamantinėti. Šiaip ar taip, anų Žalių namų jau 
nebėra. Dar prieš kelerius metus dykumos ruože tarp Kastilijos 
ir Katakaoso, kur jie kažkada stovėjo, pasimaišydavo apgruz- 
dusių medgalių ir apyvokos daiktų, tačiau dykuma, netoliese 
nutiestas plentas ir apylinkėje išdygusios fermos pagaliau už- 
lygino visus šituos pėdsakus, ir dabar nė vienas pjurietis nega- 
lėtų parodyti, kurioje būtent geltonų smėlynų vietoje stūksojo 


04 


Žali namai, masino savo žiburiais, muzika, juoku, spindėjo 
saulėje lyg smaragdas, o iš tolo ir naktį atrodė tarsi koks fos- 
forescuojantis roplys. Mangačių legendose sakoma, kad jie sto- 
vėję kitapus upės, netoli Senojo tilto, namai tie buvę labai di- 
deli, patys didžiausi anais laikais, ir kad jų languose žėravusi 
tokia gausybė įvairiaspalvių žibintų, jog jų šviesa net akis ga- 
dindavusi, nuspalvindavusi aplinkui smėlį ir net apšviesdavusi 
Senąjį tiltą. Bet didžiausia jų galybė buvo muzika, kuri be pa- 
liovos gaudė viduje, nuo pat sutemų, nenutildama kiaurą nak- 
tį, ir ji buvo girdėti net katedroje. Sakoma, kad Anselmas be 
atvangos jodinėjo po priemiesčių čičerijas ir net netolimus 
kaimelius ir iš visur prisivadino muzikantų, grojančių gitara, 
kachona, kichada *, fleita, būgnu, kornetu. Bet neparsikvietė 
nė vieno arfininko,— Mat, jis pats puikiai grojo šiuo instru- 
mentu, ir jo arfa vedė visą Žalių namų orkestrą. 

— Atrodė, pats oras užnuodytas, — kalbėjo senutės iš Ma- 
lekono gatvės.— Nuo tos muzikos niekur nepabėgsi, kad ir 
užsidarytum duris ir langus; mes girdėdavom ją valgydamos, 
melsdamosi ir net miegodamos. 

O kad būtumėt matę vyrų miną, kada jie dėdavosi jos 
negirdį, — kalbėjo davatkos, susisupusios į skraistes.— O kad 
būtumėt malę, kaip ji išviliodavo juos iš namų, ištempdavo 
į gatvę ir traukė į Senojo tilto puse. 

— Ir niekas nepadėjo,— kalbėjo motinos, žmonos, sužadėti- 
nės — nei mūsų maldos, ašaros, maldavimai, nei kunigų pamo- 
kymai, nei pasninkai, nei įžadai. 

— Mūsų pašonėje įsikūrė pragaras,— griaudėjo tėvas Garsi- 
ja.— Kas kitas gal ir pamatytų jį, bet jūs akli. Pjura virto 
Sodoma ir Gomora. 

— Gal ir teisybė, kad Žali namai atnešė mums nelaimę, 
bet ir smagu buvo prakeiktiniuose! — kalbėjo laižydamiesi se- 
nukai. ž 

Po kelių savaičių, kai donas Anselmas sugrįžo su vilkstine 
įnamių, Žali namai suvis pavergė Pjurą. Iš pradžių lankytojai 
slapčia išsprukdavo iš miesto — laukdavo tamsos, patyliukais 
pereidavo Senąjį tiltą ir smukdavo į kopas. Paskui šitie slapti 
išsprukimai pavirto tikrais antpuoliais, ir jaunikaičiai jau nė 
kiek nebijojo, kad juos gali atpažinti prisišliejusios prie žaliuzi 


————— 


* Kichada — primityvus muzikos instrumentas padarytas iš asi- 
lo arba arklio žandikaulio su išklibintais dantimis, ner kuriuos brau- 
kiama kaulu arba pagaliuku, ir gaunami aukšti, st »rūs garsai. 

senjoros iš Malekono gatvės. Rančošė, švėtainėsė, asjendose 
žmonės tik apie tai tekalbėjo. Kunigai iš sakyklų vis dažniau 
mokė ir lenkė į gera parapijiečius, tėvas Garsija prakeikė pa- 
leistuvystę, cituodamas bibliją. Buvo įkurtas pamaldumo ir do- 
ros komitetas, ir jo damos nuvyko pas prefektą ir alkaldą. 
Valdžios atstovai, nudelbę akis, pritarė — žinoma, ponių tei- 
sybė, Žali namai — tai Pjuros gėda, bet ką daryti? Įstatymai, 
išleisti Limoje, šitoje supuvusioje sostinėje, palankūs donui 
Anselmui, Žali namai neprieštarauja konstitucijai, ir jiems ne- 
gali būti taikomas baudžiamasis kodeksas. Damos nustojo svei- 
kintis su prefektu ir alkaldu ir užtrenkė jiems savo svetainių 
duris. O tuo tarpu pienburniai, suaugę vyrai ir net seniai, kurie 
būtų ramiai užbaigę savo dienas, būriais plaukė į žėrinčius 
šviesomis namus. 

Neišturėjo net patys rimčiausi darbštūs ir solidūs pjuriečiai. 
Iki tol tylų miestą dabar naktimis apsėdo lyg koks košmaras — 
visur triukšmas, žingsnių bildesys. Brėkštant, kada Žaliuose 
namuose nutyla arfa ir gitaros, gatves užplūsta minia, visur lala 
nedarnūs balsai: tai naktibaldos skirstosi po vieną arba grupė- 
mis dainuodami ir kvatodami. Vyrai smėlio nugairintais, nemi- 
gos iškamuotais veidais pasakodavo „Šiaurės žvaigždėje“ ne- 
regėtas istorijas, kurios po to eidavo iš lūpų į lūpas ir kurias 
kartodavo vaikai. 

— Va matot, va matot, — drebančiu balsu kalbėjo tėvas Gar- 
sija, — dabar tik betrūksta, kad dangaus ugnis užgriūtų Pjurą, 
visokių kitų bėdų jau turėjom. 

Mat, kaip tik tuo metu Pjurą buvo ištikusios viena po kitos 
kelios gaivalinės nelaimės. Pirmą kartą Pjuros upė taip ištvino, 
jog išgriovė pylimus palei fermas ir apsėmė pasėlius, vieno kito 
fermerio prigėrė gyvuliai, ir neaprėpiamose Sečiuros dykynėse 
pajuodo smėlis, primirkęs drumzlino vandens. Suaugusieji keikė 
potvynį, vaikai statė pilis iš šlapios žemės. Į antrus metus, tarsi 
keršydama už apsemtų laukų šeimininkų keiksmus, upė išdžiū- 
vo. Pjuros vaga prižėlė kiečių ir žolių, o kai jos, vos paaugu- 
sios, išgulė nuo kaitros, ji virto tuščia griova. Cukrinės nend- 
rės išdegė, medvilnė prinoko prieš laiką. Trečiaisiais metais 
derlių sunaikino parazitai. 

— Šitos nelaimės — bausmė už nuodėmes, — šaukė tėvas Gar- 
sija.— Priešas jūsų pačių širdyse pakol ne vėlu, užmuškit jį 
maldomis. 


Kerėtojai šlakstė pasėlius žindomų oželių krauju, jodinėjo 
po vagas, murmėjo užkeikimus ir burtažodžius, turinčius už- 
traukti lietų ir nuvyti vabzdžius. 

— Dieve mano, dieve mano,— aimanavo tėvas Garsija,— 
žmonės kenčia badą ir skurdą, bet užuot.žiūrėję į tai kaip 
į rūsčią pamoką, vis nusideda ir nusideda. 

Ar buvo potvynis, ar sausra, ar nederlius, Žali namai kaip 
augo, taip augo. 

Miesto vaizdas pasikeitė. Ramios provincijos gatvelės prigu- 
žėjo nevietinių žmonių, kurie gale savaitės atsibelsdavo į Pjurą 
iš Suljanos, Paitos, Vankabambos ir net iš Tumbeso ir Čiklajo, 
mrisiklausę paskalų apie Žalius namus, kurių garsas nuskambė- 
jo toli per dykumą. Jie praleisdavo ten naktį, ir, kai sugrįžda- 
vo į miestą, grubiai, nepadoriai rodydavosi girti, apsiblausę. 
Pjuriečiai nekentė jų, ir neretai kildavo peštynės, tačiau ne 
naktį ir ne dykvietėje už tilto, kur paprastai visi mušdavosi, o 
viduryje dienos Plasoje de Armas, Grau prospekte ar bet ku- 
rioje kitoje vietoje. Kartais būdavo net kruvinų susirėmimų. 
Pasidarė pavojinga išeiti į gatvę. 

Jeigu pasitaikydavo, kad viena kita Žalių namų gyventoja, 
numojusi į valdžios draudimą, išeidavo į miestą, senjoros pas- 
kubomis tempdavo namo savo dukteris ir užtraukdavo užuo- 
laidas. Tėvas Garsija nebesusitvardęs pastodavo kelią nepra- 
šytai viešniai, ir praeiviams tekdavo suturėti kunigą, kad jis 
neapkultų jos kumščiais. 

Pirmaisiais metais namuose gyveno tik keturios moterys, bet 
kitais, kai tos išsidangino, donas Anselmas vėl išjojo ir parsi- 
gabeno aštuonias, o labiausiai Žaliems namams klestint, jų čia 
gyveno net dvidešimt. Jos atvykdavo tiesiog į šiuos namus, ap- 
lenkdamos miestą. Nuo Senojo tilto galėjai matyti, kada jos 
atkanka, ir girdėti, kaip nešvankiai šūkauja ir spygauja. Jų 
ryškios suknios, skarelės ir puošmenos marguliuodavo negyvų 
smiltynų fone. 

Užtat donas Anselmas dažnokai lankydavosi mieste. Jis jo- 
dinėdavo gatvėmis savo juodbėriu, kurį buvo išmokęs visokių 
kunštiukių: linksmai pamosuoti uodega, kai praeina moteris, pa- 
lenkti vieną koją pasisveikinant, mūdrauti pagal muziką. Donas 
Anselmas papilnėjo ir rengėsi elegantiškai: dėvėjo skrybėlę 
iš minkštų šiaudelių, ryšėjo šilkinį šaliką, vilkėjo plonus marš- 
kinius, juosėjo puošnų diržą, avėjo užsakytinai pasiūtas kelnes, 

avėjo batus aukštais kulnais, segėjo pentinus. Pirštai jo buvo 
apmaustyti žiedais. Kartais jis užsukdavo į „Šiaurės žvaigždę“ 
išgerti stiklelio kito, ir daugelis Žmonių nedvejodami prisėsda- 
vo prie jo stalelio, šnekučiuodavosi su juo, o paskui palydėda- 
vo jį iki Senojo tilto. 

Kad donas Anselmas prasigyveno, galėjai spėti ir iš to, kad 
Žali namai augo ir plėtojosi, kaip auga bręsdamas gyvas or- 
ganizmas. Pirma naujovė buvo mūro tvora, didumo sulig pir- 
muoju aukštu, prismaigstyta viršuje vagims įbauginti aštrių 
akmens skeveldrų, šukių, dyglių. Tarp tvoros ir namo iš pra- 
džių buvo tik žvyru išpiltas kiemelis, paskui atsirado veranda 
su kaktusais vazonuose, toliau kiemelio vietoje buvo įrengta 
apskrita salė su asla ir lubomis iš demblių, ir galiausiai šiaudus 
pakeitė medis, salę namų šeimininkas išgrindė, o stogą uždengė 
čerpėmis. Virš antrojo aukšto iškilo trečiasis, nedidelis, ci- 
lindro formos, kaip koks sargybos bokštelis. Kiekvieną naujai 
įmūrytą akmenį, kiekvieną čerpę ar lentą jis būtinai nudažy- 
davo žaliai. Dono Anselmo pasirinkta spalva peizažui teikė gai- 
vumo, tarsi drėgmės prisisotinusi augmenija. Įžvelgę iš tolo 
ryškiai žalią dėmę tarp beribių gelsvų smiltynų, keleiviai pasi- 
jusdavo, lyg būtų artėję prie oazės, kur sruvena tyras vanduo, 
kur svetingas palmių bei kokoso medžių pavėsis žada jiems iš- 
siilgtą poilsį ir vėsą po varginančios kelionės karšta svilinančia 
dykuma. 

Donas Anselmas, sako žmonės, gyvenęs pačiame viršuje, 
bokštelyje, kur nedrįsdavo įkelti koją net geriausi jo klientai — 
Čiapiras Seminarijas, prefektas, donas Eusebijas Romeras, dak- 
taras Pedras Sevaljosas. Be abejo, iš ten donas Anselmas žiū- 
rėdavo, kaip į Žalius namus renkasi lankytojai, kaip jų siluetai 
čia sujuoduoja, čia vėl pranyksta smėlio sūkuriuose, tarsi ap- 
link miestą slankiotų alkani žvėrys, išėję po saulėlydžio ieškoti 
grobio. 

Be įnamių, Žaliuose namuose klestėjimo metais gyveno An- 
chelika Mersedes, jauna mangačė, paveldėjusi iš motinos vir- 
tuvės meno paslaptis. Drauge su ja donas Anselmas kas rytas 
eidavo į turgų užsisakyti produktų ir vyno. Turgavietės preki- 
jai ir krautuvininkai iki žemės lankstėsi prieš jį, kaip nendrės 
vėjo plakamos. Ožiukai, triušiai, .paršiukai ir ėriukai, kuriuos 
Anchelika Mersedes sutaisydavo su vienai jai težinomomis žo- 
lelėmis ir prieskoniais, daug ką sugundydavo užsukti į Žalius 


namus, o vienas kitas senis net prisiekinėjo, jog užeinąs ten tik 
dėl to, kad nori pasmaguriauti tų prašmatnių valgių. 

Aplink Žalius namus niekad netrūkdavo dykūnų, elgetų, vai- 
sių pardavinėtojų, smulkių prekiautojų, kurie apspisdavo įei- 
nančius ir išeinančius klientus. Vaikigaliai pavakare sprukdavo 
iš namų ir, pasislėpę už krūmų, stebėdavo žmones, einančius 
į Žalius namus, ir klausydavosi muzikos ir juoko, o kiti, nebi- 
jodami susidraskyti rankų ir kojų, užsiropšdavo ant tvoros ir 
godžiai vėpsodavo, kas darosi viduje. Kartą, Panelės užtaryto- 
jos dieną, tėvas Garsija pats patraukė prie Žalių namų, atsisto- 
jo ne per toliausia nuo tvoros ir vieną po kito stabdė lankyto- 
jus, įkalbinėdamas juos grįžti atgal į miestą ir atgailauti. Bet 
jie visi sugalvodavo kokią dingstį: vienas turįs svarbų susiti- 
kimą, kitam reikią paskandinti sielvartą — širdį baisiai mau- 
džią, trečias esąs susilažinęs ir privaląs tesėti žodį. Vienas ki- 
tas šaipokas vadino tėvą Garsiją užeiti drauge, o kažkas įsižei- 
dė ir išsitraukė revolverį. 

Pjuroje ėmė plisti naujos legendos apie doną Anselmą. Vieni 
kalbėjo, kad jis slapta važiuojąs į Limą, kur laikąs santaupas 
ir superkąs už jas nekilnojamąjį turtą. Kitų galva, jis esąs tik 
statytinis, iškaba įmonės, kurios pajininkai yra prefektas, alkal- 
das ir dvarininkai. Prastų žmonių fantazija ryškiomis spalvomis 
tapė dono Anselmo praeitį ir beveik kasdien prigalvodavo vis 
naujų jo žygdarbių arba kruvinų piktadarybių. Senieji manga- 
čiai įtikinėjo, jog jis tikrai esąs anas jaunas avantiūristas, ku- 
ris prieš kelerius metus plėšikavo miesto pakraščiuose, o kiti 
tvirtino: „Jis pabėgęs katorgininkas, buvęs montoneras, į nema- 
lonę patekęs politinis veikėjas." Tiktai tėvas Garsija drįso iš- 
tarti: „Jis siera dvokia." 


RYTĄ VISI atsikelia ir, susiruošę į kelionę, nusileidžia ra- 
guva į tą vietą, kur paliko valtį, o valties nėra. Jie puola jos 
ieškoti, Adrianas Njevesas — į vieną pusę, kapralas Robertas 
Delgadas su tarnu — į kitą, tik staiga — riksmas, akmenys, nuo- 
gi laukiniai, ir štai agvarunai apsupa kapralą, prišoka prie jo, 
prie tarno, o dabar ir jį pamatė čiunčiai, atbėga, — velniai rau- 
tų, išmušė tavo valanda, Adrianai Njevesai,— ir jis šoka į van- 
denį, 0 vanduo šaltas, sraunus, juodas,— neiškišk galvos, lai- 
kykis po vandeniu, tegu pagauna srovė, tegu nuneša kuo to- 

liau,— kulkos, akmenys? — velniai rautų, oro trūksta, galva 
svaigsta, ausyse ūžia, kad tik mėšlungis nesutrauktų. Jis išne- 
ria — dar matyti Urakusa ir žalias kapralo munduras raguvoje, 
jam kailį vanoja čiunčiai; pats kaltas, sakė jam, o kaip tarnas? 
Ištruks ar užmuš jį? Jis plaukia pasroviui, įsitvėręs į šiekštą, 
ir kada jį priplauja prie dešiniojo kranto, išsikapanoja leisgy- 
vis. Jis krinta kaip negyvas, čia pat užmiega ir pabunda tik 
tada, kai įkanda skorpionas. Jėgų dar neturi, bet reikia kurti 
laužą ir palaikyti ranką ant ugnies, nors ir velniškai svilina,— 
tegu bent kiek išgaruoja nuodai. Paskui jis iščiulpa kraują iš 
žaizdelės, išspiauna ir paskalauja burną,— visko pasitaiko, o su 
šitais prakeiktais skorpionais juokai menki. Jis eina mišku, 
čiunčių niekur nė.kvapo, bet geriau pasinešti į Santjago pusę, 
dar, ko gero, sučiups patrulis ir pargabens atgal, į Borcho fortą. 
Grįžti namo irgi nėra jokios prasmės — ten jį po dienos kitos 
užklups kareiviai. Kol kas reikia darytis plaustą. Tas atims 
daug laiko, — ak, jeigu čia turėtum mačetę, Adrianai Njeve- 
sai, — rankos pakirstos, dar trūksta jėgų išversti ar nulaužti 
tvirtus medelius. Jis pasirenka tris sausuolius, kinivarpų pa- 
graužtus, kurie virsta vos pastūmus, suriša juos lianomis ir iš- 
silaužia dvi kartis — vieną atsargai. O dabar laikytis toliau 
nuo vagos, irtis pratakomis, salpomis, žinoma, čia ne sunku — 
aplinkui visur vanduo. Tik kaip čia orientuotis, aukštupis jam 
mažiau pažįstamas, o kai toks potvynis, ir visai gali pasimesti, 
nesusigaudysi, kur kairė, kur dešinė, ar prisikas jis šitaip iki 
Santjago? Ką darysi, teks tau kokią savaitėlę pasikamuoti, Ad- 
rIianai Njevesai, tu neblogas locmanas, apsiuosk gerai, uoslė 
neapgaus, čia gera kryptis, taip ir laikykis, tik nebijok, vyre, 
svarbiausia — nebijok. Bet kur dabar jį neša? Pratakos išsivin- 
giavusios, išsiraičiusios, ir plaukia jis beveik patamsyje — miš- 
kas tankus, pro medžius vos įspindi saulė. Tvanku, dvokia 
pūvantys medžiai ir dumblas, o dar negalima apsiginti nuo šikš- 
nosparnių,— jam rankos pavargo, gerklę išrėkė, juos bevaiky- 
demas, lengva pasakyti — dar savaitėlę. Nei į priekį, nei atgal, 
nei grįžti į Maranjoną, nei ieškoti Santjago, srovė kaip šapelį 
neša jį nežinia kur, o dar lietus pliaupia, be paliovos pliaupia 
dieną ir naktį. Bet pagaliau pratakos pasibaigia, priešais su- 
blizga mažas ežeriukas su stirksančiais čiambirų šeriais iš 
kraštų. Temsta. Jis nakvoja salelėje, pasibudęs pakramto kažko- 
kių karčių žolių, vėl pasileidžia plaukti ir tik po poros dienų 

nudobia lazda kažkokį dvėsną tapyrą ir šuvalgo jį pusžalį. Jis 
tiek nusilpo, jog nepajėgia išlaikyti karties, jį be gailesčio su- 
kandžiojo moskitai — dega oda, o kojos lyg kapitono Kirogos, 
apie kurį pasakojo kapralas, o kaip jam nusiėjo, ar paleido jį 
urakusai? Gal ir užmušė — jie ne juokais įtūžo. Matyt, jam 
vis dėlto reikėjo grįžti į Borcho fortą, geriau būti kareiviu, 
negu lavonu, Adrianai Njevesai, nelinksmą numirti miške iš 
bado arba nuo drugio. Jis guli paslikas ant plausto, ir šitaip 
prabėga nemažai dienų, kol jį srovė išneša iš pratakos į di- 
džiulį ežerą, — kas čia, nejaugi Rimačė? Negalimas daiktas, kad 
vanduo būtų tiek pakilęs, o vidury ežero dūluoja sala, apau- 
gusi lupunomis, dunksančiomis lyg siena viršum skardžio. Ne- 
sikeldamas atsispiria kartimi, sala vis arčiau, ir pagaliau tarp 
gumbuotų ir biauriai išsiraičiusių medžių sušmėžuoja nuogų 
žmonių siluetai. Velniai griebtų, agvarunai? Gelbėkit! Ar pavyks 
su jais geruoju? Jis sveikinasi, mojuodamas jiems abiem Ian- 
kom, o jie zuja, šūkauja, rodo jį vieni kitiems — pagelbėkit! — 
ir, priplaukęs prie kranto, jis mato krikščionį ir krikščionę, jie 
lūkuriuoja jo, o jam galva sukasi, — kaip jis nudžiugo pamatęs 
krikščionį, šeimininke. Šeimininkas išgelbėjo jam gyvybę, ojis 
buvo bemanąs, kad jau galas, ir jis juokiasi, ir jam duoda 
išgerti dar, burnoje malonus, kiek aitrokas anyžių degtinės sko- 
nis, 0 už šeimininko nugaros dailutė jauna krikščionė gražiais 
ilgais plaukais, ir jam atrodo, jog tai sapnas. Jis dėkoja ir šei- 
mininkei — jūs irgi išgelbėjot man gyvybę, tegu atlygina jums 
dievas. Kai pasibunda, juodu vis dar šalia jo, ir šeimininkas — 
na, laikas kelt, jis išmiegojęs visą dieną, kaip jaučiasi? Ir Ad- 
rianas Njevesas — ačiū, labai gerai, šeimininkė, bet ar nėra 
kur arti kareivių? Ne, kareiviai čia nesilanko, o kodėl jis klau- 
sia, ką jis yra padaręs, ir Adrianas Njevesas — nieko blogo, 
šeimininke, jis nieko neužmušė, tik pabėgo iš kariuomenės, ne- 
gali gyventi uždarytas, kareivinėse, jam už viską brangesnis 
grynas oras, jis vardu Njevesas, ir iki tol, kada jam kareiviai 
užmetė kilpą, jis buvo locmanas. Locmanas? Tad, vadinasi, jis 
gerai pažįsta šiuos kraštus, ir gali vairuoti valtį bet kur ir 
bet kada, ir jis — be abejo, gali, šeimininke, juk jis nuo ma- 
žumės locmanas, galima sakyti, vos užgimęs. Šį kartą jis pa- 
klydo dėl to, kad užsiplaukė senvagėmis per patį potvynį, kad 
nesusidurtų su kareiviais. Ar negalėtų jis pasitarnauti šeiminin- 
kui? Ir šeimininkas — taip, Njevesas gali pasilikti saloje, jis 

duos jam darbo. Jis čia bus saugioje vietoje, nei kareiviai, nei 
gvardiečiai čia neprasigaus. Va jo žmona, Lalita, o jo paties 
vardas — Fusija. 


— KAS YRA, drauguži? — tarė Chosefinas.— Nekvailiok! 

— Einu pas Čiungą,— sustaugė Lituma.— Eisit su manim? 
Ne? Na ir nereikia, eisiu vienas. 

Bet broliai Leonai apkabino jį per pečius ir sulaikė. Jo vei- 
das pritvinko kraujo, kakta išprakaitavo, liūdnas žvilgsnis kaž- 
kur klajojo. 

— Ko tau eit, brolau — pasakė Chosefinas.— Mums ir čia 
gerai. Nurimk. 

— Aš noriu tik arfininko su sidabriniais pirštais pasiklausyti, 
ir daugiau nieko, galinčiai,— gailiai ištarė Lituma.— Išgersim 
po stiklelį ir sugrįšim, galvą dedu. 

— Tu visad buvai toks tvirtas, nepasiduok, drauguži. 

— Dabar aš tvirtesnis, negu bet kas,— sukikeno Lituma,— 
bet kad jau baisiai spaudžia širdį. 

— O tu išsiverk,— švelniai pasakė Beždžionė.— Nesigėdyk, 
brolau, išsiverksi, ir palengvės. : 

Lituma žvelgė kažkur į tolį. Savo lukumos spalvos kostiumą 
jau buvo išpurvinęs ir apseilėjęs. Bičiuliai ilgai sėdėjo tylėdami 
ir gėrė — kiekvienas skyrium, nesusidauždami. Iš smuklių skli- 
mėsa. Lempa lygiai suposi, keturi šešėliai ant demblių čia tįso, 
čia traukėsi, o nišoje dar smilko, baigdama degti, žvakė, ir dū- 
melis vyniojosi apie gipsinę dievo motiną tarsi ilgi juodi plau- 
kai. Lituma sunkiai atsikėlė, nusipurtė, blausiomis akimis ap- 
žvelgė kambarį ir tuoj įsikišo du pirštus į burną. Draugai spok- 
sojo, kaip jis švankščia, paskui išbąla ir galiausiai ima vemti, 
gokčiodamas ir pasikratydamas. Išsivėmęs atsisėdo į tą pačią 
vietą, nusišluostė nosine burną ir visai be jėgų, drebančiomis 
rankomis užsidegė cigaretę. 

— Man jau geriau, drauguži. Pasakok toliau. 

— Mažai ką mes žinom, Lituma. Aš noriu pasakyt, nežinom, 
kaip ten buvo. Kada tave patupdė, turėjome išvažiuoti. Mes 
buvom liudininkai, ir mus galėjo pašalinti, juk tu Žinai, Semi- 
narijai — žmonės turtingi, daug turi pažinčių. Aš išvykau į Sul- 
janą, o tavo pusbroliai — į Čiulukaną. Kai mes sugrįžom, na- 

melis Kastilijoje jau buvo tuščias, ir niekas nežinojo, kur ji 
gyvena. 

— Vadinas, vargšelė liko vienui viena,— sumurmėjo Litu- 
ma.— Be skatiko kišenėje, ir dar nėščia. 

— Dėl to nenusimink, brolau— pasakė Chosefinas.— Ji ne- 
gimdė. Netrukus sužinojom, kad jinai trainiojasi po smukles, 
o kartą naktį susitikom ją „Rio Bare“ su kažkokiu tipu, ir jau 
tada ji nebuvo nėščia. 

— Ir ką ji sakė, kai jus pamatė. 

— Nieko, drauguži. Kuo šalčiausiai pasisveikino, ir tiek. 
O paskui vis susidurdavom su ja tai čia, tai ten, ir visada 
ji būdavo ne viena. Pagaliau vieną gražią dieną pamatėm ją 
Žaliuose namuose. 

Lituma nosine apsitrynė veidą, užsitraukė cigaretę ir išpūtė 
iš burnos tirštą dūmų kamuolį. 

— Ko jūs man neparašėt? — Jo balsas darėsi vis labiau už- 
kimęs. 

— Tau ir taip ne pyragai buvo už grotų, svetimam krašte. 
Kam dar labiau drumsim mes tau gyvenimą, drauguži? Kai 
žmogui bėda, jam nerašoma apie tokius daiktus. 

— Gana, brol, kam dilgyti sau širdį — tarė Chose.— Pradė- 
kim kitą kalbą. 

Litumai nuo lūpų iki gerklės dryko blizganti seilių gija. Jis 
lėtai, sunkiai lingavo galvą kartu su šešėliais, monotoniškai 
judančiais ant demblių. Chosefinas pripylė stiklus. Jie ir to- 
liau gėrė, netardami nė žodžio, kol žvakė nišoje visai užgeso. 

— Mes jau sėdim čia dvi valandas, — pasakė Chose, rody- 
damas į žvakidę.— Lygiai dviem valandom užtenka dagčio. 

— Kaip aš džiaugiuos, kad tu sugrįžai, brolau,— tarė Bež- 
džionė.— Nesiraukyk. Pralinksmėk, visi mangačiai bus laimin- 
gi, tave pamatę. Pralinksmėk, broleli. 

Jis užgulė Litumą, apglėbė jį ir tol žiūrėjo jam į veidą di- 
delėmis, gyvomis, degančiomis akimis, pakol tas nusišypsojo 
ir švelniai pokštelėjo jam delnu į kaktą. 

— Va šitaip man patinka, brolau — pasakė Chose.— Tegy- 
vuoja Mangačerija, sugiedokim himną. 

Ir dabar visi trys, vienas kitą pertraukdami, pradėjo minėti 
tuos laikus, kada jie buvo dar vaikai ir, sprukdami maudytis, 
persiropšdavo per valstybinės mokyklos mūrinę tvorą arba rai- 

ti ant svetimo mulo risnodavo smėlio takučiais tarp fermų ir 
medvilnės plantacijų į Narivalo pusę, kur klegėjo kvartalas ir 
į įsiutusius praeivius iš visur lėkė gumulai ir kiaušinių lukštai, 
o jie, berniūkščiai, gana iškamuodavo policininkus, kurie nesi- 
ryždavo rangytis paskui juos į medžius ar ant stogų, arba kaIrš- 
tais rytmečiais kaip padūkę vaikydavosi skudurinį kamuolį 
dykumoje, toje bekraštėje futbolo aikštėje. Chosefinas jų klau- 
sė tylėdamas, bet iš jo akių dvelkė užslėptas pavydas. Prisimi- 
nė jie ir tai, kaip mangačiai smerkė Litumą — nejaugi teisybė, 
jog tu užsiverbavai į civilinę gvardiją? Išdavikas, geltonasis, — 
ir broliai Leonai ir Lituma nusijuokė. Atkimšo dar butelį. Cho- 
sefinas, vis dar tylėdamas, laidė dūmų kamuoliukus, Chose 
švilpčiojo, Beždžionė laikė piską burnoje: paskalauja gerklę, 
apsimeta, kad kramto, vaiposi — žiūrėkit, nei vemti verčia, nei 
krūtinę degina, tik šilta, vienu žodžiu — piskas. 

— Ramiau, galinčiau,— tarė Chosefinas.— Kur tu, suturė- 
kit jį. 

Broliai Leonai pasivijo Litumą prie slenksčio. Chose laikė 
jį už pečių, o Beždžionė apęelėbė per liemenį, purtė, kiek turė- 
jo jėgų, ir įkalbinėjo verksmingu balsu: 

— Nereikia, brolau, neik, tau širdis krauju pasrūs. Paklau- 
syk manęs, Lituma, broleli. į 


Lituma kažkaip nerangiai paglostė Beždžionei skruostą, su- 
taršė garbanotus plaukus, ne piktai, bet energingai atstūmė 
jį ir svyrinėdamas išėjo. Jie nusekė iš paskos. Ant smėlio tįsojo 
išdrikę žmonių kūnai — mangačiai miegojo suvirtę po atviru 
dangumi palei savo nendrių lūšnas. Čičerijose jau buvo pats 
linksmumas. Beždžionė niūniavo sau panosėje, nugirdęs pa- 
žįstamą motyvą, o kai kažkur suskambėjo arfa, tik numojo 
Ianka — nei šis, nei tas, donui Anselmui niekas neprilygsta! Su 
Lituma po paranke juodu ėjo pirmi, šlitinėdami, o kai iš tam- 
sos kas rikteldavo: „Ė, neužlipkit“, abu kartu atsakydavo: „At- 
lėiskit, donai“, arba: „Labai atsiprašome, don'a.“ 

— Na ir istoriją tu jam surezgei — kaip iš kino filmo,— tarė 
Chose. 

— Bet jis patikėjo,— pasakė Chosefinas.— Nieko kito nesu- 
mečiau. O jūs ar man padėjot, nė žodžio neleptelėjot. 

— Gaila, kad mes ne Paitoje, brolau, — tarė Beždžionė.— Da- 
bar išsimaudyčiau su drabužiais, kaip stoviu. Oi, būtų gerai! 

— Paitoje ne jūra, o bala, ramesnė, kaip Maranjonas, — pasa- 
kė Lituma.— Va Jasiloje — tai jūra, bangos ošia. Sekmadienį 
braukiam į Jasilą, brolau. 

— Veskimės jį pas Felipę,— tarė Chosefinas.— Aš turiu pi- 
nigų. Mes negalim jo paleisti, Chose. 

Sančeso Sero prospekte nebuvo nė gyvos dvasios, dulsvoje 
žibintų šviesoje dūzgė spiečiai vabzdžių. Beždžionė atsisėdo 
ant žemės užsirišti varstelių. Chosefinas priėjo prie Litumos. 

— Žiūrėk, drauguži, Felipė dar neuždarė. Daug ką primena 
mums šita smuklė. Užsukim, išgersim po stikliuką, aš vaišinu. 

Lituma išsisuko iš Chosefino rankų ir tarė, nežiūrėdamas 
į Ji 

— Paskui, brol, kai grįšim atgal. Dabar einam į Žalius na- 
mus. Šita smuklė taip pat daug ką primena, daugiau, negu bet 
kuri kita. Argi ne taip, galinčiai? 

Šiek tiek vėliau, kai jie ėjo pro „Tris žvaigždes“, Chosefinas 
dar kartą pabandė. Jis puolė prie apšviestų baro durų, šauk- 
damas: 

— Va pagaliau vie:elė, kur galim numalšinti troškulį! Eikše- 
kit, vyručiai, aš moku! 

Bet Lituma ėjo kaip ėjęs. 

— Ką darysim, Chose? 

— Ką mes padarysim, brol. Eisim pas Čiungą.. 


ANTRA DALIS 


MOTORINĖ valtis papsėdama priartėja prie prieplaukos, ir 
iš jos iššoka Chulijas Reategis. Jis užkopia į Santa Marijos de 
Njeva aikštę — gvardietis meta lazdą, šuo pagauna ją ir atne- 
ša šeimininkui, — ir, priėjęs kapironas, pamato būrelį žmonių, 
einančių iš trobos, kur įsikūrusi gubernatoriaus valdyba. Jis 
kilstelėja ranką sveikindamasis, jie sužiūra į jį, pagyvėja ir 
puola pasitikti — koks džiaugsmas! Va ir maloni staigmena. 
Chulijas Reategis spaudžia rankas Fabijui Kuestai — „kodėl 
neįspėjęs, kad atvažiuos? — Manueliui Agilai — jie šito jam 
nedovanos, — Pedrui Eskabinui — jie būtų pasiruošę priimti jį 
kaip pridera,— Arevalui Bensui — kiek dienų donas Chulijas 
paviešės šį kartą? Nė kiek, jis užsuko vos valandžiukei ir tuoj 
pat vyksta toliau, juk jie žino, koks jo gyvenimas. Visi sueina 
į valdybą, donas Fabijas atkemša kelis butelius alaus, išgeria. 
Kas naujo Njevoje? O Ikitose? Kaip pagonys? Pro duris ir lan- 
gus šaltomis akimis žvelgia plačiaburniai, išsišovusiais skruos- 
tais agvarunai. Kada Chulijas Reategis ir Fabijas Kuesta išeina 
į aikštę, gvardietis vis dar žaidžia su šunimi. Juodu lipa kal- 
vos šlaitu tiesiai prie misijos, ir iš visų langų juos stebi smal- 
sūs žvilgsniai. Ak jau šitos moterys, donai Fabijau, dėl tokio 
nieko jis turi sugaišti visą dieną, ir tik prieš naktį jis nusi- 
kapstys iki stovyklos, o donas Fabijas — kam gi tada draugai, 
donai Chulijau. Tereikėjo parašyti jam vos kelias ei:utes, ir 
jis būtų viską sutvarkęs. Žinoma, donai Fabijau, bet kol jis 
būtų susirašinėjęs, būtų praėjęs geras mėnuo, ką, jei ne jį, bū- 
tų visą tą laiką graužusi senjora Reategi? Jie prieina prie rezi- 

dencijos, ir, vos tik pasibeldžia, durys atsidaro — kaip gyvuo- 
jat, — taukuota prikyštė— motina Griselda,— abitas, — tik pa- 
žiūrėkit, kas atvažiavo, — raudonskruostė — nepažįstat? Ak, 
tai senjoras Reategis — aiktelėjimas,— įeikit,— geraširdiškas 
mostas,— įeikit, donai Chulijau, labai malonu, o jis nebūtų nu- 
stebęs, jeigu motina būtų jo nepažinusi, jis tikriausiai baisiai 
atrodo. Nė sekundei nenustodama kalbėti, motina Griselda 
šlubčiodama veda juos pavėsingu koridoriumi, atidaro duris, 
rodo į brezentines kėdes — tai nudžiugs motina viršininkė, ir, 
nors ji labai užimta, — donas Chulijas negali neaplankyti koply- 
čios, jis pamatys, kiek ten daug kas pasikeitę, — ji tuoj pat 
ateis. Ant rašomojo stalo — kryžius ir lempa, ant grindų — ta- 
kelis iš čiambiros, ant sienos — motinos švenčiausios paveiks- 
las. Skaisti akinanti saulė spigina į langus, ir spinduliai kaip 
liepsnos liežuviai laižo lubų sijas. Kada tik Chulijas Reategis 
būna bažnyčioje arba vienuolyne, jį apima, donai Fabijau, kaž- 
koks neįprastas jausmas, jis ima galvoti apie sielą, apie mirtį, 
kaip jaunystėje, kada šitos mintys miegot naktimis mums ne- 
duoda, ir gubernatoriui lygiai lygiai tas pat esti, donai Chuli- 
jau, pabuvęs pas vienuoles, jis išeina visai kitas Žmogus — 
galvoja tik apie nežemiškus dalykus. Gal būt, giliai širdyje 
juodu abu truputėlį mistikai? Štai ir jis pamanė tą patį, — donas 
Fabijas glosto sau plikę — kaip sąmojinga; truputėlį mistikai. 
Senjora Reategi pasišaipytų, jei dabar išgirstų juos, juk jinai 
visada kala — tu eretikas, Chulijau, ir pateksi į pragarą, o, be- 
je, pernai jis pagaliau jai įsiteikė — spalio mėnesį juodu nuvy- 
ko į Limą. Į procesiją? Taip, viešpaties stebuklingojo garbei. 
Donas Fabijas yra matęs nuotraukas, bet būti tenai pačiam, 
žinoma, kur kas įdomiau. Ar teisybė, kad negrai rengiasi viole- 
tinės spalvos rūbais? Taip, ir sambai taip pat, ir čiolai, ir bal- 
tieji, pusė Limos nešiojo violetinį apdarą, tai. kažkas baisu, 
donai Fabijau, išbūti tris dienas tokioje kamšatyje — visai ne 
juokas, kas per grūdimasis, kas per smarvė, o senjora Reategi 
norėjo, kad ir jis apsirengtų vienuolio abitu, bet tokiam žings- 
niui jis nesiryžo, kad ir iš meilės jai. Iš sodo į kambarį at- 
sklinda balsų klegesys, juokas, kojų trepsėjimas, ir visi pasi- 
suka į langus: klegesys, juokas, kojų trepsėjimas. Matyt, mer- 
gaitėms pertrauka. Kiek jų dabar? Iš triukšmo atrodo, koks 
šimtas, bet donas Fabijas sako, kad apie dvidešimt. Sekmadie- 
nį įvyko paradas, ir jos giedojo valstybinį himną, labai gerai, 

donai Chulijau, gryna ispanų kalba. Nėra abejonės, kad donui 
Fabijui patinka Santa Marijoje de Njeva, kaip didžiuodamasis 
Jis pasakoja apie čionykštį gyvenimą. Vadinasi, gubernatoriauti 
geriau, negu būti viešbučio administratorium? O juk, jeigu jis 
būtų pasilikęs Ikitose, jis šiuo metu būtų neblogai gyvenęs, 
tai yra materiališkai. Bet gubernatorius jau senas, ir, nors sen- 
jorui Reategiui gali pasirodyti, jog tai netiesa, visgi jis nesa- 
vanaudis. Ar atsimena donas Chulijas, kaip jis kalbėjo — jūs 
nė mėnesio neištversite Santa Marijoje de Njeva? O štai ma- 
tote, ištvėrė ir, jeigu dievas duos, niekad iš čia neišvyks. Ko- 
dėl jis taip troško šitos vietos? Chulijas Reategis iki šiol negali 
to suprasti. Kodėl donas Fabijas panorėjo, kad po jo čia jis 
būtų paskirtas? Ko jis siekė? O donas Fabijas — būti gerbia- 
mas. Tegu donas Chulijas nesijuokia, niekas nežino, kaip jis 
buvo visų žeminamas ir niekinamas,— kol donas Chulijas ne- 
pasiėmė jo į viešbutį, jis gyveno iš išmaldos. Na, užteks, donai 
Fabijau, ko jis čia taip ėmė sielotis, juk čionai, Njevoje, visi 
jį labai myli, argi jis negavo to, ko norėjo? Taip, žmonės jį 
gerbia, alga jo, tiesa, nėra dievaži kokia, bet drauge su ta pa- 
rama, kurią senjoras Reategis jam teikia, pragyvenimui už- 
tenka, ir už tai jis turi būti dėkingas jam, ak donai Chulijau, 
jis net tokių žodžių neberanda. Pro balsų klegesį, juoką, bė- 
gančių trepsėjimą protarpiais girdėti, kaip loja šuo ir čirškia 
papūgėlės. Chulijas Reategis užsimerkia, donas Fabijas susimąs- 
tęs glosto sau plikę. Ar žinąs donas Chulijas, kad numirė mo- 
tina Asunsjon? Ar gavo jis iš jo laišką? Gavo, ir senjora Rea- 
tegi parašė į misiją, pareiškė užuojautą, o jis pridūręs kelis 
žodžius nuo savęs, puiki buvo vienuolėlė, ir donas Fabijas — 
taip, donai Chulijau, jis net žengęs ne visai teisėtą žingsnį, įsa- 
kęs nuleisti pusiau stiebo gubernatorystės vėliavą, kad galėtų 
bent kiek prisidėti prie gedulo. O kaip gyvuoja motina An- 
chelika? Šita senutė, kaip visada, tvirta it geležis? Sutrepsi 
žingsniai, juodu atsistoja ir eina pasitikti viršininkės. Donas 
Chulijas, motina, dosni ranka, garbė šitiems namams vėl iš- 
vysti senjorą Reategį, ji labai džiaugiasi, prašom sėsti, o jie 
ką tik kalbėję apie vargšę motiną Asunsjon. Vargšę? Visai ne, 
juk jinai danguje. O kaip gyvuoja senjora Reategi? Kada ji 
vėl pamatys koplyčios globėją? Senjora Reategi svajojo atva- 
žiuoti, bet taip keblu dabar prisikasti iki čia iš Ikitoso, juk 
Santa Marija de Njeva, galima sakyt, pasaulio krašte, ir, be ši- 

to, argi ne baisu keliauti per selvą? Tiktai ne donui Chulijui 
Reategiui,— viršininkė šypsosi, — juk jis išmaišo visą Amazoni- 
ją ir visur jaučiasi kaip namie, bet Chulijas Reategis nesibas- 
niava, atleisk už tokius žodžius, motina. Donas Chulijas nepasa- 
kė nieko nepadoraus, joms čia reikia saugotis velnio žabangų. 
Dabar auklėtinės dainuoja choru, ir, matyt, kažkas joms diri- 
guoja. Kai jos nutyla, kiekvieną kartą donas Fabijas ploja pirš- 
tų galiukais, šypsosi, linksi. Ar gavo motina iš senjoros Reate- 
gi laišką? Taip, praeitą mėnesį, bet ji negalvojusi, kad donas 
Chulijas atvažiuos taip greitai. Tiesą kalbant, ji mano, kad 
auklėtinėms geriau išvykti iš misijos metų gale, o ne viduryje 
mokslo, bet jeigu jau jis, viską metęs, nepatingėjo pats atva- 
žiuoti, jam, žinoma, jos padarys išimtį. O jis, atvirai šnekant, 
nutarė vienu šūviu du zuikius nušauti, jam prisireikė nusigau- 
ti į stovyklą prie Njevos — ten, girdėjęs, miško kirtėjai suradę 
raudonmedžio, va jis ta pačia proga ir užsukęs šičia. Viršinin- 
kė linkčioja galvą. Jų auklėtinė turės prižiūrėti mergaites? At- 
rodo, lyg šitaip rašė senjora Reategi. Ak motina, jeigu jūs 
pamatytumėt, kokios nuostabios tos mergytės, donas Fabiias 
įsivaizduoja, 0 viršininkė jas matė iš nuotraukų, kurias atsiun- 
tė senjora Reategi; vyresnioji tikra lėlytė, mažosios tokios di- 
delės akys. Tur būt, nusidavusios į motiną, juk senjora Reategi 
tokia gražuolė, donas Fabijas tai sakąs, jas labai gerbdamas, 
donai Chulijau. Jų auklė ištekėjo, o motina viršininkė nejsi- 
vaizduojanti, kokia įtari senjora Reategi, jai neįtinka jokia 
mergina, kuri tik ateina parsisamdyti, sako, kad jos visos ne- 
švarios, kad jos dar užkrėsiančios mergaites kokiomis ligomis, 
jai amžinai vaidenasi visokios baisybės, ir dėl šito savo cha- 
rakterio jau du mėnesiai ji pati aukle pasidarė. Dėl šito — 
donas Fabijas šiek tiek palinksta į priekį — senjora Reategi 
gali būti visai rami, — pliaukši sau per kelį — iš čia nė viena 
mergina neišeina nevaleika arba ligota,— nusišypso,— ar ne 
taip, motina? — švelniai nusilenkia — malonu matyti, kokios 
jos čia švarios, ir Reategis — tiesa, motina, mane prašė užtarti 
ją nors žodeliu daktaro Portiljo žmona. Ką, ji taip pat negauna 
tarnaitės? Taip, donai Fabijau, Ikitose vis sunkiau rasti dorų 
žmonių, ar nebūtų galima ir dėl jos paimti vieną mergaičių, 
motina? Taip, galima, donai Chulijau,-— viršininkė kiek sučiau- 
pia lūpas, — bet tegu jis nemano, kad čia taip paprasta,— jos 

balsas suplonėja — misija ne tarnaičių parūpinimo agentūra. Iš 
Reategio veido išnyksta šypsena, jis sumišęs paukši delnu 
į kėdės atramą. Gal būt, ji neteisingai suprato jo žodžius? Vir- 
šininkė įsmeigusi akis į kryžių, donas Fabijas nenusėdi ramiai 
kėdėje, glosto sau plikę, mirksi — gal būt, motina ne taip su- 
prato dono Chulijo žodžius? Bet viršininkė kalba toliau — jam 
žinoma, iš kur kilusios šitos mergaitės, kaip jos gyveno, iki pa- 
teko į misiją, — Chulijas Reategis įtikinėja motiną, jog čia 
stačiai nesusipratimas, kad ji ne taip jį supratusi. — o išėju- 
sios iš misijos, mergaitės neturi kur pasidėti, indėnų kaimeliuo- 
se neramu, net jeigu ir būtų galima sugrąžinti mergaites 
į šeimas, jos jau nepritaptų prie tokio gyvenimo, negi jos vėl 
vaikščios nuogos? — viršininkė nuolankiai linkteli,— garbins 
gyvates? — bet šypsena jos šalta kaip ledas, — valgys utėlesė 
Čia jo kaltė, motina, jis nevykusiai prasitarė, ir ji įžiūrėjo 
jo žodžiuose kitą prasmę. Bet jos negali pasilikti misijoje, do- 
nai Chulijau, kitaip būtų neteisinga, ar ne taip, jos turi užleisti 
vietą kitoms. Manoma, jog tokie žmonės, kaip jie, gali padėti 
motinoms pripratinti jas prie civilizuoto pasaulio, kad jie gali 
pagelbėti joms įžengti į tą visuomenę,— kaip tik tai jis ir tu- 
rėjęs galvoje, motina, argi jinai jo nepažįsta? — ir misija pri- 
glaudžia tuos vaikus, ir auklėjami jie čia tam, kad išganytų 
savo sielas, o ne tam, kad aprūpintų tarnaitėmis pasiturinčias 
šeimas, tegu jis atleidžia jai už atvirumą. Jis tą puikiai žino, 
motina, ir todėl jis ir jo Žmona visada palaikė misiją, bet jei- 
gu jo prašymas ne vietoj, sakykime, kad jis visai net neprašė, 
tik tegu motina, gink dieve, nesirūpina. Dėl jų viršininkė ne- 
sirūpina, ji žino, kad senjora Reategi gana dievobaiminga, ir 
kad mergaitė bus gerose rankose. Bet daktaras Portiljas, mo- 
tina, geriausias advokatas Ikitose, buvęs parlamento narys, jei- 
gu čia nebūtų garbinga, žinoma šeima, argi Chulijas Reategis 
išdrįstų rūpintis ja? Bet — jis kartoja — tegu motina dau- 
giau apie tai negalvoja, ir viršininkė vėl šypsosi — jis supyko 
ant josė Nieko, dažną retkarčiais kas nors pamoko, ir tas dar 
niekam nepakenkė,— Chulijas Reategis atsiremia į kėdės at- 
kaltę — motina, taip sakant, patampė už ausų, privertė pajusti 
savo kaltę, o tas tik į naudą, ir viršininkė — jeigu donas Chu- 
lijas garantuoja už tą senjorą, jinai juo tiki, bet ar neleistų jisai 
šio to paklausti? Ko tik pageidauja, motina, jis supranta, 
kad atsarga, niekada gėdos nedaro ir kad tas Visai natūralu, 

tačiau ji galinti juo patikėti, kad daktaras Portiljas ir jo žŽmo- 
na — auksiniai žmonės ir apsieis su mergaite labai gerai, ją 
maitins, ir rengs, ir net mokės jai algą. Dėl šito viršininkė 
neabejoja, donai Chulijau. Ji vėl sučiaupia plonas savo lūpas. 
Jai rūpi kitkas. Ar jie žiūrės, kad mergaitė neužmirštų viso to, 


jimą ar apsileidimą vėjais nueitų viskas, kas joms buvo įskie- 
pyta misijoje? Še, ką ji turi galvoje, donai Chulijau. Ak, mo- 
tina nepažįstanti Portiljų! Anchelita kasmet surengia neturtin- 
giems Kalėdų šventes, ji pati renkas aukas iš pirklių ir išdalija 
jas priemiesčiuose. Motina gali būti rami, kad Anchelita vesis 
mergaitę į visas bažnytines procesijas, kokios tik vyks Ikitose. 
Motina bijo per daug įgristi, bet ji nori dar vieno daikto pa- 
klausti, imsis jis sau atsakomybę už abi mergaites? Ką jūs, mo- 
tina, tai didžiausias man malonumas. Jei pasitaikytų koks nusi- 
skundimas, gink dieve, kas atsitiktų, jis dėl šventos ramybės 
sutinka parašyti pasižadėjimą savo ir daktaro Portiljo vardu. 
Vadinasi, jie susitarė, donai Chulijau, ir viršininkė tuoj pat 
atves mergaites; tarp kitko, motina Griselda, žinoma, bus pa- 
ruošusi šio to atsigaivinimui, tokiame karštyje tikriausiai 
nepakenks, ar ne taip, ir donas Fabijas iš džiaugsmo pakelia 
rankas — jos visada tokios malonios. Viršininkė išeina. Saulės 
lopai ant lubų sijų jau išblankeę, sode auklėtinės vis dar dai- 
nuoja. Ką tas reiškia, bičiuli? Kas jai davė tokią teisę? Dėl 
šitos vienuolės netakto jis keliolika minu:žių jautėsi nepatogiai, 
donai Fabijau, o tas — čia grynas formalumas, donai Chulijau, 
stačiai motinos labai myli tas našlaites, joms liūdna su jomis 
skirtis, ir tiek. Bet ar karininkus iš Borcho forto jos taip ka- 
mantinėja? O ar inžinieriams, kurie pravažiuoja pro Njevą, 
jos bruka tokius patarimus? Še kad norit, donai Fabijau. Gu- 
bernatoriaus veidas apsiniaukia. Motina, matyt, susierzinus, tik- 
riausiai turi kokių nemalonumų, neverta imti į galvą, donai 
Chulijau, bet Reategis nenusiramina — ir tegu jam nekalba, kad 
kariškiai jas geriau laikys, negu jie, kariškiai vers jas dirbti 
kaip jaučius, čia tikras daiktas, ir nemokės joms nė sentavo, 
norit tikėkit, norit ne, ar žino donas Fabijas, kokius grašius 
gauna kariškiai? Ir, be to, jį gana gerai pažįsta, ir jeigu jis re- 
komenduoja Portilją, tai vis dėlto šį tą reiškia, donai Fabijau, 
sakykit, meldžiamasis, kur tai matyta. Choras staiga nutyla. 
Gubernatorius nesupranta, kas čia pasidarė, viršininkė tokia 

lipšni, tokia mandagi, ką čia dabar, tegu donas Chulijas nega- 
dina sau nervų. Jis nervų nė negadina, bet jį, kaip bet kurį 
kitą, piktina neteisybė. Matyt, pertrauka baigėsi. Donas Fabijas 
krumpliais barbena į kėdės atramą — jį taip pat, donai Chuli- 
jau, gerokai sunervino motina, jis jautėsi lyg per išpažintį. 
Juodu atsisuka, ir durys atsidaro. Viršininkė neša dubenį, ja- 
me — piramide sukrauti tešlainiai, o motina Griselda — molinį 
padėklą su stiklinėmis ir ąsočiu, kuriame putoja kažkoks gė- 
rimas. Dvi auklėtinės kremo spalvos apsiaustėliais lieka stovėti 
prie durų, nusigandusios ir liūdnos. Puiku, papajos sultys! Ak 
jau ta motina Griselda, ji visada juos lepina, ir donas Fabijas 
atsistoja, o motina Griselda juokiasi, prisidengdama ranka bur- 
ną. Vienuolės sustato stiklines ir pripilsto sulčių. Auklėtinės 
glaudžiasi viena prie kitos palei duris ir akies krašteliu dėb- 
čioja į svečius. Viena jų prasižiojus, ir matyti smulkūs aštrūs 
dantys. Chulijas Reategis pakelia savo stiklinę — labai ačiū, 
motina, jis kone baigė užtrokšti. Bet jie turi paragauti tešlai- 
nių ir tegu atspėja, iš ko jie iškepti, nagi? Nagi, donai Fabi- 
jau? Jie stačiai neįsivaizduoja, tokie skanūs, — iš batatų? — to- 
kie purūs, — iš majisų? — ir motina Griselda pratrūksta juok- 
tis — iš maniokų! Tai ji pati išrado ir, kada jis atsiveš senjorą 
Reategi, duos jai receptą, o donas Fabijas patraukia gurkšnelį 
ir pakelia akis į dangų — motinos Griseldos angeliškos rankos, 
vien tik už tai ji turi nueiti tiesiai į rojų, 0 ji — tylėkit, tylėkit, 
donai Fabijau, tegul geriau jie įsipila dar sulčių. Jie geria, iš- 
siima nosines, nusišluosto nuo lūpų rausvas sultis. Ant Reate- 
gio kaktos Žvilga prakaito lašeliai, gubernatoriaus plikė blizga 
kaip veidrodis. Pagaliau motina Griselda nuvalo stalą ir nueina, 
koketiškai nusišypsojusi svečiams. Reategis ir gubernatorius 
spokso į auklėtines, tos susyk nuleidžia galvas. Labas, mergai- 
tės. Tyla. Viršininkė žengia žingsnį prie dviejų lyg suakmenė- 
jusių figūrėlių — na, prieikit arčiau, ko dabar stypsot prie du- 
rų? Auklėtinė aštriais dantimis, vilkdama kojas, prieina arčiau 
ir atsistoja, nepakeldama akių, o antroji nė nekrusteli iš vietos, 
ir Chulijas Reategis —tu irgi, dukrele, nebijok, aš nesuėsiu. 
Auklėtinė neatsako, o viršininkės veidas staiga persimaino — 
jame atsiranda kažkokia mįslinga, lyg pašaipi išraiška, Ji žiūri 
į Reategį, ir jos akyse įsižiebia smalsumo kibirkštėlės, guberna- 
torius kviečia ranka tą, kuri stovi prie durų, o viršininkė šyp- 
sodamasi rodo į ją — donas Chulijas jos nepažįsta? — ir Chuli- 

jas Reategis atsigręžia į mergaitę, mirksėdamas spokso į ją, 
krutina lūpas, pliaukši pirštais — ak motina, nejaugi čia jinai“ 
Viršininkė pritardama linkteli galvą. Ką jūs sakot, jam nė 
į galvą nebūtų atėję. Ji labai pasikeitė, donai Chulijau? Labai, 
motina, jeigu jis parsiveš ją, senjora Reategi bus sužavėta. 
Taigi, juk juodu seni draugai, dukrele, argi jinai neprisimena 
jo? Mergaitė aštriais dantimis ir gubernatorius susidomėję pa- 
sižiūri čia į viršininkę, čia į Reategį, o ta, kur stovi prie durų, 
šiek tiek kilsteli galvą. Jos žalsvos akys lyg nesavos spingso 
tamsiame veide. Viršininkė atsidūsta — su tavimi kalba, Boni- 
fasija, kas čia per manieros. Chulijas Reategis vis apžiūrinėja 
ją — dievuliau brangus, motina, praėjo jau, tur būt, kokie ket- 
veri metai, kaip laikas bėga, kaip tu išaugai, dukrele, tik pasi- 
žiūrėkit, visai suaugusi mergina. Viršininkė linkteli — na, Bo- 
nifasija, pasisveikink pagaliau su senjoru Reategiu,— vėl atsi- 
dūsta, —- ji turi jį gerbti, taip pat ir jo žmoną, jie bus jai labai 
geri. Ir Reategis — nereikia taip varžytis, dukrele, jie su ja 
truputį pasikalbės, juk ji dabar puikiai kalba ispaniškai, ar ne? 
Ir gubernatorius pašoka kėdėje — a, betgi čia ta pati mergaitė 
iš Urakusos! — ir pliaukšteli sau per kaktą — na taip, žinoma, 
galų gale susigraibiau. O viršininkė — neapsimesk kvailiuke, 
Bonifasija, donas Chulijas pagalvos, kad jai liežuvis išrautas. 
Kas gi čia tau, dukrele, kodėl jinai verkia. Kas jai ką padarė? 
Bonifasija stovi iškėlusi galvą, jos skruostais rieda ašaros, sto- 
ros lūpos kietai sučiauptos, ir donas Fabijas — še tau, kvailutė, 
ji turi dabar džiaugtis, savo namus gauna, o senjoro Reategio 
mergytės tikri angeliukai. Viršininkė išblyško — nemačiau dar 
tokios kvaišos mergiščios! — dabar jos veidas toks pat baltas, 
kaip ir rankos, — ko ji dar žliumbia? Bonifasija plačiai atmer- 
kia savo žalias, drėgnas akis, pribėga takeliu — dukrele! — 


puola ant kelių priešais viršininkę,— kvailute! — griebia jos 
ranką ir prisiglaudžia sau prie skruosto. Mergaitė aštriais dan- 
timis sukikena, o viršininkė lemena — nusiramink, Bonifasija, 


ir Žiūri į Reategį — juk ji buvo jai pažadėjusi, ir jai, ir mo- 
tinai Anchelikai. Ji mėgina ištraukti ranką, į kurią Bonifasija 
zulina skruostą, o Reategis ir donas Fabijas kiek sutrikę, gera- 
širdiškai šypsosi. Putnios lūpos godžiai bučiuoja blyškius ap- 
grubusius pirštus, o mergaitė aštriais dantimis juokiasi, jau ne- 
sislėpdama. Negi jie nesupranta, kad tas viskas daroma, tik no- 
rint jai gero? Kur su ja apsieis geriau, negu senjoro Reategio 

namuose? Argi Bonifasija užmiršo, ką ji pažadėjo vos prieš 
pusvalandį? Ir motinai Anchelikai taip pat. Argi šitaip ji laikosi 
savo žodžio? Donas Fabijas atsikelia, trinasi rankas — ak jau 
šitos mergaitės, tokios jautrios, kad tik kas, ir ašaros, tegu 
dukrelė susiima, netrukus ji pamatys, kaip gera Ikitose, kokia 
gera, kokia šventa moteris senjora Reategi, o viršininkė prašo 
doną Chuliją jai atleisti, šita mergytė niekados nesiožiuodavo, 
ji šiandien stačiai jos nepažįsta, nusiramink gi, Bonifasija, ir 
Chulijas Reategis — kokia čia dar gali būti kalba, to dar be- 
trūko, kad viršininkė imtų jį atsiprašinėti. Mergaitė priprato 
misijoje, čia visai nenuostabu, ir geriau ji tegu nevažiuoja, jei 
nenori, tegu geriau lieka su motinomis. Jis paims kitą, o Por- 
tiljas turės pasiieškoti auklės Ikitose, bet svarbiausia — tik tegu 
motina nesijaudina. 


I 


— ŽIŪRĖKIT, — tarė Griaumedis,— lietus nustojo. 

Pilkas dangus suskilo, tarsi suplaišiojo į žydras prošvaistes, 
ir, NOISs padebesiais dar griaudžiojo, lietus jau buvo praėjęs. Bet 
miške dar krapnojo: aplink seržantą, gvardiečius ir Njevesą 
nuo medžių šakų, nuo paparčių ūselių, nuo palapinės stogo ri- 
tosi ir papsėjo dideli šilti lašai, ir po lietaus purvas ant kranto, 
pavirtęs klampyne, burbuliavo, tarsi būtų viręs. Prie krašto su- 
posi valtis. 

— Luktelsim, kol šiek tiek nubėgs vanduo, seržante,— pasa- 
kė locmanas Njevesas.— Po šitokio lietaus, užšokus ant seklu- 
mos, netruks ir sudužti. 

— Žinoma, donai Adrianai,— tarė seržantas,— tik turim įsi- 
kurti patogiau, dabar mes lyg silkės statinėje. Žiūrėkit, vyru- 
čiai, išsitempkim kitą palapinę. Čia ir pernakvosim. 

Kiaurai permirkę, aplipusiais purvu getrais, gvardiečiai nusi- 
rengė, nusišluostė visą kūną, išsigręžė drabužius. Locmanas 
Njevesas, brisdamas per purvą, nuėjo prie valties ir, kol iki 
jos nusikapstė, atrodė taip, tarsi jį būtų kas degutu ištepęs. 

— Jau geriau nuogiems,— tarė Blondinas.— Išsiterliosim nuo 
galvos iki kojų. 


104 


Griaumedis nusimovė kelnaites, ir visi pradėjo šaipytis iš jo 
plataus užpakalio. Kai tik jie išėjo iš palapinės, Mažius paslydo, 
tekštelėjo ant sėdynės į purvą ir keldamasis nusikeikė. Šiaip 
taip persiropštė per klampynę. Njevesas padavė jiems tinklelius 
nuo moskitų, skardines su konservais, termosus, o jie atitempė 
visą mantą prie palapinės ir grįždami kvailiojo lyg vaikai: laks- 
tė, šūkavo, murkdė vienas kitą purve, mėtėsi molio gumulais — 
baudos smūgis, ponas seržante, nė vienos sausos galetos, ko 
gero, ir anyžinė 1nūsų prapuolė, o Mažiui iki gyvo kaulo įgri- 
so selva, Juodaodis tokio gyvenimo tiek ir tiek ragavęs. Apsi- 
taškę purvais, gvardiečiai nusiprausė upėje, susidėjo mantą po 
medžiu ir ten pat įbedė kuolus, ištempė brezentą ir pririšo vir- 
ves prie išsikreivojusių rusvų šaknų. Tai šen, tai ten iš po 
akmenų rangydamiesi šliaužė rausvi sliekai. Locmanas Njeve- 
sas sukūrė laužą. 

— Et nevykėliai, ištempėt palapinę po pačiu medžiu,— da- 
bar visą naktį ant jūsų kris vorai. 

Žagarai traškėjo, rūko, ir štai supleveno žalsva liepsnelė, 
paskui raudona, ir pliūptelėjo skaidri liepsna. Visi susėdo ap- 
link laužą. Galetos permirko, anyžinė buvo sušilusi. 

— Na ir įkliuvom, ponas seržante,— tarė Juodaodis.— Neiš- 
vengsim pylos, sugrįžę į Njevą. 

— Tikra kvailystė buvo pasiųsti mus nakčiai, nežinia kur 
ir kam, — pasakė Blondinas.— Kaip leitenantas šito nesuprato? 

— Jis žinojo, kad čia nieko iš to neišeis, — pasakė seržantas, 
gūžtelėjęs pečiais.— Bet argi jūs nematėt, kaip subruzdo mo- 
tinos ir donas Fabijas? Jis pasiuntė mus, norėdamas įsiteikti 
joms, štai ir viskas. 

— Aš ne tam stojau į gvardiją, kad prižiūrėčiau vaikus, — 
pasakė Mažius.— Nejaugi šitoks darbas neveda jus iš kantry- 
bės, ponas seržante? 

Tačiau seržantui už pečių jau dešimt metų tarnybos; jis užsi- 
grūdinęs, Mažiau, ir jau niekas jo nebeveda iš kantrybės. Jis 
išsitraukė cigaretę ir pradėjo ją džiovinti prieš ugnį, sukioda- 
mas tarp pirštų. 

— O dėl ko tu stojai į gvardiją? — paklausė Griaumedis.— 
Tu dar visai geltonsnapis, Mažiau, dar nė kojų Nneapšilai. O 
mums jau duona kasdieninė. Palauk, apsitrinsi. 

Bet ne tas svarbiausia, Mažius ištarnavo metus Chuliakoje, 
bet punoje kur kas geriau, negu selvoje, Griaumedi. Ten jo 

nekamavo moskitai ir liūtys, kaip dabar, kada vyresnybė jį 
pasiuntė į selvą gaudyti vaikų. Na ir gerai, kad nesugavom. 

— Gal jos ir pačios sugrįžo, snarglės,— pasakė Juodaodis.-— 
Gal mes jau rasim jas Santa Marijoje de Njeva. 

— Kas toms kvaišėms atsitiks — pasakė Blondinas.-— Aš 
įkrėsčiau joms kaip reikiant. 

O Griaumedis, atvirkščiai, paglamonėtų jas, ir jis nusijuo- 
kė — vyresnės jau visai subrendusios, ar ne taip, ponas ser- 
žante? Reikia tik dirstelti į jas sekmadieniais, kai eina maudy- 
tis į upę. 

— Tu tiek ir tegalvoji, Griaumedi,— pasakė seržantas.— Tau 
nuo ryto iki vakaro moterys iš galvos neišeina. 

— Bet aš teisybę sakau, ponas seržante. Jos šičia greitai 
bręsta, vienuolikos metų jau visai suaugusios. Nemanyčiau, 
kad nepaglamonėtumėt jų, jei papultų į rankas. 

— Nežadink apetito, Griaumedi,— nusižiovavęs pasakė Juo- 
daodis.— Kol kas man teks miegoti su Mažium. 

Locmanas Njevesas įmetė šakų į ugnį. Jau blindo. Saulė geso 
tolumoje, blaškydamasi tarp medžių kaip pašautas kruvinas 
paukštis, ir upė plytėjo lygi, it metalas. Pakrantės nendryne 
kurkė varlės, oras buvo drėgnas, tvankus, prisotintas elekt- 
ros. Kartais laužo liepsna lyžteldavo kokį vabzdį ir prarydavo 
sutraškėjusi. Temstant iš miško ėjo puvėsių dvokas ir svirplių 
čirpimas. 

— Nepatinka man tokie darbai, kai pagalvoju apie Čikaji- 
są, net širdyje negera, — pakartojo Mažius susiraukęs, lyg biau- 
rėdamasis.— Prisimenat tą senę su nukarusiom krūtim? Nege- 
rai, kad atėmėm iš jos dukras. Jos net dukart man prisisap- 
navo. 

— O ką būtum pagiedojęs, jeigu jos būtų tave apdraskiu- 
sios, kaip mane,— šaipydamasis pasakė Blondinas, paskui pri- 
dūrė jau rimtai: — Jas išgabenom jų pačių labui, Mažiau. Rei- 
kia gi išmokyti jas rengtis, skaityti ir kalbėti krikščioniškai. 

— O gal, tavo galva, geriau, kad jos liktų čiunčės? — įsi- 
terpė Juodaodis. 

— Tarp kitko, motinos jas valgydina, skiepija nuo raupų, 
ir miega jos lovelėse,— pasakė Griaumedis.— Njevoje jos gyve- 
na, kaip dar niekad negyveno. 

— Bet toli nuo saviškių, — tarė Mažius.— Argi jums neskau- 
du būtų visam laikui atsiskirti su šeima? 

Čia visai kas kita, Mažiau, ir Griaumedis atlaidžiai pakraipė 
galvą. Jie civilizuoti žmonės, o tos mažos čiunčės net nežino, 
kas ta šeima. Seržantas įsikando cigaretę ir, pasilenkęs prie 
ugnies, užsirūkė. | 

— Ir, be to, jos, matyt, tik iš pradžių nusimena,— pasakė 
Blondinas.— Užtat su jomis vienuolės, jų ramintojos mie- 
liausios. 

— Nežinia, ką jos toj misijoj išdarinėja, — sumurmėjo Ma- 
žius.— Gal jos visai ne ramintojos, ir ne mieliausios, o tikros 
raganos. 

Pasiliauk, Mažiau, išsiplauk burną, prieš kalbėdamas apie 
motinas. Griaumedis gali į viską numoti ranka, bet reikalauja 
gerbti tikėjimą. Mažius taip pat pakėlė balsą — jis, žinoma, ka- 
talikas, bet ką nori, tą ir kalba, ir kas ateina į galvą, ir nė vie- 
nas burnos jam neužčiaups. 

— O jeigu aš supyksiu? — pasakė Griaumedis.— Jei vošiu 
tau per koserę? 

— Na, na, nesipeškit,— tarė seržantas, išpūtęs dūmą.— Baik 
kabinėtis, Griaumedi. 

— Mane galima tik įtikinti, o ne nugąsdinti, ponas seržan- 
te,— pasakė Mažius.— Negi aš neturiu teisės kalbėti, ką gal- 
voju? | 

— Turi,— tarė seržantas.— Ir daug kur aš tau pritariu. 

Mažius pašaipiai pasižiūrėjo į Blondiną ir Juodaodį — ma- 
tėt? — ir pergalingai į Griaumedį — kieno teisybė? 

— Čia galima ginčytis, — pasakė seržantas.— Aš manau, jei- 
gu mergaitės pabėgo iš misijos, vadinasi, jos nepripranta prie 
tenykščio gyvenimo. 

— Ką jūs, ponas seržante, kokia čia kalba, — nesutiko Griau- 
medis.— Argi jūs vaikas nedarėte kvailysčių? 

— Jūs irgi galvojat, kad būtų geriau, jeigu jos toliau liktų 
čiunčės, ponas seržante? — įsiterpė Juodaodis. 

— Labai gerai, kad joms skiepija kultūrą, — pasakė seržan- 
tas.— Bet nereikia prievartos. 

— O ką padarys vargšės motinos, ponas seržante,— tarė 
Blondinas.— Jūs juk pažįstat pagonis. Jie sako — taip, taip, 
o kai ateina laikas siųsti dukteris į misiją — nė krust, pradings- 
ta, ir gana. 

-— O jeigu jie nenori būti civilizuoti, nė nereikia, o kas 
mums iš to,— pasakė Mažius.— Kiekvienas laikosi savo papro- 
čių, po šimts. 

— Tu užjauti mergaites todėl, kad nežinai, ką su jom iš- 
darinėja jų kaimuose,— pasakė Juodaodis.— Vos į pasaulį at- 
ėjusioms tėvai jau perduria nosis ir lūpas. 

— (O kada čiunčiai prisimaukia masatos, parsiverčia jas čia 
pat, visiems matant,— tarė Blondinas.— Ir metų nepaiso, stveria 
pirmą pasitaikiusią, neaplenkia nei dukterų, nei seserų. 

— O senės rankom praplėšia mergaitėms tą vietą, — pridūrė 
Juodaodis.— O paskui suėda tas plėves, tikėdamos, jog tas at- 
neša joms laimę. Teisybė, Griaumedi? 

— Teisybė, rankomis, — pasakė Griaumedis.— Kas kas, o aš 
jau gerai žinau. Man iki šiol dar nė viena nekalta nepasitaikė. 
O kiek aš praleidau čiunčių! 

Seržantas mostelėjo rankomis — ko jie čia visi urmu užsi- 
puolė Mažių, taip nedera. 

— Jums nepatinka todėl, kad jūs jo pusę palaikot, ponas 
seržante,— tarė Blondinas. 

— Teisybę sakant, gaila man visų tų mergyčių,— prisipaži- 
no seržantas.— Ir tų, kur misijoje, todėl kad jos, be abejo, 
ilgisi savųjų. Ir kitų, todėl kad joms bloga gyventi tuose savo 
kaimeliuose. 

— Tuoj matyti, kad jūs pjurietis, ponas seržante,— tarė Juo- 
daodis.— Ar ne perdaug jūs jautrus? Visi jūsiškiai tokie. 

— Tai jiems vien garbę daro,— pasakė seržantas.— Ir bėda 
tam, kas įsigeis koneveikti Pjurą. 

— Ir dar visi pjuriečiai savo krašto patriotai,— pasakė Juo- 
daodis.— Bet čia, ponas seržante, juos vis dėlto pralenkia are- 
kipiečiai. 

Jau buvo visai tamsu, iš laužo pluoštais žiro kibirkštys, o 
locmanas Njevesas vis metė į jį šakeles ir sausus lapus. Gvar- 
diečiai užsirūkė ir paleido per rankas termosą su anyžine. Vi- 
siems ant kaktų žvilgėjo prakaitas, o akių vyzdžiuose spindėjo 
šokantys liepsnos liežuviai. 

— Nėra švaresnių žmonių už vienuoles,— pasakė Mažius.— 
O jūs bent kartą matėt, kad jos maudytųsi, kai nuplaukdavom 
į Čikajisą? 

Vėl jis savo giesmę gieda! Griaumedis kažkuo užspringo ir 
ėmė kosėti. Vėl, po šimts velnių, jis užkabina motinas. 

— Tu tik rėki ant manęs, bet neatsakai,— tarė Mažius.— Tei- 
sybė ar neteisybė, ką sakau? 

— Koks tu galvijas,— pasakė Blondinas.— Gal norėtum, kad 
vienuolės maudytųsi, mums matant? 

— Gal jos maudosi slapčia, — pasakė Juodaodis. 

— Aš nė karto šito nemačiau — tarė Mažius.— Ir jūs ne- 
matėt. 

— Ir kada jos eina savo reikalu, tu irgi nematei, — tarė 
Blondinas,— Tai dar nereiškia, kad jos visą kelią taip ir nesi- 
lengvino. 

Palaukit, Griaumedis matė: kai visi sugulė, jos patyliukais 
atsikėlė ir nuėjo prie upės kaip pamėklės. Gvardiečiai susijuo- 
kė, ir seržantas — ak mūs šitas Griaumedis, vadinas, sekė jas? 
Norėjo pamatyti jas nuogas? 

— Ką jūs, ponas seržante,— sutrikęs pasakė Griaumedis.— 
Nekalbėkit niekų, kaip jums tokios mintys šauna į galvą. Mie- 
gas neėmė, tai ir mačiau. 

— Ar jau neturit kitos kalbos? — pasakė Juodaodis.— Nėr 
čia ko šaipytis iš motinų. Galų gale mes vis tiek neperkalbė- 
sim šito puskvailio. Tu užsispyręs kaip ožys, Mažiau. 

— Ir kvailas per visą pilvą, — pridūrė Griaumedis.— Kada tu 
lygini čiunčes su vienuolėmis, man stačiai gėda klausytis, iš 
tikro. 

— Viskas, gana, — tarė seržantas, neleidęs Mažiui atsikirsti — 
Eikim gult — anksčiau išplauksim. 

Valandžiukę gvardiečiai sėdėjo tylėdami, subedę akis į ugnį. 
Dar kartą apėjo termosas su anyžine. Po to visi pasikėlė ir nu- 
ėjo į palapines, bet netrukus seržantas sugrįžo prie ugnies su 
cigarete dantyse. Locmanas Njevesas padavė jam degančią ša- 
kutę. 

— Ko jūs amžinai tylit, donai Adrianai,— pasakė seržantas 
prisidegdamas.— Kodėl jūs neįsikišot į ginčą? 

— Klausiausi, ką kiti šneka, — pasakė Njevesas.— Nemėgstu 
ginčų, seržante. Ir apskritai manau, kad geriau neprasidėti su 
jais. 

— Su šitais vyrais? — paklausė seržantas.— Jie jus kada už- 
gavo? Kodėl man nepasakėt, donai Adrianai? 

— Jie vaikšto užrietę nosį, per nieką laiko mus, vietinius, — 
kiek tyliau pasakė locmanas.— Argi jūs nematot, kaip jie į ma- 
ne žiūri? 

— Jie gerai galvoja apie save, kaip ir visi, kilę iš Limos, — 
pasakė seržantas.— Bet neverta jų paisyti, donai Adrianai. O 
jeigu jie kada užkabins jus, pasakykit, aš juos sutvarkysiu. 

— O va jūs, seržante, geras žmogus,— pasakė Njevesas.— 
Aš jau seniai rengiuosi jums šitą pasakyti. Tik jūs vienas II 
elgiatės su manimi padoriai. 

— Todėl, kad jus labai gerbiu, donai Adrianai, — pasakė ser- 
žantas.— Aš visada jums kalbėdavau, kad norėčiau būti jūsų 
draugas. Bet jūs su niekuo nebendraujat, gyvenat kaip atsisky- 
rėlis. 

— Dabar jūs būsit mano draugas,— nusišypsojo Njevesas.— 
Kaip nors šiomis dienomis ateisit pas mane pavakarieniauti, 
ir aš supažindinsiu su Lalita. Ir su ta, kur išleido mergaites. 

— Ką? Ta Bonifasija gyvena pas jus? — nustebo seržantas.— 
Aš maniau, ji pasitraukė iš miestuko. 

— Ji neturėjo kur dingti, ir mes priglaudėm ją,— tarė Njeve- 
sas.— Bet niekam šito nesakykit, Bonifasija nenori, kad kas žŽi- 
notų, kur ji gyvena, juk jinai dar pusė vienuolės, bijo vyrų 
kaip maro. 


— TU SKAIČIAVAI dienas, seniuk? — tarė Fusija.— Aš ne- 
turiu supratimo, kiek laiko mes plaukiam. 

— O kas tau laikas,— pasakė Akilinas,— kokia nauda, kad 
jį skaičiuosi? 

— Man atrodo, praėjo jau tūkstantis metų nuo tada, kai iš- 
plaukėm iš salos, — pasakė Fusija.— Ir viskas veltui, aš nujau- 
čiu, kas bus San Pable. Prastai tu pažįsti žmones, Akilinai. Pa- 
šauks kas policiją ir pasiglemš pinigus. 

— Vėl tu nusiminei? — tarė Akilinas.— Žinau, kad plaukiam 
ilgai, bet ko tu nori, reikia stumtis atsargiai. O kai nuplauksim 
į San Pablą, nesirūpink, juk sakiau tau, kad pažįstu ten vieną 
žmogų. 

— Jau man pritrūko jėgų, vyre, ne juokai šitaip basiytis, 
tau velniškai pavyko, kad aš ėmiausi tos bylos, — pasakė dakta- 
ras Portiljas.— Tik pasižiūrėk, kaip iškankintas veidas vargše- 
lio dono Fabijo. Bet užtat mes, mažų mažiausiai jau galim in- 
formuoti tave. Pritrenkiančios žinios, įsitverk į kėdę, nugriūsi. 

— Nuostabios plantacijos, senjore Reategi,— tarė Fabijas 
Kuesta.— Inžinierius neapsakomai malonus žmogus, ir jis jau 

baigė kirsti mišką. Visi sako, kad čia ideali vieta kavos plan- 
tacijai. 

— Šičia viskas klostosi normaliai, — pasakė daktaras Portil- 
jas.— Blogai sekasi su kaučiuku ir oda. Ten didžiausia kliūtis 
banditai, drauguži. 

— Portiljas? Nepamenu tokio, Fusija,— pasakė Akilinas.— Ar 
tas gydytojas iš Ikitoso? 

— Advokatas, — tarė Fusija.— Tas, kuris išlošė visas Reate- 
gio bylas. Toks pasipūtęs, Akilinai, išdidus. 

— Supirkinėtojai čia niekuo dėti, senjore Reategi, galiu pri- 
siekti, — pasakė Fabijas Kuesta.— Jie patys įsiutę, juk kaip tik 
jie ir nukentėjo daugiausia. Matyt, banditų iš tikro esama. 

Daktaras Portiljas taip pat iš pradžių galvojo, Chulijau, kad 
supirkinėtojai prekiauja slapta, o banditus išgalvojo, kad nerei- 
kėtų parduoti kaučiuko jam. Bet jie nekalti, jiems iš tikrųjų 
kaskart darosi vis sunkiau išpešti prekių, drauguži, jie drauge 
su donu Fabiju išnaršė visur, apklausinėjo ir pamatė, kad ban- 
ditai — ne prasimanymas; 0 donas Fabijas elgėsi kaip tikras 
džentelmenas, nusivarė nuo kojų per tas keliones, bet vis dėl- 
to nepaliko jo, Chulijo, ir, žinoma, valdžios atstovo parama jam 
tikrai pravertė — Santa Marijos de Njeva gubernatorius šiose 
apylinkėse visų gerbiamas. 

— Senjorui Reategiui aš pasiruošęs pasitarnauti ne tik tuo, 
bet kur kas daugiau,— pasakė Fabijas Kuesta.— Jūs tai žinot, 
donai Chulijau. O kas man gadina nuotaiką, tai istorija su 
banditais. Juk kiek prireikė kantrybės ir pastangų įtikinti su- 
pirkinėtojus parduoti kaučiuką ne bankui, o jums. 

— Kad būtum matęs, kaip jis su manim elgėsi,— tarė Fusi- 
ja, — taip išdidžiai. Manai, jis nors kartą pasikvietė mane į na- 
mus, kada gyvenau Ikitose? Tu negali įsivaizduoti, kaip aš ne- 
kenčiau šito advokatėlio, Akilinai. 

— Amžinai tu ko nors nekenti, Fusija,— pasakė Akilinas.— 
Kai tik tau kas atsitinka, tada tu pradedi ko neapkęsti. Ir už 
tai tave dievas nubaus. 

— Dar daugiauė — tarė Fusija.— Jis ir šiaip baudžia mane 
visą gyvenimą. Aš dar jam nieko nepadariau, 0 jis jau mane 
kiek kartų baudė, seniuk. 

— Borcho forto vadovybė mums daug padėjo,— pasakė dak- 
taras Portiljas.— Davė mums vadovų, locmanų. Tu privalai pa- 
dėkoti pulkininkui, Chulijau, parašyk jam kelis žodžius. 

— Pulkininkas nuostabus žmogus, senjore Reategi,— pasakė 
Fabijas Kuesta.— Labai paslaugus, labai energingas. 

Jie galėtų pradėti akciją prieš banditus, jei gautų įsakymą iš 
Limos, drauguži, bet visų geriausia būtų, jeigu Reategis nuvyk- 
tų į sostinę ir pasirūpintų, kad įsikištų kariškiai, tada viskas 
būtų gerai. Taip, drauguži, reikia tik šitaip. 

— Mes nenorėjom jais tikėti, senjore Reategi,— pasakė Fa- 
bijas Kuesta.— Bet visi supirkinėtojai sakė tą patį ir prisieki- 
nėjo visais šventaisiais, jog tai gryniausia tiesa. Negalimas 
daiktas, kad jie būtų taip susitarę. 

O čia visai paprasta, drauguži: kada supirkinėtojai atvažiuo- 
ja į stovyklą, jie neranda tenai nieko, nei kaučiuko, nei odų, 
tik čiunčius, kurie verkia ir dievagojasi — mes apiplėšti, mes 
apiplėšti, banditai, nelabieji, ir panašiai. 

— Jis plaukė Santjago upe aukštyn drauge su donu Fabiju, 
kuris buvo Santa Marijos de Njeva gubernatorius, ir su karei- 
viais iš Borcho,— pasakė Fusija.— O prieš tai jie aplankė ag- 
varunus ir dar ačiualus, išklausinėjo, iškamantinėjo viską. 

— O juk aš su jais susidūriau Maranjone,— tarė Akilinas.— 
Argi tau nepasakojau? Dvi dienas su jais išbuvau. Tai atsitiko, 
kai antrą ar trečią kartą plaukiau į salą. Ir donas Fabijas, ir 
tas antrasis — kaip tu sakei, Portiljas? — tik tardo mane, tik 
tardo, 0 aš pagalvojau — na, dabar tu už viską sumokėsi, Aki- 
linai. Ir drebinau kinkas aš tada. 

— Gaila, kad jie iki ten nenusikapstė,— pasakė Fusija.— 
Įsivaizduoju, kaip būtų išvertęs akis advokatėlis, jeigu jis bū- 
tų mane išvydęs, ir ką jis būtų paporinęs šitam šunsnukiui Rea- 
tegiui. O kas nutiko tam donui Fabijui, seniuk? Jis jau mirė? 

— Ne, jisai vis dar Santa Marijos de Njeva gubernatorius, — 
tarė Akilinas. 

— Aš ne toks kvailas, — pasakė daktaras Portiljas.— Man 
pirmiausia trenkė į galvą, kad, jeigu čia ne supirkėjų, vadinasi, 
čiunčių darbas — jie kartoja Urakusos kooperatyvo istoriją. To- 
dėl mes ir patraukėme į stovyklą. Bet paaiškėjo, kad ir čiun- 
čiai nekalti. 

— Moterys mus pasitiko raudodamos, senjore Reategi,— ta- 
rė Fabijas Kuesta.— Mat, banditai sušlavė ne tik kaučiuką, 
lečekaspį * ir odas, bet, aišku, ir jaunas merginas. 


* Lečekaspis — šitaip vadinama milžiniško medžio derva, var- 
tojama kramtomajai gumai, lakui ir dažams gaminti. 

Sumanyta buvo neblogai, drauguži: Reategis duodavo avan- 
so supirkinėtojams, supirkinėtojai — čiunčiams, o kada čiun- 
čiai grįždavo iš miško su kaučiuku ir odomis, tie niekšai juos 
užpuldavo ir atimdavo viską, neduodami nė sentavo. Argi ne 
pelningas amatas? Jis turįs vykti į Limą ir ieškoti teisybės, ir 
kuo greičiau, tuo geriau, Chulijau. 

— Kodėl tu visada griebdavaisi nešvaraus ir pavojingo ama- 
to? — paklausė Akilinas.— Čia, tur būt, stačiai tavo manija, Fu- 
sija? 

— Kiekvienas šitoks amatas nešvarus, seniuk,— pasakė Fusi- 
ja.— Visa bėda, kad neturėdavau pinigėlių pradžiai; kai turi 
kapitalo, gali be jokios baimės imtis kad ir paties šlykščiausio 
amato. 

— Jei nebūčiau padėjęs, tau būtų tekę belstis į Ekvadorą,— 
pasakė Akilinas.— Pats nežinau, dėl ko aš tau pagelbėjau. Dėl 
tavęs daug iškentėjau. Aš per dienas drebėdavau, Fusija, kas 
valandą laukiau bėdos. 

— Tu padėjai man todėl, jog tu geras Žmogus, — tarė Fusi- 
ja.— Geriausias iš visų, kuriuos pažįstu, Akilinai. Jeigu būčiau 
turtingas, aš palikčiau tau visus savo pinigus, seniuk. 

— Bet tu neturtingas ir niekad nebūsi turtingas, — pasakė 
Akilinas.— Ir kam gi man tie tavo pinigai, kada man giltinė 
jau dalgį galanda. Čia mudu mažumėlę panašūs, Fusija, abu 
baigiam amžių tokie skurdžiai, kokie gimėm. 

— Paplito ištisa legenda apie banditus,— tarė daktaras Por- 
tiljas.— Net misijose mums apie juos pasakojo. Bet vienuoliai 
ir vienuolės taip pat nedaug ką težino. 

— Viename agvarunų kaimelyje Senepoj kažkokia moteris 
mums kalbėjo, kad mačiusi juos ir kad tarp jų buvę vambi- 
sų,— pasakė Fabijas Kuesta.— Bet iš jos žinių maža turėjome 
naudos. Jūs gi pažįstate čiunčius, senjore Reategi. 

— Kad su jais yra vambisų, čia faktas, — pasakė daktaras 
Portiljas.— Tą visi aiškiai patvirtina, juos žmonės atpažino iš 
kalbos ir iš drapanų. Bet vambisai čia panaudojami tik kaip 
vėzdas, tu juk žinai, kad jie mėgsta peštis. O va kad sužinotu- 
me, kas tie baltieji, kurie vadovauja jiems. Kalbama, kad jų 
dvejetas ar trejetas. 

— Vienas jų kalnietis, donai Chulijau,— pasakė Fabijas Kues- 
ta.— Mums papasakojo ačiualai, kurie šiek tiek moka kalbėti 
kečua šnekta. 

— Bet nors tu šito ir nėpripažįsti, tau pavyko, Fusija,— pa- 
sakė Akilinas.— Tavęs taip ir nesugavo. Jei ne šita nelaimė, tu 
galėjai visą gyvenimą ištūnoti saloje. 

— Ačiū vambisams,— tarė Fusija.— Be tavęs, jie man dau- 
giausia yra padėję. Ir va matai, kuo aš jiems atsimokėjau. 

— Na, šitam buvo daug priežasčių. Jei tu būtum likęs salo- 
je, būtų buvę riesta ir jiems, ir tau,— pasakė Akilinas.— Keis- 
vambisus, o viskas, ką tu padarei bloga, tau vieni niekai. 

Čia taip pat buvo gerai patikrinta, drauguži: kaučiuko tame 
krašte supirkta ne mažiau, o Bagvoj net daugiau, nors jie ne- 
pardavė nė pusės to, ką pirmiau. Matot, banditai labai gudrūs, 
senjore Reategi, žinot, ką jie daro? Jie išleidžia prisigrobtą 
kaučiuką į šalį, be abejo, per trečias rankas. Ką jiems reiškia 
atiduoti kaučiuką pusvelčiui, kada jis vis tiek jiems nieko ne- 
kainavo? Ne, ne, drauguži, ipotekos banko tarnautojai nepaste- 
bėjo naujų veidų, tiekėjai tie patys, kaip visada. Sukčiai mikliai 
verčiasi, nekiša nagų, kur nereikia. Matyt, jie susirado kokius 
du ar tris supirkinėtojus, kurie priima iš jų vogtą kaučiuką 
už pusę kainos ir parduoda bankui, o kadangi juos visi pažįs- 
ta kaip supirkėjus, tad ir neįmanoma jų nutverti. 

— Negi vertėjo šitaip rizikuoti dėl tokio sumauto pelno? — 
tarė Akilinas.— Teisybę šnekant, aš nemanau, Fusija. 

— Na, čia aš nekaltas, — pasakė Fusija.— Negalėjau daryti, 
kaip kiti, — juk jų neieškojo policija, o man teko griebtis bet 
kokio darbo, koks pakliuvo. 

— Kada išeidavo kalba apie tave, šaltas prakaitas mane iš- 
pildavo,— pasakė Akilinas.— Ką tau būtų čiunčiai padarę, jei 
būtų sučiupę? Nors, gal būt, tau dar blogiau būtų buvę, jei 
tave būtų sugavę supirkėjai. Nežinau, kas labiau dantį ant ta- 
vęs griežė. 

— Pasakyk man vieną daiktą, seniuk, kaip vyras vyrui,— 
tarė Fusija.— Viskas praeity, tu dabar gali man pasisakyti. Tu 
nė kiek neįsidėjai į kišenę už komisą? 

— Nė sentavo,— atsakė Akilinas.— Krikščionio žodis. 

— Kažkodėl nenorėčiau tikėti, seniuk,— pasakė Fusija. — Ži- 
nau, tu man nemeluoji, bet tikrai mano galva šito neišneša. 
O aš nebūčiau tavęs pagailėjęs. 

— Žinau, — tarė Akilinas.— Tu mane būtum nuogą palikęs. 

— Mes kreipėmės į visas srities policijos nuovadas,— tarė 
daktaras Portiljas.— Bet čia vis tas pat, ką gaudyt vėją lau- 
kuose. Sėsk į lėktuvą ir dumk į Limą, Chulijau. Tegu įsikiša ka- 
riuomenė, nors baimės jiems įvarys. 

— Pulkininkas sakė, kad padės mums iš visos širdies, senjo- 
re Reategi,— tarė Fabijas Kuesta.— Jis tik laukia parėdymų. 
Ir aš namie, Santa Marijoje de Njeva, padarysiu viską, ką tik 
galėsiu. Beje, donai Chulijau, visi jus dar prisimena ir labai 
myli. 

— Kodėl nustojai irklavęs? — paklausė Fusija.— Dar nesu- 
temo. 

— Kad pavargau, — pasakė Akilinas.— Priplauksim čia prie 
krašto ir pamiegosim. O, be to, ar tu nematai, koks dangus? Be- 
rods, netrukus pasipils lietus. 


MIESTO VAKARŲ pakraštyje yra mažas skveras. Kadaise 
šitame skvere suoleliai blizgėjo lyg poliruoti ir žibėjo nušveisti 
metaliniai jų pakraščiai. Rytais ant tų suolelių, lieknų pupme- 
džių pavėsyje, sėdėdavo senukai, žiūrėdami į vaikus, lakstan- 
čius aplink fontaną — apskritą baseiną su moters statula vidu- 
ryje. Iš plaukų moteriai, kuri, apsivilkusi lengvais drabužiais, 
stovi ant pirštų galų pakeltomis rankomis, tryško vanduo. Da- 
bar suoliukai suskilę, baseinas tuščias, dailiosios moters veidą 
sudarkęs randas, o medžiai sukrypę ir prilinkę prie žemės. 

Į šitą skverelį Antonija ateidavo žaisti, kada Kirogos būda- 
vo mieste. Jie gyveno asjendoje „La Vaka“, viename didžiausių 
Pjuros apylinkės dvarų, aprėpusių didžiulį plotą kalnų papėdė- 
je. Dukart per metus, Kalėdoms ir Devintinėms, Kirogos atva- 
žiuodavo į miestą ir įsikurdavo dideliame mūriniame name, pri- 
siglaudusiame kaip tik prie šito skverelio, kuris dabar pavadin- 
tas jo vardu. Donas Robertas buvo aristokratiškų manierų ir 
turėjo vešlius ūsus, kuriuos jis kramsnodavo kalbėdamas. Svili- 
nanti saulė pagailėdavo ir nenudegindavo veido donjai Lusijai, 
išblyškusiai ir gležnai moteriškei, kurią visi žinojo kaip dievo- 
baimingą: ji pati pindavo vainikus, kuriais papuošdavo altorėlį 
su dievo motinos statula, kada bažnytinė procesija stabteldavo 
palei jos namus.. Kalėdų naktį Kirogos surengdavo iškilmes, 
kuriose dalyvaudavo daugelis žymių miesto žmonių, ir visiems 
svečiams išdalydavo dovanas, o vidurnaktį mėtydavo pro lan- 

gus monetas elgetoms ir šiaip valkatoms, susirinkusiems gatvė- 
je, Apsitaisę juodais drabužiais, Kirogos geras keturias valan- 
das lydėdavo procesiją, traukiančią priemiesčiais ir pro nau- 
sėdijas. Jie vesdavosi Antoniją už rankos ir patyliukais ją bar- 
davo, kai pamiršdavo litanijas. Svečiuodamasi mieste, Antoni- 
ja anksti iš ryto atbėgdavo į skverelį ir žaisdavo su vaikais 
iš artimų kvartalų „vagis ir policininkus“ arba fantais, karsty- 
davosi po medžius ir maudydavosi fontane, nuoga kaip pyplys. 

Kas buvo toji mergaitė ir kodėl ją globojo Kirogos? Jie pir- 
mą kartą atsivežė ją iš „La Vakos“, kai ji dar nemokėjo kal- 
bėti, ir donas Robertas papasakojo atsitikimą, kuris atrodė ne 
visai įtikėtinas. Pasak jo, kartą naktį šunys ėmę smarkiai loti, 
ir kada jis susirūpinęs išėjo į vestibiulį, rado ant aslos mergy- 
tę, susuktą į antklodę. Kirogos neturėjo vaikų, ir jų godūs 
giminaičiai patarė atiduoti mergaitę į prieglaudą, o vienas kitas 
pasisiūlė paimti ją auginti. Bet donja Lusija ir donas Robertas 
nepaklausė šitų patarimų, nepriėmė nė vieno tų pasiūlymų, ir 
iš visko buvo matyti, kad jie abejingai žiūrėjo į bet kokias 
paskalas. Kartą, lošdamas lombero partiją, donas Robertas pra- 
sitarė, kad jis nusprendęs įdukrinti Antoniją. 

Bet šitam ketinimui nebuvo lemta išsipildyti — mat, tais me- 
tais Kirogos Kalėdų šventėms neatvyko į Pjurą, nors dar nie- 
kad šitaip nėra buvę. Visiems parūpo, ir gruodžio dvidešimt 
penktąją, lyg prijausdami nelaimę, būrys raitelių išjojo šiau- 
rės keliu ieškoti Kirogų. 

Juos surado per šimtą kilometrų nuo miesto, ten, kur lakusis 
smėlis užlygina visus pėdsakus ir kur viešpatauja nykuma ir 
karštis. Plėšikai žiauriai nužudė Kirogas ir pasigrobė visus jų 
daiktus, arklius, karietą. Šalia šeimininkų gulėjo du negyvi 
tarnai su pūliuojančiomis žaizdomis, kuriose knibždėjo kirmi- 
nai. Nuogi lavonai leiste leidosi, kepinant saulei, ir raiteliai tu- 
rėjo šūviais nugainioti smarvės priviliotus peslius, kurie ka- 
pojo mergaitę. Tada jie pamatė, jog Antonija gyva. 

— Kodėl ji nenumirė? — kalbėjo pjuriečiai.— Kaip ji galėjo 
išlikti, jeigu jai išplėštas liežuvis ir iškirstos akys? 

— Sunku suprasti, — atsakydavo daktaras Pedras Sevaljosas 
ir stebėdamasis tik galvą kraipydavo.— Gal būt, nuo saulės ir 
smėlio žaizdos užsitraukė, ir tai neleido išbėgti kraujui. 

— Apvaizda, — įtikinėjo tėvas Garsija.— Ką žinom, kokia va- 
lia viešpaties. 

— Tikriausiai ją bus aplaižiusi iguana, — spėliojo žiniuonės.— 
Juk žalios šito driežo seilės ne tik geras vaistas nuo persilei- 
dimo, bet ir užtraukia žaizdas. 

Plėšikų niekur neaptiko. Geriausi raitininkai išjodinėjo dyku- 
mą, patys sumaniausi pėdsekiai išlandžiojo miškus ir urvus vi- 
soje apygardoje, iki pat Ajabakos kalnų, bet nieko neaptiko. 
Prefektas, gvardija, kariuomenės dalys viena po kitos rengė 
ekspedicijas, išgriozdė pačius atkampiausius kaimelius ir vien- 
kiemius. Bet nieko nepešė. 

Visas miestas lydėjo į paskutinę kelionę Kirogas. Miesto šulų 
balkonai buvo aptraukti juodu krepu. Į laidotuves atsilankė 
vyskupas ir valdžios pareigūnai. Kirogų tragedija sukrėtė visą 
departamentą, ir ji ilgai bus minima mangačių ir galjinaseriečių 
legendose bei padavimuose. Dvaras „La Vaka“ buvo padalytas 
tarp daugybės dono Roberto ir donjos Lusijos giminaičių. Iš- 
ėjusią iš ligoninės Antoniją priglaudė skalbėja iš Galjinaseros 
Chuana Baura, tarnavusi pas velionius Kirogas. Kada mergai- 
tė, baksnodama lazda į žemę, ateidavo į Plasą de Armas, mo- 
terys glamonėdavo ją, vaišindavo saldumynais, 0 vyrai pasiso- 
dindavo ant arklių ir pajodinėdavo Malekono gatve. Kartą ji 
susirgo, ir Čiapiras Seminarijas ir kiti dvarininkai, girkšnoję 
„Šiaurės žvaigždėje“, nusivežė municipaliteto orkestrą į Galji- 
naserą, kad sugrotų saulėlydžiui priešais Chuanos Bauros tro- 
belę. Per Devintines Antonija eidavo procesijoje paskui altorė- 
lį, ir keli savanoriai saugodavo ją, kad nesugrūstų minia. Mer- 
gaitės, romios ir liūdnos, visi labai gailėjo. 


JIE JAU PAMATĖ juos, ponas kapitone,— kapralas Robertas 
Delgadas rodo aukštyn, į skardį — jau nubėgo perspėti saviš- 
kių. Motorinės valtys viena paskui kitą priplaukia prie kranto, 
vienuolika vyrų iššoka ant žemės, du kareiviai pririša valtis 
prie akmenų, Chulijas Reategis siurbteli gurkšnį iš gertuvės, 
kapitonas Artemijas Kiroga nusitraukia marškinius, jo pečiai ir 
nugara permirkę nuo prakaito,— iš proto gali išvaryti, donai 
Chulijau, šita prakeikta kaitra. Juos apgula spiečiai moskitų, 
O viršuje girdėti lojant šunis, — ana jau jie ateina, ponas kapi- 
tone, pažiūrėkit aukštyn. Visi užverčia galvas: viršuje, palei 
skardžio kraštą pakyla dulkių stulpai, ir pasirodo daug galvų. 
Keli žmonės jau leidžiasi smėlėta pakriauše, o aplink urakusų 

kojas, garsiai skalydami, zuja, iltis iškišę, pikti šunys. Chulijas 
Reategis atsisuka į kareivius — pamojuokite jiems, o jūs, kap- 
rale, nuleiskite galvą, stokite užpakalyje, kad nepažintų, ir kap- 
ralas Robertas Delgadas — gerai, senjore gubernatoriau, o ana 
ir Chumas, ponas kapitone. Kareiviai mojuoja rankomis, vie- 
nas kitas šypsosi. Pašlaitėje vis daugiau urakusų, jie leidžiasi 
beveik repečkomis, kažką rodo, šūkauja, ypač moterys, ir ka- 
pitonas, — gal paėjėti jų pasitikti, donai Chulijau? Kad nepra- 
leistume progos. Ne, jokiu geru, kapitone, argi jis nemato, 
kaip jie apsidžiaugė, kaip skuba lipti pas juos, Chulijas Reate- 
gis juos pažįsta, susitikus su jais, visų svarbiausia — kantrybė, 
tegu duoda jam tvarkytis, kuris jų Chumas, kaprale? Tas, kur 
priešaky, kuris ranką pakėlė, ir Chulijas Reategis — domės, jie 
smuks kur pakliuvo, kapitone, žiūrėkit, kad nepabėgtų, o pir- 
mMiausia — nepameskite iš akių Chumo. Susispietę palei skardį, 
siaurame nuoslinkų ruoželyje, lygiai taip pat nerimaudami, kaip 
ir jų šunys, kurie šokinėja, mosikuoja uodegomis ir loja, pus- 
nuogiai urakusai spokso į atėjūnus, rodo į juos pirštais, kužda- 
si. Dabar atsiduoda ne vien upe, žeme ir medžiais, bet ir Žmo- 
nėm — nuogais, išmargintais tatuiruočių kūnais. Urakusai rit- 
mingai ploja sau per pečius ir per krūtinę, ir staiga iš dulkių 
išnyra kresnas, stiprus vyras ir patraukia prie kranto,— šitas, 
ponas kapitone, šitas. Kiti seka paskui jį, ir Chulijas Reate- 
gis — jis Santa Marijos de Njeva gubernatorius ir atplaukė pa- 
sikalbėti su jais, tegul jam kas išverčia. Vienas kareivių žen- 
gia į priekį ir pradeda kaip niekur nieko marmaliuoti ir skery- 
čioti rankomis. Urakusai sustoja. Kresnasis vyras linkčioja 
galvą, lėtai apsuka ranka ratą, rodydamas į atėjusius,— tegu 
prieina, — tie prisiartina, ir Chulijas Reategis — Chumas iš Ura- 
kusos? Kresnasis vyras išskečia rankas — Chumas! — giliai 
įkvepia — pirujiečiai! Kapitonas ir kareiviai susižvalgo, Chu- 
lijas Reategis linkteli galvą, dar žengia žingsnį arčiau prie 
Chumo, ir juodu atsiduria vos per metrą vienas nuo kito. Ra- 
miai žiūrėdamas į urakusą, Chulijas Reategis palengva atsisega 
elektrinį žibintuvėlį, kuris kabo jam prie diržo, suspaudžia jį 
kumštyje, lėtai kelia ir tą pačią akimirką, kada Chumas atkiša 
ranką jį paimti, kerta Chumui. Riksmai, tapsėjimas, dulkės ap- 
gaubia viską, skardus kapitono balsas. Dulkių debesyse šmėkš- 
čioja žalios palaidinės ir rausvai rudi kūnai, ir tarsi sidabrinis 


118 


paukštis pakyla į orą elektrinis žibintuvėlis — kartą, antrą, tre- 
čią. Galiausiai dulkės nusėda, ir šūksmai nutyla. 

Kareiviai laiko apsupę milžinišką šimtakojį — susimetusius 
į krūvą urakusus, kurie spaudžiasi vienas prie kito priešais nu- 
taikytus į juos šautuvus. Maža mergytė kūkčioja, kabindamasi 
Chumui į kojas, o jis, užsidengęs veidą rankomis, pro pirštus 
stebi, ką daro kareiviai, Reategis, kapitonas. Iš žaizdos kaktoje 
jam sunkiasi kraujas. Kapitonas Kiroga sukinėja rankoje re- 
volverį. Ar girdėjęs gubernatorius, ką jis jiems šūktelėjo? Pi- 
rujiečiai, matyt, reiškia perujiečiai? Chulijas Reategis stengiasi 
prisiminti, kur tas subjektas galėjo išgirsti šitokį žodį, paklau- 
sykit, kapitone, gerai būtų juos užvaryti į viršų, kaimelyje 
mums būtų geriau, negu čia, ir kapitonas — taip, ten mažiau 
moskitų, girdi, vertėjau, liepk jiems, tegu lipa į kalną. Kareivis 
burbuliuoja ir vėl skėtrioja rankomis, kareivių žiedas prasiski- 
ria, šimtakojis sunkiai pajuda iš vietos ir vėl surūksta dulkės. 
Kapralas Robertas Delgadas kvatoja — Chumas jį pažino, po- 
nas kapitone, ana, kaip žiūri į jį — primanytų suėstų, o kapi- 
tonas — tegu ir Chumas lipa, kaprale, ko jis laukia. Kapralas 
pastumia Chumą, ir tas, sukandęs dantis, eina paskui kitus, 
vis dar užsidengęs veidą rankomis. Mergytė vis kabinasi jam 
į kojas, trukdo eiti, ir kapralas stveria ją už plaukų ir bando 
atplėšti nuo kasiko — paleisk galų gale, — o ji spyriojasi, kly- 
kia, dreskia lyg beždžioniukė, ir kapralas — a, dvėsna,— 
pliaukšteli jai per užpakalį, o Chulijas Reategis — kas čia yra, 
po šimts velnių? Ką jis daro mergaitei, po šimts velnių? Kas 
jam liepė? Kapralas paleidžia ją — jis tik norėjęs, kad atstotų 
nuo Chumo, senjore, ir, tarp kitko, jinai jį apdraskė. 


— JAU GIRDŽIU arfą,— tarė Lituma.— Arba aš sapnuoju, 
galinčiai? 

— Mes visi ją girdime, brolau,— pasakė Chose.— Arba mes 
visi sapnuojam. 

Beždžionė klausė, pakreipęs į šoną galvą ir plačiai atmerkęs 
akis, kuriose spindėjo pasigėrėjimas. 

— Va čia tai muzikantas! Kito tokio visam pasauly neiš- 
girsi! 

— Gaila, kad jis toks senas, — pasakė Chose.— Akys jo jau 
visai aptemo. Dabar jis niekad nevaikšto vienas. Jaunasis ir 
Bolas jį vedžioja už parankių. 

119 


Čiungos namai anapus stadiono, nepriėjus dykvietės, kuri 
skiria miestą nuo Grau kareivių, ne per toliausia nuo krūmy- 
nų, pramintų placdarmu. Tenai, sudžiūvusioje žolėje, po gum- 
buotomis pupmedžių šakomis, švintant ar sutemus, dažnai tūno 
užsislėpę girti kareiviai. Nutykoję skalbėją, grįžtančią nuo upės, 
arba tarnaitę iš Buenos Airių kvartalo, einančią į prekyvietę, 
jie čiumpa ją, parsimeta į smėlį, užverčia sijoną ant galvos, 
uždengia juo akis, išprievartauja ir pabėga. Pjuriečiai šitą ope- 
raciją vadina krūmų karšimu, auką iškarštąja arba pulko žmo- 
na, o jos palikuonį, atėjusį į pasaulį po tokios pasalos, — iškarš- 
tosios sūnumi arba karštuku. 

— Tegu būna prakeikta valanda, kada išplaukiau į Maran- 
joną, — tarė Lituma.— Jei būčiau pasilikęs čia, būčiau vedęs 
Lirą ir būčiau buvęs laimingas. 

— Ne toks jau laimingas, brolau,— pasakė Chose.— Jei tu 
pamatytum, į ką dabar panaši ta tavo Lira. 

— Melžiama karvė, —tarė Beždžionė.— Pilvas kaip būgnas. 

— Ir visli lyg triušis, — tarė Chose.— Ji susikrapštė jau de- 
šimt pipirų. 

— Viena — kekšė, kita — melžiama karvė,— tarė Lituma.— 
Sekasi man su moterimis, galinčiau. 

— Drauguž, tu man šį tą žadėjai, o netesi žodžio,— pasakė 
Chosefinas.— Kas buvo — pražuvo. O jei tu nori atsiteisti, mes 
neisim su tavim pas Čiungą. Tu nekvailiosi daugiau, tiesa? 

— Būsiu ramus kaip avinėlis, iš tikro,— pasakė Lituma.— 
Juk aš tik pajuokavau. 

— Negi tu nesupranti, kad gana tau iškrėsti bent mažiausią 
kvailystę, ir tu žuvęs? — pasakė Chosefinas.— Dabar jau esi 
įtariamas, Lituma. Tave vėl patupdys, ir šį kartą nežinia kele- 
riems Metams. 

— Kaip tu manim rūpiniesi, Chosefinai,— tarė Lituma. 

Tarp stadiono ir dykvietės, už kokių penkių šimtų metrų 
nuo plento, kuris išeina iš Pjuros ir paskui išsišakoja į du ke- 
lius, kertančius dykumą, vienas — į Paitą, kitas — į Suljaną, gū- 
žiasi viena prie kitos lūšnelės iš nedegtų plytų, skardos ir kar- 
tono, ir va tenai, šitame priemiestyje, kuris kur kas mažesnis 
ir jaunesnis, negu Mangačerija, taip pat ir skurdesnis, labiau 
apšepęs, stiebiasi, lyg katedra vidury miesto, gražūs Čiungos 
namai, taip pat vadinami Žaliais. Jų mūrinės sienos ir cinkuo- 
tos skardos stogas matyti iš stadiono, o šeštadieniais, kai vyks- 

ta bokso rungtynės, žiūrovai girdi gaudžiant dono Anselmo 
arfą, skambant Jaunojo Alechandro gitarą ir barškant lėkštes, 
kuriomis groja Bolas. 

— Kaip mane gyvą matai, aš ją girdėdavau, Beždžione,— 
tarė Lituma.— Taip aiškiai, jog net širdį suspausdavo. Kaip 
kad dabar girdžiu, Beždžione. 

— Tur būt, labai tau buvo bloga, broleli. — pasakė Beždžio- 
nė.— Argi kalėjime gyvenimas? 

— Aš turiu galvoje ne Limą, o Santa Mariją de Njeva,— 
pasakė Lituma.— Būdavo, budi naktį, — liūdna nors kauk. Nė 
žodžio kam tarsi, vaikinai knarkia, ir staiga nei iš šio, nei iš 
to išgirsti jau ne svirplius ir ne rupūžę, o tikrą arfą. Limoje 
aš niekada jos neišgirsdavau. 

Naktis buvo gaivi ir giedra, aiškiai dunksojo kreivi šleivi 
pupmedžių siluetai. Bičiuliai ėjo greta vienas kito. Chosefinas 
trynėsi delnus, broliai Leonai švilpavo, o Lituma žingsniavo, 
susikišęs rankas į kišenes ir nudelbęs akis. Kartkartėmis jis 
pakeldavo galvą ir kažkaip piktai žiūrėjo į dangų. 

— Na ką, gal palenktyniausim, kaip tada, kai vaikai bu- 
vom,— tarė Beždžionė.— Vienas, du, trys. 

Jis pašoko bėgti, ir jo mažas beždžionės siluetas dingo 
tamsoje. Chose šokinėjo per tariamas kliūtis, pasileisdavo bėgti 
ir vėl sugrįždavo pas Litumą ir Chosefiną, šaukė: 

— Klastingas daiktas tas piskas, visai kas kita nendrių deg- 
tinė. O kada užtrauksim himną? 

Netoli priemiesčio jie rado Beždžionę, gulintį aukštielninką 
ir pūkščiantį kaip garvežį, ir padėjo jam atsistoti. 

— Širdis taip daužosi, atrodo, ims ir iššoks,— tarė Beždžio- 
nė.— Pats savęs neatpažįsiu. 

— Metai, brol, geruoju nepraeina,— pasakė Lituma. 

— O vis dėlto tegyvuoja Mangačerija,— pasakė Chose. 

Čiungos namai primena kubą su dvejomis durimis. Pro di- 
džiąsias įeini tiesiog į kvadratinę erdvią šokių salę, kurios 
sienos pribraižytos vardų, širdžių su sukryžiuotomis strėlėmis 
ir nepadorių piešinių. Čia pat kabo kino artistų, boksininkų ir 
manekenių fotografijos, kalendorius ir miesto panorama. Pro 
kitas, mažas duris patenki stačiai į barą, atitvertą nuo šokių 
aikštelės bufetu, už kurio supamojoje šiaudinėje kėdėje palei 
stalą, apstatytą buteliais, stiklais ir grafinais, paprastai sėdi 
Čiunga. O priešais barą, kampe, įsitaisę muzikantai. Donas An- 

selmas tūno ant suolelio be atramos, kurią jam atstoja siena, 
ir laiko tarp kojų arfą. Jis su akiniais, plaukai užkritę ant kak- 
tos, ir pilki jų kuokštai kyšo pro atsegtus ant krūtinės marški- 
nius, apžėlęs ir jo sprandas, plaukai styro ir iš ausų. Paniuręs 
gitaristas, kurio labai skambus balsas — Jaunasis Alechandras. 
Jis ne tik muzikantas, bet ir kompozitorius. O tas žaliūkas, 
kuris sėdi ant sudedamos kėdės, muša būgną ir barškina lėkš- 
tes, — Bolas, buvęs sunkvežimio šoferis. 

— Ko jūs laikot mane įsikibę, nebijokit,— tarė Lituma,— 
Jūs gi matot, jog aš nieko tokio nedarau. Tik jos dairausi. 
Kas čia bloga, jei noriu dirstelti į ją. Paleiskit. 

— Ji, tur būt, išėjusi, brolau,— pasakė Beždžionė.— Kam tau 
ji, galvok apie ką kita. Ei, pasilinksminkim, atšvęskim tavo su- 
grįžtuves. 

— Aš juk nieko tokio nedarau,— pakartojo Lituma.— Tik 
praeitį prisimenu. Ko jūs mane laikote apglėbę, galinčiai? 

Jie stovėjo salės tarpduryje, kur blausiai švietė trys lem- 
putės, apsuktos žydru, žaliu ir violetiniu celofanu, ir žiūrėjo 
į poras, kur grūdosi ir stumdėsi aikštelėje. Pakampėse buvo 
girdėti garsiai kalbant, kažkur aidėjo juokas, skambėjo stiklai. 
Virš šokėjų galvų plaukiojo dūmai, oras trenkė alum ir stipriu 
tabaku. Lituma mindžikavo, Chosefinas vis dar laikė jį už pe- 
ties, bet broliai Leonai jį buvo jau paleidę. 

— Prie kurio stalo tai buvo, Chosefinai? Ana prie to? 

— Prie to paties, brol. Bet tai jau praėjo, dabar tu pradedi 
gyvent iš naujo, užmiršk, kas buvo. 

— Prieik, pasisveikink su arfininku, brolau,— tarė Beždžio- 
nė.— Ir su Jaunuoju ir Bolu — jie visada geru žodžiu tave pri- 
simena. 

— Kas čia, kad jos nematau,— pasakė Lituma.— Ko ji slaps- 
tosi nuo manęs, aš nieko jai nepadarysiu, tik pasižiūrėsiu. 

— Gerai, šitą padaryti apsiimu aš, Lituma,— pasakė Chose- 
finas.— Aš atvesiu ją pas tave, tikras daiktas. Bet atmink, ką 
žadėjai. Kas buvo — pražuvo. Eik pasisveikink su seneliu. O aš 
tuo tarpu suieškosiu ją. 

Orkestras nutilo, ir poros, sustojusios viena prie kitos, at- 
rodė lyg kleganti minia Palei barą kažkas triukšmavo. Lituma, 
lydimas brolių Leonų, beveik klupdamas nusiyrė prie muzi- 
kantų — brangusis Anselmai,— išskėtęs rankas apkabinti,— jūs 
jau neprisimenat manęs? 


122 


— Jis gi tavęs nemato, brolau,— tarė Chose.— Šakyk jam, 
kas tu. Atspėkit, a, donai Anselmai. 

— Kas čia? — Čiunga pašoko, pastūmė į šalį supamąją kė- 
dę.— Seržante? Tai tu jį atvedei? | 

— Nieko negalėjau padaryti, Čiunga,— pasakė Chosefinas.— 
Jis tik šiandien parvažiavo ir tuoj įsigeidė — eime, sako, į Ža- 
lius namus, nors tu jam ką. Mes nepajėgėm jo suturėti. Bet jis 
jau viską žino ir spiauna į viską. 

Donas Anselmas apkabino Litumą, o Jaunasis ir Bolas plekš- 
nojo jam per nugarą, ir visi trys kalbėjo kartu, susijaudinę, 
nustebę, susigraudinę. Beždžionė atsisėdo priešais lėkštes ir pra- 
dėjo jas barškinti, Chose apžiūrinėjo arfą. 

— Geriau išvesk jį pats, — pasakė Čiunga,— jei ne, pašauk- 
sim policiją. 

— Bet juk jis girtas kaip pėdas, Čiunga, vos ant kojų lai- 
kosi, argi tu nematai? — pasakė Chosefinas.— Mes jį prižįū- 
rim. Jokio skandalo nebus, tikras daiktas. 

— Jūs nelaimę man atnešat— pasakė Čiunga.— Ypač tu, 
Chosefinai. Žiūrėk, kad nepasikartotų, kaip aną kartą, jei ne, 
nieko nežiūrėsiu, šauksiu policiją. 

— Nebus jokio skandalo, Čiungita,— tarė Chosefinas.— Tik- 
ras daiktas. Laukinė viršuj? 

— Kur ji daugiau bus, — atsakė Čiunga.— Bet žiūrėk tu man, 
kipše, jei kils muštynės, tau tas geru nesibaigs. 


II 


— MAN ČIA gera, donai Adrianai, — pasakė seržantas.— Čia 
tokios pat naktys, kaip ir pas mus. Šiltos ir šviesios. 

— Taip, nėra krašto geresnio už kalnus,— pasakė Njeve- 
sas.— Paredesas pernai buvo Sjeroje ir pasakojo, kad ten niū- 
Ių — nė medelio, vieni tik akmenys ir debesys. 

Juodu sėdėjo terasoje. Aukštai švietė mėnulio pilnatis, dan- 
guj ir upėj mirgėjo Žvaigždės, toli, už miško, apgaubti lengvo 
šešėlio, lyg violetiniai milžinai dunksojo Kordiljerų priekalnių 
gūbriai. Nendrėse ir paparčiuose kurkė varlės, 5 trobelėje skar- 
deno Lalitos balsas ir traškėjo žabai židinyje. Fermoje garsiai 

lojo šunys — riejosi dėl žiurkės, — o kad seržantas būtų ma- 
tęs, kaip jie jas gaudo. Sugula po bananais ir apsimeta, kad 
miega, o kai tik pribėga kokia artėliau — lapt, ir tik kauliukai 
subraška. Šito juos locmanas išmokė. 

— Kachamarkoje žmonės valgo jūros kiaulytes,— tarė seI- 
žantas.— Su visais nagais, akimis, ūsais. Jos beveik kaip žiur- 
kės. 

— Kartą mudu su Lalita toli keliavom per selvą,— pasakė 
Njevesas.— Tai ir mes turėjom valgyti žiurkes. Jų mėsa balta 
ir švelni kaip briediena, tik dvokia. Akilinas ja apsinuodijo, 
vos nenumirė, 

— Tai jūsų vyresnysis vardu Akilinasė — tarė seržantas.-— 
Tas, kurio akys įkypos? 

— Jis, — pasakė Njevesas.— O jūsų krašte, seržante, žmonės 
gamina tokių neįprastų vietinių valgių? 

Seržantas pakėlė galvą — ak donai Adrianai —ir akimirkai 
sustingo, lyg ekstazės ištiktas,— jeigu jis užsuktų į mangačių 
smuklę ir paragautų pjurietiško seko! Jis galą gautų besma- 
guriaudamas, tikras daiktas. Panašaus į jį nieko nėra pasau- 
lyje, ir locmanas Njevesas išmanančiai linktelėjo — kiekvie- 
nam savas kampas smagus. Ar netraukia seržantą grįžti į Pju- 
rą? Žinoma, jis apie tai dieną naktį svajoja, bet, kai žmogus 
neturtingas, jis negali daryti, ką panori, donai Adrianai, o jis 
pats gimęs čia, Santa Marijoje de Njeva? 

— Ne, žemiau, — pasakė locmanas.— Ten Maranjonas labai 


platus, kai rūkas, net kito krašto nematyti. Bet aš jau pripra- 
tau prie Njevos. 


— Vakarienė paruošta,— pasakė Lalita pro langą. Jos palai- 
di plaukai kaskadomis krito ant palangės, tvirtos rankos atro- 
dė drėgnos.— Gal norėtumėt vakarieniauti čia, terasoje, ser- 
žanteė? 

— Mielai, jeigu tik jums nieko,— pasakė seržantas.— Jūsų 
namuose aš jaučiuosi lyg tėviškėje, senjora. Tik mūsuose upė 
siauresnė, o per kaitras visai išdžiūsta. Ir vietoj medžių — smė- 
lynai. 

— Tai, vadinasi, nėra nieko bendra,— nusijuokė Lalita— 
Bet Pjuroje tikriausiai taip pat gerai, kaip ir čia. 

— Atseit, ten saulė taip pat šildo, vėjas taip pat pučia, — 
pasakė Njevesas.— Moteriai tėvynė nieko nereiškia, seržante. 

— Aš pajuokavau,— tarė Lalita.— Manau, jūs nejįsižeidėt, 
seržante? 

Kam taip galvoti, jis mėgsta juokus, o, beje, senjora kilusi 
iš Ikitoso, ar ne? Lalita pasižiūrėjo į Njevesą — iš Ikitoso? — 
ir akimirkai seržantas pamatė jos veidą: lyg metalas blizganti 
oda, lašai prakaito, spuogai. Jam taip atrodė iš kalbos, sen- 
jora. 

— Ji paliko tą kraštą prieš daug metų, — pasakė Njevesas.— 
Keista, kad jūs sugavote jos tartį. 

— Sugavau, nes turiu labai jautrią klausą, kaip ir visi man- 
gačiai, — pasakė seržantas.— Kai buvau vaikas, aš gerai dai- 
nuodavau, senjora. 

Lalita girdėjo, kad šiauriečiai puikiai skambina gitara ir kad 
jie nuoširdūs žmonės, ar teisybė? Ir seržantas — žinoma, nė vie- 
na Moteris neatsilaiko, išgirdusi dainas, kurios jų krašte dai- 
nuojamos. Pjuroje, kai vaikinas įsimyli, jis eina pas draugus, 
visi pasiima gitaras ir bematant pavergia merginos širdį sere- 
nadomis. Jų mieste yra gerų muzikantų, senjora, daugelį jis 
pažinojo: vieną senį, kuris nuostabiai skambino arfa, vieną 
kompozitorių, kūrusį valsus. Adrianas Njevesas mostelėjo gal- 
va Lalitai į trobos vidų — ji neateis? Lalita patraukė pečiais. 

— Nenori rodytis, nedrįsta, — pasakė ji.— Negaliu prikalbė- 
ti. Bonifasija kaip koks elniukas, seržante, jei tik kas, suklūs- 
ta, viskas ją baugina. 

— Tegu ateina nors labanakt pasakyti seržantui,— pasakė 
Njevesas. 

— Tuščia jos,— tarė seržantas.— Tegu neina, jei nenori. 

— Negalima taip greit pakeisti gyvenimo būdą,— pasakė 
Lalita.— Iki šiol aplink ją sukinėjosi tik vienos moterys, ir 
vargšelė bijo vyrų, kalba, kad jų reikia saugotis kaip nuo- 
dingų gyvačių. Tur būt, jai šitą vienuolės įkalė. Dabar ji pasi- 
slėpė kažkur fermoje. 

— Moterys bijo vyrų, kol paragauja,— tarė Njevesas,— 
o paskui pasikeičia, pasidaro nepasotinamos. 

Lalita pasitraukė nuo lango, o po valandžiukės vėl prakal- 
bėjo, ir iš balso galėjai spręsti, kad ji truputį įsižeidė — jai, 
mat, šito nereikėtų prikišti, ji niekada nebijojusi vyrų ir ne- 
buvo nepasotinama, dėl ko Adrianas šitaip kalba? Locmanas 
prapliupo juoktis ir pasilenkė prie seržanto — Lalita puiki mo- 

teris, bet su charakteriu, čia jau, žinoma, nei pridėsi, nei at- 
imsi. Į terasą išėjo Akilinas — labas vakaras, — mažutis, laibu- 
tis, judriomis įkypomis akimis. Jis atsinešė lempą ir pastatė 
ją ant turėklo. Du kiti berniukai, lygiais plaukais, trumpomis 
kelnaitėmis, basi, išnešė staliuką. Seržantas juos pasišaukė, ir, 
kol jis juos kuteno ir kikeno su jais, Lalita ir Njevesas atnešė 
vaisių, keptos žuvies, maniokų,— kaip čia viskas žadina apeti- 
tą, senjora,— ir kelis butelius anyžinės degtinės. Locmanas pa- 
davė kiekvienam vaikui po dalį, ir jie išėjo. Jų žavūs čiurai, 
donai Adrianai,— taip Pjuroje vadinami vaikučiai, senjora,— 
seržantas apskritai myli vaikus. 

— Į jūsų sveikatą, seržante,— pasakė Njevesas.— Mes labai 
džiaugiamės, matydami jus savo namuose. 

— Bonifasija bijo žmonių, užtat ji labai darbšti, — tarė La- 
lita.— Ji padeda man liuobtis fermoje ir moka šeimininkauti. 
O kaip ji siuva! Matėt kelnaites, kur mūvi vaikai? Tai ji pa- 
siuvo, seržante. 

— Bet tu turi jai patarti, kad neslapukautų, šitaip niekad 
neištekės,— pasakė locmanas.— Jeigu žinotumėt, seržante, ko- 
kia jinai tyli. Žodį prataria tik tada, kai ją ko paklausiam. 

— Man atrodo, čia geras bruožas, — pasakė seržantas.— Aš 
nemėgstu barškalių. 

— Tąsyk Bonifasija jums turi labai patikti — pasakė Lali- 
ta.— Iš jos visą gyvenimą neišgirsi nė vieno nereikalingo 
žodžio. 

— Pasakysiu, jums vieną paslaptį, seržante,— pasakė Nje- 
vesas.— Lalita nori judu supiršti. Ji man be paliovos tą patį 
sako, dėl to ir paprašė, kad jus pakviesčiau. Saugokitės, kol 
dar ne vėlu. 

Seržanto veidas pralinksmėjo, bet drauge pasidarė šiek tiek 
melancholiškas, — jis vienąkart jau rengėsi vesti. Jis tada vos 
tik buvo įstojęs į civilinę gvardiją ir susipažino su mergina, 
kuri jį pamilo, ir jis nebuvo jai abejingas. Kuo ji vardu? Lira. 
Na, ir kas atsitiko? Nieko, senjora, iškėlė jį iš Pjuros, ir tiek, 
o Lira nenorėjo važiuoti su juo, čia ir baigėsi jųdviejų ro- 
manas. 

ž Bonifasija keliautų su savo jaunikiu nors į pasaulio kraš- 
tą, — tarė Lalita.— Mes, čionykštės moterys, nekeliam vyrams 
jokių sąlygų. Jums reikia vesti čionykštę, seržante. 

= Jūs matot, jeigu Lalita įsikals ką į galvą, ji nėatstos, 
kol pasieks savo,-— tarė Njevesas.— Loretietės tikros akiplėšos, 
seržante. 

— Kokie jūs mieli malonūs žmonės,-- pasakė seržantas.— 
Santa Marijoje de Njeva daug kas kalba, kad Njevesai paniu- 
rėliai, su niekuo nebendrauja. O tarp kitko, senjora, per visą 
laiką, kiek aš čia, jūs pirmi pasikvietėt mane. 

— Dėl to, kad niekas nemėgsta gvardiečių, seržante,— pasa- 
kė Lalita.— Kas kas, o jūs gerai žinote, kokie jie. Prisimeilina 
prie merginų, susuka galvas, o paskui pameta nėščias ir išsi- 
kelia kitur. | 

— Tad kodėl tu nori supiršti seržantą su Bonifasija? — tarė 
Njevesas.— Čia kažkaip galas su galu nesueina. 


— Ar ne tu 1nan įkalbėjai, kad seržantas visai kitoks žmo- 
gus? — pasakė Lalita.— Nors bala jį žino, ar tikrai taip. 

— Taip, senjora,— pasakė seržantas.— Aš žmogus doras, tik- 
ras krikščionis, kaip čia sakoma. O jau draugai gali jaustis 
už manęs kaip už mūro. Aš jums labai dėkingas, donai Adria- 
nai, teisybė, man labai gera jūsų namuose. 

— Visada lauksime,— pasakė Njevesas.— Ateikit aplankyti 
Bonifasijos. Bet nesusigalvokit suktis prie Lalitos, aš labai pa- 
vydus. 

— Aš jus suprantu, donai Adrianai,— pasakė seržantas.— 
Senjora taip išvaizdi, kad, jumis dėtas, aš taip pat pavydu- 
liaučiau. 

— Jūs labai taktiškas, seržante,— tarė Lalita.— Bet aš jus 
suprantu, jūs taip kalbat, jog reikia kažką sakyti, dabar manęs 
nepavadinsi išvaizdžia. Kadaise, jauna — taip, buvau išvaizdi. 

— Bet jūs dar ir dabar jauna,— nenusileido seržantas. 

— Dėl viso pikto, — tarė Njevesas,— geriau nesilankykit, kai 
manęs nėra, seržante. 

Fermoje be paliovos skalijo šunys ir protarpiais pasigirsda- 
vo vaikų balsai. Aplink lempą, pripiltą dervos, zujo vabzdžiai. 
Njevesas ir seržantas girkšnojo, šnekučiavosi ir juokavo; tik 
staiga — locmanai Njevesai! — ir visi trys atsisuko į tą pusę, 
kur sušlamėjo pakrantės medžių lapai,— takelio, kuris ėjo 
į Santa Mariją de Njeva, tamsoje nebuvo matyti. Locmanai 
Njevesai! Ir seržantas — čia Griaumedis, to tik ir betrūko, ko 
jam reikia, sumanė trikdyti jam ramybę šitokiu metu, donai 

Adrianai. Vaikai subėgo į terasą. Akilinas priėjo prie locma- 
no ir tyliai pasakė, kad jį kažkas šaukė. 

— Matyt, prireikė kur plaukti, seržante,— pasakė locmanas 
Njevesas. 

— Taip, jis, tur būt, girtas, — tarė seržantas.— Neklausykit 
*o. Griaumedis, kai tik įkaušta, pradeda kvailioti. 

Sugirgždėjo prieangio laipteliai, ir už Akilino nugaros išdygo 
stambi Griaumedžio figūra — va jis kur, ponas seržantas, pa- 
galiau jis surado jį, leitenantas ir vyrai visur jo griozdžia. 

— Aš nebudžiu,— sumurmėjo seržantas.— Ko jie nori iš ma- 
nęs? 

— Auklėtines surado,— pasakė Griaumedis.— Jas užsiėjo 
miško kirtėjai netoli nuo stovyklos, kuri yra aukščiau prieš 
srovę. Prieš porą valandų į misiją atvyko pasiuntinys. Motinos 
visus sukėlė ant kojų. Sako, viena mergaitė karščiuoja. 

Vienmarškinis Griaumedis vėdavosi kepe, o Lalita ėmė jį 
klausinėti. Locmanas ir seržantas pakilo. Štai ir prisisvečiavom, 
senjora, turim kuo greičiau plaukti jų pargabenti. Jie norėję 
palaukti iki ryto, o vienuoliukės įkalbėjo senjorą Fabiją ir lei- 
tenantą, ir seržantas — ką, nakčia jie plauksią? Taip, ponas 
seržante, Motinos bijo, kad kirtėjai neišprievartautų vyresniųjų. 

— Jų teisybė,— tarė Lalita.— Vargšelės tiek dienų išbuvo 
miške. Paskubėk, Adrianai, eik. 

— Ką gi, — pasakė locmanas,— eisiu, pripilsiu gazolio į ba- 
ką, o jūs tuo tarpu išgerkit su seržantu. 

— Ačiū, mielai, — pasakė Griaumedis.— Na ir gyvenimėlis 
mūsų, tiesa, seržante? Aš labai gailiuosi, kad sutrukdžiau jums 
vakarienę. 

— Ar visas surado? — kažkas paklausė iš vidaus. Visi su- 
žiuro į langą, už kurio stovėjo moteris tankiais, trumpais plau- 
kais, — jos veidas buvo susiliejęs su tamsa. 

— Dviejų trūksta, — atsakė Griaumedis, palinkęs į lango pu- 
sę.— Tų, kurios iš Čikajiso. 

— Kodėl kirtėjai neatvežė jų, o atsiuntė žinią? — paklausė 
Lalita.— Gerai dar, kad jas rado, ačiū dievui, kad rado. 

Jie neturėjo kuo atvežti, senjora, ir Griaumedis su seržantu 
įsistebeilijo į langą, bet Moteris jau buvo paėjusi į šalį, ir da- 
bar buvo matyti tik kraštelis skruosto ir tamsių plaukų kuokš- 
tas. Kitapus trobos šūkčiojo Adrianas Njevesas, liepdamas vai- 
kams atnešti čia vieną, čia kitą daiktą, ir buvo girdėti, kaip 

jie vaikšto šen ir ten, šlamindami paparčius ir šlepsėdami pėr 
purvą. Lalita pripylė gvardiečiams anyžinės, ir jie išlenkė — 
į jūsų sveikatą, ponas seržante, o seržantas — į senjoros svei- 
katą, mulki. 

— Vadinasi, leitenantas suvertė man šį darbelį, — tarė ser- 
žantas.— Bet juk ne vienas aš plauksiu tų mergyčių, kas vyks 
su Manim?2 

— Mažius ir aš,— pasakė Griaumedis.— Ir dar viena vie- 
nuolių. | 

— Motina Anchelika? — pasigirdo balsas už pertvaros, ir jie 
vėl atsigrįžo į langą. 

— Tikriausiai, — atsakė Griaumedis.— Juk motina Ancheli- 
ka — pusė daktaro, ir ji ten padės susirgusiai. 

— Duokit jai chinino,— pasakė Lalita.— Bet iš karto visų 
neparvešit — į valtį netilps, teks padaryti du ar tris kartus. 

— Gerai, kad mėnesiena,— pasakė locmanas Njevesas, pri- 
ėjęs prie terasos.— Po pusvalandžio būsiu pasiruošęs. 

— Eik pas leitenantą, Griaumedi, pranešk, kad netrukus iš- 
plaukiam, — pasakė seržantas. 

Griaumedis linktelėjo, atsisveikino ir švilpčiodamas nuėjo 
per prieangį. Vos tik jis priėjo prie lango, neaiškus siluetas 
atšoko į šalį ir vėl sujudėjo, kai Griaumedis jau lipo laipteliais. 

— Eikš, Bonifasija,— tarė Lalita.— Supažindinsiu tave su ser- 
žantu. 

Lalita paėmė seržantą už parankės, nuvedė prie durų, ir 
tuojau pat ant slenksčio išdygo moters siluetas. Seržantas, atki- 
šęs ranką, droviai žiūrėjo į du žalsvus žiburėlius, kol iš prie- 
temos išniro smulki tamsi ranka, ir prie jo pirštų akimirkai 
prisilietė merginos pirštai. Labai malonu — kuo jums galiu 
pasitarnauti, senjorita? Lalita šypsojosi. 


— AŠ MANIAU, jis toks pat, kaip tu,— tarė Fusija.— Ir va 
matai, seniuk, kaip aš baisiai klydau. 

— Mane jis taip pat mažumėlę apgavo, — pasakė Akilinas.— 
Aš negalvojau, kad Adrianas Njevesas šitaip gali. Atrodė, toks 
rimtas vyrukas. Niekas nė nepamatė, kada tas viskas prasidėjo? 

— Niekas,— tarė Fusija.— Nei Pantačia, nei Chumas, nei 
vambisai. Tebūnie prakeikta valanda, kada tie šunys į pasaulį 
atėjo, seniuk. 

— Vėl tave pagieža ima, Fusija,— tarė Akilinas. 

Ir tada Njevesas pamatė ją, susirangiusią kampe, palei mė- 
lyno molio ąsotį — didelę, gauruotą, juodą kaip anglis. Jis 
patyliukais atsikėlė nuo demblio, pasirausė aplinkui: drabužiai, 
kaučiuko sandalai, virvė, moliūgo buteliai, pintinė iš čiambi- 
ros — nieko, kas galėtų tikti. Ji nekrutėjo, nulindus į kampą, 
tikriausiai jį sekė pro savo laibas, miklias kaip vijurkas rudas 
letenas, atsispindinčias ąsočio giazūroje. Jis žengė žingsnį, nu- 
sikabino nuo vinies mačetę, 0 ji vis dar gulėjo, bet, tur būt, 
sekė kiekvieną jo judesį savo mažutėmis piktomis akimis, ir 
jis įsivaizdavo, kaip pulsuoja rausva jos papilvė. Njevesas pirš- 
tų galais prislinko arčiau, ir staiga ji susirietė į kamuolį ir 
tarsi sustingo, lyg nerimastingai laukdama smūgio. Jis smei- 
gė, ir tik nesmarkiai trekštelėjo. Letenų jis nekliudė; jos buvo 
apaugusios juodais, ilgais, lyg šilkiniais gaurais. Pintas patie- 
salas buvo perdurtas ir aptaškytas krauju. Njevesas pakabino 
į vietą mačetę, bet neatsigulė, o priėjo prie lango ir užsirūkė. 
Į jo veidą padvelkė selvos alsavimas, jos ošimas ir kvapai. 
Cigarete jis stengėsi nudeginti šikšnosparnius, plakančius spar- 
nais į metalinį tinklelį, kuriuo buvo užtrauktas langas. 

— Jie niekad nepasiliko vienudu saloje? — tarė Akilinas: 

— Kartą liko, todėl kad tas šuo susirgo,— pasakė Fusija.— 
Bet tas buvo pačioje pradžioje. Tuo metu jie dar negalėjo susi- 
bėgti, — nebūtų išdrįsę, manęs bijojo. 

— Ar gali būti kas baisiau už pragarą? — tarė Akilinas.— 
O vis dėlto žmonės nusideda. Ne nuo visko sulaiko baimė, Fu- 
sija. 

— Pragaro niekas nematė, — tarė Fusija.— O tuodu mane ma- 
tė visą laiką. 

— Na ir kas,—tarė Akilinas.— Kada vyrą ir moterį trau- 
kia vieną prie kito, niekas jų nesuturės. Juos taip ir svilina, lyg 
kas viduje degtų. Argi tau niekad šitaip nebuvo? 

— Nė viena moteris neprivertė manęs to pajusti, — pasakė 
Fusija.— Bet štai dabar aš buvau suriestas į ožio ragą, seniuk, 
taigi visai suriestas. Sau vietos nerandu, lyg man padus kas 
svilintų. 

Dešinėje tarp medžių liepsnojo laužai, šmėkščiojo vambisų 
siluetai, o kairėje, ten, kur buvo susirentęs sau lūšną Chumas, 
viską gaubė tamsa. Aukštai tamsiai mėlyno dangaus fone siū- 
bavo lupunų viršūnės, mėnesienos nušviestas, baltavo takelis, 

kuris leidosi šlaitu, apaugusiu krūmais ir paparčiais, ir lenkda- 
mas vėžlių kūdrą, ėjo prie ežero, šią valandą tikriausiai žydro, 
ramaus ir tuščio. Ar toliau senka vanduo kūdroje? Ar jau visai 
išdžius? Greit kapanosis smėlyje vėžliai ištiestais į viršų, raukš- 
lėtais kaklais, pūliuojančiomis išsprogusiomis nuo dusulio aki- 
mis, ir teks lupti mačetės geležte nuo jų šarvus, piaustyti ga- 
balėliais baltą mėsą ir ją sūdyti, kol dar nepradėjo gesti nuo 
kaitros ir drėgmės. Njevesas numetė cigaretę ir jau buvo be- 
pučiąs lempą, staiga į duris kažkas pasibeldė. Jis atšovė skląs- 
tį, ir įėjo Lalita, apsivilkusi vambisų itipaku *, palaidais plau- 
kais, basa. 

— Jei man reikėtų pasirinkti, katram jųdviejų keršyti, aš 
pasirinkčiau ją, Akilinai,— tarė Fusija.— Todėl kad, be abejo- 
nės, ši kalė pati jį prisiviliojo, kai pamatė, jog aš sergu. 

— Tu ją šunio vietoj laikei, mušdavai, o apskritai moterys 
taip pat turi savigarbos, Fusija,— pasakė Akilinas.— Kuri krikš- 
čionė būtų šitaip viską kentus? Iš kiekvienos išvykos tu parsi- 
veždavai moterį ir mėgaudavaisi su ja. 

— Manai, ji pyko ant manęs už tas čiunčes? — tarė Fusija.— 
Kvaila taip galvoti, seniuk. Ši kalė padūko dėl to, kad aš jau 
negalėjau su ja gulėti. 

— Verčiau neminėk šito, Fusija,— tarė Akilinas,— vėl pulsi 
į neviltį. 

— Bet juk dėl to juodu ir susimetė, jog aš nebegalėjau gu- 
lėti su Lalita,— pasakė Fusija.— Negi tu nesupranti, Akilinai, 
kokia tai nelaimė, kaip tai baisu. 

— Ar aš jūsų nepažadinau? — mieguistu balsu prabilo La- 
lita. 

— Ne,  nepažadinot,— atsakė  Njevesas.— Labas vakaras, 
įeikit. 

Jis užkišo duris velke, pasiveržė kelnes ir susiėmė rankas ant 
plikos krūtinės, bet čia pat jas nuleido ir valandžiukę pasto- 
vėjo, mindžikuodamas vietoje. Pagaliau jis parodė į kampą, 
kur pūpsojo mėlyno molio ąsotis,— pas jį įsirangė šarvuočio 
patelė, ir jis ją ką tik nudobė. Vos prieš savaitę užkasė visas 
landas, — Lalita atsisėdo ant demblio,— bet šitie sutvėrimai kas 
dieną išsirausia naujas. 

— Mat, jie alkani,— pasakė Lalita.— Toks laikas. Kartą pa- 
bundu ir, ar galit jūs įsivaizduoti, nepajudinu kojos. Žiūriu — 


* Įtipakas — indėnių drabužis, panašus į ilgus marškinius. 

maža dėmelė, o paskui ta vieta ištino. Vambisai liepė man pa- 
laikyti koją virš gorės, kad išprakaituotų. Net žymė toje vieto- 
je liko. 

Ji pakėlė apsiūlėtą itipako kraštą ir apnuogino šlaunis — 
lygias, stangrias, pilkšvos spalvos. Randas nuo įkandimo bu- 
vo panašus į kirminėlį. 

— Ko jūs išsigandot? — pasakė Lalita.— Kodėl nusisukot? 

— Aš neišsigandau,— pasakė Njevesas.— Tačiau juk jūs nuo- 
ga, 0 aš vyras. 

Lalita nusijuokė ir nuleido itipaką. Dešine koja ji raičiojo 
po grindis moliūgo butelį. 

— Tegu ji būna šliundra, kalė, kas tik nori, — pasakė Aki- 
linas.— Bet aš vis tiek myliu Lalitą, ji man kaip tikra duktė. 

— Moteris, kuri daro tokią niekšybęą tik dėl to, jog mato, 
kad jos vyras miršta, blogesnė, negu šliundra, negu kalė, — 
pasakė Fusija.— Nė nebežinau, kaip ją vadinti. 

— Miršta? San Pable žmonės daugiausia miršta iš senatvės, 
bet ne nuo ligų, Fusija,— pasakė Akilinas. 

— Tu kalbi šitaip ne dėl to, kad norėtum mane paguosti, 
o dėl to, kad tau ne prie širdies, jog aš koneveikiu tą biaury- 
bę,— pasakė Fusija. 

— Jis prie manęs pasakė: jei dar kartą pamatysiu, kad val- 
kiojies vienu itipaku, padarysiu iš tavęs kraujinę dešrą,— pa- 
sakė Njevesas.— Argi jūs jau pamiršot? 

— O dar daugiau sako — atiduosiu tave vambisams, išba- 
dysiu akis, — pasakė Lalita.— Ir Pantačiai be paliovos grasina — 
užmušiu, nesidairyk į ją. Kol jis grasina, dar menka bėda, iš- 
sikeikia ir nusiramina. O kai mane muša, ar jums gaila manęs? 

— Maža pasakyti — gaila, mane siutas ima,— Njevesas pa- 
tapnojo ranka per durų velkę.— Ypač kada jisai užgaulioja 
jus. 

Kada jie vienudu, jis dar ne taip iš jos tyčiojasi —ai, ai, 
jau tavo dantys byra, ai, ai, ai, visas veidas nuspuogijo, ai, 
ai, kokia jau tu sudribusi pasidarei, greit būsi kaip išpendėjusi 
vambisė,— kaip įmanydamas žemina ją. Njevesui gaila jos? 
O Njevesas — ką čia ir bekalbėti. 

— Bet ji tikėjo tavim, nors ir žinojo, kas tu per žmogus, — 
pasakė Akilinas.— Būdavo, atvažiuoju į salą, ir Lalita kalba 
man — netrukus jis išsiveš mane iš čia, jeigu šiemet daug bus 
kaučiuko, mes važiuosim į Ekvadorą įr ten sųsituoksim. Būkit 

gėtutis, donai Akilinai, parduokit prekės gėra kaina. Vargšė 
Lalita. 

— Ji neišsinešdino anksčiau todėl, kad tikėjosi, jog aš pra- 
turtėsiu— tarė Fusija.— Bet ir pusgalvė, seniuk. Aš nevedžiau 
jos, kada ji buvo standi, šviežia, be spuogų, ir ji čar galvojo, 
kad aš ją vesiu, kai jau nieko ji negalėjo uždegti. 

— Adrianą Njevesą uždegė, — įsiterpė Akilinas.— Kitaip ne- 
būtų jos išsivežęs. 

— Ar jas šeimininkas taip pat išsiveš į Ekvadorą? — tarė 
Njevesas.— Jis ir jas ves? 

— Jo žmona tiktai aš, — pasakė Lalita.— Visos kitos — taI- 
naitės. 

— Šnekėkit, ką norit, bet aš žinau, jog jums skaudu,— pa- 
sakė Njevesas.— Jūs būtumėt be širdies, jeigu nebūtų jums 
skaudu, kada jis parsiveda į jūsų namus kitų moterų. 

— Jis nesiveda jų į mano namus, — pasakė Lalita.— Jos mie- 
ga aptvare, kartu su gyvuliais. 

— Bet jis juk gyvena su jomis, nesislėpdamas nuo jūsų,— 
pasakė Njevesas.— Nekalbėkit, jog manęs nesuprantat. 

Jis atsisuko ir pažvelgė į ją. Lalita buvo pasislinkusi ant 
demblio krašto ir sėdėjo, parietusi kojas ir nuleidusi akis. Nje- 
vesas nenorėjo jos skriausti. Jam užkando žadą, ir jis vėl pra- 
dėjo žiūrėti pro langą, — jį apėmė pyktis, kada ji pasakė, kad 
išvažiuos su šeimininku į Ekvadorą,— į tamsiai mėlyną dangų, 
į laužus, į jonvabalius, mirgančius papartyne,— jis prašo at- 
leisti, jis nenorėjo jos įžeisti, — ir Lalita pakėlė akis. 

— Argi jis neperleidžia jų tau ir Pantačiai, kada jos jam 
nusibosta? — pasakė ji— Tu darai taip pat, kaip ir jis. 

— Aš esu vienišas, — burbtelėjo Njevesas.— Vyras negali ap- 
sieiti be moterų. Kodėl jūs lyginat mane su Pantačia, nors man 
ir Malonu, kad sakote į mane „tu“. 

— Tik iš pradžių — tarė Fusija.— Kai aš išvykdavau, ji už- 
puldavo jas, vieną ačiualę apdraskė iki kraujų. Bet toliau pri- 
prato ir, galima sakyti, net susidraugavo su jomis. Ji mokė jas 
kalbėti ispaniškai, plepėdavo su jomis apie šį bei tą. Tu klysti, 
seniuk. 

— O tu dar skundiesi,— tarė Akilinas.— Tau kiekvienas pa- 
vydėtų. Ar daug pažįsti vyrų, kurie būtų taip dažnai kaitalioję 
moteris, Fusija? 

— Betgi jos buvo čiunčės, Akilinai, — pasakė Fusija,— suprah- 
ti, čiunčės: agvarunės, ačiualės, šaprės — visokios šiukšlės, 
žmogau. 

— Ir, be to, jos kaip gyvuliukai, ilgainiui prijunksta prie 
manęs, — pasakė Lalita.— Man jų net gaila pasidaro — jos taip 
bi'o vambisų. Jeigu tu būtum šeimininkas, darytum taip, kaip 
jis, ir taip pat užgauliotum mane. 

— Kodėl jūs šitaip galvojat apie mane, argi jūs mane pa- 
žįstat? — pasakė Njevesas.— Aš taip nesielgčiau su savo drau- 
ge. Juo labiau, jeigu tai būtumėt jūs. 

— Čia moterys greičiau suvysta,— tarė Fusija.— Kuo aš kal- 
tas, kad Lalita suseno? Ir, be to, būtų neprotinga pravėpti 
gerą progą. 

— Dėl to tu ir išsivesdavai tokias jaunutes,— tarė Akili- 
nas:— Tu troškai standžių, ar ne? 

— Ne vien dėl to,— pasakė Fusija.— Kaip ir visi vyrai, aš 
mėgstu nekaltas. Tik šitie šunys pagonys neduoda joms paaug- 
ti, visos mergytės, kurios tik man pakliuvo, išskyrus vieną šap- 
rę, jau būdavo praimtos. 

— Man labiausiai skaudu, kai prisimenu, kokia buvau Ikito- 
se,— pasakė Lalita.— Dantys balti, lygūs, ir nė dėmelės veide. 

— Ką jūs, visai be reikalo imat sau į širdį, — tarė Njeve- 
sas.— Kodėl šeimininkas neleidžia vambisams trainiotis šitam 
salos krašte? Tik todėl kad, jums praeinant, visi jus akimis 
ryja. | 

— Ir judu su Pantačia taip pat,— tarė Lalita.— Bet tai dar 
nereiškia, jog aš daili, stačiai dėl to, jog aš čia vienintelė 
baltoji. 

— Aš visada buvau mandagus su jumis, — pasakė Njeve- 
sas.— Kodėl jūs mane lyginat su Pantačia? 

— Tu geresnis, nei Pantačia,— pasakė Lalita.— Todėl aš ir 
atėjau tavęs aplankyti. Na ką, tavęs jau nekrečia drugys? 

-— Atsimeni, kažkada, kai tu atplaukei, o aš neatėjau į prie- 
plauką tavęs pasitikti? — pasakė Fusija.— Atsimeni, tu radai 
mane daržinėje, kur kraunamas kaučiukas? Tai kaip tik buvo 
tą kartą, seniuk. 

— Atsimenu,— tarė Akilinas.— Atrodė, tu miegi atsimerkęs. 
Aš pamaniau, Pantačia nugirdė tave kokiu nuoviru. 

— O meni, kaip aš nusitašiau, kai tu atvežei anyžinės? — 
pasakė Fusija. 

— Ir tai prisimenu, — pasakė Akilinas.— Tu užsigeidei su- 
deginti vambisų lūšnas. Tu stačiai pasiutai, mes turėjom tave 
surišti. 

— O viskas buvo dėl to, jog aš su ta kale jau kokią dešimtį 
dienų negalėjau pergulėti, — pasakė Fusija.— Bandžiau, bet ne- 
galėjau, — nei su Lalita, nei su čiunčėmis. Dėl to galima buvo 
išprotėti, seniuk. Aš net verkiau, kai likau vienas, norėjau ga- 
lą pasidaryti, neturėjau kur pasidėti, — dešimtį dienų be palio- 
vos mėginau ir negalėjau, Akilinai. 

— Neverk, Fusija,— tarė Akilinas.— Kodėl man tada nepasi- 
sakei, kas tave ištiko? Gal dar būtume tave išgydę. Būtume nu- 
plaukę į Bagvą, ir gydytojas būtų suleidęs tau vaistų. 

— Ir kojos mano kaip basliai pasidarė, seniuk,— pasakė Fu- 
sija.— Aš Žžnaibiau jas ir nieko nejaučiau, degtukais deginau, 
o jos kaip negyvos, seniuk. 

— Užteks tau graužtis, Fusija,— pasakė Akilinas.— Pasitrauk 
arčiau prie krašto, dirstelk, kiek skraidančių žuvyčių. Tik pa- 
žiūrėk, kaip jos plaukia iš paskos, kas ten per kibirkštys žybsi 
ore ir po vandeniu. 

— O paskui visą kūną išbėrė pūslės, seniuk,— tarė Fusija,— 
ir aš jau negalėjau nusirengti prie šitos kalės akių. Teko slapu- 
kauti ir dieną, ir nakčia, ir nebuvo kam pasiguosti savo bėda, 
Akilinai. 

Kažkas nedrąsiai pasibeldė. Lalita atsistojo, priėjo prie lango 
ir, prispaudusi veidą prie metalinio tinklo, prabilo agvaruniš- 
kai. Lauke sumaurojo taip pat. 

— Akilinas susirgo,— pasakė Lalita,— vemia vargšelis, vos 
tik ką suvalgo. Eisiu pas jį. Jeigu rytoj jie dar negrįš, ateisiu 
pataisyti tau kokio valgio. 

— Kad tik negrįžtų — pasakė Njevesas.— Man nereikia, kad 
jūs man valgį gamintumėt, tik ateikit pasižiūrėti manos. 

— Jeigu aš sakau į tave „tu“, tu taip pat gali vadinti mane 
„tu“, — tarė Lalita.— Nors tada, kai nieko nėra. 

— Jei turėtume tinklą, jų būtų galima aibes prigaudyti, Fu- 
sija, — pasakė Akilinas.— Nori, padėsiu tau pasikelti, kad ga- 
lėtum į jas pasižiūrėti? 

— (O paskui į padus persimetė,— tarė Fusija.— Aš šlubavau, 
seniuk, ir oda nuo manęs nėrėsi kaip nuo gyvatės, bet gyvatei 
atauga nauja, 0 man ne, aš pasidariau vienos žaizdos, Akilinai. 
Negerai šitaip, seniuk, negerai. 

— Aišku, negerai, bet ką padarysi, — pasakė Akilinas.— Pa- 


KIEKVIENĄ DIENĄ tą pat valandą Chuana Baura ir Anto- 
nija išeidavo iš Galjinaseros ir žingsniuodavo tuo pačiu keliu. 
Perėjusios du kvartalus tiesia dulkėta gatve, jos prieidavo tur- 
gavietę, kur prekijai buvo pasitiesę po pupmedžiais marškas ir 
išdėlioję ant jų savo prekes. Priėjusios „Stebuklų“ krautuvę — 
šukos, kvepalai, palaidinės, sijonai, kaspinai bei auskarai, — 
jodvi pasukdavo į kairę, ir per kokius du šimtus metrų prieš- 
akyje Baura išvysdavo Plasą de Armas, apsodintą palmėmis ir 
tamarindais. Jodvi įeidavo į ją priešais „Šiaurės žvaigždę“. Vi- 
su keliu Chuana Baura vesdavosi už rankos Antoniją, o kita 
ranka mostais sveikindavosi su pažįstamais. Aikštėje Chuana 
pasirinkdavo vietą pavėsyje ir pasodindavo mergaitę ant suo- 
lelio. Jeigu Antonija būdavo rami, skalbėja bėgdavo namo, su- 
rinkdavo skalbinius, atsirišdavo asilą ir iškeliaudavo prie upės. 
Jeigu, priešingai, Antonija susijaudinusi griebdavo jai už ran- 
kos, Chuana atsisėsdavo šalia ir švelniai ramindavo mergaitę 
tol, pakol ta leisdavo jai eiti. Pusiaudienyje išsiskalbusi ji atei- 
davo mergytės, ir kartais Antonija sugrįždavo į Galjinaserą rai- 
ta ant asilo. Neretai Chuana Baura užtikdavo ją susidraugavu- 
sią su kokia geros širdies moterimi ir vaikštinėjančią su ja ap- 
link paviljoną, o dažnai batų valytojas, elgeta arba Chasintas 
sakydavo skalbėjai — ją nusivedė ten ir ten, į bažnyčią arba 
į Malekono gatvę. Tada Chuana Baura grįždavo į Galjinaserą 
viena, o Antoniją vakare atvesdavo kokio gailestingo senjoro 
tarnaitė. 


Tą dieną jodvi išėjo iš namų anksčiau, negu paprastai,— 
Chuanai Baurai reikėjo nunešti į Grau kareivines paradinį 
mundurą. Turgavietė buvo tuščia, ant „Stebuklų“ stogo snūdu- 
riavo pesliai. Šlavėjai dar nebuvo susirinkę, dvokė balos ir at- 
matos. Nykioje, dar tuščioje Plasoje de Armas pūtė lengvas 
vėjelis, o giedrame danguje spindėjo saulė. Smėlis jau nebe- 
krito. Chuana Baura nušluostė sijono kraštu dulkes nuo suole- 
lio, pasodino Antoniją ir, pamačiusi, jog mergaitė nesikabina 
į ją, patapšnojo jai per skruostą ir nuėjo. Grįždama atgal, ji 
sutiko skerdiko Ermocheno Leandro žmoną, ir jodvi ėjo drauge. 

Saulė kilo, ir jos spinduliai jau nutvieskė aukštų namų sto- 
gus. Chuana turseno susirietusi, retkarčiais pabraukydama sau 
strėnas, ir jos bendrakeleivė — tu, matyt, sergi, o ji — šiom die- 
nom jai gelia nugarą, ypač iš ryto. Jodvi apšnekėjo ligas ir 
vaistus, senatvę ir tai, kaip sunku gyventi. Paskui Chuana prie 
namų atsisveikino, įėjo į vidų ir vėl išėjo, vesdamasi asilą, 
apkrautą nešvariais skalbiniais, ir pasispaudusi po pažastim 
mundurą, suvyniotą į senus „„Ecos y noticias" laikraščio nume- 
rius. Kelias į Grau kareivines suko aplink smėlynus, žemė buvo 
įkaitusi, kur buvusios, kur nebuvusios, pro kojas šmikšėjo mit- 
rios iguanos. Iš kareivinių išėjo kareivis — leitenantas pyksta, 
kodėl ji taip vėlai — paėmė iš jos ryšulį, užmokėjo, ir ji nu- 
lapsėjo prie upės — ne prie Naujojo tilto, kur paprastai skalb- 
davo, o į vieną patogią vietelę aukščiau skerdyklos. Ten ji rado 
dvi kitas skalbėjas, ir jos trise, įsibridusios iki kelių į vandenį, 
visą rytą skalbė ir liežuvavo. Chuana pabaigė pirmoji ir nu- 
ėjo Antonijos. Dabar saulė spigino stačiai į pakaušį, ir gatvėse, 
nužertose akinančiai ryškios šviesos, knibždėjo žmonės — ir 
vietiniai, ir atvykę. Aikštėje Antonijos nebuvo, nei Chasintas, 
nei elgetos jos nematė, ir Chuana Baura, čia niūktelėdama asi- 
lą, čia pasitrindama strėnas, sugrįžo į Galjinaserą. Pradėjo 
džiaustyti skalbinius, tačiau bedirbant jai pasidarė silpna, tada 
ji nuėjo į trobą ir parvirto ant šiaudų čiužinio. Kai atsimerkė, 
jau biro smėlis. Murmėdama kažką panosėje, išpuolė į kiemą. 
Skalbiniai kai kur jau buvo susitepę. Ji ištempė viršum virvelių 
kiltinį tentą, baigė kabinti skalbinius, sugrįžo į vidų ir, pasirau- 
susi po čiužinių, išsiėmė vaistų. Suvilgiusi skudurėlį skystimu 
iš buteliuko, pasikėlė sijoną ir išsitrynė juo šonus ir pilvą. Vais- 
tai dvokė šlapimu ir vėmalais; Chuana, užsiėmusi nosį, palau- 
kė, kol oda išdžius. Tada pasitaisė valgyti, ir, jai bevalgant, 
kažkas pasibeldė į duris. Tai buvo ne Antonija, o viena tarnai- 
tė su pintine skalbinių. Jodvi pasišnekėjo, stovėdamos tarp- 
duryje. Tyliai biro smėlis; smiltelių nebuvo matyti, bet jos lyg 
voro letenėlės kuteno veidą ir rankas. Chuana skundėsi, kaip 
ją laužo, kokie prasti šitie vaistai, o tarnaitė piktinosi — tegu 
jis duoda tau kitų arba grąžina pinigus. Netrukus viešnia nu- 
ėjo, glaustydamasi prie sienų, slapstydamasi po pastogėmis nuo 
smėlio lietaus. Sėdėdama ant čiužinio, Baura šnekėjo pati su 
savim — sekmadienį nueisiu į tavo rančą, manai, aš sena, tai 
mane maustysi? Nuo tavo vaistų jokios naudos, sukčiau, jėgų 

neturiu, o kaip gelia strėnas. Po to ji prigulė, o kai pramerkė 
akis, jau buvo sutemę. Uždegė žvakę. Antonijos nėra. Chuana 
išėjo į kiemą, asilas ėmė karpyti ausimis ir subliovė. Ji pasi- 
griebė antklodę ir jau gatvėje užsimetė ją ant pečių. Buvo 
tamsu, nors į akį durk, Galjinaseros languose spingsėjo žva- 
kės, lempos, švietė žaidai. Ji greitai, kone bėgte bėgo, plaukai 
išsitaršė, ir palei turgavietę kažkas leptelėjo jai iš paskos — 
nei pridurt, nei atimt — tikra šmėkla. Tu pataisysi man dar ki- 
tokių vaistų, kad mane išvien neimtų miegas, o ne, grąžink pi- 
nigus,— bambėjo sau jinai. Aikštėje buvo mažai žmonių. Ji 
visų klausinėjo, ar nematė kur An:onijos, bet niekas nebuvo 
regėjęs. Smėlis dabar krito tirštas, mirguliavo prieš akis, ir 
Chuana prisidengė burną ir nosį. Ji apibėgo daug gatvių, bel- 
dėsi į daugelį durų, gal dvidešimtį kartų vis to paties klausi- 
nėjo ir, kai sugrįžo į Plasą de Armas, jau vos kėblino, įsitver- 
dama į sienas. Ten sėdėjo ant suoliuko ir kalbėjosi du vyrai 
šiaudinėmis skrybėlėmis. Ji paklausė, kur Antonija, o daktaras 
Pedras Sevaljosas — labas vakaras, donja Chuana, ką jūs vei- 
kiat gatvėje tokiu metu? Ir antrasis, sprendžiant iš tarsenos, 
ne vietinis, — na ir verčia smėlį, ko gero, kiaušą gali pramušti. 
Daktaras Sevaljosas nusiėmė skrybėlę, padavė ją Chuanai, ir ji 
užsidėjo ją; skrybėlė buvo didelė, sutilpo net ausys. Daktaras 
pesekė — ji negali kalbėti iš nuovargio, pasėdėkit valandžiu- 
kę, donja Chuana, papasakokit mums, kas pasidarė, o ji — kur 
An'conija. Vyrai pasižiūrėjo į vienas kitą, ir nepažįstamasis ta- 
rė — reikia parves:i ją namo, o daktaras — taip, aš žinau, kur ji 
gyvena, ji iš Galjinaseros. Juodu paėmė ją už parankių ir nu- 
tempė beveik nešte, o ji vis šnabždėjo iš po skrybėlės — ar 
nematė jie Antonijos, tos neregės? — o daktaras Sevaljosas — 
nusiraminkit, donja Chuana, tuoj pareisim, ir tada jūs mums 
viską apsakysit, o antrasis — kuo ji taip dvokia, ir daktaras 
Sevaljosas — išsitepė šundaktario smarvėm, vargšė senutė. 


CHULIJAS REATEGIS nusišluosto kaktą ir atsisuka į vertė- 
ją — išversk jam, jis pasikėsino į valdžios atstovą, tas jam bran- 
giai atsieis. Miškas gulte užgulęs Urakusos lūšnas, suręstas ant 
polių ir susigrūdusias viena prie kitos mažoje trikampėje lau- 
kymėje, o viršum smailių stogų siūbuoja šakos ir lianos. Vertė- 
jas mauroja ir mosikuoja rankomis, Chumas įdėmiai klauso. 

Lūšnų kokios dvi dešimtys, ir jos visos vienodos: stogai iš jari- 
nų, sienos iš čiontų žalgų, surištų lianomis, vietoj kopėtėlių — 
rąstai su iškapotomis pakopomis. Du kareiviai šnekučiuoja prie- 
šais lūšną, į kurią ką tik buvo suvaryti urakusai, kiti stato pa- 
lapines netoli raguvos, kapitonas Kiroga ginasi nuo moskitų, 
o mergytė stovi ramiai šalia kapra!o Delgado. Jos akys šviesios, 
pabrinkę speneliai. Dabar kalba Chumas, pro jo violetinės lū- 
pas veržiasi šaižūs garsai, jis nuo!'at spiaudo; Chulijas Reategis 
pasitraukia į šalį, kad neapiaškytų jo seilėmis, vertėjas —- 
kapralas vogė, tikriau sakant, norėjo vogti, ir jie gerokai jį ap- 
kūlę, o paskui jis išvyko, sako, daugiau niekad taip nedarys, 
ir išvyko, sako, jam davė kanoją, jo, Chumo, nuosavą kanoją, 
o locmanas pabėgo, sako, įšoko į vandenį, senjore. Kapralas 
Delgadas žengia žingsnį prie Chumo — meluoji. Kapitonas Ki- 
roga ranka suturi jį. Chumas viską meluoja, senjore, juk jis 
važiavo pas savo šeimą į Bagvą, argi jis būtų gaišavęs dėl to- 
kio nieko; ką jis galėjo iš jų vogti, net jei būtų norėjęs, ponas 
kapitone, argi jis nemato, koks skurdus kaimelis Urakusa? 
O kapitonas — bet tąsyk, išeina, jie naujoko neužmušė. Teisy- 
bė, ar ne, kad jis įšoko į Maranjoną? Matai, jeigu jis gyvas, 
po šimts velnių, išeina, jis dezertyras, o kapralas sukryžiuoja 
du pirštus ir juos pabučiuoja — jį nudobė, ponas kapitone, 
o kai jie kalba apie vagystę, — biauriai meluoja. Jie šiek tiek 
pasirausė tarp rakandų — ieškojo tų vaistų nuo moskitų, ku- 
riuos jis kapitonui minėjo, o jie surišo jį ir sumušė, ir tarną 
taip pat, o locmaną, galimas daiktas, nugalabijo ir užkasė, kad 
niekas nė nerastų, ponas kapitone. Chulijas Reategis šypsosi 
mergytei, 0 ji dėbčioja į jį. Iš baimės? Iš smalsumo? Ji persi- 
rišusi raištį per klubus, kokį nešioja agvarunai; nei ant veido, 
nei ant rankų neturi jokių papuošalų, tik prie kulkšnių pririšti 
du mažučiai moliūgai; vešlūs pridulkėję plaukai lengvai pasi- 
supa, kai ji pasuka galvą. O Chulijas Reategis — kodėl jis 
neprekiavo su Pedru Eskabinu? Kodėl šiemet jis nepardavė jam 
kaučiuko, kaip parduodavo anksčiau? Tegu išverčia tai, ir ver- 
tėjas burbuliuoja ir skėtrioja, Chumas klauso, sunėręs rankas 
ant krūtinės, gubernatorius mojasi pirštu mergytę, ji atsuka 
jam nugarą, ir vertėjas — senjore, jis sako, Eskabinas velnias, 
tegu nešdinasi sau, nei Urakusa, nei Čikajisas niekad daugiau 
su juo neprekiaus, nė vienas agvarunų kaimas neprekiaus su 

tuo šeimininku, todėl kad jis apgavikas, sėnjore. Chulijas Rea- 
tegis, vis žiūrėdamas į mergytę, švelniai — ką gi urakusai da- 
rys iš kaučiuko, kurio jie nenori parduoti šeimininkui Eskabi- 
nui? Ir kur jie dės odas? Išversk. Vertėjas ir Chumas mauroja, 
urzgia, spiaudo, mosikuoja rankomis, ir dabar Reategis stebi 
juos, kiek palinkęs prie Chumo, o mergaitė, žingtelėjusi į prie- 
kį, įsispoksojo Chumui į kaktą — žaizda patinusi, bet kraujas 
jau nebėga; kasikui žemiau dešinės akies — didžiulė mėlynė. Ir 
Chulijas Reategis — kooperatyvas? Šito žodžio agvarunų kal- 
boje nėra, sūneli, negi jis pasakė — kooperatyvas? O vertė- 
jas — jis pasakė ispaniškai, senjore, ir kapitonas Kiroga — taip, 
jis girdėjo. Kas čia per istorija, senjore Reategi? Kodėl jie 
nenori daugiau prekiauti su Eskabinu? Kaip čia jiems dingte- 
lėjo į galvą vežti kaučiuką į Ikitosą, jeigu jie iki šiol nė su- 
pratimo neturėjo, kas tasai Ikitosas. Chulijas Reategis sutrikęs 
nusiima šalmą, susiglosto plaukus, žiūri į kapitoną — dešimtį 
metų, kapitone, Pedras Eskabinas atveždavo jiems medžiagos, 
šautuvų, peilių, ko tik reikia, kad jie galėtų eiti į girią rinkti 
kaučiuko. Po to Eskabinas sugrįždavo, jie atiduodavo kaučiu- 
ką jam, o jis apmokėdavo jiems medžiagomis, produktais ir 
kitomis prekėmis, kurių jiems reikėjo. O šiais metais jie taip 
pat paėmė avanso, bet vis tiek nenorėjo nieko jam parduoti. 
Va ir visa istorija, kapitone. Prieina kareiviai, pastatę palapi- 
nes, ir vienas jų, ištiesęs ranką, paima už peties mergytę, toji 
atšoka, ir moliūgai jai prie kulkšnių talanduoja kaip kokie 
barškučiai, o kapitonas — aha, imk jais ir pasitikėk, jis gerai 
nesupratęs, nieko sau darbelis, ir dar girk tu juos, sumušė 
kariškį, apgavo civilį, nebūtų naujiena, jeigu iš tikro būtų nu- 
daigoję naujoką, o gubernatorius — laikykit ją, dar paspruks. 
Trys kareiviai gaudo vikrią kaip vijurkas mergaitę. Jie sugau- 
na ją vidury laukymės, atsiveda prie gubernatoriaus, ir tas pa- 
glosto jai skruostą — šitos mergaičiukės guvus žvilgsnis, ji turi 
gracijos, jūs nepastebit, kapitone? Gaila, kad vargšelė auga tarp 
šitų žmonių, ir karininkas — iš tikrųjų, donai Chulijau, o aku- 
tės jos kokios žalios? Čia jo duktė? Paklausk jį, o kapitonas — 
ir gana grakšti, ne tokia, kaip visi šitie vaikiūkščiai, išpampu- 
siais pilvais,— baisu, kiek jie suryja visokių parazitų, ir kapra- 
las Robertas Delgadas — mažutė, bet žvalutė, priimsim į kuopą, 
ponas kapitone, ir kareiviai kvatoja. Čia jo duktė? O vertėjas, 
ne, senjore, ji gimusi Pate Vačiane, ir Chulijas Reategis pasi- 

šaukia du kareivius — tegu jie nuveda ją prie palapinės ir pa- 
saugoja, tik tegu neskriaudžia. Vienas kareivių ima mergytę už 
rankos, ir ji nesipriešindama eina su kareiviu. Chulijas Reate- 
gis pasisuka į kapitoną, kuris vėl kovoja su nematomais, tur 
būt, įsivaizduojamais sparnuotais priešais — čia lankėsi kažko- 
kie subjektai, pasivadinę mokytojais, kapitone. Jie prasibrovė 
į gentis lyg ir mokyti pagonis ispanų kalbos, ir štai kas iš to 
išėjo — sumušamas kapralas, nusmukdomas Pedras Eskabinas. 
Ar pagalvoja kapitonas, kas atsitiktų, jei visi pagonys susigal- 
votų apstatyti šeimininkus, kurie įduoda jiems rankpinigių? Ka- 
pitonas, lyg kažką rimtai sumanęs, pasikaso pasmakrę — eko- 
nominė katastrofa? Gubernatorius linkteli — visokio plauko val- 
katos tik nemalonumų pridaro. kapitone. Kažkada čia atsibastė 
grupelė užsieniečių, anglų, tariama botanikų ekspedicija; jie 
lankėsi selvoje ir išsivežė kaučiukmedžio sėklų, o vieną gražią 
dieną pasaulį užplūdo kaučiukas iš anglų kolonijų, kuris buvo 
pigesnis už perujietiškajį ir braziliškajį; tai tikra pragaištis 
Amazonijai, kapitone, o šis — ar teisybė, senjore Reategi, kad 
į Ikitosą atvažiuoja operos ir kad kaučiuko pirkliai prisidega 
cigarus banknotais? Chulijas Reategis šypsosi — jo tėvas laikęs 
specialų virėją savo šunims, tik pamanykit, ir kapitonas juokia- 
si, ir kareiviai juokiasi, tiktai Chumas rimtas, jis ir toliau stovi, 
susikryžiavęs rankas ant krūtinės, retkarčiais dirstelėdamas 
į lūšną, kur kareiviai suvarė urakusus, o Chulijas Reategis atsi- 
dūsta — anais laikais dirbome mažai ir uždirbome daug, o da- 
bar tenka prakaitu ir krauju pelnytis duonos kąsnį, dar reikia 
kariauti su šitais žmonėmis ir spręsti paikas problemas. Kapito- 
nas, dabar jau visai rimtas, — taip, donai Chulijau, sunku gy- 
venti čia, Amazonijoj, ir Reategis, akies mirksniu pakeitęs to- 
ną, griežtu balsu vertėjui — agvarunai negali pardavinėti kau- 
čiuko Ikitose, jie privalo tesėti savo pažadus; tie žmonės, kurie 
lankėsi čia, apgavo juos, ir tegu jie užmiršta visas tas kvai- 
lystes, kaip kooperatyvai ir sukčiavimas. Šeimininkas Eskabinas 
vėl atvyks, ir tegul jie prekiauja su juo, kaip visada, išversk 
viską, ką sakė, o vertėjas — labai skubėjot, senjore, pakartokit 
lėčiau, o kapitonas — tau ir taip aiškiai pasakyta, nėra čia 
ko kvailinti kitų. Vertėjas mauroja ir skėsčioja rankomis, Chu- 
mas klauso, lengvas vėjelis šiušena medžių lapus, kažkas gar- 
siai nusijuokia — mergytė žaidžia su kareiviu priešais palapi- 
nes. Kapitonui pasibaigė kantrybė — kiek laiko dar čia tas tę- 

sis? — purto, paėmęs už peties Chumą,—ir nė šį kartą nesu- 
prato? Negi jis šaiposi iš jų? Chumas pakelia galvą, sveikąja 
akimi stačiokiškai žvelgia į gubernatorių, rodo į jį ranka, mau- 
roja, ir Chulijas Reategis — ką jis čia sakė? O vertėjas — 2 
kia, senjore, sako, tu velnias, senjore. 


KORIDORIUS BUVO tuščias, tik iš salės sklido triukšmas. 
Lemputė palubėje buvo apsukta žydru celofanu ir švietė blan- 
kia lyg priešaušrio šviesa išblukusius sienų apmušalus ir kele- 
rias vienodas duris. Chosefinas priėjo prie pirmųjų ir įsiklausė, 
paskui prie antrųjų, prie trečiųjų išgirdo kažką sunkiai šniokš- 
tuojant ir girgždant lovą, krumpliais pasibeldė į duris, ir viduj 
atsiliepė Laukinė — ko reikia? — 0 tuoj po jos gargtelėjo nepa- 
žįistamas vyriškas balsas — ko reikia? Chosefinas slystelėjo 
į koridoriaus galą, kur buvo prietema, o ne brėkšma. Jis tru- 
putį palaukė patamsyje, ir štai subraškėjo užraktas, ir pro duris 
į Žydrą šviesą kyštelėjo juodas kaltūnas, o po delnu, pridėtu 
prie kaktos, sublizgėjo žalios akys. Chosefinas išlindo iš pakam- 
pės ir pamojo ranka. Po kelių minučių į koridorių išėjo vien 
marškinis vyriškis ir, kažką niūniuodamas, nulipo laiptais že- 
myn. Chosefinas įžengė į kambarį. Laukinė segiojosi geltoną 
palaidinukę. 

— Šį vakarą parvažiavo Lituma,— kapotu balsu, lyg įsaky- 
damas, tarė Chosefinas.— Jis apačioje, su broliais Leonais. 

Laukinė krūptelėjo, rankos lyg prilipo prie sagų. Tačiau ne- 
atsigręžė ir nepratarė nė žodžio. 

— Nebijok,— pasakė Chosefinas.— Jis tau nieko nedarys. Jis 
viską jau žino, ir jam nusispiaut. Lipsim žemyn? 

Ji nieko neatsakė ir toliau segiojosi palaidinukę, tik dabar 
neapsakomai lėtai, kažkaip nevikriai apgrabinėdama kiekvieną 
sagą, iki perkiša ją per kilpą, tarsi jos pirštai būtų nugrubę 
nuo šalčio. Laukinės veidą išpylė prakaitas, ir net palaidinukė 
kiaurai peršlapo — ant nugaros ir po pažastimis atsirado tamsūs 
lopai. Kambarėlis buvo mažutis, be langų, apšviestas tik vie- 
nos rausvos lemputės po pačiu gofruotos skardos stogu, kurį 
Chosefinas kone siekė galva. Laukinė apsisegė kremo spalvos 
sijoną, patampė kliūvantį užtrauką ir galų gale užtraukė. Cho- 
sefinas pasilenkė, pakėlė nuo aslos baltus batelius aukštais 
kulnais ir padavė juos Laukinei, 

— Tu visa suprakaitavai iš baimės, — pasakė jis.— Nusišluos- 
tyk veidą. Bijoti nėra ko. 

Jis nusisuko uždaryti durų, o kai vėl atsigręžė, ji nemirksė- 
dama spoksojo į jį prasižiojusi, o šnervės tirtėjo, tarytum jai 
būtų buvę sunku kvėpuoti, arba ji būtų staiga užuodusi baisią 
smarvę. 

— Jis geria? — paklausė ji pagaliau drebančiu balsu, įnir- 
tingai trindamasi lūpas servetėle. 

— Truputį — atsakė Chosefinas.— Atšventėm jo sugrįžimą 
su broliais Leonais. Jis parsivežė gero pisko iš Limos. 

Juodu išėjo. Laukinė koridoriumi žingsniavo iš lėto, prisilai- 
kydama sienos. 

— Nesinori tikėti, jog dar nespėjai priprasti prie kulniukų,— 
tarė Chosefinas.— O gal taip labai jaudiniesi? 

Ji neatsakė. Jos tiesios, storos lūpos buvo kietai sučiaup'os, 
veidas sustingęs ir dulsvai melsvoje šviesoje atrodė tarsi nu- 
lietas iš metalo. Juodu leidosi laiptais, ir jiems priešais iš apa- 
čios kilo tabako dūmai ir alkoholio tvaikas. Kai tik juodu žemai 
pamatė apytamsę, triukšmingą, sausakimšą salę, Laukinė sus:o- 
jo, persisvėrė per turėklą ir ėmė kažko ieškoti kamšatyje, ve- 
džiodama nuo vieno silueto prie kito plačiai atmerktas, karštli- 
giškai blizgančias akis. Chosefinas parodė į baro pusę. 

— Ana ten, palei bufetą, kur susidaužia. Tu nepažinsi jo, jis 
baisiai sumenkęs. Tarp arfininko ir brolių Leonų. Apsivilkęs 
žvilgančiu kostiumu. 

Laukinė tarsi suakmenėjo, konvulsiškai įsikibusi .į turėklus. 
Plaukai dengė jai pusę veido; krūtinė jos sunkiai kilnojosi,— 
alsavo ji nelygiai, švilpčiodama. Chosefinas paėmė jai už pa- 
rankės, ir juodu pasinėrė į patį šokančiųjų tirštumą, tarsi būtų 
patekę į. drumzlino vandens sūkurį. Jie brovėsi tarp susigrū- 
dusių kūnų, apgaubti slogių kvapų ir duslaus klegesio. Bolo 
būgnas ir lėkštės mušė korido taktą, o retkarčiais jiems pritarė 
Jaunojo Alechandro gitara, ir muzika tąsyk pasidarydavo me- 
lodingesnė, bet, kai stygos nutildavo, ji vėl iškrikdavo ir atro- 
dė tranki, kraupiai karinga. Pagaliau jie išsimalė iš šokių aikš- 
telės ir atsidūrė prie pat baro. Chosefinas paleido Laukinės 
ranką, Čiunga atsitiesė savo supamojoje kėdėje, keturios gal- 
vos pasisuko į juos, ir juodu sustojo. Broliai Leonai atrodė la- 
bai smagūs, dono Anselmo plaukai buvo susitaršę, o akiniai 
nuslinkę ant nosies, Lituma, nenuleisdamas nuo Laukinės akių, 

ėmė grabinėti ranka bufeto, kad galėtų pastatyti stiklą, o kita 
ranka nejučiomis susiglostė plaukus. Jo lūpos persikreipė, 
o burnos kampučiuose ištryško seilių purslai. Pagaliau jis uŽ- 
čiuopė bufetą, kita ranka pastūmė į šoną Beždžionę ir visu 
kūnu pasidavė į priekį, bet vos žengė žingsnį apkvaitusiom 
akim, susvirduliavo lyg išsisukęs kaukutis ir būtų parkritęs, jei 
nebūtų sugriebę broliai Leonai. Jis vis žiūrėjo į Laukinę, sun- 
kiai alsuodamas, tačiau jo veidas nė per krislą nepasikeitė, ir, 
kai žingtelėjo prie jos kartu su Chose ir Beždžione, kurie prilai- 
kė jį iš abiejų pusių, prisivertė šiaip-ne-taip nusišypsoti, lūpos 
gailiai prasiviepė ir suvirpėjo smakras, šlapias nuo putų ir 
seilių. Džiaugiuos tave išvydęs, gražuole, — ištarė jis, ir skaus- 
minga grimasa iškreipė visą jo veidą, iš mažų jo akučių dabar 
dvelkė gilus sielvartas,— ir aš džiaugiuos tave išvydusi, Litu- 
ma,— pasakė Laukinė,— džiaugiuos tave išvydęs, gražuole,— 
pakartojo jis svyruodamas. Broliai Leonai ir Chosefinas apsto- 
jo jį, ir staiga jo akys sublizgėjo, tarsi jam būtų dingtelėjusi 
išganinga mintis, ir Lituma pasviro prie Chosefino,— o drauge 
mielas! — krito jam į glėbį — kaip džiaugiuos tave išvydęs, bro- 
lau. Valandžiukę jis laikė apsikabinęs Chosefiną, murmėdamas 
kažką nesuprantama, kartais kimiai sumykdamas, bet atšlijęs 
išrodė ramesnis — akyse jau nebuvo tos nervinės įtampos, nuo 
veido dingo grimasa, ir dabar jis tikrai šypsojosi. Laukinė sto- 
vėjo, susidėjusi rankas ant pilvo, jos veidas vos kyšojo pro 
žvilgančių juodų plaukų sruogas. 

— Štai ir susitikom, gražuole, — šiek tiek užsikirsdamas, išta- 
rė Lituma, dar plačiau nusišypsojęs.— Eime, išgersim, reikia at- 
švęsti Mano sugrįžtuves, juk aš galinčius ketvirtasis. 

Laukinė žengė prie jo, krestelėjusi galvą, atmetė plaukus, ir 
jos akys sužibėjo lyg dvi žalios liepsnelės. Lituma apkabino ją 
per pečius ir privedė prie bufeto, pro kurį įžūliai juos apžiūri- 
nėjo blausios Čiungos akys. Donas Anselmas, nors ir pasitaisė 
akinius, neprimatydamas mataravo rankomis ore, o kada su- 
čiuopė Litumą ir Laukinę, švelniai kaip tėvas patapšnojo juod- 
viem per nugaras ir tarė tėviškai — va šitaip man patinka, 
jaunuoliai. 

— Susitikimų vakaras, brangusis donai Anselmai,— pasakė 
Lituma.— Va matot, kaip aš gerai čia elgiuosi. Pripilk mums 
po stiklą, Čiunga, ir sau prisipilk. 

Jis vietu mauku išienkė savo stiklą ir atsikvėpęs pastatė jį 
ant bufeto. Alus ir seilės nuo šlapio jo smakro lašnojo ant 
nešvarių, sumaigytų švarko atlapų. 

— Na ir širdis tavo, broleli — pasakė Beždžionė.— Grynas 
auksas! 

— „Siela, širdis ir gyvenimas", — tarė Lituma.— Aš noriu pa- 
klausyti šito valso, donai Anseimai. Būkit geri, pagriežkit jį, 
padarykit man tokią malonę. 

— Taip, taip, nepamirškit orkestro,— pasakė Čiunga.— Ana- 
va, žmonės jau nerimauja, reikalauja jūsų. 

— Leisk jam nors menką valandžiukę pabūti su mumis, Čiun- 
gita,— įtaigiu balsu pasakė Chose.— Tegu šitas didysis artistas 
išlenkia su mumis stiklelį kitą. 

Bet donas Anselmas jau buvo nusigręžęs, remdamasis į sie- 
ną, vilkdamas kojas, klusniai nupėslino į kampą, kur sėdėjo 
griežikai. Lituma vėl gėrė, vėl apkabinęs Laukinę per pečius, 
bet į ją nežiūrėdamas. 

— Auksine širdie! — tarė Beždžionė.— Užtraukim himną! 

Čiunga taip pat užsivertė stiklelį. Abejingu, blausiu, negyvu 
žvilgsniu ji stebėjo čia vienus, čia kitus, čia galinčių ir Lauki- 
nę, čia minią vyrų ir prostitučių, trepenančių šokių aikštelėje, 
poras, kopiančias laiptais aukštyn, svečių grupeles, susispietu- 
sias pakampėse. Chosefinas negėrė; atsirėmęs į bufetą, jis akies 
kraštu žiūrėjo į susidaužiančius broiius Leonus. Bet štai užgrie- 
žė visas orkestras — arfa, gitara, būgnas, lėkštės, ir per šokių 
aikštelę perbėgo virpulys. Litumos akys užsiplieskė. 

— „Siela, širdis ir gyvenimas.“ Ak, šitie valsai, kiek prisi- 
minimų jie sužadina. Eime pašoksim, gražuole. 

Nežiūrėdamas į Laukinę, jis nusitempė ją paskui save, ir juo- 
du dingo spūstyje tarp tamsių kūnų. Broliai Leonai į muzikos 
taktą plojo delnais ir dainavo. Čiunga dabar neatitraukė įdė- 
maus žvilgsnio nuo Chosefino, lyg norėdama užkrėsti jį savo 
begaliniu vangumu. 

— Kas per stebuklai, Čiungita,— tarė Chosefinas.— Tu geri. 

— Oi ir baisu tau,— pasakė Čiunga, ir jos akyse plykstelėjo 
pašaipos kibirkštėlė.— Kaip tu išsigandai, galinčiau. 

— Ko aš turiu bijoti, — tarė Chosefinas.— Dabar matai, ma- 
no žodis pildosi, nebuvo jokio skandalo. 

— Tu vos nemiršti iš baimės, — nenoromis nusijuokė Čiun- 
ga,— tavo balsas dreba, Choselinai. 

SERŽANTAS, nuleidęs nuogas kojas, sėdėjo poste ant prie- 
angio krašto, o aplink viskas lingavo,— šilto vėjo gūsiai švilp- 
dami lankstė medžius ant kalvų, kapironas Santa Marijos de 
Njeva aikštėje, lūšnos, ir tos tirtėjo ir svyravo. Miestukas sken- 
dėjo tamsoje, gvardiečiai knarkė, suvirtę nuogi po tinkleliais 
nuo moskitų. Seržantas užsidegė cigaretę, ir kai traukė pasku- 
tinį dūmą, Njevoje iš nendrių netikėtai išlindo valtis su kūgiš- 
ka palapine paskuigalyje, tykutėliai sliuogianti vandeniu. Rūko 
nebuvo, ir mėnesienoje iš posto aiškiai buvo matyti prieplau- 
ka. Iš valties iššoko maža žmogysta, prabėgo pro pakrantės 
stulpus aikštės link ir dingo tamsoje, tačiau netrukus pasirodė 
vėl, jau netoli posto, ir tada seržantas atpažino Lalitą iš jos 
energingos eisenos, vešlių plaukų, mėsingų klubų ir plačių jos 
tvirtų rankų mostų. Jis atsistojo ir ėmė laukti. 

— Labas vakaras, seržante,— pasakė Lalita.— Kaip gerai, kad 
jūs nemiegat. 

— Aš budžiu, senjora,— atsakė jis.— Labas vakaras. Prašom 
atleisti. 

— Kad su glaudėmis? — nusijuokė Lalita.— Nieko, čiunčiai 
vaikšto visai pliki. 

— Kada šitaip karšta, protingai ir daro, — pasakė seržantas, 
glausdamasis prie turėklų.— Tik va moskitai baigia užėsti, man 
visą kūną perši. 

Lalita stovėjo, kiek atmetusi galvą, ir lemputė prie durų švie- 
tė jos veidą, nubertą nudžiūvusių spuogelių, ir palaidus plau- 
kus, kurie plevėsavo ant pečių lyg ploniausio jagvos * pluošto 
skraistė. 

— Mes plaukiam į Patą Vačianą, į vardines, — tarė Lalita.— 
Reikia suspėti iki ryto, o neišsikrapštėm anksčiau. 

— Kas gali būti geriau, senjora,— tarė seržantas.— Išgerkit 
ten po stiklelį į mano sveikatą. 

— Mes ir vaikus pasiėmėm,— pasakė Lalita.— Tik Bonifasija 
nepanorėjo važiuot. Vis dar bijo žmonių, seržante. 

— Kokia kvaila mergina,— pasakė seržantas.— Juk čia taip 
retai pasitaiko proga pasilinksminti. 


———— 


* Jagva — tokia palmė. Iš jos pluošto pinamos skrybėlės, krep- 
šiai, virvės ir kt. 

— Mes išbūsim ten iki trečiadienio,— tarė Lalita.— Jeigu 
vargšelei ko prireiks, jūs padėsit? 

— Mielai, senjora,— pasakė seržantas.— Bet jūs gi matėt, vi- 
sus tris kartus, kai buvau jūsų namuose, ji net tarpdury ne- 
pasirodė. 

— Moterys labai kaprizingos, negi jūs dar nepastebėjot?— 
tarė Lalita.— Bet dabar, kai pasiliko viena, norom nenorom tu- 
rės pasirodyt. Užsukit pas ją rytoj. 

— Būtinai, senjora,— pasakė seržantas.— O žinot, kai pama- 
čiau valtį, pagalvojau, kad čia vaiduoklių laivas su giltinėmis 
rankioja naktibaldas. Anksčiau nebuvau prietaringas, bet pagy- 
venau čia ir apsikrėčiau nuo jūsų. 

Lalita persižegnojo ir mostelėjo, kad jis nutiltų. — kam ser- 
žantas šneka jai tokius daiktus, negi nemato, jog jie plauks 
nakčia? Tai, vadinasi, iki trečiadienio, sutarta, Adrianas per- 
ducdąs jam labų dienų. Jinai nubėgo, o seržantas dar pastovė- 
jo, žiūrėdamas į prieplauką, ir tik tada, kai mažutė žmogysta 
vėl prabėgo pro stulpus ir įšoko valtin, įėjo į vidų apsirengti. 
Bičiuli, tau taisomas guolis. Nejučiom įsiklausydamas, kaip ra- 
miai alsuoja gvardiečiai, jis apsivilko marškinius, užsimovė kel- 
nes, apsiavė batus, o valtis, ko gero, jau yrėsi link Maranjono 
tarp kanojų ir barkasų, ir, stovėdamas paskuigalyje, Adrianas 
Njevesas darbavosi irklu. Na ir papročiai šitų žmonių — ke- 
liauja su visu labu — ir namais, ir manta, kaip senelis Akili- 
nas, — ar iš tikro jis dvidešimt metų išplaukiojo upėmis? Subur- 
bė motoras, nustelbdamas savo gaudžiu ūžesiu nakties šlame- 
sius ir cikadų čirškimą, paskui burzgimas tolo, ir vėl miško 
byla užvaldė naktį. Seržantas vienais marškiniais su atraitoto- 
mis iki alkūnių rankovėmis, įsikandęs cigaretę, nulipo laipte- 
liais ir, dairydamasis į šalis, priėjo leitenanto trobele. Pro me- 
talinį tinklą, kuriuo buvo užtaisytas langas, jis išgirdo duslų 
alsavimą, bemaž knarkimą. Seržantas skubiai pasileido takeliu 
per krūmus, kabindamasis už šakų, laužydamas jaunus ūgius, 
badydamasis į dyglius. Kur-ne-kur ūkavo nežinomi nakties 
paukščiai, tamsoje švietė didžiųjų apuokų ir pelėdų akys, be 
paliovos įkyriai svirpė cikados, po kojomis šnarėjo sausi la- 
pai. Priėjęs Njeveso pirkią, seržantas apsidairė. Miestuką gau- 
bė balzganas rūkas, bet kalvos viršūnėje aiškiai buvo matyti 
misijos rezidencija šviesiomis sienomis ir cinkuotos skardos sto- 
gu, dunksojo koplyčios fasadas, į dangaus žydrynę stiebėsi 

aukštyn pilkas laibas bokštelis. Miškas, lyg siena apsiautęs 
Santa Mariją de Njeva, monotoniškai gaudė, lyg būtų be per- 
stojo žiovavęs. Didelėje baloje prie pat seržanto kojų knibždė- 
jo gličios dėlės. Jis pasilenkė, pasisėmė rieškučias vandens, su- 
sivilgė kaktą ir užlipo laipteliais. Pirkioje buvo tamsu, apker- 
pėję poliai dvokė, tačiau kitaip, negu miškas, atrodė, jog čia 
pat pūva kokios atmatos arba lavonas. Fermoje sulojo šuo. Gal 
būt, kaip tik dabar kas nors sekė seržantą nuo aukšto, gal būt, 
pastogėje, kur jis išgirdo kažkokį tylų krebždėjimą, žybtelėjo 
moters akys, o ne jonvabaliai? Mangačis jisai ar ne mangačis? 
Kur dėjosi jo drąsa? Jis pirštų galais apstypinėjo terasą, žval- 
gydamasis į šalis. Šuo vis skalijo. Langas buvo užtrauktas užuo- 
laida, iš tamsios durų angos sklido gaižus tvaikas. 

— Donai Adrianai, čia aš, seržantas, — šūktelėjo jis.— Atsi- 
prašau, kad jus žadinu. 

Viduje kažkas subrazdėjo, ar, gal būt, neaiškiai atsiliepė, ir 
vėl stojo tyla. Seržantas priėjo prie slenksčio ir užsidegė elekt- 
rinį žibintuvėlį Geltonas apskritas mėnuliukas krūpčiodamas 
klydinėjo tarp sustatytų ąsočių, supiltų kukurūzų, apšvietė puo- 
dus, kibirą su vandeniu. Donai Adrianai, jūs čia? Man reikia 
pasikalbėti su jumis, bumbėjo seržantas, o blyškus mėnuliukas 
kilo siena, nušviesdamas lentynas, pridėtas stiklainių su kon- 
servais, slydinėjo asla, nekantriai peršokdamas nuo išblėsusios 
gorės prie irklo, nuo krūvos antklodžių prie virvių pundo, ir 
staiga aptiko moters galvą, rankas, kelius, — labas vakaras, ar 
dono Adriano nėra namie? Ji gulėjo, įsikniaubusi į sulenktą 
per alkūnę ranką ir parietusi kojas. Blankios šviesos skritulė- 
lis virpėjo, apsistojęs ant jos šlaunų. Kodėl ji apsimeta mie- 
ganti? Seržantas kalba su ja, o ji neatsako, jis priėjo arčiau, 
o ji dar labiau paslėpė veidą, — kodėl, seniorita? Oda 
jos buvo šviesi kaip kišeninio mėnulio diskas, slankio- 
jantis ja; visą jos kūną nuo pečių iki pat kelių dengė 
rusvai gelsvas itipakas. Seržantas moka apsieiti su žmonėmis, 
kodėl jinai jo bijo, argi jis vagis? Jisai persibraukė ranka per 
kaktą, ir mėnulis ėmė šokinėti lyg patrakęs, moters siluetas 
dingo tamsoje, bet štai -vėl geltonas šviesos diskas užtiko jos 
pėdas, kulkšnis. Ji gulėjo vis ta pačia poza, tačiau dabar dre- 
bėjo, lyg drugio krečiama. Jis ne plėšikas, tegul ji nieko bloga 
negalvoja, juk jisai seržantas, ne bet kas, jis gauna algą, turi 
ką valgyti ir kur gyventi, jam kito gero nereikia, ir ne palie- 

gėlis jis koks. Kodėl gi šitaip, sėnjorita? Tegu ji atsikelia, jis 
nori tik pasikalbėti su ja, geriau susipažinti, taip? Jis žengė 
dar porą žingsnių ir pritūpė ant pirštų galų. Ji liovėsi drebė- 
jusi, visa pastiro, užgniaužė kvapą,— na, kodėl jinai jo „bijo, — 
seržantas atsargiai ištiesė ranką, — na, na, nereikia baimintis, 
gražuole, — pirštų galiukais palietė šiurkščius plaukus ir — 
žnegtelėjo ant aslos, gavęs netikėtą smūgį, tartum jį būtų par- 
trenkusi, staigiai atsitiesdama, spyruoklė. Žibintuvėliui vėl su- 
švitus, tarpduryje akimirką šmėkštelėjo moters siluetas, ir te- 
rasoje sugirgždėjo grindys. Seržantas išbėgo paskui. Ji stovėjo 
kitame verandos krašte, persisvėrusi per turėklą ir kaip išpro- 
tėjusi purtė galvą. Ką tu, gražuole, nepulk į upę, — seržantas 
paslydo, — ak, velnias! — bet nepargriuvo,— ko tu išsigandai, 
gražuole,— o ji vis blaškėsi palei turėklą lyg drugelis ties lem- 
pos stiklu. Ji nešoko į upę ir nieko jam neatsakė, bet, kai jis 
sugriebė ją už pečių, atsisuko ir kaip tigrė puolė jį. Pertvara 
ir turėklas supoškėjo,— ko tu draskaisi, gražuole? — ir tas braš- 
kėjimas nustelbė sunkų jųdviejų šnopštimą,— ko kandžiojie- 
si? — ir duslų moters balsą. Seržantas visas apsipylė prakaitu, 
ir tarsi karštos bangos jį glamonėjo drėgnas miško alsavimas. 
Vis dėlto jis sugriebė jos rankas, visu kūnu prispaudė ją prie 
sienos ir staiga parmetė ant grindų ir pats pargriuvo šalia 
jos, — ar nesusimušei, kvailute? Dabar ji vos pajėgė gintis, ta- 
čiau unkštė ir stenėjo vis garsiau, 0 seržantas įsiaudrinęs pa- 
guldė ją po savim, murmėdamas pro dantis, — gražuole, gra- 
žuole, va matai, mergužėle. Jis norėjęs tik pasikalbėti su ja, 
o ji, piktadarė, uždegė jį, ir jos kūnas jau suglebo po seržanto 
kūnu. Ji dar krusielėjo, kai jis plėšė nuo jos itipaką, ir nurimo, 
o jis glamonėjo jos drėgnus pečius, krūtis, klubus — gražuole, ji 
išvariusi jį iš proto, jis svajojęs apie ją iš pirmos dienos, kodėl 
jinai pabėgusi, kvailutė, negi jai pačiai nesinori? Ji dar kart- 
kartėmis gaikšteldavo, bet jau nesipriešino, gulėjo abejinga ir 
rami, ar, geriau pasakius, suglebusi ir rami, tik laikė atkakliai 
suglaudusi šlaunis, — kvailute, gražuole mano, kodėl tu šitaip, 
na, apkabink mane,— ir seržantas įsisiurbė į jos sučiauptas lū- 
pas, ir visas jo kūnas krūpčiojo, čia pakildamas, čia nusileisda- 
mas, — gražuole, praverk lūputes, nebūk pikčiurna, kodėl tu 
nenori, ką aš tau padarysiu, praskėsk gi kojas, va šitaip, aš 
svajojau apie tave iš pirmos dienos. Paskui seržantas nurimo, 
atsiplėšė nuo sučiauptų jos lūpų ir, sunkiai alsuodamas, nuvirto 

Aukštielninkas. Kai jis prasimerkė, patamisyje švietė du žali 
žiburėliai,— ji stovėjo, žiūrėdama į jį be pagiežos ar priešiš- 
kumo, kažkaip ramiai nustebusi. Seržantas atsistojo, pasirėmęs 
į turėklą, ištiesė jai ranką, ir ji leido jam paglostyti savo plau- 
kus, veidą, — kokia kvailutė, ko ji šitaip spyrėsi, ji stačiai nu- 
kamavo jį, — ir jis stipriai priglaudė ją prie savęs, apkabino 
ir pabučiavo. Ji nesipriešino, ir po valandžiukės jos rankos ne- 
drąsiai palietė seržanto nugarą, ir ji apkabino jį švelniai, tar- 
tum nuilsusi,— sakyk, gražuole, ar tu niekad iki šiol šitaip ne- 
mylėjai vyro? Ji kiek atsilošė, pasistiebė ir prikišo lūpas ser- 
žantui prie ausies — ne, mielasis, iki šiol nemylėjau. 


— MES BUVOME Apagos upėje, ir vambisai aptiko pėdsa- 
kus, — tarė Fusija.— Ir aš leidausi tų šunų apmulkinamas. Niek- 
šai įkalbėjo — reikia juos pasivyti, jie tikriausiai gabena kau- 
čiuką, keliauja atiduoti tą, kur surinko šiais metais. Aš paklau- 
siau, ir Mes patraukėm jų pėdomis, tačiau tiems šunims rūpėjo 
ne kaučiukas, o muštynės. 

— Visi žino, kas per vieni tie vambisai, — pasakė Akilinas.— 
Tu jau turėjai juos permanyti, Fusija. Taip ir susitikot su šap- 
Iais? 

— Taip, prie Pusagos,— tarė Fusija.— Jie neturėjo nė gumu- 
lėlio kaučiuko ir, iki mes išlipome, suspėjo užmušti vieną vam- 
bisą. Kiti įtūžo, ir mes negalėjome jų sulaikyti. Tu neįsivaiz- 
duoji, kas pasidarė, Akilinai. 

— Puikiai įsivaizduoju, jie surengė baisias skerdynes, — pa- 
sakė Akilinas.— Vambisai patys kerštingiausi iš visų pagonių. 
Daug jie ten jų išgalabijo? 

— Ne, kone visi šaprai suspėjo pasprukt į mišką, — tarė Fu- 
sija. — Mes sugavome tik dvi moteriškes. Vienai nupiovėm 
galvą, o kitą tu pažįsti. Bet man nelengva buvo parsigabenti 
ją į salą. Teko išsitraukti revolverį, — jie ir ją norėjo nudobti. 
Va taip ir prasidėjo istorija su šapre, seniuk. 

Parplaukė du vambisai? Lalita nubėgo į kaimelį, o Akili- 
nas — pridurmui. Moterys raudojo ir ūbavo — vieną užmušė 
Pusagoje, šeimininke, šaprai nušovė užnuodyta strėle. O kur 
šeimininkas ir kiti? Jiems nieko neatsitiko, parplauks vėliau, 
iš lėto varosi — gabenasi daug turto, kurio prisigrobė agvaru- 
nų kaime prie Apagos. Lalita negrįžo į lūšną, pasiliko prie lu- 

punų ir ilgai žiūrėjo į ežerą, į upės žiotis, iš kur turėjo išlįsti 
valtys. Bet jai nusibodo laukti, ir ji tuo metu apėjo salą, 
o Akilinas vis sekė iš paskos. Juodu apsuko vėžlių kūdrą, tris 
baltųjų lūšnas, vambisų kaimelį. Pagonys jau nebebijojo lupu- 
nų — gyveno tarp jų, stačiai trindavosi į jas. Žuvusiojo gimi- 
nės vis verkė ir raičiojosi žemėje. Akilinas nubėgo pas senutes, 
pinančias ungurabio * lapus. Reikia perdengti stogą, kalbėjo 
jos, kitaip užeis lietūs ir mus užtvindys. 

— Kiek metų galėjo turėti ta šaprė, kada tu parsigabenai 
ią į salą? — paklausė Akilinas. 

— Cal dvylika, ji dar buvo visai vaikas, — pasakė Fusija.— 
Ir nekalta, Akilinai, niekas dar nebuvo prie jos prisilietęs. Ir 
elgėsi ji ne kaip kokia karvė, glamonėjama ir pati imdavo gla- 
-monėti, glaustėsi prie manęs kaip šunytis. 

— Vargšė Lalita,— tarė Akilinas.— Rodos, matau, kaip ištįso 
jos veidas, kada pamatė tave su mergiūkšte, Fusija. 

— Neužjausk šitos kalės, — pasakė Fusija.— Aš tik gailiuosi, 
jog per mažai prikamavau tą nedėkingą kalę. 

Jie žiaurūs, kraugeriai? Gal būt, bet Akilinui jie buvo geri. 
Jie išmokė jį daryti strėles, žeberklus, leido jam žaisti su laz- 
domis, iš kurių jie paskui išsitekindavo pukunas **, tegu jų 
širdis ir nelinksta prie kai ko, argi jie nepasistatę trobas, ne- 
apsisėję lopinėlius žemės, neprisiaudę antklodžių? O ar jie ne- 
atveždavo maisto, kai donui Akilinui baigdavosi konservai? 
Ir Fusija šnekėdavo — gerai, kad jie pagonys ir jiems tik muš- 
tynės, kerštas galvoje, jeigu tektų dalytis su jais pelną, mažai 
mums kas liktų, o Lalita — jei mes kada praturtėsim, Fusija, už 
tai bus ačiū tik vambisams. 

— Kai buvau jaunas vyrukas, Mojobamboje susirinkdavom 
visa šutve ir tykodavom lamisčių moterų, — tarė Akilinas.— Kai 
tiktai kuri paėjėdavo kiek į šalį, mes visi urmu apipuldavom, 
nežiūrėdami, ar jauna ji, ar sena, daili ar pelėda. Bet su krikš- 
čione visai kas kita, negu su čiunče. 

— Su šita dariau ne teip, kaip su kitom, seniuk,— tarė Fu- 
sija.— Man patiko ne tik pagulėti su ja, bet ir pasivartyt hama- 
ke, ir pajuokinti ją. Ir aš gailėjausi, kad nemoku šaprų kalbos, 
tada būtume galėję ir pasišnekėti. 

* Ungurabis—tokia palmė. Peru kaimuose ungurabio lapais 
dengiamos trobos. 


** Pukuna — Pietų Amerikos indėnų ginklas — medinis vamzde- 
lis, iš kurio išpužiama maža strėlė, paprastai iš:epta kurarės nuodais. 

— Po šimts velnių, Fusija, tu šypsaisi. — pasakė Akilinas.— 
Prisimeni tą mergiščią ir pralinksmėji. Ką tu būtum jai sakęs? 

— Daug ką,— tarė Fusija.— Kuo tu vardu, gulk aukštielnin- 
ka, pasijuok dar. Arba kad ji būtų paklausinėjusi, kaip iki 
šiol man klostėsi gyvenimas, o aš būčiau jai pasakojęs. 

— Oho,— pasakė Akilinas.— Vadinasi, tu įsimylėjai tą mažą 
čiunčę. 

Iš pradžių galėjai pamanyti, kad moterys jos nė nepas:ebi, 
kad šioms ji tuščia vieta. Lalita praeidavo pro šalį, o jos bruk- 
davo sau čiambiras ir net galvų nepakeldavo. Paskui jos pra- 
dėjo atsigręžti, juokauti su ja, bet neatsakinėdavo, kada jinai jas 
užkalbindavo, ir ji suko sau galvą — ar moterys nesuprania 
jos? Arba joms Fusija yra uždraudęs su ja kalbėti? Bet jos 
žaisdavo su Akilinu, o kartą nei iš šio, nei iš to viena vambisė 
šoko juodviem iš paskos ir pasivijusi užmovė Akilinui ant 
kaklo grūdų ir kriauklelių karolius, — tai buvo ta pati vambisė, 
kuri netikėtai dingo, nė su viena neatsisveikinusi, ir niekad 
nesugrįžo. Fusija kalbėjo — čia tai jau nėra blogiau, kada pa- 
nori, atvažiuoja, kai susigalvoja, išvažiuoja, o po kelių mėne- 
sių sugrįžta lyg niekur nieko, dieve neduok susidėti su tais 
pagonimis, Lalita. 

— Vargšelė kaip siaubo bijojo jų, kada prieidavo vambisas, 
ji puldavo prie kojų ir, visa drebėdama, kabindavosi į mane. 
Vambisai jai buvo baisesni už patį velnią, seniuk. 


— Gal būt, moteris, kurią jie nužudė Pusagoje, buvo jos 
motina,— pasakė Akilinas.— Ir, be to, visi pagonys nekenčia 
vambisų. Ir visai nenuostabu — jie išdidūs, visus niekina, ir nėra 
kitos tokios galvažudžių genties. 

— O man atrodo, jie geresni už kitus,— tarė Fusija— Ne 
vien dėl to, kad jie man padeda. Mane žavi jų būdas. Ar esi 
kada matęs, kad vambisas eitų už tarną arba peoną? Jie nesi- 
duoda krikščionių išnaudojami. Jie mėgsta tik medžioti ir ka- 
riauti. 

— Todėl krikščionys juos ir išmuš iki vieno, net veislei ne- 
paliks, — pasakė Akilinas.— Bet tu, rodos, juos išnaudojai kaip 
tinkamas, Fusija. Jie plėšikavo po Moroną, Pastasą ir Santja- 
gą, o tu iš to pelneisi. 

— Aš rėmiau juos šautuvais ir gabenau ten, kur gyveno jų 
priešąi, — tarė Fusija.— Jie matė, kad aš jiems ne šeimininkas, 

o sąjungininkas. Ką jie dabax darys tai šaprei? Tikriausiai jau 
atėmė ją iš Pantačios? 

Nužudytojo giminės vis dar raudojo ir badė sau kūnus dyg- 
liais — kad palengvėtų, šeimininke, kartu su blogu krauju iš- 
eina sielvartai ir kančios, o Lalita — gal iš tikro, kada ją už- 
grius bėdos, ji pabandys. Ir staiga vyrai ir moterys pakilo 
ir nubėgo prie skardžio. Jie korėsi į lupunas, rodė į ežerą. 
Parplaukia? Taip, pratakos žiotyse pasirodė kanoja — pirmuti- 
nė, Fusija, su daug gėrybių, o už jos antra — Pantačia, Chu- 
mas, dar su kroviniais, vambisai ir locmanas Njevesas. Ir Lali- 
ta -— žiūrėkit, Akilinai, kiek kaučiuko, niekada dar tiek nema- 
tėm, ačiū dievui, greit jie praturtės ir išvyks į Ekvadorą, o Aki- 
linas spiegė iš džiaugsmo — supratai? — tik gaila vambiso, kur 
užmušė. 

— Jis liko be moters ir be šeimininko,— tarė Fusija.— Be 
abejo, visur ieško manęs vargšelis ir verkia, širdį skauda. 

— Pantačios nėra ko gailėti — pasakė Akilinas.— Jis žuvęs 
žmogus — visai pakvaišo nuo tų savo žolių. Tur būt, nė neap- 
sižiūrėjo, kad tavęs nebėr. Kai aš paskutinį kartą atplaukiau 
į salą, jis manęs net nepažino. 

— O kaip tu manai, kas mane maitino, kai tie biaurybės iš- 
sinešdino? — tarė Fusija.— Jis gamino man valgyti, ėjo medžio- 
ti ir Žuvauti. Aš nesikėliau, seniuk, ir jis, kaip ištikimas šuo, 
kiauras dienas nesitraukė nuo mano guolio. Galiu galvą dėti, 
seniuk, jis verkia iš sielvarto. 

— Aš taip pat kartais gerdavau tuos jo nuodus,— tarė Aki- 
linas.— Bet Pantačia tiek įjunko į juos, kad plėšte neatplėštum. 
Jis greitai mirs. 

Vambisai pūškavo per vandenį — krovė iš kanojų juodus 
kaučiuko kamuolius ir odas, o Lalita mojavo jiems ranka nuo 
skardžio krašto, ir tada pasirodė jinai. Tai buvo ne vambisė 
ir ne agvarunė, ir apsirengusi ji buvo šventiškai: žali, geltoni, 
raudoni karoliai, plunksnos apie galvą, auskarai ausyse ir ilgas 
itipakas su juodais marginiais. Vambisės ant skardžio taip pat 
sužiuro į ją. Šaprė? Šaprė, šnabždėjosi jos, ir Lalita pasičiupo 
Akiliną, nuskuodė prie savo trobos ir atsisėdo prieangyje. 

Jie kažko užtruko. Tolumoj praėjo vambisai su kaučiuko 
kamuoliais ant pečių, ir Pantačia tempė odas saulėje. Pagaliau 
priėjo locmanas Njevesas: su šiaudine skrybėle rankoje — jie 
buvo nuplaukę toli, šeimininke, ir kelionė buvo sunki — daug 

verpetų, todėl ir užtruko taip ilgai, o ji — daugiau nei mėnesį. 
Pusagoje šaprai nužudė vieną vambisą, o ji — jai papasakojo 
tie, kur sugrįžo rytą. Locmanas užsidėjo skrybėlę ir pasuko prie 
savo lūšnos. Po to parėjo Fusija, ir su juo šita mergiotė. Jos 
veidas taip pat atrodė šventiškas, buvo ryškiai išdažytas, ir, 
vos tik jai krustelėjus, tilindžiavo auskarai ir karoliai. Štai tar- 
naitė Lalitai, jis atvežė šitą šaprę iš Pusagos. Ji įgąsdinta vam- 
bisų, nieko nesupranta, reikia ją pamokyti krikščionių kalbos. 

— Tu visada bloguoju mini Pantačią,— tarė Fusija.— Tu vi- 
siems geras, seniuk, tik ne jam. 

— Aš jį paėmiau ir parsivežiau į salą, — pasakė Akilinas.— 
Jei ne aš, jis seniai būtų numiręs. Bet jis man šleikštus. Vos 
tik išgeria gurkšnį kitą nuoviro, jis jau ne žmogus, o galvi- 
jas, Fusija. Blogiau, nei galvijas, žiūri, bet nemato, klauso, 
bet negirdi. 

— Man jis nėra šleikštus, mat, aš žinau jo istoriją, — tarė 
Fusija.— Pantačia neturi charakterio, ir tik tada, kai būna ap- 
svaigęs, jis jaučiasi esąs stiprus ir užmiršta negandus, kuriuos 
yra patyręs, ir draugą, kurio neteko Ukajalyje. Kur tu radai jį, 
seniuk? Atrodo, kažkur apie šituos kraštus? 

— Žemiau, ant pliko kranto,— pasakė Akilinas.— Gaila buvo 
į jį Žiūrėti — pusnuogis, dvėsė badu, o akys kaip pamišėlio — 
jis ir tada buvo apkvaišęs. Aš supratau, kad jis pabėgęs. Da- 
viau jam pavalgyt, ir jis pradėjo laižyti man rankas, lygiai 
kaip šuo, kaip tu anąsyk esi pasakęs. 

— Įpilk man stiklelį, — tarė Fusija.— O dabar aš griūsiuų mie- 
goti visai parai. Kelionė buvo neišpasakytai biauri. Pantačios 
kanoja, prieš įplaukdama į prataką, apsivertė, o Pusagoje su- 
sirėmėm su šaprais. 

— Atiduok ją Pantačiai arba locmanui,— pasakė Lalita.— 
Aš jau turiu tarnaičių, ir šitos man nereikia. Kuriems galams 
tu ją parsitempei? 

— Kad tau padėtų,— tarė Fusija.— Ir kad šitie šunys norėjo 
ją užmušti. 

Bet Lalita ėmė raudoti — ar ji nebuvusi jam gera žmona, ar 
nepergyveno kartu visus negandus? Jis mano, kad ji kvaila? 
Argi jinai nesupranta, kad jis parsivežęs tą mMergiūkštę tik to- 
dėl, kad jam patiko. O Fusija ramiai sau rengėsi, mėtydamas 
drabužius — kas čia komanduoja? Nuo kada ji pradėjusi jam 
priešgyniauti. Ir pagaliau, velniai nematė, vyras — tai ne mote- 

ris, jam reikia truputį įvairiau, ir nėra ko bliauti, jis šito hė- 
mėgsta, o galų gale, kas jai tokio, juk šaprė iš jos nieko ne- 
paveržia, jis aiškiai pasakė, kad ji bus tarnaitė. 

— Tu taip primušei ją, jog kraujyje maudėsi, net sąmonės 
neteko, — tarė Akilinas.— Aš atvykau po mėnesio, o Lalita vis 
dar buvo vienų mėlynių. 

— Ji papasakojo tau, kad aš ją prilupau, bet nutylėjo, kad 
ji norėjo užmušti šaprę,— pasakė Fusija.— Jau migdydamasis 
pamačiau, kaip ji pasigriebė revolverį, ir tąsyk mane siutas 
pagavo. O galiausiai, jeigu aš jai ir užduodavau kartą kitą, 
šita kalė man su kaupu už tai atsiteisė. 

— Lalitos širdis auksinė, — tarė Akilinas.— Ji pabėgo su Nje- 
vesu ne dėl to, kad tau atkeršytų, o kad jį pamilo. Ir jeigu 
ji norėjo nudobti šaprę, tai, matyt, iš pavydo, o ne iš pykčio. 
O paskui ji ir su ja susidraugavo? 

— Dar labiau, negu su ačiualėmis,— pasakė Fusija.—- Negi tu 
nematei? Ji nenorėjo, kad atiduočiau ją Njevesui, sakė, geriau 
tegu lieka, ji man padeda. O kai Njevesas perleido ją Panta- 
čiai, ji verkė kartu su šapre. Ji išmokė ją kalbėti krikščioniš- 
kai ir apskritai rūpinosi ja kaip vaiku. 

— Keisti padarai tos moterys, kartais jas išties sunku su- 
prasti, — tarė Akilinas.— (O dabar užkąskim. Tik va degtukai 
sudrėko, nežinau, kaip įkursiu krosnelę. 


JI BUVO jau senutė, gyveno viena, ir vienintelis jos drau- 
gas buvo asilas, tas palvas asilas, lėtos, didingos eisenos: kiek- 
vieną rytą ji apkraudavo jį pintinėmis su nešvariais skalbiniais, 
surinktais dar vakare iš kilmingų pjuriečių. Kai tik liaudavosi 
smilčių lietus, Chuana Baura išeidavo iš Galjinaseros, vilkdama 
lazdą, kuria ji retkarčiais paragindavo asilą. Ten, kur baigiasi 
Malekono gatvės parapetas, ji pasukdavo ir šokuodama nusi- 
leisdavo dulkėtu šlaitu, pereidavo po Senojo tilto santvaromis 
ir apsistodavo prie pat vingio, kur Pjura, grauždama krantą, 
buvo išplovusi nedidelį užtakį. Sėdėdama ant akmens iki kelių 
vandenyje, ji imdavo skalbti, o asilas tuo metu tarsi koks dy- 
kinėjantis arba labai pavargęs Žmogus virsdavo į purų smėlį 
ir snūduriuodavo, kaitindamasis prieš saulutę. Kartais ten at- 
eidavo ir daugiau skalbėjų, su kuriomis buvo galima paple- 
pėti. Jeigu Chuana Baura būdavo viena, ji niūniuodavo arba 

bambėdavo sau po fosim, gręždama staltiesę,— prakeiktas šun- 
daktari, tu nuvarysi mane į kapus, — skalaudama apatinį — Iy- 
toj pirmas penktadienis — muilindama paklodę,— gailiuosi už 
savo nuodėmes, tėve Garsija. Jos plaštakos ir kojos iki kauliu- 
kų nuo vandens pabalusios, glotnios, pašviežėjusios, kaip jau- 
nos, bet šiaip laikas jos nesigailėjo — oda vis labiau tamsėjo, 
vis daugiau radosi raukšlių. Kai ji brisdavo į vandenį, jos ko- 
jos dažniausiai nuklimpdavo į minkšto dugno smėlį, bet kar- 
tais ji užstodavo ant kokio kieto arba tąsaus glitaus daikto, 
tarsi būtų kokia dumblu užnešta negyva žuvis. Tiktai tokiomis 
smulkmenomis skyrėsi jai vienas rytas nuo kito. Tačiau tą 
šeštadienį staiga jai už nugaros kažkas pradėjo gailiai raudoti, 
ji susvirduliavo ir pūkštelėjo į vandenį, pintinė, kurią ji nešėsi 
ant galvos, apsivertė, ir skalbinius nuplukdė srovė. Murmėda- 
ma ir kapanodamasi Chuana išgriebė pintinę, marškinius, kel- 
nes, sukneles ir tada pamatė doną Anselmą,— jis stovėjo įsi- 
bridęs į vandenį ir užsidengęs veidą rankomis. Pintinė vėl šlep- 
telėjo į upę, ir, kol ji prisisėmė iki kraštų ir nuskendo, Chuana 
jau atsidūrė prie senio. Ji sutrikusi kažką lemeno,— stebėjosi, 
guodė, o donas Anselmas ir toliau verkė, nepakeldamas gal- 
vos. „,„Neverkit,— kalbėjo Chuana, o upės tėkmė tuo tarpu su- 
griebė skalbinius ir tyliai juos plukdė tolyn, — dieve mano, 
apsiraminkit, donai Anselmai, kas jums pasidarė, jūs sergat? 
Va ten, priešais, gyvena daktaras Sevaljosas, jei norit, aš jį 
pašauksiu? Jūs neįsivaizduojat, kaip aš išsigandau.“ Asilas pra- 
simerkė, iš paniūrų pasižiūrėjo į juos. Donas Anselmas, matyt, 
jau seniai čia stovėjo — jo kelnės, marškiniai, plaukai buvo 
vieno smėlio, skrybėlė, nukritusi prie kojų, beveik užpustyta, 
batai peršlapę. „„Pasakykit, dėl dievo meilės, kas jums yra, do- 
nai Anselmai,— nesiliovė Chuana,— matau, didelė nelaimė jus 
ištiko, kad verkiat kaip moteris.“ Kada jis pakėlė akis, ji per- 
sižegnojo, — išpurtę vokai, po akimis maišai, nesiskutęs, murzi- 
nas. „Donai Anselmai, donai Anselmai, kuo galiu jums padė- 
tiė“, o jis: „Senjora, aš jūsų laukiau“, — ir jo balsas užsikirto. 
„Manęs, donai Anselmai?ė"“ — tarė Chuana, išplėtusi akis. Jis 
linktelėjo, vėl panarino galvą ir sukūkčiojo, o Chuana: „Bet 
kas yra, donai Anselmai?“ Ir jis vaitodamas pratarė: „Mirė 
Tonjit=, donja Chuana“, o ji: „Ką jūs sakot, dieve mano, ką 
jūs sakot?“, — o jis: „Ji gyveno su manimi, nenoriu, kad jūs 
neapkęstumėt manęs“, — ir jo balsas vėl nutrūko. Jis sunkiai 

pakėlė ranką ir parodė į tą pusę, kur tarp smėlynų ir žydro 
dangaus spindėjo lyg smaragdas žalias namas. Bet Chuana jo 
nematė. Ji jau ropštėsi į viršų šlaitu, o po valandžiukės, klup- 
dama ir klaikiai rėkdama, bėgo Malekono gatve, kur vienas po 
kito vėrėsi langai, ir iš jų dirsčiojo nustebę žmonės. 


CHULIJAS REATEGIS pakelia ranką: gana, tegu nešdinasi. 
Kapralas Robertas Delgadas atsitiesia, nuleidžia diržą, šluostosi 
išprakaitavusį, kraujo pritvinkusį veidą, o kapitonas Kiroga — 
persistengė, ar jis apkurto, ar įsakymų nesupranta? Jis prieina 
prie gulinčio ant žemės vario spalvos urakuso, paspiria jį bato 
galu, ir tas tyliai sudejuoja. Apsimeta, ponas kapitone, nori 
būt gudresnis už juos, tuoj pamatysit. Kapralas pasitrina ran- 
kas — na, dvėseliena! — užsikėso, iš visų jėgų spiria koja, ir 
dar kartą paspirtas agvarunas pašoka lyg katė, — kapralo tiesa, 
nieko jam neatsitiko, kietas biaurybė,— ir susigūžęs bėga kiek 
kojos neša,— o kapitonas manė, jis neteko sąmonės. Liko tik 
vienas, senjore Reategi, ir dar Chumas, jam taip pat įkrėsti? 
Ne, šitą užsispyrėli jie nuvešią į Santa Mariją de Njeva, ka- 
pitone. Chulijas Reategis siurbteli gurkšnelį iš gertuvės ir iš- 
spiauna — tegu atveda paskutinį ir baigia galų gale, ar kapi- 
tonas nepavargo? Ar nenori išgerti? Kapralas Robertas Delga- 
das ir kareiviai traukia prie lūšnos viduryje laukymės, kur 
uždaryti belaisviai. Tyloje pasigirsta verksmas, ir visi sužiūra 
į palapinių pusę, — palei skardį vos gali įžiūrėti patamsėjusio 
dangaus fone du siluetus: kareivį ir mergaitę, kuri veržiasi iš 
jo rankų. Chulijas Reategis atsistoja ir, sudėjęs prie burnos 
delnus, — kas buvo įsakyta, kareivi? Ji neturi šito matyti, ko- 
dėl jis nenuveda jos į palapinę, ir kapitonas, grūmodamas 
kumščiu,— kas per velnias, tegu jis pažaidžia su ja, užima ją. 

Dulksna merkia Urakusos lūšnas, iš raguvos debesėliais ky- 
la rūkas, iš miško ritasi šilto oro bangos, danguje jau pabiro 
žvaigždės. Kareivis ir mergytė dingsta palapinėje, ir kapralas 
Robertas Delgadas ir du kareiviai atitempia urakusą, kuris at- 
sistoja priešais kapitoną ir kažką marmaliuoja. Chulijas Reate- 
gis duoda ženklą vertėjui — bausmė už valdžios įžeidimą, nie- 
kados daugiau nekelti rankos prieš kareivį, niekados neapgau- 
dinėti šeimininko Eskabino, kitaip jie atplauks vėl, ir bus dar 
blogiau. Vertėjas mauroja ir skėtrioja rankomis, o kapralas tuo 

tarpu įkvepia oro, pasitrina rankas ir ima diržą. Išvertei? Taip. 
Suprato? Taip. Mažas pilvotas urakusas puola šen, puola ten, 
stryksi kaip žiogas, lyg užpiudytas dairosi, stengiasi prasiveržti 
pro kareivių ratą, o tie sukasi, stveria jį ir velka. Pagaliau jis 
nurimsta, užsidengia veidą rankomis ir susigūžia. Dar ilgai išsi- 
laiko stačias, sustaugdamas po kiekvieno kirčio, paskui par- 
griūva, ir gubernatorius kilsteli ranką — užteks, tegu eina sau. 
Tinklelius nuo moskitų ištempėte? Taip, donai Chulijau, viskas 
padaryta, bet kad ir su tinkleliais, kad ir be jų, tas pats velnias, 
kapitoną šitie biaurybės kamavo visą kelią, veidas degte dega, 
o gubernatorius — reikia gerai prižiūrėti Chumą, kapitone, te- 
gu kareiviai nepalieka jo vieno. Kapralas Delgadas juokiasi — 
tegu jis būna raganius, vis tiek neištruks, senjore, jis surištas, 
ir, be to, jį visą naktį kareiviai saugos. Sėdėdamas ant žemės, 
nebelyja, kareiviai atsineša žagarų, sukuria laužą, aukštai kyla 
liepsnos liežuviai, pažerdami kibirkštis iki pat agvaruno, kuris 
atsargiai čiupinėjasi krūtinę ir nugarą. Ko jis laukia, dar diržo 
užsimanė? Kareiviai leipsta iš juoko, gubernatorius ir kapito- 
nas žiūri į juos. Parietę kojas, jie sėdi prieš laužą, ir jų vei- 
dais šokinėja raudoni atšvaitai. Ko jie juokiasi? Ei tu, ir ver- 
tėjas prieina — žmona likti, ponas kapitone. Karininkas nesu- 
pranta — tegu pasako žmoniškai, ko nori, ir Chulijas Reategis 
nusišypso — šitas agvarunas yra vyras vienos moterų, kurios 
liko lūšnoje, ir kapitonas — a, va dėl ko šitas galvažudys nei- 
na, dabar jis supranta. Ir tikrai, Chulijas Reategis taip pat bu- 
vo pamiršęs tas damas, kapitone. Kareiviai tuo tarpu sustoja 
ir stumdydamiesi apspinta gubernatorių — akys nemirksi, vei- 
dai ištįsę, žvilgsniai dega. Gubernatorius — vyresnybė, tik jis 
gali spręsti, donai Chulijau, kapitonas tik daro kas paliepta. 
Chulijas Reategis peržvelgia susigrūdusius kareivius. Jie nesi- 
šypso ir nenuleidžia akių, — stovi kaip įbesti ir spokso į jį pra- 
sižioję, įtemptai laukia. Ką gi, gubernatorius gūžteli pečiais — 
jeigu jau jie taip užsispyrė... Suūžia, suklega, aplinkui karei- 
vių ratas suyra, sudunksi žingsniai, per laukymę šmėkščioja 
tamsūs siluetai, kapitonas kosti, o Chulijas Reategis susirau- 
kia — juk šie jau ne visai laukiniai, o ką gi daro, pajutę kaž- 
kokias utėlėtas baidykles, niekados jis nesuprasiąs šitų žmonių. 
Kapitonas užsikosi — bet argi jie mažai čia Mato vargo, donai 
Chulijau? — įnirtingai gainioja moskitus — selvoje trūkstą mo- 

terų, todėl rinktis čia nėra iš ko,— ir nervingai nusijuokia — 
o jaunučių agvarunių, tarp kita ko, krūtys visąi kaip negrių. 
Chulijas Reategis pakelia galvą, pažvelgia į akis kapitonui, ir 
tam nuo veido dingsta šypsena., Žinoma, kapitone, tas teisybė, 
tur būt, jis jau sensta, jeigu būtų buvęs jaunesnis, gal ir jis 
kartu su kareiviais būtų bėgęs pas tas damas. Kapitonas pliauk- 
ši sau per veidą, rankas — jis eisiąs miegoti, donai Chulijau, 
jį visai jau baigia užpiauti moskitai, atrodo, net vieną nurijęs, 
kartais jį kankina košmarai, donai Chulijau, jis ir sapnuojąs, 
kad jį apgulę debesys moskitų. Chulijas Reategis lengvai tapš- 
noja jam per petį — Njevoje jis gausias jam kokio vaisto, o kol 
kas iš tikro geriau eit miegoti, vakarais jų čia devynios galy- 
bės, labanakt. Kapitonas Kiroga nuskuba prie palapinių, ir jo 
kosėjimą nustelbia juokas, raudos ir keiksmai, aidintys naktį 
Urakusoje kaip tolimi orgijų atgarsiai. Chulijas Reategis užsi- 
rūko cigaretę. Urakusas vis dar tūno toje pat vietoje, iš pa- 
niūrų dėbčioja į jį, Reategis, pakėlęs akis į nusagstytą žvaigž- 
dėmis juodą it rašalas dangų, pučia dūmus ir žiūri, kaip jie 
kyla, sklaidosi, nyksta, laužas jam po kojų jau visai išdvėso 
kaip senas šuo. Urakusas pagaliau ima šliaužti, atsispirdamas 
kojomis, atrodo, tarsi jis plauktų po vandeniu. Neilgai trukus, 
kai laužavietė išblėsta, kažkas klaikiai surinka, bet tuoj pat vėl 
nutyla. Toj pusėj kur lūšnos? Ne, kur palapinės, ir Chulijas 
Reategis bėga paknops:omis, prilaikydamas ranka šalmą, svie- 
džia šalin nuorūką, įsibėgėjęs puola į palapinę, ir klyksmas, vėl 
pasikartojęs jam bėgant, nuščiūva, tik girdėti, kaip girgžda 10- 
va, ir tamsoje kažkas pūtuoja. Kas ten? Jūs, kapitone? Mer- 
gytė išsigando, donai Chulijau, ir jis užsuko pažiūrėti, kas jai, 
matyt, ją bus išgąsdinęs kareivis, bet kapitonas jau išgujo jį. 
Jie išeina iš palapinės, ir kapitonas pasiūlo gubernatoriui ciga- 
retę, bet tas neima. Jis pats pasirūpins mergyte, kapitonas gali 
nekvaršinti sau galvos, tegu gula miegoti. Kapitonas įeina 
į gretimą palapinę, o Chulijas Reategis sugrįžta, apgraibomis 
susiranda žygio lovą, kur guli mergaitė, ir atsisėda ant krašte- 
lio. Jis švelniai padeda ranką ant nustėrusio iš baimės kūnelio, 
pabraukia per pliką jos nugarą, per šiurkščius kūdikio plaukus: 
jis čia, jis čia, nereikia bijoti ano galvijo, jis jau išėjo, gerai, 
kad ji suriko, Santa Marijoje de Njeva jai bus labai gerai, va 
pamatys, vienuolėlės labai geros, jos labai rūpinsis ja, ir sen- 
jora Reategi taip pat. Jis glosto mergytės plaukus ir nugarą, 

kol jos kūnelis atlyžta ir kvėpavimas nurimsta. Laukymėje viš 
dar girdėti riksmas, dunksi bėgančiųjų žingsniai, aidi patys ne- 
švankiausi keiksmai, ir vėl staiga viskas nutyla. Jis čia, jis 
čia, vargšele mergyte, tegu ji ramiai sau miega, jis niekam ne- 
leis jos skriausti. 


MUZIKA nutilo, broliai Leonai piojo, Lituma ir Laukinė su- 
grįžo prie bufeio. Čiunga pripylė stiklus, Chosefinas ir toliau 
gėrė vienas. Šokančiųjų minia praretėjo, tik kelios poros vis 
dar mašinaliai, kaip apkvaišusios sukosi aikštelėje, nušviestos 
blausios mėlynos, žalios ir violetinės šviesos. Nedaug žmonių 
beliko prie staliukų, salės kampuose. Dauguma vyrų ir mergi- 
nų stoviniavo palei barą, gėrė alų ir triukšmingai linksminosi, 
garsiai kvatojo mMulatė Sandra, postringavo, iškėlęs tarsi vėlia- 
vą savo gelsvą stiklą, ūsuotas storulis su akiniais — jis karia- 
vo Ekvadoro kare paprastu kareiviu, taigi, bičiuliai mano, ir 
jis nepamiršo bado, utėlių nei mūsų čiolų didvyriškumo, nei 
nigvų *, kurios įsikraustydavo į panages, ir jokia jėga iš ten 
jų negalėdavai iškrapštyti, taigi, bičiuliai mano, ir staiga Bež- 
džionė suriko — tegyvuoja Ekvadoras! Vyrai ir mergos apstul- 
bo ir kelias sekundes tylėjo sumišę, pritrenkti tokio įžūlumo, 
tik Beždžionė šelmiškai merkė čia į kairę, čia į dešinę. Tada 
storulis pastūmė į šalį Chose, pagriebė Beždžionę už atlapų ir 
pakratė lyg skurlį — kodėl jis stoja už Ekvadorą? Tegu pakar- 
toja, jeigu jis vyras, ir Beždžionė, šypsodamasis visa burna,— 
tegyvuoja Peru! Dabar visi juokėsi, Sandra kniaukė it pantera, 
storulis kramtė ūsus, Beždžionė lyginosi drabužius, prie jų pri- 
sigrūdo Chose ir Chosefinas. 

— Kai šneka išeina apie patriotizmą, aš juokų nemėgstu, 
drauguži, — pasakė storulis, nepiktai tapnodamas Beždžionei per 
petį. — Pasirodo, jūs tik šiaip sau pasišaipėt iš manęs. Jeigu 
šitaip, išgerkim, aš statau. 

— Kaip myliu gyvenimą! — tarė Chose.— Užtraukim himną. 

Jie apstojo bufetą, reikalaudami dar alaus. Veidai blizgėjo 
prakaitu, girtos akys klaidžiojo, užkimę balsai spygčio'o. Visi 


* Nigva — Pietų Amerikos vabzdys, panašus į blusą. Nigvos 
patelės neretai įsiskverbia į panages ir net žmogui arba gyvuliui po 
oda, kur sudeda kiaušinėlius ir tuo sukelia didelį skausmą. 

gėrė, rūkė, ginčijosi, kažkoks žvairas paauglys pastirusiais lyg 
šepetys plaukais apkabino per liemenį mulatę Sandrą — susipa- 
žinkit su mano sužadėtine, bičiuli —ir ji kvatojo, rodydama 
savo raudonas rajas smegenis ir auksinius dantis, ir visas jos 
kūnas tirtėjo. Staiga ji lyg pantera metėsi prie vaikėzo ir ėmė 
jį godžiai bučiuoti į lūpas, o jis gynėsi kiek įmanydamas, sten- 
gėsi ištrūkti iš tvirtų, juodų jos rankų — lygiai kaip musė iš 
voratinklio. Galinčiai slapta pašaipiai susižvalgė, stvėrė Žvairį 
ir taip jį suėmė, jog tas net aiktelėt neįstengė, — še, imk jį, 
Sandra, mes dovanojam jį tau, suryk jį gyvą. Žiūrėdami, kaip 
ji gašliai, įsisiurbusi jį bučiuoja, kramsnoja, visi, kas stovėjo 
aplinkui, mėšlungiškai raitėsi iš juoko, ir, patrauktos tokio pa- 
dūkusio linksmumo, prie jų rinkosi vis naujos poros, ir net 
muzikantai išėjo iš savo kampo. Jaunasis Alechandras liūdnai 
šypsojosi, o donas Anselmas, pajutęs, jog čia kažkas negerai, 
susijaudinęs puldinėjo tai šen, tai ten, Bolo lydimas, — kas čia 
dabar, kas darosi, sakykit. Pagaliau Sandra paleido savo auką, 
žvairys, šluostydamasis nosine, išsitepė visą veidą pomada lyg 
pajacas, jam kažkas pakišo stiklą alaus, jis išpylė jį sau ant 
galvos, visi ėmė jam ploti, ir staiga Chosefinas kažko pasigedo 
ir ėmė ieškoti minioje. Jis pasistiebė ant pirštų galų, pasilenkė, 
pagaliau išsiveržė iš jį apstojusiųjų rato ir, vartydamas kėdes, 
apėjo apytamsę, padūmavusią salę. Po kelių minučių jis teki- 
nas pribėgo prie bufeto. 

— Aš teisybę sakiau, galinčiau,— belūpe burna sušnabždėjo 
Čiunga.— Įmerkei uodegą kaip reikiant. 

— Tau dabar nei bėgt, nei rėkt. 

— Kur jie, Čiungita? Užlipo į viršų? 

— O kas tau rūpi? — Stiklinės Čiungos akys apžiūrinėjo 
jį lyg kokį vabzdį.— Argi tu pavydus? 

— Jis baigia ją užmušti, — tarė lyg iš žemės išdygęs Chose, 
tempdamas Chosefiną už rankovės.— Bėkim greičiau. 

Jie prisigrūdo iki Beždžionės, kuris jau stovėjo tarpduryje, 
rodydamas ranka į tamsą, į Grau kareivinių pusę, ir drauge su 
juo pasileido galvotrūkčiais per tuščią lyg išmirusį priemiestį. 
Greit lūšnos liko užpakalyje, jie bėgo dabar smėlio dykviete, 
Chosefinas suklupo, parpuolė, atsikėlė ir leidosi toliau. Kojos 
klimpo smėlyje, aštrus vėjas kapojo veidą, ir bėgti jis turėjo 
prisimerkęs ir užėmęs kvapą. 

—- Tai jūs kalti, užsižiopsojot, šunsnukiai! — sustaugė Cho- 
sefinas ir po valandžiukės užkimusiu balsu: — Kur čia jie galų 
gale, po šimts velnių? — Bet iš juodos tuštumos tarp smėlio ir 
žvaigždžių priešais juos išdygo grėsmingas siluetas. 

— Čia, šlykštyne, šunie, išdavike. 

— Beždžione! — suriko Chosefinas.— Chose! 

Bet broliai Leonai kartu su Lituma puolė jį, daužė kumščiais, 
spardė kojomis, mušė galvomis. Jie partrenkė jį žemėn ir spar- 
dė lyg apduję iš įniršio, o kai jis pabandė atsistoti ir ištrūkti 
iš šito įtūžėlių rato, naujas smūgis vėl patiesia jį ant žemės, 
švino kumštis vis tvoja ir tvoja jam, stipri ranka griebia už 
plaukų, atsuka veidą į tą pusę, iš kur krinta smūgiai ir iš kur 
lekia smiltys, kurios sminga į kūną tarsi tūkstančiai adatų, 
užkemša šnerves, burną. Pagaliau įsiūtis šiek tiek atlyžo. Da- 
bar jie atrodė kaip ruja nualsintų šunų, kurie, kimiai urgzdami, 
slampinėja aplink sudraskytą, dar šiltą žvėrį ir retkarčiais, iš- 
šiepę dantis, apuosto jį ir nenoromis vis dar krimsteli. 

— Jis kruta,— pasakė Lituma.— Būk vyras, Chosefinai, kelk, 
noriu pasižiūrėti į tave! 

— Ką tu čia, brol,— tarė Beždžionė,— jis, tur būt, jau su 
šventaisiais kalbasi. . 

— Palik jį ramybėj, Lituma,— pasakė Chose.— Tu jo kiek 
širdis geidė atsilesei, atkeršijai net su kaupu. Negi nematai, 
kad jis, ko gero, gali kojas užversti? 

— Tada vėl už grotų pakliūsi, brolau — tarė Beždžionė.— 
Užteks, nebūk toks užsispyręs. 

— Tvok jam, tvok,— priėjusi ištarė Laukinė gergždžiančiu, 
kimiu balsu.— Tvok jam, Lituma. 

Bet Lituma, užuot paklausęs, atsisuko, vienu smūgiu partren- 
kė ją į smėlį ir pradėjo spardyti, keikdamas — kekše, bestija, 
kale, — pakol visai užkimo. Peskui, netekęs jėgų, parpuolė ant 
žemės ir pravirko lyg kūdikis. 

— Dėl dievo, nusiramink, brolau. 

— Jūs irgi kalti, — aimanavo Lituma.— Visi jūs mane apga- 
vot. Niekšai, išdavikai, jus turėjo užgraužti sąžinė. 

— Argi mes neišviliojom jo iš Žalių namų, Lituma? Argi 
mes nepadėjom tau susidoroti su juo? Vienas nebūtum įkan- 
dęs. 

— Mes atkeršijom už tave, broleli. Ir Laukinė taip pat — 
matai, kaip ji pati jį drasko? 

— () anksčiau, ką jūs galvojot,— kūkčiodamas kalbėjo Li- 
tuma.-— Visi jūs buvot susimokę, o aš ten nieko nežinojau ir 
tikėjau jumis kaip kvailas. 

— Brolau, vyrai neverkia. Nereikia. Mes visada mylėjom 
tave. 

— Kas buvo — pražuvo, brol. Būk vyras, būk mangačis, ne- 
raudok. 

Broliai Leonai ir Laukinė, kuri galų gale atsitraukė nuo tyliai 
dejuojančio Chosefino, padrąsino Litumą — tegu jis susivaldo, 
vyrai užsigrūdina nelaimėje,— apkabino jį, nupurtė nuo drabu- 
žių smėlį — užmirškim praeitį, gerai? Pradėkim viską iš nau- 
jo, gerai? Brolau Lituma, brol. Jis čia nepiktai murmėjo kaž- 
ką, pusiau apsiraminęs, čia vėl, pagautas įniršio, spardė gulintį 
Chosefiną, čia šypsojosi, čia vėl liūdo. 

— Eime, Lituma,-- tarė Chose.— Gal mus pamatė kas iš to- 
lo. Jeigu pašauks kas faraonus, mums neišeis į sveikatą. 

— Eime į Mangačeriją, broleli,— pasakė Beždžionė. — Baig- 
sim piską, kurį parsivežei, pagerės tau nuotaika. 

— Ne,— tarė Lituma.— Grįšim pas Čiungą. 

Jis ryžtingai patraukė priemiesčio link, o kai Laukinė ir bro- 
liai Leonai jį pasivijo, jis ėmė švilpauti iš visų jėgų. Toli už- 
pakalyje šlubčiodamas ir dejuodamas vos vilkosi Chosefinas. 

— Čia pats smagumas,— tarė Beždžionė, prilaikydamas du- 
ris, kad pirma sueitų kiti — tik mūsų trūksta. 

Usuotas storulis su akiniais žengė jų pasitikti. 

— Sveiki sveikučiai, bičiuliai. Kur jūs buvot prapuolę? Ei- 
me, naktis dar tik prasideda. 

— Muzikos, arfininke,— sušuko Lituma.— Grok valsus, ton- 
derus, marineras. 


Klupdamas jis nuėjo į kampą, kur buvo orkestras, ir puolė 
Bolui ir Alechandrui į glėbį, o storulis ir žvairys tuo tarpu 
nusitempė brolius Leonus prie baro ir vaišino alumi. Sandra 
tvarkė Laukinei plaukus, Rita ir Maribelė puolė ją klausinėti, 
ir visos keturios dūzgė lyg širšės. Orkestras pradėjo groti, sve- 
čiai atsitraukė nuo bufeto, kone pustuzinis porų jau šoko po 
žalios, žydros ir violetinės šviesos nimbais. Lituma priėjo prie 
bufeto, leipdamas iš juoko. 

— Čiunga, brangioji, Koks saldus kerštas! Girdi? Šūkauja, 
o įeiti nedrįsta. Mes primušėm jį mirtinai. 

—- Kitų reikalai man nerūpi, — pasakė Čiunga.— Bet jūs ma- 
no nelaimė. Praeitą kartą iš tavo malonės buvau nubausta. Dar 
gerai, kad šiandien nepakėlėt skandalo. Ko tau įpilti? Šičia, 
kas negeria, tam labanakt! 

— Ko tu tokia storžievė, Čiungita? — tarė Lituma.— Na, tiek 
to, neįsižeisiu, įpilk, ko nori. Ir sau, aš vaišinu. 

Tuo metu storulis norėjo vestis Laukinę į aikštelę pašokti, 
bet ji užsispyrė ir šiepė jam dantis. 

— Tegu ji nekvailioja, Čiunga,— tarė storulis. 

— Nekvailiok,— pasakė Čiunga.— Tave vyriškis kviečia šok- 
ti, tai eik, nesiožiuok. Kodėl tu atsisakai senjorui? 

Bet Laukinė ir toliau spyrėsi: 

— Lituma, sakyk jam, kad atstotų. 

— Nepaleisk jos, bičiuli,— tarė Lituma.— O tu, kekše, dirbk 
savo darbą. 


TREČIA DALIS 


LEITENANTAS mojuoja ranka tol, iki valtis pavirsta į baltą 
tašką. Gvardiečiai užsiverčia lagaminus ant pečių ir išeina iš 
prieplaukos. Santa Marijos de Njeva aikštėje jie stabteli, ir 
seržantas parodo kalvas, kur tarp miškuotų kopų baltuoja na- 
mų sienos, žiba cinkuotos skardos stogai,— ten misija, ponas 
leitenante, ana ten vienuoliukių rezidencija, ponas leitenante, 
o kairiau koplyčia. Po kaimelį slankioja indėnų figūros, tarsi 
kapišonai kūpso stogai iš palmių karnų. Pusplikės, paišinos mo- 
terys apatiškais veidais kažką mala po kapironomis. Gvardie- 
čiai žengia toliau, ir karininkas atsisuka į seržantą — jam taip 
ir nepavyko žmoniškai pasikalbėti su leitenantu Siprianu, ko- 
dėl jis nepasiliko, nors būtų šį tą aprodęs? Mat, jei būtų pa- 
leidęs valtį, jam būtų tekę laukti visą mėnesį, ponas leitenan- 
te, o leitenantas Siprianas ne toks kvailas, kad sėdėtų ir lauktų. 
Tegul jis neima į galvą, seržantas viens du ir aprodys jam čia 
viską. Blondinas pastato ant žemės lagaminą ir mosteli ranka 
į trobą — va jinai, ponas leitenante, biauriausia policijos nuo- 
vada visoje Peru, ir Griaumedis — o jis gyvensiąs anava tenai, 
priešais, ponas leitenante, ir Mažius — jie parinks jam porą 
agvarunių į tarnaites, ir Juodaodis — tarnaičių čia nors veži- 
mais vežk, ko ko, o jų tai netrūksta čia, šitam užkampy. Ženg- 
damas į vidų, leitenantas barkšteli per herbą, pakabintą po 
gegne, ir tas suskamba metaliniu garsu. Prieangis be turėklų, 
grindų ir sienų lentos apgraibom nutašytos ir prastai suleistos, 
visas pirmo kambario apstatymas — šiaudinės kėdės, rašomasis 
stalas, išblukusi vėliavėlė. Pro atdaras duris gilumoj matyti ke- 

turi hamakai, keli šautuvai, geležinė krosnelė, kibiras šiukš- 
lėms — na ir skurdumas! Gal išgertų leitenantas alučioė Jis 
tikriausiai šaltas, jie rytą pastatė kelis butelius į kibirą su 
vandeniu. Leitenantas linkteli galvą, Mažius ir Juodaodis iš- 
eina — gubernatorius, atrodo, pavarde Fabijas Kuesta? Taip, 
jis simpatiškas senukas, bet geriau jam prisistatyti vėliau, po- 
nas leitenante, po pietų jis ilsisi — ir sugrįžta su buteliais ir 
stiklinėmis. Jie geria, seržantas pakelia stiklinę į leitenanto 
sveikatą, gvardiečiai ima klausinėti apie Limą, karininkas do- 
misi, kas per žmonės čia, Santa Marijoje de Njeva, kas kas, 
o jau vienuolėlės, iš misijos tikrai geros moteriškės? — ar daug 
bėdos su tais čiunčiais? Gerai, jie dar pasišnekės vakare, o da- 
bar leitenantas nori truputėlį atsipūsti. Jie įspėjo Paredesą, 
kad nori atšvęsti pono leitenanto sutiktuves, jis paruoš jiems 
šį tą geresnio, ir Blondinas — Paredesas — tai smuklės šeimi- 
ninkas, ponas leitenante, pas jį visi valgo, ir Juodaodis — jis 
dar ir dailidė, o Griaumedis — dar priedo raganius ar kažkas 
panašaus, vakare jie pristatysią jį ponui leitenantui, ne žmo- 
gus, o stebuklas tas Paredesas! Gvardiečiai įneša lagaminą į tro- 
bą priešais, karininkas žiovaudamas seka iš paskos ir, vos įėjęs, 
krinta į lovą, kuri stovi kambario vidury. Jis mieguistu balsu 
atsisveikina su seržantu ir nepasikeldamas nusiima kepę ir nu- 
siauna batus. Atsiduoda dulkėmis ir stipriu tabaku. Baldų kam- 
baryje nedaug: komoda, du suolai, stalas ir lempa palubėje. 
Langai užtaisyti vieliniu tinklu, ir pro jį matosi aikštė: moterys 
palei kapironą vis dar kažką mala. Leitenantas atsikelia, kitas 
kambarys tuščias, jame mažos užpakalinės durelės. Atidaro, — 
apačioje, per du metrus, žemė, apaugusi matės krūmais, per 
kelis žingsnius nuo trobos prasideda tankus miškas. Leitenantas 
atsisega antuką, nusišlapina, o kai sugrįžta į pirmąjį kambarį, 
seržantas jau vėl ten — vėl tas grasybė, ponas leitenante, ag- 
varunas, vardu Chumas. O vertėjas — agvarunas sako, velnias, 
kareivis meluoti, ir limamentorius, ir vyriausybėlima, senjore. 
Arevalas Bensas žiūri aukštyn, delnu prisidengęs akis,— jo 
neapmausi, donai Chulijau, pagonis apsimeta bepročiu, bet Chu- 
lijas Reategis krato galvą — ne, Arevalai, jis visą laiką gieda 
tą pačią giesmę, Reategis jau atmintinai ją moka. Matyt, jis 
kažką įsikalė į galvą — elementorius — elementorius, bet kas 
ji, po velnių, supras. Kaitri rausva saulė spigina Santa Mariją 
de Njeva, ir kareiviai, indėnai, šeimininkai markstosi, šluostosi 

prakaitą, niurzgia. Manuelis Agila vėduojasi šiaudine vėduok- 
le — donai Chulijau, jūs, tur būt, labai pavargęs? Jam teko iš- 
sijuosus padirbėti Urakusoje? Trupučiuką, paskui jis ramiai 
jiems viską papasakos, o dabar turi paėjėti į misiją, greit su- 
grįš. Gerai, jie palūkės jo valdyboje, kapitonas Kiroga ir Eska- 
binas jau tenai. O vertėjas — šen ir ten, locmanas pabėgti, po 
velnių, urakuso tėvynė, vyriausybės vėliava. Manuelis Agila 
prisidengia vėduokle veidą nuo saulės, bet vis tiek akys aša- 
roja. Tegu nesineria iš kailio, neišdegs, prisivirei košės — ka- 
bink, išversk jam, vertėjau. Leitenantas neskubėdamas susisags- 
to kelnes, seržantas, susikišęs rankas į kišenes, vaikštinėja po 
kambarį. Jis jau ne pirmąkart ateina, ponas leitenante. Prie lei- 
tenanto Sipriano jis tol kabinosi, iki tam pasibaigė kantrybė, 
ir tada jis gerokai jį pagąsdino. Nuo tąsyk šitas pagonis liovėsi 
jam galvą kvaršinęs. Bet va sukčius — matyt, suuodė, kad lei- 
tenantas Siprianas išvažiavo iš Santa Marijos de Njeva, ir be- 
matant atlapsėjo, gal ką peš iš naujojo leitenanto. Karininkas 
užsiriša batų raištelius ir atsistoja. Jis bent ne triukšmadarys? 
Seržantas kažkaip neaiškiai mosteli — siautėt jis nesiautėja, bet 
jau užsispyręs, tikras mulas, nors baslį ant galvos tašyk. Kada 
tas buvo? Kada gubernatoriavo senjoras Chulijas Reategis, dar 
prieš tai, kai Njevoje susikūrė policijos nuovada. Leitenantas 
įsiutęs užtrenkia trobelės duris — velniai griebtų, nepraėjo nė 
pora valandų, kai jis atvyko, ir jau darbo per akis, nejaugi 
šitas čiunčis negalėjo pakentėti iki rytojaus? O vertėjas — kap- 
ralelgadas velnias! Velnias kapitonartemijas! Ponas kaprale! 
Bet kapralas Delgadas ne širsta, o juokiasi drauge su karei- 
viais, ir vienas kitas indėnas taip pat bando juoktis — tegu 
dūksta, tegu keikia jį ir kapitoną, pažiūrėsim, kas juoksis pas- 
kutinis. O vertėjas — sako, alkanas, ponas kaprale, bloga daro- 
si, po velnių, be paliovos tąso, ponas kaprale, sako, gert, duot 
jam vandens? Ne, nė velnio, ir pakeltu tonu — kas pakiš jam 
vandens ar maisto, turės reikalų su kapralu, tegu vertėjas pa- 
sako visiems Santa Marijos de Njeva pagonims, todėl kad jie, 
noIs ir apsimeta kvailiais, saldžiai šypsosi, bet širdyje pykčiu 
verda. O vertėjas — kekšės vaike, ponas kaprale, eskabinovel- 
nias, keikia. Dabar kareiviai tik nusišaipo ir akies krašteliu 
dėbčioja į kapralą, o jis — gerai, tegu dar sykį pamini kekšę, 
jis parodys jam, kai žemyn jį nuleis. Prakaulus įdegęs vyras 
ateina jiems priešais, nusiima šiaudinę skrybėlę, ir seržantas 

pristato jį — Adrianas Njevesas, ponas leitenante. Jis moka 
agvaruniškai ir retkarčiais jiems pabūna vertėju, tai geriausias 
locmanas visoje apygardoje, štai jau du mėnesiai tarnauja po- 
licijos nuovadoje. Njevesas ir leitenantas paspaudžia vienas ki- 
tam ranką, o Mažius, Griaumedis ir Blondinas pasitraukia į šalį, 
praleisdami karininką prie rašomojo stalo. Štai jis, ponas leite- 
nante, tai kaip tik tas pagonis — taip čia žmonės vadina čiun- 
čius, — ir leitenantas šypteli — jis manė, kad plaukus jie užsi- 
augina iki kulnų, ir jokiu būdu nesitikėjo pamatyti plikį. Chu- 
mo galva apaugusi gyvaplaukiais, o per smulkutę kaktą drie- 
kiasi rausvas randas. Chumas vidutinio ūgio, kresnas, apdris- 
kęs itipakas karo, dengdamas kūną nuo juosmens iki kelių. 
Ant plikos krūtinės — lelijinės spalvos trikampis su trimis ra- 
tukais, simetriškai išdėliotais perimetru, o ant skruostų — po 
tris lygiagrečias linijas. Abipus burnos ištatuiruoti dar du maži 
juodi kryžiukai. Jo veidas ramus, bet geltonos akys nepaklus- 
nios, bemaž fanatiškos. Nuo tada, kai buvo nuskustas, jis pats 
skutasi galvą, ir tai labai keista, ponas leitenante, nes čiun- 
čiams nėra didesnio pažeminimo, kaip būti be plaukų. Locma- 
nas gali paaiškinti, dėl ko jis taip daro, ponas leitenante: Chu- 
mui čia garbės reikalas, juodu kaip tik kalbėjosi apie tai, kol 
laukė leitenanto. Ir seržantas — gal būt, dono Adriano pade- 
dami, jie greičiau susitars su tuo pagoniu, mat, kai anąsyk ver- 
tė tas raganius Paredesas, niekas nieko nesuprato, o Griaume- 
dis — juk smuklininkas tik giriasi, kad agvaruniškai moka, o iš 
teisybės poros žodžių nesurezga. Njevesas ir Chumas mauroja 
ir mosikuoja rankomis — jis sako, ponas leitenante, kad nega- 
lįs grįžti į Urakusą, kol nesugrąžins jam visko, ką atėmė, bet 
jis norįs grįžti ir dėl to skutasi galvą — toks plikšis, kad ir 
kaip norėtų, negalėtų pasirodyti savo gentainiams, ir Blondi- 
nas — na, ar ne beprotis? Taigi, bet tegu dabar kaip žmogus 
pasako, ką jam turi grąžinti. Locmanas Njevesas prieina ar- 
čiau prie agvaruno ir, rodydamas į karininką, mauroja ir skėt- 
rioja rankomis, Chumas atidžiai klauso, o paskui linkčioja gal- 
vą ir spiaudo — na, na! Čia ne kiaulidė, nėra ko spiaudyti. 
Adrianas Njevesas, dėdamasis skrybėlę, paaiškina — jis tik dėl 
to, kad leitenantas matytų, jog teisybę sako, ir seržantas — 
toks jau čiunčių paprotys: jų manymu, kas nespiaudo kal- 
bėdamas, tas meluoja, o karininkas — tik šito dar trūko, greit 
jie priburbuliuosią seilių klane. Jie tiki juo, Njevesai, tegu ne- 

spiaudo. Chumas susikryžiuoja rankas, ir tatuiruotė jam ant 
krūtinės iškrypsta, trikampis susiraukšlėja. Jis pradeda kalbė- 
ti — greitai, beveik be pauzių, toliau spiaudydamas aplink save 
ir neatitraukdamas akių nuo leitenanto, kuris nepatenkintu 
žvilgsniu palydi kiekvieną jo spiūvį. Chumo balsas ir judesiai 
energingi. O vertėjas — vogti velnias, urakusokaučiukas, mer- 
gaitė, reategiokareiviai, ponas kaprale. Na ir kepina! Norėda- 
mas prisidengti akis nuo saulės, kapralas Robertas Delgadas nu- 
siima pilotę ir prisideda ją prie kaktos. Tegu sau pašokinėja, 
tegu parėkia, va tai smagumėlis, pilvai pliš. Paklausk jį, kur 
jis išmoko šitaip draskyti akis. Ir vertėjas — sutartis yra su- 
tartis, aišku, sutinka, šeimininkas Eskabinas, aišku, nuleisti, po- 
nas kaprale. Kareiviai pusnuogiai, jau kiti bėga prie upės, bet 
kapralas Robertas Delgadas lieka prie kapironų. Nuleisti? Jo- 
kiu būdu, tegu nekrečia juokų ir padėkoja, kad kapitonas Ar- 
temijas Kiroga geras žmogus, o būtų jo valia, kapralas jį taip 
ištrinktų, kad jis visą gyvenimą prisimintų. Na, tai ko jis dau- 
giau nekekšiuoja? Tegu pabando, tegu dar pavaidina didvyrį 
savo tautiečiams, kurie spokso į jį, ir vertėjas — gerai, kekšės 
vaike. Ponas kaprale! Tegu dar pakekšiuoja, tam kapralas ir 
pasiliko, ir leitenantas užsikelia koją ant kojos ir atmeta gal- 
vą — kažkokia kvaila istorija, nieko nesuprasi. Apie kokius ele- 
mentorius kalba tas paikšis? Apie tuos, kur su paveikslėliais, 
ponas leitenante, jie turi mokyti laukinius patriotizmo. Valdy- 
boje iki šiol mėtosi keli tokie elementoriai, tik jau į šlamštą 
pavirtę, donas Fabijas gali parodyti. Leitenantas sumišęs žiūri 
į gvardiečius, o agvarunas ir Adrianas Njevesas toliau pusbal- 
siu mauroja. Karininkas kreipiasi į seržantą — teisybė, ką 
sakė apie mergaitę? Ir Chumas griausmingu balsu — mergaitė! 
Velnias! O Griaumedis — cit, leitenantas kalba, ir seržantas — 
kas jį žino, čia perdėm grobia mergaites, gal ir tikrai, juk va, 
sako, šitie banditai iš Santjago įsirengė savo namuose haremą. 
Bet pagonis viską jaukia, ir sunku suprasti, ką bendra turi 
elementorius ir kaučiukas, kurio jis reikalauja, ir atsitikimas su 
mergaite. Chumo makaulėje velniava darosi. Ir Mažius — jei 
ten buvo kareiviai, tai jie čia niekuo dėti, kodėl jis neina skųs- 
tis į Borcho fortą? Locmanas ir Chumas riaumoja ir mosikuoja 
rankomis, ir Njevesas — jis jau buvo tenai nuėjęs, bent du 
kartus, bet niekas jo neišklausė, leitenante. Ir Blondinas — 
koks jis atkaklus, ponas leitenante, kiek laiko praėjo, o jisai 

vis dar klibina, galėjo, rodos, pamiršti. Locmanas ir Chumas 
riaumoja ir mosikuoja rankomis, ir Njevesas — kaime jį kalti- 
na už viską, ir jis nenori grįžti į Urakusą be kaučiuko, odų, 
elementorių ir mergaitės, nori savo pasiekti — tegu pamato, 
kad Chumo teisybė. Chumas vėl kalba, dabar jau iš lėto, ne- 
i(mnostaguodamas rankomis. Juodi kryžiukai abipus burnos juda 
lyg du propeleriai, kurie niekaip negali įsibėgėti — pradeda 
suktis ir stoja, vėl pradeda ir vėl stoja. Ką jis dabar kalba, 
donai Adrianai? Ir locmanas — prisimena aną istoriją ir keikia 
tuos, kurie jį pakorė, ir leitenantas nustoja stuksenti užku!- 
niu — kaip pakorė, argi jį kas pakorė? Mažius mostelėja į San- 
ta Marijos de Njeva aikštę — po šitomis kapironomis, už ran- 
kų. Paredesas galėtų papasakoti, jis buvo tada ir sako, pagonis 
kadaravo ore kaip arapaima *, pakabinta džiovinti. Chumas 
iššvokštė virtinę gomurinių garsų. Šį kartą jis nespiaudo, bet 
pašėlusiai gestikuliuoja. Jis išdrožė jiems teisybę į akis, dėi 
to jį ir pakorė po kapironomis, ir karininkas — kokią teisybę, 
ką jis turi galvoje? Ir vertėjas — pirujiečiai! Pirujiečiai, po 
velnių! Ponas kaprale! Bet kapralas Delgadas pats girdi, ne- 
reikia jam šito versti, jis nemoka pagonių kalbos, bet kol kas 
dar ne kurčias, nėr ko kvailiu jį laikyt! Ak dieve mano, leite- 
nantas daužo kumščiu į stalą — kam čia niekus taukšti, šitaip 
jie niekad nebaigs, perujiečiai — vadinasi, perujiečiai, taip? 
Tai čia ta teisybė, kurią jis minėjo? Ir vertėjas — blogiau, nei 
kraujais apsipilti, blogiau, negu mirti, ponas kaprale. Ir bonino- 
peresas, ir teofilokanjas, nesuprantu. Ponas kaprale. Bet kapra- 
las Delgadas supranta — jie taip vadina tuos maištininkus. Te- 
gu juos linksniuoja kiek tinkamas, jie toli, o jei ir atvyktų, 
lygiai taip pat kabotų. Juodaodis atsisėdo ant rašomojo stalo 
kraštelio, kiti gvardiečiai toliau sustoję. Tai jam tokią egzeku- 
ciją surengė, ponas leitenante, sako, visi šeimininkai ir karei- 
viai buvo baisiai įtūžę ir norėjo patys su juo susidoroti, bet 
neleido jiems tuometinis gubernatorius, Chulijas Reategis. O kas 
buvo anie tipai? Jie daugiau čia neatvažiuodavo? Regis, kaž- 
kokie agitatoriai, apsimetę mokytojais, ponas leitenante, jie su- 
kiršino Urakusą, ir pagonys suįžulėję apgavo šeimininką, ku- 
ris pirkdavo iš jų kaučiuką, ir Griaumedis — tokį Eskabiną, ir 
Chumas — Eskabinas! — riaumoja — velnias! — o karinin- 


* Arapaima — vertinga verslinė žuvis. Maistui vartojama dau- 
giausia džiovinta. 

kas — tylos, tegu jis užsičiaupia, Njevesai. Kur tas žmogus? 
Su juo galima pakalbėti? Nelengva, ponas leitenante, Eskabinas 
jau miręs, bet donas Fabijas jį pažinojo, ir geriausia pasišne- 
kėti su juo,— jis smulkiai papasakos, kaip ten viskas buvo, ir, 
be to, gubernatorius — geriausias Chulijo Reategio draugas. 
O Njeveso irgi čia nebuvo per tuos įvykius? Taip, ir jo ne- 
buvo, jis iš viso tik du mėnesiai gyvena Santa Marijoje de 
Njeva, o iki šiol gyveno toli nuo čia, Ukajalyje, ir Juodaodis — 
tai ne viskas, kad jie apmovė šeimininką, o kas nutiko kapra- 
lui iš Borcho forto. Ir vertėjas — kapralelgadas velnias! Kekšės 
vaikas! Kapralas Delgadas, išskėtęs pirštus, parodo abi plaš- 
takas — Chumas jau dešimt kartų biauriai keikė, jis skaičiavo. 
Tegu varo toliau, jei nori, kapralas palauks. Taigi, kas nutiko 
kapralui, kuris išplaukė atostogų į Bagvą su locmanu ir tar- 
nu, Urakusoje agvarunai juos užpuolė, kapralą ir tarną prilupo, 
o locmanas dingo, vieni kalba, kad jį urakusai užmušę, o ki- 
ti — kad jis ištaikęs progą ir dezertyravęs, ponas leitenante. 
Tada į Urakusą išvyko baudžiamoji ekspedicija — kareiviai 
iš Borcho forto ir čionykštis gubernatorius, jie parsivežė šitą 
pagonį ir bausmei pakorė jį už rankų po kapironomis. Ar ši- 
taip buvo, donai Adrianai? Locmanas linkteli — taip, seržan- 
te, taip žmonės jam pasakojo, bet, kadangi jo paties čia ne- 
buvo, jis negali garantuoti. Aha, aha,— leitenantas žiūri į Chu- 
mą, o Chumas į Njevesą,— pasirodo, jis ne toks šventas, kaip 
atrodo. Locmanas marmaliuoja, ir urakusas šaižiu balsu atkerta 
gestikuliuodamas, spiaudydamas ir trepsėdamas koja — jis pa- 
sakoja visai kitaip, leitenante, ir leitenantas — galimas daiktas, 
o kokia gi jo versija? Kad kapralas vogė jų daiktus, ir jie pri- 
vertė juos grąžinti, kad locmanas pabėgo, įšoko į upe ir nu- 
plaukė, ir kad šeimininkas apgaudinėjo juos, ir todėl jie atsisa- 
kė parduoti jam kaučiuką. Bet leitenantas, matyti, neklauso, 
smalsiomis akimis ir kiek nustebęs apžiūri agvaruną nuo kojų 
iki galvos — ar ilgai jį laikė pakorę, seržante? Parą, o paskui 
kailį išlupo, bent jau taip pasakojo raganius Paredesas, ir Juo- 
daodis — tas pats kapralas iš Borcho forto jį mušė, o Blondi- 
nas — atsikeršydamas už pylą, kurios gavo iš pagonių Uraku- 
soje, ponas leitenante. Chumas žengia žingsnį į priekį, atsisto- 
ja priešais karininką, nusispiauna. Jo veidas kone pralinksmė- 
ja, geltonos akys šelmiškai blyksi, lūpos viepiasi, lyg mėgin- 
damos šypsotis. Jis pačiupinėja randą kaktoje ir pamažu, iš- 

kilmingai kaip fokusininkas pasisuka ant kulnų ir atgręžia nu- 
garą: nuo pečių iki juosmens išilgai driekiasi tiesūs lygiagre- 
tūs, blizgantys dryžiai, išteplioti ačiotės * dažais. Štai dar vie- 
na jo paikystė, ponas leitenante, prieš ateidamas, jis visada 
išsidažo, ir Mažius — čia jo svaičiojimas, nes agvarunai ne- 
turi įpročio dažytis nugaras, ir Blondinas — 0 štai borai, ponas 
leitenante, tie išsipaišo ir nugaras, ir pilvą, ir kojas, ir užpakalį, 
žodžiu, visą kūną, o locmanas Njevesas — jis išsidažė, kad 
valas Bensas trinasi akis — ar tik neiškepė jam smegenys, ten 
viršuj, ko jis šūkauja? Pirujiečiai, Arevalai, — Chulijas Reategis 
stovi, atsirėmęs nugara į kapironą,— jis visą kelią rėkė — pi- 
ru'iečiai. Ir kapralas Robertas Delgadas pritaria — jis perdėm 
visus keikia, senjore, kapitoną, gubernatorių, jį patį, neįmano- 
šų — nieko, nulaušim,— ir, kai nuleidžia galvą, akys pri- 
tvinksta ašarų, — trupučiuką kantrybės, kaprale, kokia saulė, 
stačiai akina. Ir vertėjas — sako, plaukai, elementorius, mer- 
gaitė. Sako, sukčiauti, senjore, ir Manuelis Agila — gali pa- 
manyti, kad jis girtas, tokius niekus sapalioja tie laukiniai, 
kai prisimaukia masatos, bet, tur būt, metas eiti, juk ten jų 
laukia, ar nepalydėti gubernatoriaus iki vienuolių? Ne, vienuo- 
lėms nederėjo kištis, ponas leitenante, juk jos užsienietės. Bet 
raganius Paredesas kalba, kad motina Anchelika — dabar, kai 
numirė motina Asunsjon, pati seniausia misijoje — naktį at- 
ėjo į aikštę ir ėmė reikalauti, kad jį nuleistų, labai pagailę jo 
senutei. Ji net susiriejo su kareiviais — tokia kibi, o atrodytų 
jau viena koja grabe, ir Juodaodis — prieš galą jam pradėjo 
deginti pažastis karštais kiaušiniais, tas pats kapralas sugalvo- 
jo, ir iš skausmo jis šokinėjo kaip apdujęs, o Chumas — vel- 
nias, pirujiečiai! Leitenantas vėl pradeda stuksenti užkulniu — 
čia jau ne darbas, velniai rautų,— ir barbena į stalą pirštų 
krumpliais — tai tikras ekscesas, bet ką jie dabar gali pada- 
ryti, kas buvo — pražuvo. Ką jis sako? Tegu jam atiduoda tai, 
ką atėmė, ir jis sugrįš į Urakusą, ir seržantas — na, ar jis ne- 
sakė, jog šitas pagonis užsispyręs kaip mulas? Tas kaučiukas 
jau seniai pavirto puspadžiais, o odos — lagaminais, piniginė- 
mis, o kas žino, kur dabar mergaitė, jam tai šimtą kartų buvo 
— A ——— 
* Ačiotė — krūmas, iš kurio sėklų daromi raudoni dažai. 


172 


paaiškinta, ponas leitenante. Karininkas susimąsto, parėmęs 
kumščiu smakrą, — jis gali vykti į Limą ir kreiptis į ministe- 
riją, gal aborigenų reikalų valdyba išmokės jam kompensaci- 
ją, ei Njevesai, pasakykit jam šitaip. Juodu mauroja, ir Chumas 
keliskart iš eilės linkteli galvą — vyriausybėlima! Gvardiečiai 
šypsosi, tik locmanas ir leitenantas rimti. Limamentorius! Ser- 
žantas skėsteli rankomis — argi ponas leitenantas nemato, kad 
jis laukinis? Kaip jam įkalsi į galvą tokius dalykus, ką jam 
reiškia Lima arba ministerija, bet Njevesas ir Chumas gyvai 
mauroja, mostaguoja rankomis, spiaudo, ir protarpiais agvaru- 
nas nutyla ir prisimerkia, lyg kažką galvodamas, o paskui atsar- 
giai ištaria kelias frazes, rodydamas į karininką. Kad jis vyk- 
tų su juo? Žmogau, jis mielai pasivažinėtų, bet tai neįmanoma, 
bičiuli, ir tada Chumas rodo į seržantą. Ne, ne, niekas su juo 
nevažiuos, nei leitenantas, nei seržantas, nei gvardiečiai, jie 
nieko negali padaryti, tegu pats ieško to Reategio, tegu vėl 
keliauja į Borcho fortą,— žodžiu, tegu daro, ką išmano, juk 
gvardija nesiims kasti numirėlius ir narplioti pasenusias isto- 
rijas, ar ne? Jis miršta iš nuovargio, jam limpa akys, laikas 
pagaliau baigti, seržante. Ir, tarp kitko, jeigu jį baudė garnizo- 
no kareiviai ir vietos valdžia, kas gali dabar jį užstoti? Adria- 
nas Njevesas klausiamai žiūri į seržantą — ką gi jam vis dėlto 
pasakyti? — ir į leitenantą — ar išversti viską? Karininkas, 
užuot atsakęs, tingiai nusižiovauja, ir seržantas pasilenkia prie 
jo — parankiausia pasakyti „gerai“, ponas leitenante. Jam su- 
grąžins kaučiuką, odas, elementorius, mergaitę — viską, ko jis 
prašo, ir Griaumedis — ką jūs šnekat, ponas seržante, kas jam 
viską grąžins, juk Eskabinas nebegyvas, ir Mažius — ar tik ne 
iš seržanto kišenės? O seržantas — kad atrodytų solidžiau, jam 
įteiksim popierėlį su antspaudu. Juodu su leitenantu Siprianu 
ne kartą taip yra darę, ponas leitenante, ir tas paveikdavo. Jie 
užspaus ant popierėlio antspaudą — ir kvit! Tegu sau eina su 
juo ieškoti senjoro Reategio ir to velnio Eskabino, kad juodu 
viską jam sugrąžintų. Ir Juodaodis — vadinasi, apmauti jį pa- 
gal visas taisykles, ponas seržante? Bet leitenantui šis planas 
ne prie širdies, jis negali pasirašyti jokio dokumento tokiu 
įsisenėjusiu reikalu, ir apskritai, bet seržantas — juk čia bus 
tik laikraščio skiautė, ir daugiau nieko, ir pasirašys jie tik 
šiaip sau, dėl akių, o jis ramiausiai išeis. Šitie pagonys — baisūs 
užsispyrėliai, bet jie tiki, ką pasakai, jis ištisus mėnesius ir me- 

tus ieškos Eskabino ir senjoro Reategio. Gerai, o dabar tegu 
jį pavalgydina ir atleidžia, ir kad prie jo daugiau niekas piršto 
neprikištų, kapitone, malonėkite pats tai pasakyti savo vyrams. 
Ir kapitonas — mielu noru, donai Chulijau— ir pasišaukia 
kapralą — supratai? Egzekucija baigta, ir kad prie jo daugiau 
niekas piršto neprikištų, o Chulijas Reategis — svarbu, kad jis 
sugrįžtų į Urakusą. Niekados daugiau nemušti kareivių, nieka- 
dos neapgaudinėti šeimininko, jeigu urakusai gerai elgiasi, tai 
gerai elgiasi ir krikščionys, jeigu urakusai elgiasi blogai, tai ir 
krikščionys blogai, tegu išverčia jam, ir seržantas kvatoja, vi- 
sas apskritas jo veidas linksmai spindi — ką jis pasakė, ponas 
leitenante? Taip, jie atsikratė jo, bet karininkui tai nepatinka, 
jis nepratęs prie tokių dalykų, o Griaumedis — čia ne Lima, 
ponas leitenante, čia reikia susidurti su čiunčiais. Leitenantas 
atsistoja — jam galva apkvaišo, klausantis šios istorijos, ser- 
žante, tegu jo niekas nežadina, net jeigu pasaulis griūtų. Ar 
nenorėtų dar alučio išgerti, prieš eidamas miegoti? Ne. Pasa- 
kyt, kad jam atneštų ąsotį su vandeniu? Paskui. Leitenantas 
mosteli gvardiečiams ir išeina. Santa Marijos de Njeva aikštė- 
je pilna indėnų, moterys, sutūpusios plačiu ratu ant žemės, 
kažką mala, kai kurios laiko ant kelių vaikus, žindančius krūtį. 
Leitenantas stabteli viduryje takelio ir, prisidengęs ranka akis 
nuo saulės, žiūri į kapironas — tvirtos, aukštos, galingos. Pro 
šalį prabėga perkaręs šuo, ir, lydėdamas jį akimis, karininkas 
pamato locmaną Adrianą Njevesą. Šis prieina prie leitenanto 
ir parodo nešvarius laikraščio skutus — tas Chumas ne toks 
kvaišas, kaip manė seržantas, jis suplėšė popierių į skutelius 
ir numetė aikštėje, Njevesas ką tik juos aptiko. 

— PASAKYSIU jums vieną paslaptį, jums tai nė į galvą 
nebūtų atėję, ponas seržante,— pasakė Griaumedis patyliu- 
kais.— Tik kad niekas neišgirstų. 

Juodaodis, Mažius ir Blondinas, užsikvempę ant bufeto, šne- 
kučiavosi su Paredesu, kuris jiems pilstė anyžinės. Iš smuklės 
išėjo berniukas, nešinas trimis moliniais puodeliais, nudrožė 

skersai Santa Marijos de Njeva aikštę ir pasuko link policijos 
nuovados. Karšta saulė auksino kapironas, stogus ir trobų sie- 
nas, tačiau žemės nesiekė, — mat, lyg ir nuo Njevos pablaka 
tvino balkšvas rūkas. 

— Jie negirdi, — tarė seržantas.— Kas čia per paslaptis? 

— Aš jau žinau, kas ta mergytė, kur gyvena pas Njeve- 
sus,— pasakė Griaumedis, išspiovęs juodas papajos sėkliukes, 
ir nusišluostė nosine prakaituotą veidą.— Atsimenat, ta, kur 
mus taip sudomino aną vakarą. 

— Ak, šitaip! — tarė seržantas,.— Tai kas gi ji? 

— O ta pati, kur šiukšles vienuolėms išnešdavo,— sušnibž- 
dėjo Griaumedis, dėbčiodamas į bufetą,— ta, kurią jos išvarė 
iš misijos, kad padėjo auklėtinėms pabėgti. 

Seržantas pasirausė kišenėse, bet jo cigaretės gulėjo ant sta- 
lo. Jis užsirūkė, giliai užsitraukė ir išpūtė dūmų kamuolį. Pa- 
tekusi į jį, musė susimėtė ir nuzvimbė sau. 

— O kaip tu sužinojai? — paklausė seržantas.— Su ja Njeve- 
sai tave supažindino? 

Griaumedis nuėjo pasivaikščioti palei locmano namus visai 
atsitiktinai, ponas seržante, ir tą rytą pamatė ją fermoje — ji 
dirbo drauge su Njeveso žmona. Bonifasija — štai kuo ji var- 
du. Ar tik nesuklydo Griaumedis? Ko ji būtų apsigyvenusi pas 
Njevesus, juk ji beveik vienuolė. Ne, nuo tos dienos, kai ją 
išvijo, ji jau nebe sesuo ir nenešioja vienuolės rūbų, o Griaume- 
dis ją iškart pažino. Ūgio nedidukė, bet apvali. Ir, matyt, dar 
labai jaunutė, tik tegu jis kitiems nieko neprasitaria. 

— Plepiu mane laikai? — tarė seržantas.— Pasilik sau ši- 
tuos kvailus pamokymus. 

Paredesas atnešė dvi stiklinaites anyžinės ir pastovėjo palei 
stalą, kol juodu gėrė, paskui nušluostė skuduru viršų ir sugrįžo 
už bufeto. Juodaodis, Blondinas ir Mažius nuėjo į gatvę, ir 
tarpdury saulė savo raudona liepsna nuplieskė jiems veidus ir 
sprandus. Migla buvo pakilus aukščiau, ir iš tolo gvardiečiai 
atrodė kaip bekojai invalidai arba keliauninkai, brendantys per 
putojančią upę. 

— Nekibk prie Njevesų, jie mano bičiuliai, — pasakė seržan- 
tas. 

O kas rengiasi prie jų kibti? Tačiau būtų kvailystė nepasi- 
naudoti proga, ponas seržante. Tik juodu vieni žino šitą paslap- 
tį ir susidoros kaip geri draugai, ar ne? Griaumedis sutvar- 

kys — pakšt-šmakšt, aišku? — ją ir perleis jam, žodžiu, per 
pusę, sutarta? Tačiau seržantas krenkšteli — nepatinka jam 
šitokios dalybos — ir, pūsdamas dūmus pro burną ir pro no- 
sį — kas per velniava, kodėl gi jam turi likti išėdos. 

— Betgi ar ne aš pirmas ją pamačiau, ponas seržante? — 
tarė Griaumedis.— Ir sužinojau, kas ji, ir visa kita. Bet pasi- 
žiūrėkit tik, ką čia daro leitenantas. 

Jis parodė į aikštės pusę. Iki juostos pasinėręs pilkšvame 
rūke ir merkdamasis nuo saulės, prie smuklės artėjo leitenan- 
tas naujais marškiniais. Kai jis išniro iš miglos, jo kelnės iki 
kelių ir batai buvo rasoti nuo drėgmės. 

— Eime, seržante,— pasakė jis iš prieangio.— Mus nori pa- 
matyti donas Fabijas. 

— Nepamirškit, ką kalbėjau, ponas seržante,— šnipštelėjo 
Griaumedis. 

Leitenantas ir seržantas nugrimzdo iki pusės į rūką. Prie- 
plauką ir aplinkines žemas lūšnas jau prarijo jo vilnys, iškilu- 
sios aabar iki pat stogų, tačiau atokesnes kalvas buvo nu- 
tvieskusi ryški saulės šviesa, ir tyrame ore aiškiai bolavo mi- 
sijos trobesiai, žali, tarsi išprausti medžiai, kurių kamienai at- 
rodė ištirpę migloje, o saulės zuikučiai mirgėjo lapuose, šakose, 
apraizgytuose sidabro yniais. 

— Jūs buvot pakilęs pas vienuoles, ponas leitenante? — pa- 
klausė seržantas.— Mergaitės, tur būt, gavo pylos, a? 

— Joms jau atleido, — atsakė leitenantas.— Šiandien jas ve- 
sis prie upės. Viršininkė man sakė, kad ligonė geresnė. 

Gubernatoriaus prieangyje juodu nusipurtė šlapias kelnes ir 
nusibrūžino į laiptelius purvą nuo padų. Durys buvo užtrauk- 
tos vieliniu tinkiu, tokiu tankiu, jog nieko pro jį nebuvo ma- 
tyti. Atidarė basa senutė agvarunė, ir juodu įėjo. Viduje dvel- 
kė vėsa ir kvepėjo žalumynais. Langai buvo uždaryti, ir kam- 
barys skendėjo prietemoje, vos galėjai įžiūrėti ant sienų ka- 
bančias fotografijas, lankus, pukunas, pluoštus strėlių. Aplink 
čiambiros kilimą stovėjo kelios supamosios kėdės. Gretimo 
kambario tarpdury sublizgėjo plikė, ir su šypsena tiesdamas 
ranką — leitenante, seržante,— pasirodė donas Fabijas — įsi- 
vaizduokit, įsakymas gautas! Jis lengvai paptelėjo leitenantui 
per petį — kaip laikotės? — ir maloniu gestu parodė į kė- 
des — kaip jums patinka ši naujiena? Stačiai nejtikėtina! Bet 
pirmiausia, tur būt, reikėtų atsigaivinti, išgerti alučio? Jis kaž- 

ką pasakė agvaruniškai, ir senutė atnešė du butelius alaus. Ser- 
žantas vienu mauku ištuštino savo stiklą, leitenantas kraipė ran- 
koje savąjį, kažkur žvelgdamas neramiu ir sutrikusiu žvilgsniu, 
donas Fabijas gėrė tarsi paukštukas, siurbčiodamas mažais 
gurkšneliais. 

“ — Įsakymą paskelbė per radiją vienuolėms? — paklausė lei- 
tenantas. 

Taigi, šiandien rytą, ir jos tučtuojau pranešė donui Fabijui. 
Donas Chulijas visą laiką kalbėjo — šitas ministras kaišioja pa- 
galius į ratus, jis mano pikčiausias priešas, iš tų šiaudų nebus 
grūdų. Ir tai buvo tikriausia tiesa, jūs matot, pasikeitė ministe- 
rija, ir tuoj pat atėjo įsakymas. 

— O kiek jau laiko praėjo,— pasakė seržantas.— Aš buvau 
beužmirštąs banditus, gubernatoriau. 

Donas Fabijas Kuesta be perstojo šypsojosi. Jie turi išvykti 
kuo greičiau, kad galėtų sugrįžti iki liūčių, potvyniai Santjage 
tikras siaubas — vieni sūkuriai ir išvartos, kiek gyvybių pražu- 
dė šitie potvyniai. 

— Mūsų poste tik keturi žmonės, o šitiek per mažai, — tarė 
leitenantas.— Be to, vienas kuris gvardietis negali vykti, argi 
paliksi likimo valiai policijos nuovadą? 

Donas Fabijas gudriai mirktelėjo — betgi naujasis ministras 
Chulijo bičiulis, suprantate, bičiulis. Jis pažadėjo jam visomis 
išgalėmis padėti, ir jie keliaus ne vieni, o kartu su kareiviais 
iš Borcho forto. Ir ten jau gautas įsakymas, leitenante. Kari- 
ninkas siurbtelėjo gurkšnelį ir atsakė be didelio entuziazmo — 
ką gi, čia jau kas kita. Bet jisai vis tiek neperpranta šito įsa- 
kymo — ir leitenantas suglumęs pakraipė galvą,— juk dabar 
tas žygis — tai lyg ir Lozoriaus prikėlimas iš numirusiųjų, do- 
nai Fabijau. Ko gi jis nori, taip jau surėdyta mūsų tėvynėje, 
leitenante, šitas ministras tik vilkino ir vilkino, galvodamas 
pakenkti vienam donui Chulijui, ir nė manyte nenumanė, ko- 
kią baisią žalą daro visiems. Bet geriau vėliau, negu niekad, 
tiesa? 

— Bet jau seniai nebėra nusiskundimų tais banditais, — 
tarė leitenantas, — paskutinis skundas buvo gautas tuoj po to, 
kai atvykau į Santa Mariją de Njeva, matot, kiek laiko jau 
praėjo. į 

Argi tai svarbu, leitenante? Nėra nusiskundimų čia, tai yra 
kitur, ir, tarp kitko, tie niekšai turi gauti atpildą už visas iš- 

krėstas niekšybes, įpilti jums dar alučio? Seržantas linkteli ir 
vėl vienu mauku ištuština stiklinę — ne dėl to, gubernatoriau, 
o dėl to, kad bus veltui žygis, vargu ar tie padugnės tupės 
vienoj vietoj. O jei lietūs užsitęs, kiek jie turės tūnoti miškuo- 
se, tartum gyvi palaidoti! Nieko, nieko, seržante, po ketverto 
dienų jie privalo būti Borcho forte, ir dar va ką leitenantas 
turi atsiminti: donas Chulijas šito reikalo imasi iš širdies. Niek- 
šai privertė jį sugaišti daug laiko ir išvedė iš kantrybės, o ši- 
to jis nedovanos niekad. Ar nėra kalbėjęs leitenantas, kad sva- 
joja iš čia ištrūkti? Jeigu viskas gerai pavyks, donas Chulijas 
jam padės, šito žmogaus draugystė brangesnė už auksą, leite- 
nante, donas Fabijas pats yra tai patyręs. 

— Ak donai Fabijau,—-tarė šypsodamasis leitenantas, — kaip 
gerai jūs mane pažįstat. Pataikėte kaip pirštu į akį. 

— Ir seržantas taip pat šį tą išloš, — pasakė gubernatorius, 
smagiai trindamasis rankas.— Aišku kaip dieną! Argi aš jums 
nesakiau, kad donas Chulijas ir naujasis ministras bičiuliai? 

Gerai, donai Fabijau, jie padarys viską, ką galės. Bet ar ne- 
įpiltų jis jiems dar po stiklą, kad atsipeikėtų, ši naujiena juo- 
du tiesiog pribloškė. Jie baigė gerti alų, paplepėjo, pajuokavo, 
sėdėdami vėsioje ir kvapnioje prietemoje, o paskui gubernato- 
rius palydėjo juodu iki durų ir nuo prieangio pamojavo ranka. 
Dabar rūkas gaubė viską, ir pro liulančią jo maršką vos dūlavo 
trobos, medžiai, aikštėje plaukiojo praeivių siluetai. Kažkur 
iš tolumos atskardėjo laibas liūdnas balselis. 

— Iš pradžių vaikosi mergiočių, o dabar štai ką sumanė,— 
pasakė seržantas.— Netraukia manęs plaukioti po Santjagą to- 
kiu metu, pasiutiškai nusiplūksime, ponas leitenante. O kas pa- 
siliks čia? 

— Griaumedis, jam visur per sunku,— tarė leitenantas. — 
O tu ir pats neatsisakytum pasilikti, a? 

— Bet Griaumedis jau daug metų tarnauja čia, selvoje, — 
tarė seržantas, — jis turi patyrimo, ponas leitenante. Kodėl ne- 
palikus Mažių, jis toks nugeibęs. 

— Liks Griaumedis,— tarė leitenantas.— Ir nesiraukyk. Man 
irgi ne pyragais kvepia ta velniava, bet pats girdėjai, ką sakė 
gubernatorius: po šito malonaus žygio išsikrapštysim iš čia ir 
pradėsim naują gyvenimą. Eik, pakviesk Njevesą ir atsivesk 
pas mane į trobą kitus vyrus, — aptarsim operacijos planą. 

Seržantas valandžiukę pastovėjo migloje, susikišęs rankas 
į kišenes. Paskui, panarinęs galvą, nupėslino per aikštę, praėjo 
pio prieplauka, skendinčią tirštame rūke, ir pasuko purvinu 
ir slidžiu taku. Oras buvo prisotintas elektros, neramiai karkė 
varnos. Kai priėjo locmano pirkelę, jo getrai, kelnės ir net 
marškiniai buvo aptaškyti purvu. Jis kalbėjosi pats su savimi 
ir glamžė rankose kepę. 

— Kokie dievai atnešė jus šiandien tokiu laiku, seržante? — 
paklausė Lalita. Persisvėrusi per turėklus, ji gręžėsi šlapius 
plaukus, ir nuo jos veido, rankų, drabužių, žliaugė vanduo.— 
[eikit pagaliau, lipkit, seržante. 

Seržantas nedrąsiai, užsisvajojęs, tyliai krutindamas lūpas, už- 
kopė į terasą ir atkišo ranką Lalitai, o kai atsisuko, šalia sto- 
vėjo Bonifasija, taip pat kiaurai peršlapusi. Kremo spalvos suk- 
nelė buvo prilipusi prie kūno, o drėgni plaukai gaubė veidą 
tartum kykas. Žalios akys džiugiai žvelgė į seržantą. Lalita grę- 
žėsi sijono padurkus — atėjot aplankyt mano įnamės, seržan- 
te? — ir skaidrūs lašai ritosi jai per kojas — va jinai. Jie žve- 
jojo ir, tik pamanykit, tokiam baisiam rūke įsivertė į vandenį, 
bet, laimė, vanduo šiltut šiltutėlis, nors nelipk lauk, o Bonifa- 
sija, šiek tiek palinkusi į priekį — atnešti anyžinės, užkąsti 
Užuot atsakiusi, Lalita prunkštelėjo ir nuėjo į trobą. 

— Šį rytą tave matė Griaumedis,— pasakė seržantas.— Ko tu 
jam pasirodei? Argi aš nesakiau, jog man tas nepatinka? 

— Pavyduliaujat, seržante, — juokdamasi pasakė Lalita, pa- 
sirodžiusi prie lango.— O kokia bėda, jei kas ją ir pamatys“ 
Negi norit, kad vargšelė visą gyvenimą bėgtų nuo žmonių? 

Bonifasija, nė kiek nesišypsodama, žvelgė seržantui į veidą, 
atrodė lyg nusigandusi, sutrikusi. Jis žengė artyn, ir jos akys 
sunerimo, bet pati iš vietos nepajudėjo. Seržantas padėjo ran- 
ką jai ant peties — gražuole, jis nenori, kad ji kalbėtųsi su 
Griaumedžiu ir apskritai su vyrais, senjora Lalita. 

— Aš negaliu jai užginti— tarė Lalita, ir Akilinas, taip pat 
dirstelėjęs pro langą, nusijuokė.— Jūs irgi negalit, seržante. 
Negi jūs jai brolis Tik tada, jei būtumėt jos vyras, galėtu- 
mėte įsakinėti. 

—- Aš jo nemačiau, — sulemeno Bonifasija.— Negalimas daik- 
tas, jis nematė manęs, o pasakė tik šiaip sau, tyčiomis, štai ir 
viskas. 

— Nebūk paika, nesipigink,— pasakė Lalita.— Geriau tegu 
pavydi, Bonifasija. 

Seržantas prisitraukė Bonifasiją — tegul ji niekad nesirodc 
Griaumedžiui į akis, — ir pirštais kilstelėjo jai smakrą — tegu! 
ji nesirodo jokiam vyriškiui, senjora, o Lalita vėl prunkštelėjo, 
ir greta Akilino galvos pasirodė dar dviejų vaikų snukučiai. Vi- 
si trys vaikigaliai ryte rijo akimis seržantą. Taigi, jis nori, 
kad ji nesimatytų su jokiu vyriškių, o Bonifasija įsitvėrė į seI- 
žanto marškinius, ir jai ėmė virpėti iūpos — ji duoda žodį. 

— Na ir kvaila,— tarė Lalita.— Iškart matyti, kada nepažįsti 
vyrų, O ypač uniformuotų. 

-— Aš turiu išvykti, — pasakė seržantas, apkabindamas Boni- 
fasiją.— Sugrįšim ne anksčiau, kaip po trijų savaičių, o gal ir 
po mėnesio. 

— Su manim, seržante? — paklausė Adrianas Njevesas, lip- 
damas laipteliais. Jis buvo vienomis kelnaitėmis ir plekšnojo 
ranka per prakaulų, įdegusį kūną.— Tik nesakykit, kad vėl 
pabėgo auklėtinės. 

O kai jis sugrįš, juodu susituoks, gražuole,— jam virptelėjo 
balsas, ir jis ėmė juoktis kaip idiotas, o Lalita, nušvitusi iš 
džiaugsmo, kažką sušukusi, išbėgo į terasą, išskėstomis ranko- 
mis puolė prie Bonifasijos, ir jodvi karštai išsibučiavo. Locma- 
nas Njevesas paspaudė seržantui ranką. Seržantas kalbėdamas 
laidė gaidukus — jis šiek tiek jaudinasi, donai Adrianai, žino- 
ma, jis norėtų, kad jie būtų svotai, tai matot, senjora, jinai 
vis dėlto jį suvystė, o Lalita iš pat pradžių žinojusi, kad jis pa- 
dorus žmogus, ar galima, jinai apkabins jį? Jie suruoš nere- 
gėtą puotą, štai pamatysit, kokias jie vestuves iškels. 

Netverdama džiaugsmu, Bonifasija apkabina čia seržantą, čia 
Lalitą, bučiuoja ranką locmanui, mėto aukštyn berniukus. Jie, 
žinoma, mielu noru bus jų svotai, seržante, ir tegu jis ateina 
šiandien pavakarieniauti drauge. Žalios akys žybčiojo, o Lali- 
ta — juodu pasistatys sau trobą čia, šalimais, — tai jas temdė 
liūdesys, — jie padės juodviem,— tai jose spindėjo džiaugsmas, 
o seržantas — ji turi būt gerutė, jis nenori, kad ji matytųsi su 
bet kuo, kol jo nebus, ir Lalita — žinoma, ji kojos nekels iš na- 
mų, jie pririš ją. 

— O kur mes plauksim dabar? — paklausė locmanas.— Vėl 
su vienuolėmis? 

— Su vienuolėmis būtų bepiga, — tarė seržantas. — Pulsim 
velniui ant ragų, donai Adrianai. Įsivaizduokit, atėjo įsakymas 
Mes vykstame į Santjagą ieškoti tų vilkolakių. 

— Į Santjagą? — tarė Lalita ir sustingo pražiota burna, o loc- 
manas Njevesas, atsirėmęs į turėklus, ėmė žiūrėti į upę, me- 
džius, pilką miglą. Vaikai ir toliau zujo aplink Bonifasiją. 

— Kartu su Borcho forto kareiviais, — pasakė seržantas.— Bet 
ko jūs čia nosis nukabinot? Jokio pavojaus, žmonių mūsų bus 
daug. O gal iš viso tie perėjūnai jau seniai sutrūniję — kiek 
jau laiko prabėgo. 

— Eikit pas Pintadą, jis gyvena va tenai, žemiau,— tarė 
Adrianas Njevesas, rodydamas į nematomos per miglą upės 
pusę.— Jis geras locmanas ir pažįsta tas vietas. Reikia tučtuo- 
jau pas jį eiti, kitaip galit nerasti — jis dažnai šiuo metu iš- 
plaukia žvejoti. 

— Tai kaip čia dabar,— tarė seržantas.— Nenorit plaukt su 
mumis, donai Adrianai? Juk kelionė užtruks ne daugiau kaip 
tris savaites, užsidirbsit gražaus pinigo. 

— Aš sergu, drugys suėmė,— tarė locmanas.— Ką tik suval- 
gau, išvemiu, ir galva svaigsta. 

— Nepaistykit niekų, donai Adrianai,— pasakė seržantas,— 
koks jūs ligonis. Kodėl nenorite plaukti? 

— Jį drugys krečia, jis bematant guls į lovą, — patvirtino La- 
lita.— Eikite kuo greičiau pas Pintadą, kol jis dar neišplau- 
kė žvejoti. 


IR KAI sutemo, ji ištykino, kaip jis buvo liepęs, nusileido 
šlaitu raguvon, o Fusija —- ko tu čia krapštaisi, mikliau į valtį. 
Jie išplaukė iš Učiamalos, neužkūrę motoro, kone tamsoje, ir 
jis, kur buvęs, kur nebuvęs,— ar niekas tavęs nematė, Lalita? 
Žiūrėk, jeigu pastebėjo, aš rizikuoju savo galva, pats nesižinau, 
ir kam darau šitaip, o ji, sėdėdama priekyje,— atsargiai, ver- 
petas, o iš kairės slenksčiai. Pagaliau jie prisiyrė prie lėkšto 
kranto, paslėpė valtį, sugulė ant smėlio. Ir Fusija — aš pavydus, 
Lalita, neminėk man šito šunsnukio Reategio, aš nebūčiau nė 
susidėjęs su juo, bet man reikėjo valties ir maisto, mums prieš 
akis sunkios dienos, tačiau pamatysi, aš prasiskinsiu kelią, 
o jinai — prasiskinsi, aš tau padėsiu, Fusija. O jis kalbėjo apie 
sieną — visi galvos, kad pabėgo į Braziliją, puls ieškoti manęs, 
Lalita, ir niekam nė į galvą netoptels, kad pasinešiau į šitą 
pusę, o jeigu mes prasimušim į Ekvadorą, tada papūs jie mums. 
Ir staiga — išsirenk, Lalita, o ji — mane skruzdėlės sukandžios, 

Fusija, bet jis — vis tiek išsirenk. Paskui visą naktį pliaupė 
lietus, ir vėjas nudraskė pastogę iš šakų, kur buvo prisiglaudę, 
ir juodu neturėjo nė valandėlės ramybės — taip apspito moski- 
tai ir šikšnosparniai. Švintant patraukė toliau, ir, kol nebuvo 
priplaukę srautulių, kelionė klojosi gerai: pasirodė laiviūkštis, 
juodu pasislėpė, kaimas, kareivinės, lėktuvas, ir juodu vis slė- 
pėsi, Praėjo savaitė be lietaus; jie plaukė nuo saulės tekėjimo 
iki nusileidimo ir, norėdami pasitaupyti konservų, žvejojo an- 
čousus, bagrus. Vakare susirasdavo salelę, kyšulį, seklumą ir 
užmigdavo prie laužo. Kaimelius praplaukdavo naktimis, užge- 
sinę motorą, ir Fusija — spausk, Lalita, o ji — rankas pakirto, 
labai smarki srovė, o jis — spausk, po šimts velnių, jau ne- 
daug beliko. Netoli Barankos sutiko žvejį ir pavalgė drauge. 
Juodu jam — mes sprunkame, o jis — kuo galiu padėti? Ir Fu- 
sija — norėtume nusipirkti gazolio, mūsų jau baigiasi, 0 jis — 
duokš pinigų, nueisiu į kaimą ir atnešiu. Prabėgo dvi savaitės, 
kol jie prasimušė pro siaurumas, paskui plaukė pratakomis, 
ežerėliais ir senvagėmis, pasiklydo, porą kartų apvirto valtis, 
pasibaigė gazolis, ir kartą rytą — neverk, Lalita, jau artėjame, 
žiūrėk, jau vambisai. Jie pamatė jį, pagalvojo, kad vėl atplau- 
kė pirkti kaučiuko. Juodviem paskyrė pirkią, davė pavalgyti, 
du demblius, ir taip jie išgyveno daug dienų. Ir Fusija — ma- 
tai, ką reiškia susidėti su manim? Geriau būtum pasilikus Iki- 
tose prie motinos, o ji — kas bus, jeigu jie nudobs tave, Fu- 
sija? O jis — tada tu pasidarysi vambiso žmona, vaikščiosi 
nuogais papais, dažysiesi kūną rupinja, indigu ir ačiote ir kram- 
tysi maniokus masatai varyti, štai kas tavęs laukia. Ji verkė, 
vambisai juokėsi, o jis — kvaišele, aš tik paerzinau, gal būt, 
tu pirmutinė krikščionė, kurią jie mato. Vienąkart, tai buvo 
jau seniai, aš atplaukiau čia su vienu bičiuliu iš Mojobambos, 
ir jie parodė mudviem galvą tokio krikščionio, kuris atsibastė 
Santjagu, ieškodamas aukso, tau baisu? Ir ji — taip, Fusija. 
Vambisai jiems atveždavo machų * ir čioskų ** mėsos, bagrų, 
maniokų, retkarčiais elnienos ar gamitanų arba šamų, o kartą 
atvežė žalių kirminų, nuo kurių jiems gyslas ištąsė. Jis nuo 
ryto iki vakaro šnekučiuodavosi su jais, ir ji — pasakyk, ko 
tu jų klausinėji, ką jie sako, o jis — šiaip, nieko rimto. Kada 
* Machas — pakas, kiškio didumo Pietų Amerikos graužikas. 


** Čioska — degu, graužikas, iš pažiūros primenantis pilkąją 
žiurkę. 

mudu su Akilinu atplaukėm čia pirmą kartą, mes papirkom 
juos išgertuvėm ir pusmetį gyvenom drauge su jais. Mes at- 
veždavome jiems peilių, audeklo, šautuvų, anyžinės degtinės, 
o jie duodavo mums kaučiuko, odų, ir dabar negaliu jais skųs- 
tis, jie buvo mano klientai, o dabar draugai, be jų aš pražu- 
vęs, 0 ji —tas teisybė, bet keliaukim iš čia, Fusija, juk iki 
sienos vos keli žingsniai, argi ne? O jis — šie žmonės kur 
kas geresni, negu kaučiuko pirkliai, pradedant tuo šunsnukiu 
Reategiu, žiūrėk, kaip jis mane apmovė, tik per mane uždirbo 
krūvą pinigų, o nenorėjo man padėti, jau antrą kartą mane 
gelbsti vambisai. O ji — kada gi mudu išvyksim į Ekvadorą, 
Fusija, juk čia pat lietūs, ir tada jau neišsikrapštysim iš čia. 
O jis liovėsi minėjęs sieną ir per naktis nemiegojo — sėdėdavo 
ant demblio, vaikštinėjo šen ir ten, kalbėdavosi pats su savimi, 
ir ji — kas tau, Fusija, pasitark su manim, juk esu tavo žmona, 
o jis — patylėk, aš galvoju. Ir kartą rytą pašoko, pasiėmė ma- 
četę ir nubėgo nuo skardžio žemyn, o ji iš viršaus — nedaryk 
šito, dėl dievo meilės, maldauju tave, dievuliau mano, dievuliau 
mano, O jis vis kapojo valtį, kol išmušė dugną, o kai ji nu- 
skendo, patenkintas užlipo į viršų. Vykti į Ekvadorą be dra- 
bužių, be pinigų, be dokumentų? Tai beprotybė, Lalita, čionykš- 
tė policija susižino su muitine, mes tik neilgam pasiliksime Pe- 
ru, čia aš*galiu praturtėti, kad tik neapgautų vambisai ir kad 
pavyktų susiieškoti Akiliną, va žmogus, kurio mums reikia, 
eime, aš tau viską paaiškinsiu, o ji — dievuliau mano, ką tu 
padarei, Fusija. O jis — čia niekas neužklys, o kada mes iš 
čia išplauksim, visi jau bus mane pamiršę, ir, be to, mudu turė- 
sime pinigų ir kiekvienam galėsime užkišti koserę. Ir ji — Fu- 
sija, Fusija, 0 jis — man reikia susirasti Akiliną, o ji — kodėl 
tu ją paskandinai, aš nenoriu numirti miške, o jis — kvaiše, 
reikia gi panaikinti pėdsakus. Ir kartą jie su dviem irkluotojais 
vambisais išplaukė kanoja Santjago link. Juos lydėjo debesys 
moskitų ir kimus dūdorių * ūbavimas, o naktimis, nors sukur- 
davo laužus ir susisupdavo į antklodes, aplink juos siūdavo 
šikšnosparniai ir kandžiodavo kur pakliūva neuždengtą kūną. 
O Fusija — jokiu geru neturim artintis prie upės, ten galim su- 


* Dūdorius —aganis, prastai skraidančio, greitai  bėgančio 
paukščio, gyvenančio Pietų Amerikoje, liaudiškas pavadinimas. Aganių 
patinėlių pratisas ūkavimas primena dūdos garsą, jie ir vadinami dū- 
doriais. 

sidurti su kareiviais. Jie plaukė siauromis pratakomis, po tam- 
siais vešlios lapijos skliautais, drėgnais liūgais, ežerėliais, po 
apsiskarojusiais renakais *, o kartais braudavosi takeliais, ku- 
riuos iškirsdavo vambisai savo mačetėmis, nešdami ant pečių 
kanojas. Valgė kas pakliuvo — šaknis, rūgščius ūgius, žolių 
nuovirą, o kartą nudobė tapyrą ir savaitei pasidarė mėsos. O 
Lalita — aš neištversiu, Fusija, man kojos jau neremia, ir visą 
veidą susidraskiau, o jis — dabar jau nebetoli. Pagaliau pasi- 
rodė Santjagas, ir ten jie pavalgė čitarių **, prisigaudę tarp ak- 
menų ir pasirūkinę, ir vambisų nudobto šarvuočio mėsos. Ir 
Fusija — matai, Lalita, stumiamės, čia neblogas kraštas, yra 
„maisto, ir viskas eina į gera, 0 įi — mano veidas degte dega, 
prisiekiu, aš daugiau nebegaliu. Jie dieną pailsėjo, o po to ke- 
liavo toliau, Santjagu aukštyn, stabteldami pamiegoti ir paval- 
gyti vambisų kaimeliuose, kur gyveno po dvi tris šeimas. O po 
savaitės jie paliko upę ir kelias valandas plaukė siaurute pra- 
taka, kur neprasiskverbė saulės šviesa, šakos karojo taip že- 
mai, jog kliuvo už galvų. Galiausiai išplaukė į platumą, ir Fusi- 
ja — va ir sala, Lalita, geresnio daikto nesurasi, aplink miškas 
ir pelkės, ir, prieš išlipant, paliepė vambisams dėl viso pikto 
pasisukioti po ežerą, ir Lalita — mes čia gyvensimė O jis — 
atkampi salelė, visi krantai apaugę aukštu mišku, o štai patogi 
vieta prieplaukai. Išlipo, vambisai, suriaumojo, vartydami akis 
ir grūmodami kumščiais, ir Lalita — kas čia jiems darosi, Fusi- 
ja, ko jie širsta, o jis — išsigando, kvaišiai, nori grįžti, lupunų 
pabūgo. Skardžio viršuje ir visoje saloje kaip siena į padangę 
kilo milžiniškos lupunos išsikerojusiais, suaižėjusiais kamienais 
ir apgurgėjusios biauriais groblėtais gumbais. Ir Lalita — neuž- 
sirik tu ant jų taip, Fusija, nepykink. Fusija ir vambisai ilgai 
ginčijosi, kažką riaumodami, mosikuodami rankomis, ir galiau- 
siai jam pasisekė juos perkalbėti, ir jie smuko į krūmus, ku- 
riais buvo apžėlusi sala. Ir Fusija — girdi, Lalita? Čia gausybė 
paukščių, klausyk, kaip čiaukši papūgos. O kai pamatė van- 
kavį ***, ryjantį juodą gyvačiukę, vambisai suspiegė, ir Fusi- 


* Renakas — šakotas vešlialapis medis, paplitęs balotuose Ama- 
zonės miškuose. 

** Čitaris — smulki žuvis, kuri veisiasi tik Amazonės ir jos in- 
takų vandenyse. 
*** Vankavis-— paukštis, susijęs su indėnų tarpe paplitusiu prie- 
taru. 

ja — bailūs šunys, o Lalita — tau galvoje negerai, matai, čia ne- 
įžengiama giria, kaip čia mes gyvensim, o jis — nesirūpink, vis- 
ką apgalvojau, aš šičia gyvenau su Akilinu ir vėl gyvensiu, aš 
čia prolobsiu, va ir pamatysi, kad burnos tuščiai neaušinu. Jie 
sugrįžo prie skardžio, ji nulipo prie kanojų, o Fusija ir vam- 
bisai vėl suėjo į mišką, ir staiga virš lupunų pakilo švininių 
dūmų stulpas ir dvoktelėjo degėsiai. Fusija ir vambisai išpuolė 
iš tankmės, sušoko į kanojas, nusiyrė tolyn nuo salos ir išlipo 
ežero krante palei upelio žiotis. Ir Fusija — kada miškas iš- 
degs, atsiras platus laukas, Lalita, kad tik neimtų lyti, o ji — 
kad tik nepakiltų vėjas, ugnis gali persimesti čia. Lietaus neuž- 
ėjo, ir gaisras siautėjo kone dvi dienas. Ties ežeru tvyrojo 
tiršti degančių lupunų ir katavų * dūmai, ore visur skraidė 
pelenai, padangę lyžčiojo žydri liepsnos liežuviai ir vertėsi ka- 
muoliais kibirkštys, toli buvo girdėti, kaip poška degdami sau- 
si medžiai. Ir Fusija — baigta, sudegė kipšai, o Lalita — ko tu 
juos užkabini, čia jų tikėjimas, o jis — nieko tokio, jie nesu- 
pranta, ką sakau, ir, be to, matai, jie juokauja, aš visiems 
laikams išrausiu jiems lupunų baimę. Ugnis iššlavė salą ir išvai- 
kė visa, kas gyva,— iš debesų dūmų nardė būriai paukščių, 
kiauksėdamos šokinėjo į pakrantę beždžionės ir kabinosi ant 
plūduriuojančių rąstų ir šakų. Vambisai brido į vandenį, stvars- 
tė jas į glėbį ir mačetėm kapojo galvas, o Fusija — žiūrėk, La- 
lita, kokią jie puotą rengia, štai ir išdulkėjo jiems pyktis, o La- 
lita — aš taip pat neatsisakyčiau užkrimsti nors ir beždžionie- 
nos, žarna žarną ryja. Kai sugrįžo į salą, miškas buvo gerokai 
praretėjęs, tai čia, tai ten švietė progumos, tačiau viršum skar- 
džio medžiai tebestovėjo ir daug kur dar buvo išlikę brūzgynų. 
Jie puolė valyti gaisravietę ir visą dieną mėtė į ežerą išvartas, 
nuodėgulius, apgruzdusius paukščius, gyvates, ir Fusija — sa- 
kyk, kad džiaugiesi, ir ji — džiaugiuosi, Fusija, o jis — tu tiki 
manim? Ir ji — taip. Pasidarė nemaža lygi aikštė, vambisai 
prigriovė čia pat medžių, prikirto karčių, surišo jas lianomis, 
ir Fusija — tikras namas, o Lalita — na, ne visai, bet vis tik 
geriau, negu miegoti miške. O kitą rytą pasibudę pamatė, 
jog priešais trobą suka lizdą juodai geltonas paukaras, ir Fusi- 
ja — geras ženklas, Lalita, čia šeimyniškas paukštis, jeigu jis 
atskrido, vadinasi, žino, jog mes čia pasiliksim. 


* Katava— lapuotis su nuodinga derva, iš kurios gaunama ku- 
rarė; auga Amazonės baseine. 

TĄ PATĮ šeštadienį kūną žmonės paėmė iš Žalių namų ir, su- 
suktą į drobulę, atnešė į skalbėjos rančą. Daug vyrų ir moterų 
iš Galjinaseros atėjo paskutinį kartą pagerbti velionės, o Chu- 
ana Baura per naktį verkė ir be paliovos bučiavo mirusiajai 
rankas, akis ir kojas. Auštant kaimynės už parankių išvedė 
Chuaną iš namų, ir tėvas Garsiją padėjo guldyti kūną į karstą, 
nupirktą iš aukų. Sekmadienį tėvas Garsija atlaikė gedulingas 
pamaldas koplyčioje, turgaus aikštėje, ir ėjo priešakyje laido- 
tuvių procesijos, o iš kapinių grižo kartu su Chuana Baura. 
Moterų apsuptas, jis perėjo Plasą de Armas, išbalęs, degančiu 
žvilgsniu ir sugniaužtais kumščiais. Prie eisenos prisidėjo elge- 
tos, batų valytojai, valkatos, ir, kai jie visi pasiekė turgaus 
aikštę, minia jau buvo užtvėrusi visą gatvę. Tada tėvas Garsija 
pasilipo ant suolelio ir pradėjo visus plūsti. Aplinkui darėsi 
durys, ir turgavietės prekijai ėjo iš savo krautuvėlių jo pasi- 
klausyti, o kai dvejetas municipaliteto policininkų pamėgino 
išsklaidyti minią, į juos pasipylė keiksmai ir akmenys. Tėvo 
Garsijos šauksmai buvo girdėti net skerdykloje, o svečiai, sė- 
dėję „Šiaurės žvaigždėje“, nustojo plepėti ir juoktis ir nustebę 
dairėsi — iš kur čia tas triukšmas, kur skuodžia visos tos mo- 
terys? Žinia, kad turgaus aikštėje sambrūzdis, bematant paskli- 
do visame mieste, gandas ėjo iš lūpų. į lūpas, kaip moterų 
slaptažodis; tėvas Garsija toliau kalbėjo, ir padangėje sklandė 
išgąsdinti pesliai. Kunigui nutilus, buvo girdėti, kaip rauda 
Chuana Baura, suklupusi jam prie kojų, ir kaip bruzda, niurz- 
gia moterys. Ir kai pasirodė gvardiečiai su savo lazdomis, į jų 
pusę siūbtelėjo įsiaudrinusi minia, kurią vedė tėvas Garsija, 
piktai grūmodamas kryžiumi, o kai jie pabandė pastoti mote- 
rims kelią, suūžė grasinimai ir pasipylė akmenų kruša. Gvar- 
diečiai traukėsi atatupsti, spruko į bet kuriuos namus, o kas 
suklupo, tuos parbloškė ir sumaitojo be paliovos plūstantis žmo- 
nių srautas. Ir štai įdūkusi minia su pagaliais ir akmenimis 
rankose staugdama įsiveržė į Plasą de Armas. Jai artėjant, žmo- 
nės skubėjo nuleisti ant durų grotas, rakino vartelius, įžymūs 
miesto žmonės iš baimės supuolė į katedrą, o atvykusieji, už- 
siglaudę tarpduriuose, apstulbę žiūrėjo į šią grėsmingą laviną. 
Tėvas Garsija susigrūmė su gvardiečiais? Jie užpuolė jį? Jo su- 
tana perplyšo, ir pasirodė balta kaip pienas įdubusi krūtinė ir 
kaulėtos rankos. Jis tebelaikė aukštai iškeltą kryžių ir užkimęs 
rėkė visa gerkle. Žmonių srautas prašniokštė pro „Šiaurės 

žvaigždę“, papliupo akmenys, ir kavinės langai subyrėjo į smul- 
kias šukes, o kai moterys metėsi į Senąjį tiltą, jo sukežęs kar- 
kasas sugirgždėjo ir susvirduliavo tarsi girtas, ir kada jos, 
praūžusios pro „Rio barą“, pasiekė Kastilija, daugelio rankose 
jau degė fakelai, ir visu keliu, kur jos tik grūmėjo, žmonės iš 
smuklių bėgo pasižiūrėti, o lalavimas vis garsėjo ir fakelų vis 
daugėjo. Banga atsirito iki smiltynų, ir pakilo milžiniškas dul- 
kių debesis, geltono aukso viesulas, kuriame šmėžavo moterų 
veidai, kumščiai, liepsnos liežuviai. 

Vieniši tarp kopų, nutvieksti akinančiai vaiskios vidudienio 
šviesos, Žali namai uždarytais langais ir durimis atrodė apleis- 
ti. Žalios it žolė sienos blykčiojo saulėje, vos vos pablukusios 
palei kampus, ir tarsi sužeistas elnias, prie kurio artinasi me- 
džiotojai, šie namai dabar atrodė kažkokie bejėgiai, nuolankūs, 
baikštūs. Tėvas Garsija su moterimis prisigrūdo prie durų, stū- 
gavimas aptilo, ir minia valandžiukei nuščiuvo. Bet staiga kaž- 
kas suspigo, ir tarsi skruzdėlės iš skruzdėlyno, užtvindyto iš- 
siliejusios upės, iš vidaus pasipylė išsidažiusios, pusnuogės 
įnamės, stumdydamos viena kitą ir klykdamos iš baimės. Vėl 
sugriaudėjo tėvo Garsijos balsas, minia sukunkuliavo, ir tary- 
tum daugybė čiuptuvų prie jų iš visų pusių išsitiesė rankos, 
stvarstė joms už plaukų, trankė žemėn, talžė. O paskui tėvas 
Garsija ir moterys sugriuvo į vidų, ir akies mirksniu jų buvo 
pilni namai. Dabar iš ten sklido niokojimo triukšmas: čerškėjo 
daužomi stiklai ir buteliai, poškėjo laužomi stalai, turškėjo 
draskomos paklodės ir užuolaidos. Iš pirmojo, iš antrojo aukšto, 
iš bokštelio tartum liūtis prapliupo namų reikmenys. Pro lan- 
gus lėkė gėlių vazonai, sudaužytos praustuvės, padėklai, lėkš- 
tės, suplėšyti čiužiniai, flakonai ir buteliukai su pudra ir tepa- 
lais, ir pasitenkinimo šauksmai lydėjo kiekvieną daiktą, kol jis 
darė puslankį įkaitusiame ore ir krito į smėlį. Daugelis smal- 
suolių, net moterys, jau ginčijosi, nepasidalydami išmestų daik- 
tų ir skudurų, keikėsi, grumdėsi, riejosi. O šitame sąmyšyje 
primuštos, išrėkusios gerkles, drebančios įnamės kėlėsi nuo že- 
mės, puolė į glėbius likimo draugėms, kūkčiojo, guodė viena 
kitą. Žali namai liepsnojo; pro pilkus it pelenai dūmus, kylan- 
čius kamuoliais į Pjuros dangų, čia vienur, čia kitur kyščiojo 
purpuriniai liepsnos liežuviai. Minia pradėjo trauktis, riksmai 
tilo. Pro Žalių namų duris, kosėdamos ir ašarodamos nuo dūmų, 
bėgo viena po kitos tėvo Garsijos kariauninkės. 

Nuo Senojo tilto, iš Malekono gatvės, iš varpinių, stogų ir 
balkonų šimtai žmonių žiūrėjo į gaisrą — į tamsraudonę, žydrą 
daugiagalvę hidrą, besiraitančią po juodų dūmų skraiste. Tik 
tada, kai sugriuvo grakštus bokštelis ir į gatvę jau krito nuo- 
dėguliai, plėnys ir atplaišos, nupūsti nedidelio vėjelio, atvyko 
gvardiečiai ir municipaliteto policininkai. Pavėlavę ir bejėgiai 
jie įsimaišė į moterų minią ir žiopsojo mindžikuodami, užkerėti, 
kaip ir visi kiti, siautėjančios ugnies reginio. Ir staiga minia 
sujudėjo — moterys ir elgetos ėmė baksnoti vieni kitiems al- 
kūnėmis ir šnabždėtis: „Še jis, jis ateina.“ 

Jis ėjo per Senąjį tiltą. Galjinaserietės ir žiopliai atsigręžė 
į jį, prasiskyrė, duodami kelią, ir niekas jo nestabdė. Plaukai 
jo buvo susivėlę, veidas paišinas, o akyse spindėjo neišpasa- 
kytas siaubas, smakras drebėjo. Dieną prieš tai žmonės matė 
jį geriantį mangačių čičerijose, kur jis atėjo vakare su arfa 
po pažastim, mirtinai išblyškęs ir verkdamas. Ten jis ir pra- 
leido naktį, niūniuodamas ir žagsėdamas girto žagsuliu. Manga- 
čiai prieidavo prie jo: „Kaip ten buvo, donai Anselmai? Kas 
alsitiko? Ar teisybė, kad jūs gyvenot su Antonija? Jūs tikrai 
laikėt ją Žaliuose namuose? Ar iš tikro ji numirė?“ Jis dūsavo, 
verkė, o galų gale nugriuvo ant aslos mirtinai girtas. Pamie- 
gojęs jis vėl pareikalavo vyno ir gėrė, užgaudamas pirštais ar- 
fos stygas; staiga į čičeriją įbėgo vaikiūkštis ir sušuko: „Žali 
namai dega, donai Anselmai! Juos padegė! Galjinaserietės ir tė- 
vas Garsija, donai Anselmai!" 

Malekono gatvėje jam kelią pastojo keletas vyrų ir moterų: 
„Tu pagrobei Antoniją, tu ją užmušei",— plėšė nuo jo drabu- 
žius, o kai šoko bėgti, pradėjo svaidyti į jį akmenimis. Tik ant 
Senojo tilto jis pradėjo rėkti, maldauti, o žmonės — išsigalvoja, 
jis stačiai bijo, kad nenulinčiuotų, bet jis ir toliau šaukėsi pa- 
galbos, ir nusigandusios įnamės pritarė — taip, tai tiesa, tikriau- 
siai ji liko namuose. Atsiklaupęs ant kelių, jis maldavo patikėti 
juo, šaukėsi dangų paliudyti, ir štai žmonės sutriko, gvardiečiai 
ir municipaliteto policijos pareigūnai pradėjo klausinėti galji- 
naserietes, pasigirdo prieštaringų balsų. — o kas, jeigu tai tie- 
sa, reikia pažiūrėti, ko jie čia stovi, tegu kas pašaukia daktarą 
Sevaljosą. Įsisupę į šlapius skurlius keli mangačiai nėrė į dū- 
mus ir po valandžiukės iššoko atgal, uždusę ir leisgyviai,—- 
neįmanoma patekti, ten tikras pragaras. Ir vyrai, ir moterys 
užsipuolė tėvą Garsiją — kas, jeigu būtų tiesa? Ak tėve Garsi- 


188 


ja, tėve Garsija, dievas jus nubaus. Jis žiūrėjo į juos, lyg nie- 
ko neregėdamas, susimąstęs, o donas Anselmas stengėsi ištrūk- 
ti iš gvardiečių, kurie bandė jį sulaikyti, — tegu pasigaili, tegu 
duoda jam šlapią maršką, jis pats įeis. Ir kai pasirodė Ancheli- 
ka Mersedes, visi įsitikino, kad tai tiesa, jog mergaitė čia, gy- 
va ir sveika, virė'os glėbyje, ir kada pamatė, jog arfininkas su 
ašaromis akyse dėkoja dangui ir bučiuoja Anchelikai Mersedes 
rankas, daugelis moterų susigraudino. Jos balsu užjautė mer- 
gaitę, kurią šitaip išgąsdino, ramino arfininką arba širdo ant 
tėvo Garsijos ir jam prikaišiojo. Pritrenkta, sujaudinta, pašvie- 
sėjusi minia apsupo doną Anselmą, ir jau niekas — nei įnamės, 
nei galjinaserietės, nei mangačiai — nežiūrėjo į Žalius namus, 
apimtus liepsnos, kurią pradėjo tramdyti įprastinis smilčių lie- 
tus, versti dykuma, kur ji valandėlę turėjo valią. 


GALINČIAI įėjo, kaip visada,— kojos spyriu atlapoję duris 
ir traukdami himną: galinčiai jie — nei piauna, nei sėja, vien 
tik ūžia suėję, jokio darbo nemoka, tik geria ir šoka. 

— Aš tik galiu tau papasakoti, ką girdėjau tą naktį, — pa- 
sakė arfininkas.— Juk tu Žinai, mergužėle, jog aš beveik nieko 
nematau. Tas ir išgelbėjo mane nuo policijos, jie paliko mane 
ramybėje. 

— Pienas jau karštas, — tarė Čiunga už bufeto.— Padėk man, 
Laukine. 

Laukinė atsikėlė nuo muzikantų staliuko, nuėjo prie baro, 
ir jodvi su Čiunga atnešė ąsotį pieno, duonos, maltos kavos ir 
cukraus. Salėje dar degė lempos, bet pro langus jau veržėsi 
balta dienos šviesa. 

— Mergina nežino, kas ten buvo, Čiunga,— pasakė arfinin- 
kas, siurbčiodamas pieną mažais gurkšneliais.— Chosefinas jai 
nepasakojo. 

— Kada tik paklausiu, jis išsisukinėja,— tarė Laukinė.— Sa- 
ko, ko čia tau taip rūpi, neužsipulk, aš pavyduliauju. 

— Negana, kad sąžinės neturi, jis dar veidmainys ir cini- 
kas, — pasakė Čiunga. 

— Kai jie įėjo, čia buvo tik du žmonės, — tarė Bolas.— Ana 
prie to staliuko. Vienas jų Seminarijas. 

Broliai Leonai ir Chosefinas susėdo sau bare, šūkavo, dūko — 
mes tave mylim, Čiunga, Čiungita, tu mūsų karalienė, mūsų 
brangioji, Čiunga Čiungita. 

— Liaukitės kvailioję ir užsisakykit šio to arba nešdinki- 
tės lauk,— pasakė Čiunga ir atsisuko į orkestrą: — kodėl ne- 
griežiatė 

— O mes negalim, — atsakė Bolas, — galinčiai čia velnio ves- 
tuves kelia. Tuoj pamatėm, kad jie iš džiaugsmo kailyje ne- 
sitveria. 

— Todėl, kad tą vakarą jie pinigų turėjo daugiau, negu pro- 
to,— tarė Čiunga. 

— Pažiūrėk tik, pažiūrėk,— pasakė Beždžionė, rodydamas jai 
vėduoklę iš banknotų ir laižydamasis.— Kiek čia, tavo ma- 
nymu? 

— Bet tu ir godi, Čiunga, primanytum, surytum akimis, — 
tarė Chosefinas. 

— Tikriausiai vogti, — atsikirto Čiunga.— Ko jums atnešti? 

— Jie, matyt, jau buvo įsilinksminę,— pasakė Laukinė.— 
Įkaušę jie visada švaistosi sąmojais ir dainuoja. 

Išgirdusios triukšmą, laiptuose pasirodė trys įnamės: Sandra, 
Rita, Maribelė. Bet, pamačiusios galinčius, jos tuoj susiraukė, 
liovėsi dažytis, ir tik nuskambėjo skardus Sandros juokas — 
ak, čia jie, še tai tau, tačiau Beždžionė jas sutiko išskėstomis 
rankomis — tegu ateina pas juos, tegu užsisako ko tik nori, — ir 
parodė joms banknotus. 

— Ir muzikantams atnešk ko nors, Čiunga,— tarė Chosefinas. 

— Puikūs vyručiai,— šyptelėjo arfininkas.— Visada jie mus 
vaišina. Aš pažinojau Chosefino tėvą, mergužėle. Jis buvo val- 
tininkas ir kilnodavo gyvulius, atvarytus iš Katakaoso. Jis bu- 
vo vardu Karlas Rochas, labai mielas žmogus. 

Laukinė vėl pripylė arfininkui taurę ir įbėrė cukraus. Galin- 
čiai susėdo prie stalo drauge su Sandra, Rita ir Maribele ir ap- 
kalbėjo pokerio partiją, kurią jie ką tik lošė „Karalienėje“. 
Jaunasis Alechandras užsisvajojęs gėrė kavą. Jie galinčiai — 
nei piauna, nei sėja, vien tik ūžia suėję, jokio darbo nemo- 
ka, tik geria ir šoka. 

— Mes juos dorai išlošėm, Sandra, galiu prisiekti. Mums se- 
kėsi. 

— Visi koziriai tris kartus iš eilės, ar jūs matėt ką pana- 
šaus? 

— Jie mokėsi su merginomis žodžius, — pasakė arfininkas, 
švelniai pašiepdamas,— o paskui priėjo prie mūsų ir užsipuolė, 

kad pagriežtume jų himną. O aš pasakiau — prašom, bet DiI- 
miau paprašykit, kad leistų Čiunga. 

— Ir tu linktelėjai mums, Čiunga, girdi, pagriežkit,— pasakė 
Bolas. 

— Jie drabstė pinigus, kaip niekad,— aiškino Čiunga Lau- 
kinei.— Dėl ko aš negalėjau pasigerinti jums. 

— Štai šitaip kartais ir ateina nelaimė, — melancholiškai 
mostelėjęs, tarė Jaunasis, — viskas prasidėjo dėl kažkokios dai- 
nelės. 

—- Padainuokit, kad mes įsimintume motyvą,— tarė arfinin- 
kas.— Ė Jaunasai, Bolai, atstatykit gerai ausis. 

Pako!l galinčiai choru dainavo himną, Čiunga suposi savo 
kėdėje kaip geraširdė namų šeimininkė, o muzikantai mušė tak- 
tą koja ir kartojo sau vieni žodžius. Paskui užtraukė kartu visa 
gerkle, gitarai, arfai ir lėkštėms pritariant. 

— Gana,— pasakė Seminarijas.— Užteks staugti. 

— Iki tol jis lyg ir negirdėjo triukšmo ir kuo ramiausiai šne- 
kučiavosi su savo bičiuliu,— pasakė Bolas. 

— Aš mačiau, kaip jis pašoko, — tarė Jaunasis.— Stačiai lyg 
patrakęs, pamaniau, užpuls mus. 

— Sprendžiant iš balso, jis nebuvo girtas,— tarė arfinin- 
kas.— Mes paklusome, nutilom, bet jis nenurimo. Kada jis čia 
atėjo, Čiunga? 

— Anksti. Užsuko stačiai iš savo asjendos — auliniais batais, 
su bridžiais, su revolveriu. 

— Šitas Seminarijas buvo tikras bulius, — įsiterpė Jaunasis.— 
Ir žvelgė lyg vilkas. Juo žmogus stipresnis, juo piktesnis. 

— Ačiū, brol,— tarė Bolas. 

— Tu ne toks, Bolai,— pasakė Jaunasis, — Kūną turi boksi- 
ninko, o sielą — avelės, kaip kad sako maestras. 

— Nereikia pykti, senjore Seminarijau,— pasakė Beždžio- 
nė.— Mes juk dainavome savo himną. Leiskit pakviesti jus kar- 
tu išgerti butelį alaus. 

— Bet jis buvo blogai nusiteikęs, — pasakė Bolas.— Kažkas jį 
buvo įpykinęs, ir jam dabar knietėjo susivaidyti. 

— Vadinas, jūs iš tų gaidukų, kur pasipūtę stypinėja gat- 
vėse ir aikštėse? — tarė Seminarijas.— Kodėl gi jūs manęs ne- 
užkabinatė 

Rita, Sandra ir Maribelė pamažu pasitraukė prie baro, o Jau- 
nasis ir Bolas užstojo arfininką, kuris, sėdėdamas ant savo suo- 

lelio, kuo ramiausiai ėmė derinti stygas. O Seminarijas nenuri- 
mo, petingas, sunkus, pasvirdamas čia į vieną, čia į kitą šoną 
po violetine lempute, — jis taip pat ne iš kelmo spirtas ir moka 
paužti — ir, mušdamasis į krūtinę, — tačiau laisto prakaitu sa- 
vo žemę ir nemėgsta valkatų, driskių, paikšių. 

— Mes jauni, senjore. Ir nieko blogo nedarom. 

— Žinom, kad jūs labai stiprus, bet mūsų užgaulioti jums 
vis vien nevalia. 

— Ar teisybė, kad kažkada iškėlėte ant rankų vieną vyruką 
iš Katakaoso ir užmetėt ant stogo? Ar teisybė, senjore Semi- 
narijau? 

— Nejaugi jie taip nusižemino prieš jį? — tarė Laukinė.— 
Aš šito iš jų nelaukiau. 

— Oho, kaip jūs manęs bijot,-- atlyžęs nusijuokė Seminari- 
jas.— Kaip jūs man šunuodegaujat. 

— Lemiamą valandą vyrai visada ištyžta,— pasakė Čiunga. 

— Ne visi, Čiunga,— atsikirto Bolas.— Jei jis būt užkabinęs 
mane, aš jam būčiau parodęs. 

— Jis ginkluotas, tad ir ne stebuklas, kad galinčiai pabū- 
go, — švelniai įsiterpė Jaunasis.— Baimė, kaip ir meilė, Čiunga, 
ne svetima žmogui. 

— Žiūrėk, koks išminčius, — pasakė Čiunga.— Galėtum ma- 
žiau gudrauti, man tie tavo postringavimai nė motais. 

— Gaila, kad vaikinai neišėjo kaip tik tada,— tarė arfi- 
ninkas. 

Seminarijas sugrįžo prie savo stalo, galinčiai taip pat, bet 
jų veiduose nebuvo nė ženklo ano smagumo — tegu jis tik pa- 
sigeria, jie tada jį pamokys, nors ne, juk jis turi revolverį, 
geriau pakentėti iki kito karto, o gal geriau padegti jo sunk- 
vežimuką? Jis čia pat, netoliese, palei Grau klubą. 

— Geriau eikime sau, tegu jis čia rėpso, o mes padekim 
Žalius namus,— tarė Chosefinas.— Tik nusispiaut: šiuptelsim 
porą skardinių žibalo ir brūkšt degtuką. Kaip tėvas Garsija. 

— Jie įsipliekstų kaip sausi šiaudai, — tarė Chose.— O paskui 
kaimelis ir net stadionas. 

— Geriau supleškinkim visą Pjurą,— pasakė Beždžionė.— Na 
ir suliepsnotų, iš Čiklajo būtų matyti. Kad smėlynus nu- 
tviekstų. 

— O plėnys nulėktų iki pat Limos,— tarė Chose.— Bet tik 
Mangačeriją reikėtų gelbėt. 

— Kaipgi, žinoma,— pasakė Beždžionė.— Jau čia mes ką 
nors sugalvotume. 

— Aš buvau penkerių metų, kai kilo tas gaisras, — tarė Cho- 
sefinas.— Jūs šį tą atsimenat? 

— Kaip jis prasidėjo, nemenu,— pasakė Beždžionė.— O kitą 
dieną nuėjom ten su kvartalo vaikais, bet mus nuvijo faraonai. 
Sako, kurie pirmi atbėgo, baisybes visokio šlamšto prisiglemžė. 

— Atsimenu, kad dvokė degėsiai,— tarė Chosefinas.— Kad 
mačiau dūmus ir daug apdegusių medžių. 

— Eime, paprašysim senį, kad papasakotų. Pastatysim alaus, — 
pasakė Beždžionė. 

— Argi čia ne plepalai? — tarė Laukinė.— Ar gal jie kal- 
bėjo apie kitą gaisrą? 

— Daug ką tauškia pjuriečiai, mergužėle,— pasakė arfinin- 
kas.— Netikėk nė vienu žodžiu, kai išgirsi tas kalbas. Viskas 
pramanyta. 

— Jūs dar nepavargot, maestre? — tarė Jaunasis.— Jau sep- 
tinta, galim eit namo. 

— Dar nenoriu miego,— pasakė donas Anselmas.— Pasėdė- 
kim, kol suvirškins pusryčius. 

Atsirėmę į bufetą, galinčiai klunkė Čiungą — tegu ji leidžia 
jam pasėdėti su jais, kas jai bėda, jie tik žodį kitą šnektels, 
tegu mieloji Čiunga nebūna pikčiurna. 

— Visi jus labai myli, donai Anselmai,— pasakė Laukinė.— 
Aš taip pat. Jūs man primenat vieną senelį iš gimtojo krašto, 
vardu Akilinas. 

— Tokie malonūs, tokie nešykštūs,— pasakė arfininkas. — 
Jie pasisodino mane prie savo staliuko ir pavaišino alum. 

Jį išpylė prakaitas. Chosefinas įdėjo į ranką stiklą, jis vienu 
mauku išgėrė ir atsikrenkštė. Paskui išsitraukė margą nosinę, 
nusišluostė kaktą ir tankius baltus antakius ir nusišnypštė. 

— Prašom jus kaip draugą, tėvuk,— pasakė Beždžionė,— pa- 
pasakokit mums apie gaisrą. 

Arfininkas pagraibė ranka po stalą ir vietoj savo stiklo už- 
čiuopė Beždžionės, vienu matu jį išlenkė. Apie ką jie kalba? 
Koks gaisras? Ir jis vėl nusišnypštė. 

— Aš tada buvau dar vaikas ir mačiau liepsną iš Malekono 
gatvės. Ir žmonės bėgo su šlapiais skudurais ir su kibirais van- 
dens,— kalbėjo Chosefinas.— Kodėl nenorit mums papasakoti, 
arfininke? Kas jums atsitiks, juk praėjo šitiek metų. 

— Nebuvo ten jokio gaisro, jokių Žalių namų, — kartojo ar- 
fininkas.— Čia viskas iš piršto išlaužta, vyručiai. 

— Ko jūs šaipotės iš mūsų? — pasakė Beždžionė.— Nesispir- 
kit daugiau, arfininke, papasakokit nors keliais žodžiais. 

Donas Anselmas pakėlė du pirštus prie burnos, rodydamas, 
kad nori rūkyti. Jaunasis padavė jam cigaretę, o Bolas prikišo 
degtuką. Čiunga užgesino lempas salėje, ir saulės šviesa ūžte- 
lėjo pro langus ir plyšius. Ant lubų ir sienų atsirado geltonos 
dėmės, sumirgėjo atspindžiai nuo cinkuotos skardos stogo. Ga- 
linčiai neatstojo nuo senio — ar tiesa, kad viena kita įnamė 
apdegė? Teisybė, jog namus pakūrė galjinaserietės? Ar jis buvo 
tada viduje? Tėvas Garsija taip padarė vien iš pykčio ar gin- 
damas religiją? Ar tiesa, kad donja Anchelika išgelbėjo Čiun- 
gitą, kitaip ji būt gyva sudegusi? 

— Tai vis paskalos, ir daugiau nieko,— nenusileido arfinin- 
kas.— Žmonės nori paerzinti tėvą Garsiją ir. tyčia prasimano 
visokiausių paikysčių. Laikas būtų duoti ramybę vargšui sene- 
liui. O dabar atsiprašau, reikia padirbėti, vyručiai. 

Jis atsikėlė. ir, ištiesęs rankas, nutrepeno į tą kampą, kur 
sėdėjo orkestras. 

— Matotė Jis, kaip visada, apsimeta kvailu,— tarė Chosefi- 
nas.— Aš taip ir maniau. 

— Tokiame amžiuje suminkštėja smegenys,— tarė Beždžio- 
nė.— Gal jis viską pamiršo. Reikia paklausti tėvą Garsiją. Tik 
kas išdrįs. 

Tą akimirką atsidarė durys ir iėjo patrulis. 

— Sukčiai, — prabilo Čiunga.— Atėjo išgerti už dyka. 

— Patrulis — tai Lituma ir dar du gvardiečiai, Laukine,-- 
pasakė Bolas.— Jie užsukdavo čia kas vakaras. | 


II 


BONIFASIJA atsitiesė ir pažiūrėjo į miestuko pusę, Santa 
Marijos de Njeva aikšte prieplaukos link bėgo vyrai ir mote- 
rIys, neramiai skeryčiodami rankomis. Ji palinko ant lysvių, 
skersai kurių gulė bananų šešėliai, bet staiga vėl atsistojo: su- 
bruzdę žmonės be perstojo plaukė per aikštę. Ji pasižiūrėjo 

į Njevesų trobelę: Lalita vis dainavo, ruošdamasi po namus, 
virš nendrių stogo vinguriavo melsvas dūmelis, nors upėje ne- 
buvo matyti locmano valties. Bonifasija aplenkė trobą ir pa- 
krante, apaugusia krūmais ir viksvomis, iki kulkšnių brisdama 
per vandenį, nuėjo į miestuką. Medžių vainikai buvo susilieję 
su debesimis, kamienai — su seklumų gelte. Prasidėjo potvynis, 
ir drumzlini išsiliejusios upės vandenys plukdė išrautus su šak- 
nimis krūmus, kerpėmis aptrauktus šiekštus, gėles, žemės 
grumstus, mėšlą, negyvas lauko peles. Dairydamasi į šalis, pa- 
mažu, atsargiai, lyg pėdsekys, Bonifasija prasibrovė per nendres 
ir už upės vingio pamatė prieplauką. Tarp polių ir kanojų 
grūdosi žmonės, o per kelis metrus nuo plūduriuojančio molo 
ant vandens suposi plaustas. Vakaro prietemoje agvarunių iti- 
pakai ir veidai atrodė žydri; minioje buvo ir vyrų, kurie sto- 
vėjo atraitotomis iki kelių kelnėmis, nuogi iki juosmens. Buvo 
aiškiai matyti lapinė plausto paskuigalyje, priekio števenis Ir 
net lynas, kuris čia įsitempdavo, čia vėl atsileisdavo supantis 
plaustui. Bonifasija išgirdo sparnų šlamėjimą ir, pakėlusi galvą, 
pamatė rausvus paukščius su baltais ilgais kaklais — žemai, pa- 
lei pat nendres, pralėkė pulkelis gervių. Ji žengė toliau, pasi- 
lenkusi, ir jau ne krantu, o tiesiog per krūmus. Kardeliai, da- 
giai ir šiurkščios lianos braižė jai veidą, nuogas rankas, blauz- 
das; kur buvus, kur nebuvus, vis užsistodavo ant kažkokio 
lipnaus, gleivėto daikto, ausyse be atvangos zirzė, gaudė vabz- 
džiai. Ten, kur baigėsi krūmai, ne per toliausia nuo žmonių, 
susibūrusių prieplaukoje, ji atsitūpė, ir krūmai ją visai uždengė. 
Dabar pro žalią geometrinę rombų, kubų ir nenusakomų kampų 
kombinaciją ji gerai matė senuką. Jis visai neskubėjo — ne- 
kreipdamas dėmesio į šurmulį ir nekantrius laukiančiųjų mos- 
tus, kuo ramiausiai vaikščiojo po plaustą, dėliodamas dėžes, 
įeidavo į lapinę ir išeidavo iš jos čia su audeklo gabalu, čia 
su pora batelių, čia su karoliais, ir neapsakomai tvarkingai, 
net maniakiškai rimtai dėliojo ant dėžių savo prekes. Jis buvo 
labai liesas, kai vėjas išpūsdavo jam marškinius, atrodydavo 
kuprotas, bet vos tiktai jie prisiplodavo prie kūno, vėlei pasi- 
darydavo laibas, koks ir buvo iš tiesų, plokščias kaip- lenta. 
vusias, kaip ir rankos, įdegusį saulėje bronzinį veidą ir fantas- 
tišką, tarsi šilkinę baltą ševeliūrą, bangomis dryksančią jam 
ant pečių. Senukas dar ilgokai dėliojo namų rykus, spalvingus 

papuošalus, ceremoningai krovė raštuotus audinius. Kiekvieną 
kartą, kai jis ką nors išnešdavo iš lapinės, minia suūždavo, ir 
Bonifasija matė, kaip žavisi ir pagonės, ir krikščionės, kokiais 
godžiais, it užkerėtais žvilgsniais jos žiūri į stikliukus, šukas, 
veidrodėlius, apyrankes, blizgučius, ir kaip vyrai ryte ryja aki- 
mis butelius, išrikiuotus plausto pakraštyje šalia konservų skar- 
dinių, diržų ir mačečių. Senukas dar valandžiukę gėrėjosi savo 
darbu, po to atsisuko į minią, ir žmonės urmu puolė į priekį, 
supūškavo vandenyje aplink plaustą. Bet senis krestelėjo baltą 
savo ševeliūrą, čiupo irklą ir, baksnodamas juo kaip ietimi, 
privertė juos pasitraukti atgal ir sustoti į eilę. Pirmoji atsidūrė 
Paredeso žmona. Stora, nerangi, ji niekaip negalėjo užsiropšti 
ant plausto, ir senis turėjo jai padėti. Ji ilgai apžiūrinėjo daik- 
tus, uostė flakonus, nervingai čiupinėjo audinius, muilo gaba- 
lus, o kiti niurnėdami ją skubino, kol ji apsisukusi patraukė 
atgal į prieplauką iki juosmens per vandenį, laikydama virš 
galvos gėlėtą suknelę, karolius ir baltus batukus. Viena paskui 
kitą moterys lipo ant plausto. Kai kurios rinkosi pirkinius pa- 
mažu, nepatikliai, kitos be saiko derėjosi, o atsirado ir tokių, 
kurios imdavo žliumbti ar net grasinti, reikalaudamos nuleisti. 
Kuri-ne-kuri krikščionė tempėsi nuo plausto pilną maišą pir- 
kinių, kuri-ne-kuri pagonė nešėsi vos saują stiklinių karoliukų, 
bet nė viena negrįžo be nieko. Kada prieplauka ištuštėjo, jau 
visai temo. Bonifasija atsistojo. Njeva buvo ištvinusi, ir baltos 
bangų keteros ritosi į krantą po palinkusiomis virš vandens ša- 
komis ir nyko jai prie kojų. Ji visa išsipurvino, jos plaukai ir 
suknelė buvo aplipę šapais. Senis dėjosi prekes ir metodiškai, 
dailiai krovė dėžes paskuigalyje. Virš Santa Marijos de Njeva 
dangus buvo juodas kaip degutas, ir žvaigždės jame žibėjo lyg 
apuoko akys, bet kitame Maranjono krante melsvas lopinėlis 
dar priešinosi nakties antplūdžiui prieš horizonto citadelę, o iš 
už misijos trobesių tekėjo mėnulis. Senio povyza dūlavo it pa- 
ilga dėmė, tiktai ševeliūra žvilgėjo prietemoj kaip žuvies žvy- 
nai. Bonifasija pažvelgė į miestelio pusę: švietė tik gubernato- 
riaus namai ir Paredeso smuklė, dar mirksėjo žiburėliai ant 
kalvų, rezidencijos languose. Tamsa pamažu glemžė trobeles 
aplink aikštę, kapironas, įkalnų takelį. Bonifasija išėjo iš savo 
slėpynės ir susikūprinusi nubėgo į prieplauką. Dumblas prie 
kranto buvo skystas ir šiltas, o vanduo užtakyje atrodė stovin- 
tis, ir tik per keletą metrų nuo kranto Bonifasija pajuto, kad 

ją traukia srovė, ir turėjo labai spirtis, kad nenuneštų. Vanduo 
jau siekė pasmakrę, kai ji įsikibo į plaustą ir pamatė viršuje 
baltas senio kelnes ir jo plaukų sruogas. Jau vėlu, tegu ateina 
rytoj. Bonifasija truputį styptelėjo ir užsidėjo alkūnes ant 
plausto krašto, o senukas pasilenkęs įsispitrino į ją. Ji kalba 
krikščioniškai? Supranta? 

— Taip, donai Akilinai, — tarė Bonifasija.— Labas vakaras. 

— Laikas miegoti, — pasakė senis.— Krautuvė jau uždaryta, 
ateik rytoj. 

— Būkit toks geras, — tarė Bonifasija,— leiskit man valan- 
džiukei užlipti. 

— Tu, matyt, nukniaukei pinigų iš vyro, tad ir atėjai šito- 
kiu laiku,— pasakė senukas.— Kas bus, jeigu jis rytoj parei- 
kalaus jų atgal iš manęs? 

Senis nusispiovė į vandenį ir nusijuokė. Jis tupėjo ant galų 
pirštų, balti plaukai lyg putos draikėsi aplink jo veidą, ir Boni- 
fasija įžiūrėjo tamsią jo kaktą be mažiausios raukšlelės ir Žvit- 
rias it Žvėriūkščiai akis. 

— O kas pagaliau man galvoj, — pasakė senis.— Mano darbas 
prekiauti. Lipk, jei nori. 

Jis jau tiesė jai ranką, bet Bonifasija mikliai liuoktelėjo ant 
plausto ir ėmė grąžyti suknelę ir trintis rankas. Ko ji nori? 
Karolių? Batelių? Kiek turi pinigų? Bonifasija nedrąsiai nusi- 
šypsojo — ar nereikia donui Akilinui ką nors padaryti? — ir 
nerimastaudama įsmeigė akis į senio lūpas. Ar nenorėtų, kad 
jam valgį gamintų, kol jis bus Santa Marijoje de Njeva? Kad 
jam atneštų vaisių? Kad valytų plaustą? Senis priėjo arčiau — 
iš kur jis ją pažįsta? — ir ją apžvelgė nuo galvos iki kojų — 
jis kažkur yra ją matęs, tikrai? 

— Aš norėčiau medžiagėlės,— pasakė Bonifasija ir prikando 
lūpą. Ji parodė į lapinę, ir jos akys sublizgėjo.— Tos, gelto- 
nos, kurią jūs nusinešėt paskutinę. Aš atidirbsiu jums už ją, 
tik pasakykit, kokį darbą man dirbti, ir aš viską darysiu. 

— Nereikia man jokio darbo, — tarė senelis.— Vadinas, tu ne- 
turi pinigų? 

— Suknelei noriu užsidirbti, — švelniai, bet atkakliai sumur- 
mėjo Bonifasija.— Atnešti jums vaisių? O gal geriau žuvų? Ir 
dar aš pasimelsiu, kad jums nieko neatsitiktų kelionėje, donai 
Akilinai. 

— Maldų man nereikia,— tarė senis. Jis įdėmiai pasižiūrėjo 
į ją ir staiga pliaukštelėjo pirštais.— Vagi ir atpažinau tave. 

— Aš ištekuų, nebūkit piktas,— pasakė Bonifasija.— Iš tos 
medžiagėlės pasisiūsiu suknelę, aš moku siūti. 

— Kodėl tu nenešioji vienuolės drabužių? — pasakė donas 
Akilinas. 

— Jau negyvenu pas motinas,— tarė Bonifasija.— Jos mane 
išvarė iš misijos, o dabar jau išteku. Tik duokit man tos me- 
džiagėlės, ir aš šį tą jums padarysiu, o kitą kartą, kai aiplauk- 
site, soliais atsimokėsiu, donai Akilinai. 

Senukas padėjo ranką Bonifasijai ant peties, privertė ją šiek 
tiek pasitraukti atgal, kad mėnesiena nušviestų veidą, ramiai 
pasižiūrėjo į žalias jos akis, tokias maldaujančias, ir apžvelgė 
smulkią figūrėlę, aptemptą šlapios suknelės, nuo kurios lašėjo 
vanduo,— tai jau visai suaugusi moteris. Vienuolės ją išvarė 
už tai, kad susidėjo su vyru? Su tuo, už kurio ji dabar išteka? 
Ne, donai Akilinai, ji susidėjo su juo vėliau, ir niekas mieste- 
lyje nežino, kur ji gyvena. O kur ji gyvena? Ją priglaudė Nje- 
vesai. Tai kaip bus su darbu galų gale? 

— Tu gyveni pas Adrianą ir Lalitą? — paklausė donas Aki- 
linas. 

— Taip. Jie supažindino mane su tuo vyru, už kurio ište- 
ku,— pasakė Bonifasija.— Jie man buvo labai geri, mane laikė 
kaip tikrą dukterį. 

— Aš plauksiu dabar pas Njevesus,— tarė senukas.— Plau- 
kiam kartu. 

— Na, o medžiagos ar duosit? — pasakė Bonifasija.— Neno- 
rėkit, kad tiek daug prašyčiau, donai Akilinai. 

Senis tyliai nušoko į vandenį, ir Bonifasija pamatė, kaip bal- 
ta ševeliūra nuplaukė prie krantinės, o po to atgal. Donas Aki- 
linas užlipo ant plausto su lynu ant peties, jį susuko, spirda- 
masis kartimi, pakreipė plaustą upe aukštyn, laikydamasis prie 
pat krašto. Bonifasija pasiėmė kitą kartį ir, atsistojusi priešin- 
goje plausto pusėje, pradėjo stumtis, kaip ir senis, kuris vikriai, 
lengvai darbavosi savo žalga. Palei nendryną tėkmė buvo smar- 
kesnė, ir donas Akilinas turėjo gerokai pamanevruoti, kad sro- 
vė nenuneštų plausto tolyn nuo kranto. 


— Donas Adrianas anksti rytą išplaukė žvejoti, bet tikriau- 
siai jau bus sugrįžęs, — tarė Bonifasija — Aš pakviesiu jus 

į vestuves, donai Akilinai, bet jūs duosit man medžiagėlės, 
gerai?. Aš išteku už seržanto, jūs jį pažįstat? 

— Už gvardijos išperos? Tada neduosiu,— pasakė senis. 

— Nesakykit taip, jis geros širdies krikščionis, — tarė Bonifa- 
siia.— Paklauskit Njevesų, jie seržanto bičiuliai. 

Locmano pirkioje degė žiburiai, o palei turėklus dūlavo tam- 
sūs siluetai. Plaustas prisišvartavo priešais prieangį, pasigirdo 
labas vakaras, ir Adrianas Njevesas įsibrido į vandenį priimti 
lyno ir pririšti jį prie polio. Paskui jis užlipo ant p'austo 
ir apsikabino su donu Akilinu; po to senis užlipo į terasą, ir 
Bonifasija pamatė, kad jis apkabino Lalitą per liemenį ir atki- 
šo jai veidą, 0 ji pabučiavo jam skruostus — gerai pasisekė 
kelionė? — ir kaktą, o trys vaikiūkščiai spiegdami įsikibo jam 
į kojas, ir jis paglostė jų galvutes — šiaip nieko, tik va lietus 
išprausė truputėlį, užsitęsė kažko šiais metais, kad jis kur pra- 
smegtų. 

— O mes tavęs visur ieškom, Bonifasija,— tarė Lalita.— Aš 
pasakysiu seržantui, kad tu ėjai į miestelį pasimatyt su vyrais. 

— Manęs niekas nematė,— pasakė Bonifasija.— Tik donas 
Akilinas. 

— Vis tiek mes jam pasakysim, tegu pavyduliauia, — nusi- 
juokė Lalita. 

— Ji atėjo pasižiūrėti prekių, — pasakė senis. Jis paėmė ant 
rankų mažiausiąjį, ir juodu ėmė taršyti vienas kitam plau- 
kus.— Pavargau, visą dieną be atvangos dirbau. 

— Įpilsiu jums stikliuką, kol padarys vakarienės, — pasakė 
locmanas. 

Lalita išnešė į terasą donui Akilinui kėdę, sugrįžo į kambarį, 
ir po valandžiukės jau suspragsėjo židinyje žarijos ir pakvipo 
kepsnys. Vaikiūkščiai susikorė seniui ant kelių, ir jis glamo- 
nėjo juos, susidauždamas su Adrianu Njevesu. Juodviem bai- 
giant gerti butelį, išėjo Lalita, šluostydamasi rankas į sijono 
padurkus. 

— Kokie gražūs jūsų plaukai, — pasakė ji, glostydama donui 
Akilinui galvą.— Kaskart vis baltesni, vis panašesni į šilką. 

— Tu nori, kad ir tavo vyras pradėtų pavyduliauti? — tarė 
senis. 

Tuoj bus vakarienė, donai Akilinai, ji pagamino šį tą, kas 
jam patiks, o senis papurtė galvą, norėdamas ištrūkti iš Lali- 
tos rankų — jeigu ji nesiliaus, jis nusikirps plaukus. Vaikiūkš- 

čiai tuo tarpu išsirikiavo priešais ir nutilę, laukiamai spoksojo 
į ji. 

— Žinau, ko jie laukia, — pasakė senis.— Nebijokit, nepamir- 
šau, visiems turiu lauktuvių. Tau, Akilinai, atvežiau eilutę, tik- 
Ią vyrišką kostiumą. 

Vyresniojo berniuko plačios akys suspindėjo, o Bonifasija at- 
sirėmė į turėklą. Senis atsistojo, nulipo nuo prieangio ir sugrįžo 
į terasą su ryšulėliais, kuriuos vaikai išplėšė jam iš rankų, 
o paskui priėjo prie Adriano Njeveso. Juodu patyliukais ėmė 
apie kažką šnekėti, ir Bonifasija pastebėjo, kad donas Akilinas 
retkarčiais akies krašteliu pasižiūri į ją. 

— Tavo teisybė,— pasakė senis.— Adrianas sako, kad ser- 
žantas geras žmogus. Eik ir pasiimk medžiagą, tai mano vestu- 
vinė dovana. 

Bonifasija norėjo pabučiuoti jam ranką, bet donas Akilinas 
ją atitraukė. Ir kol Bonifasija sugrįžo į plaustą, stumdė dėžes 
ir surado medžiagą, ji girdėjo senį ir locmaną kažką paslapčia 
šnibždantis, o atsigręžusi matė jų sukištus veidus — jie vis kal- 
bėjo ir kalbėjo. Ji užkopė į terasą, ir juodu nutilo. Kvepėjo 
kepta žuvim, buvo girdėti, kaip ošia miškas, blaškomas vėjo 
gūsių. 

— Rytoj lis, — pasakė senis, uosdamas orą.— Prekybai — tas 
negerai. 

— Jie, tur būt, jau saloje, — pasakė Lalita, šiek tiek palau- 
kusi, kai tik pradėjo valgyti.— Praėjo daugiau kaip dešimt die- 
nų, kai išplaukė. Tu papasakojai man, Adrianai? 

— Donas Akilinas juos sutiko,— pasakė locmanas Njeve- 
sas. — Drauge su gvardiečiais plaukė kareiviai iš Borcho. Tei- 
sybę sakė seržantas. 

Bonifasija pastebėjo, kad senis slapčiomis, lyg nerimauda- 
mas žvilgčioja į ją. Bet po valandžiukės jis ir vėl šypsojosi ir 
pasakojo įdomius nuotykius iš savo klajoklio gyvenimo. 


IŠ PIRMOJO savo žygio jie sugrįžo po dviejų savaičių. Ji 
sėdėjo anti skardžio krašto, saulė rausva šviesa buvo nutvies- 
kusi ežerą, ir staiga jie pasirodė pratakos žiotyse: viena, dvi, 
trys kanojos. Lalita pašoko, — kuo greičiau pasislėpti, — bet čia 
pat juos pažino: pirmoje sėdėjo Fusija, antroje — Pantačia, tre- 
čioje vambisai. Kodėl jie taip greit sugrįžo, juk jisai sakė — 

mėnesiui? Ji nubėgo žemyn, į prieplauką, ir Fusija — atplaukė 
Akilinas, Lalita? O ji — dar ne, ir jis — rupūžė. Jie parsivežė 
tik driežų odelių, Fusija siuste siuto — šitaip mes badu išdvė- 
sim, Lalita. Vambisai juokavo, iškraudami kanojas, jų žmonos, 
be perstojo tauškėdamos, trainiojosi aplink juos, o Fusija — 
žiūrėk, kokie jie patenkinti, šitie šunys, ir būta ko — atvykome 
į šaprų kaimą, o ten nė dvasios, ir šitie galvijai viską sudegino 
ir nukirto šuniui galvą, jokio grobio, vieni nuostoliai, veltui ke- 
lionė, nė gumulėlio kaučiuko, vien odelės, kurios nė velnio 
nevertos, o jie — linksmų linksmiausi. Pantačia buvo vien su 
apatinėmis ir kasėsi pažastis — reikia leistis toliau, šeimininke, 
selva milžiniška ir pilna turtų, o Fusija — mulki, tolimon ke- 
lionėn mums reikia locmano. Jie suėjo į trobą, pavalgė bananų 
ir keptų maniokų. Fusija visą laiką minėjo doną Akiliną — kas 
galėjo seniui atsitikti, iki šiol jis visada žodžio laikėsi, o Lali- 
ta — šitom dienom smarkiai lijo, matyt, jis kur užsiglaudė, kad 
nepermerktų daiktų, kurių jį siuntėm. Pantačia, įvirtęs į hama- 
ką, rumžėsi galvą, šlaunis, krūtinę — o kas, jeigu, plaukiant 
per slenksčius, paskendo jo valtis, šeimininke? Ir Fusija — ta- 
da mes žuvę, nežinau net, ką veiktume. Ir Lalita — nebijok taip, 
vambisai apsėjo mManiokais kone visą salą ir net klėtelių prista- 
tė, o Fusija — šūdas, ir daugiau nieko, kada jie dar tą derlių 
nuvalys, ir, be to, tik čiunčiai gali misti vienais maniokais, 
bet ne krikščionys, luktelsim porą dienų, ir, jeigu Akilinas ne- 
atplauks, turėsiu ko kito griebtis. Neilgai trukus Pantačia užsi- 
merkė, užknarkė, ir Fusija papurtė jį — tegu vambisai ištempia 
odeles, kol nenusilakė, o Pantačia — reikia pirmiau mažumėlę 
kvėptelėti, šeimininke, visą kūną gelia, ne juokas šitiek irkla- 
vus, ir Fusija — ką tu, nesupranti, kvaily? Palik mane vieną su 
pačia. O Pantačia suglumęs — jūs laimingas, šeimininke, jūs 
turit tikrą moterį, — ir liūdnomis akimis — o aš jau kiek metų 
nečiupinėjau baltos, ir Fusija — nešdinkis, ir kuo spėriau. Pan- 
tačia niurgzdamas išėjo, ir Fusija — na va, dabar jis prisigers 
tų savo durnaropių ir apkvaiš, nusirenk, Lalita, ko lauki, o 
ji — kad mėnesinės. o jis — na ir kas, O vakare, kai Fusija pa- 
budo, jie nuėjo į kaimelį, kur visi kampai dvokė masata ir vi- 
suos pašaliuos drybsojo girti vambisai. Pantačia kažkur buvo 
dingęs. Galiausiai jie surado jį kitame salos krašte — jis buvo 
pasitiesęs savo demblį ežero pakrantėje, ir Fusija — ką aš tau 
sakiau, jis lepinasi kaip išgali. Pantačia kažką murmėjo pro 


201 


dantis, užsidengęs veidą rankomis, o šalia degė laužas, ir puo- 
delyje virė kažkokios žolės. Jo kojomis ropojo vabalai, ir Lali- 
ta —o jis nė nejaučia. Fusija užgesino laužą, nuspyrė puodelį 
į vandenį — pabandysim jį pažadinti, — ir juodu abu puolė jį 
kratyti, žnaibyti, mušti per veidus, o jis pro dantis — aš visai 
atsitiktinai gimiau Kuske, šeimininke, mano siela suaugusi su 
Ukajaliu, ir Fusija — girdi? Ir ji — girdžiu, jis kaip išprotėjęs, 
o Pantačia — liūdna man širdyje. Fusija papurtė jį, spyrė ko- 
ja — kiaule, dabar ne laikas kėpsoti, snausdami nugeibsim 1š 
bado, ir Lalita — jis negirdi tavęs, Fusija, jis dabar aname pa- 
saulyje. O Pantačia pro dantis — dvidešimt metų išgyvenau 
Ukajalyje, šeimininke, ir pripratau gaudyti arapaimas, o tvirtas 
buvau kaip čionta, odos moskitai neprakąsdavo. Iš burbuliukų 
atspėdavau, kada arapaimos iškyla pakvėpuoti, duokš man že- 
berklą, Andresai, tiktai įsprausk smaigalį ir užveržk stipriau — 
aš jį pririšiu, šeimininke,— ir paguldydavau jas iš pirmo kar- 
to, o Tamajoje kanoja apvirto, ir aš išplaukiau, o Andresas 
ne, tu paskendai, broli, sirenos nusitempė tave į dugną, dabar 
tu tikriausiai jų vyras, kodėl tu numirei, balandėli Andresai. 
Juodu atsisėdo ir ėmė laukti, kada jis atsipeikės, ir Fusija -- 
greitai atsikvošės, neverta netekti šito čiolo, nors jis ir mulkis, 
bet naudingas man, o Lalita — dėl ko jisai vis kvaišina save 
tais nuovirais, o Fusija — kad nesijaustų vienišas. Po demblį 
ir Pantačios kūną ropojo vabalai ir vėdarėliai, o jis — kodėl aš 
turiu būti miško kirtėjas, šeimininke, miške gyventi blogai, 
verčiau upė ir arapaimos. Užteks, sako, aš žinau, kas yra dru- 
gys, eikš pas mane, aš ir moku daugiau, ir išduodu po dešimtį 
cigarečių, išgerkim po stikliuką, aš vaišinu, tu mano žmogus, 
nuvesk mane ten, kur yra kedrų, balzos medžių ir raudonme- 
džių, surask man nagingų žmonių, o aš jam — jeigu eisiu, kiek 
tu man mokėsi į priekį, šeimininke, aš taip pat norėčiau turėti 
namus, žmoną, vaikų ir gyventi Ikitose kaip kiti žmonės. Ir 
staiga Fusija — paklausyk, Pantačia, kas atsitiko Agvaitijoje? 
Papasakok man, mielasis, juk aš tavo draugas. Pantačia atsi- 
merkė ir vėl užsimerkė, raudonas kaip beždžionės užpakalis, 
ir pro dantis — šitoje upėje tekėjo kraujas, ir Fusija — kieno 
kraujas, čiolai? O Pantačia — karštas kraujas, tirštas kaip kau- 
čiuko syvai, kada jie sunkiasi iš įpiovos, ir pra'akose, ir dubu- 
riuose taip pat sroveno kraujas, viskas aplinkui buvo lyg vie- 
na kraujuojanti žaizda, nori tikėk, šeimininke, nori ne, ir Fusi- 


202 


ja — Žinoma, aš tavim tikiu, čiolai, bet iš kur ten suplūdo tiek 
karšto kraujo, ir Lalita — atstok nuo jo, Fusija, nekamantinėk, 
jis kenčia, o Fusija — nutilk, kale, na, na, Pantačia, kieno gi 
tas kraujas taip tekėjo, ir jis pro dantis — šito sukčiaus Bako- 
vičiaus, jugoslavo, kuris mus apgavo, jis buvo blogesnis už patį 
velnią, šeimininke, ir Fusija — už ką gi tu jį nudobei, Panta- 
čia? Ir kaip, čiolai, kuo, o Pantačia — jis nenorėjo mums mo- 
kėti, sakė, mažai kedrų, eikim gilyn ir išsitraukė vinčesterį ir 
dar nudėjo vieną nešiką, kuris jam nušvilpė butelį vyno. Ir 
Fusija — tu nušovei jį, čiolai? O jis — ne, nukirtau su mačete, 
šeimininke, ir taip, kad net ranka man nutirpo, ir Pantačia pra- 
dėjo timpčioti kojas ir verkti, ir Lalita — žiūrėk, kas jam daro- 
si, jis visai padūko, o Fusija — aš iškvočiau iš jo paslaptį, da- 
bar žinau, kodėl jis pasislėpė, kai jį sutiko Akilinas. 

Juodu vėl atsisėdo palei demblį, luktelėjo dar kelias minu- 
tes, ir Pantačia nusiramino ir pagaliau atsipeikėjo. Jis svirdu- 
liuodamas atsistojo ir, žvėriškai kasydamasis,— nepyk, šeimi- 
ninke, o Fusija — nuo šitų šlykštynių tu išprotėsi, ir vieną 
gražią dieną aš spirsiu tau į užpakalį, ir Pantačia — aš juk nič- 
nieko neturiu, jokio džiaugsmo gyvenime nepatiriu, jūs va tu- 
rite žmoną, ir vambisai turi pačias, ir net gyvuliai, o aš vienas 
kaip pirštas visam pasauly, nepykit, šeimininke, ir jūs, šeimi- 
ninkėle. | 

Jie palūkėjo dar dvi dienas, Akilinas vis neatplaukė, vam- 
bisai išvyko jo ieškoti į Santjagą ir sugrįžo nieko nepešę. Tada 
jie ėmė rinkti vietą kūdrai, ir Pantačia — anoj pusėj prieplau- 
kos, šeimininke, ten krantas statesnis ir vanduo nuo lupunų su- 
bėgs į kūdrą, ir vambisai linktelėjo — teisybė, ir Fusija — 
gerai, ten ją ir iškasim. Vyrai iškirto medžius, moterys išrovė 
piktžoles, ir, kai pasidarė lygi aikštelė, vambisai prisidirbo bas- 
lių ir pribedė jų aplinkui. Iš viršaus žemė buvo juoda, o gi- 
liau — raudona. Vyrai kasė duobę, o moterys sėmė žemes į iti- 
pakus ir pylė į ežerą. Po to užėjo lietus, ir per kelias dienas 
kūdra buvo sklidina, beliko tik prisigaudyti vėžlių. Jų ieškoti 
išsileido vyrai vos auštant, vanduo pratakoje kilo, visokios 
šaknys ir lianos draskė veidus ir rankas, o priplaukus Santjagą, 
Lalitą ėmė krėsti drugys, ji karščiavo. Jie plaukė dvi dienas, 
ir Fusija — kiek dar, o vambisai rodė į priekį. Pagaliau smėlio 
sekluma, ir Fusija — jie sako, čia, duok dieve. Prisiyrė prie 
krašto, pasislėpė už medžių, ir Fusija — nejudėk, sulaikyk kva- 

pą, jeigu vėžliai pajus tave, neišlįs, o Lalita — man bloga, at- 
rodo, aš pastojau, Fusija, o jis — tylėk, velniai tave rautų. 
Vambisai lyg suakmenėjo, pavirto augalais, tik akys jų blizgė- 
jo tarp šakų. Ir štai sutemo, ėmė čirkšti cikados, kurkti var- 
lės, ir didžiulis ualas * užrėpliojo Lalitai ant kojos — mielai bū- 
tų užplumpinus ji šitą biaurybę traiškanotomis akutėmis ir 
balzgana papilve, o Fusija — nekrutėk, jau patekėjo mėnulis, 
o ji — negaliu ilgiau stovėti kaip įbesta, Fusija, aš tuoj pravirk- 
siu balsu. Naktis buvo šviesi, šilta, pūtė nedidelis vėjelis, ir Fu- 
sija — šitie šunys apgavo mus, nė vieno nematyti, o Panta- 
čia — tyliau, šeimininke, argi nematot, jie jau lipa. Dideli, ap- 
skriti, tamsūs jie lindo iš vandens, užliejančio seklumą lengvo- 
mis vilnimis, stabteldavo ant smėlio ir, staiga sukrutę, iš lėto 
šliaužė į priekį, ir jų šarvai žvilgėjo kaip auksas, du, keturi, 
šeši, vis arčiau, kaklai raukšlėti, nerangiai kraipė galvas, — jie 
mato mus, jaučia? — ir kurie-ne-kurie jau rausė duobutes 1iz- 
dui, o kiti dar tik lindo iš vandens. Ir tada iš už medžių tyliai 
šmėkštelėjo prie jų keli rausvi it varis siluetai, ir Fusija — bė- 
kim, Lalita, o, kai jie prišoko, Pantačia — atsargiai, šeimininke, 
jie kanda, ypač patelės, man vos piršto nenutraukė. Vambisai 
jau buvo apvertę ant nugaros kelis vėžlius ir patenkinti riau- 
mojo, Oo vėžliai, įtraukę galvas, bejėgiškai tabalavo kojomis, 
ir Fusija — suskaityk kiek, o Lalita — aštuoni. Vyrai pradūrė 
šarvuose skylutes ir suvėrė vėžlius ant lianos, o Pantačia — 
imkim ir suvalgykim vieną, šeimininke, kol laukėme, pilvas 
prie nugarkaulio priaugo. Jie tenai pernakvojo, rytą leidosi to- 
liau, o kitą naktį — kita sekluma, dar penki vėžliai, dar vienas 
vėrinys, — vėl miegojo, vėl plaukė toliau, ir Fusija — gerai, 
dabar kaip tik metas, kada jie deda kiaušinius, ir Pantačia — 
atrodo, juos uždrausta gaudyti tuo laiku, šeimininke, ir Fusija — 
aš visą gyvenimą darau tai, kas uždrausta, čiolai. Kelias atgal 
buvo labai ilgas — kanojos stūmėsi prieš srovę, vilkdamos vir- 
tines vėžlių, o jie spyrėsi, trukdė plaukti, ir Fusija — ką jie 
daro, šunsnukiai, tegul netvatina jų lazdomis, dar užmuš, ir 
Lalita — tu girdi? Žiūrėk, tu nors kiek manęs, matai, kad tąso, 
Fusija, aš laukiu kūdikio, o jis — tau amžinai vis kokios bėdos. 
Pratakoje vėžliai kliuvo už augalų, ir kartas nuo karto reikė- 
davo sustoti, vambisai šokdavo į vandenį, vėžliai juos kandžio- 


* Ualas — Pietų Amerikos rupūžė, gyvenanti drėgnose balotose 
vietose. 

jo, ir jie versdavosi į kanojas, staugdami iš skausmo. Įplaukę 
į ežerą, jie pamatė valtį ir doną Akiliną, kuris prieplaukoj mo- 
savo jiems skarele. Jis atgabeno konservų, puodų, mačečių, 
anyžinės, ir Fusija — mielas seneli, aš jau maniau, jog tu pa- 
skendai, o jis — sutikau valtį su kareiviais ir, norėdamas ap- 
dumti akis, juos palydėjau. Ir Fusija — su kareiviais? Ir Akili- 
nas — antai Urakusoje kilo kažkoks sąmyšis, sako, čiunčiai 
sumušė vieną kapralą ir nudobė locmaną, ir Santa Marijos de 
Njeva gubernatorius vyko su kareiviais jų bausti, jeigu tik 
neišlakstys, jiems numaus kailius. Vambisai suleido vėžlius 
į kūdrą ir primetė jiems lapų, žievių, skruzdėlių, o Fusija — 
vadinasi, tas šunsnukis Reategis čia kažkur netoliese? Ir Akili- 
nas — kareiviai norėjo, kad parduotų jiems konservus, jis tu- 
rėjęs juos apgauti, o Fusija — jie neminėjo, kad tas šunsnukis 
Reategis pasitraukia iš gubernatoriaus kėdės ir grįžta į Ikito- 
są? Ir Akilinas — taip, jis sakė, kad užbaigs šitą incidentą ir 
pasitrauks, o Lalita — ačiū dievui, kad atplaukėt, donai Akili- 
nai, nelabai jau mane viliojo visą žiemą valgyti vėžlius. 


TAIGI DONAS Anselmas pasidarė mangačis. Bet ne iškart, 
ne taip, kaip Žmogus, pasirinkęs gyvenamąją vietą ir pasistatęs 
ten namus, juose įsikuria; jis mangačiu virto lėtai ir nejučia. 
Iš pradžių pasirodė čičerijose su arfa po pažastimi, ir muzi- 
kantai (beveik visi kažkada yra griežę pas jį) priėmė jį akom- 
paniatoriumi. Svečiai mėgo jo klausytis, jam plojo, ir smukli- 
ninkai, gerbiantys jį, duodavo jam pavalgyti ir išgerti, o kai 
jis pasigerdavo, nepagailėdavo jam demblio, antklodės ir kam- 
po išsimiegoti. Jis niekados nesimaišydavo Kastilijoje ir ne- 
peržengdavo Senojo tilto, tartum būtų visam laikui nusprendęs 
atokiau laikytis nuo vietų, primenančių praeitį. Jis nekeldavo 
ko'os net į paupio kvartalus, į Galjinaserą, skerdyklą,— žodžiu, 
neišeidavo niekur iš Mangačerijos: atsitvėrė miestu nuo savo 
praeities. Ir mangačiai priėmė jį į savo šeimą, jį ir užsidarėlę 
Čiungą, kuri, parėmusi keliu smakrą, tūnodavo kažkur kampe 
ir paniurusi žiūrėdavo į tuštumą, kol donas Anselmas grodavo 
ar miegodavo. Mangačiai dažnai savo kalboje minėdavo doną 
Anselmą, bet vadino jį stačiai arfininku arba seneliu. Mat, po 
gaisro jis kažkaip iškart paseno: pečiai nusviro, krūtinė įdubo, 
oda suaižėjo, pilvas išsipūtė, kojos išklypo, ir jis pasidarė ap- 

šepęs, nevalyvas. Jis vis dar vilkėjo dulkėtus, seniai sunešio- 
tus batus, kuriais puikuodavosi savo aukso dienelėmis, kelnės 
jo apskuro, marškiniuose neliko nė vienos sagos, skrybėlė bu- 
vo skylėta, nagai ilgi, panagės juodos, akys traiškanotos, pilnos 
raudonų gyslelių; balsas švokštė, judesiai buvo suglebę. Pra- 
džioje vienas kitas senjoras pakviesdavo jį groti per vardines, 
krikštynas ir vestuvėse; užsidirbęs šiek tiek pinigų, jis prisi- 
prašė Patrosiniją Nają išnuomoti jam kambarėlį ir valgydinti 
kartą per dieną jį ir Čiungą, kuri jau tada buvo atgavusi žadą. 
Bet jis visuomet vaikščiojo toks apdriskęs ir taip atsidavė či- 
čia, jog baltieji ilgainiui nustojo jį kviestis, ir nuo tada jis pra- 
dėjo pelnytis pragyvenimui kaip papuola — padėdavo persi- 
kraustyti iš buto į butą, panėšėdavo kam lagaminą, valydavo 
šiukšles. Temstant jis netikėtai pasirodydavo čičerijose, viena 
ranka tempdamas paskui save Čiungą, o kitoje sugniaužęs arfą. 
Mangačerijoje jis buvo populiarus, savas žmogus visiems ir 
kartu niekam, atsiskyrėlis, kuris kas žingsnis keldavo skrybėlę, 
sveikindamasis kone su kiekvienu sutiktu, nors šiaip teištarda- 
vo žmonėms vos vieną kitą žodį, ir jo arfa, jo duktė ir alko- 
holis, matyt, buvo jam visas gyvenimas. Iš senųjų jo papro- 
čių buvo išlikusi tik neapykanta pesliams: vos tik užmatęs va- 
nagą, tuoj dairėsi akmens paleisti į jį. Gėrė jis daug, bet buvo 
ramus girtuoklis, niekada nesimušdavo ir nesiautėdavo. Kad jis 
girtas, galėjai suprasti iš eisenos, — nekeverzodavo zigzagais ir 
nesvirduliavo, bet rimtu veidu žingsniuodavo, nelenkdamas ko- 
jų, prispaudęs prie šonų rankas ir žiūrėdamas tiesiai į priekį. 

Jo gyvenimas buvo labai paprastas. Vidurdienį jis išeidavo 
iš Patrosinijo Najos pirkios, kartais vesdamasis už rankos Čiun- 
gą, o kartais vienas, ir, kažkaip keistai skubėdamas, nutapnoda- 
vo kreivų vingiuotų Mangačerijos takelių labirintu, pakildamas 
iki pietinės priemiesčio ribos, kur prasideda smėlynai, nusidrie- 
kę Suljanos link, arba nusileisdamas prie miesto vartų — prie 
pat išsirikiavusių palei upelį pupmedžių. Jis žengė sparčiu 
žingsniu, nesirinkdamas kelio, darydamas lankstus ir kartkar- 
tėmis trumpai stabteldamas čičerijose: visai nesidrovėdamas, 
įeidavo į vidų, tylėdamas laukdavo, kol kas pavaišins klarito 
taurele arba stikliuku pisko, galvos linktelėjimu padėkojęs, iš- 
eidavo ir vis ta pačia karštligiška sparta tęsdavo savo žygį, 
arba pasivaikščiojimą, arba kryžiaus kelius. Galiausiai jis su- 
stodavo viduryje kelio, nugriūdavo į smėlį kur pašalyje, prisi- 

dengdavo veidą skrybėle ir gulėdavo šitaip kelias valandas, 
nepaisydamas nei vištų, nei ožkų, kurios jį uostydavo, šiūruo- 
davo plunksnomis ir barzdomis, lengvindavosi ant jo. Bastyda- 
masis priemiestyje, jis akip!ėšiškai s:iabdydavo praeivius, pra- 
šinėdamas cigaretės, ir, jeigu neduodavo, nepyko, o ramus trau- 
kė toliau, išdidžiu, net iškilmingu veidu. Vakare jis sugrįždavo 
į Patrosinijo Najos trobą pasiimti arfos ir vėl traukdavo į čiče- 
riją, šį kartą groti. Ištisas valandas jis glostydavo stygas, pa- 
siekdamas savo meno viršūnes, o kai tiek nusigerdavo, jog 
rankos liaudavosi klausiusios, ir arfa pradėdavo nedarniai 
brungzti, jis imdavo kažką burbėti sau panosėje, ir jo akys pa- 
sidarydavo neapsakomai liūdnos. 

Kartais jis nueidavo į kapines, ir kaip tik ten žmonės pasku- 
tinį kartą jį matė įtūžusį, kada lapkričio antrąją, per Vėlines, 
du municipaliteto policininkai pastojo jam kelią. Jis susirėmė 
su jais, ėmė juos keikti ir mėtyti akmenimis, ir pagaliau susi- 
būrę aplinkui žmonės įkalbėjo policininkus jį paleisti. Ir ten 
pat, kapinėse, irgi lapkričio antrąją, bet per kitas Vėlines, 
Chuana Baura pirmąkart pamatė Čiungą, ji tada ėjo šeštus me- 
tus, — murzina, apsiskarmaliavusi mergaitė bėgiojo tarp kapų. 
Chuana ją pasišaukė, paglamonėjo. Ir nuo tos dienos skalbėja 
kartkartėmis užklysdavo į Mangačeriją, varydamasi asilą, ap- 
krautą skalbiniais, ji susiieškodavo arfininką ir Čiungą. Jai 
Chuana atnešdavo arba suknelę, ar batukus, ar šiokio tokio 
maisto, o jam — cigarečių ir kelis skatikus, kuriuos jis tučtuo- 
jau prašvilpdavo artimiausioje čičerijoje. Po kurio laiko Čiun- 
ga ėmė nebesirodyti Mangačerijos gatvelėse, ir Patrosinijas Na- 
ja papasakojo kaimynams, jog Chuana Baura ją visam laikui 
pasiėmė pas save, į Galjinaserą. Arfininkas ir toliau gyveno 
kaip paprastai, vis tęsė savo beprasmiškas keliones. Jis kas- 
dien seno ir darėsi vis labiau apsileidęs ir apskuręs, bet visi 
jau buvo apsipratę su juo, ir nė vienas nenusigręždavo, suti- 
kęs jį ramiai žingsniuojantį gatvele, arba apeidavo senuką, gu- 
lintį saulės atokaitoje, vidury kelio. 

Tik po kelerių metų arfininkas pradėjo išeiti iš Mangačerijos. 
Gatvės mieste keitėsi, jas grindė tašytais akmenimis, tiesė 
aukštus šaligatvius, puošė naujutėliais gražiais namais, jose bū- 
riai vaikų lakstė paskui automobilius. Atsirado naujų barų ir 
viešbučių, šmėkščiojo užsieniečių veidai, naujas plentas nusi- 
driekė iki Čiklajo, ir sužvilgo geležinkelio bėgiai, sujungę Pjurą 

su Paita per Suljaną. Viskas mainėsi, keitėsi ir pjuriečiai. Vyrai 
jau nevaikščiojo gatvėmis su auliniais batais ir bridžiais, dė- 
vėjo eilutes ir net ryšėjo kaklaraiščius; moterys, išsižadėjusios 
tamsių sijonų iki kulnų, vilkėjo šviesiomis suknelėmis ir vaikš- 
čiojo ne tarnaičių lydimos, su vualiais, apsigaubusios skaromis, 
o vienos, atvirais veidais ir palaidais plaukais. Gatvių radosi 
vis daugiau, namai stiebėsi vis aukštyn, miestas augo, o dyku- 
ma traukėsi. Galjinasera dingo, o jos vietoje iškilo prabangus 
kvartalas. Kartą iš ryto suliepsnojo lūšnos, susigrūdusios už 
skerdyklos; atvyko gvardiečiai ir policija su alkaldu ir prefek- 
tu priešakyje, visus prievarta susodino į sunkvežimius ir išve- 
žė, o kitą dieną ten jau pradėjo tiesti gatves, tiesias kaip sty- 
gas, statyti dviejų aukštų namus, ir per trumpą laiką jau net 
į galvą niekam nebūtų atėję, kad šitame naujame rajone, ku- 
riame gyvena baltieji, anksčiau gyveno peonai. Išaugo ir Kasti- 
lija, pavirtusi mažu miestu. Išgrindė gatves, atsirado kinas, 
naujų Mokyklų. Seni žmonės pasijuto nejaukiai, tarsi būtų pa- 
tekę į kitą pasaulį, skundėsi patirią daug nepatogumų, negalį 
pakęsti spūsties, nepadorių papročių. 

Vieną sykį senukas su arfa po pažastimi patraukė į šitą 
atjaunėjusį rajoną, atėjo į Plasą de Armas, atsisėdo po tama- 
rindu ir pradėjo groti. Kitą vakarą jis vėl pasirodė ir nuo tada 
ateidavo dažnai, daugiausia ketvirtadieniais ir šeštadieniais, kai 
ten griežiama palydint saulę. Pjuriečiai suplaukdavo į Plasą de 
Armas pasiklausyti karinio orkestro iš Grau kareivinių, o se- 
nukas jį aplenkdavo ir valanda anksčiau surengdavo savo kon- 
certą, o paskui apeidavo publiką su skrybėle rankoje ir, surin- 
kęs keletą solių, tuoj pat sugrįždavo į Mangačeriją. O Manga- 
čerija su savo krėstomis molio lūšnomis nendrių stogais, su 
lajinėmis žvakėmis, ožkomis liko vis tokia pat, ir, nežiūrint 
į pažangą, nė vienas gvardiečių patrulis neišdrįsdavo pereiti 
naktį siauromis jos gatvelėmis. Nepasikeitė ir mangačiai. Ir ar- 
fininkas, be abejonės, visa širdimi jautėsi esąs mangačis, net 
pinigus, kuriuos jis uždirbdavo, koncertuodamas Plasoje de Ar- 
mas, išleisdavo savo priemiestyje. Vakarais jis, kaip ir anks- 
čiau, grodavo pas Tulą, Gertrudį arba Ancheliką Mersedes, 
buvusią savo virėją, kuri dabar turėjo nuosavą čičeriją. Niekas 
jau neįsivaizdavo Mangačerijos be jo, nė vienas mangačis ne- 
galėdavo net pagalvoti, kad kitą rytą nepamatys senuko, kin- 
kuojančio įprastiniu savo keliu, mėtančio akmenis į peslius, iš- 

einančio iš namų su raudona vėliavėle arba kiurksančio sau- 
lėkaitoje, sutemus neišgirs tolumoje jo arfos. Net iš kalbėse- 
nos — kad ir labai retai jis šneka — bet kuris pjurietis atpa- 
žintų jį esant mangačį. 


— GALINČIAI šaukia jus prie stalo,— pasakė Čiunga, bet 
seržantas apsimetė jų negirdįs. 

— Jis visada toks malonus,— tarė arfininkas.— Priėjo prie 
manęs pasisveikinti ir apkabinti. 

— Savo pigiais juokeliais šitie padaužos padarys taip, kad 
mano pavaldiniai nustos mane gerbę,— pasakė Lituma. 

Kol seržantas šnekučiavosi su donu Anselmu, du gvardiečiai 
tebestovėjo bare. Čiunga pripylė jiems alaus, o broliai Leonai 
ir Chosefinas vis nenustygo. 

— Geriau nepasakokit toliau. Laukinė ir šiaip nuliūdusi,—- 
pasakė Jaunasis.— Ir, be to, jau vėlu, maestrai. 

— Neliūdėk, mergužėle,— pasakė donas Anselmas, ištiesė 
ranką virš stalo ir, per žlibumą apvertęs taurelę, patapšnojo 
Laukinei per petį — Toks gyvenimas, ir niekas čia nekaltas. 

— Užtenka tokiems parsidavėliams užsimauti uniformą, ir 
jau nesijaučia esą mMangačiai, net nedirsteli į tave. 

— Gvardiečiai nejtarė, jog čia kalbėjo apie seržantą, kuo 
ramiausiai gurkšnojo alų ir šnekučiavo su manim,— pasakė 
Čiunga.— Bet seržantas suprato — jis šaudė į juos akimis ir 
ženklais rodė: girdi, luktelkit, patylėkit. 

— Kas pakvietė šituos uniformuotus tipus? — pasakė Semi- 
narijas.— Ar ne laikas jiems dingti. Pasitarnauk, Čiunga, iš- 
guik juos. 

— Čia senjoras Seminarijas, dvarininkas, — pasakė Čiunga.— 
Neimkit į galvą. 

— Aš jau atpažinau jį, — tarė seržantas.— Nežiūrėkit į jį, 
vyručiai, jis tikriausiai įkaušęs. 

— Dabar jis prisikabins prie faraonų, — pasakė Beždžionė.— 
Štai ir įsivėdėjo. 

— Mūsų brolelis galėjo atkirsti jam, nors tam gal būtų pra- 
vertusi uniforma,— tarė Chose. 

Jaunasis Alechandras siurbtelėjo kavos ir pasakė: 

— Jis atėjo ramus, bet vos tik išgėrė porą stiklų, įtūžo. Tik- 
riausiai jis turėjo kažkokį baisų nemalonumą, va čia jis ir iš- 
liejo pyktį — laikėsi ižūliai ir priekabiai. 

— Kam to reikia, senjore,— tarė seržantas.— Mes dirbam 
savo darbą, už tai ir algą gaunam. 

— Jūs jau pasižiūrėjot tvarkos, pamatėt, jog čia ramių ra- 
miausia,— pasakė Seminarijas.— O dabar išeikit, duokit pado- 
riems žmonėms ramiai ilsėtis. 

— Nesivaržykit mūsų,— tarė seržantas.— Ilsėkitės į sveika- 
tą, senjore. 

Laukinė vis labiau niaukėsi, o Seminarijas prie savo stalelio 
nesitvėrė pykčiu — gvardijos išpera, ir tas jam gerinasi, ma- 
tyt, Pjuroje nėra daugiau vyrų, į ką pavirto šitas miestas, tegu 
jis skradžiai. Ir tada prie jo priėjo Ortensija ir Amapola ir, 
joms šaipantis, kikenant, jis kiek aprimo. 

— Ortensija, Amapoia,— tarė donas Anselmas.— Na ir var- 
dus tu duodi joms, Čiungita! 

— O ką galinčiai? — tarė Laukinė.— Juk, be abejo, juos įsiu- 
tino, kad jis negeru žodžiu paminėjo Pjurą. 

— Jie vos tvardėsi, akys rodė,— pasakė Bolas.— Bet ko iš jų 
daugiau norėti, jeigu jie nustėrę iš baimės. 

Jie nemanė, kad Lituma toks bailys, juk jis su ginklu ir tu- 
rėjo pakelti pirštinę, Seminarijui delnai niežti, tą ir aklas mato, 
o Rita —tyliau, dar jis nugirs, ir Maribelė — bus muštynės, 
o Sandra plyšta iš juoko. Netrukus patrulis išėjo, o seržantas, 
palydėjęs gvardiečius iki durų, sugrįžo ir atsisėdo prie galinčių 
staliuko. 

— Geriau, kad būtų ir jis išėjęs, vargšelis,— pasakė Bolas. 

— Kodėl vargšelis? — karštai atkirto Laukinė.— Jis vyras ir 
neprašo, kad jo gailėtumėt. 

— Bet juk tu pati visada jį vargšeliu vadini,— tarė Bolas. 

— Aš jo žmona,— paaiškino Laukinė, ir Bolas kreivai šyp- 
telėjo. 

Lituma juos koneveikė — ko jie šaipėsi iš jo prie pavaldinių, 
o jie — dviveidis tu žmogus, jiems matant, dediesi rimtas, o 
paskui juos išprašai, kad gautum pasilinksminti kiek tinkamas. 
Jiems pikta į jį žiūrėti, kai jis su uniforma, tarsi kitas žmo- 
gus būtų, o jam dar pikčiau žiūrėti į juos, tačiau netrukus jie 
susitaikė ir uždainavo — jie galinčiai, nei piauna, nei sėja, vien 
tik ūžia suėję, jokio darbo nemoka, tik geria ir šoka. 

— Žiūrėk, ir himną susidėjo,— pasakė arfininkas.— Ak jau 
tie mangačiai, kas gali jiems prilygti. 

— Bet tu jau nebesi galinčius, broleli,— tarė Beždžionė— 
Tau kilpą jau užmetė. 

— Nesuprantu, kaip tu žmogui į akis gali pažiūrėti, bro- 
leli, — pasakė Chose.— Kur girdėta, kad mangačis taptų sargi- 
niu šunim. 

— Tur būt, gyrėsi savo išsišokimais ir išgertuvėmis, — tarė 
Čiunga.— Apie ką jie dar galėjo kalbėti. 

— Dešimt metų, drauguži,— atsiduso Lituma.— Baisu, kaip 
lekia gyvenimas. 

— Išgerkim už lekiantį gyvenimą, — pasakė Chose, keldamas 
stiklą. 

— Visi mangačiai pusiau filosofai, kai įkaušia. Užsikrėtė 
nuo Jaunojo,— tarė arfininkas.— Tur būt, jie kalbėjo apie 
mirtį. 

— Dešimt metų, stačiai neįtikėtina, — pasakė Beždžionė.— At- 
simeni Domitilos Jaros šermenis, broleli? 

— Rytojaus dieną, kai sugrįžau iš selvos, sutikau tėvą Garsi- 
ją, pasisveikinau, o jis neatsakė, — pasakė Lituma.— Jis mums 
taip ir neatleido. 

— Nesu aš joks filosofas, maestrai,— iki ausų paraudęs, ta- 
rė Jaunasis.— Aš esu tik paprastas artistas. 

— Galimas daiktas, jie prisiminė viską, kas tik atėjo į gal- 
vą,— pasakė Laukinė.— Kai tik sueidavo, jie visad pasakodavo 
vienas kitam, ką išdarinėjo, būdami vaikai. 

— Tu kalbėjai kaip tikra pjurietė, Laukine,— pasakė Čiunga. 

— Tu niekad nesigaili, broleli? — pasakė Chose. 

— Ar būsi gvardietis, ar kas kitas, koks skirtumas, — Lituma 
gūžtelėjo pečiais.— Žinoma, galinčius būdamas, mokėjau tik ei- 
bes išdarinėti ir kortomis lošti, bet užtat kaip badavau, vyru- 
čiai. O dabar mažų mažiausiai nors pavalgau iki soties ir rytą, 
ir vakare. O tai jau vis šis tas. 

— Jei galima, išgerčiau dar truputį pieno,— pasakė arfi- 
ninkas. 

Laukinė atsistojo — tuoj ji sušildys, donai Anselmai. 

— Tik vieno aš tau pavydžiu —tu pasitrankei po pasaulį, 
Lituma,— tarė Chosefinas.— O mes ir numirsim, neiškišę nie- 
kur nosies iš Pjuros. 


— Kalbėk tik už save,— pasakė Beždžionė.— Manęs neuž- 
kas, kol nepamatysiu Limos. 

— Puiki mergytė, — pasakė Anselmas.— Tokia paslaugi, tokia 
simpatiška. Ji daili? 

— Nelabai,— tarė Bolas.— Striukutė. O kai įsispiria į batu- 
kus aukštais kulnais, juokas žiūrėti, kaip ji vaikšto. 

— Bet akys jos gražios, — pridūrė Jaunasis.— Žalios, didelės, 
slėpiningos. Jums patiktų, maestrai. 

— Žalios? — pasakė arfininkas.— Žinoma, patiktų. 

— Kas galėjo pamanyti, kad stosi į gvardiją ir vesi,— tarė 
Chosefinas.— O greit ir šeimos tėvas būsi, Lituma. 

— Ar tiesa, kad selvoje moterų kaip šieno? — pasakė Bež- 
džionė.— Ir jos iš tikro tokios karštos, kaip apie jas šnekama? 

— Ir dar kokios,— tarė Lituma.— Nuo jų vos pagaliu atsi- 
muši. Jei savęs nežiūrėsi, jos tave išspaus kaip citriną. Nesi- 
žinau, kaip nesugrįžau iš ten džiovininkas. 

— Tavo galva, imk, kurią tik nusispoksai, — pasakė Chose. 

— Ypač jei esi iš pamario,— pasakė Lituma.— Iš proto kraus- 
tosi dėl kreolų. 

— Gal ji ir gera mergina,— pasakė Bolas,— bet kur jos są- 
žinė? Vargšas Lituma tupi už grotų, o ji susinešė su jo drau- 
gu ir pasidarė šliundra. 

— Nereikia taip greit smerkti žmogaus, — suraukęs kaktą, 
įsiterpė Jaunasis.— Pirma reikia gerai pasižiūrėti, kas yra. Ne 
taip jau paprasta įžiūrėti vidų. Niekad nemesk akmenio pir- 
mas, brolau. 

— Ir jis dar šneka, jog ne filosofas, — pasakė arfininkas.— Tu 
tik pasiklausyk jo, Čiungita. 

— O Santa Marijoje de Njeva daug buvo bobyčių, bro- 
liuk? — kamantinėjo Beždžionė. 

— Begalės, nors kasdien mainyk, o kokios karštos,— tarė 
Lituma.— Ir kiekvieno skoniui — baltos, negriūkštės, tik pirštu 
pamok. 

— Jei ten buvo tiek gražuolių, ko tu ėmei šitą? — nusijuo- 
kė Chosefinas.— Juk, pyksi ar nepyksi, Lituma, jos tik akys 
gražios, 0 visa kita nė skatiko neverta. 

— Jis taip trenkė kumščiu į stalą, jog tikriausiai net ka- 
tedroje buvo girdėti, — pasakė Bolas.— Juodu kažko susikivir- 
čijo, atrodė, jog Chosefinas ir Lituma susimuš, tiek juodu įsi- 
karščiavo. 

— Jie tarsi degtukai arba kibirkštys, plyksteli ir čia pat už- 
gęsta, — pasakė arfininkas.— Ūmūs, bet greitai atlyžta. Visi 
pjuriečiai geros širdies. 

— Tu jau ir juokų nesupranti, —tarė Beždžionė.— Žiūrėk, 
kaip tu pasikeitęs, broleli! 

— Ji man kaip sesuo, Lituma,— sušuko Chosefinas.— Nejau 
tu galvoji, kad aš rimtai pasakiau? Sėsk, drauguži, susidaužkim. 
— Matot, aš myliu ją,— tarė Lituma.— Juk ne nuodėmė. 
— Na ir gerai, kad myli, — pasakė Beždžionė— Duok mums 

dar alaus, Čiunga. 

— Vargšė nepratusi Pjuroje, jai sunku susigaudyti tokioje 
daugybėje žmonių,— kalbėjo Lituma.— Čia juk viskas kitaip, 
negu jos krašte, jūs turit ją suprasti. 

— Mes ją suprantame,— pasakė Beždžionė.— Išgeriam už mū- 
sų sesutę, na! 

— Ji nuostabiausia mergina,— pasakė Chose.— Kaip ji apie 
mus tupinėja, kokių užkandžių ji mums sutaiso! Mes visi trys 
ją labai mylim, broleli. 

— Toks geras, donai Anselmai? — pasakė Laukinė.— Nėlabai 
karštas? 

— Labai geras, labai skanus, — čepsėdamas lūpomis, pasakė 
artininkas.— Tavo iš tikro žalios akys, mergužėle? 

Seminarijas atsisuko į juos drauge su kėde — kas ten per 
erzelis, jau ir pasikalbėti ramiai negalima? O seržantas labai 
santūriai — senjoras neišlaiko gero tono, jo niekas neužkabi- 
na, tegu ir jis jų neliečia. Seminarijas pakėlė balsą — kas jie 
tokie, kad nurodinėsią jam, kas geras tonas, o kas ne, ir kodėl 
jis negalįs jų užkabinti, kad velnias juos nujotų visus keturis 
kartu su kekše, kuri juos paperėjo, supratot? 

— Jis iškekšino juos ir jų motiną? — pasakė Laukinė, mirksė- 
dama iš nustebimo. 

— Ir ne kartą, tai buvo tik pradžia,— pasakė Bolas.— Šitie 
turtuoliai dvarininkai mano, kad jie kiekvieną gali iškoneveikti. 

Ortensija ir Amapola pabėgo, o Sandra, Rita ir Maribelė, 
stovinčios prie bufeto, net kaklus ištiesė — kažkas bus. Seržan- 
to balsas drebėjo iš pykčio — čia motina niekuo dėta, serrjore. 

— Jeigu tau nepatiko, ką pasakiau, eikš, pasišnekėsim, čio- 
lai, — drėbė Seminarijas. 

— Bet Lituma nėjo,— pasakė Čiunga.— Mudvi su Sandra jį 
suturėjom. 

— Ko painioti motiną, kai susivaidija vyrai? — pasakė Jau- 
nasis.— Motina — švenčiausias žmogus pasaulyje. 

Ir Ortensija su Amapola sugrįžo prie Seminarijo staliuko. 

— Vaikinai jau nesijuokė ir netraukė savo himno,— tarė 
arfininkas.— Dingo nuotaika, kai išplūdo juos pačiais biauriau- 
siais žodžiais. 

— Bet jie raminosi stikleliu,— pasakė Čiunga.— Ant jų sta- 
liuko jau nebetilpo buteliai. 

— Ir aš taip galvoju, jeigu Žmogui kas užgula širdį, tai vis- 
kas iš to ir prasideda, — pasakė Jaunasis.— Vieni pasidaro gir- 
tuokliai, kiti kunigai, treti žmogžudžiai. 

— Eisiu susivilgysiu galvą šaltu vandeniu,— tarė Lituma.— 
Šitas tipas sugadino man vakarą. 

— Ne be reikalo jis įsižeidė, Chosefinai, — pasakė Beždžio- 
nė.— Nė vienam nepatiktų, jeigų jam kas pasakytų — tavo 
žmona pelėda. 

— Man nusibodo jo pagyros,— pasakė Chosefinas.— Aš esu 
gulėjęs su šimtais moterų, aš pažįstu pusę Peru, aš prisimėga- 

— O giliai širdy tu širsti ant jo už tai, kad jo žmona tau 
abejinga, — pasakė Chose. 

— Jeigu jis sužinos, jog tu prie jos sukiesi, jis užmuš ta- 
ve,— pasakė Beždžionė.— Jis iki ausų įsimylėjęs savo bobytę. 

— Jis pats kaltas,— tarė Chosefinas.— Ko taip didžiuojasi! 
Tik paklausyk tu jo, patale ji stačiai nuostabi — tikra ugnis, 
ir šiaip, ir taip duodasi. Štai aš ir noriu pabandyti, ar tikrai 
taip. 

— Kirskim lažybų iš poros auksinių, jog nieko nepeši, bro- 
lyt? — tarė Beždžionė. 

— Pamatysim,— pasakė Chosefinas.— Pirmą kartą ji vos ne- 
kirto man į snukį, antrą kartą tik aprėkė, o trečią net antakių 
nepakėlė, aš net truputį paglamžiau ją. Ji jau nebesipriešina, 
o čia aš ne naujokas. 

— Jeigu ji prisileis, atmink sandėrį, Chosefinai,— pasakė 
Chose.— Kur įkels koją vienas galinčius, ten pabuvos ir visi 
trys. 

— Pats nežinau, kodėl taip noriu pagulėti su ja,— tarė Cho- 
sefinas.-- Juk teisybę šnekant, ji nieko neverta. 

— Todėl kad ji nevietinė, — pasakė Beždžionė.— Visada trau- 
kia sužinoti, kokių slėpinių, kokių manierų ta moteris atsinešė 
iš savo krašto. 

— Ji panaši į žvėriūkštį, — pasakė Chose.— Nieko nesupran- 
ta, be paliovos klausinėja, kodėl čia taip, kodėl čia šitaip. Aš 
nesiryžčiau prisigretinti prie jos pirmas. Kas būtų, jeigu ji pa- 
sisakytų, Litumai, Chosefinai? 

— Ji ne iš tokių, jai drąsos neužteks, — pasakė Chosefinas.— 
Ji geriau numirtų iš gėdos, negu jam pasisakytų. Gaila tik, 
kad jis ją jau suteškino. Dabar prisieis palaukt, kol pagimdys, 
ir tik po to tvarkyti. 

— Paskui jie kuo ramiausiai išėjo šokti, — pasakė Čiunga.— 
Atrodė, viskas baigėsi. 

— Nelaimė užgriūva netikėtai, kada jos mažiausiai lauki, — 
tarė Jaunasis. 

— O su kuo šoko jis? — paklausė Laukinė. 

— Su Sandra, — tyliai pasakė Čiunga, įsmeigusi į ją išblė- 
susias savo akis.— Jie glaustėsi vienas su kitu. Ir bučiavosi. Tu 
pavyduliauji? 

— Aš šiaip paklausiau,— tarė Laukinė.— Aš nepavydi. 

O Seminarijas staiga atsistojo ir įsiutęs sustaugė — tegu neš- 
dinasi, jei ne, jis visiems keturiems spirsiąs į užpakalį. 


III 


— VISĄ NAKTĮ nė mažiausio garso, nė menkiausio žiburė- 
lio,— tarė seržantas.— Ar jums neatrodo keista, ponas leite- 
nant'e? 

— Gal būt, jie kitoje pusėje,— pasakė seržantas Robertas 
Delgadas.— Atrodo, sala didelė. | 

-— Jau brėkšta,— tarė leitenantas.— Tegu atplukdo valtis, tik 
be triukšmo. 


Tarp medžių ir vandens dūluojančius siluetus galėjai palai- 
kyti krūmais. Susigrūdę ankštoje užuolandoje, iki panagių per- 
mirkę, blausiomis iš nuovargio akimis, gvardiečiai ir kareiviai 
veržėsi kelnes, taisėsi getrus. Žalsva šviesa skverbėsi pro la- 
pų, šakų bei lianų raizgyną ir tvieskė veidus, išmargintus įkan- 

dimų ir violetinių įdrėskimų. Leitenantas priėjo prie lagūnos 
kranto, viena ranka praskleidė šakas, kita prisidėjo prie akių 
žiūronus ir pradėjo apžiūrinėti salą: aukštas šlaitas, medžiai 
drūtais kamienais ir vešliomis lajomis. Vandenyje blykčiojo ry- 
to aušros atspindžiai, kur-ne-kur čiulbėjo paukščiai. Sutraškėjo 
po kojų šakos, ir prie leitenanto pasilenkęs priėjo seržantas. 
Už jų vos pastebimai krutėjo tankmėje kažkokie neryškūs si- 
luetai — tai gvardiečiai ir kareiviai patyliukais kilnojo gertu- 
ves arba degėsi cigaretes. 

— Jau nesikivirčija,— pasakė leitenantas.— Niekam nė į gal- 
vą netopteltų, kad jie visą kelią ginčijosi. 

— Juos suartino biauri naktis, — tarė seržantas.— Nuovargis, 
nepatogumai. Niekas taip greit nesutaiko žmonių, kaip bendri 
nepritekliai, ponas leitenante. 

— Sugniaužkim šituos vagišius į reples, kol dar ne visai pra- 
švito,— pasakė leitenantas.— Reikia perkelti vieną būrį į aną 
krantą. 

-— Tada reikia perplaukti ežerą, — tarė seržantas, rodydamas 
pirštu į salą.— Čia bus kokie trys šimtai metrų, ponas leitenan- 
te. Jie mus iššaudys kaip balandžius. 

Prie jų priėjo seržantas Robertas Delgadas ir kiti. Nuo purvo 
ir lietaus visų uniformos buvo pavirtusios šlapiais skurliais, ir 
tik iš piločių ir kepių galėjai atspėti, kur kareiviai, o kur gvar- 
diečiai. 

— Pasiųskim ką pas juos ir pasiūlykim pasiduoti, ponas lei- 
tenante,— pasakė seržantas Robertas Delgadas.— Jie neturį ki- 
tos išeities. 

— Keista, jeigu jie iki šiol mūsų nepastebėjo,— pasakė ser- 
žantas.— Vambisų klausa gera, kaip visų čiunčių. Gal būt, jie 
kaip tik dabar taikosi į mus pro lupunas. 

— Žiūriu ir savo akimis netikiu,— tarė seržantas Delgadas.— 
N.girdėta, kad pagonys gyventų šalia lupunų, juk jie kaip 
velnias kryžiaus jų bijo. 

Kareiviai ir gvardiečiai sukluso. Mirtinai išblyškę veidai, su- 
krešėjusio kraujo dėmės, mėlynės apie akis, išplėsti vyzdžiai. .. 
Leitenantas pasikasė skruostą — kas čia dabar? Palei smilkinį, 
sudarydami lygiašonį trikampį, raudonavo trys spuogai, — abu 
seržantai kelnes pridarė? — ir jam ant kaktos užkrito iš po ke- 
pės snapelio nešvarių plaukų kuokštas. Ką? Gal jo gvardiečiai ir 

bijo, ponas leitenante, bet jis, seržantas Robertas Delgadas, ne- 
supranta, kas yra baimė. 

Čia pat kažkas suniurnėjo, ir, tarsi prasiskleisdami šakas, Ma- 
žius, Blondinas ir Juodaodis vienu metu žingtelėjo į šalį nuo 
kareivių — tai įžeidimas, ponas leitenante, jie šito nepakęs, kuI 
tai girdėta? Ir leitenantas griebėsi už dėklo — jeigu ne kovinė 
užduotis, jam tas brangiai atsieitų. 

— Aš tik pajuokavau, ponas leitenante,— sulemeno seržantas 
Robertas Delgadas.— Kariuomenėje karininkai niekad neužsigau- 
na, jeigu iškreti kokį pokštą; aš maniau, kad ir gvardijoje 
tas pat. 

Jų balsus nustelbė vandens teliūškavimas, ir buvo girdėti, 
kaip pamažu pliuškena irklai. Nendrėse, po nukarusių iki pat 
vandens šakų ir lianų skliautais, pasirodė valtys. Jas vairavę 
locmanas Pintadas ir kareivis šypsojosi, ir, pažiūrėjus į jų vei- 
dus ir judesius, neatrodė, kad juodu būtų taip išvargę, kaip vi- 
si kiti. 

— Ką gi, gal ir iš tikro vertėtų pasiūlyt jiems pasiduoti,— 
pasakė leitenantas. 

— Žinoma, ponas leitenante,— tarė seržantas Robertas Delga- 
das.— Aš jums taip patariu ne iš baimės, bet strateginiais sume- 
timais. Jeigu jie sumanys pabėgti, mes iš čia galėsim gerai į juos 
nusitaikyti. 

— O jeigu sugalvosim dangintis tenai, jie patys galės mus 
apšaudyti, kol plauksim per ežerą, — pasakė seržantas.— Mūsų 
vos tik dešimt, o kas žino, kiek jų tenai ir kokie jų ginklai. 

Leitenantas atsisuko į gvardiečius ir kareivius, ir visi suklusę 
įtemptai laukė. Kas čia pats seniausias? Seržantas Robertas Del- 
gadas parodė į kresną, it varis rausvą kareivį, ir tas žengė 
žingsnį į priekį — eilinis Inochosa, ponas leitenante. Gerai, tegu 
eilinis Inochosa komanduoja savo draugams iš Borcho forto. 
tegu persikelia su jais į kitą ežero pusę ir įsitvirtina priešais 
salą. Leitenantas pasiliks čia su gvardiečiais ir stebės pratakos 
žiotis. Tad ko čia atvyko seržantas Robertas Delgadas, ponas 
leitenante? Karininkas nusiėmė kepę — ko? —ir paglostė ranka 
plaukus — tuoj jis jam pasakys, — o kai vėl užsidėjo kepą, iš po 
jos jau nebuvo išsipešęs kuokštas, — abu seržantai leisis į salą 
siūlyt pasiduoti. Juos nugabens Piniadas. Tegu banditai meta 
ginklus ir išsirikiuoja palei skardžio kraštą, sudėję rankas ant 
galvų. Seržantai tylėdami pasižiūrėjo į vienas kitą, kareiviai ir 

gvardiečiai, vėl susimaišę, šnibždėjosi tarpusavy, ir jų veiduose 
nebebuvo baimės, tik palengvėjimas, o akyse sužibo šelmiškos 
liepsnelės. Kareiviai, vedami Inochosos, sulipo į valtį, ir ji pa- 
sisupusi nugrimzdo giliau. Vairininkas paėmė kartį, ir vėl van- 
duo tyliai supliuškeno, sulingavo nendrės, ir pilotės išnyko už 
paparčių ir lianų. Leitenantas apžvelgė gvardiečius — tegu Ma- 
žius nusitraukia marškinius, jo patys balčiausi. Seržantas prisiriš 
juos prie šautuvo ir, savaime aišku, kad kokios, tegu šauna 
nė nemirktelėjęs. Seržantai jau sėdėjo valtyje, ir, kai Mažius 
padavė juodviem marškinius, Pintadas atsispyrė irklu. Jis iš 
lengvo ėmė stumtis per nendryną, bet vos tik išplaukė iš užta- 
kio, tuoj užkūrė motorą; išgąsdinti parpimo, ore ėmė blaškytis 
paukščiai, triukšmingai pakilę iš medžių. Už lupunų įsidegė 
oranžinė pašvaistė, ir pirmutiniai saulės spinduliai, prasimušę 
pro rytmečio miglą, nutvieskė lygų it veidrodis ežero vandenį. 

— Et bičiuli, žinai, aš kaip tik ruošiausi vesti, — pasakė ser- 
žantas. 

— Pakelk aukščiau šautuvą, kad marškiniai būtų geriau ma- 
tyti — tąrė seržantas Robertas Delgadas. 


Jie plaukė, neatitraukdami akių nuo pakriaušio ir lupunų. 
Pintadas viena ranka sukiojo vairą, o kita kasėsi galvą, veidą, 
krūtinę, — jam netikėtai ėmė niežėti visą kūną. Štai išniro siaura 
klampi sekluma, pliki krūmai ir rąstai, matyt, plūduriuojan- 
čios prieplaukos. Kitoje ežero pusėje prie krašto priplaukė val- 
tis su kareiviais, ir jie iššoko iš jos, sugulė tarp medžių ir at- 
statė šautuvus į salą. Gerą balsą turi Inochosa, kokias jis vaini- 
tas * traukė kečua kalba vakar vakare, a? Taip, bet kodėl jie 
neišeina, negi dar jų nemato. Santjago upėje pilna vambisų, bi- 
čiuli, kas tik pamatė juos plaukiančius čia, įspėjo šituos, ir jie 
turėjo per akis laiko pasprukti pratakomis. Valtis priplaukė 
prie plūduriuojančios prieplaukos. Storomis lianomis surišti rąs- 
tai buvo apsamanoję, apaugę grybais ir apžėlę kerpėmis. Visi 
trys valandžiukę spoksojo į statų šlaitą ir susiklaipiusias, gum- 
buo'as lupunas,— nė gyvos dvasios, ponai seržantai, bet baimės 
turėjom iki soties. Seržantai iššoko iš valties, nuklampojo per 
purvą, pradėjo ropštis aukštyn šlaitu. Seržantas laikė šautuvą 
virš galvos, ir Mažiaus marškiniai plaikstėsi vėjyje. Kai juodu 
užkopė į viršų, į akis tvykstelėjo tokia šviesa, jog nenorom jie 


* Vainita (maloninis iš vaina) — indėnų šokis. 

turėjo prisimerkti. Lianos, susipynusios tarp lupunų, karojo ne- 
lyginant kokia užuolaida, ir, kai seržantai dirsteldavo pro jas 
į tankmę, jiems kvapą užimdavo puvėsių smarvė. Pagaliau juodu 
surado progumą ir pro ją patraukė gilyn į salą, iš pradžių ėjo 
po tiesumui, nugrimzdę iki juostos į šlamančią laukinę žolę, 
pradingdavo ir vėl pasirodydavo tarp krūmynų arba paparčių. 
Seržantas Robertas Delgadas nervinosi — pakelk aukščiau tą 
šautuvą, po perkūnais, kad matytų, jog einam su balta vėliava. 
Medžių lajos buvo taip susipynusios, jog virš galvų žaliavo tik- 
ras stogas, pro kurį tik retkarčiais praspįsdavo saulė, numes- 
dama žemėn savo drebančius auksinius skarulius. Visuose kraš- 
tuose čiulbėjo neregimi paukščiai. Seržantai užsidengė veidus 
rankomis, bet tas neišgelbėjo jų nuo dyglių ir aštrių šakų. 

Staiga takelis atvedė į lygią smėlėtą laukymę, joje žolės buvo 
išrautos, ir juodu išvydo trobas —- ei, žiūrėk, bičiuli. Trobos buvo 
aukštos, tvirtos, bet jas iki pusės jau buvo pasiglemžęs miškas. 
Vienos įgriuvęs stogas, o priešais sienoje, lyg plėštinė žaizda, 
juodavo skylė, kitoje augo medelis, ir jo vešlios šakos, it gau- 
ruotos letenos, virste virto pro langus laukan, ir abi nuo vir- 
šaus iki apačios buvo apraizgiusios gebenės. Aplink vešėjo aukš- 
tos balandos, varnalėšos ir dilgėlės; suirusiuose prieangiuose, 
apsivijusiuose vijokliais, jau leido šaknis jaunos atžalos, tarp 
pakopų pūpsojo paukščių lizdai, palei stulpus dunksojo didžiu- 
liai skruzdėlynai. Seržantai vaikščiojo aplink trobas, norėdami 
pasižiūrėti į vidų. 

— Jie išsikraustė iš čia ne praeitą naktį, o labai seniai, — tarė 
seržantas Robertas Delgadas.— Miškas jau beveik prarijo tro- 
bas. 

— Jose gyveno ne vambisai, o krikščionys, — pasakė seržan- 
tas.— Pagonys nestato tokių didelių pirkių, be to, jie gabenasi 
kartu ir savo namus, kada keliasi į kitą vietą. 

— Čia buvo lygė,—-- pasakė seržantas Delgadas.— Medeliai 
dar visai jaunučiai. Šičia gyveno daug žmonių, bičiuli. 

— Leitenantas padūks,— tarė seržantas.— Jis tikėjo, kad su- 
čiups bent keletą. 

— Ė, pašaukim jį, — pasakė seržantas Delgadas. Jis pakėlė šau- 
tuvą, dukart iššovė į vieną trobą, ir šūvių aidas atsiliepė tolu- 
moj.— Jie dar pamanys, kad kailius mums jau nunėrė. 

— Tarp mūsų šnekant, aš net džiaugiuosi, kad nieko nera- 
dom, — pasakė seržantas.— Ruošiuosi vesti, ir menka čia man 
laimė padėti galvą tokiuose metuose. 

— Eime, kol dar vieni, pasižiūrėsim, kas čia likę, — pasakė 
seržantas Delgadas.— Gal rasim ką gero. 

Jie rado tik surūdijusių gelžgalių, apnarpliotų voratinkliais, ir 
termitų išvarpytų medžio strampų, kurie vos paliesti subiro jiems 
po kojų į šipulius. Juodu išėjo iš trobų ir apėjo salą, tai čia, tai 
ten palinkdami prie nuodėgulių, surūdijusių konservų skardi- 
nių, ąsočių šukių. Nusileidę nuo kalno, juodu užsiėjo kūdrą su 
užsistovėjusiu vandeniu, virš kurios dvokiančiame ore skraidė 
moskitų debesys. Kūdra buvo aptverta dviguba statinių tvora — 
o čia kas dabar, tokios seržantas Robertas Delgadas dar niekad 
nebuvo matęs. Kas ją žino, kažkokia čiunčių išmonė, bet geriau 
nešdintis iš čia, baisiai smirdi ir mašalų daugybė. Juodu sugrįžo 
prie trobų ir rado ten leitenantą, gvardiečius ir kareivius, kurie 
išsigandę ir apstulbę slankiojo kaip lunatikai po laukymę, atsi- 
trenkdami į medžius. 

— Dešimt dienų kelio, ir štai tau kad nori! — sušuko leite- 
nantas.— Kaip jums atrodo, kada jie išsidangino? 

— Aš manau, prieš kelis mėnesius, — pasakė seržantas.— O 
gal ir daugiau kaip prieš metus! 

— Čia buvo ne dvi, o trys trobos, ponas leitenante,— tarė 
Juodaodis.— Ana ten stovėjo dar viena. Žiūrėkit, dar stulpai 
likę. Tikriausiai ją nuvertė uraganas. 

— O mano galva, praėjo jau keleri metai, kai jie išsinešdino, 
ponas leitenante,— pasakė seržantas Delgadas.— Aš sprendžiu iš 
to medelio, kuris užaugo viduje. 

Pagaliau ar ne vis tiek — leitenantas nusišypsojo pavargusia 
šypsena, — metai ar dešimt: šiaip ar taip, likom kaip musę kan- 
dę. O seržantas Delgadas — ei Inochosa, visur gerai apieškoti ir 
atnešti visa, kas bus iš valgio, gėrimo ar drapanų. Kareiviai 
pasklido po laukymę ir dingo tarp medžių. O Blondinas tegu 
užvirina kokią stiklinę kavos šleikštuliui burnoje nuplauti. Lei- 
tenantas atsitūpė ir pradėjo krapštyti žemę šakute. Seržantai už- 
sirūkė; juodu draugiškai šnekučiavosi, o virš jų galvų suko 
mašalų spiečiai. Locmanas Pintadas prikapojo sausų šakų ir su- 
kūrė ugnį, o tuo pat metu du kareiviai mMėtė iš trobų butelius, 
molinius ąsočius, sunešiotas antkiodes. Blondinas pakaitino ter- 
mosą ir pripilstė garuojančios kavos į žalvarinius puodelius. Kai 

leitenantas ir seržantai jau baigė gerti, išgirdo rėkiant — kas čia 
dabar? —ir pamatė galvotrūkčiais bėgančius į juos du karei- 
vius — radot ką? Leitenanias pašoko — kas atsitiko? — o karei- 
vis Inochosa — lavonas, ponas leitenante, jie radę jį ana tenai, 
apačioje, ant seklumos. Vambisas? Krikščionis?ė Leitenantas jau 
bėgo pirma gvardiečių ir kareivių, ir kelias sekundes tik sausi 
lapai šiugždėjo po kojų ir šlamėjo žolė. Jie visa krūva lapsėjo 
taku, aplenkė statinių tvorą aplink kūdrą, pasileido žemyn šlai- 
tu ir sustojo lyg nudiegti pakrantėje, apspitę žmogų, tįsantį ant 
smėlio. Jis gulėjo aukštielninkas, perplėštos kelnės vos bedengė 
išsekusį, nešvarų kūną. Oda jo buvo tamsi, pažastyse kyšojo 
kuokštai tankių juodų plaukų, rankų ir kojų nagai buvo ilgi 
ilgiausi. Jo krūtinė, pilvas, pečiai buvo nušašę, lūpos sutrūku- 
sios, iš burnos išvirtęs galas pabalusio liežuvio. Kareiviai ir 
gvardiečiai tylėdami apžiūrinėjo jį, staiga seržantas Robertas 
Delgadas nusišypsojo, pasilenkė prie pat jo ir pauostė. Paskui 
jis sukikeno, atsitiesė ir bakstelėjo koja jam į pašonę. Ką jis čia 
dabar, argi taip kas daro, kaip jis drįsta spardyti numirėlį, 0 ser- 
žantas Delgadas spyrė jam dar kartą — koks jis numirėlis, ponas 
leitenante, argi jūs neužuodžiat? Visi pasilenkė ir pauostė, at- 
rodė, negyvas, sustingęs kūnas. Jis nemiręs, ponas leitenante, 
žmogelis stačiai apkvaišęs. Seržantas Delgadas, kažkaip įsisma- 
ginęs, vis įnirtingiau ir smarkiau spardė jį koja, ir štai nežino- 
masis — po velnių, iš tikro, — sukrutėjo ir garkštelėjo. Leitenan- 
tas griebė jį už plaukų, patempė, ir vėl jis tyliai garktelėjo. Jis 
kažko prisiputęs, biaurybė, ir apkvaišęs, ir seržantas — taip, 
dirstelkit, va jo viralas. Palei krūvelę it sidabras pilkų pelenų 
ir apdegusių šakalių pūpsojo aprūkęs molinis puodelis, pilnas 
žolių. Dešimtys termitų su ilgais ūsais ir juodomis kaip anglis 
papilvėmis ropojo jo sienelėmis, o kiti buvo apstoję jį ratu, lyg 
dengdami puolimą. Jeigu jis būtų miręs, vabzdžiai būtų jį su- 
graužę, ponas leitenante, tik kauleliai iš jo būtų likę, o Blondi- 
giojo sustyrusių lyg pagaliai jo kojų pėdomis, šniukštinėjo pirš- 
tus, padus, baksnojo į odą plonais savo čiuptuvais, o paskui 
juos driekėsi takeliai iš violetinių taškų. Seržantas Robertas Del- 
gadas vėl spyrė koja į tą pačią vietą, po šonkauliais, kur jau 
buvo mėlynė. Nežinomasis vis gulėjo nejudėdamas, tik retka!- 
čiais sugargaliuodavo ir, vos-ne-vos pakrutindamas liežuvį, lai- 
žėsi lūpas. Jis dabar kaip rojuje, nieko nejaučia galvijas, o lei- 

tenantas — mikliai vandens, dar nubraukit nuo jo skruzdėles, po 
velnių, tuoj pradės jį graužti. Mažius ir Blondinas sutraiškė ter- 
mitus, o du kareiviai atnešė iš ežero vandens savo pilotėmis ir 
apšlakstė gulinčiajam veidą. Jis susiraukė ir pamėgino pakelti 
galvą, bet vos tik atplėšdavo ją nuo žemės, ji bejėgiškai nu- 
svirdavo į šoną. Staiga jis atsirūgo ir, lėtai, tingiai sulenkąs 
ranką, apsigrabaliojo, pabraukė per mėlynę. Dabar ėmė kilnotis 
jo krūtinė ir pilvas — jis kvėpavo dažnai, trūkčiodamas, 0 pa- 
balusį, žaliaukių aptrauktą liežuvį vis dažniau iškišdavo iš buI- 
nos, ir leitenantas kareiviams — niekaip negali atsipeikėti, dar 
vandens, vyručiai, reikia jį prižadinti. Kareiviai ir gvardiečiai 
godžiai gaudė lūpomis vandenį ir garsiai siurbė patekusius 
į burną lašus. Jis jau ne garkščiojo, o tyliai dejavo, ir kūnas 
jo suglebo, tarsi sutraukęs nematomas pinkles. 

— Duokit jam gurkšnį kavos, šiaip taip jį atgaivinkit,— tarė 
leitenantas.— Ir toliau laistykit vandeniu. 

— Nemanau, kad mes jį nuplukdysim iki Santa Marijos de 
Njeva, ponas leitenante,— pasakė seržantas.— Jis numirs kelyje. 

— Aš nugabensiu jį į Borchą, ten arčiau, — tarė leitenantas.— 
O tu drauge su vyrais tuoj pat grįžk į Santa Mariją de Njeva 
ir pasakyk donui Fabijui, kad vieną sučiupom. Nepaspruks ir 
kiti. O aš vyksiu su Kareiviais į garnizoną ir ten parodysiu jį 
gydytojui. Būk ramus, aš neduosiu jam numirti. 

Paėjėję kiek į šalį, leitenantas ir seržantas užsirūkė. Gvardie- 
čiai ir kareiviai triūsė aplink gulintįjį, laistė jį vandeniu, purtė, 
ir jis pamažu gavosi ir netvirtai, tarsi mokydamasis kalbėti, 
mėgino ištarti vis kitus garsus. 

— O gal jis ne iš bandos, ponas leitenante? — tarė seržantas. 

— Dėl to aš ir nuvešiu jį į Borchą,— pasakė leitenantas.— 
Ten yra agvarunų iš kaimų, kuriuos apiplėšė banditai, pasižiū- 
rėsim, gal jie jį atpažins. Pasakyk donui Fabijui, kad jis pra- 
neštų Reategiui. 

— Jis jau prakalbo, ponas leitenante,— šūktelėjo Mažius.— 
Prieikit, paklausykit. 

— Supratot, ką jis sakė? — paklausė leitenantas. 

— Mini kažkokią kruviną upe, žmogų, kuris numirė, — tarė 
Juodaodis.—- Kažką kliedi, ponas leitenante. 

— Tik to dar trūksta, kad, mano nelaimei, jis pasirodytų 
esąs beprotis, — pasakė leitenantas. 

— Jie visada mažai kalba, kai apsvaigsta, — pasakė seržantas 
Robertas Delgadas.-— Paskui tas praeina, ponas leitenante. 


BRĖŠKO, Fusija ir donas Akilinas valgė virtus maniokus, kart- 
kartėm patraukdami po gerą gurkšnį degtinės iš butelio, ir Fusi- 
ja — jau tems'a, uždek lempą, Lalita, o ji pasilenkė ir — Oi, Oi, 
Oi, pirmas sąrėmis, neįstengė atsitiesti ir verkdama pargriuvo 
ant grindų. Jie ją pakėlė, paguldė į hamaką, Fusija uždegė ži- 
burį, ir ji — atrodo, prasideda, man baisu. O Fusija — aš dar 
nemačiau nė vienos moters, kuri būtų mirusi gimdydama, ir 
Akilinas — aš taip pat, nebijok, Lalita, esu pats geriausias pri- 
buvėjas selvoje, ar galiu apčiupinėti ją, Fusija, tu nepavydus? 
Ir Fusija — esi per senas, kad tau pavyduliaučiau, čiupinėk 
sveikas. Donas /.kilinas užvertė jai sijoną, atsiklaupė, norėda- 
mas pasižiūrėti, ir tada įpuolė Pantačia — šeimininke, jie susi- 
kibo, o Fusija — kas, o Pantačia — vambisai su tuo agvarunu, 
kurį atvežė donas Akilinas, ir donas Akilinas — su Chumu? Pan- 
tačia išvertė akis, ir Fusija kirto jam per veidą — nėra čia ko 
stebeilyti į kito žmoną, šunie, o jis, šluostydamasis nosį, — atsi- 
prašau, šeimininke, aš tik atėjau pasakyti, vambisai nori, kad 
Chumas išsinešdintų iš čia, jūs gi žinote, kaip jie nekenčia 
agvarunų, jie stačiai padūko, ir mudu su Njevesu nepajėgiam jų 
nuraminti, o kas, šeimininkė susirgo? Ir donas Akilinas — ver- 
čiau nueikite pats, Fusija, kad tik jie Chumo neužmuštų, o aš 
taip ji Mygiau, kad plauktų į šią salą, ir Fusija — a, velnias jų 
nematė, reikia nugirdyti masata ir vambisus, ir Chumą, išgers 
kartu — susidraugaus, jei tik neperpiaus viens kitam gerklės. 
Jie išėjo, o donas Akilinas vėl priėjo prie Lalitos ir pradėjo jai 
masažuoti šlaunis ir pilvą — kad atsileistų raumenys, tada vai- 
kelis išeis kaip niekur nieko, nesusiturėdamas, va pamatysi, 
O ji, juokdamasi pro ašaras, — aš pasiskųsiu Fusijai, kad jūs ne- 
praleidot progos pagniaužyti mane, jis nusijuokė, ir vėl — oi, 
Oi, Oi, nugarą, Oi, Oi, oi, tur būt, man kaulus laužo, ir donas 
Akilinas — še, išgerk gurkšnelį, palengvės. Gurkštelėjo ir tuoj 
viską išvėmė stačiai ant dono Akilino, kuris supo hamaką — 
liūlia, liūlia, Lalita, liūlia, liūlia, mano mergyte, ir skausmai nu- 
rimo. Aplink žiburį šokinėjo spalvotos ugnelės, — žiūrėk, Lalita, 
jonvabaliai, ajanjaviai *, 0 žinai, esti, žmogus numiršta, o jo 

* Ajanjavis — jonvabalis. Tiesioginė šio žodžio reikšmė ke- 

siela pasiverčia naktine peteliške ir naktimis apšviečia mišką, 
upes, ežerus. Kai aš numirsiu, Lalita, aplink tave visada skrajos 
ajanjaviai, tai aš šviesiu tau vietoj žiburio. O ji — man baisu, 
donai Akilinai, nekalbėkit apie mirtį, o jis, supdamas hamaką,— 
nebijok, aš tik šiaip sau plepu, noriu tave nukalbinti,— ir, dė- 
damas jai prie kaktos šlapią skudurą,— nieko tau neatsitiks, vai- 
kas gims dar prieš aušrą, ir bus berniukas, aš tuoj supratau, kai 
tave apspaudžiau. Troboje kvepėjo vanile, drėgnas vėjas atpūs- 
davo nakties šlamesius, cikadų čirškimą, šunų amsėjimą ir pik- 
tus žmonių balsus. Ir Lalita — kokios švelnios jūsų rankos, do- 
nai Akilinai, man taip gera, kai mane glostote, ir kaip skaniai 
kvepia, bet jūs girdite, kaip šūkauja vambisai, kas bus, donai 
Akilinai, jeigu jie užmuš Fusiją, o senis — gali visko atsitikti, 
tik ne tai, Lalita, negi tu nežinai, kad jis apsukrus lyg kipšas? 
Ir Lalita — ar seniai judu pažįstami, donai Akilinai? O jis — 
tai jau bus kokia dešimt metų, ir visada jis išnešdavo sveiką 
kailį, nors įsiveldavo į pačias biauriausias istorijas, išslysdavo 
lyg ungurys iš rankų. Ir Lalita — judu susibičiuliavot Mojobam- 
boje? O donas Akilinas — aš tąsyk buvau vandenvežys, tai jis 
padarė mane prekiju, 0 ji — vandenvežys? Ir donas Akilinas — 
taip, vežiodavau į namus vandenį ąsočiuose ant savo asilo, tuo 
ir verčiausi. Mojobamba — skurdus miestukas, uždirbdavau ska- 
tikus ir tuos pačius išleisdavau metilui, kuriuo valiau vandenį, 
o nevalysi — bauda. Ir štai vieną rytą atvyko į Mojobambą Fu- 
sija, apsistojo mažoje rančoje šalia manosios, na, mudu ir susi- 
draugavom. O Lalita — koks jis tada buvo, donai Akilinai? Kaip 
čia pasakius, niekas nežinojo, iš kur jis atsirado, klausinėja- 
mas jisai tiktai miglą pūtė ir melavo, žinoma, be reikalo. Tais 
laikais jis vos keverzojo ispaniškai, Lalita, kur buvęs, kur nebu- 
vęs, kaišiojo braziliškus žodžius. Ir Fusija — prasimerk, bičiuli, 
juk tu gyveni kaip šuo, nejaugi tau neįgriso? Žinai ką, geriau 
imkimės prekybos, o jis — kas teisybė, tas teisybė, kaip šuo. Ir 
Lalita — ką jūs darėt, donai Akilinai? Įsigijom didelį plaustą, ir 
Fusija pripirko daug maišų ryžių, kartūno, perkelio, batelių — 
plaustas vos neskendo, tiek buvo pakrautas, ir Akilinas — kas 
bus, jeigu mus apiplėš, Fusija, o Fusija — nutilk, vėpla, aš ir 
revolverį nusipirkau. Ir Lalita — taip judu ir pradėjot, donai 
Akilinai? Taip ir pradėjom, apkeliavom klajoklių stovyklas ir 
kaučiuko rinkėjus, aplankėm miško kirtėjus, aukso ieškotojus — 
kitą kartą atgabenkit mums to ir to, ir jie nuveždavo, o paskui 

pradėjo prekiauti su gentimis. Čia tai jau buvo pelninga preky- 
ba, pati pelningiausia — stiklinius karoliukus keitėm į kaučiuko 
gumulus, veidrodėlius ir peilius — į odas. Va tada, Lalita, mes 
ir susiuostėme su vambisais, ir jie didžiai susibičiuliavo su Fu- 
sija, juk tu pati matei, kaip jie jam tarnauja, jisai jiems tikras 
dievas. Ir Lalita — vadinasi, prekyba jums sekėsi? Būtų dar ge- 
riau buvę, jei ne pašėlęs Fusijos charakteris. Jis visus apsukda- 
vo, ir galų gale juos ėmė guiti iš stovyklų, jų pradėjo ieškoti 
gvardiečiai, ir juodviem teko skirtis. Fusija kurį laiką slapstėsi 
pas vambisus, o paskui išvyko į Ikitosą ir pradėjo tarnauti Reate- 
giui — ten tu ir susipažinai su juo, Lalita? Ir ji — o jūs ką da- 
rėt, donai Akilinai? O jis pamėgęs laisvą gyvenimą, Lalita, jam 
patikę klajoti iš vieno daikto į kitą, valkioti kaip vėžliui drau- 
ge su savimi ir namus, o jis toliau prekiavo, bet jau dorai. Ir 
Lalita — tur būt, nėra tos vietos, kur nebūtumėt buvęs, ar ne 
taip, donai Akilinai? Taip, jis išplaukiojęs visą Ukajalį ir Ma- 
ranjoną, ir Valjagą. Iš pradžių, tiesa, nekišęs nosies į Amazonę, 
ten bloguoju žmonės minėjo Fusiją, bet po kelių mėnesių su- 
grįžęs ir vieną gražią dieną stovykloje prie Itajės sutikęs — ką 
tu manai, Lalita? Fusiją! Stačiai akimis savo nepatikėjau — jis 
pasidarė tikras komersantas, ir dokumentai jo buvo tokie, kad 
nieko neprikiši, ir tada jis man papasakojo, ką juodu rezga su 
Reategiu. Ir Lalita — kaip jūs, tur būt, apsidžiaugėt, kad vėl 
susitikot, donai Akilinai, o jis — ką tu, iki ašarų, na ir nusitašėm 
tada mudu, praeitį prisiminę. Fusija, tau nusišypsojo laimė, ne- 
pamesk proto, nesivelk daugiau į nešvarias machinacijas, o Fu- 
sija — tu liksi su manim, Akilinai, ir galvok, kad išlošei loteri- 
joje, tik kad ilgiau nesibaigtų karas, o jis — vadinasi, jūš 
kontrabanda realizuojate kaučiuką, o Fusija — urmu, seniuk, jo 
atvažiuoja agentai į Ikitosą ir patyliukais jį išsigabena kaip 
tariamą tabaką. Reategis kraunasi milijonus, ir aš taip pat, da- 
bar nepaleisiu tavęs, Akilinai, imu tave dalininkų, ir Lalita — 
kodėl gi nelikot su juo? Jis jau pradėjo senti, Fusija, ir neno- 
rėjo nei amžinai kęsti baimę, nei pakliūti į kalėjimą, ir tada — 
Oi, Oi, Oi, Mirštu, nugarą, — va dabar jau greitai, nereikia bijo- 
ti, kur čia peilis. Donas Akilinas jau laikė jį prieš lempos lieps- 
ną, kai įėjo Fusija. Na, ką, jie nieko nepadarė Chumuiė Ir Fu- 
sija — dabar jie geria drauge su juo, ir Pantačia su Njevesu 
geria. Jis neduos jo užmušti, Chumas jam reikalingas, per jį 
bus galima palaikyti kontaktą su agvarunais, bet kaip jis su- 

malatotas, kas jam tas pažastis išsvilino, iš jų pūliai sunkiasi, 
seniuk, O nugara vienos žaizdos, gaila žmogaus, jeigu gaus 
kraujo užkrėtimą ir numirs nuo stabligės, o donas Akilinas — jį 
šitaip sutvatino Santa Marijoje de Njeva kareiviai ir miestelio 
šeimininkai, o kaktą perkirto tavo bičiulis Reategis, beje, tu Ži- 
nai, kad jis pagaliau išsikraustė į Ikitosą? Ir Fusija — priedo jį 
nuruntino plikai, tikrų tikriausias buožgalvis, žiūrėti šleikštu, 
ir vėl — oi, oi, oi, kaulus laužo, skauda, o donas Akilinas — 
kad išdrįso pasipriešinti ir pasakė šeimininkui, kuris pirkdavo 
iš jų kaučiuką, atrodo, jis pavarde Eskabinas,— ne, mes patys 
vešim jį parduoti į Ikitosą, o, be šito, jie dar prilupo kapralą, 
kuris atsidangino į Urakusą, ir nudobė jo locmaną, ir Fusija — 
pliurpalai, jis gyvas ir sveikas, tai Adrianas Njevesas, tas pats, 
kurį išgriebiau praeitą mėnesį, o donas Akilinas — aš žinau, 
bet taip kalba, o Lalita, raitydamasi iš skausmo, — duok man 
šio to, dėl dievo meilės, Fusija. Ir Fusija — vadinasi, jis neken- 
čia krikščionių? Juo geriau, tegu įkalba agvarunus atiduoti 
kaučiuką man, aš plačiai užsimojęs, seniuk, nepraeis nė poros 
metų, ir aš sugrįšiu į Ikitosą turtuolis, ir tu pamatysi, kaip į ma- 
ne žiūrės tie, kas nugarą man kažkada atsuko, o donas Akili- 
nas — užvirink vandens, Fusija, padėk, atrodytų, lyg čia ne ta- 
vo žmona gimdo. Fusija pripylė didelį molinį ąsotį vandens ir 
mai, ji dusdama gaudė lūpomis orą, ir jos veidas pritvinko 
kraujo, o akys išvirto ant kaktos kaip ištrauktos iš vandens 
žuvies. Donas Akilinas atsiklaupė, pradėjo ją masažuoti — pa- 
kentėk, Lalita, jau atsidaro, tuoj bus. Ir Fusija — pasimokytum 
iš vambisių, kai joms ateina metas gimdyti, nušlitinėja vienos 
į mišką ir sugrįžta jau su glėbiu. Donas Akilinas kaitino peilį, 
o balsus iš lauko nustelbė traškantys žabai židinyje ir šnypš- 
čiantis vanduo, kuris kunkuliuodamas tiško ant žarijų, ir Fusi- 
ja — Matot, jie jau nesirieja, susidraugavo, o senis — tau gims 
berniukas, Lalita, girdi, kapironos gaudžia, ką tau sakiau, aš 
niekados neklystu. Ir Fusija — jis truputį tylenis, tas Chumas, 
nesuprasi, ką jis galvoja, o donas Akilinas — užtai paslaugus, 
visą kelią man padėjo. Jis sako, krikščionys nualino Urakusą 
savo sukčiavimais. Ir Fusija — šį kartą su manim išvykęs, se- 
niuk, tu tikrai uždirbsi maišą pinigų, o donas Akilinas — norėtų 
šuo dangaus, 0 jis — negi dabar ne geriau mums sekėsi, negu 
pirmą kartą? Ir Akilinas — tik dėl tavęs, Lalita, aš ir sugrįžau 

į salą, ir pačiu laiku, o ji — kai jūs atplaukėt, mes mirėm badu, 
donai Akilinai, prisimenat, kai pravirkau, išvydusi konservus ir 
makaronus? O Fusija — na ir puotą iškėlėm, seniuk, net pilvus 
susuko, taip jie buvo atpratę, o kaip reikėjo tavęs maldauti. 
Kodėl nenori man padėti? Juk, be kita ko, tu gerai uždirbsi. 
O senis — bet juk jie vogti, Fusija, mane sučiups ir patupdys 
už grotų, nenoriu pardavinėti to kaučiuko ir tų odų, o Fusija — 
visi žino, jog tu žmogus doras, ir negi kaučiuko rinkėjai, med- 
kirčiai ir čiunčiai nemoka tau odomis, kaučiuku ir aukso smė- 
liu? Jeigu tave ims tardyti, pasakysi, kad tavo pelnas, ir se- 
nis — niekad aš tokio pelno neturėjau, o Fusija — visko iškart 
juk nesiveši, po trupučiuką, ir vėl — oi, oi, oi, donai Akilinai, 
kojas laužo, oi, oi, oi, strėnas, Fusija. Ir donas Akilinas — neno- 
riu, anksčiau ar vėliau čiunčiai pasiskųs, užgrius policija, ir 
šeimininkai nesikęs, kad po jo jiems vieni pagramdai liktų, 
o Fusija — šaprai, agvarunai ir vambisai pešasi, nekenčia vieni 
kitų, kam toptels į galvą, kad čia krikščionys įsimaišę, ir senis — 
ne, jokiu būdu, o Fusija — bet juk tu nugabensi kaučiuką toli 
nuo tų vietų, Akilinai, paslėpsi jį gerai ir pardavinėsi pusvelčiui 
tiems patiems supirkėjams, jie tik ačiū pasakys. Galiausiai senis 
sutiko, ir Fusija — pirmąkart gyvenime taip surizikavau, La- 
lita, baisiausia, kai tu priklausai nuo kito žmogaus sąžiningumo, 
jeigu senis panorės, jis mane apmaus, viską parduos, o pinigus 
pasiglemš, jis gi žino, kad aš negaliu net kojos iš čia iškelti, 
gali net pribaigti mane, užtenka tik pasakyt policijai — tas, ku- 
rio ieškote, saloje, Santjago aukštupyje. Praėjo beveik du mė- 
nesiai, o Akilinas vis negrįžo. Fusija pasiuntė irklinę valtį į Ma- 
ranjoną, ir vambisai sugrįžo be nieko — nei pėdų, nei kvapo, 
pradingo šunsnukis, bet kartą vakare, pliaupiant lietui, pratakos 
žiotyse pasirodė jo plaustas, jis atvežė drabužių, produktų, ma- 
čečių, penkis šimtus solių. Ir Lalita — ar galiu apkabinti ir iš- 
bučiuoti jį kaip tėvą? Ir Fusija — tokių dalykų dar nesu matęs, 
seniuk, va kur tyra širdis, amžiais neužmiršiu, tavim dėtas, aš 
būčiau sprukęs su pinigais, o senis — sąžinės tu neturi, drau- 
gystė man brangesnė už pinigus, dėkingumas dar šio to vertas, 
Fusija, jei ne tu, būčiau smirdęs kaip šuo Mojobamboje, gero 
niekada neužmiršti. Oi, oi, oi, ir donas Akilinas — na, dabar 
tikrai prasideda, ręžkis, ręžkis, Lalita, kad neuždustų, kol eina, 
ręžkis iš visų jėgų, rėk. Jis laikė paruošęs peilį, o ji — melskis, 
oi, Oi, oi, Fusija, ir donas Akilinas — tuoj pat pagelbėsiu, bet 

tik režkis, ręžkis. Fusija atsinešė prie hamako lempą, žiūrėjo 
į besiraitančią Lalitą, ir senis — padrąsink ją, paimk už rankos, 
o ji — vandens, jėgų neturiu, tepadeda jai motina švenčiausia, 
tepadeda jai Bagasano Kristus, šventas dieve, šventas dieve, juk 
ji yra davusi jam įžadą, o Fusija — štai tau vandens ir nerėk 
taip, o kai Lalita atsimerkė, Fusija spoksojo į pintą kilimėlį, 
o donas Akilinas — štai ir viskas, Lalita, matai, kaip greitai, aš 
jau kojas tau šluostau. Ir Fusija — matau, seniuk, berniukas, bet 
ar jis gyvas? Kažkodėl nejuda ir nekvėpuoja? Donas Akilinas 
pasilenkė, paėmė nuo kilimėlio gleivėtą kamuolėlį — panašų 
į beždžionytę naujagimį, krestelėjo, ir tas suriko, — tai va ir 
viskas, Lalita, o tu bijojai, pasižiūrėk į savo gražuolį, o dabar 
tegu miega, ir Lalita — jeigu ne jūs, būčiau numirus, todėl ji ir 
nori pavadinti sūnų Akilinu, ir Fusija — gerai, dėl draugystės 
tegu bus tavo viršus, bet koks netikęs vardas, blogesnio net 
nesugalvosi, ir donas Akilinas — o Fusija? Ir Fusija — ne kas- 
dien tampi tėvu, seniuk, reikia atšvęsti tokį įvykį, o donas Aki- 
linas — pailsėk, mergyte, nori jį palaikyti? Še, imk, tik jis dar 
nešvarus, apšluostyk truputį. Donas Akilinas ir Fusija susėdo 
ant aslos ir ėmė gerti degtinę stačiai iš butelio. Lauke vis dar 
buvo girdėti tolimas triukšmas — tikriausiai stūgavo ir žiaugčio- 
jo nusigėrę vambisai, agvarunas, Pantačia ir locmanas Njeve- 
sas, o kambaryje, daužydamiesi į sienas, lyg žiburėliai skraidė 
jonvabaliai ir peteliškės. Kas galėjo pamanyti, jog jis gims taip 
toli nuo Ikitoso, miške, kaip čiunčis. 


ORKESTRAS įsisteigė Patrosinijo Najos namuose. Jaunasis 
Alechandras ir sunkvežimio šoferis Bolas ateidavo čia pusryčių, 
susitikdavo su donu Anselmu, kuris kaip tik tuo metu kelda- 
vosi, ir, kol Patrosinijas taisydavo valgį, juodu šnekučiuodavo- 
si. Sakoma, pirmasis susidraugavo su senuku Jaunasis; toks pat 
vienišas, kaip ir donas Anselmas, ir taip pat muzikalus ir me- 
lancholiškas, jis iš tikro pajuto, kad šis savo dvasia jam arti- 
mas. Jis galėjo išsipasakoti jam savo gyvenimą, savo nesėkmes. 
Pavalgęs donas Anselmas pasiimdavo arfą, o Jaunasis gitarą, ir 
juodu grodavo. Bolas ir Patrosinijas jų klausydavosi ir sūsijau- 
dinę pradėdavo ploti. Kartais šoferis jiems pritardavo kachonu. 
Donas Anselmas išmoko Jaunojo dainų ir vis kalbėjo: „Tai lik- 
ras artistas, geriausias Mangačerijos kompozitorius“, o Ale- 

chandras savo ruožtu kaitojo: „Tokio artininko, kaip senelis, 
nė su žiburiu nerasi“, ir vadino jį maestru. Donas Anselmas, 
Jaunasis ir Bolas pasidarė neišskiriami draugai. Greitai Manga- 
čerijoje pasklido gandas, kad susikūrė naujas orkestras, ir apie 
pusiaudienį merginos būreliais vaikštinėdavo palei Patrosinijo 
Najos trobelę, klausydamos muzikos, ir ilgesingai dirsčiodavo 
į Alechandrą. O vieną gražią dieną pasklido žinia, kad Bolas 
metė darbą Feicho agentūroje, kur jis dešimt metų šoferiavo, 
nusprendęs pasidaryti artistu, kaip ir anuodu jo bičiuliai. 

Tuo laiku Jaunasis Alechandras iš tikro dar buvo jaunuolis 
ilgais iki pečių banguotais kaštoniniais plaukais, matinės spal- 
vos oda ir giliomis liūdnomis akimis. Jis buvo laibutis kaip 
nendrė, ir mangačiai kalbėdavo: „Nepastumkit jo iš netyčių, 
dar perlaušit.“ Šnekėdavo Alechandras mažai ir tyliai — jis ne- 
buvo iš prigimties mangačis, o pasidarė juo savo noru, taip 
pat, kaip ir donas Anselmas, Bolas ir daug kitų. Jis buvo kilęs 
iš garsios šeimos, atėjo į pasaulį prabangiuose namuose, Ma- 
lekono gatvėje, buvo auklėjamas saleziečių koledže ir rengėsi 
vykti į Limą stoti į universitetą, bet mergaitė iš geros šeimos, 
kurią jis buvo įsimylėjęs, pabėgo su kažkokiu svetimšaliu, at- 
klydusiu į Pjurą. Jaunasis persipiovė venas ir daug dienų išgu- 
lėjo ligoninėje per plauką nuo mirties. Jis išėjo iš ten nusivy- 
lęs gyvenimu ir visai pasileidęs: kiauras naktis gėrė ir lošė kor- 
tomis su visokiom padugnėm. Pagaliau artimieji numojo į jį 
ranka, paliko ramybėje, ir, kaip daugelis nusivylusių žmonių, 
jis nusmuko Mangačerijon, ten gulė ir kėlė. Jis pradėjo užsi- 
dirbti pragyvenimui, skambindamas gitara Anchelikos Merse- 
des, Bolo giminaitės, smuklėje. Taip jis susipažino su šoferiu, ir 
juodu pasidarė geriausi draugai. Jaunasis Alechandras gerdavb 
daug, bet alkoholis nestūmė jo į muštynes ar į meilės nuoty- 
kius, o žadino norą kurti dainas ir eiles, — jose visada skambė- 
davo nusivylimas, ir moterys nebuvo minimos kitaip, kaip ne- 
dėkingos, klastingos, apgavikės, tuščiagarbės ir neištikimos. 

Nuo tos dienos, kada arfininkas susibičiuliavo su Bolu ir 
Jaunuoju Alechandru, jo būdas pasikeitė. Jis pasidarė ramus, 
malonus ir gyventi, atrodo, pradėjo visai tvarkingai. Jis jau 
nesibastė diena dienon po priemiestį kaip dvasia be vietos. 
Vakarais jis žingsniuodavo į Anchelikos Mersedes smuklę, 
Jaunasis priprašydavo jį groti, ir juodu sudarydavo duetą. Bo- 
las linksmindavo svečius smagiais kelionių nuotykiais, ir kart- 

kartėm arfininkas su gitaristu, padėję į šalį instrumentus, atsi- 
sėsdavo prie jo staliuko, gurkšnodavo, šnekučiavo. O įkaušęs 
Bolas blizgančiomis akimis sėsdavo prie kachono ir mušdavo 
į taktą, o kartais ir dainuodavo drauge su jais; balsas jo buvo 
neprastas, nors šiek tiek kimus. Tai buvo tikras žaliukas dide- 
liausiomis rankomis, žemute kakta ir burna iki ausų. Patrosinijo 
Najas lūšnoje donas Anselmas ir gitaristas jį mokė groti, lavino 
jo klausą ir rankas. Pro nendrių sienų plyšius mangačiai matė, 
kaip arfininkas baisiausiai siunta, kada Bolas pameta ritmą, 
neprisimena žodžių arba ima piauti gaidžius, tada jie girdėdavo, 
kaip Jaunasis melancholišku balsu jam pasakinėja mįslingas 
savo dainų frazes: aušringos akys, rytųjų debesų būriai, nuo- 
dai, kur tu andai išliejai, pragaišti moteris, lemtinga meilė, pa- 
skaudusi širdis mana. 

Atrodė, jog, matydamas šalia savęs šituos du jaunikaičius, 

donas Anselmas vėl čiuopia gyvenimą. Niekas daugiau nepaste- 
bėjo, kad jis miegotų nugriuvęs į smėlį, kažkur vidury kelio, 
jis daugiau nesivalkiojo kaip nakviša, ir net jo neapykanta 
pesliams išblėso. Jie visur vaikščiojo trise, sukibę kaip vaikai, — 
senis viduryje, o Bolas ir Alechandras iš šalių. Donas Anselmas 
jau neatrodė toks sulipęs ir apskuręs. O kartą mangačiai jį pa- 
matė naujomis baltomis kelnėmis ir tarė, kad jam jas padova- 
nojo Chuana Baura arba vienas tų senų senjorų, kurie, sutikę 
jį smuklėje, su juo apsikabindavo ir išlenkdavo drauge po stik- 
liuką, o iš tikrųjų kelnes jam nupirko Bolas ir Alechandras 
kaip Kalėdų dovaną. 
+ Kone tuo pat metu Anchelika Mersedes pagal visus forma- 
lumus parsisamdė orkestrą. Bolas kažkur susirado būgną ir 
lėkštes, mušė juos mitriai, nepavargdamas: kai Jaunasis ir ar- 
fininkas išeidavo iš kampo, kur sėdėjo orkestrantai, pamiklinti 
sąnarių ir praplauti gerklių, jis toliau grodavo vienas. Iš visų 
trijų jo talentas, tur būt, buvo mažiausias, bet užtat jis buvo 
visų linksmiausias, ir tik jis vienas retkarčiais išdrįsdavo pa- 
dainuoti kokią šmaikščią dainelę. 

Nakčia jie grodavo pas Ancheliką Mersedes, rytą miegodavo, 
paskui valgydavo pusryčius Patrosinijo Najos namuose, o va- 
karais repetuodavo. Karštomis vasaros dienomis jie paplauk- 
davo pavandeniui upe, iki Čipės, ten maudydavosi ir aptarda- 
vo naujus Jaunojo kūrinius. Jie patraukė visų širdis, mangačiai 
jiems bičiuliškai sakydavo „tu“, jie taip pat su visais elgėsi fa- 

miliariai, ir su mažais, ir su dideliais. O kai Santos, pribuvėja, 
nesikratanti nė abortų, ištekėjo už municipaliteto policininko, 
orkestras atvyko į vestuves ir už ačiū griežė visą vakarą, 
o Jaunasis Alechandras padainavo ta proga savo naująjį pesi- 
mistišką valsą apie vedybinį gyvenimą, kuris suniekina ir išse- 
kina meilę. Ir nuo tada orkestras pradėjo griežti visose manga- 
čių krikštynose, konfirmacijose, šermenyse ir sužadėtuvėse, ir, 
žinoma, visada veltui. Bet mangačiai neliko skolingi: sudėdavo 
griežikams daug dovanų, juos pavaišindavo, o kai kurios mote- 
rys pavadindavo jų garbei savo vaikus — Anselmu, Alechandru 
ir net Bolu. Orkestras pelnė visų pagarbą ir šlovę, o tie padau- 
žos, kurie save vadino galinčiais, ją išnešiojo po visą miestą. 
Anchelikos Mersedes smuklėj vis dažniau lankėsi turtingi po- 
nai ir svetimšaliai, o kartą galinčiai atvedė į Mangačeriją vieną 
baltąjį indėnų apdaru, kuris norėjo užsisakyti serenadą myli- 
majai. Naktį, keldamas dulkių debesis, jis atvažiavo orkestro 
sunkvežimiu. Bet po pusvalandžio galinčiai sugrįžo vieni: „„Mer- 
gaitės tėvas įsismarkavo, pašaukė policiją, ir policininkai juos 
nuvedė į nuovadą.“ Ten išlaikė per naktį, o kitą rytą donas 
Anselmas, Jaunasis ir Bolas sugrįžo netgi patenkinti: jie griežė 
gvardiečiams, ir tie juos vaišino kava ir cigaretėmis. O netru- 
kus po to tas pats baltasis pasigrobė merginą, kurios garbei 
buvo užsisakęs serenadą, ir, kai sugrįžo su ja tuoktis, pasamdė 
orkestrą griežti vestuvėse. Į Patrosinijo Najos lūšnelę iš visur 
paplūdo mangačiai, norėdami, kad donas Anselmas, Jaunasis ir 
Bolas nueitų gražiai apsitaisę: vieni paskolino batelius, kiti marš- 
kinius, o galinčiai gavo jiems kostiumus ir kaklaraiščius. Nuo 
tos dienos baltieji įprato kviestis orkestrą šventėms ir samdyti 
jį serenadoms. Dauguma kitų mangačių ansamblių iširdavo, 
o paskui vėl atgydavo, papildyti naujų žmonių, bet šitas liko 
vis tas pats, nei didėjo, nei mažėjo, ir donas Anselmas pražilo, 
susikūprino, ėmė vilkti kojas, o Jaunasis jau nebuvo jaunas, 
bet jų draugystės laikas neįveikė. 

Po kelerių metų numirė Domitila Jara, davatka, gyvenusi 
priešais Anchelikos Mersedes smuklę, dievobaimingoji Domiti- 
la Jara, visada nešiojusi juodą suknią, vualį ir tamsias koji- 
nes, — vienintelė davatka, kilusi iš šio priemiesčio. Kai Domiti- 
la Jara, būdavo, eina gatve, mangačiai klaupdavo ant kelių ir 
prašydavo juos palaiminti, o ji žegnodavo juos, kalbėdama po- 
terius. Ji turėjo švenčiausiosios mergelės paveikslą, apsuktą 

rausvais, žydrais ir geltonais kaspinais, papuoštą popierinėmis 
gėlėmis ir suvyniotą į celofaną. Švenčiausiosios mergelės pa- 
veikslas su ranka užrašyta maldele skardiniam rėmelyje, virš 
kurio spinduliavo kraujais pasruvusi širdis, buvo užmautas ant 
šluotkočio, ir Domitila Jara visada jį nešiojosi iškėlusi kaip baž- 
nytinę vėliavą. Kur tik atsitikdavo kokia nelaimė, ką užklupda- 
vo mirtis, liga, ar sunkus gimdymas, visur kaip iš po žemių 
išdygdavo ši davatka su savo paveikslu ir poteriais, varstyda- 
ma blyškiais it pergamentas pirštais stambius lyg tarakonai iki 
žemės nukarusio rožančiaus karoliukus. Žmonės kalbėjo, jog 
Domitila Jara ne kartą dariusi stebuklus, kad ji kalbanti su 
šventaisiais ir naktimis plakanti save rimbu. Ji draugavo su 
tėvu Garsija, ir juodu turėjo įprotį vaikštinėti rimti ir susikau- 
pę po Merino skverą ir Sančeso Sero prospektu. Tėvas Garsija 
atėjo atsisveikinti su velione. Jis gavo brautis pro mangačių 
minią, susigrūdusią priešais jos trobelę, ir vos neprasikeikė, kol 
pagaliau prasispraudė iki durų. Ir čia jis išvydo orkestrą, gro- 
jantį tristę palei Domitilos Jaros kūną. Tėvas Garsija kone pa- 
klaiko iš pykčio. Spyręs koja, jis pramušė Bolo būgną ir puolė 
laužyti arfos ir traukyti gitaros stygų, šaukdamas donui Ansel- 
mui: „Pjuros rykšte, nusidėjėli, lauk iš čia.“ — „Bet juk mes 
grieždami gerbiame velionę, tėve“,— lemeno arfininkas, o tė- 
vas Garsija klykė: „Jūs išniekinat palaimintus namus, palikit 
mirusią ramybėje!“ Ir galų gale mangačiams pritrūko kantry- 
bės — kur tai Matyta, jis visai be reikalo įžeidinėja senelį, ne- 
leisime. Ir štai įėjo galinčiai, pačiupo tėvą Garsiją, pakėlė jį 
ant rankų, ir moterys — tai nuodėmė, nuodėmė, dievas visus 
mangačius nubaus. Jie nunešė kunigą, kuris muistėsi kaip ta- 
rantulas, iki Sančeso Sero prospekto, ir vaikai be saiko krykš- 
tavo ir šaukė visa gerkle — padegėjas, padegėjas, padegėjas. 
Tėvas Garsija daugiau nekėlė kojos į Mangačeriją, o savo pa- 
moksluose pliekdamas užkietėjusius nusidėjėlius, kaip pavyzdį 
minėdavo mangačius. 

Orkestras ilgai išbuvo pas Ancheliką Mersedes. Niekas nebū- 
tų patikėjęs, kad jis kada nors ją paliks ir pradės griežti mies- 
te. Bet visgi tai vieną kartą įvyko; ir pradžioje mangačiai pa- 
smerkė muzikantus. Tačiau ilgainiui suprato, kad vis dėlto, ša- 
lia Mangačerijos, gyvenimas keičiasi. Nuo tos dienos, kai Pju- 
roje pradėjo steigtis viešnamiai, orkestrą užgriuvo pelningiau- 
si pasiūlymai, 0 yra pagundų, kurioms sunku atsispirti. Tačiau, 

šiaip ar taip, nors donas Anselmas, Jaunasis ir Bolas griežė da- 
bar mieste, jie gyveno, kaip ir anksčiau, priemiestyje ir nemo- 
kamai grojo visose mMangačių šventėse. 


BET ŠĮ KARTĄ viskas pakrypo į blogąją pusę: orkestras lio- 
vėsi griežęs, galinčiai sustojo šokių aikštelėje ir, nepaleisdami 
savo damų, sužiuro į Seminariją. Ir jaunasis Alechandras tarė: 

— Tada prasidėjo tikra maišalienė, mat, buvo griebtasi re- 
volverių. 

— Girtuoklis! — šūktelėjo Laukinė.— Jis visą laiką juos už- 
kabinėjo. Pats kaltas, kad nukeliavo į aną pasaulį, taip jam ir 
reikia, akiplėšai! 

Seržantas paleido Sandrą, žingtelėjo į priekį — senjoras mano, 
jog kalba su savo tarnais? — ir Seminarijas užsikirsdamas — 
o tu, Matau, nepėsčias, ir taip pat žingtelėjo į priekį, ir milži- 
niškas jo šešėlis nulingavo lentų siena, nušviesta žydrų, žalių 
ir lelijinių atspindžių, — smirde tu!-— ir staiga apstulbusiu žvilgs- 
niu sustojo lyg įbestas. Sandra suspigo iš juoko. 

— Lituma atkišo į jį revolverį, — pasakė Čiunga.— Jis išsi- 
traukė jį taip greitai, jog niekas nė nesusigriebė, lygiai kaip 
kaubojų filmuose. 

— Ir gerai padarė,— burbtelėjo Laukinė.— Negalėjo be sai- 
ko duotis užgauliojamas. 

Galinčiai ir įnamės puolė prie baro, seržantas ir Seminarijas 
tyrė Žžvilgsniais vienas kitą. Lituma nemėgsta mušeikų, senjore, 
jie nieko jam nėra padarę, o jis elgiasi su jais kaip su tarnais. 
Jam labai gaila, bet jis negalįs šito leisti. 

— Nepūsk dūmų man į akis, Bolai,— tarė Čiunga. 

— O jis taip pat išsitraukė revolverį? — paklausė Laukinė. 

— Ne,— pasakė Jaunasis, — jis tik ranką uždėjo ant dėklo ir 
glostinėjo jį kaip šunytį. 

— Išsigando! — sušuko Laukinė.— Lituma nulaužė jam ragus. 

— Maniau, kad mūsų krašte jau nėra vyrų, — tarė Seminari- 
jas, — kad visi pjuriečiai subobėjo ir pasidarė tikros mazgotės. 
Bet, pasirodo, dar yra šitas čiolas. Tik tu dar nepažįsti Semi- 
narijo. 

— Ko žmonės amžinai turi rietis, kodėl jie negali ramiai ir 
taikiai gyventi, — pasakė donas Anselmas.— Koks nuostabus ta- 
da būtų gyvenimas! 

— Kas žino, maestrai,— tarė Jaunasis, — gal jis tada būtų 
velnioniškai nuobodus ir dar niūresnis, negu dabar. 

— Tu iškart jį pažabojai, brolau, — pasakė Beždžionė.— 
Puiku! 

— Bet saugokis, drauguži,—tarė Chosefinas.— Tik užsižiopso- 
si, ir jis išsitrauks revolverį. 

— Tu manęs dar nepažįsti. — pakartojo Seminarijas.— Todėl! 
tu ir šiaušiesi. 

— Jūs taip pat manęs nepažįstat, senjore Seminarijau,— pasa- 
kė seržantas. 

— Jei neturėtum revolverio, tu taip nesispardytum, čiolai,— 
tarė Seminarijas. 

— Bet aš jį turiu, — atrėžė seržantas.— Ir niekam neleisiu 
elgtis su manim kaip su savo tarnu, senjore Seminarijau. 

— Ir tada pribėgo Čiunga, ir atsistojo į tarpą. Štai kur drą- 
sa! — pasakė Bolas. 

— Kodėl jūs jos nesulaikėt? — tarė arfininkas ir ištiesė ran- 
ką, norėdamas patapšnoti Čiungai per petį, bet ji tuo tarpu 
atsirėmė į kėdės atkaltę, ir senukas vos palytėjo ją pirštais.— 
Juodu juk buvo ginkluoti, Čiungita, tau buvo pavojinga. 

— Ne, pats pavojus jau buvo praėjęs, juodu jau buvo pra- 
dėję ginčytis, — pasakė Čiunga.— Jokių barnių, žmonės čia at- 
eina pailsėti, o ne vaidytis. Prašom susitaikyti, prieiti prie bu- 
feto ir išgert po bokalą alaus, aš vaišinu. 

Ji privertė Litumą įsidėti revolverį, nenusileido tol, kol juodu 
paspaudė vienas kitam ranką, ir nutempė juos prie baro — ar 
jiems ne gėda, juodu elgiasi kaip vaikai, du puskvailiai, va kas 
jie, jeigu nori žinoti, nagi, nagi, ar tik neišsitrauks juodu savo 
pistoletų ir nenušaus jos, ir juodu abu susijuokė. Čiunga, tau 
ačiū, karaliene mangačių, dainavo galinčiai. 

— Nejaugi jie drauge gėrė po šitokių užgauliojimų? — stebė- 
damasi pasakė Laukinė. 

— O tau gaila, kad juodu nesuvarpė vienas kito? — įsiterpė 
Bolas.— Ak, tos moterys, kaip jos trokšta kraujo. 

— Bet Čiunga juos pakvietė išgerti, — tarė arfininkas.— Nega- 
lėjo jie, mergele, jos įžeisti. 

Juodu gėrė, įsirėmę alkūnėmis į buietą, kuo draugiškiausiai 
nusiteikę, ir Seminarijas tapšnojo Litumai per skruostą — jis 
paskutinysis tikras vyras Pjuroje, čiolai, visi kiti bailiai, kaip 
mat į kelnes daro. Orkestras užgriežė valsą, susispietę prie bu- 

feto galinčiai ir prostitutės pasiskirstė poromis ir užplūdo šokių 
aikštelę. Seminarijas nuvožė seržantui kepę ir ją matavosi — 
na, kaip jis atrodo, Čiunga? Tikriausiai ne toks baidyklė, kaip 
šitas čiolas, bet tu neįsižeisk, brangusis. 

— Gal kiek dručkis, bet baidyklė nėra, — pasakė Laukinė. 

— Jaunas jis buvo laibas kaip Jaunasis, — prisiminė arfinin- 
kas.— Ir tikras pramuštgalvis, baisesnis, negu jo pusbroliai. 

— Jie susistūmė tris stalus ir susėdo visi drauge, — pasakė 
Bolas.— Galinčiai, senjoras Seminarijas, jo bičiulis ir įnamės. 
Atrodė, viskas gerai baigsis. 

— Bet jie laikėsi nenatūraliai, buvo matyti, jog dar ne vis- 
kas, — pasakė Jaunasis. 

— Visiškai natūraliai — pasakė Bolas.— Jie kaip tik buvo 
kuo geriausios nuotaikos, ir senjoras Seminarijas net sudainavo 
galinčių himną. O paskui išėjo šokti ir vis juokavo. 

— Lituma vėl šoko su Sandra? — paklausė Laukinė. 

— Jau neatsimenu, ko jie vėl susikibo,— pasakė Čiunga. 

— Vis per tą vyriškumą, — tarė Bolas.— Seminarijas giedojo 
savo seną giesmę, ir tiek, jog Pjuroje nėra tikrų vyrų, ir tik dėl 
to, kad norėjo išaukštinti savo dėdę. 

— Neapkalbėk Čiapiro Seminarijo, Bolai, tai buvo tikras vy- 
ras, — pasakė arfininkas. 

— Narivale jis plikomis rankomis sudorojo tris vagis, juos 
surišo ir atvežė į Pjurą,— tarė Seminarijas. 

— Jis susilažino su draugu, kad jam dar vieni niekai pergu- 
lėti su moterim, atėjo čia ir laimėjo, — pasakė Čiunga.— Jeigu 
tik Amapola teisybę sako. 

— Aš jo neapkalbu, maestrai, — tarė Bolas.— Bet man jau pro 
pakaušį lenda tie pliurpalai. 

— Jis buvo toks pat garsus pjurietis, kaip admirolas Grau, — 
pasakė Seminarijas.— Eikit į Vankabambą, Ajabaką, Čiuluka- 
ną — visur jūs rasit moterų, kurios didžiuojasi, jog gulėjo su 
mano dėde Čiapiru. Jis yra pridaręs kokį tūkstantį vaikų. 

— Ar jis tik nebuvo mangačis? — paklausė Beždžionė. — Ten 
tokių daug. 

Seminarijas apsiniaukė — gal būt, tavo motina mangačė, o 
Beždžionė — žinoma, ir aš tuo didžiuojuos, o Seminarijas įtū- 
žęs — Čiapiras buvo senjoras ir tik kada-ne-kada pasirodydavo 

še, o Beždžionė trenkė kumščiu į stalą — senjoras vėl juos įžei- 

dinėja. Viskas klojosi gerai, tarsi jie būtų buvę draugai, ir stai- 
ga jis pradeda užgaulioti, mangačiams nemalonu, senjore, kada 
peikiama Mangačerija. 

— Senukas, būdavo, pirmiausia prieina prie jūsų, maestrai,— 
tarė Jaunasis.— Kaip švelniai jisai jus apkabindavo. Galėjai pa- 
manyti, jog susitiko tikri broliai. 

— Mudu pasižinojom iš senų laikų,— tarė arfininkas.— Aš 
mylėjau Čiapirą ir baisiai nusiminiau, kai jis numirė. 

Įsiaudrinęs Seminarijas pašoko — tegu Čiunga užrakina du- 
ris, kad jiems niekas šį vakarą netrukdytų, ir tegu arfininkas 
pasėdi prie jų ir papasakoja apie Čiapirą, ko jie dar laukia, 
duris užšauti, ir viskas, jo laukuose medvilnė -—— tik suspėk nu- 
imti, jis moka už viską. 

— O svečius, kurie beldė į duris, varė šalin seržantas, — pa- 
sakė Bolas. 

— Čia ir buvo klaida, nereikėjo palikti jų vienų, — tarė arfi- 
ninkas. 

— Aš ne žiniuonė, negalėjau nutuokti, kas bus,— pasakė 
Čiunga.— Jeigu klientai moka, prie jų reikia taikytis. 

— Žinoma, Čiungita,— pritarė arfininkas.— Aš turėjau gal- 
voje ne tave vieną, 0 mus visus. Savaime suprantama, niekas 
negalėjo numatyti. 

— Jau devinta, maestrai,— tarė Jaunasis.— Patausokit savo 
sveikatą, 0 gal pašauksiu taksi. 

— Ar tikrai jūs ir mano dėdė sakėt vienas kitam „tu“? — 
paklausė Seminarijas.— Papasakokit jiems, senuk, kas buvo 
toks šis didysis pjurietis, tas vyras, kokio niekur daugiau ne- 
rasi. 

— Tik gvardijoje dar esama tikrų vyrų,— įsiterpė seržantas. 

— Įkaušęs jis užsikrėtė nuo Seminarijo,— pasakė Bolas.— 
Irgi susižavėjo tikrais vyrais. 

Arfininkas sukosėjo — gerklę gori, duokit išgerti gurkšnelį. 
Chosefinas įpylė stiklą alaus, ir donas Anselmas, prasipūtęs pu- 
tą, išgėrė ir atsikrenkštė. Labiausiai traukė žmones Čiapiro ga- 
lia. Ir dar tai, kad jis buvo be galo sąžiningas. Seminarijas 
nušvito ir apkabino senuką — va girdit, ką jis pasakė? 

— Jis buvo priekabus ir neišmanėlis, bet didžiavosi savo gi- 
mine,— pripažino Jaunasis. 

Kada jis atjodavo iš lauko, merginos sulipdavo į bokštelį, 
kad galėtų į jį pasižiūrėti, nors tai joms buvo uždrausta, bet 

Čiapiras jas varė iš proto, ir donas Anselmas truktelėjo dar 
gurkšnį. O Santa Marijoje de Njeva leitenantas Siprianas taip 
pat Narė iš proto čiunčes, ir seržantas truktelėjo dar gurkšnį. 

— Kai alus dunksteli į galvą, jam užeina noras pakalbėti 
apie tą leitenantą, — pasakė Laukinė.— Jis visada juo žavėjosi. 

Jis šmaikščiai prijodavo, keldamas dulkes ir, staiga sustab- 
dęs arklį, paklupdydavo jį priešais merginas. Kartu su Čiapiru 
visur ateidavo pats gyvenimas, liūdni pralinksmėdavo, linksmi 
dar labiau nudžiugdavo, o kokia jo buvo ištvermė — jis užkop- 
davo į antrą aukštą, nulipdavo, lošdavo, gerdavo, vėl užkop- 
davo čia su viena, čia su dviem iš karto, ir taip kiaurą naktį 
be atvangos, o auštant sugrįždavo į savo fermą ir, nesudėjęs 
akių, stodavo į darbą, geležinis buvo žmogus, ir donas Ansel- 
mas dar paprašė alaus — o vieną kartą leitenantas Siprianas 
po jo akių sulošė rusišką ruletę, ir seržantas sudavė sau į krū- 
tinę ir apsidairė, lyg laukdamas plojimų. Ir, be to, Čiapiras bu- 
vo vienintelis, kuriam drąsiai galėjai duoti kreditan, jis vienin- 
telis jam yra sumokėjęs viską, iki paskutinio sentavo, pinigai, 
porindavo jis, tam ir yra, kad leistum, ir nebuvo žmogaus dos- 
nesnio už jį, jis visus vaišino, niekada nieko nešykštėdavo ir, 
ką tik sutikęs, sakydavo vis tą patį — ačiū donui Anselmui, 
kad atnešė civilizaciją į Pjurą. Bet leitenantas Siprianas tai pa- 
darė nesusilažinęs, 0 šiaip sau, iš nuobodulio, — iki gyvo kaulo 
jam buvo įgrisę miškuose. 

— Bet, galimas daiktas, čia buvo tik pliurpalai,— tarė Lau- 
kinė.— Tikriausiai jo revolveris nebuvo užtaisytas, ir jis taip 
darė vien dėl to, kad gvardiečiai jį labiau .gerbtų. 

Ir tai buvo jo geriausias draugas, kada jis susidūrė su juo 
„Karalienės“ tarpduryje, Čiapiras apkabino jį — kokia nelai- 
mė, brolyti, jis sužinojo viską, bet jau buvo per vėlu, o jeigu 
jis tuo metu būtų buvęs Pjuroje, nebūtų jo sudeginę, jau jis 
būtų mokėjęs pažaboti kunigą ir galjinaserietes. 

— Kokią nelaimę minėjo Čiapiras, arfininke? — pasakė Se- 
minarijas.— Dėl ko jisai jus užjautė? 

Lietus pylė kaip iš kibiro, ir leitenantas — argi čia gyveni- 
mas, nei moterų, nei kino, jei užmigtum miške, iš pilvo medis 
išaugtų, jis iš pajūrio, ir čia viskas jam įkyrėję, kad visa šita 
selva nugarmėtų stačiai į pragarą, jau nebėr jėgų, tegu velniai 
rauna viską, ir išsitraukė revolverį, du kartus pasuko būgnelį, 
prisikišo vamzdį prie smilkinio ir iššovė. Griaumedis kalbėjo — 

žinom mes tokius triukus, revolveris buvo tuščias, bet ne, su 
kulkom, šitą jis gerai žino, ir seržantas vėl sudavė sau į krū- 
tinę. 

— Nelaimė? — tarė Laukinė.— Tai jums kažkas atsitiko? 

— Mes prisiminėm vieną puikų žmogų, mergyte, — pasakė 
donas Anselmas.— Čiapirą Seminariją, senuką, kuris mirė prieš 
trejus metus. 

— O arfininke, matot, koks jūs apgavikas,— tarė Beždžio- 
nė.— Mums nenorėjot papasakoti apie Žalius namus, o dabar 
išsitarėt. Na, o kaip ten tas gaisras kilo? 

— Ką jūs, vaikinukai,— tarė donas Anselmas.— Kas čia per 
nesąmonė, kokios čia kvailystės. 

— Vėl jūs užsikaprizinot, seniuk,— tarė Chose.— Juk jūs 
ką tik šnekėjot apie Žalius namus. Kur dar atjodavo Čiapiras 
savo žirgu? Kokios ten mergiotės išeidavo jo sutikti? 

— Jis parjodavo į savo fermą,— pasakė donas Anselmas.— 
O pasižiūrėti į jį ateidavo medvilnės rinkėjos. 

Seržantas trinktelėjo į stalą, juokas nutilo, Čiunga dar atne- 
šė padėklą su alum, — o leitenantas Siprianas kuo ramiausiai 
prapūtė revolverio vamzdį, jie žiūrėjo ir netikėjo savo aki- 
mis, ir į šipulius sudužo stiklas, kurį Seminarijas paleido į sie- 
ną,— tas leitenantas Siprianas — kekšės vaikas, negaliu pakęsti, 
kad šitas čiolas vis kišasi su savo grašiu. 

— Jis vėl iškekšino jį? — tankiai mirksėdama, pasakė Lau- 
kinė. 

— Ne jį, o tą leitenantą, — tarė Jaunasis. 

— Suloškim rusišką ruletę, senjore Seminarijau,— ramių ra- 
miausiai pasiūlė seržantas.— Jūs už savo Čiapirą, o aš už leite- 
nantą Siprianą. Pažiūrėsim, katras mudviejų tikras vyras. 


IV 


— JŪS MANOT, kad locmanas pabėgo, ponas leitenante? — 
pasakė seržantas Delgadas. 

— Aišku, ne toks jis kvailas, — tarė leitenantas.— Dabar su- 
prantu, kodėl jis apsimetė sergąs ir nevyko su mumis. Tur būt, 
tuoj paspruko, vos tik išplaukėm iš Santa Marijos de Njeva. 

— Žinoma, šiandien ar rytoj jis vis tiek įklius, — pasakė ser- 
žantas Delgadas.— Bet ir vėpla, net pavardės nepasikeitė. 

— Jis man nė galvoj, — tarė leitenantas.— Man rūpi tūzas. 
Beje, kuo jis vardu? Tusija, Fusija? 

— Gal šitas bernas tikrai nežino, kur jis,— tarė seržantas 
Delgadas,— gal jį tikrai bus smauglys prarijęs. 

— Gerai, varom toliau,— pasakė leitenantas.— Nagi, Inocho- 
sa, atvesk tą tipą. 


Kareivis, kuris snaudė atsitūpęs palei sieną, pašoko kaip 
automatas ir be žodžių išėjo. Vos tik jis peržengė slenkstį, jį 
kiaurai permerkė lietus. Jis užsidengė rankomis galvą ir pa- 
knopstomis nušlepsėjo per purvą. Liūtis įnirtingai čaižė kai- 
melį, ir vandens sūkuriuose tarp staugiančio vėjo gūsių agva- 
runų lūšnos atrodė lyg kažko tykantys žvėrys, seržante. Selvoje 
leitenantas pasidarė fatalistas, kasdien laukia, kad štai jam 
įkąs chergonas * arba jį pakirs drugys. O dabar va pratrūko 
šitas prakeiktas lietus, ko gero, jie tūnos čia visą mėnesį kaip 
žiurkės rūsyje. O kad viskas kiaurai žemę prasmegtų, taip įky- 
rėjo laukti, ir, kai nustodavo niurzgęs, vėl būdavo girdėti, kaip 
šniokščia liūtis miške ir kaip tankiai papsi lašai nuo medžių ir 
stogų. Aikštelė pavirto pilku it pelenai klanu, dešimtys upelių 
kliokė link skardžio, virš raguvos ir viršum miško kilo dvo- 
kiantys garai. Prie trobos ėjo Inochosa, vilkdamas virve klu- 
pinėjantį ir vaitojantį žmogų. Kareivis užbėgo prieangio laipte- 
liais, ir belaisvis sukniubo priešais leitenantą. Rankos jam buvo 
surištos ant nugaros, ir jis atsikėlė, remdamasis alkūnėmis. Ka- 
rininkas ir seržantas Delgadas, sėdėdami ant lentos, permestos 
tarp dviejų ožių, dar valandžiukę šnekučiavosi, nekreipdami į jį 
jokio dėmesio, paskui leitenantas mostelėjo kareiviui — kavos 
ir anyžinės ten dar yra? Yra, tai tegu jis eina prie kitų, jie 
tardys vieni. Inochosa išėjo. Nuo belaisvio varvėjo kaip nuo 
medžių, ir palei jo kojas jau telkšojo klanas. Plaukai jam bu- 
vo užkritę ant ausų ir kaktos, įdubusios nuo nemigos, degan- 
čios kaip Žarijos akys, atrodė, tuoj pat iššoks iš kaktos. Pro 
sudriskusių marškinių skutus buvo matyti pamėlusi, apdrasky- 
ta oda, o iš kelnių, taip pat virtusių draiskalais, kyšojo nuogas 
užpakalis. Pantačia virpėjo it drugio krečiamas, dantys tarškė- 
jo. Negalėtų jis skųstis, mielasis Pantačia, jie popino jį lyg žin- 


* Chergonas — didelė nuodinga gyvatė. 

domą kūdikį. Pirmiausia jie jį išgydė, ar ne tiesa, o paskui ap- 
gynė nuo agvarunų, kurie buvo pasišovę jam kaulus sumalti. 
Gal šiandien jie susitars. Leitenantas labai kantrus su tavimi, 
mielasis Pantačia, bet nereikia šituo piktnaudžiauti. Virvė buvo 
užnerta jam ant sprando kaip antkaklis. Seržantas Robertas Del- 
gadas pasilenkė, paėmė už virvės galo ir timptelėjo Pantačią 
artyn. 

— Sepoje tu gausi valgyti ir turėsi pastogę, — pasakė seržan- 
tas Robertas Delgadas.— Ten ne toks kalėjimas, kaip kitur, be 
sienų. Gal ten pavyks tau pabėgti. 

— Vis geriau, negu kulka į kaktą, ar ne? — tarė leitenan- 
tas.— Vis geriau pakliūti į Sepą, negu į nagus agvarunams, ku- 
riems aš pasakysiu — šekit jums Pantačia, darykit su juo, ką 
norit, tegu atsiteisia už visus banditų darbelius. Tu jau matei. 
kaip jie dantis į tave galanda. Tad šiandien nebūk kvailas. 

Klaidžiojančios Pantačios akys karštligiškai blizgėjo, jis gū- 
žėsi, visas drebėjo ir kaleno dantimis. Seržantas Robertas Del- 
gadas jam nusišypsojo — nejaugi Pantačia bus toks kvailas ir 
prisiims sau šitiek plėšimų ir žmogžudysčių, ar ne taip? Ir lei- 
tenantas šyptelėjo — geriausia būtų kuo greičiau užbaigt mums 
šitą Žaidimą, mielasis Pantačia. Tada jam duosime žolių, kurias 
mėgsta, ir jis pats išsišutins to skystimo, gerai? Į vidų įėjo 
Inochosa, pastatė šalia leitenanto termosą su kava, butelį ir 
spruko lauk. Leitenantas atkimšo butelį, atkišo jį belaisviui, ir 
tas, kažką veblendamas, davėsi į priekį. Seržantas timptelėjo 
virvę — mulki, ir Pantačia nuvirto tarp leitenanto kojų, — pa- 
lauk, pirma prakalbėk, o paskui gerk. Karininkas patraukė už 
virvės, kad belaisvis pakeltų galvą. Plaukų kaltūnas siūbtelėjo, 
žarijos iš po jų vėl susmigo į butelį. Na ir smirdi biaurybė, 
leitenantą net pykina, o Pantačia prasižiojo — vieną gurkšnelį, 
senjore,— ir sušvokštė — kad bent kiek apšilčiau, visi viduriai 
suledėjo, vieną vienintelį, senjore, o leitenantas — gerai, tik 
ne dabar, viskam ateina laikas, kur paspruko tas Tusija ar Fu- 
sija? Kur jis? Bet jis jau yra sakęs, senjore,— Pantačią krėtė 
drebulys, — jis dingo tamsoje ir nepasirodė,— jis taip kaleno 
dantimis, jog tie, rodės, sutrupės,— tegu vambisų paklausia, 
naktį atšliaužė jakumama, sakė jie, ir nusitempė į ežerą. Tur 
būt, už jo piktadarybes, senjore. 

Leitenantas, suraukęs kaktą, rūsčiai žiūrėjo į belaisvį. Stai- 
ga jis kryptelėjo ir spyrė batu į nuogą užpakalį. Pantačia su- 

inkštęs parpuolė, bet, ir gulėdamas asloje, žvairavo į butelį. 
Leitenantas patempė už virvės, ir gauruota galva dukart trink- 
telėjo į žemę. Gal jau užteks akis muilinti, mielasis Pantačia? 
Kur jis pasislėpė? Ir Pantačia suriko — dingo tamsoje, senjo- 
re— ir pats trenkė galva į aslą — ko gero, ji patyliukais išlin- 
do, užšliaužė skardžiu, įsirangė į lūšną, uodega užkišo jam bur- 
ną ir nusivilko vargšelį, senjore, ir tegu senjoras duoda jam 
bent gurkšnelį. Jakumama visada taip, neišgirsi, nepamatysi, ir 
vambisai kalbėdavo — ji tikrai iššliauš vėl ir suris mus, dėl 
to ir jie išsinešdino, senjore, ir leitenantas vėl spyrė jam koja. 
Pantačia nutilo ir atsiklaupė — jis liko vienut vienutėlis, sen- 
jore. Karininkas siurbtelėjo gurkšnį iš termoso ir apsilaižė. 
Seržantas Robertas Delgadas vartė butelį rankoje, o Pantačia 
vėl suriko — tegu jį nugabena į Ukajalį, senjore, kur mirė jo 
draugas Andresas, — jo lūpos ėmė timpčioti — tenai ir jis nori 
numirti. 

— Vadinasi, tavo šeimininką nusitempė jakumama,— ramiai 
pasakė leitenantas.— Vadinasi, leitenantas — kvailas per visą 
pilvą, ir Pantačiai vieni niekai jį mulkinti. Ak tu, mielasis Pan- 
tačia! 

Pantačia ryte rijo akimis butelį. Liūtis dar pasmarkėjo, to- 
lumoj dundėjo griaustinis ir žaibai kartkartėm nutvieksdavo 
lietaus plakamus stogus, medžius, neišbrendamo purvo maka- 
lynę. 

— Aš likau vienas, senjore,— sušuko Pantačia baisiu siau- 
bingu balsu, bet degančio žvilgsnio neatitraukė nuo butelio.— 
Aš jį valgydinau, kada jis, vargdienis, jau neišlipdavo iš ha- 
mako, o jis paliko mane, ir kiti išsidangino. Kodėl tu netiki, 
senjore? 

— Gal jis pamelavo vardą,— tarė seržantas Delgadas.— Aš 
nepažįstu mūsų krašte nė vieno žmogaus, vardu Fusija. Jums 
šitas tipas negadina nervų savo svaičiojimais? Aš jį nušaučiau, 
ir būtų baigta, ponas leitenante. 

— Na, o agvarunas? — pasakė leitenantas.— Nejaugi ir Chu- 
mą nusitempė jakumama? 

— Jis pabėgo, senjore,— iššvogždė Pantačia,— juk aš jau 
esu tau sakęs. O gal jinai ir jį nusitempė, senjore, kas jį žino. 

— Šitas Chumas iš Urakusos visą vakarą man akis muili- 
no, — tarė leitenantas,— ir vertėjas buvo geras sukčius, 0 aš 
klausiau kaip kvailys visų jų plepalų. Et, jeigu būčiau susipro- 


156 Žali namai 241 


tėjęs. Tai buvo pirmasis čiunčis, su kuriuo susidūriau akis į akį, 
seržante. 

— Ir vis dėl to Reategio, buvusio Njevos gubernatoriaus, — 
pasakė seržantas Delgadas.— Mes nenorėjom paleisti agvaruno, 
ponas leitenante, bet jis įsakė, ir va matot, kas pasidarė. 

— Paspruko šeimininkas, paspruko Chumas, paspruko vam- 
bisai, — šūktelėjo Pantačia.— Aš vienas likau geliančia širdim, 
o čia dar tas neišpasakytas šaltis. 

— Bet jau Adrianą Njevesą tikrai sučiupsiu, prisiekiu ap- 
vaizda, — tarė leitenantas.— Jis į akis šaipėsi iš mūsų, gyveno 
iš pinigų, kuriuos jam mokėjom. 

Ir ten visi turėjo žmonas, senjore. Jis giliai dūsavo, ir aša- 
ros tekėjo per apžėlusį jo veidą. O jis tik svajojęs apie krikš- 
čionę, su kuria galėtų nors pasišnekėti, bet kokią krikščionę, 
o jie ir šaprę iš jo atėmė, ir, Pantačia, paspirtas batu, susirietė 
ir sustaugė. Jis kelioms sekundėms užsimerkė, paskui atsimer- 
kė, dabar švelniai pasižiūrėjo į butelį — vieną gurkšnelį, sen- 
jore, vieną vienintelį, kad sušiltų, visi viduriai suledėjo. 

— Tu gerai pažįsti šį kraštą, Pantačia,— pasakė leitenantas.— 
Ar ilgai truks šitas prakeiktas lietus, kada galėsim išplaukti? 

— Rytoj nusišvies, senjore,— sumurmėjo Pantačia.— Papra- 
šyk dievą ir pamatysi. Bet pagailėk manęs, duok vieną gurkš- 
nelį. Kad bent kiek sušilčiau, senjore. 

Neištversiu, tegu viskas skradžiai prasmenga, neištversiu, ir 
leitenantas pakėlė koją, bet šį kartą nespyrė belaisviui, o pri- 
spaudė batu jam galvą, kad net skruostas į aslą atsirėmė. Ser- 
žantas Delgadas patraukė iš butelio, paskui iš termoso. Panta- 
čia prasižiojo ir, iškišęs rausvą smailų liežuvį, ėmė laižyti — 
vieną gurkšnelį, senjore,— padą — kad sušiltų —ir bato galą. 
Jo išsprogusios akys švietė kažkaip šelmiškai, pataikaujan- 
čiai — vieną vienintelį, o liežuviu vis laižė purviną odą. Kad 
sušilčiau, senjore, ir jis pabučiavo į batą. 

— Na ir suktas tu, Pantačia, visokių gudrybių moki, — pasakė 
seržantas Delgadas.— Čia širdį nori suminkštint, čia apsimeti 
bepročiu. 

— Pasakyk man, kur Fusija, ir gausi butelį — tarė leitenan- 
tas.— Ir dar priedo aš tave paleisiu. Ir dar duosiu keletą so- 
lių. Atsakyk greičiau, nes aš galiu apsigalvoti. 

Bet Pantačia vėl ėmė kūkčioti, konvulsiškai prisiplojo visu 
kūnu prie plūktinės aslos, lyg norėdamas šušilti. 

— Išvesk jį, kol dar nesusivėmiau,— pasakė leitenantas.— 
Žiūrėdamas į jį, aš pats dar pamišiu, man jau pradeda vaiden- 
tis jakumama. O lietus vis pliaupia, kad jį kur perkūnai. 

Seržantas Robertas Delgadas, paėmęs už virvės, pasuko prie 
durų, ir Pantačia nutipeno paskui jį visomis keturiomis kaip 
koks padykęs šuniūkštis. Prieangyje seržantas šūktelėjo, ir pa- 
sirodė Inochosa, kuris nusivedė Pantačią, strykčiojantį lietui pi- 
lant. 

— O jeigu taip šokteltume per lietų, — tarė leitenantas.— Juk 
fortas ne taip jau ir toli. | 

— Mes kaip mat apsiversim, ponas leitenante,— pasakė seI- 
žantas Delgadas.— Negi nematot, kaip dūksta upė? 

— Aš norėjau pasakyti, pėsti per mišką, — tarė leitenantas.— 
Prisikasim per kokias tris keturias dienas. 

— Nepulkit į neviltį, ponas leitenante,— pasakė seržantas 
Delgadas.— Lietus greit nustos. Jūs pats matot, kas dedasi, ne- 
galim nė žingsnio žengti tokiu oru. Nieko nepadarysi, selva yra 
selva, reikia turėti kantrybės. 

— Bet juk mes čia stirksom ištisos dvi savaitės, velniai rau- 
tų! — tarė leitenantas.— Ko gero, dar liksiu ir neperkeltas, ir 
nepaaukštintas, nejaugi tu nesupranti? 

— Nepykit, ponas leitenante,— pasakė seržantas Delgadas.— 
Aš juk nekaltas, kad lietus lyja. 


VIENUT VIENUTĖLĖ ji vis laukė ir laukė. Kokia nauda, jei 
skaičiuosi dienas, spėliosi, lis ar ne. Sugrįš jie šiandien? Var- 
gu, per anksti dar. Ar parsiveš prekių? Duok dieve, kad parsi- 
vežtų daug kaučiuko ir odų, padėk jiems, Bagasano Kristau, 
duok dieve, kad atplauktų donas Akilinas su maistu ir drapa- 
nom, ir kaip tąsyk — ar daug pardavėt? O jis — nemažai, La- 
lita, ir gana brangiai. Ir Fusija — mielas mano seneli. Šven- 
čiausioji mergele, padaryk taip, kad jie pralobtų, tada jie iš- 
važiuos iš salos, sugrįš pas krikščionis, ir juodu susives — 
teisybė, Fusijaė Teisybė, Lalita. Ir kad jis persimainytų ir vėl 
ją pamiltų, ir kad naktį — į tavo hamaką? Taip. Nuoga? Taip. 
Jam gera su ja? Taip. Geriau kaip su ačiualėm? Taip. Geriau 
kaip su šapre? Taip, taip, Lalita, ir kad jiems gimtų dar vienas 
vaikas. Pasižiūrėkit, donai Akilinai, kaip jis išaugo, tiesa? Jis 
kalba vambisiškai geriau, kaip ispaniškai. O senis — sielojie- 

si, Lalita? Ir ji — gal ir taip, donai Akilinai. Fusija jau nemyli 
jos. Ir jis — skriaudžia tave? Tu pavyduliauji, pavydi jo ačiua- 
lėms, šaprei? O ji — širdis verda, donai Akilinai, bet visgi jai 
su jomis linksmiau, juk draugių neturi, ir jai gaila, kad Fusija 
atiduoda jas Pantačiai, Njevesui ar vambisams. Sugrįš jie šian- 
dien? Bet šiandien sugrįžo Chumas, o ne jie. Per siestą šaprė 
rėkdama įbėgo ir ėmė purtyti hamaką — skambėjo jos barš- 
kučiai, apyrankės, veidrodėliai. Ir Lalita — ką, jau parplaukė? 
O ji — ne, parplaukė tas agvarunas, kur pabėgo. Lalita jį su- 
rado prie vėžlių kūdros, kur jis sūdė bagrus, ir ji — kur tu bu- 
vai dingęs, Chumai, kodėl, ką darei tiek laiko, o jis tyli,-- 
mes jau manėm, jog tu negrįši, o Chumas pagarbiai duoda jai 
bagrus — šituos parvežiau tau. Jis sugrįžo toks pat, koks bu- 
vo — plikai skusta galva ir ačiotės dažų dryžiais lyg randais 
išmarginta nugara. Ir Lalita — jie iškeliavo aukštyn upe, prie 
Rimačio ežero, jiems jo labai reikėjo, kodėl tu net neatsisvei- 
kinai? Ar Chumas žino, kas yra muratai *? Jie drąsūs? Kaip jis 
galvoja, jie kausis ar gerumu atiduos kaučiuką? Vambisai bu- 
vo išplaukę jo ieškoti, ir Pantačia — gal jie užmušė jį, juk jie 
nekenčia Chumo, locmanas Njevesas — nemanau, jie jau su- 
sibičiuliavo, ir Fusija — šitie šunys visaip gali padaryti. O 
Chumas — manęs neužmušė, aš nusibasčiau tenai, o dabar sugrį- 
žau, ir Lalita — jis pasiliks? Taip. Šeimininkas jį iškoneveiks, 
bet tu neišeik, Chumai, jis greit atsileidžia, ir, be to, argi giliai 
širdy jis nevertinąs jo? Ir Fusija — šitas Chumas šiek tiek 
trenktas, bet jis man naudingas, jis sugeba greit peršnekėti 
agvarunus. Kad tu matytum, Lalita, kaip mikliai jis juos su- 
tvarko, — ir apšaukia, ir maldaute maldauja, ir pašoka, o jie ir 
rankomis, ir galva — taip, taip, ir visada gera valia atiduoda 
jiems kaučiuką. Ir ji — ką tu jiems kalbi, Chumai, papasakok 
man, kaip tu su jais susitari. Krikščionys velniai, taip? Šeimi- 
ninkas suka, apgaudinėja agvarunus? O Fusija — bet vieną sykį 
jie nudobs jį, o kas užims jo vietą, po šimts velnių? Ir ji — 
tas tiesa, kad tu nenori grįžti į Urakusą? Kad nekenti krikščio- 
nių, tas tiesa? Ir mūsų drauge? O Pantačia — taip, šeimininke, 
todėl kad jį primušė, ir Njevesas — tai kodėl jis neišpiauna 
mūsų, kai miegam, ir Fusija — mes jo kerštas, ir ji — ar teisy- 


* Muratai— indėnų klajoklių gentis, gyvenanti kairiajame Ma- 
ranjono krante, taip pat Santjago, Moronos, Pastasos ir kitų Amazonės 
baseino upių pakrantėse. 

bė, kad jį buvo pakabinę po kapirona? O Fusija — jis pamišė- 
lis, Lalita, bet nepiktas,— tu rėkei, kai tave svilino? O kaip 
mikliai jis spendžia spąstus, niekas geriau už jį nemoka me- 
džioti ir žvejoti, — jis turi žmoną? Ją priešai nužudė? — ir, kai 
nėra ko valgyti, Chumas eina į mišką ir partempia pauchilių *, 
anjuchių **, kurapkų, — tu išsidažei, kad prisimintum, kaip tave 
mušė diržu? — o kartą jis po mano akių užmušė čiučiupę *** 
iš savo serbatanos, jis žino, kad jo priešai tie,— tikrai, Chu- 
mai? — kuriuos Fusija palieka be prekių, negalvok, Lalita, kad 
jis man padeda už gražią nosį. Ir Pantačia — šiandien aš ma- 
čiau jį palei skardį, jis čiupinėjo savo randą i: kalbėjo garsiai 
pats vienas, ir Fusija — juo geriau, kad jisai dar vis nenurims- 
ta, juk man jo kerštas nė motais, o Pantačia — agvaruniškai, 
aš nesupratau, ką jis ten mMmarmaliuoja. Matyt, jis apie kerštą 
ir tegalvojo: kai atplaukė donas Akilinas, vambisai lyg bež- 
džionės išsivertė iš lupunų į prieplauką, staugdami ir stumdy- 
damiesi graibstė kiekvienas savo druskos ir anyžinės porciją, 
ir kirvių bei mačečių, kuriuos jiems dalijo donas Akilinas, aš- 
menyse atsispindėjo jų apkvaitusios iš džiaugsmo akys, o Chu- 
mas pabėgo. Kur? Į aną pusę, bet aš juk sugrįžau. Nejaugi jis 
nieko nenorėjo? Ne. Nei marškinių, nei degtinės, nei mačetės, 
nei druskos? Ne, ir Lalita — locmanas nudžiugs, kad sugrįžai, 
Chumai, va jis tavo draugas, tiesa? Ir Chumas — taip, o ji -- 
ačiū už žuvis, tik gaila, kad tu jas pasūdei. Ir locmanas Nje- 
vesas nežino, kuo jie vardu, šeimininke, jis jam nepasakė, žino 
tik tiek, jog ten buvo du krikščionys, ir jie sukurstė jį prieš 
šeimininkus, ir jis sakė, kad jie jį pražudė, ir Lalita — jie ap- 
gavo tave? Apiplėšė? O Chumas — jie man patarė, ir ji — aš 
norėčiau pasikalbėti su tavim, Chumai, kodėl jis nusisuka, ka- 
da jinai jį šaukia? Tyla. Jis nedrįsta? O Chumas — aš parne- 
šiau jį tau, o vambisai nuleidžia jam kraują, ir ji — ką tu par- 
nešei? Elniuką? Ir jis pagarbiai — taip, elniuką, ir Lalita — 
eime, ko gero, jie jį suvalgys, tegu jis prikapoja žagarų, 
o Chumas — tu alkana? O ji — labai, labai, kai jie išvažiavo, ji 
nė karto nevalgė mėsos, Chumai. O paskui jie sugrįžo, ir ji — 


* Pauchilis — Amerikos miškų laukinis kalakutas. 


** Anjuchė — Pietų ir Centrinės Amerikos tropikų Miškų grau- 
žikas. 

*** Čiučiupė — didelė nuodinga gyvatė, paplitusi Amazonės 
selvoje. 

įeik į trobą, pažiūrėk į Akiliną, iš tikro jis paaugęs, Chumaiė 
Taip. Ir pagoniškai kalba geriau, negu krikščioniškai. Taip. 
O Chumas turi vaikų? Turėjo, bet dabar jau ne. Daug? Mažai. 
Ir čia prapliupo lietus. Dvi dienas be pertrūkio iš sunkių, tam- 
sių debesų, pakibusių virš lupunų, kliokė juodas vanduo, ir vi- 
sa sala pavirto į liūgą, o ežerą gaubė neperregimas rūkas, ir 
paukščiai krito negyvi prie pat trobelės durų, ir Lalita — Varg- 
šai, jie dabar, tur būt, kelionėje, kad tik apdangstytų odas ir 
kaučiuką, o Fusija rasi plūsta visus — mikliau, šunys, velniai 
jus rautų, išlipkit va šitoj seklumoj ir suieškokit, kur galėtume 
pasislėpti, suraskit kokį urvą, kad ugnį galėtume susikurti, 
o Pantačia verda savo žoles, o locmanas žiaumoja tabaką kaip 
vambisai. Jis ir šį kartą parveš jai šio to? Karolių? Apyran- 
kių? Plunksnų? Gėlių? Jis myli ją? Jis galvoja naktimis apie 
ją? Kai ji pasakė — O jei sužinos šeimininkas, jis atsakė — 
o kad ir sužinos, čia nėra nieko blogo, tai tik maža dovanėlė, 
padėka, jog buvot man tokia gera, kai aš sirgau. Jis valyvas 
ir mandagus, nusiima skrybėlę, sveikindamasis su manimi, ir te- 
gu Fusija neįžeidinėja manęs taip, kodėl jis mane vadina spuo- 
ge? Fusija gali pastebėti, ir tada jam atkeršys — locmano akys 
užsidega, kai einu pro šalį. Jis svajoja apie ją? Nori ją palies- 
ti? Apkabinti? Sakyti jai — nusirenk ir gulk į mano hamaką? 
Nori, kad jinai jį bučiuotų? Bučiuotų jam lūpas? Nugarą? Die- 
ve mano, dieve mano, tegu jie šiandien sugrįžta. 


JIE ATSIRADO gerais metais: žemdirbiai nuo ryto iki va- 
karo garbstė negirdėtą medvilnės derlių, o Pjuros centre iI 
Grau klube žmonės gėrė prancūzišką šampaną. Birželio mėne- 
sį, švenčiant tautos šventę ir miesto įkūrimo metines, įvyko di- 
delės liaudies iškilmės ir smėlynuose koks pustuzinis cirkų išsi- 
tempė palapines. Turtuoliai savo pokyliams vežėsi orkestrus 
iš Limos. Tai buvo įsimintinų įvykių metai: Čiunga pradėjo 
dirbti Dorotėjo bariuke, numirė Chuana Baura ir Patrosinijas 
Naja, Pjura patvino, nebuvo sausros, nesugedo derlius. Miestą 
lyg išalkęs širšių spiečius apgulė komivojažieriai ir medvilnės 
supirkėjai, ir smuklėse prie stiklo vyno derlius ėjo iš rankų 
į rankas. Dygo naujos krautuvės, viešbučiai, gyvenamųjų namų 
kvartalai. O vieną gražią dieną pasklido gandas: „Ne per to- 
liausia nuo upės, už skerdyklos, atsirado viešieji namai.“ 

Tai buvo ne namai, o atitvertas garažų vartais šiukšlinas 
užkaboris, kur iš abiejų pusių rėbsojo nedegtų plytų būdos, 
o gilumoje baras — ant statinių suklotos lentos; ties įėjimu de- 
gė raudona lemputė. Prostitučių buvo šešios — visos ne čionykš- 
tės, senos, sudribusios. „Tos, kur nesudegė,— kalbėjo pokšti- 
ninkai.— Ir grįžo.“ Namuose prie skerdyklos iš pat pradžių ne- 
trūko lankytojų, net ir gretimuose kvartaluose dieną naktį 
šlaistėsi girti palaidūnai, ir ,„Ecos y Noticias“, „El Tiempo“ ir 
„La Industria“ šia proga ėmė spausdinti straipsnelius, protesto 
laiškus, atsišaukimus į valdžią. Bet čia netikėtai atsidarė naujas 
viešnamis vidury Kastilijos. Tai jau ne užkaboris, o šale, su 
balkonais ir sodu. Suglumę parapijos kunigai ir damos, rinkę 
parašus ant peticijos uždaryti Namus palei skerdyklą, nuleido 
rankas. Tik nesutramdomas tėvas Garsija iš bažnyčios Merino 
aikštėje sakyklos atkakliai reikalavo sankcijų ir pranašavo ne- 
laimes: „Dievas davė pjuriečiams gerus metus, o dabar jiems 
ateis liesųjų karvių metai.“ Bet jo pranašystės neišsipildė, ir 
kitąmet medvilnės derlius buvo ne blogesnis, negu ankstesniais. 
Dabar mieste veikė jau ne du, o keturi viešnamiai, ir vienas 
jų — pats ištaigingiausias ir, galima sakyti, respektabilus, su 
baltosiomis merginomis, visai dar jaunutėmis ir, Matyt, užver- 
buotomis sostinėje,— buvo įsikūręs vos per porą žingsnių nuo 
katedros. 

Ir tais pačiais metais Čiunga ir Dorotėjas išsiplūdo ir susipe- 
šė, bet taip, kad vos buteliais galvų vienas kitam neperskėlė, 
ir nuovadoje Čiunga su dokumentais rankose įrodė, jog ji — 
vienintelė baro šeimininkė. Nežinia, iš ko atsirado ta istorija, 
ką juodu slapta buvo susitarę. Šiaip ar taip, nuo tos dienos 
smuklės šeimininkė pasidarė Čiunga. Ji valdė ją kieta ranka, 
kad ir apsieidama su visais gana maloniai, tačiau girtuokliai 
norom nenorom ją gerbė. Tai buvo liesa, plokščia mergina, 
tamsaus gymio ir šarvuota širdim. Juodi jos plaukai buvo vi- 
sada suveržti tinkleliu, belūpė burna, rodės, nemokėjo šypsotis, 
o akys žiūrėjo į viską su tokiu vangumu, jog kiekvienam bere- 
gint dingdavo linksmumas. Batelius avėjo žemais kulniukais, 
puskojines, palaidinukė taip pat priminė vyrišką palaidinę, ir 
niekados nesidažė lūpų, neskaistino skruostų ir nesidarė mani- 
kiūro, bet, nežiūrint į tokią jos rengimosi manierą ir laikyseną, 
jos balsas buvo kažkoks labai moteriškas, net kada ji burno- 
davo. Savo didelėmis ketvirtainėmis rankomis ji vienodai leng- 


247 


vai kilnodavo stalus ir kėdes, atkimšdavo butelius ir skaldė 
antausius akiplėšoms. Anot kalbų, dėl to, kad ji tokia šiurkšti 
ir nejautri, kalta Chuana Baura, kuri mokė ją nepasitikėti Vy- 
rais, ugdė meilę pinigams ir įprotį būti viena. Kai skalbėja nu- 
mirė, Čiunga jai surengė prašmatnius šermenis: visą naktį nešė 
į stalus geriausius likerius, vištienos sultinį, kavą, ir kiekvie- 
nas galėjo valgyti, ko tik širdis geidė. O kai į vidų įėjo orkest- 
ras su arfininku priešaky, visi, kas tik budėjo prie pašarvotos 
Chuanos Bauros, nuščiuvo, viliūgiškai žvilgčiodami į Čiungą 
ir senį. Bet donas Anselmas ir Čiunga neapsikabino — ji tik 
paspaudė jam ranką, kaip Bolui ir Jaunajam, ir priėmė muzi- 
kantus taip pat šaltai ir mandagiai, kaip ir visus kitus, o kada 
jie užgriežė tristę, ji atidžiai klausėsi. Buvo matyti, kad ji va- 
linga, veidas jos buvo griežtas, bet labai ramus. Arfininkas, 
priešingai, atrodė melancholiškas ir sutrikęs, ir galėjai pama- 
nyti, kad jis ne dainuoja, o veblena poterius. Pagaliau atbėgo 
berniukas pasakyti, kad namuose prie skerdyklos svečiams bai- 
giasi kantrybė — orkestras turėjo pasirodyti aštuntą, o dabar 
jau vienuolikta valanda. Mirus Chuanai Baurai, kalbėjo man- 
gačiai, Čiunga apsigyvens su seniu Mangačerijoje. Bet ji per- 
sikraustė į barą — kažkas pasakojo, kad ji mieganti ant šiaudų 
čiužinio po bufetu. Tuo metu, kai Čiunga susiriejo su Dorotėju 
ir tapo šeimininke, dono Anselmo orkestras griežė jau ne Na- 
muose prie skerdyklos, o Kastilijos šale. 

Čiungos baras greit suklestėjo. Ji pati išsidažė sienas, paka- 
bino jose fotografijų ir estampų, užtiesė stalus gėlėta klijuote 
ir parsisamdė virėją. Baras pavirto restoranu, kurį lankė pa- 
prastai darbininkai, sunkvežimių šoferiai, ledų pardavėjai, mu- 
nicipaliteto policininkai. Dorotėjas, išsiskyręs su Čiunga, persi- 
kėlė į Vankabambą. Po kelerių metų jis sugrįžo į Pjurą ir — 
ko tik nepasitaiko šitoje ašarų pakalnėje, kalbėjo žmonės,-- pa- 
sidarė baro klientas. Tur būt, apmaudu jam buvo žiūrėti, kaip 
klesti ši užeiga, kažkada jo buvusi. 

Bet vieną gražią dieną baro restorano durys užsidarė, o Čiun- 
ga kažkur išrūko. Po savaitės ji sugrįžo į priemiestį su būriu 
darbininkų, kurie nuvertė plūkto molio sienas ir naujas sumū- 
rijo iš plytų, stogą uždengė cinkuota skarda ir įstatė langus. 
Apsukri, linksma Čiunga visą dieną sukiojosi statyboje, pagel- 
bėdama darbininkams, ir sukrutę senukai reikšmingai mirkčio- 
jo vieni kitiems, praeitį prisiminę: „Ji prikelia praeitį, brolyti, 

obuolys nuo obels netoli krinta, prigimties nepermainysi..." 
Tuo metu orkestras griežė jau ne Kastilijos šale, o Buenos Ai- 
rių kvartalo viešnamy, ir, žingsniuodamas tenai, arfininkas vi- 
sad prašė Bolą ir Jaunąjį Alechandrą stabtelti priemiestyje. Jie 
suko į smėlynus, ir netoli statybos senukas, jau beveik aklas, 
klausinėjo — kaip sekasi darbas? Sudėjo jau duris Ar gerai 
jie atrodo iš arti? Ką jie primena? Iš jo skrupulingo klausinė- 
jimo mangačiai suprato, kad jis jais didžiuojasi, tad jie dar 
labiau jį kurstė: „Šit kokia Čiungita, artininke, ji turtėja, žiū- 
rėk, kokius ji namus statosi?“ Jis patenkintas šypsojosi, bet, 
kai imdavo kibti vis dar nesurimtėję seniai: „„Anselmai, tai 
smagumėlis, ji atstato Žalius namus“, — arfininkas sutrikdavo, 
nutildavo, apsimesdavo nesuprantąs — nieko nežinau, turiu eiti, 
ką jūs čia šnekat, kokie Žali namai. 

Vienąkart rytą Čiunga, savimi pasitikinti ir ori, kokie pa- 
prastai būna turtingi Žmonės, atsirado Mangačerijoje ir ryž- 
tingu žingsniu patraukė dulkėtomis jos gatvelėmis, klausinėda- 
ma praeivių, kur gyvena arfininkas. Surado jį miegantį velio- 
nio Patrosinijo Najos pirkioje. Senukas miegojo įdubusioje 10- 
voje išklibusiomis kojomis, užsimetęs ant veido ranką; žilais 
plaukais krūtinė buvo šlapia nuo prakaito. Čiunga įėjo ir už- 
sirakino iš vidaus duris, o priemiestyje tuo tarpu jau sklido 
gandas, kad ji čia. Mangačiai goglinėjo netoli pirkios, o kiti 
net žvilgčiojo pro plyšius, klausėsi prie durų ir pranešinėjo 
vieni kitiems, ką pavyko suuosti. Neilgai trukus arfininkas išėjo 
lauk ir paprašė vaikus pakviesti Bolą ir Jaunąjį; jis atrodė su- 
simąstęs ir melancholiškas. Čiunga sėdėjo ant lovos ir šypsojo- 
si. Kai atėjo senuko draugai, durys vėl užsidarė: „Čiunga at- 
ėjo pas jį ne kaip pas tėvą, o kaip pas muzikantą, — kuždėjosi 
mangačiai, — ji kažko tikisi iš orkestro.“ Jie išbuvo pirkioje 
daugiau kaip valandą, ir iki tol, kada jie išėjo, daugelis išsi- 
skirstė — nusibodo laukti. Bet visi pamatė juos iš savo lūšnų. 
Arfininkas vėl kiūtino kaip lunatikas, prasižiojęs, kreivuliavo 
ir klupinėjo, Jaunasis gūžėsi lyg sušalęs, o Čiunga ėjo susiki- 
busi su Bolu už parankių, matyt, patenkinta ir plepi. Jie pa- 
traukė pas Ancheliką Mersedes, užsisakė pikeo, o paskui Jau- 
nasis ir Bolas šį tą pagriežė ir padainavo. Arfininkas žiūrėjo 
į lubas, kasėsi už ausies, ir jo veidas tolydžio mainėsi — čia jis 
šypsojosi, čia liūdėjo. O kai Čiunga išėjo, mangačiai juos ap- 
spito neapsikęsdami. Donas Anselmas, vis dar neatsikvošėjęs, 

net negirdėjo, ką jam kas sako, Jaunasis traukė pečiais, 1r tik 
Bolas atsakinėjo į klausimus: „Senis negali skųstis, — kalbėjo 
mangačiai,— čia gera sutartis, ir, be to, pas Čiungitą jis varty- 
sis kaip inkstas taukuose. Įdomu, ar ji taip pat nudažys namus 
žaliai?" 


— JIS BUVO girtas, mums nė į galvą neatėjo, jog čia kas 
rimta,— pasakė Bolas.— Senjoras Seminarijas nusijuokė. 

Bet seržantas vėl išsitraukė revolverį ir, paėmęs viena ran- 
ka už rankenos, o kita už vamzdžio, bandė jį atlenkti. Visi ap- 
link pradėjo dirsčioti vienas į kitą, nenoromis juokavo ir ne- 
nustygo vietoje, tarsi iškart būtų pasidarę nepatogu sėdėt. Tik 
arfininkas gėrė — rusiška ruletė — mažais gurkšneliais — kas 
čia per daiktas, vyručiai“ 

— Tai toks triukas, juo galima patikrinti, ar kiekvienas 
yra vyras, kuris vyru save laiko,— tarė seržantas.— Tuoj pa- 
matysit, senuk. 

— Aš supratau, jog dalykas rimtas, mat, pernelyg ramus 
buvo Lituma,— pasakė Jaunasis. 

Seminarijas, palenkęs galvą, tylėdamas žiūrėjo į jį, nors jo 
žvilgsnis vis dar buvo iššaukiantis, tačiau podraug jis atrodė 
pasimetęs. Seržantas pagaliau atlenkė revolverį ir stovėdamas 
traukė iš būgnelio šovinius ir rikiavo juos tarp stiklų, butelių 
ir pilnų peleninių. Laukinė sukūkčiojo. 

— O mane jis greičiau apgavo savo šaltumu,— pasakė Čiun- 
ga,— kitaip būčiau išplėšus jam iš rankų revolverį, kai jis ėmė 
iš jo šovinius. 

— Kas tau, faraone,— tarė Seminarijas,— ką čia išdarinėji? 

Jo balsas drebėjo, ir Jaunasis linktelėjo galvą — a-a, šįkart 
išdulkėjo visa jo puikybė. Arfininkas pastatė stiklą ant stalo 
ir neramus pauostė orą — jie iš tikro kivirčijasi, vyručiai? Kam 
to reikia, tegu toliau draugiškai šnekučiuojasi apie Čiapirą Se- 
minariją. Bet merginos spruko iš užstalės — Rita, Sandra, Ma- 
ribelė, kvakėdamos, Amapola ir Ortensija cypdamos lyg paukš- 
čiukai — ir, susispietusios prie laiptų, kuždėjosi, spoksodamos 
į vyrus apskritomis iš baimės akimis. Bolas ir Jaunasis paėmė 
arfininką už parankių ir bemaž nešte nunešė į kampą, kur sė- 
dėjo orkestras. 


250 


— Kodėl jūs neatkalbėjote jo,— sulemeno Laukinė.— Kai ge- 
rumu su juo kalbi, jis klauso. Kodėl jūs net nepamėginot? 

Čiunga pabandė — tegu jisai įsikiša savo revolverį, ką jis 
čia nori įbauginti. 

— Tur girdėjai, Čiunga, kaip jis ką tik apkekšino mano moti- 
ną,— pasakė Lituma.— Ir leitenanto Sipriano, nors jo net nepa- 
žįsta. Pažiūrėsim, kaip elgiasi tokie nepraustaburniai, kai tik- 
rai reikia parodyti šaltą kraują ir ištvermę. 

— Kas tau, faraone, — suriko Seminarijas,— kam čia tas 
spektaklis? 

Ir Chosefinas jį pertraukė — senjoras Seminarijas veltui ap- 
simeta, ko jis dedasi girtu? Tegu geriau prisipažįsta, jog sta- 
čiai bijo, tik prašom neužsigauti. 

— Ir jo bičiulis dar bandė jiems sutrukdyti, — pasakė Bo- 
las.— Girdi, eime iš čia, brol, nekišk nagų. Bet Seminarijas jau 
buvo atgavęs drąsą ir nustūmė jį į šalį. 

— Ir mane,— tarė Čiunga.— Už tai, kad sušukau: liaukitės, 
kas čia per kvailystė, liaukitės, kekšių išdarai! 

— Ei tu, vištgaidi susmirdęs, — pasakė Seminarijas.— Neš- 
dinkis po šimts velnių, jei ne, aš bemat iš tavęs rėtį padarysiu. 

Lituma galais pirštų laikė priešais save revolverį, žiūrėda- 
mas į apskritą būgnelį su penkiomis skylėmis, ir šnekėjo pus- 
balsiu, pamokomai — pirmiausia pažiūri, ar tikrai tuščias, ar 
neliko jame kulkų. 

— Lyg būtų kalbėjęs ne mums, o revolveriui, — pasakė Jau- 
nasis.— Taip atrodė, Laukine. | 

Ir staiga Čiunga pašoko, puolė per salę ir išbėgo lauk, iš vi- 
sų jėgų trenkdama durimis. 

— Kada jų reikia, niekad nepamatysi,— ištarė ji.— Turėjau 
nuskuosti net iki Grau paminklo, kol užsibėgau du gvardiečius. 

Seržantas paėmė vieną kulką ir, laikydamas ją dviem pirštais, 
pakėlė aukščiau, kad ją apšviestų melsva lemputė,— paskui 
imamas šovinys ir įkišamas į revolverį. Ir Beždžionė — tu jau 
nesižinai, ką darąs, brolau, užteks, eime namo, į Mangačeriją, 
ir Chose tą patį, bemaž verksmingu balsu — nežaisk su šituo 
revolveriu, brolyti, paklausyk Beždžionės, eime. 

— Aš negaliu jums atleisti, kad nepaaiškinot man, kas deda- 
si, — tarė arfininkas.— Girdėdamas šūkaujant brolius Leonus ir 
merginas, aš sėdėjau kaip ant žarijų, bet, kad taip darytųsi, 
net įsivaizduot neįsivaizdavau, maniau, šiaip sau susipešė. 

— Niekas nenujautė, kas atsitiks, mMaestrai, — pasakė Bolas.— 
Seminarijas irgi išsitraukė revolverį ir kaišiojo Litumai pano- 
sėn, mes kas akimirką laukėm, kad driokstels šūvis. 

Lituma vis buvo toks pat ramus, o Beždžionė — neleiskit 
jiems, sustabdykit, atsitiks nelaimė, jūs sakykit jam, donai An- 
selmai, jūsų paklausys. Rita ir Maribelė verkė, kaip kad verkė 
dabar Laukinė, o Sandra — tegu jis pagalvoja, kad turi žmo- 
ną, ir Chose — kad turės vaiką, kurio ji laukia, nesiožiuok, 
brolau, eime į Mangačeriją. Staiga kažkas caktelėjo — seržan- 
tas sudūrė vamzdį su rankena. Ir lygiu balsu, šaltakraujiškai — 
po to suneria revolverį, ir užbaigta, senjore Seminarijau, ko jis 
laukiąs, tegu ruošiasi. ž 

— Kaip įsimylėjėliai, kuriems sakyk nesakęs, jie vis tiek 
skraido padebesiais, — atsiduso Jaunasis.— Litumą užkerėjo re- 
volveris. 

— O Lituma užkerėjo mus,— pasakė Bolas,— ir Seminarijas 
klausė jo kaip vaikas. Vos Lituma įsakė, jis atlaužė revolverį 
ir ištraukė visas kulkas, išskyrus vieną. Vargšeliui drebėjo 
rankos. 

— Matyt, širdis jam sakė, kad mirs,— tarė Jaunasis. 

— Viskas. Dabar nežiūrėdamas uždėkit ranką ant būgnelio 
ir pasukit ją keliskart, kad nežinotumėt, kur kulka. Sukit ap- 
sukui, kiek suksis, kaip ruletę,— pasakė seržantas.— Dėl to ir 
vadinasi rusiška rulete, arfininke, suprantat? 

— Gana postringauti — tarė Seminarijas.— Pradėkim, smar- 
ve čiolai. 

— Jūs ketvirtą kartą mane įžeidžiat, senjore Seminarijau — 
pasakė Lituma. 

— Kūnas pagaugais ėjo, kol juodu suko būgnelius,— tarė 
Bolas. — Lyg vaikigaliai kaukučius ruoštųsi leisti. 

— Matai, mergužėle, kas per žmonės tie pjuriečiai, — pasakė 
arfininkas.— Kam ateitų į galvą rizikuoti gyvybe vien iš paiko 
išdidumo? 

— Ką čia iš paiko išdidumo,— tarė Čiunga.— Stačiai buvo 
girti ir norėjo man šunybę iškrėsti. 

Lituma paleido būgnelį. Dabar reikėtų traukti burtus, kat- 
volverį, — jis ir pradėsiąs,— prikišo vamzdį prie smilkinio— 
reikia užsimerkti — ir užsimerkė — ir šauti, — ir spustelėjo nu- 

leistuką: cakt, ir sukaukšėjo dantys. Jis išblyško, ir visi išblyš- 
ko, jis išsižiojo, ir visi išsižiojo. 

— Užsičiaupk, Bolai,— tarė Jaunasis.— Nematai, kad ji ver- 
kia? 

Donas Anselmas paglostė Laukinei galvą ir padavė jai maI- 
gą savo nosinę — neverk, mergužėle, kas buvo — pražuvo, ką 
dabar darysi, o Jaunasis užsidegė cigaretę ir užsitraukė. Ser- 
žantas padėjo ant stalo revolverį ir pamažu ėmė gerti iš tuščio 
stiklo, bet niekas nesijuokė. Jo veidas buvo apsiliejęs pra- 
kaitu. 

— Nieko neatsitiko, nesijaudinkit, — maldavo Jaunasis.— Ne- 
gadinkite sau kraujo, maestrai, prisiekiu, nieko neatsitiko. 

— Per tave patyriau tai, ko nebuvau patyręs niekad iki 
šiol, — burbtelėjo Beždžionė.— O dabar eime, brolau, susimil- 
damas. 

Ir Chose, lyg atsikvošėjęs, — šito neužmiršiu, brolau, tu 
tikras didvyris, ir suerzėjo įnamės, susigrūdusios prie laiptų, 
ir ėmė raudoti Sandra, ir Jaunasis su Bolu — nusiraminkit, 
maestrai, nesijaudinkit, o Seminarijas piktai atstūmė stalą — 
nutilkit, po velnių, dabar mano eilė, užsičiaupkit. Jis pakėlė 
revolverį, prikišo prie smilkinio, bet neužsimerkė, o tik įkvė- 
pė OIC. 

— Mes su faraonais išgirdome šūvį, kai įžengėme į kaime- 
lį, — tarė Čiunga,— ir riksmą. Pradėjome spardyti duris, bet jūs 
neatidarėt, ir gvardiečiai išmušė jas buožėmis. 

— Ką tik numirė žmogus, Čiunga,— pasakė Jaunasis.— Kam 
tokią akimirką galėjo toptelti į galvą atšauti jums duris. 

— Jis griuvo ant Litumos,— tarė Bolas,— ir juodu abu krito 
ant aslos. Seminarijo bičiulis riktelėjo, kad kas pašauktų dak- 
tarą Sevaljosą, bet iš baimės niekas nepajudėjo iš vietos. Ir, 
be to, nieko jau nereikėjo. 

— O jis? — vos girdimai pasakė Laukinė. 

Jis žiūrėjo į kraują, kuriuo jį aptaškė Seminarijas, ir čiup- 
nojo save, be abejo, manydamas, kad čia jo kraujas, ir jam 
neatėjo į galvą keltis, ir jis vis dar sėdėjo ant žemės, čiupinė- 
damas save, kada įsiveržė gvardiečiai su atstatytais šautuvais — 
nė iš vietos, jeigu seržantui kas atsitiko, jiems geruoju nesi- 
baigs. Bet niekas jų neklausė — galinčiai ir įnamės blaškės: 
po salę, stumdydamiesi tarp kėdžių, arfininkas virpančiomis 
rankomis griebėsi čia už vieno, čia už kito — kas, kas numi- 

rė? — ir vienas gvardietis užstojo laiptus, ir tie, kur norėjo iš- 
bėgti, atšlijo atgal. Čiunga, Jaunasis ir Bolas pasilenkė prie Se- 
minarijo,— jis gulėjo kniūpsčias su revolveriu rankoje, ir jo 
plaukuose tolydžio plėtėsi lipni dėmė. Jo bičiulis klūpojo, už- 
sidengęs veidą rankomis, o Lituma vis čiupnojo save. 

— Gvardiečiai klausia — kas čia įvyko, seržante? Jis išdrį- 
so užpulti jus, ir jūs buvot priverstas nudėti jį? — pasakė Bo- 
las.— O jis, lyg apkvaitęs, atsakinėjo — taip, taip. 

— Senjoras nusišovė,— pasakė Beždžionė— Mes čia niekuo 
dėti, išleiskit mus, mūsų laukia namiškiai. 

Bet gvardiečiai užsklendė duris ir saugojo jas, pasirengę šau- 
ti, jų akys svaidė žaibus, o burnos — keiksmus. 

— Būkit žmonės, dėl dievo meilės, išleiskit mus, — pakarto- 
jo Chose.— Mes kuo ramiausiai linksminomės ir į nieką nesiki- 
šom, prisiekiam visais šventaisiais. 

— Atnešk iš viršaus antklodę, Maribele— pasakė Čiun- 
ga.— Reikia jį uždengti. 

— Tu viena nepraradai galvos, Čiunga,— tarė Jaunasis. 

— Paskui turėjau ją išmesti, niekuo negalėjau išvalyti dė- 
mių,— pasakė Čiunga. 

— Ko tik jiems neatsitinka,— tarė arfininkas.— Ir gyvena 
jie ne taip, kaip kiti, ir miršta ne taip, kaip kiti. 

— Kas tie jie, maestrai? — pasakė Jaunasis. 

— Visi Seminarijai, — atsakė arfininkas. Valandžiukę jis sė- 
dėjo prasižiojęs, lyg būtų norėjęs dar ką pridurti, bet nieko 
daugiau nesakė. 

— Aš manau, Chosefinas jau neateis manęs pasitikti, — tarė 
Laukinė.— Jau labai vėlu. 

Durys buvo atdaros, ir pro jas į vidų plieskė saulė, apimda- 
ma it rajus gaisras salę, kur visi kampeliai žaižaravo. Aukštai 
aukštai virš kaimelio stogų mėlynavo giedras dangus, o tolu- 
moj buvo matyti paauksinti smėlynai ir kur-ne-kur žemučiai 
pupmedžiai. š 

— Mes pavėžinsim tave, mergužėle,-- pasakė aifininkas.— 
Tau nereikės mokėti už taksi. 


KETVIRTA DALIS 


KANOJOS TYLIAI prisiiria prie kranto, ir Fusija, Pantačia 
ir Njevesas iššoka ant žemės. Jie kelis metrus paeina į tank- 
mę, pritupia, patyliukais kalbasi. Vambisai per tą laiką ištem- 
pia iš vandens kanojas, jas paslepia krūmuose, užlygina pėd- 
sakus pakrantės dumble ir taip pat sulenda į mišką. Jie ranko- 
se laiko pukunas, kirvius, lankus, jiems ant kaklų kabo strėlių 
pundeliai, o už juostų kyšo peiliai ir įdervuoti nendriniai vamz- 
deliai su kurare. Savo veidus, liemenį, rankas ir kojas jie per- 
dėm išsitatuiravę, o dantis ir nagus nusidažę kaip per dideles 
šventes. Pantačia ir Njevesas turi šautuvus, o Fusija — tik re- 
volverį. Vienas vambisų persitaria su jais keliais žodžiais, 
paskui pasilenkia ir greit dingsta brūzguose. Šeimininkas jau- 
čiasi geriau? Šeimininkas niekad nesijautė blogai, kas per pra- 
simanymai? Bet tegu šeimininkas nekelia balso — žmonės pra- 
deda nervintis. Nebylios figūros tūno šen bei ten po medžiais, 
vambisai budriai dirsčioja į šalis; judesiai jų santūrūs, ir tik 
iš akių, kuriose šokinėja neramios ugnelės, ir iš nežymiai trūk- 
čiojančių lūpų matyti, kad jie sudirginti svaigalų — visą naktį 
maukė anyžinę ir žolių nuovirus, sėdėdami prie laužo smėlė- 
toje nerijoje, kur buvo sustoję poilsio. Vieni vilgo kurarėje 
„apsuktus medvilne strėlių smaigalius, kiti prapučia serbatanas. 
Jie tyliai sėdi, net nepažvelgdami į vienas kitą. Saulė jau gero- 
kai pakilusi, ir jos geltoni liepsnos liežuviai ima tirpdyti uirą 
ir ačiotę ant nuogų kūnų. Visi aplinkiniai daiktai pasidarė ryš- 
kesni, reljefingesni — medžių lapai žalesni, jų tošis labiau grob- 
lėta. Šviesa ir šešėliai išmarginę žemę įmantriais raštais. Aukš- 

tai girdėti kurtinantis paukščių klegesys. Galiausiai, net nesu- 
šlamėjęs, kaip katė iš atvašyno išlenda vambisas, ėjęs į žval- 
gybą. Fusija atsistoja, jį išklauso ir atsisuka į Pantačią ir Nje- 
vesą — mMuratai išvykę medžioti, kaime likę tik moterys ir vai- 
kai, nematyti nei kaučiuko, nei odų. Ar verta ten eiti, jei ši- 
taip? Šeimininko galva, tikrai verta, bala žino, gal tie šunsnu- 
kiai viską paslėpė. Dabar vambisai apstoja žvalgą ir nesku- 
bėdami jį kamantinėja, o jis pusbalsiu atsako į trumpus jų 
klausimus, paremdamas savo žodžius mostais ir lengvu galvos 
linkčiojimu. Paskui jie pasidalija į tris grupes, vadovaujamas 
šeimininko, Pantačios ir Njeveso, ir lygia greta eina per mišką 
paskui du vambisus, kurie mačetėmis skina jiems kelią. Tylą 
drumsčia tik žingsnių čežėjimas, šlamanti aukšta žolė ir sklai- 
domos šakos, kurios paleistos susiglaudžia jiems už nugarų. Jie 
ilgai eina miško prietema, ir staiga pasidaro aiškiai šviesiau — 
įkypi saulės spinduliai skverbiasi į tankmę, kuri jau virsta retu 
ir smulkiu pomiškiu. Jie sustoja. Kažkur tolumoje matyti miško 
pakraštys, dar toliau plati laukymė, lūšnos ir ramiai tyvuliuojąs 
ežeras. Šeimininkas ir krikščionys žengia dar kelis žingsnius ir 
apžiūri apylinkę. Lūšnos susimetusios ant plikos palšvos kalvos, 
netoliese ežero, o už kaimelio, kuris atrodo negyvenamas, gel- 
tonuoja lėkštas lygus paplūdimys. Dešinėje ligi pat lūšnų drie- 
kiasi nedidelė giraitė. Pantačia su savo vyrais smogs iš ten, ir 
tada muratai mMesis į šitą pusę. Pantačia apsisuka ir rankų mos- 
tais aiškina uždavinį apsupusiems jį vambisams, o tie klauso ir 
kinkuoja galvomis. Jie nueina vorele, pasilenkę ir skirdami ran- 
komis lianas, o šeimininkas, Njevesas ir kiti vėl stebi kaimelį. 
kruta, ir būrelis žmonių — kas ten jiems ant galvų, tur būt, 
ąsočiai, — iš lėto eina prie ežero; iš paskos seka mažos būtybės, 
gal šunys, 0 gal vaikai. Ar Njevesas ką mato? Kaučiuko nere- 
gėti, šeimininke, bet ant stulpų kažkas iškabinta, gal odos džiūs- 
ta? Šeimininkas nesupranta, kas čia dabar, apie šituos kraštus 
auga kaučiukmedžiai, gal čia jau lankėsi kaučiuko supirkėjai? 
Tie muratai — žmonės nepaslankūs, vargu ar jie plėšosi prie 
darbo. Kimūs vambisų balsai darosi vis šaižesni. Kas pritūpęs, 
kas stačias, kas užsikraustęs ant šakos, visi įsmeigę akis žiūri 
į lūšnas, į tamsius žmonių siluetus paplūdimy, į siuvančias palei 
juos figūrėles, ir jų akys jau nebenuolankios, o plėšrios, vyz- 
džiai išsiplėtę, žiba grobuoniškai it alkano žvėries, ir net rau- 

menys įsitempę po žvilgančia oda kaip pasiruošusio šuoliui ja- 
guaro. Jie nervingai spaudžia serbatanas, apčiupinėja lankus ir 
peilius, muša sau per šlaunis ir kalena lyg nusmailintais, aštriais 
kaip vinys dantimis, išdažytais uiru, arba kramsnoja lianas, ta- 
bako kamblius. Fusija prieina prie jų, pasako jiems kelis žo- 
džius, ir jie atsakydami mauroja ir spiaudo, jų veidai kartu ir 
šypsantys, ir sujaudinti, ir karingi. Priklaupęs ant vieno kelio 
palei Njevesą, Fusija dairosi po apylinkę. Žmonės sugrįžta nuo 
ežero ir nuvargę, sunkiai žengdami, išsiskirsto po lūšnas, kaž- 
kas sukūrė laužą, — melsvas dūmelis, lyg laibas medis, tiesiasi 
į skaistų dangų. Loja šuo. Fusija ir Njevesas susižvalgo, vambi- 
sai prisideda prie lūpų pukunas ir dirsčioja iš už krūmų, bet 
šuo nepasirodo. Nematomas jis retkarčiais vis suloja, bet ne- 
pasirodo ir taip išgelbsti savo kailį. O jei vieną gražią dieną jie 
įeis į kaimą, ir iš lūšnų iššoks kareiviai, ten jų tykoję? Šeimi- 
ninkui niekad nedingtelėjo į galvą tokia mintis? Ne, niekad. 
O jam dingteli, ir kiekvienąkart, kai jie išplaukia, jis įsivaizduo- 
ja — štai jie grįžta į salą, o nuo skardžio į juos taikosi kareiviai. 
Arba ten viskas sudeginta, vambisų žmonos išmuštos, o šeimi- 
ninkė išvežta. Iš pradžių jis truputį bijojęs, bet dabar ne, sta- 
čiai nervai neišlaiko. O šeimininkui niekad nebūna baisu? Ne, 
niekad, nes skurdžiai, kurie pasiduoda baimei, visą gyvenimą 
liks skurdžiais. Bet jam čia tušti žodžiai, šeimininke: Njevesas 
visada buvo skurdžius, ir skurdas neišgelbėjo jo nuo baimės. 
Mat, Njevesas lenkiasi likimui, o šeimininkas — ne. Tegu jam 
nepasisekė, bet juodos dienos praeis, ir anksčiau ar vėliau jis 
irgi praturtės. Kas gali šituo suabejoti, šeimininke, jis visada 
savo pasiekia. Ir staiga ryto tylą sudrumsčia klaikūs riksmai: 
užsiėję iš kitos pusės, vambisai staugdami iššoka iš girios, dumia 
prie kaimelio, skuodžia prieš kalniuką, ir tarp nuogų kūnų bal- 
tuoja Pantačios kelnės, girdėti jo balsas, lyg sarkastiškas čik- 
vos * kvatojimas. Dabar jau skalija daugybė šunų, o iš lūšnų 
spiegdami iššoka žmonės ir kniubdami, skeryčiodami rankomis, 
atsimušdami vienas į kitą, padrikai bėga kita pašlaite link miš- 
ko, ir štai dabar jau gerai matyti.— tai moterys. Pirmieji užpuo- 
likai jau ant kalvos. Užpakaly Njeveso ir Fusijos vambisai ne- 
rimsta ir šūkauja, net šakos aplinkui dreba, ir jau negirdėti 
paukščių. Šeimininkas į juos atsisuka ir parodo į tą pusę, kur 


* Čikva — Pietų Amerikos varnų šeimos paukštis. 

bėga Motėrys,— na, pradėkit. Bet jie kelias sekundes dar trep- 
si vietoje, riaumoja drąsindamiesi, ir staiga vienas jų pakelia 
pukuną ir šoka į priekį, perbėga per krūmus iki laukymės, tada 
ir kiti puola iš paskos, ir taip rėkia, jog net kaklų gyslos išsi- 
plečia. Fusija ir Njevesas eina jiems pridurmu, o laukymėje mo- 
terys pakrinka, kelia rankas į dangų, blaškosi į visas puses, 
krinta ir. viena po kitos dingsta iš akių tarp juodai raudonų 
kūnų. Ir priešais, ir užpakaly Fusija ir Njevesas tegirdi riksmus, 
tarsi jie eitų iš švytinčių dulkių, kurios gaubia juos, kol jie ko- 
pia į šlaitą. Muratų kaimelyje vambisai laksto tarp lūšnų, trupi- 
na į šipulius plonas jų sienas, mačečių smūgiais verčia jarinos 
šakų stogus, kas sviedžia į vidų akmenį pro išlaužą sienoje, kas 
sutrempia laužą, ir visi svirdinėja — gal girti, gal apkvaišę, gal 
nuovargio pakirsti? Fusija papurto už peties čia vieną, čia kitą, 
klausinėja, paliepia, ką daryti. O štai ir Pantačia -- išvertęs akis 
ir išsižiojęs, sėdi ant didelio molinio ąsočio, visas aptekęs pra- 
kaitu, rodo dar nesugriautą lūšną — ten gyveno senis. Taip, šei- 
mininke, Pantačia visaip juos įkalbinėjo, o jie vis tiek nupiovė 
jam galvą. Kurie-ne-kurie vambisai visgi aprimo ir dabar visur 
landžioja, ieškodami grobio, velka odas, kaučiuko gumulus, ant- 
klodes ir viską krauna aikštėje. Riksmai girdėti dabar tik iš 
nendrių lūšnos griaučių, kame suvarytos moterys, kurias, stovė- 
dami atokiau, abejingais veidais stebi trys vambisai. Šeimininkas 
ir Njevesas įeina į išlikusią lūšną. Du vambisai klūpo palei gu- 
lintį asloje kūną — kyšo trumpos suvytusios kojos, pūpso lytinis 
organas medinėj šliotėj, pilvas, be plaukų, įdubusi krūtinė, 
barkšo atsikišę šonkauliai, aptempti pilkos it žemė odos. Vienas 
vambisų atsigręžia ir rodo jiems nupiautą galvą. Iš jos vos vos 
sunkiasi raudoni lašai, bet iš skylės tarp kaulėtų pečių vis dar 
plūsta — šunsnukiai, — tirštas tamsus kraujas —tik pažvelk 
į juos. Bet Njevesas jau išėjo iš lūšnos atbulas kaip vėžys, 
o vambisai nė kiek netriumfuoja, ir akys jų tuščios, blausios. 
Jie tylėdami, abejingais veidais klauso, kaip Fusija šaukia, mo- 
suodamas revolveriu, o kai jis nutyla, jie išsliūkina iš lūšnos. 
Fusija išeina paskui ir atsimuša į Njevesą, kuris stovi panarin- 
ta galva, atsišliejęs į sieną, — jį tąso. Ne, jis dar nenusikratė 
baimės, bet jam negėda, šitie šunsnukiai ką tik nori pravimdys. 
Spiaut jiems į Pantačią! Spiaut jiems į šeimininko priesakus! 
Jie niekad neišmoks elgtis kaip žmonės, tegu skradžiai nugar- 
ma, prakeiktieji, kurią dieną jie gali nupiauti ir jiems galvas. 

Bet Fusija išmokys šituos bestijas, po šimts velnių, jis privers 
juos klausyti, tuos rupūžės, kad ir revolveriu. Jie grįžta į aikš- 
tę, ir vambisai prasiskirdami padaro jiems kelią į tą vietą, kur 
ant žemės sukrautas grobis: elnių, vanganų *, driežų, gyvačių 
odos, moliūgo buteliai, karoliai, kaučiukas, barbasko ** ryšuliai. 
Klykia, vartydamos akis, moterys, skalija šunys, o Fusija apžiū- 
rinėja prieš šviesą odas ir spėlioja, kiek gali sverti kaučiukas. 
Njevesas pasitraukia į šalį ir atsisėda ant išvirtusio medžio. 
Prie jo prieina Pantačia. Tas senis buvo raganius? Kas jį žino, 
tik jis nebandė bėgti ir, kada jie įėjo, kiurksojo sau ir degino 
kažkokias žoles. Jis rėkė? Kas jį žino, Pantačia negirdėjo. Iš 
pradžių jis mėgino juos suturėti, o paskui nuėjo, jam pasidarė 
taip kraupu, jog pakinkliai ėmė drebėti, jis net nepajuto, kad 
pridarė į kelnes. Šeimininkas supyko, jau iš tikrųjų, ir ne dėl 
to, kad jam būtų labai pagailę senuko, o dėl to, kad jie saviva- 
liauja,— kodėl jo nepaklausė. Ir grobio beveik jokio — odos su- 
gadintos, o kaučiukas nė velnio nevertas, kaip jis nepyks. Bet 
kam jis apsimeta, kam slepia? Juk, be kita ko, jis dar serga? 
Saloje kažkaip užmiršti, jog čiunčai — tai čiunčiai, o dabar iš- 
kart į akis krenta, jie, krikščionys, negalėtų taip gyventi, jei 
turėtų masatos, jis tuoj nusigertų. Žiūrėk, jie dar ginčijasi su 
šeimininku, na ir įsius jis, na ir įsius. Fusija, kurio nematyti pro 
apstojusius jį glaudžiu ratu vambisus, kalba ne taip jau garsiai, 
o jie padūkusiai šūkauja, grasina kumščiais, spiaudo ir dreba 
iš įniršio. Bet va virš lygių juodų plaukų kupetų pasirodo jo 
kumštis su blizgančiu prieš saulę revolveriu. Jis iššauna aukš- 
tyn — ir vambisai nuščiūva, šauna dar kartą — ir moterys taip 
pat nutyla. Tik šunys tebeskalija. Kodėl šeimininkas nori tuoj 
pat leistis atgal? Vambisai pavargę, Pantačia taip pat pavargęs, 
ir jie nori atšvęsti pabaigtuves, ir turi teisę, juk jie iš kailio 
neriasi ne dėl kaučiuko ir odų, o tik iš malonumo, ir jeigu jų 
visai nepaisys, jie vieną dieną įdūks ir juos išžudys. Matai, 
Pantačia, šeimininkas serga, jis norėtų tai nuslėpti, bet negali. 
Argi anksčiau tokiomis progomis jam neužeįdavo gera nuotaika? 
Argi pats nemėgdavo paužti? O dabar jis stačiai nežiūri į mo- 
teris ir be paliovos širsta. Gal siunta dėl to, jog nesiseka pra- 


* Vanganas-— tokios rūšies šernas. 

** Barbaskas —tropikų krūmas, kurio šaknyse yra nuodingų 
ir svaiginamųjų medžiagų. Pietų Amerikos indėnai vartoja barbaską 
žvejybai ir gauti nuodams, kuriais tepa strėles, ir kaip narkotiką. 

lobti, kaip kad nori? Dabar vambisų minia, apsupusi Fusiją, ne 
staugia, o tik gyvai talaluoja — jie kalbasi su šeimininku nera- 
mūs, bet ne pikti, o kitų veidai jau net pralinksmėję. Aptilusios 
moterys spaudžiasi viena prie kitos, glausdamos prie savęs vai- 
kus ir šunis. Serga? Aišku, dieną prieš tai, kada Chumas pabėgo 
iš salos, Njevesas vakare užėjo pas šeimininką ir pamatė, kaip 
ačiualės jam trina kojas sakais, o jis įtūžo ir suriko — eik lauk, 
po velnių, nenorėjo, matyt, kad kas žinotų, jog jis serga. Fusi- 
ja įsako, ir vambisai susuka odas, užsiverčia ant pečių kaučiu- 
ko gumulus, sutrempia su žemėmis ir sulaužo viską, ką šeimi- 
ninkas išbrokavo. Pantačia ir Njevesas prieina prie Fusijos. 
Šitie šunsnukiai kas dieną vis labiau įžūlėja, nenori paklusti, 
rupūžės, bet jis jiems parodys. Čia jie tik norėjo atšvęsti pa- 
baigtuves, šeimininke, juoba kad šičia tiek daug moterų, kodėl 
šeimininkas neleido? Na ir žioplys! Ir jis dar užsimanė? Jam, 
vėplai, nusispiauti, jog šituos kraštuos pilna kariuomenės. Jeigu 
jie nusilaktų, tai kokias dvi dienas neatsipeikėtų, ir visi, pra- 
dedant juo, asilu, tįsotų kaip strampai, o per tą laiką gali su- 
grįžti muratai arba užgriūti kareiviai. Šeimininkas nenori rizi- 
kuoti dėl tokių niekų, tegu neša prekes prie upės, ir mikliau, 
avigalvi. Keli vambisai jau leidžiasi į pakalnę, ir Pantačia ka- 
sydamasis pėslina iš paskos. Jis ragina juos, bet jie neskuba — 
kėblina kaip ne savo kojom, tylūs ir paniurę. Tie, kur liko kai- 
melyje, slankioja iš kampo į kampą, vengdami papulti į akis 
Fusijai, kuris, stovėdamas laukymės viduryje, stebi juos su re- 
volveriu rankoje. Galiausiai suliepsnoja išlikusios lūšnos nend- 
rinės sienos. Vambisai nustoja slampinėję ir, lyg kažkieno su- 
tramdyti, laukia, kol liepsna apims ją iš visų pusių ir pavers 
didžiuliu laužu. Po to jie patraukia atgal, bet, leisdamiesi pliku 
šlaitu, kada-ne-kada atsigręžia ir žiūri į moteris, kurios drabs- 
to į liepsnojančią lūšną rieškučiomis žemes. Miške jiems vėl 
tenka mačetėmis skintis siaurą takelį ir brautis tarp medžių, 
lianų, duobių. Kol jie ėjo prie kranto, Pantačia su savo žmonė- 
mis jau spėjo ištempti iš krūmų kanojas ir sukrauti į jas grobį. 
Visi sulipa į valtis ir išplaukia; priekyje locmano kanoja — jis 
irklu matuoja gylį. Jie plaukia visą popietę, trumpam sustoda- 
mi užkąsti, o kai ima temti, prisiiria prie nerijos, kuri beveik 
uždengta dygliuotos susipynusių šakų skraistės. Sukuria laužą, 
išsiima maistą, kepa maniokų paplotėlius. Pantačia ir Njevesas 
šaukia šeimininką. Ne, jis nenori valgyti. Guli kniūpsčias ant 

smėlio, pasikišęs po galva rankas. Jie pavalgo, paskui viena3 
prie kito suvirsta ant žemės ir užsikloja antklode, atimta iš 
muratų: Baisu žiūrėti, kaip pasikeitė šeimininkas, maža to, kad 
nevalgo — net nekalba. Matyt, jo kojos sunegalavo — tu pastė- 
bėjai, kad jis vos paeina ir vis atsilieka? Galimas daiktas, jam 
jas skauda, tikriausiai skauda, juk ne veltui jis nenusiauna kel- 
nių ir batų. Naktis šnekasi pati su savimi vabzdžių balsais, van- 
dens pliuškenimu į uolas, į smėlį, į pakrantės nendres. Jonva- 
baliai mirguliuoja tamsoje lyg klaidžiojančios ugnelės. Bet Pan- 
tačia matė, kaip Njevesas pasiėmė akitajį iš daiktų, pagrobtų 
muratų kaime, labai gražų, spalvingą, vambisai tokių nepadaro. 
Paėmė ir įsikišo į kelnes, jis matė. Taip? O ką Pantačia galvoja, 
kodėl Chumas pabėgo iš salos? Tegu jis nekreipia šnekos apie 
ką kita. Jis veža šaprėi šitą akitajį? Jis įsimylėjęs ją? Kaip jis 
galįs ją įsimylėti, jei juodu net nesupranta vienas kito, kaip 
matyti, nelabai ji jam ir patinka. Tada jis, tur būt, atiduos ją 
jam? Kada jie sugrįš? Tą pačią naktį? Taip, kai tik sugrįš, tą 
pačią naktį, jei nori. Kam tada jis pasiėmė šitą akitąjį? Kokiai 
ačiualei? Šeimininkas jam pažadėjo vieną ačiualių? Ne kam 
kitam, O sau pačiam, jam patinka visokie daikčiukai iš plunks- 
nų. Šiaip sau atminimui. 

BONIFASIJA laukė seržanto palei trobą. Vėjas jos plaukus 
pašiaušė lyg gaidžio skiauterę, bet ir išdidžia savo laikysena, 
kojų įsispyrimu ir šiek tiek atsikišusiu apvaliu užpakaliuku ji 
priminė gaidį. Seržantas nusišypsojo, paglostė pliką jos ranką — 
ir iš tikrųjų, šilta jam pasidarė krūtinėje, kai iš tolo ją pama- 
tė, —ir žali Bonifasijos vyzdžiai, kuriuose žėravo saulė, šiek 
tiek prasiplėtė. 

— Kaip gerai tu nusiblizginai batus, — pasakė Bonifasija.— Ir 
uniforma kaip nauja. 

Seržanto veide nušvito šypsena, o akys pasidarė lyg plyšeliai. 

— Ją išskalbė senjora Paredes,— tarė jis.— Aš nuogąstavau, 
kad ims lyti, bet, laimė, danguje nė debesėlio. Tokia giedra, lyg 
Pjuroje. 

— Tu net nepastebėjai, ir aš su nauja, — pasakė Bonifasija.— 
Tau nepatinka mano suknelė? 

— Kas tiesa, tas tiesa, nepamačiau,— tarė seržantas.— Ji tau 
tinka. Gelsva spalva tinka brunetėms. 

Jos suknelė buvo be rankovių, su kvadratine iškirpte ir pla- 
čiomis klostėmis. Seržantas šypsodamasis apžiūrinėjo Bonifasi- 
ją ir vis glostė jos ranką, o ji stovėjo lyg įbesta ir žiūrėjo ser- 
žantui į akis. Lalita paskolino baltus batukus, vakar vakare jinai 
juos pasimatavo, spaudžia, bet ji vis tiek apsiaus jais, kai juo- 
du eis į bažnyčią, ir seržantas dirstelėjo į basas Bonifasijos ko- 
jas, nuklimpusias į smėlį, — jis nenori, kad ji vaikščiotų basa. 
Šičia nesvarbu, brangute, bet kai juodu išvažiuos, ji turės visada 
avėti batukus. 

— Pirmiausia man reikia priprasti. — tarė Bonifasija.— Negi 
nežinai, kad misijoje avėjau tik sandalus? O tai visai kas kita, 
jie nespaudžia. 

Į terasą išėjo Lalita — kokios žinios iš leitenanto, seržante? 
Ilgi jos plaukai buvo surišti kaspinu, o ant kaklo blizgėjo stik- 
liniai karoliai. Jos lūpos buvo dažytos, — o kokia senjora graži, 
skruostai paskaistinti, seržantas mielai ją vestų, o Lalita — lei- 
tenantas neparvažiavo? Kas girdėti? 

— Jokių naujienų,— pasakė seržantas.— Žinom tik tiek, kad 
jis dar neatvyko į Borcho fortą. Matyt, smarkiai lyja, ir jie 
įstrigo kur pusiaukelėj. Bet kodėl jūs taip rūpinatės, kas jums 
leitenantas, sūnus, ar ką. 

— Eikit jau, seržante, — susiraukusi pasakė Lalita. — Prieš 
tuoktuves nedera matytis su sužadėtine, gali atsitikti nelaimė. 

— Sužadėtinė?— suriko motina Anchelika.— Tu nori pasaky- 
ti — sugulovė, meilužė. 

— Ne, motinėle, — ramiu balsu atkirto Lalita.— Seržanto suža- 
dėtinė. 

— Seržanto? — pasakė viršininkė.— Nuo kada? Kaip čia buvo? 

Vienuolės nustebusios su nepasitikėjimu priėjo arčiau prie 
Lalitos, kuri stovėjo nuolankiai nuleistomis rankomis ir palenk- 
šypsenėle. 

— Jeigu man nepasiseks, būsit kalta jūs ir donas Adria- 
nas, — tarė seržantas.— Juk tik jūs iškasėte man šitą duobę, sen- 
jora. 

Jis garsiai juokėsi, net susiriesdamas. Lalita sukryžiavo pirš- 

tus, kad atgrasintų nelaimę, o Bonifasija pasitraukė per kelis 
žingsnius nuo seržanto. 

— Drožkit į bažnyčią, — pakartojo Lalita.— Jūs užtrauksit bė- 
dą ir sau, ir jai. Ko jūs čia atėjot? 

Aišku ko, senjora,— ir seržantas ištiesė Bonifasijai rankas, — 
pasimatyti su mylimąja, — o ji pabėgėjo į šalį — taip jis panorė- 
jęs,— ir taip pat, kaip ir Lalita, sukryžiavo pirštus, lyg tikė- 
damasi kerais paveikti seržantą, kuris, visai įsismaginęs,— Ia- 
ganos, raganos, — kvatojo visa gerkle — o kad mangačiai pama- 
tytų šitas dvi raganas. Bet jos nesutiks su šituo, ir virpantis 
motinos Anchelikos kumštis išniro iš rankovės, švystelėjo į orą 
ir dingo abito klostėse — kad ji kojos daugiau neįkeltų į ši- 
tuos namus. Jos stovėjo kieme, prieš rezidenciją, o iš sodo 
sklido krykštaujančių mergaičių balsai. Viršininkė atrodė kiek 
susimąsčiusi. 

— Labiausiai ji pasiilgo jūsų, motina Anchelika,— tarė Lali- 
ta.— Vis kalba: aš pati laimingiausia, daug turiu motinų, 0 piI- 
miausia prisimena savo mamutę Ancheliką. Ji net galvojo, mo- 
tinėle, kad jūs nors žodeliu ją užtarsit, perkalbėsit viršininkę. 

— Ji tikras kipšas ir gali iškrėsti bet kokią išdaigą,— kumš- 
telis kyštelėjo ir vėl dingo, — bet ji man daugiau neprisimeilins. 
Tegu gyvena, jei nori, su savo seržantu, bet čia ji neateis. 

— Kodėl neatėio ji pati, o atsiuntė tave? — pasakė viršininkė. 

— Ji gėdinasi, motinėle, — tarė Lalita.— Nežino, priimsite jūs 
ją ar vėl išvarysit. Kas iš to, kad ji gimė pagonė, ji taip pat 
gali būt išdidi. Atleiskit jai, motinėle, apsigalvokit, juk jinai 
išteka. 

— Aš rengiausi ateit jūsų, seržante,— pasakė Njevesas.— Ne- 
žinojau, kad jūs čia. 

Locmanas išėjo į terasą ir pasirėmė į turėklą šalia Lalitos. Jis 
buvo be skrybėlės, baltomis kartūno kelnėmis, marškiniais il- 
gomis rankovėmis, be apykaklės, ir pusbačiais su storais padais. 

— Eikit pagaliau,— pasakė Lalita.— Adrianai, kuo greičiau 
vesk jį iš čia. 

Locmanas lyg kojokais nulipo laipteliais. Seržantas kariškai 
atidavė pagarbą Lalitai ir mirktelėjo Bonifasijai. Jie patraukė 
misijos link ne takeliu, vingiuojančiu pakrante, o po tiesumui, 
miškingu kalvos šlaitu. Kaip jaučiasi seržantas? Ar ilgai vakar 
užtruko bernvakaris pas Paredesą? Iki antros valandos nakties, 
ir Griaumedis tiek prisiriaukė, jog puolė į vandenį su drabužiais, 

kad ir jis pats, donai Adrianai, šiek tiek padaugino. Ar yra ko- 
kių žinių apie leitenantą? Ką čia jūs visi tą leitenantą, donai 
Adriatai? Nieko negirdėti, tikriausiai įstrigo kur per lietų ir 
keikia visą pasaulį. Atrodo, jam pavyko, kad nepasiliko su juo. 
Matyt, negreit išsikrapštys, sako, Santjage tikras tvanas. Na 
kaip, tarp mūsų šnekant, seržantas patenkintas, kad veda? Ser- 
žantas nusišypsojo, patylėjo, žiūrėdamas kažkokiu tolimu žvilgs- 
niu, ir staiga trinktelėjo sau į krūtinę — šita moteris įkrito jam 
į širdį, todėl jis ir ima ją. 

— Jūs padarėte kaip geras krikščionis, — pasakė Adrianas 
Njevesas.— Čia porelės metų metais gyvena ir nesituokia. Vie- 
nuolės ir tėvas Vilansijas ir šiaip, ir taip gėdina, o jie nė krust. 
Jūs ne toks, kaip jie,— iškart už rankos ir į bažnyčią, nors ji 
net nesilaukia. Mergina nebežino kaip džiaugtis. Vakar visą Va- 
karą tekalbėjo — aš turiu būti jam gera žmona. 

— Mūsų krašte, Pjuroje, žmonės sako — širdis nemeluoja, — 
pasakė seržantas.— O man širdis sakyte sako, kad ji bus gera 
žmona, donai Adrianai. 

Juodu ėjo iš lėtučio, aplenkdami klanus, bet seržanto getrai 
ir locmano kelnės jau apsitaškė purvais. Medžių lajos tarytum 
košė saulės šviesą, ir iš virpančios lapijos dvelkė vėsa. Kalvos 
papėdėje, tarp upių ir miško ramiai stūksojo saulės nuauksinta 
Santa Marija de Njeva. Seržantas ir Njevesas peršoko gūbrį ir 
užkopė akmenuotu takeliu. Viršuje, koplyčios tarpdury, grūdosi 
agvarunai — moterys nukarusiomis krūtimis, nuogi vaikai, vy- 
rai niūriais, uždarais veidais ir tankiais it karčiai plaukais. Ser- 
žantui ir Njevesui priartėjus, jie pasislinko prie atšlaitės kraš- 
to — pasižiūrėti, kas ateina, ir, pasitraukę į šalį, praleido juos. 
Kurie-ne-kurie vaikigaliai, kažką vapėdami, atkišo rankas iš- 
maldos. Prieš įeidamas į bažnyčią, seržantas nusidaužė uniformą 
nosine, pasitaisė kepę, o Njevesas atsivertė užraitotas kelnių 
kiškas. Koplyčia buvo pilna žmonių, kvepėjo gėlėmis ir atsidavė 
lempelės alyva, prietemoje blizgėjo kaip išnokęs vaisius Fabijo 
Kuestos plikė. Nuo savo klaupto jis pamojavo seržantui, ir tas 
kilstelėjo ranką prie kepės snapelio. Už gubernatoriaus, iškil- 
mingai dienai pasirišusio kaklaraištį, žiovavo Griaumedis, Ma- 
žius, Juodaodis ir Blondinas, išvargusiais veidais, paraudusiom 
akim. Du klauptus užėmė Paredesai su daugybe savo palikuonių, 
išpraustų ir sulaižytų. Kitame krašte, už grotelių, kur prietema 
buvo pavirtusi juoda tamsa, sunkiai atskiriamos viena nuo kitos 

su savo pilkais apsiaustėliais klūpojo auklėtinės, ir jų akys, lyg 
jonvabalių spiečius, smalsiai stebėjo seržantą, kuris pirštu ga- 
lais stypčiojo žmonių tarpu, spausdamas greta stovintiems ran- 
kas. Gubernatorius pabraukė sau per plikę — tegu seržantas nu- 
siima kepę, juk jie bažnyčioje. Gvardiečiai šyptelėjo, o seržan- 
tas nusitraukė ją nuo galvos ir, priglostęs pasišiaušusius plaukus, 
paėjėjo į priekį ir atsisėdo pirmoje eilėje šalia locmano Njeveso. 
Kaip gražiai papuoštas altorius, tiesa? Labai gražiai, donai 
Adrianai, puikios moterys šitos vienuolės. Raudono molio ąs0- 
čiuose liepsnojo gėlės ir nuo medinio krucifikso sviro orchidėjų 
girliandos; abipus altoriaus iki pat sienų stovėjo išrikiuotos dvi 
eilės vazonų su aukštais paparčiais, o koplyčios asla net bliz- 
gėjo. Skaidrūs kvapnūs dūmai vinguriavo nuo uždegtų žvakidžių 
ir tirštu debesėliu plaukiojo palubėje. Štai jos, seržante, nuotaka 
ir svočia. Per koplyčią nušiuženo šnabždesys, ir visi atsisuko 
į duris. Apsiavusi batelius aukštais kulniukais, Bonifasija nebu- 
vo žemesnė už Lalitą. Jos plaukus gaubė juodas vualis. Plačiai 
atmerktomis akimis ji neramiai peržvelgė klauptus, o Lalita jau 
kuždėjosi su Paredesais, ir jos spalvinga suknelė puošė tą kop- 
lyčios kertę, teikdama rūškanai rimčiai džiugios pavasariškos 
nuotaikos. Donas Fabijas pasilenkė prie Bonifasijos, kažką jai 
pasakė, ir ji nusišypsojo. Vargšelė, ji visai išėjus iš veido, do- 
nai Adrianai, kaip ji varžosi. Nieko, po visko pasivaišins ir pra- 
linksmės, seržante, visa bėda, kad ji miršta iš baimės — kaip ją 
sutiks vienuolės, ar nepradės barti. O visgi gražios jos akys, 
donai Adrianai? Locmanas prisidėjo pirštą prie lūpų, seržantas 
pasižiūrėjo į altorių ir persižegnojo. Bonifasija ir Lalita atsisėdo 
greta jų, ir po valandžiukės Bonifasija atsiklaupė ir, sunėrusi 
rankas, užsimerkusi, pradėjo melstis, vos krutindama lūpas. Su- 
girgždėjo grotelės, ir į koplyčią įėjo vienuolės su viršininke 
priešakyje. Jos ėjo po dvi prie altoriaus, priklaupdamos žegno- 
josi ir tyliai suko prie klauptų. Kai auklėtinės užgiedojo, visi 
pasikėlė, ir įėjo tėvas Vilansijas violetiniu abitu, nešdamas ant 
krūtinės savo vešlią ugnies raudonumo barzdą. Viršininkė pra- 
dėjo ženklais rodyti Lalitai į altoriaus pusę, o Bonifasija vis dar 
klūpojo, šluostydama vualiu akis. Paskui ji atsistojo ir viduryje 
tarp seržanto ir Njeveso nuėjo prie altoriaus, laikydamasi labai 
tiesiai ir nesidairydama į šalis. Ir per visas pamaldas ji stovėjo 
kaip statula, įsmeigusi akis į kažkokį nematomą tašką tarp al- 
toriaus ir orchidėjų girliandų, o tuo metu vienuolės ir auklėti- 

nės garsiai skaitė maldas, o kiti čia atsiklaupdavo, čia atsisės- 
davo ir vėl atsistodavo. Po to tėvas Vilansijas priėjo prie jau- 
nikio ir jaunosios, vos nesiremdamas savo raudona barzda 
į Bonifasijos veidą, ir pateikė šitai ceremonijai deramą klausimą, 
iš pradžių išsitempusiam seržantui, kuris kaukštelėjo užkulniais 
ir garsiai atsakė „taip“, paskui Bonifasijai, kurios atsakymo nie- 
kas neišgirdo. Geraširdiškai šypsodamasis, tėvas Vilansijas pada- 
vė ranką seržantui, ir tas ją paspaudė, paskui Bonifasijai, ir ji 
pabučiavo ją. Koplyčioje jau nebuvo taip iškilminga, auklėtinės 
liovėsi giedojusios, ir visi pradėjo šypsotis, sujudo, sušneko. 
Locmanas Njevesas ir Lalita apkabino jaunuosius, o aplink juos 
tuoj susibūrė ratelis Donas Fabijas juokavo, vaikai kikeno, 
Griaumedis, Mažius, Juodaodis ir Blondinas laukė eilės pasvei- 
kinti seržantą. Bet va, nustelbęs triukšmą, nuskambėjo viršinin- 
kės balsas — tyliau, ponai, nepamirškit, jog esate koplyčioje, iš- 
eikit į lauką,— ir ratelis suiro. Lalita ir Bonifasija išėjo pro gro- 
teles, paskui juos nusidriekė kviestieji, o paskui ir vienuolės, ir 
Lalita — paleisk mane, kvailute, žiūrėk, motinėlės parengė sta- 
lą, kiek saldumynų, sulčių, ir staltiesė balta, paleisk gi mane, 
Bonifasija, visi nori tave pasveikint. Grįstas kiemas spindėjo, 
nutviekstas saulės, ir akinantys atspindžiai mirguliavo ant bal- 
tų rezidencijos sienų, kuriomis kaip gebenės rangėsi įmantrūs 
šešėliai. Kaip ji gėdinasi motinėlių, net pažvelgti į jas nedrįsta, 
o aplink Lalitą suposi abitai, buvo girdėti šnibždesys ir juokas, 
šmėžavo gvardiečių uniformos. Bonifasija vis laikėsi įsitvėrusi 
į ją, slėpdama veidą gėlėtoje jos suknelėje, o seržantas tuo 
tarpu nespėjo atsakinėti į sveikinimus, apsikabindamas su drau- 
gais. Ji verkia, motinėlės, va ir kvailutė. Kas tau čia, Bonifasi- 
ja? Taip ji nedrįsta jūsų, motinos, ir viršininkė — neverk, kvai- 
šiuke, eikš, apkabinsiu. Staiga Bonifasija paleido Lalitą, apsi- 
suko ir puolė viršininkei į glėbį. Dabar ji ėjo iš vienos vienuo- 
lės rankų į kitos — ji turinti visada melstis, Bonifasija,— taip, 
motule,— būti pamaldi krikščionė, — taip — nepamiršti jų,— ji 
niekados jų nepamirš — ir tvirtai apkabino jas, ir jos stipriai ap- 
kabino ją, ir nenoromis stambios ašaros viena po kitos riedėjo 
per Lalitos skruostus, plaudamos skaistylus,— taip, taip, jinai 
jas kaip ir seniau myli, — apnuogindamos jos odos defektus,— 
ji taip meldėsi už jas,— spuogus, dėmes, randus. Šitoms moti- 
noms pagirti žodžių trūksta, tėve Vilansijau, ko tik jos čia ne- 
priruošė. Bet klausykit, šokoladas aušta, o gubernatorius alkanas. 

Galimė pradėti, Motina Griselda? Viršininkė ištraukė Bonifasiją 
iš motinos Griseldos rankų — žinoma, donai Fabijau,— ir poky- 
lis prasidėjo. Dvi auklėtinės mojavo vėduoklėmis virš stalo, ap- 
krauto dubenimis ir ąsočiais, o už jų nugarų dunksojo tamsus 
siluetas. Kas tą viską parengė, Bonifasija? Na, na, įspėk, o Bo- 
nifasija sukūkčiojo — motina, sakyk, jog tu dovanojai man,— 
ir tampė viršininkės abitą — prašau tave šios dovanos. Laibu 
rausvu smilium viršininkė parodė į dangų — ar meldė ji dievą, 
kad jis jai atleistų? Ar ji atgailavo? Meldė, motina, kasdien mel- 
dė. Tada ji dovanoja jai, bet tegu įspėja, kas jai viską parengė? 
Bonifasija verkšlendama — kas gi daugiau, jei ne ji,— ieškojo 
kažko akimis tarp vienuolių — kur ji, kur ji pasidėjoį Tamsi fi- 
gūra nustūmė į šalį abi auklėtines ir susikūprinusi, vilkdama 
kojas, rūsčiu veidu, žengė į priekį — pagaliau ji prisiminė ją, 
nedėkingoji, bet Bonifasija jau puolė prie jos, ir motina Anche- 
lika susvyravo jos glėbyje. Gubernatorius ir kiti svečiai užgulė 
pyragaičius,— tai ji, jos motulė, viską parengė, o motina An- 
chelika — nė karto neatėjo aplankyti jos, nelaboji, bet Bonifa- 
sija dieną naktį galvojo apie ją, net užmigus sapnuodavo, ir 
motina Anchelika — paragauk va šitų ir šitų ir sulčių išgerk. 

— Ji manęs net į virtuvę neįsileido, donai Fabijau,— kalbėjo 
motina Griselda.— Šį kartą jūs turite girt ne mane, o motiną 
Ancheliką. Viską ji pagamino savo numylėtinei. 

— Ko aš nedariau jai, — tarė motina Anchelika.— Ir auklė aš 
jos buvau, ir tarnaitė, o dabar štai pasidariau jos virėja. 

Ji stengėsi būti niūri ir pikta, bet jai jau užsikirto balsas, ir 
ji švokštė kaip pagonė; staiga jos akys sudrėko, lūpos persi- 
kreipė, ir ji paplūdo ašaromis. Sukumpusia ranka ji paglostė 
Bonifasiją, o vienuolės ir gvardiečiai tuo tarpu siuntė vieni ki- 
tiems dubenis ir pilstė stiklus, tėvas Vilansijas ir donas Fabijas 
kvatojo, o senjora Paredes lupo vieną savo mažių, užsikraus- 
čiusį ant stalo. 

— Kaip jos myli ją, donai Adrianai,— pasakė seržantas.— 
Kaip jos ją lepina. : 

— Bet kam tiek ašarų? — tarė locmanas.— Juk širdyje jos 1a- 
bai džiaugiasi. 

— Ar galiu joms šio to nunešti, mamute? — pasakė Bonifasi- 
ja, rodydama į auklėtines, sustojusias trimis eilėmis priešais re- 
zidenciją. Kurios-ne-kurios jai šypsojosi, kitos nedrąsiai mojavo 
ranka. 


287 


— Joms šiandien taip pat šventiški pusryčiai, — pasakė vif- 
šininkė.— Bet nueik, apkabink jas. 

— Jos paruošė tau dovanų,— burbtelėjo motina Anchelika, 
jos lūpos dar drebėjo ir veidas dar buvo šlapias nuo ašarų.— 
Mes irgi šį tą. Aš pasiuvau tau suknutę. 

— Aš turiu kasdien aplankyt tave,— pasakė Bonifasija.— Aš 
tau padėsiu, motule, kaip ir anksčiau, nešiosiu šiukšles. 

Ji paliko motiną Ancheliką ir nuėjo prie auklėtinių, kurios 
pakriko ir, linksmai šaukdamos, pasileido jai priešais. Motina 
Anchelika prasibrovė pro svečių minią prie seržanto, ir, kai prie 
jo priėjo, jos veidas, jau ne toks išblyškęs, kaip prieš valandėlę, 
vėl pasidarė rūstus. 

— Ar tu būsi jai geras vyras?— sumurmėjo ji, timptelėjusi jį 
už rankovės.— Žiūrėk tu man, kad jos nemuštum, kad nesusi- 
dėtum su kitomis moterimis. Tu būsi jai geras? 

— O kaipgi, motinėle, — sumišęs atsakė seržantas.— Juk aš ją 
taip myliu. 


— O, JAU PASIBUDAI,— pasakė Akilinas.— Per visą laiką, 
kiek mudu plaukiam, tu pirmąkart taip įmigai. Iki šiol būdavo 
priešingai: tu žiūrėdavai į mane, kai aš atsimerkdavau. 

— Sapnavau Chumą,— tarė Fusija.— Visą naktį man akyse 
stovėjo jo veidas, Akilinai. 

— Keliskart girdėjau tave dejuojant, o kartą man net atro- 
dė, jog tu verki, — pasakė Akilinas.— Vis per tai? 

— Keistas daiktas, seniuk,— tarė Fusija,— bet sapnavau ne 
save, 0 vien tik Chumą. 

— O kaip tu jį sapnavai? — pasakė Akilinas. 

— Kad jis miršta toje atsaloje, kur Pantačia taisydavo savo 
nuovirus,— tarė Fusija.— Ir kažkas prieina prie jo ir sako — 
eime su manim, o jis — negaliu, aš mirštu. Tik tiek ir sapnavau, 
seniuk, 

— O gal taip iš tikro ir buvo,— pasakė Akilinas.— Gal jis 
vakar numirė, o jo siela atsisveikino su tavim. 

— Matyt, jį nudobė vambisai, jie nekentė jo,— tarė Fusija.— 
Na, palauk, nereikia, nenueik. 

— Tu tik be reikalo mane kamuoji, Fusija,— šnopuodama 
pasakė Lalita.— Kaskart vis tas pat, ko tu šaukiesi mane, jeigu 
negali, 

— Ne, galiu, — riktelėjo Fusija,— tik tu nori, kad tuoj pat, 
neduodi man net įsigeisti ir pyksti. Ne, galiu, kekše. 

Lalita gulėjo  aukštielninka hamake prie pat krašto, ir jis 
girgždėjo supdamasis. Melsva šviesa sklido į vidų pro duris 
ir plyšius kartu su drungnais garais ir nakties šlamesiu, bet ne 
taip, kaip jie,— ji nesiekė hamako. 

— Tu manai, aš kvaila ir nieko nesuprantu, — pasakė Lalita. 

— Man visokie reikalai neišeina iš galvos, ir aš pirma turiu 
atsikratyti tų minčių, bet tu neduodi man laiko, — pasakė Fusi- 
ja.— Aš gi žmogus, ne gyvulys. 

— Tai vis dėl to, jog tu sergi, — sušnibždėjo Lalita. 

— Tai vis dėl to, kad man šleikštūs tavo spuogai,— sušuko 
Fusija.— Tai vis dėl to, jog tu pasenai. Aš tik su tavim negaliu, 
o su bet kuria kita — kiek nori. 

— Kitas tu apkabini ir bučiuoji, bet ir joms negali,— lėtai 
ištarė Lalita.— Ačiualės man pasakojo. 

— Tu apkalbi su jomis mane, kekše? — Fusija taip sudrebėjo 
iš pykčio, jog net hamakas susimetė.— Su pagonėmis apkalbi 
mane? Nori, kad tave užmuščiau? 

— Ar nori sužinoti, kur jis dingdavo kiekvieną kartą iš sa- 
los? — pasakė Akilinas.— Keliaudavo į Sania Mariją de Njeva. 

— Į Santa Mariją? O ką jis ten galėjo veikti? — tarė Fusija.— 
Iš kur tu žinai, kad Chumas vykdavo į Santa Mariją de Njeva? 

— Neseniai sužinojau,— pasakė Akilinas. — Paskutinį kartą 
jis išspruko prieš kokius aštuonis mėnesius, ar ne? 

— Aš jau beveik neskaičiuoju laiko, seniuk,— tarė Fusija.— 
Bet, tur būt, tikrai bus kokie aštuoni mėnesiai. Tu susitikai 
Chumą, jis tau pasipasakojo? 

— Dabar, kai mudu jau toli, aš galiu tau pasakyti, — tarė Aki- 
linas.— Lalita ir Njevesas gyvena ten. Ir kai tik jie prisikasė 
iki Santa Marijos de Njeva, pas juos atsidangino Chumas. 

— Vadinasi, tu žinojai, kur jie? — dusdamas ištarė Fusija.— 
Tu padėjai juodviem, Akilinai? Vadinas, ir tu niekšas? Vadinas, 
tu išdavei mane, seniuk? 

— Dėl to tu ir gėdinies, ir slepiesi nuo visų, ir nenusirengi, 
kai aš esu,— pasakė Lalita, ir hamakas liovėsi girgždėjęs.— Bet 
negi aš neužuodžiu, kaip dvokia tavo kojos? Jos jau pūva, Fu- 
sija, o tai blogiau, negu mano spuogai. 

Hamakas vėl ėmė siūbuoti ir vėl gūdžiai suskrypė stulpai, bet 
dabar jau drebėjo Lalita, o ne Fusija. Jis visas susigūžė ir nuti- 

lo po antklodėmis, nepajėgdamas ištarti nė žodžio, ir jo akys, 
kupinos siaubo, švietė tamsoje kaip dvi virpančios liepsnelės. 

— Tu irgi mane įžeidinėji, — suvebleno 'Lalita.— Ir jeigu tau 
kas atsitinka, visada aš kalta. Va ir dabar — tu mane pasišaukei 
ir dar pyksti. Mane irgi siutas paima ir liežuvį panyžta. 

— Tai vis tie moskitai, kad juos kur perkūnai,— tyliai sude- 
javo Fusija, ir nuoga jo ranka bejėgiškai nukrito ant antklo- 
dės.— Sukandžiojo mane ir užkrėtė kažkokiu velniu. 

— Taip, moskitai, o kojos tavo visai nedvokia, ir tu greit išgy- 
si, — sukūkčiojo Lalita.— Neįsižeisk, Fusija, aš juk tik šiaip sau, 
pasikarščiavus, maža ką žmogus pasakai įtūžęs. Atnešk vandens? 

— Šitie šunsnukiai statosi namą? — pasakė Fusija.— Jie ruo- 
šiasi visam laikui įsikurti Santa Marijoje de Njeva? 

— Njevesą parsisamdė kaip locmaną tenykščiai gvardiečiai, — 
tarė Akilinas.— Ten atvyko naujas leitenantas, jaunesnis, negu 
anas, vardu Siprianas. O Lalita laukiasi. 

— Duok dieve, kad jis nusprogtų jos pilve, kad ir ji nu- 
sprogtų,— pasakė Fusija.— Bet pasakyk, seniuk, argi ne ten jį 
korė? Ko Chumas keliavo į Santa Mariją de Njeva? Norėjo 
atkeršyt už save? 

— Jis baldėsi dėl tos senos istorijos, — tarė Akilinas.— Rei- 
kalauti kaučiuko, kurį atėmė iš jo senjoras Reategis, kai atsi- 
bastė į Urakusą su kareiviais. Chumas, žinoma, nieko nepešė, 
o Njevesas suprato, kad jis jau ne pirmą kartą atvažiuoja skųs- 
tis, kad vien dėl to jis ir bėgiojo iš salos. 

— Jis trankėsi skųstis gvardiečiams tada, kai dirbo su ma- 
nim? — pasakė Fusija.— Nejaugi jis nesuprato, kuo jis rizikuo- 
ja? Visi mes galėjom įkliūti per tą galviją, seniuk. 

— Tiksliau, per tą beprotį, — pasakė Akilinas.— Reikia tik pa- 
galvoti, kiek metų praslinko, o jis vis savo. Mirs, bet neišsiža- 
dės to, ką iš jo atėmė. Tokio užsispyrusio pagonio, kaip Chu- 
mas, niekur nemačiau, Fusija. 

— Tai vis moskitai ir vandeniniai vorai, — sudejavo Fusija.— 
Jie sukandžiojo mane, kai įsibridau į kūdrą išgriebti nugaišusio 
vėžlio. Bet žaizdelės jau sausta, o kai kasaisi, 'os pūliuoja, tada 
ir dvokia, kvaile. 

— Nedvokia, nedvokia,— tarė Lalita,— aš tik iš piktumo taip 
pasakiau. Anksčiau tu visada norėdavai manęs, ir aš turėdavau 
sugalvoti, kaip išsisukti, — man mėnesinės, negaliu. Kodėl tu taip 
persimainei, Fusija? 

— Todėl kad tu pasenai, sudribai, o vyrus traukia tik staR- 
džios moterys, — suriko Fusija, ir hamakas liuoktelėjo.— Moski- 
tai čia niekuo dėti, kale. 

— Aš nė nepriminiau moskitų — sušnibždėjo Lalita,— aš gi 
žinau, jog tu gydaisi. Bet naktimis man būna skaudus visas kū- 
nas. Ko dar mane šaukiesi, jei aš tokia, kaip sakai? Nekankink 
manęs, Fusija, neverski manęs gult į savo hamaką, jei negali. 

— Ne, galiu, — sušuko jis, — kada noriu, galiu, bet su tavim 
nenoriu. Eik sau šalin ir tik pabandyk prasižicti apie moskitus, 
aš įvarysiu tau kulką į tą vietą, kur taip skauda. Eik šalin, neš- 
dinkis. 

Lalita pakėlė tinklelį nuo moskitų, atsistojo ir krito į kitą ha- 
maką. Tada Fusija nutilo, bet stulpai retkarčiais dar vis sugirgž- 
dėdavo, — Fusija, kaip drugio krečiamas, blaškėsi ir vartėsi. Tik 
daug vėliau troboje stojo tyla, trikdoma vien naktinio miško 
balsų. Gulėdama aukštielninka, atvertomis akimis, Lalita braukė 
Ianka per čiambirines hamako virves. Viena koja išsikorė pro 
tinklelį, ir dešimtys mažučių sparnuotų kraugerių apgulė ją, 
žiauriai apipuldami pirštus ir nagus. Jie paleido į darbą savo 
ginklus — plonus, ilgus straubliukus. Lalita spyrė koja į stulpą, 
ir jie išlakstė. Bet po kelių sekundžių vėl sugrįžo. 

— Vadinasi, šitas šusnukis Chumas žinojo, kur jie,— pasakė 
Fusija.— Ir nė jis man nieko neužsiminė. Visi stojote prieš ma- 
ne, Akilinai. Gal ir Pantačia žinojo. 

— Vadinasi, jis neapsiprato su šituo gyvenimu ir iš kailio 
neriasi, kad galėtų giįžti į Urakusą,— tarė Akilinas.— Matyt, 
jis ilgisi gimtojo savo kaimo, matyt, myli jį. Ar teisybė, kad jis, 
keliaudamas su tavim, sakė kalbas pagonims? 

— Jis įkalbinėjo juos, kad gerumu atiduotų man kaučiuką, — 
pasakė Fusija.— Jis prakeiksmu keikė šeimininkus ir visada pri- 
simindavo tuos du krikščionis. Tu juos pažinojai, seniuk? Ką jie 
ten darė? Aš taip ir nesupratau. 

— Tie, kur atvažiavo gyventi į Urakusąė — tarė Akilinas.— 
Kartą girdėjau, kaip senjoras Reategis pasakojo šitą istoriją. Tai 
buvo ne šio krašto žmonės, jie norėjo sukurstyti čiunčius, jiems 
patarė išmušti visus vietinius krikščionis. Tik dėl to, kad Chu- 
mas jų paklausė, jam ir atsitiko bėda. 

— Aš net nežinau, ar neapkentė jis jų, ar juos mylėjo, — 
pasakė Fusija.— Kartais jis paminėdavo Boniną ir Teoftilą tokių 

tonu, lyg būtų pasirengęs juos užmušti, o kartais — lyg jie bū- 
tų jo bičiuliai. 

— Andrianas Njevesas sakydavo tą patį — tarė Akilinas.— 
Pasak jo, Chumas kas dieną vis kitaip žiūrėjo į tuos krikščio- 
nis ir niekaip nepajėgė galutinai apsispręsti, šiandien jie jam 
geri žmonės, o rytoj — velniai prakeikti. 

Lalita pirštų galais ištykino iš trobos. Oras buvo pritvinkęs 
slogių šlapių garų. Vambisai užgesino laužus, ir jų lūšnos juo- 
davo it kupetos, išmėtytos po salą. Pribėgo šuo ir pradėjo 
glaustytis prie jos kojų. Stoginėj šalia aptvaro miegojo trys 
ačiualės, užsiklojusios viena antklode, jų veidai blizgėjo, ištepti 
sakais. Priėjusi Pantačios lūšną, Lalita dirstelėjo pro langą ir 
pajuto, jog prie kūno limpa šlapias nuo prakaito itipakas: tam- 
soje pamatė raumeningą plaukuotą koją tarp lygių šaprės šlau- 
nų. Valandžiukę ji stovėjo išsižiojusi, sunkiai alsuodama, pri- 
dėjusi ranką prie krūtinės, paskui nubėgo prie gretimos trobos 
ir pastumė iš lianų nupintas duris. Tamsiame kampe, kur sto- 
vėjo Adriano Njeveso lova, kažkas sučežėjo. Locmanas, matyt, 
jau buvo pabudęs ir pažino ją, pamatęs tarpduryje liekną si- 
luetą, iki juosmens gaubiamą dviejų plaukų upių. Paskui su- 
girgždėjo grindys, ir prie jos pasislinko balsvas trikampis — la- 
bas vakaras, — pavirtęs Žmogaus figūra,— kas atsitiko? — pra- 
šnekusi mieguistu ir nustebusiu balsu. Lalita nieko nesakė, tik 
smarkiai pūtavo uždususi, lyg būtų ilgai bėgusi. Liko dar kelios 
valandos iki švitimo, kada linksmai suklegės paukščiai, nutilus 
nakties ūksmams, ir viršum salos supurpsės paukščiai ir margos 
peteliškės, ir saulė nušvies groblėtus, tarsi raupų subiaurotus 
lupunų kamienus. Kol kas dar buvo šikšnosparnių metas. 

— Bet štai ką aš tau pasakysiu, — tarė Fusija.— Man visų 
skaudžiausia, visų sunkiausia, Akilinai, jog man šitaip nesisekė. 

— Apsiklok ir nejudėk,— pasakė Akilinas.— Barkasas plaukia, 
tau geriau pasislėpti. 

— Tik mikliau, seniuk, aš nejuokais galiu uždusti, — tarė Fu- 
sija.— Greičiau lenk tu jį. 


VASARA, IR TIEK: saulė šviečia taip skaisčiai, jog ašaroja 
akys. Ir širdis jaučia tą šilumą, norisi pereiti gatvę, pavaikščio- 
ti po tamarindais, atsisėsti ant jos suolelio. Tai kelk, ko voliotis 
patale, jei miegas neima. Tikriausiai dabar byra smulkus smė- 

lis ir minkštučiu lyg jos plaukai kilimu kloja Senąjį tiltą, nujok 
į „Šiaurės žvaigždę“, atsisėsk terasoje, užsismauk ant akių skry- 
bėlę ir lauk, ji tuoj ateis. Nebūk toks nekantrus, o Chasintas — 
oi, kaip nyku mieste, kai gatvėse nė gyvos dvasios, pažiūrėkit, 
donai Anselmai, šlavėjai ką tik nušlavė, o jau vėl pilna smė- 
lio. Žiūrėk į turgaus aikštę, va iš už ano kampo išlenda asilas, 
apkrautas pintinėmis, argi neaišku, jog miestas jau pabudo? Ir 
paskui jį, lengvutė ir tyli kaip šešėlis, tartum sliuogdama žeme, 
ji ateina į aikštę, ir skalbėja ją veda prie paviljono, pasodina 
ant suolelio, glosto jos rankas ir plaukus, ir ji paklusniai sėdi, 
suglaudusi kelius ir sukryžiavusi rankas. Žiūrėk, tai atpildas 
tau už ilgas nemigos valandas. O paskui galjinaserietė nueina, 
ragindama asilą lazda, atsisėsk patogiau, atsiremk į kėdės ailo- 
šą ir toliau žiūrėk į ją. Ar meilė ateina neslapukaudama, atvi- 
rai, ar ji sėlina, apsimetusi kuo kitu? Tu žinai tik tiek — piI- 
Imiausia neapsakomai gaila, širdis prisipildo švelnumo ir užuo- 
jautos, trokšti jai šį tą padovanoti. Neužgniaužk savo jausmų, 
duok jiems valią, tegu neša tave, kur nori ir kaip nori, žingine, 
risčia, zovada, laiko yra, dar anksti. O kol kas susilažink pats 
su savimi, kad ji vilkės balta arba kad ji vilkės geltona sukne- 
le, kad plaukai bus sušukuoti aukštyn ir surišti kaspinu ir tu 
matysi jos ausis, arba palaidi, be kaspino, ir šiandien ausų ne- 
pamatysi, bus apsiavusi sandalais ar basa. Ir jeigu laimėsi, tai 
laimės Chasintas, ir jis — kodėl šiandien tiek daug arbatpinigių, 
o vakar dvigubai mažiau, nors išgerta vakar tiek pat. Iš kur 
jis gali žinoti, jis nieko nežino — jūsų veidas mieguistas, donai 
Anselmai, kada jūs miegate? O tu — senas įprotis, aš negulu, 
kol nepapusryčiauju, ryto oras atšviežina galvą, o ten viskas 
aukštyn kojom, viskas atsiduoda tabaku ir alkoholiu, va pasė- 
dėsiu ir eisiu namo, ir man prasidės naktis. Ir jis — kurią dieną 
užeisiu pas jus, 0 tu — žinoma, užeik, bičiuli, išlenksim po stik- 
lelį, tu juk žinai, visada esi laukiamas svečias. Bet dabar tegu 
išeina, tegu palieka tave vieną, tegu niekas nesėda prie tavo 
stalelio ir tegu kuo greičiau aikštėje sujuda žmonės, ir kokia 
baltoji prieis prie jos ir nusives pasivaikščioti, o paskui atves 
į „Šiaurės žvaigždę“ ir pavaišins saldumynais. Ir štai vėl vis 
taip pat audringai sugniaužia širdį liūdesys ir pyktis. Ir tada 
atnešk man kavos, Chasintai, ir stiklelį karčiosios, ir dar vieną, 
o pabaigai pusbutelį geriausiojo. O apie pusiaudienį Čiapiras, 
donas Eusebijas, daktaras Sevaljosas — reikia pasodinti jį ant 

arklio, jis pats nuneš jį iki smėlynų, o merginos paguldys į 10- 
vą. Įsikibk į karčius ir, knabsėdamas nosimi, nujosi pro kopas, 
kaip pėdas žnegtelsi žemėn, vos laikydamasis ant kojų, įvirsi 
į salę, ir merginos — tučtuojau miegoti, apsiliesi devyniais pra- 
kaitais, kol užtempsi į bokštą, atneškite dubenėlį — jį tąso, pa- 
tieskit čiužinį, numaukite batus. Šleikštu, vėmalų tvaikas, girtas 
geibumas. Taip, ji ateina kitu pavidalu,— iš pradžių ji atrodė 
užuojauta: jai šešiolika metų, ne daugiau, kokia nelaimė ją iš- 
tiko, koks nykus jos gyvenimas, aplink tamsu ir nebylu, koks 
liūdnas jos veidelis. Pabandyk suvokti, kaip jai buvo baisu, 
kaip ji rėkė, kokios buvo jos akys. Pabandyk įsivaizduoti lavo- 
nus, plūstančius krauju, žaizdas, kirminus, i“ tada — daktare 
Sevaljosai, papasakokit man dar kartą, negali būti, koks siau- 
bas, ji buvo jau be sąmonės? Kaip ji išliko? Pabandyk įsivaiz- 
duoti viską: iš pradžių tamsūs šešėliai tarp kopų ir dangaus, 
tų šešėlių šešėliai smėlynuose, paskui plunksnų gumulai, lenkti 
snapai, šaižūs riksmai, ir tada išsitrauk revolverį, nušauk jį, 
o ana ir kitas, nušauk jį, įnamės — kas jums, šeimininke, kodėl 
jūs taip nekenčiate peslių, ką jie jums padarė, o tu — še tau, 
dvėseliena, išmušti juos visus, išvarpyti. Kaip pagaila, kaip 
švelni užuojauta. Prieik ir tu prie jos, kas čia tokio, nupirk 
jai plaktos grietinėlės, meduolių, ledinukų. Užsimerk ir štai tu 
vėl sapnų verpete: judu bokštelyje, sakytum groji arfa, sudėk 
pirštų galiukus, bet ne, jie švelnesni, negu medvilnė ir šilkas, 
jie lyg muzika, luktelk, neatsimerk, toliau glostyk jai skruostus, 
nepabusk. Iš pradžių smalsumas, paskui gailestis ir staiga baimė 
klausinėti save, kas čia. Įnamės šnekasi — užpuolė Sečiūros ban- 
ditai ir nužudė juos, senjora buvo nuoga, kada ją rado, — ir stai- 
ga pamini jos vardą, sako „vargšelė“, ir tau kraujas ūžteli 
į veidą, ir liežuvis klumpa,— kas čia man dabar, įnamės dar 
ims traukti per dantį, kas man darosi. Arba dar: vienas senjo- 
ras atveda ją į „Šiaurės žvaigždę“, vaišina vaisvandeniais, o tave 
smaugia pavydas, dūsti — aš turiu eiti, sudie, — ir štai tu jau 
smėlynuose, štai žalios durys, ir tu atsikemši butelį nendrinės, 
užlipi su arfa į savo bokštelį, skambini. Simpatija, užuojauta? 
Meilė jau žiūrėjo tau į akis. O prisimink tą rytą, tokį pat gied- 
rą, kaip šiandien. Įnamės — nepriimkite jos, ji sena, o gal ir 
ligota, tegu ją pirma apžiūri daktaras Sevaljosas, ir tu — na, sa- 
kai, kuo esi vardu? Turėsi pakeisti vardą, Antonija netinka. 
O ji — jūsų valia, šeimininke, tuo vardu buvo moteris, kurią 

jūs mylėjot? Ir vėl tu parausti, ir tave užlieja karštos vilnys, ir 
iš netyčių dingteli mintis — tai tiesa. Naktis tingi, miegas ne- 
ima, lange tas pat reginys: dangus pribertas žvaigždžių, ore 
smėlio dulksna, o kairėje Pjura — daugybė žiburių tamsoje, balti 
Kastilijos trobesiai, upė, Senasis tiltas, lyg milžiniškas driežas 
tįsantis tarp dviejų krantų. Bet tegu greičiau praeina triukšmin- 
ga naktis, tegu greičiau dienoja, paimk arfą, nelipk žemyn, nors 
kaip tave šauktų, ir skambink tamsoje, ir dainuok tyliai, švel- 
niai, tik jai vienai — matai, Tonjita, aš groju tau serenadą, ar 
girdi? Ispanas nenumiręs, va jis išlenda pro katedros kampą su 
žydra skarele ant kaklo, spindinčiais kaip veidrodis bateliais, 
baltu surdutu ir liemene, ir vėl ūžteli kraujas į galvą, išbrinksta 
venos, daužosi širdis, ir tu įsmeigi į jį žvilgsnį: jis pasuka prie 
paviljono? Taip. Šypsosi jai? Taip. Nieko nežinodama, ji ir to- 
liau šildosi prieš saulutę. Aplink — batų valytojai ir elgetos. 
Donas Eusebijas stovi priešais jos suolelį. Dabar jinai jau žino, 
kad prie jos kažkas priėjo,— jis palytėjo ranka jos pasmakrę. 
Ji atsitiesė? Taip. Jis kažką jai kalba? Taip. Tur būt, labą die- 
ną, Tonjita, koks nuostabus rytas, šilta, bet ne karšta, gaila tik, 
kad byra smėlis, arba — jeigu tu matytum, kaip skaisčiai švie- 
čia saulė, koks žydras dangus, lygiai kaip jūra Paitoje. Ir tau 
tvinksi smilkiniuose, kunkuliuoia kraujas, pašėlusiai plaka šir- 
dis ir darosi šleikštu lyg nuo saulės smūgio. Juodu eina drauge? 
Taip. Prie terasos? Taip. Jis vedasi ją už parankės? Taip, ir 
Chasintas — jums bloga, donai Anselmai? Jūs kažkaip išblyškot, 
o tu — pavargau truputį, atnešk man dar puoduką kavos ir 
stiklelį pisko. Jie eina tiesiai prie tavo staliuko? Taip, stok, 
ištiesk ranką — kaip gyvuojate, donai Eusebijau, o jis — jeigu 
leisite, brangusis, mudu su šita senjorita prie jūsų atsisėsim. Ir 
štai ji čia, šalia tavęs, žiūrėk į ją, nieko nebijodamas, va jos 
veidas — antakių paukštukai, nuleisti vokai, po kuriais viešpa- 
tauja prietema, sučiauptos lūpos, už kurių tamsu ir tuščia lyg 
apleistuose namuose, nosis, skruostai. Žiūrėk į ilgas įdegusias 
jos rankas, į šviesius plaukus, banguojančius ant pečių, į lygią 
kaktą, kuri kartais raukosi, o donas Eusebijas — na ką, na ką, 
puodelį kavos su pienu? Nors tu jau, tur būt, pusryčiavai, ge- 
riau kokių saldumynų, jauni juos mėgsta — negi jūs nebuvot 
smaližiai jos metuose? — sakykim, aivų marmelado ir papajos 
sulčių, eikš, Chasintai. Linksėk, pritark — kas teisybė, tas tei- 
sybė, aš irgi buvau smaguris,— ta grakšti kolona — tai jos kak- 

las, slėpk, kad jaudiniesi, žiovauk, rūkyk, tie žiedlapiai ant glež- 
no stiebelio — tai jos pirštai, o tie trumpi šešėliai, kur žvilga 
auksu prieš saulę, — jos blakstienos. Ir kalbėk su juo, šypsokis 
jam — vadinasi, jūs pagaliau nupirkote gretimus namus, vadi- 
nasi, jūs išplėsite krautuvę ir parsisamdysit dar pardavėjų,— 
apsimesk, jog tave tas labai domina, ir neatstok nuo jo -- jūs ati- 
darysit filialą Suljanoje? Ir Čiklajyje? Kaip tu džiaugiesi, kal- 
bėk ir žiūrėk — senokai nebuvot pas mane,— jos veidas rimtas 
ir svetimas, ji susimąsčiusi geria sultis, gelsvi lašeliai spindi ant 
jos lūpų, — vis nėra laiko, darbas, pareigos, šeima, o visgi iš- 
trūkit kaip nors, donai Eusebijau, reikia pavaliūkauti, kad ir 
retkarčiais, — jos pirštai prasiskečia, ima gabalėlį marmelado ir 
kelia prie burnos, — o kaip laikosi merginos? Pasiilgo jūsų, klau- 
sinėja, kur jūs pradingot, pasakykit, kada ateisit, lauksiu, — o da- 
bar žiūrėk, kaip ji atsikanda marmelado, stebėk, kokie jos ašt- 
rūs ir balti dantys. Ir kada kyšteli asilas su pintinėmis, nusiimk 
skrybėlę, nusišypsok, kalbėk toliau, ir štai nusilenkusi prieina 
galjinaserietė — jūs labai malonūs, Tonjita, paduok ranką sen- 
jorams, dėkoju jums už ją, —ir vėl akimirkos gaiva, penki 
švelnūs polyčiai tavo delne, tu pajunti palaimą visame kūne. 
Kaip ramu dabar širdyje, tiesa? Kaip gera! Štai kodėl, donai 
Eusebijau, aš toks malonus buvau jums, jūs šito nežinojot ir 
nesužinojot iki pat mirties. Ir jis — tik to betrūko, man nepato- 
gu, Anselmai, leiskite man bent kartą užsimokėti, jūs mane sta- 
čiai įžeidžiat. O tu — jokių kalbų, nė sentavo, viskas čia jūsų, 
čia jūsų namai,— ir pats sau — jūs išgelbėjot mane nuo baimės, 
jūs pasodinot ją prie mano staliuko, ir Žmonės nepalaikė, jog 
tai nepadoru, jie net neatkreipė į tai dėmesio. Ir tu džiūgauji. 
Dabar įsidrąsink, kiekvieną rytą prieik prie jos suoliuko, pa- 
glostyk jos plaukus, nupirk jai vaisių, atsivesk ją į „Šiaurės 
žvaigždę“, pasivaikštinėk su ja, kepinant saulei, mylėk ją kaip 
anom dienom. 


— ASILIUKAI,— pasakė Bonifasija.— Jie visą dieną eina pro 
namus, ir aš negaliu į juos atsižiūrėti. 

— Argi kalnuose nėra asilų, sesyte? — pasakė Chose.— Aš 
maniau, ko ko, o jau gyvulių ten per akis. 

— Tik ne asiliukų,— tarė Bonifasija.— Pasitaiko vienas kitas, 
bet tokių, kaip čia, niekada nebūna, 

= Ana jie traukia, — pasakė Beždžionė, stovėdamas prie lan: 
go.— Įsispirk į batelius, sesyte. 

Bonifasija skubiai apsiavė, kairioji nelindo, kad ją kur bala, 
atsistojo, netvirtais, baikščiais žingsniais nukaukšėjo kulniukais 
prie durų, atidarė, ir Chosefinas atkišo jai ranką, kaitros gūsis, 
Lituma, šviesos srautas. Kambaryje vėl pritemo. Lituma nusi- 
vilko mundurą — vos gyvas, vyručiai, — nusiėmė kepę — išgeI- 
kim pupmedžių antpilo. Jis išsidrėbė kėdėje ir užsimerkė. Bo- 
nifasija nuėjo į kitą kambarį, o Chosefinas išsitiesė ant demblio 
šalia Chose — nuo šitos prakeiktos kaitros galima išprotėti. Švie- 
sos stulpeliai uždarų langinių plyšiuose knibždėjo dulkelių ir 
vabzdžių, gatvėje buvo tylu, nė gyvos dvasios, tarsi įkaitusi 
iki baltumo saulė būtų ištirpinusi ir vaikus, ir šunis. Beždžionė 
pasitraukė nuo lango — jie galinčiai, nei piauna, nei sėja, vien 
tik ūžia suėję, jokio darbo nemoka, tik geria ir šoka. Bet jie 
uždainavo, tik išgėrę pirmą stiklą antpilo. 

— Mes apkalbėjom su sesyte Pjurą,— pasakė Beždžionė.— 
Įdomiausia jai — tai asilai. 

— Ir kad čia tiek daug smėlio ir taip mažai medžių, — tarė 
Bonitasija.— Mūsuose visur žalia, o čia, kur pažvelgsi, visur 
geltona. Ir baisiai karšta. Labai skiriasi. 

— Skiriasi tuo, kad Pjura — miestas su dideliais namais, au- 
tomobiliais, kinais, — žiovaudamas pasakė Lituma.— O Santa Ma- 
rija de Njeva — užkampis, kur čiunčiai vaikšto kaip motinos 
pagimdyti, kur devynios galybės moskitų ir pliaupia lietūs, nuo 
kurių viskas pūva, pradedant žmonėmis. 

Žalios akys — žvėriūkščiai, lindį palaidų plaukų tankmėje, — 
pažvelgė iš padilbų. Bonifasija stengėsi įgrūsti į batelį kairiąją 
koją, kuri niekaip nelindo. 

— Bet Santa Marijoje de Njeva dvi upės, ir abi ištisus me- 
tus plačios ir gilios, — valandėlę patylėjusi, švelniai tarė Boni- 
tasija.— O Pjuroje tik mažas upeliūkštis, ir tas vasarai baigian- 

Galinčiai prunkštelėjo — Bonifasijai du ir du — trys, trys ir 
du — keturi, ir ji jau užsiplieskė. Storas suprakaitavęs Lituma 
neatsimerkdamas ritmingai lingavo kėdėje čia į vieną, čia į ki- 
tą šoną. 

— Tu vis niekaip nepripranti prie civilizacijos, — pagaliau at- 
siduso jis.— Palauk truputį ir pamatysi, kur kaip. Tada tu ir 

pirdėt nėnorėsi to savojo krašto, ir tau bus gėda prisipažinti, 
jog iš ten esi kilus. 

Jai keturi ir du — penki, penki ir du — šeši, ir brolelis Lituma 
gerai jai atsakė. Bonifasija vargais negalais įkišo koją į batuką, 
žvėriškai įspraudusi kulną. 

— Niekad nebus man gėda,— pasakė Bonifasija.— Niekas ne- 
turi gėdytis savo gimtinės. 

— Visi mes perujiečiai, — pasakė Beždžionė.— Kodėl tu nepri- 
pili mums dar po stiklelį, sesute? 

Bonifasija atsistojo ir lėtut lėtutėliai, vos keldama kojas nuo 
slidžių grindų, į kurias nepatikliai žiūrėjo pažeminti žvėriūkš- 
čiai, ėjo aplink vyrus, pilstydama stiklus. 

— Jei būtum gimusi Pjuroje, nevaikščiotum kaip su kiaušiniu 
ant galvos, — pašiepė Lituma.— Tau batukai nebūtų naujiena. 

— Neužsipulk be reikalo sesutės, — pasakė Beždžionė.— Ne- 
siusk dėl menko nieko, Lituma. 


Keli auksiniai antpilo lašeliai nutiško ant klastingų grindų pro 
Chosefino stiklą, ir Bonifasijai drebėjo ne tik rankos, bet ir lū- 
pos — tai juk ne nuodėmė,— ir net balsas, — ją dievas tokią su- 
tvėrė. 

— Žinoma, ne nuodėmė, sesute, — pasakė Beždžionė.— Pama- 
nyk, didelis daiktas, mangačės taip pat negali priprasti prie 
kulniukų. 

Bonifasija pastatė butelį ant konsolės, atsisėdo, žvėriūkščiai 
aprimo, ir staiga, nė žodžio netarusi, koją už kojos, baigta, grei- 
čiau kitą, atžariai švystelėjo nuo kojų batukus. Paskui pasilenkė 
ir neskubėdama padėjo juos po stalu. Lituma nustojo lingavęs, 
galinčiai jau nedainavo, o karingai sukrutę žvėriūkščiai akiplė- 
šiškai spoksojo į vyrus. 

— Ji manęs dar nepažįsta, aš jai parodysiu, su kuo ji susi- 
dėjo, — tarė Lituma broliams Leonams ir riktelėjo: — Tu jau ne 
čiunčė, o seržanto Litumos žmona. Apsiauk batukus! 

Bonifasija nieko neatsakė ir, kai jis atsistojo piktas, suprakai- 
tavusiu veidu, net nekrustelėjo ir nebandė išsisukti nuo skam- 
baus antausio. Broliai Leonai pašoko ir puolė į tarpą — ką tu, 
brolau, būta čia dėl ko. Jie nutvėrė Litumą — laikyk rankas, ir 
pusiau juokais barė jį — neduok valios mangačio kraujui, val- 
dykis. Litumos palaidinė ant krūtinės ir ant nugaros patamsėjo 
nuo prakaito, tik pečiai ir rankovės buvo šviesūs. 

— Ji turi apsitrinti — pasakė jis, vėl pradėjęs linguoti kėdė- 
je, bet dabar greičiau, į savo žodžių taktą.— Pjuroje negalima 
elgtis kaip laukinei. Ir apskritai, kas čia turi balsą? 

Žvėriūkščiai, beveik neregimi, žiūrėjo pasalomis pro Bonifa- 
sijos pirštus. Ji verkė? Chosefinas įsipylė truputį antpilo. Bro- 
liai Leonai atsisėdo — pažinsi, šikšna, degutą, kai ištekėsi, sako 
žmonės, o Čiulukano moterys kalba — kas muša, tas myli, gal 
būt, jūsų krašte moterys galvoja kitaip, bet, šiaip ar taip, tegu 
sesutė jam atleidžia, tegu pakelia veiduką, tegu padaro malonę, 
nusišypso. Bet Bonifasija vis laikė užsidengusi veidą rankomis, 
ir Lituma žiovaudamas atsistojo. 

— Eisiu numigt valandžiukę,— pasakė jis.— O jūs pasilikit, 
išbaikit gerti šitą butelį, o paskui eisim pasivaikščioti, — jis pa- 
sižiūrėjo šnairomis į Bonifasiją ir griežtu tonu pridūrė: — Kai 
namuose nėra šilumos, jos ieškoma kitur. 

Nenorom mirktelėjęs galinčiams, jis nuėjo į kitą kambarį. Pa- 
sigirdo jo švilpčiojamas tonados motyvas, paskui sugirgždėjo 
spyruoklės. Galinčiai tylėdami toliau gėrė — stiklą, kitą, o kai 
prisipylė trečią, už sienos garsiai lygiai užknarkė. Žvėriūkščiai 
vėl pasirodė, žvelgė pro plaukus šaltai, prisimerkę. 

— Jam naktiniai budėjimai nuotaiką gadina,— pasakė Bež- 
džionė.— Neimk į galvą, sesute. 

— Argi galima taip elgtis su moterimis,— tarė Chosefinas, 
stengdamasis sugauti Bonifasijos žvilgsnį, bet ji, deja, žiūrėjo 
ne į jį, o į Beždžionę.— Tai jau tikras gvardijos išpera. 

— O tu jau, žinoma, moki su jomis elgtis? — pasakė Chose, 
dirstelėjęs į duris, už kurių buvo girdėti kimus pratisas knar- 
kimas. 

— Aišku kaip dieną, — tarė Chosefinas šypsodamasis ir demb- 
liu pasislinko arčiau prie Bonifasijos.— Jeigu ji būtų mano žmo- 
na, niekad nekelčiau prieš ją rankos. Mušti, žinoma, o ne gla- 
monėti. 

Dabar žvėriūkščiai, baikštūs, išgąsdinti, apžiūrinėjo išbluku- 
sias sienas, gegnes, mėlynas muses, zirziančias prie lango, auk- 
sines dulkeles, knibždančias šviesos stulpeliuose, grindų rieves, 
Chosefinas palietė galva nuogas kojas, jos pasitraukė, ir broliai 
Leonai — tu sliekas, o jis — ne, jis žaltys, sugundęs Ievą. 

— Santa Marijoje de Njeva gatvės ne tokios, kaip čia, — pa- 
sakė Bonifasija.— Ten jos negrįstos, ir po lietaus jose neišbren- 

damas purvas. Jomis su tokiais kulniukais — nė žingsnio, iškart 
įklimpsi. 

— Kam taip storžieviškai — vaikštai kaip su kiaušiniu ant 
galvos, — tarė Chosefinas.— Netiesa. Jos labai graži eisena, dau- 
gelis moterų norėtų vaikščioti, kaip ji. 

Broliai Leonai vienas per kitą žvilgčiojo į duris. O Bonifasi- 
jai vėl ėmė drebėti rankos, lūpos — ačiū už gerą žodį, bet ji 
žino, kad jis pasakė šiaip sau, liežuvį miklindamas,— ir ypač 
balsas — kad jis taip negalvoja. Ir ji pasitraukė dar per žingsnį. 
Chosefinas pakišo galvą po kėde, ir jo balsas pasidarė duslus — 
jis pasakė tai iš visos širdies, — pratisas, įtaikus, lipšnus,— ir pa- 
sakytų dar daug daugiau, jeigu jie būtų vieni. 

— Mūsų gali nesivaržyti, galinčiau,— pasakė Beždžionė.— Būk 
kaip namie ir galvok, jog čia tik du nebyliai. O jeigu nori, mes 
išeisim pasivaikščioti. Kaip jums patinka. 

— Eikit, eikit, — sučiulbėjo salsvas balsas,— palikit mane su 
Bonifasija, duokit man truputėlį ją paguosti. 

Chose koselėjo, atsikėlė ir pirštų galais nuėjo prie durų. Po 
valandžiukės šypsodamasis sugrįžo į savo vietą — miega kaip 
užmuštas, matyt, labai pavargęs. Smalsūs žvėriūkščiai be palio- 
vos apžiūrinėjo konsoles, kėdžių kojas, demblį, augalotą figūrą 
ant grindų. 

— Sesutė nemėgsta komplimentų, — pasakė Beždžionė.— Tu 
privertei ją nukaisti, Chosefinai. 

— Tu dar nepažįsti pjuriečių, sesute,— tarė Chose.— Negal- 
vok blogai. Jau tokie mes žmonės, prie moterų negalime ištverti 
nepripaistę visokių niekų, lyg mums už liežuvio kas trauktų. 

— Klausyk, Bonifasija, — pasakė Chosefinas,— pasiųsk juos po 
velnių. 

— Jeigu tu nesiliausi, ji pasakys Litumai, ir jis supyks kaip 
velnias, — tarė Beždžionė. 

— Tegu sako,— pasigirdo minkštas, švelnus balsas, — man vis 
tiek. Jūs mane pažįstat, kai man patinka moteris, aš visada taip 
jai ir sakau, kad ir kas ji būtų. 

— Tau antpilas galvą apsuko, — pasakė Chose.— Kalbėk ty- 
liau. 


— O Bonifasija man patinka,— tarė Chosefinas.— Ir tegul ji 
tai Žino. 


Bonifasija susiėmė rankomis kelius ir pakėlė galvą. Jos lū- 
pos drąsiai šypsojosi, o žvėriūkščiai baikščiai lakstė šen ten. 

— Jau baisiai tu greitas, brolyti! Stačiai šimto metrų bėgimo 
čempionas. 

— Baik kvailiojęs,— tarė Chose.— Negąsdink jos. 

— Jeigu Lituma išgirstų, tikrai supyktų, — suvapėjo Bonifasija 
ir pažvelgė į Chosefiną, o kai jis atsakydamas pasiuntė jai oro 
bučkį, nusuko akis ir vėl ėmė apžiūrinėti lubas, konsoles, grin- 
dis. 

— Tegu pyksta, didelio čia daikto, — pasakė Chosefinas.— Ži- 
not, ką jums pasakysiu, vyručiai? Kada nors Bonifasija vis tiek 
bus mano, to ji neišvengs. 

Ji įsmeigė akis į grindis ir murmtelėjo kažką. Broliai Leonai 
kosčiojo, neatitraukdami akių nuo gretimo kambario durų: tyla, 
trumpas karktelėjimas ir vėl ramus pratisas parpimas. 

— Liaukis, Chosefinai,— pasakė Beždžionė.— Juk ji ne pju- 
rietė ir mūsų beveik nepažįsta. 

— Nebijok, sesyte,— tarė Chose.— Atsikirsk tuo pačiu arba 
šerk per snukį. 

— Nieko nežiūrėčiau,— sušnibždėjo Bonifasija,— tik jei Litu- 
ma sužinos, jeigu išgirs... 

— Atsiprašyk ją, Chosefinai,— tarė Beždžionė.— Pasakyk, kad 
pajuokavai, matai, kaip tu ją įskaudinai. 

— Aš pajuokavau, Bonifasija,— nusijuokė Chosefinas, slink- 
damasis atgal.— Dovanok man, neįsižeisk. 

— Aš nepykstu, — suvebleno Bonifasija.— Neįsižeidžiau, Ne- 
pykstu. 


II 


— KO ČIA MES gaištam, nuo kada pradėjom taip ceremony- 
tis? — pasakė Blondinas.— Geriausia būtų nueiti visiems urmu ir 
suimti jį geruoju aI jėga. 

— Visa bėda, kad seržantas nori įsiteikti, — tarė Mažius.— Ar- 
gi nematai, koks stropus, pareigingas. Žiūri, kad viskas būtų 
pagal statutą. Matyt, vedybos jį sugadino. 

— O Griaumedis dėl šitų vedybų greit galą gaus iš pavydo, — 
pasakė Blondinas.— Sako, vakar vakare vėl prisilakė pas Pare- 
desą ir vis keikia prakeiksmu save, kad neužbėgo už akių ser- 

žantui, pražiopsojo, girdi, paskutinį šansą sugriebti gerą mote- 
rišką. Bobytė nieko sau, nuodėmės verta, bet vis tik Griaumedis 
perdeda. 

Juodu gulėjo lianų brūzgynuose, nusitaikę šautuvus į locmano 
trobelę, tarsi kabančią ant medžių šakų vos per kelis metrus 
priešais juos. Trobelėje degė silpnas blausus žiburys, šviesda- 
mas turėklus terasos kampe. Niekas neišėjo, vyručiai? Tamsus 
siluetas pasilenkė prie Blondino ir Mažiaus. Ne, ponas seržante. 
O Griaumedis ir Juodaodis jau anapus, tad jam dabar nebėra 
kur sprukti — ne paukštis, neišskris. Tik nereikia karščiuotis, 
vyručiai,— seržantas kalbėjo santūriai, — prireikus. jis juos pasi- 
šauks, — ir judesiai jo taip pat buvo ramūs. Pro lengvus debesis, 
perergimu šydu siaučiančius mėnulį, sunkėsi sidabrinė jo šviesa. 
Tolumoje, tarp rūškanos miško sienos ir švelniai blyksinčių 
upių, žiupsniu žiburėlių mirguliavo Santa Marija de Njeva. Ser- 
žantas pamažu atsisegė dėklą, išsitraukė revolverį ir nuleido 
saugiklį. Šnibžtelėjęs kažką gvardiečiams, jis vis taip pat iš lėto, 
ramiai patraukė prie trobelės, dingo, tarsi susiliejęs su krūmais 
ir tamsa, po minutės vėl išniro prie terasos kampo, ir akimirkai 
pro langą sklindančioje blankioje šviesoje šmėkštelėjo jo veidas. 

— Tu pastebėjai, kaip jis vaikšto ir kalba? — pasakė Juoda- 
odis.— Stačiai kaip lunatikas. Jam kažkas yra. Pirma jis toks 
nebuvo. 

— Šita čiunčė išspaudė jį kaip citriną,— tarė Griaumedis.— 
Matyt, jis ją myluoja kokius tris kartus per dieną ir tris kar- 
tus per naktį. Ko, tavo manymu, jis visokiomis dingstimis iš- 
sprūsta iš posto? Kad pagulėtų su čiunče, aišku kaip dieną. 

— Tai jokia naujiena, juk dabar jiems medaus mėnuo,— pa- 
sakė Juodaodis.— Prisipažink, Griaumedi, tu plyšti iš pavydo. » 

Juodu gulėjo prie pat vandens, užsiglaudę už pakrantės krū- 
mo, kaip už brustvero. Rankose laikė šautuvus, bet nebuvo nu- 
sitaikę į trobelę, dunksančią tamsoje jiems iš šono. 

— Labai jau užlaužęs nosį, — tarė Griaumedis.— Kodėl nėjom 
suimti Njeveso, kai tik gavom leitenanto įsakymą, a? Palauk- 
sim iki sutems, reikia parengti planą, apsupsim lūšną — kur tu 
girdėjai tiek kvailysčių iš karto? Ir kuriems galams? Kad pa- 
darytų įspūdį donui Fabijui, kad tik pasipuikuotų, ir daugiau 
nieko. 

— Leitenantas ne toks žioplas, jis jau paruošė dirvą ir gaus 
antrą antsiuvą,— pasakė Juodaodis.— O mes špygą, va pamaty- 

ši. Negi tu nėsupratai, kas čia darosi nuo tada, kai atvyko p3- 
siuntinys iš Borcho forto? Gubernatorius leitenantą lūpose ne- 
šioja, stačiai didvyriu laiko, o argi ne mes radom saloje aną 
pusprotį? 

— Ko gero, čiunčė užgirdė seržantą kokiais čemeriais, Juoda- 
odi,— tarė Griaumedis.— Dėl to jis ir vaikšto apsiblausęs, gali- 
ma sakyt, stačias miega. Savo trunkais jinai iš proto jį išvarys. 

— O kad tave griausmas, kad tave griausmas,— pasakė ser- 
žanias.— Kas čia dabar, ką jūs čia darot? 

Lalita ir Adrianas Njevesas sėdėjo ant demblio ir tylėdami 
žiūrėjo į jį. Jiems prie kojų stovėjo molinis dubuo su bananais, 
nuo lempos kilo baltas kvapnus dūmelis, o ant slenksčio mirk- 
sėdamas mindžikavo apstulbęs seržantas — argi jam nepasakė 
Akilinas? — kalbėjo jis sumišęs — bet juk prieš dvi valandas jis 
pasakė berniukui: bėk, dabar žūt ar būt, — o rankoje švytavo 
revolveris, ir iš pažiūros atrodė, tarsi jis pats netikėtų savo 
akimis, — o kad tave griausmas, kad tave griausmas. Taip, Aki- 
linas jam pasakė, seržante,— locmanas šnekėjo lyg pilna burna, 
vos apversdamas liežuvį, — jis išsiuntė vaikus už upės pas vieną 
pažįstamą. Abipus lūpų įsirėžė kartėlio raukšlės. Tai kas čia 
dabar? Kodėl jis neišplaukė drauge su jais? Juk pasislėpti rei- 
kia ne vaikams, o jam, donai Adrianai. Seržantas plojo sau per 
šlaunį revolveriu. Jis keliom valandom delsė vykdyti įsakymą, 
senjora, rizikuodamas apturėti nema!onumų. Jis davęs jam laiko 
daugiau, negu reikia, donai Adrianai. 

— Dar šnekučiuojasi su juo,— tarė Mažius,— o paskui sakys 
donui Fabijui — pats nuėjau, pats suėmiau. Nori įsiteikti leite- 
nantui, girdi, čia ir jo nuopelnas. Šitas pjurietis pluša kaip skruz- 
dėlė, kad tik jį iš čia iškeltų. 

Drauge su šviesa iš trobelės sklido šnibždesys, vos drumsčian- 
tis nakties tylą ir tirpstantis joje lyg vieniša banga ramiuose 
vandenyse. 

— Bet, kai atvyks leitenantas, mes su juo pakalbėsim,— pa- 
sakė Blondinas.— Tegu mus siunčia į Ikitosą su suimtaisiais. Ta- 
da bent gausim kelias dienas laisvas. 

— Tegu jai ūgio trūksta, tegu ji raganiūkštė, ir panašiai, — 
tarė Juodaodis.— Šiaip šnekėsi, ar taip, Griaumedi, nė vienas 
neatsisakytų šitos čiunčės, ir tu pats pirmas. Ne iš gero kiek- 
viena proga, kai tik išgeri, ji tau pirmas žodis, bičiuli. 

>— Kas be ko, aš pagulėčiau su ja,— pasakė Griaumedisš.— 
Bet negi tu vestum pagonę? Kaip gyvas nevestum, brolau. 

— Jis lengva ranka gali jį nušauti ir pasakyti — priešinosi, 
ir aš turėjau pavartot ginklą — tarė Mažius.— Šitas pjurietis 
velniai žino ką padarytų, medalio vaikydamasis. 

— O gal čia prasimanymas? — pasakė Blondinas.— Kada at- 
vyko pasiuntinys iš Borcho forto ir aš perskaičiau leitenanto 
raportą, nenorėjau patikėti, Mažiau. Pažiūrėti Njevesas nepana- 
šus į banditą, atrodo doras žmogus. 

— Na jau! Kas gi panašus į banditą? — tarė Mažius.— Arba, 
geriau sakant, kiekvienas turi šitų bruožų. Bet mane taip pat 
pribloškė ta žinia. Kaip tu galvoji, kiek metų jam gali duotiė 

— Nežinia,— pasakė Blondinas.— Tur būt, daug. Juk jie plėšė 
visus, kas tik pasipainiodavo, ir įsigijo čia daugybę mirtinų 
priešų. Matai, kiek laiko šeimininkai mus mygo, kad surastume 
tuos banditus, nors jie jau liovėsi juos plėšę. 

— Bet kuo kuo, o kad jis buvo jų vadeiva, aš tikrai neti- 
kiu,— tarė Mažius.— Ir dar, jeigu jis būtų tiek prisiplėšęs, kaip 
žmonės šneka, tai negyventų lyg koks elgeta. 

— Koks jis vadeiva,— pasakė Blondinas.— Bet vis viena, jei- 
gu nesuras kitų, Njevesą ir tą pusprotį privers atsakyt už visus. 

— Aš ašaras liejau, jį maldavau, seržante,— tarė Lalita.— 
Kai išplaukėt į salą, aš akis išverkiau, kasdien meldžiau jį — 
bėkim, slėpkimės, Adrianai. Ir kai parsiuntėt Akiliną įspėti, 
vaikai atnešė jam kelionei vaisių, sukrovėm jo daiktus, ir Aki- 
linas savo ruožtu jį puolė prašyti, kad išvažiuotų. Bet jis nie- 
ko nenori girdėti, ničnieko nepaiso. 

Lempa tvieskė Lalitai į veidą, švietė apskritus jos skruostus, 
šunvotes, duobutes kakle, susivėlusius plaukus, lendančius 
į burną. š 

— Nors jūs ir uniformuotas, bet geros širdies, — pasakė Ad- 
rianas Njevesas. — Todėl aš ir sutikau būti jūsų svotas. 

Bet seržantas jo neklausė. Pridėjęs pirštą prie lūpų, jis nusi- 
suko, apžvelgė terasą ir pašnibždom — sprukit tučtuojau, do- 
nai Adrianai. Per turėklus, prie upės, tik be triukšmo, o jis 
suskaitys iki dešimties ir — pirštu į dangų — šaus aukštyn, 
išbėgs — vyrukai, jis movė į tą pusę, — ir nusives gvardiečius 
į mišką. Tegu išplaukia patamsy ir nekuria motoro, kol nepa- 
sieks Maranjono, o ten — spaust, spaust, lyg jį šimtas velnių 
vytųsi, ir tegu neįkliūva, svarbiausia — tegu neįkliūva, donai 

Adrianai, mat, tada ir jis gali įmerkti uodegą, svarbiausia — te- 
gu neįkliūva, ir Lalita, springdama — taip, taip, ji atriš valtį 
ir, traukdama irklus,— ji plauks drauge, ir raukšlelės jos kakto- 
je išsilygino, ir veidas beregint pajaunėjo — Adrianai, viskas 
paruošta, ir maistas, ir daiktai, jiems nieko daugiau nereikia, 
juodu irsis kiek įkabindami, o netoli Borcho forto išlips ir pa- 
trauks į mišką. O seržantas — tyliau! — vėl iškišo galvą pro 
duris ir apsidairė aplinkui — tegu prisiploja prie valties dugno 
ir nekelia galvų — jei vyrai juos pamatys, ims šaudyti, o Ma- 
žius neprašauna pro šalį. 

— Labai ačiū, bet aš viską gerai apgalvojau, ir man aišku, — 
upe neištrūksi,— pasakė Adrianas Njevesas.— Dabar per slenks- 
čius niekas neprasigaus, seržante, nors ir Saliamono galvą turė- 
damas. Štai leitenantas įstrigo Santjage, ir nenuostabu — iki 
Maranjono nieku gyvu nenukaksi. 

— Bet ko jūs dar norit, donai Adrianai— tarė seržantas, — 
aš jūsų nesuprantu. 

— Vienas kelias — bėgti į mišką, kaip aną kartą kad išbė- 
gau,— pasakė Njevesas.— Bet aš nenoriu, seržante, aš jau viską 
apgalvojau — dieną naktį sukau galvą nuo tada, kai išplaukėt 
į salą. Negaliu aš visą gyvenimą bastytis po miškus. Aš buvau 
tik jo locmanas, kaip ir jūsų, vairavau valtį, ir tiek, nieko man 
už tai nepadarys. O čia niekam nieko bloga nedariau, tą visi 
žino — ir vienuolės, ir leitenantas, ir gubernatorius. 

— Jie nesigrumia,— tarė Mažius.— Girdėtume riksmą. Atro- 
do, šiaip sau kalbasi. 

— Matyt, seržantas jį užklupo lovoje ir dabar laukia, kol 
apsirengs,— pasakė Blondinas. 

— O gal jis smaginasi su Lalita,— tarė Griaumedis.— Surišo 
Njevesą ir runtina ją čia pat, jam matant. 

— Na ir kumelio mintys tau lenda į galvą, Griaumedi,— pa- 
sakė Juodaodis.— Gali pagalvoti, jog tave pasiutžolėm užgirdė, 
dieną naktį tik apie bobas galvoji. Ir, tarp kitko, kas jau susi- 
gundys ta tavo Lalita, juk ji perdėm nuspuogijus? 

— Bet balta — atkirto Griaumedis.— Mano galva, geriau 
spuoguota krikščionė, negu švari čiunčė. Jos tik veidas spuo- 
guotas. Mačiau, kai ji maudėsi, kojom nieko neprikiši. Dabar 
ji liks viena, ir prisieis ją retkarčiais paguosti. 

— Tu tiek išsiilgai moterų, jog stačiai iš proto kraustaisi,— 
tarė Juodaodis.— Teisybę šnekant, kartais ir man šitaip būna. 

— Ką jūs kalbat, donai Adrianai, turit visgi galvą ant pe- 
čių, — pasakė seržantas.— Jeigu nespruksit, jūs sveikas dingęs. 
Negi tiek nesuprantat, jog tada visą kaltę suvers jums? Lei- 
tenanto raporte sakoma, jog pusprotis miršta. Nesiožiuokit. 

— Pasėdėsiu kelis mėnesius, bet užtat paskui gyvensiu ra- 
mus ir galėsiu čia sugrįžti —tarė Adrianas Njevesas.— Jeigu 
pabėgsiu į mišką, tai jau niekad nematysiu žmonos nei vaikų, 
be to, ir nenoriu gyvent kaip žvėris iki pat mirties. Aš nieko 
neužmušiau, tai žino ir Pantačia, ir pagonys, o čia visi mane 
pažįsta kaip dorą krikščionį. 

— Seržantas tau gero nori,— pasakė Lalita,— paklausyk jo, 
Adrianai. Pagailėk brangiausio, ką turi, savo vaikų, Adrianai. 

Ji užsikirto, nejučiomis vis krapštė grindis, imliojo bananus. 
Adrianas Njevesas pradėjo rengtis, apsivilko apnešiotus marš- 
kinius be sagų. 

— Jūs neįsivaizduojat, kaip aš susikrimtęs,— tarė seržan- 
tas.— Juk vis tiek jūs mano draugas. O kaip susigrauš Boni- 
fasija. Ji, kaip ir aš, galvojo, kad jūs jau toli. 

— Imk juos, Adrianai, — kūkčiodama pasakė Lalita.— Apsi- 
auk ir juos. 

— Nereikia,— tarė locmanas.— Palaikyk, kol sugrįšiu. 

— Ne, ne, aukis,— suriko Lalita.— Apsiauk pusbačius, Ad- 
rianai. 

Iš locmano veido buvo matyti, kad jis pasimetęs. Sumišusiu 
žvilgsniu pasižiūrėjo į seržantą, bet pritūpė ir apsiavė pusba- 
čius storais padais. Jo šeimai padėsim visomis išgalėmis, tegu 
donas Adrianas šituo mažiausiai rūpinasi. Njevesas atsistojo, 
ir Lalita prisiglaudė prie jo. Ji neverks, tiesa? Juodu daug ką 
iškentė drauge, ir ji niekad neverkė, va ir dabar ji neturinti 
raudoti. Jį greitai paleis, ir tada jų gyvenimas bus ramesnis, 
automatas, staiga vėl susenusi — veidas išvagotas raukšlių, akys 
blausios. Seržantas ir Adrianas Njevesas išėjo į terasą, nusilei- 
do laipteliais, o kai priėjo lianų brūzgus, moters rauda perskro- 
dė nakties tylą, o dešinėje iš tamsos — paukštelis išskrido! — 
prašneko Blondinas. Ir seržantas — rankas ant galvos, po vel- 
nių, ir nemėgink kvailioti, nušausiu, Adrianas Njevesas pa- 
kluso. Jis ėjo pirmas, iškėlęs rankas, o seržantas, Blondinas ir 
Mažius sekė paskui daržo tarplysviais, 

— Kodėl taip ilgai užtrukot, ponas seržante? — paklausė 
Blondinas. 

— Aš dar patardžiau jį pradžiai — pasakė seržantas.— Ir lei- 
dau atsisveikint su Žmona. 

Kai jie priėjo nendryną, priešais kaip iš žemės išdygo Griau- 
medis ir Juodaodis. Nė žodžio netarę, juodu prisidėjo prie kitų, 
ir, taip tylėdami, suimtasis ir sargybiniai ėjo visą kelią iki San- 
ta Marijos de Njeva. Trobelėse, skendinčiose tamsoje, eidami 
girdėjo kuždesius, ir žmonės, stovintys tarp kapironų ir palei 
trobelių polius, lydėjo juos akimis. Bet niekas nepriėjo prie 
jų ir nieko nepaklausė. Netoli prieplaukos užpakalyje išgirdo 
basas kojas tapsint — Lalita, ponas seržante, dabar ji puls juos. 
Bet ji uždususi praėjo pro gvardiečius ir tik keliom sekundėm 
stabtelėjo palei locmaną Njevesą — jie užmiršo maistą, Adria- 
nai. Padavusi ryšulį, ji nubėgo, ir jos žingsniai netrukus nuti- 
lo. Tik tada, kai jie buvo prie pat nuovados, tolumoje, lyg pe- 
lėdos ūksmas, nuaidėjo gailus vaitojimas. 

— Ką aš tau sakiau, Juodaodi? — tarė Griaumedis.— Ji dar 
nieko sau, kieta bobytė. Geresnė už bet kurią čiunčę. 

— Tau vien tik tas galvoje, — tarė Juodaodis.— Na ir grasy- 
bė ta, Griaumedi. 


— JEIGU BUS geras oras, rytoj pavakare, Fusija,— pasakė 
Akilinas.— Pirma eisiu aš vienas pašniukštinėti kas ir kaip. Ten 
yra viena vietelė, kur tu galėsi luktelt manęs, pasislėpęs val- 
tyje. 

— O jeigu jie nesutiks, seniuk? — tarė Fusija.— Ką aš dary- 
siu, kur tada dėsiuos, Akilinai? 

— Nespėliok, kas kada bus,— pasakė Akilinas.— Jeigu ra- 
siu tą žmogų, kur pažįstu, jis mudviem padės. Ir, antra vertus, 
pinigai visas duris atidaro. 

— Tu atiduosi jiems visus pinigus? — tarė Fusija.— Nebūk 
kvailas, seniuk. Pasilik sau šiek tiek, pravers prekybai. 

— Nenoriu tavo pinigų — pasakė Akilinas.— Kai sutvarky- 
siu šituos reikalus, užsuksiu į Ikitosą prekių ir prekiausiu kiek 
išgalėdamas, o kai viską išparduosiu, atkaksiu į San Pablą ta- 
vęs aplankyti. 

— Kodėl tu su manim nešneki? — pasakė Lalita.— Lyg būčiau 
aš konservus suvalgiusi? Viską tau atidaviau. Ar aš kalta, kad 
jie išsibaigė. 

— Nenoriu su tavim kalbėti, — tarė Fusija.— Ir valgyt neno- 
riu. Nelįsk tu prie manęs, tik ačiuales pašauk. 

— Nori, kad jos vandens pašildytų? — pasakė Lalita.-- Jos 
jau šildo, aš paliepiau. Suvalgyk nors gabalėlį žuvies, Fusija. 
Tai juodnugarė silkė, ją Chumas ką tik sugavęs atnešė. 

— Kodėl tu nepadarei, ką prašiau? — tarė Fusija. — No- 
rėjau, kad ir iš tolo pažvelgti į Ikitosą, nors žiburius išvysti. 

— Ką, tau protas maišosi, drauguži? — pasakė Akilinas.— 
Įsigeidei susitikti su patrulių kateriu? Ir, tarp kitko, ten mane 
visi pažįsta. Aš noriu tau padėti, o ne pakliūt į kalėjimą. 

— O kas tas San Pablas? — tarė Fusi'a.— Tu daug kartų esi 
ten buvęs, seniuk? 

— Keliskart, praplaukdamas,— pasakė Akilinas.— Lyja ten 
nedaug ir pelkių nėra. Bet yra du San Pablai, aš esu buvęs tik 
kolonijoje — prekiavau. Tu gyvensi kitoj pusėj, už poros kilo- 
metrų nuo ten. 

— Ten daug krikščionių? — tarė Fusija.— Koks šimtas susi- 
darys, seniuk? 

— Kur kas daugiau,— pasakė Akilinas.— Giedru oru jie 
vaikšto pliki krantu. Tur būt, jiems sveika saulė, o gal jie ši- 
taip goglinėja, norėdami sugraudinti praplaukiančius. Užmatys 
valtį ir pradeda šaukti, prašyti maisto, cigarečių. O jeigu į juos 
nežiūri, ima keikti, mėtyti akmenimis. 

— Tu mini juos šlykštėdamasis,— tarė Fusija.— Man aišku, 
jog tu paliksi mane San Pable, ir daugiau nepamatysiu tavęs, 
seniuk. 

— Aš juk tau pažadėjau aplankyti, — pasakė Akilinas.— Argi 
nors kartą sulaužiau žodį? 

— Pirmą kartą sulaužysi,— tarė Fusija.— Pirmą ir paskutinį, 
seniuk. 

— Nori, aš tau padėsiu? — pasakė Lalita.— Duokš numausiu 
batus. 

— Eik sau,— tarė Fusija.— Ir nesirodyk, kol nepašauksiu. 

Tylėdamos įėjo ačiualės ir įnešė dvi dideles garuojančias rėč- 
kas. Pastatė jas palei hamaką ir, net nedirstelėjusios į Fusiją, 
išėjo. 

— Aš juk tavo žmona,— pasakė Lalita.— Nesigėdyk manęs. 
Dėl ko man išeiti? 

Fusija pasuko galvą ir pažvelgė į ją siaurutėmis it plyšiai 
akimis, degančiomis pykčiu,— ak biauri loretiete, kekše pra- 

keikta. Lalita nusigręžė ir išėjo iš trobos. Jau sutemo. Tvankus, 
elektros prisotintas Oras pranašavo audrą. Vambisų kaimelyje 
degė laužai, apšviesdami žmones, kažko paskubomis šmėžuojan- 
čius tarp lupunų. Buvo girdėti kimūs balsai, šūkčiojimai, traš- 
kėjo žabai. Pantačia, nuleidęs kojas, sėdėjo ant savo priean- 
gio turėklų. | 

— Kas jiems? — tarė Lalita.— Kodėl tiek daug laužų? Ko 
jie taip triukšmauja? 

— Sugrįžo tie, kur buvo išėję medžioti, šeimininkėle, — pa- 
sakė Pantačia.— Argi nematot moterų? Jos visą dieną darė ma- 
satą, šventei ruošiasi. Jie nori, kad ir šeimininkas ateitų. Ko- 
dėl jis toks piktas, šeimininkėle? 

— Todėl kad neatplaukė donas Akilinas,— tarė Lalita.— 
Konservai išsibaigė, ir gėralai baigiasi. 

— Praėjo jau du mėnesiai, kai senis išplaukė, — pasakė Pan- 
tačia.— Matyt, šį kartą jis jau negrįš. 

— O tau ar ne vis tiek? — tarė Lalita.— Tu dabar jau turi 
moterį, ir tau nusispiaut į viską. 

Pantačia sukikeno, o trobelės tarpduryje pasirodė šaprė su 
diadema ant galvos, su apyrankėmis ant rankų ir blauzdų, iš- 
sitatuiravusi skruostus ir krūtis. Ji nusišypsojo Lalitai ir atsi- 
sėdo šalia jos prieangy. 

— Ji išmoko kalbėt ispaniškai geriau, negu aš.— pasakė Pan- 
tačia.— Ji jus labai myli, šeimininkėle. Dabar ji išsigandusi, kad 
sugrįžo vambisai iš medžioklės. Jų bijo, ir tiek, nors kaip ją 
raminu. 

Šaprė parodė ranka į krūmus, gožiančius skardį,— locmanas 
Njevesas. Jis ėjo su šiaudine skrybėle rankoje, be marškinių, 
iki kelių pasiraitojęs kelnes. 

— Kur buvai dingęs, tavęs visą dieną nematėm,— pasakė 
Pantačia.— Žvejojai? 

— Taip, buvau nuplaukęs iki Santjago,— tarė Njevesas.— 
Bet nieko nepešiau. Audra užeina, ir žuvys arba kažkur nu- 
plaukė, arba nusileido gilyn. 

— Vambisai sugrįžo,— pasakė Pantačia.— Šiąnakt puotaus. 

— Tur būt, dėl to ir Chumas išsidangino,— tarė Njevesas.— 
Mačiau, kaip išplaukė iš ežero savo kanoja. 

— Dabar dvi tris dienas nosies nerodys, — pasakė Pantačia.— 
Šitas pagonis irgi niekaip neįstengia atsikratyti vambisų bai- 
mės. 

— Jis ne iš baikščiųjų, tik nenori, kad galvą jam nupiautų,— 
tarė locmanas.— Jis žino, jog kiekvieną kartą, kai tik pasige- 
ria, jie vėl ima dantį griežti ant jo. 

— Ir tu eisi ūžauti su pagonimis? — paklausė Lalita. 

— Esu labai pavargęs, — tarė Njevesas.— Einu gulti. 

— Taip daryti uždrausta, bet kartais jie ištrūksta,— pasakė 
Akilinas.— Kai ko įsigeidžia. Pasidirbdina kanojas, nuleidžia 
jas į vandenį ir priplaukia prie kolonijos. Išlipsim, girdi, jei 
neišpildysit, ko norim. 

— O kas gyvena kolonijoje, seniuk? — tarė Fusija.— Ten yra 
policininkų. 

— Ne, policininkų nemačiau,— pasakė Akilinas.— Ten gyve- 
na šeimos. Žmonos, vaikai. Jos įsikūrusios mažas fermas. 

— Net jų pačių šeimos taip biaurisi jais? — tarė Fusija.— 
Net nepaiso, jog tenai jų artimieji, Akilinai? 

— Būna, jog ir giminystė pasidaro nemiela,— pasakė Akili- 
nas.— Tur būt, negali apsiprasti, užsikrėsti bijo. 

— Bet tada, vadinasi, niekas jų neaplanko,— tarė Fusija.— 
Vadinasi, lankyti juos draudžiama. 

— Ne, ne, atvirkščiai, juos daug kas aplanko, — pasakė Aki- 
linas.— Reikia tik pirma užlipti į baržą, kur tau duoda gaba- 
lėlį muilo, kad nusipraustum, ir liepia nusivilkti drabužius ir 
užsimesti chalatą. 

— Kodėl tu įtikinėji mane, seniuk, jog atplauksi aplanky- 
ti? — tarė Fusija. 

— Iš upės matyti jų namai, — pasakė Akilinas.— Geri namai, 
yra ir mūrinių, kaip Įkitose. Ten tau bus geriau, negu saloje, 
bičiuli. Susirasi draugų ir gyvensi kuo ramiausiai. 

— Palik mane, seniuk, kokioj nuošalioj vietelėj ant kran- 
to,— tarė Fusija.— Kartkartėmis atgabensi man maisto. Aš gy- 
vensiu kaip urve, ir niekas manęs nepamatys. Nevežk manęs 
į San Pablą, Akilinai. 

— Bet juk tu vos kėblini, Fusija, — pasakė Akilinas.— Nejau- 
gi tu tiek nenutuoki, drauguži? 

— O kaipgi tu, meldžiamoji, daveisi gydoma vambisų raga- 
niaus, jei tu šitaip jų bijai? — tarė Lalita. 

Šaprė nieko neatsakė, tik nusišypsojo. 

— Aš atsivedžiau jį, nors ji ir nenorėjo, šeimininkėle,— tarė 
Pantačia.— Jis dainavo, šoko, spiaudė tabako čiulkiniu jai 

į veidą, o ji net neatsimerkė. Ji drebėjo ne tiek drugio kre- 
čiama, kiek iš baimės. Man atrodo, jog iš išgąsčio ji ir išgijo. 

Sudundėjo griaustinis, paleido lyti, ir Lalita pabėgo po sto- 
gu. Pantačia vis dar sėdėjo ant turėklo, ir lašai tiško jam ant 
kojų. Po valandžiukės lietus nustojo, ir laukymėje pakilo tirš- 
tas rūkas. Locmano trobelėje užgeso šviesa, tur būt, jau užmi- 
go, šeimininkėle, o čia buvo dar tik pradžia, tikra liūtis pra- 
pliups tada, kai vambisai įsilinksmins. Akilinas tikriausiai iš- 
sigando griaustinio, ir Lalita nušoko nuo prieangio — eisiu pa- 
žiūrėti, — perbėgo laukymę ir įėjo į trobelę. Fusija laikė kojas 
rėčkose, jo šlaunys buvo raudonos ir groblėtos kaip tie molio 
indai. Nenuleisdamas akių nuo Lalitos, jis griebė moskitinį 
tinklelį — ko jis gėdinasi? — nutraukė jį ir užsidengė kojas, — 
kas čia baisaus, jeigu ji pamatys? — paskui sustaugė ir susirie- 
tė keturlinkas, siekdamas bato,— juk jai tas Mažiausiai rūpi, 
Fusija,— galų gale sugrabaliojo batą ir paleido į ją. Jis pira- 
lėkė pro Lalitą ir atsimušė į lovą, bet vaikas nepravirko. Lalita 
vėl išėjo iš trobos. Dabar lijo skalsus lietus. 

— O tuos, kur numiršta, seniuk, ten pat ir laidoja? — pa- 
klausė Fusija. 

— Žinoma,— atsakė Akilinas.— Nemėtys gi jų į Amazonę, 
tai būtų nekrikščioniška. 

— Tai tu amžinai ir bastysies upėmis, Akilinai? — tarė Fusi- 
ja.— Tau iki šiol netoptelėjo į galvą mintis, jog gali valtyje 
numirti? 

— Norėčiau numirti savo kaime,— pasakė Akilinas.— Nieko 
neturiu Mojobamboje, nei šeimos, nei draugų. Ir vis dėlto no- 
rėčiau, kad palaidotų mane vietos kapinėse, pats nežinau ko- 
dėl. 

— Aš taip pat norėčiau sugrįžti į Kampo Grandę,— tarė Fusi- 
ja.— Pasižiūrėti, kaip laikosi mano giminaičiai, vaikystės drau- 
gai. Tur būt, kuris-ne-kuris dar prisimintų mane. 

— Kartais gailiuosi, kad neturiu kompaniono,— pasakė Akili- 
nas.— Daug kas piršosi dirbti su manim, siūlė pinigėlių naujai 
valčiai. Visiems magėjo gyventi, kaip aš, — šiandien čia, rytoj 
ten. 

— O kodėl tu nesutikai? — tarė Fusija.— Dabar, kai jau su- 
senai, tau būtų ir lengviau, ir smagiau, jei turėtum draugą. 

— Aš pažįstu žmones, — pasakė Akilinas.— Mudu sutartume 
su kompanionu, kol mokyčiau jį prekiauti ir suvesčiau su 

klientūra. O paskui jis pagalvotų — pelnas ir šiaipjau nedide- 
lis, kam jį dar dalytis perpus. O kadangi esu senas, gumbą 
gaučiau, ne ragelį. 

— Gaila, kad išsiskyriau su tavim, Akilinai,— tarė Fusija.— 
Visą kelią apie tai galvojau. 

— Šitas darbas ne tau,— pasakė Akilinas.— Tu į aukštybes 
pasinešęs, kas tau skatikai, kuriuos teįstengiu čia sukrapštyti. 

— Pats matai, kas išėjo iš to, kad į aukštybės pasinešiau,— 
tarė Fusija.— Baigėsi taip, jog man tūkstantį kartų blogiau, ne- 
gu tau, niekur nepasinešusiam. 

— Nepadėjo tau dievas, — pasakė Akilinas.— Viskas pasau- 
ly dievo valioj. 

— O kodėl jis man nepadėjo, o kitiems padėjo? — tarė Fu- 
sija.— Kodėl jis man neištiesė rankos, o, pavyzdžiui, Reategiui 
ištiesė? 

— Trūksta, kad paklaustum, kada mirsi, — pasakė Akilinas.— 
Negi aš žinau, Fusija. 

— Eime pas juos, šeimininke, kol nelyja lietus,— tarė Pan- 
tačia. 

— (Gerai, eime, kad tie šunsnukiai neįsižeistų, — pasakė Fusi- 
ja.— Bet tik trumpai valandžiukei. O Njevesas neis? 

— Jis šiandien žūklavo Santjage ir, matyt, nusiplūkė,— tarė 
Pantačia.— Jis jau miega, šeimininke. Šviesa jo jau seniai už- 
geso. 

Jie patraukė prie vambisų kaimelio, nutvieksto raudonų lau- 
žų atšvaitų, o Lalita lūkuriavo, atsisėdusi palei trobelės polius. 
Nuo stogo dar varvėjo po lietaus. Netrukus pasirodė locmanas 
su kelnėm ir marškiniais — viskas paruošta. Bet Lalita jau ne- 
norėjo — rytoj, greit prasidės audra. 

— Ne rytoj, o tuoj pat,— pasakė Andrianas Njevesas.— Pats 
laikas — šeimininkas ir Pantačia užtruks šventėj, o vambisai 
jau girti. Chumas mūsų laukia pratakoje, jis nuveš mus iki 
Santjago. 

— Aš negaliu čia palikti Akilino,— tarė Lalita.— Nenoriu pa- 
likt savo sūnaus. | 

— O kas sako, kad jis čia liks,— pasakė Njevesas.— Aš ir 
pats noriu jį paimti. 

Jis įėjo į trobą ir po valandžiukės išėjo, laikydamas rankose 
susuktą į antklodę vaiką, ir, nieko netaręs Lalitai, pasuko prie 
vėžlių kūdros. Lalita nusekė įpėdin. Iš pradžių ji verkšleno, bet 

paskui, kai leidosi nuo skardžio, nurimo ir įsitvėrė locmanui 
į ranką. Locmanas palaukė, kol ji įlips į kanoją, padavė jai 
vaiką, įsėdo pats, ir netrukus valtis jau čiuožė tamsiu ežero pa- 
viršiumi. Pro rūškaną lupunų sieną blykčiojo laužų atspindžiai 
ir aidėjo vambisų dainos. 

— Kur mes plaukiam? — pasakė Lalita.— Tu nieko man ne- 
sakai, viską darai pats. Aš jau nenoriu plaukt su tavim, noriu 
grįžti. 

— Nutilk,— tarė locmanas.— Nekalbėk, kol neišplauksim iš 
ežero. 

— Jau švinta,— pasakė Akilinas,— o mudu akių nesudėjom, 
Fusija. 

— Paskutinę naktį drauge, — tarė Fusija.— Ir man stačiai šiI- 
dis plyšta, Akilinai. 

— Man irgi sunku, — pasakė Akilinas.— Bet mudu negalim 
ilgiau čia būti, reikia stumtis toliau. Tu nenori valgyt? 

— Palik mane kur prie krašto atsaloje,— tarė Fusija.— Drau- 
gystę prisiminęs, Akilinai. Vis vien kur, tik ne San Pable. Ne- 
noriu ten numirti, seniuk. 

— Nebūk toks ištižęs, Fusija,— pasakė Akilinas.— Žinai, aš 
paskaičiavau: praėjo lygiai trisdešimt dienų, kai išplaukėm iš 
salos. 


KAS TIESA, tas tiesa, tikrovė susipina su troškimu, kitaip 
negi išauštų šitas rytas. Ar ji pažins tavo balsą, tavo kvapą? 
Pakalbink ją, ir jos veide pamatysi drovią šypseną, palaikyk 
jos ranką kelias sekundes, ir tu pajusi padažnėjusį jos pulsą. 
Žiūrėk, kaip kruta jos lūpos, kaip virpčioja vokai. Ji nori su- 
prasti, kodėl tu šitaip spaudi jos ranką, ko kedeni jos plaukus, 
ko apkabini ją per liemenį, o kai kalbi — taip arti prie jos 
veido priglaudi savąjį? Paaiškink jai — kad tu nepainiotum ma- 
nęs su kitais, kad pažintum mane, Tonjita. Kvapas, kurį tu jau- 
ti savo skruostu,— tai mano alsavimas, o garsai, kuriuos tu gir- 
di, — tai mano žodžiai. Atsargiai, būk budrus, žiūrėk, kad nepa- 
matytų žmonės, bet kol kas nieko nėra, paimk jos ranką, pa- 
leisk — tu išsigandai, Tonjita? Kodėl sudrebėjai? — atsiprašyk 
ją. Ir štai vėl saulė auksina jos blakstienas, o ji tikriausiai mąs- 
to, spėlioja, ieško atsakymo, ir tu — nebijok manęs, Tonjita, aš 
nepadarysiu tau nieko pikto, o ji stengiasi suvokti, perprasti, 

kodėl, kaip, o čia pašaliniai — Chasintas šluosto staliukus, Čia- 
piras kalba apie medvilnę, apie gaidžių kautynes, apie čiolas, 
su kuriomis jisai guli, moterys siūlo plaktos grietinėlės, o ji 
vis suka galvą, vis stengiasi išsiaiškinti, kodėl, kaip, bejėgė 
nebylioje migloje. Ir tu — tai neįmanoma, kur mano protas, aš 
ją kankinu. Susigėdęs šok ant žirgo, ir vėl smėlynai, salė, 
bokštas. Užtrauk užuolaidas, ir tegu čia užlipa Peteliškė, tegu 
ji nusirengia, tik šiukštu, tegu neprasižioja,— prieik arčiau, ne- 
judėk — bučiuok ją, ji tavo pupytė, tu ją myli, jos rankos lyg 
žiedai ant ilgų stiebelių, o ji — kaip gražiai jūs kalbat, šeimi- 
ninke, ar tikrai aš taip patinku jums? Tegu apsirengia ir grįžta 
į salę, kodėl tu prabilai, Peteliške, o ji — jūs įsimylėjęs kažko- 
kią moterį ir norit, kad aš atstočiau ją Oo tu — nešdinkis, ir 
daugiau jokia mergšė neužlips į bokštą. Ir vėl vienatvė, arfa, 
nendrių degtinė. Išgerk, atsigulk ant lovos ir pradėk vėl kaps- 
tytis tamsumoj, kamantinėti pats save — ar turi ji teisę būti 
mylima? Ar turiu teisę ją mylėti? Jeigu tai būtų nuodėmė, ar 
tas sulaikytų mane? Lėtai slenka nemigo naktis, tuščia be jos, 
ir nėra kas išsklaido abejones? Apačioje pokštai, juokas, skam- 
ba stiklai, svečiai šoka, trankiai gaudžiant gitaroms, į kurių 
melodiją įsipina laibutis fleitos cypimas. Tai buvo nuodėmė, 
Anselmai, tu greit mirsi, atgailok, o tu — ne, tėve, ne nuodė- 
mė, ir aš neturiu už ką atgailoti. Man tik skaudu, kad ji nu- 
mirė. Ir jis — Anselmai, tu ją išniekinai, tu ją išprievartavai, 
o tu — netiesa, mudu supratom vienas kitą, nors ji nematė 
manęs, mudu mylėjom vienas kitą, nors ji nekalbėjo su ma- 
nimi, kas buvo — pražuvo. Ačiū dievui, Tonjita, juk tikrai tu 
mane atpažįsti? Pabandyk, paspausk jos ranką, skaityk iki še- 
šių — ar ji tau paspaus? — iki dešimties — va matai, ji neištrau- 
kia rankos, — iki penkiolikos — jos ranka vis dar tavojoj, pa- 
tikli ir paklusni. O tuo tarpu smėlis jau nebyra, nuo upės pučia 
gaivus vėjas, eime į „Šiaurės žvaigždę“, Tonjita, išgerkim šio 
to. Ir kieno rankos ieškojo jos ranka? Į kieno ranką ji rėmėsi? 
Į tavo, o ne į dono Eusebijo, į tavo, o ne į Čiapiro. Vadinasi, 
ji Myli tave? Pajusk tai, ką jautei tada — jauno kūno šilumą, 
įdegusios mergiškos rankos prisilietimą, švelnutį tos rankos 
pūkelį. O po stalu jos kelis paliečia tavąjį — skanios sultys, 
Tonjita? Tai lukumos sultys — neišsiduok ir gėrėkis,— vadi- 
nasi, reikalai klostosi gerai, donai Eusebijau, vadinasi, parduo- 
tuvė, kurią atidarėte Suljanoje, klestėte klesti, vadinasi, mūsų 

Aresė numirė, daktare Sevaljosai, koks smūgis Pjurai, tai buvo 
mokyčiausias žmogus, — ir čia saldi šiluma pasklinda tavo gys- 
lomis ir raumenimis, krūtinėje įsižiebia liepsna ir karštos vers- 
mės atsiveria smilkiniuos, — dabar ne tik jos kelis liečia tąvąjį, 
bet ir pėda pėdą, ir jeigu būtų galima dirstelti po stalu, tu pa- 
matytum jos mažutę bejėgę koją šalia tavo griozdiško bato. Ir 
tu — ačiū dievui, bet, gal būt, ji šito nepastebi, gal būt, čia 
tik toks sutapimas? Pabandyk dar kartą, pamėgink pastumti — 
ar ji atsitrauks? Vis glaudžiasi prie tavęs? Taip pat stumia“ 
Ar tu tik nežaidi su manim, mergyte? Ką tu jauti man? Ir vėl 
tave užvaldo įžūlus noras — kada nors pasilikti vieniems, ne 
čia, o bokšte, ne dieną, o naktį, ne apsirengusiems, o nuogiems. 
Nesitrauk, Tonjita, glauskis, glauskis prie manęs. Ir štai tvan- 
kus vasaros rytas, batų valytojai, elgetos, prekijai, parapijie- 
čiai, išeinantys iš bažnyčios po mišių, „Šiaurės žvaigždė“, kur 
vyrai šnekučiuojasi apie medvilnę, apie potvynį, apie sekma- 
dienio pačiamanką, ir staiga tu pajunti ranką, kuri ieško ta- 
vosios, kuri randa ir suima tavąją, atsargiai, nežiūrėk į ją, nesu- 
judėk, šypsokis, apsimesk, jog tave domina medvilnė, lažybos, 
medžioklė, kieta elniena ir visokie negandai, o tuo tarpu klau- 
syk slaptos naujienos, kurią tau sako jos ranka, iššifruok vos 
juntamų paspaudimų ir lengvų grybšnių kalbą ir kartok sau — 
Tonjita, Tonjita, Tonjita. Dabar mesk šalin abejones ir rytoj 
dar anksčiau užsiglausk katedroje ir, klausydamasis, kaip mo- 
notoniškai šnara smėlis, byrėdamas ant tamarindų šakų, nenu- 
leisk akių nuo aikštės kampo, kurį pusiau gožia medžiai ir pa- 
viljonas. Ir vėl laikas sustoja po skliautais ir arkomis tarp šaltų 
aslos plokščių ir tuščių klauptų, ir tu pajunti nepalenkiamą ryž- 
tą, o tau nugarą išpila šaltas prakaitas, ir staiga sugniaužia 
širdį: asilas, galjinaserietė, pintinės, grakšti figūra, tarsi plau- 
kianti pažeme. Tegu niekas nesiartina, tegu skalbėja greičiau 
eina sau, tegu nepasirodo kunigas, o dabar mikliai, bėgte, sau- 
lės šviesa, priebažnytis, platūs laiptai, takelis, pavėsiuose pa- 
skendęs aikštės keturkampis. Apkabink ją, žiūrėk, kaip jos gal- 
va palinksta tau ant peties, glostyk jai plaukus, žarstyk iš jų 
smėlį ir tuo pačiu kalbėk sau — atsargiai, tuoj atsidarys ,„Šiau- 
rės žvaigždė“ ir išeis žiovaudamas Chasintas, prigužės pjurie- 
čių ir atvykėlių, nedelsk. Be jokių gudrybių bučiuok ją ir, kai 
jos veidas nukaista,— nebijok, brangute, aš myliu tave, ne- 
verk,— gerk jos kūno aromatą, kvapnų tarsi dvelkimas žemės, 

atgaivintos lietaus karštą vasaros dieną, ir štai žiūrėk; jinai jau 
baigia atsitokėti, vėl ji romi, švytėte švyti lyg padangė, nu- 
tvieksta vaivorykštės. Ir tada pagrobk ją — mudu nebegalim ši- 
taip ilgiau, eik pas mane, Tonjita, tu ją žiūrėsi, paikinsi, ji lai- 
minga bus su tavimi, o praeis kiek laiko, ir judu iškeliausit 
toli nuo Pjuros ir gyvensit nuo nieko nesislapstydami. Bėk su 
ja, nuo stogų dar byra smėlis, žmonės miega arba rąžosi lovoje, 
bet žiūrėk, apsidairyk aplinkui, paduok jai ranką, pasodink 
ją ant žirgo. Kalbėk su ja tyliai, ramiai, kad nesinervintų,— 
stipriau įsikibk į mane, mudu tučtuojau parlėksim. Ir vėl — 
saulė, kylanti virš miesto, šiltas oras, tuščios gatvės, pašėlęs 
į marškinius, kaip ji spaudžiasi prie tavęs, kaip liepsnoja jos 
veidas. Ką ji galvoja? Greičiau? Kad tik mūsų niekas nepama- 
tytų? Nulėksime? Ar aš noriu joti su tavim? Ir tu — Tonjita, 
Tonjita, ar tu supranti, kur mudu jojam, ko mudu jojam, kas 
mudu? Pasuk per Senąjį tiltą ir, aplenkęs Kastiliją, bundančią 
su priešaušriu, dumk zovada išilgai kranto, apaugusio pupme- 
džiais, 0 štai smėlynai, įnirtingai daužyk kulnais žirgo šonus, 
tegu jis pasispiria ir leidžiasi šuoliais, tegu jo pasagos kapoja 
glotnią dykumos nugarą ir tegu rūksta dulkės, slėpdamos jus 
nuo pašalinių akių. Nuilsusio arklio žvengimas, jos ranka tau 
ant juosmens ir retkarčiais skonis jos plaukų, kurie, vėjo plaiks- 
tomi, lenda į burną. Vis ragink ir ragink arklį, čaižyk jį vyti- 
niu ir vėl įkvėpk šito ryto kvapo, dulkių ir beprotiško jaudu- 
lio kvapo. Įeik, stengdamasis nesusibelst, paimk ją ant rankų 
ir pakilk siaurais laipteliais, jausdamas, kaip jos rankos lyg 
gyvi karoliai apsivijusios tau aplink kaklą. Ji trūkuoja, jos bur- 
na iš baimės pravira, dantys spindi, ir tu — niekas mūsų ne- 
mato, visi Miega, nurimk, Tonjita. Pasakyk jai jų pravardes — 
Blizgutė, Varlytė, Gėlelė, Peteliškė. Ir dar jai pasakyk — jos 
mirtinai išvargusios — visą naktį „gėrė ir dalijo meilę, ir jos 
negirdi mūsų ir nieko nepasakys, o paskui aš joms viską pa- 
aiškinsiu, jos supras. Papasakok jai, kas tas bokštas ir koks 
reginys iš čia atsiveria, apsakyk, kaip atrodo upė, medvilnės 
plantacijos, Pjuros stogai, žėrintys prieš saulę, kokie balti Kasti- 
lijos namai, kokie bekraščiai smėlynai ir dangus. Sakyk jai — 
aš žiūrėsiu už tave, paskolinsiu tau savo akis, viskas, ką aš tu- 
riu,.— tavo, Tonjita. Tegu ii įsivaizduoja, kaip pritvinsta iš- 
džiūvusi upė, kaip gruodžio mėnesį, pasirodę vieną gražią die- 

ną vagoje, vinguriuoja plonyčiai upeliukai, kaip jie auga ir su- 
silieja, ir kokia jų spalva — rudai žalia, Tonjita, ir kaip vanduo 
vis kyla ir Pjura darosi kaskart vis gilesnė ir platesnė. Tegu ji 
įsiklauso į varpų skambesį ir įsivaizduoja žmones, išeinančius 
švęsti patvinimo, vaikus su papliauškomis, moteris, barstančias 
gėles ir serpantiną, ir vyskupą purpuro apdaru, laiminantį kla- 
joklius. Pasakok, kaip Malekono gatvėje senjorai klaupiasi, 
nusakyk jai mugę, kioskus, palapines, šūkaujančius ledų par- 
davėjus, išvadink jai, kas tie turtingi pjuriečiai, kur įjoja upėn 
ir šaudo į viršų, paminėk, kaip galjinaseriečiai ir mangačiai 
maudosi su apatinėmis kelnėmis, o drąsuoliai nardo, šokdami 
nuo Senojo tilto. Ir pasakyk jai, jog Pjura — dabar tikra upė, 
kuri dieną ir naktį plukdo drumzlinus vandenis į Katakaoso pu- 
sę. O dar paaiškink jai, kas tokia ta Anchelika Mersedes, kuri 
bus jos draugė, ir kokius jai patiekalus ji gamins — tavo mė- 
giamus, Tonjita, pikantę *, čiupę **, seką, pikeo, ir tu užsigersi 
juos klaritu, tik nenoriu, kad tu gertum, kol apsvaigsi. Ir ne- 
pamiršk arfos — kas vakaras aš skambinsiu tau vienai, grosiu 
tau serenadas. Šnibždėk jai į ausį, pasisodink ją ant kelių — 
kokia ji lengvutė,— neskubink jos, turėk kantrybės, gal tik 
švelniai glostyk, o geriau ir to nereikia, tiktai gerk jos šiltą 
kvapą ir lauk, kol ji pati ims ieškot tavo lūpų. Ir vis kalbėk, 
meiliai kalbėk jai į ausį, braukyk per plaukelius ant jos ran- 
kų, kaip braukai savo arfos stygas, kalbėk, šnibždėk ir paty- 
liukais nuauk jai kojas, ir štai vėl tau prieš akis jos rausvos 
pėdos, kelčio išlinkimas, pirštukai, ir tu juos vėl bučiuoji, ir 
vėl skamba prietemoje jos sidabrinis juokas. Nusijuok ir tu — 
tave kutena? — ir bučiuok, bučiuok laibas jos blauzdas ir tvir- 
tus apvalius kelius. Dabar atsargiai paguldyk ją į lovą ir pa- 
mažu pamažu atsegiok palaidinukę ir palytėk jos kūną — jis 
įsitempia? Atimk ranką, paliesk vėl ir kalbėk —tu myli ją, 
tu lepinsi ją kaip kūdikį, tu gyvensi tik jai. Neužgriūk ant jos, 
nedaryk, kad jai skaudėtų, tik švelniai ją apkabink ir padėk 
jos ranką ant sijono sagos, kad ji pati ją atsisegtų. Šnabžtelk — 
aš tau padėsiu, Tonjita, ir jį nuvilksiu, mano mergyte, ir pri- 
glusk šalia. Sakyk jai, ką tu jauti, sakyk, kad jos krūtys — du 
mieli triušiukai, bučiuok jas, sakyk, kad tau jos patinka, kad 
tu jas sapnuodavai naktimis, kad tu jas regėdavai čia, bokšte, 


* Pikantė — aštrus patiekalas, į kurį pridėta daug pipirų. 
** Čiupė — virtos bulvės su kiaušiniais, mėsa ir žuvimi. 

baltas ir stangrias, ir tu bandydavai jas sučiupti, o jos, lyg er- 
zindamos, išslysdavo iš tavo rankų, tačiau iš tikrųjų jos dar 
švelnesnės ir gyvesnės. Maloni prietema, šiužesys užuolaidų, ju- 
dinamų vėjelio, neryškūs daiktų apribai ir skaistus jos kūno 
baltumas. Glostyk jį, glostyk ir kalbėk, kokie dailūs jos keliai, 
jos klubai, jos pečiai, sakyk, ką jauti, sakyk, jog tu ją myli, 
dar ir dar kartok, jog tu ją myli. Priglausk ją prie savęs — 
Tonjita, mano mergyte, mažutėle tu mano, — ir va dabar ne- 
drąsiai praskėsk jai kojas, bet būk atsargus, būk klusnus, ne- 
skubink jos, pabučiuok ir pasikėlęs dar pabučiuok, ir pajusk, 
kaip drėksta tavo ranka ir kaip jos kūnas glemba ir atsiveria, 
apimtas saldaus nuovargio, ir kaip padažnėja jos alsavimas, 
o rankos kviečia tave, o bokštas pradeda siūbuoti, suktis ir 
grimzta į karštas kopas. Sakyk jai — tu mano žmona, neverk, 
nesikabink taip į mane, lyg artėtų paskutinioji, tu dar tik pra- 
dedi gyventi, o dabar ją palinksmink, su ja pažaisk, nušluostyk 
skruostus, padainuok jai, paliūliuok ją, sakyk — miegok, pasi- 
dėk galvą man ant krūtinės kaip ant pagalvės, Tonjita, aš sau- 
gosiu tavo miegą. 


— ŠĮRYT JĮ išvežė į Limą,— sudejavo Bonifasija.— Sako, 
daugeliui metų. 

— Na tai kas? Pjuroje kalėjimas biauresnis už kiaulidę,— 
Chosefinas perėjo per kambarį, — ten baisus purvas, — atsirėmė 
į palangę,— ir kalinius badu dvasina,— pasižiūrėjo pro langą, 
kur blausioje žibinto šviesoje neryškiai, lyg sapne, buvo ma- 
tyti šv. Mykolo koledžas, bažnyčia ir pupmedžiai Merino aikš- 
tėje,— o tuos, kurie per daug riečia nosį, kaip Lituma, šeria 
šūdu, ne maistu, ir pabandyk nenuryti, tad dar laimė, kad iš- 
siuntė į Limą. 

— Man nedavė net atsisveikint su juo, — suvaitojo Bonifasi- 
ja.— Kodėl man nepranešė, kad jį išveš. 

O koks tau džiaugsmas atsisveikinti? Chosefinas priėjo prie 
Bonifasijos, kuri, atsisėdusi ant sofos, piktai nusimetė batelius. 
Ji drebėjo lyg drugio krečiama. Ir Litumai geriau, jog taip iš- 
ėjo, jis tik būtų susijaudinęs, 0 ji — kur gauti pinigų kelionei, 
bilietas kaštuoja labai brangiai, jai tai pasakė Rochero agen- 
tūroje. Chosefinas apkabino ją per pečius. Ką ji, vargšelė, veiks 

Limoje? Ji liks čia, Pjuroje, ir jis pasirūpins ja ir pasistengs, 
kad ji viską pamirštų. 

— Jis mano vyras, ir aš turiu važiuoti, — sudejavo Bonifasi- 
ja.— Ar šiaip sakysi, ar taip, aš kas dieną lankysiu jį, nešiu 
jam Maisto. 

Kvaiše, bet juk Limoje ne taip, kaip čia, ten kalinius žmo- 
niškai maitina ir gerai su jais elgiasi. Chosefinas prisitraukė 
Bonifasiją prie savęs. Ji valandžiukę priešinosi, paskui pasida- 
vė, alpėdama jo glėbyje. Argi Lituma ne galvijas, o ji — šmeiž- 
tas, — argi jis negadinęs jai gyvenimo, tas gvardijos išpera, O 
ji — netiesa, bet prigludo prie jo ir vėl pravirko. Chosefinas 
paglostė jai galvą. Ir, be to, ko čia liūdėti, jiems pasisekė, bo- 
ba iš ratų, ratams lengviau, Laukine: juodu atsikratė jo. 

— Aš bloga, bet tu dar blogesnis, — kūkčiodama prabilo 
Bonifasija.— Mudu abu pražudysim savo sielą. Ir kodėi tu va- 
dini mane Laukine, juk tu žinai, jog man tai nemalonu, matai, 
matai, koks tu blogas. 


Chosefinas švelniai ją atstūmė ir atsistojo. Čia jau per daug, 
argi ji nebūtų mirusi iš bado, jeigu ne jis, ar negyventų kaip 
elgeta? Priėjęs prie lango, jis pasirausė kišenėse —ir ji dar 
aprauda prie jo tą gvardijos išperą,— išsitraukė cigaretę ir už- 
sirūkė — kurių velnių, jis irgi turi savigarbą. 

— Tu vadini mane „tu“,— staiga pasakė jis, atsigręžęs į Bo- 
nifasiją.— Iki šiol tu vadinai mane „tu“ tik patale, o šiaip 
visada „jūs“. Kokia tu keista, Laukine. 

Jis ir vėl prisėdo šalia jos. Ji bandė pasitraukti, bet davėsi 
apkabinama, ir Chosefinas susijuokė. Ji gėdinasi? Jai prigrūdo 
į galvą visokių kvailysčių vienuolės tame jos kaimiūkštyje. Ko- 
dėl ji vadina jį „tu“ tik patale? 

— Aš žinau, kad nuodėmė, bet vis dėlto lieku su tavim, — 
sukūkčiojo Bonifasija.— Tu apie tai nepagalvoji, bet dievas nu- 
baus mus abu, ir tik dėl tavęs. 

Kokia ji vis dėlto nenuoširdi, tuo jinai panaši į pjurietes, 
visos Moterys vieno molio, kokia ji nenuoširdi, čiolita; žinojo 
ji, ar ne, kad gyvens su juo, tą naktį, kai jis parsivedė ją, 
o ji, perkreipusi lūpas, — nežinojo, ji nebūtų ėjusi, bet neturė- 
jo kur dėtis. Chosefinas išspiovė nuorūką ant grindų. Bonifa- 
sija sėdėjo prigludusi prie jo, ir jis galėjo kalbėti jai į ausį. 
Bet juk jai tas buvo prie širdies, tegu Laukinė neveidmainiau- 

ja, tegu prisipažįsta, tegu pasako tik kartą, tyliai, jam vienam, 
brangute,— jai tas buvo prie širdies, ar ne, čiolita? 

— Taip, todėl kad aš bloga, — sušnibždėjo ji.— Neklausinėk 
manęs, tai nuodėmė, neprimink man šito. 

Jai geriau su juo, negu su Lituma? Tegu prisiekia, niekas 
čia jos negirdi, jis ją myli, juk tiesa, jai su juo maloniau? Jis 
bučiavo jai kaklą ir retkarčiais krimsčiojo ausį, jusdamas per 
sijoną, kaip ji glaudžia šlaunis, visa įsitempusi ir deganti. Tie- 
sa, gyvendama su Lituma, ji niekad nerėkė patale? Ir ji, kone 
kuždėdama,— rėkė, pirmą kartą, bet daugiau iš skausmo. O su 
juo ji rėkia, tiesa? Kai jis užsimano ir tik iš smagumo, tiesa? 
Ir ji — tegu Chosefinas liaujasi, dievas juos girdi, 0 jis — 
užtenka man tave paliesti, ir pati daraisi nesava, todėl ir pa- 
tinki man, kad tu tokia karšta. Jis paleido ją, ir po valandėlės 
ji vėl pravirko. 

— Jis sutrempė tave į purvą, tas gvardijos išpera,— tarė 
Chosefinas.— Tik gaila laiko, kur praleidai su juo. Kodėl tu 
jo dar taip gailiė 

— Todėl kad jis mano vyras, — pasakė Bonifasija.— Aš turiu 
važiuoti į Limą. 

Chosefinas pasilenkė, sugraibė nuo grindų nuorūką ir užsi- 
degė. Merino aikštėje lakstė vaikai, vienas užsikorė ant statu- 
los, ir tėvo Garsijos namų languose degė šviesa. Tur būt, dar 
ne taip vėlu. O ar žino Laukinė, jog vakar jis užstatė savo 
laikrodį? Beje, jis pamiršo jai pasakyti, na ir galva — su donja 
Santos viskas sutarta, rytoj rytą. 

— Dabar aš jau nenoriu, — tarė Bonifasija.— Nenoriu, neisiu. 


Chosefinas iššovė iš burnos nuorūką Merino prospekto link, 
bet nenuspiovė net iki Sančeso Sero prospekto ir pasitraukė 
nuo lango. Ji žiūrėjo tiesiai į jį, ir jis — kas tau? Ji nori pri- 
veikti jį žvilgsniu? Jis žino, kad jos gražios akys, bet ko jinai 
jas taip verčia ir kokias čia kvailystes paisto. Bonifasija ne- 
verkė, ir žvilgsnis buvo įžūlus, balsas ryžtingas — ji nenori, 
kūdikis jos vyro. O kuo ji maitins savo vyro kūdikį? O ką ji 
pati valgys, kol gims tas jos vyro kūdikis? Ir ką darys Chose- 
finas su posūniu? Blogiausia, kad žmonės niekad nieko gerai 
neapgalvoja, kam dar jie galvą turi ant pečių, velniai rautų. 

— Aš parsisamdysiu tarnaite, — pasakė Bonifasija.— O paskui 
važiuosiu su juo į Limą. 

Tarnaite? Tokia pilvota? Ji kliedi, niekas jos neims už tar- 
naitę, o jei netyčia kas ir paims, tai lieps grindis šveisti, nuo 
tokio darbo jos vyro kūdikis išplauks iš jos su krauju arba 
gims negyvas, arba išsigimėlis, tegu ji pasiklausia daktarą, 
o ji — tegu jis pats savo mirtim numiršta, bet jinai jo nežudys, 
Chosefinas veltui ją įkalbinėja. 

Ji vėl pradėjo kūkčioti, ir Chosefinas atsisėdo šalia, apkabi- 
no per pečius. Ji jam baisiai nedėkinga. Jis geras jai, taip 
ar ne? Kodėl jis parsivedė ją į savo namus? Todėl kad ją myli. 
Kodėl jis ją maitina? Todėl kad ją myli, o ji, užuot buvusi dė- 
kinga už tą viską, dar baudžiasi primesti jam posūnį, 'kad 
žmonės iš jo šaipytųsi. Jis nenori būti išjuoktas, velniai rautų. 
Ir, be to, kiek jis turės užmokėti bobutei Santos? Begales, krū- 
vą pinigų, o ji, užuot tarusi ačiū, — dar žliumbia. Kodėl Lauki- 
nė taip daro jam? Atrodo, kad jinai jo nemyli, o jis stačiai 
degte dega iš meilės, ir Chosefinas kuteno jai kaklą ir pūtė už 
ausies, 0 ji dūsavo — jos miestelis, vienuolėlės, ji nori grįžti, 
tegu ten čiunčių kraštas, tegu ten nėra didelių namų ir automo- 
bilių. Chosefinai, Chosefinai, ji nori grįžti į Santa Mariją de 
Njeva. 

— Kelionei į tėviškę tau reikia daugiau pinigų, negu namui 
susiręsti, čiolita,— pasakė Chosefinas.— Tu pati nesižinai, ką 
paistai. Nekvailiok, mano meile. 

Jis išsitraukė nosinę, nušluostė jai ašaras, išbučiavo jos akis 
ir prisitraukė prie savęs, ir karštai apkabino. Jis rūpinasi ja, 
o kodėl? Jis linki jai gero, o kodėl, velniai rautų, kodėl? To- 
dėl kad ją myli. Bonifasija dūsavo, glamžydama nosinę,— jei- 
gu jis linki jai gero, kodėl jis nori, kad ji nužudytų savo vy- 
I0o sūnų? 

— Kvaile, tai nereiškia, kad tu jį žudai, negi jis jau gi- 
męs? — tarė Chosefinas.— Ir kodėl tau vis ant liežuvio tas vy- 
ras, kai jis tau jau nebe vyras. 

Ne, vyras, juodu tuokėsi bažnyčioje, o dievui čia viskas, ir 
Chosefinas — kas per kvailas įprotis visur kišti dievą, Laukine, 
o ji — matai, matai, koks tu blogas, o jis — čiolita, kvailute, 
pabučiuok mane, o ji — ne, o jis glėbesčiuoja ją, kutena pa- 
žastis, neduoda atsistoti — 0-0, ką jis jai padarytų, jei taip ne- 
mylėtų šitos kvailutės, užsispyrėlės, jo Laukinukės, o ji, čia 
verkšlendama, čia susijuokdama, čia vėl gaikšėdama,— matai, 
matai, 0 jis, nutaikęs akimirką, pabučiavo ją į lūpas. Jinai 

myli jį? Tik kartelį, tik vieną kartelį, kvailute, o ji — aš nemy- 
liu tavęs, o jis — užtat aš tave labai myliu, ir kaip tu piktnau- 
džiauji mano meile, kaip tu putiesi, o ji — tu šitaip 
tik šneki, o iš tikrųjų nemyli manęs, o jis — tegu prideda ran- 
ką šičia, jo širdis plaka tik jai, ir jeigu jinai jį mylėtų, jis iš- 
pildytų visus jos norus, ir jo rankose alkstąs meilės drebėjo 
jos karštas, geidžiantis kūnas, o Chosefino balsas darėsi neaiš- 
kus, vos girdimas, kaip ir jos pačios balsas — ji neis pas bo- 
butę Santos, kad ir kaip baisiai jį mylėtų, — duslus — užmušk, 
neis, — ir visai alpstantis — bet myli jį, — ir virpantis nuo 
aistIOS. 


III 


— KO ČIA šnirpščioji — pasakė seržantas,— gali pamanyt, 
jog tave kas prievarta išsiveža. Kuo tu nepatenkinta? 

— Aš patenkinta,— tarė Bonifasija.— Tik truputį gaila skir- 
tis su mMotinėlėmis. 

— Nedėk lagamino ant pat krašto, Pintadai,— pasakė ser- 
žantas.— Ir dėžės blogai priraišiotos, vos tik kur stuktelėjus, 
sukris į vandenį. 

— Nepamirškit mūsų, kai būsit rojuj, ponas seržante,— tarė 
Mažius.— Parašykit mums, papasakokit, kaip einasi gyventi 
mieste. Jei kur pasaulyje dar esama miestų. 


— Pjura — pats linksmiausias miestas Peru, senjora,— pasakė 
leitenantas.— jis jums labai patiks. 

— Tikriausiai, senjore,— tarė Bonifasija.— Jeigu jis toks 
linksmas, tai turi patikt. 

Locmanas Pintadas jau sukrovė visą bagažą ir dabar apžiū- 
rinėjo motorą, klūpodamas tarp dviejų bakų su gazolinu. Pūtė 
lengvas brizas, ir Njeva, plukdydama į Maranjoną žalsvus sa- 
vo vandenis, šiaušėsi ir marguliavo. Seržantas linksmas ėjo iš 
vieno valties galo į kitą, rūpestingai tikrindamas, ar gerai su- 
dėti ir pririšti daiktai, ir Bonifasija, atrodė, įdėmiai sekė jį, bet 
rytmečio šviesoje, srūvančioje iš giedro dangaus, tarp medžių 
jau švelniai blyksėjo misijos stogai ir sienos. Bet akmenuotą 

takelį, vedantį į ją, dar dengė išdrikęs pažeme rūkas: miškas 
trukdė vėjui jį išsklaidyti. 

— Net padai niežti, kaip norisi parsirasti į Pjurą, tiesa, bran- 
gute? — pasakė seržantas. 


— Taip, — tarė Bonifasijaą, — norėtume ten atsidurti kuo 
greičiau. 
— Tur būt, ji toli toli, — pasakė Lalita. — Ir gyvenimas 


ten tikriausiai visai kitoks, negu čia. 

— Žmonės sako, Pjura šimtą kartų didesnė už Santa Mariją 
de Njeva,— pasakė Bonifasija,— ir namai tenai tokie, kaip pa- 
veiksluotuose žurnaluose, kuriuos gauna motinėlė. Medžių ten 
mažai, tik smėlis, smėlis. 

— Man gaila, kad išvažiuoji, bet aš džiaugiuosi dėl tavęs, — 
tarė Lalita.— Motinėlės jau žino? 

— Žinoma, jos verste užvertė mane patarimais, — pasakė Bo- 
nifasija.— Motina Anchelika net apsiverkė. Kaip ji suseno, jau 
nieko negirdi, turėjau jai rėkte rėkti į ausį. Ji vos bepaeina, 
Lalita, ir iš akių matyt, bijo žengti žingsnį, kad neparpultų. 
Ji nusivedė mane į koplyčią, ir mudvi kartu pasimeldėm. Tik- 
riausiai jos daugiau nepamatysiu. 

— Ji sukta ir pikta senė, — tarė Lalita.— Tik šnypšt temo- 
ka — tu ten neiššlavei, to neišplovei, ir gąsdina mane praga- 
ru, kas rytą kimba — tu atgailojai už savo nuodėmes? O dar 
primala man baisiausių dalykų apie Adrianą — jis banditas, 
visus apgaudinėjo. : 

— Ji bumba dėl to, kad sena, — pasakė Bonifasija.— Matyt, 
nujaučia, kad netrukus mirs. Bet man ji gera. Ji mane myli, 
ir aš taip pat ją myliu. 

— Pupmedžiai, asilai ir tonderai,— tarė leitenantas.— Ir jūs 
išvysite jūrą, senjora, nuo Pjuros ji netoli. O jūroje maudy- 
tis — tai ne upėje. 

— O dar žmonės kalba, jog ten pačios gražiausios moterys 
Peru, — įsiterpė Griaumedis. 

— Ak jau tas Griaumedis,— pasakė Blondinas.— Kas darbo 
senjorai, kad Pjuroje gražios moterys? 

— Aš dėl to kalbu, kad ji saugotųsi pjuriečių,— tarė Griau- 
medis.— Dar, ko gero, gali iš jos vyrą pavilioti. 

— Ji žino, kad aš rimtas, — pasakė seržantas.— Aš tik sva- 
joju pasimatyti su draugais, su savo pusbroliais. O moterys 
man ne galvoj, savo žmonos man per akis. 

— Imsime ir patikėsime tavimi, čiolai, — nusijuokė leitenan- 
tas.— Nepaleiskit jo nė iš pėdos, senjora, o jei ištruks iš Ian- 
kų, kailį gerai išvanokit. 

— Jei nebus labai sunku, supakuokit kokią neblogą pjurietę 
ir atsiųskit man, ponas seržante,— pasakė Griaumedis. 

Bonifasija šypsojosi išlydintiems, bet retkarčiais jai akis už- 
traukdavo liūdesys ir lūpos pamažu virpėjo. Miestukas jau bu- 
do, prie Paredeso krautuvės būriavosi krikščionys, senoji dono 
Fabijo tarnaitė šlavė gubernatoriaus namų terasą, o pro kapi- 
ronas prie upės ėjo jauni ir seni agvarunai su kartimis ir že- 
berklais. Saulė laižė jarinos lapų stogus. 

— Metas judėti, seržante,— pasakė Pintadas.— Geriau pra- 
plaukti slenksčius dabar, kol vėjas neįsismagino. 

— Pirmiau išklausyk mane, o jau paskui sakyk „ne“, — ta- 
rė Bonifasija.— Leisk man nors tau paaiškint. 

— Geriau nespėliok,— pasakė Lalita,— paskui jaudinsies, kai 
nieko neišeis. Geriau gyvenk šia diena, Bonifasija. 

— Aš jau kalbėjau su juo, ir jis sutiko,— pasakė Bonifa- 
sija.— Jis pažadėjo man duoti po solį per savaitę, — ir aš pati 
šiek tiek užsidirbsiu, juk tu žinai, kad motinėlės išmokė mane 
siūti. O jei tuos pinigus kas ims ir pavogs? Juk jie turi pereiti 
per daug rankų, gal tu jų nė negausi. 

— Aš nenoriu, kad siųstum man pinigų,— tarė Lalita.— Kam 
jie man. 

— O, sugalvojau,— pasakė Bonifasija, pliaukštelėdama sau 
per kaktą.— Aš juos siųsiu motinėlėms, kas išdrįs jas apvogti? 
O motinėlės atiduos juos tau. 

— Kad ir savo valia išvažiuoji, vis tik kažko liūdna, — tarė 
seržantas.— Prie vietų, su kuriom apsipranti, norom nenorom 
prisiriši, net jeigu tos vietos gero žodžio nevertos. Aš tik da- 
bar tai pajutau, vyručiai. 

Vėjas smarkiau papūtė, ir aukšti medžiai ėmė siūbuoti, kone 
prilinkdami prie krūmų. Viršuje, ant kalvos, atsidarė reziden- 
cijos durys, ir pro jas paskubomis išsivertė tamsi figūra, ir, 
kol vienuolė ėjo per kiemą koplyčios link, vėjas kilnojo ir 
plaikstė jai abitą. Abu Paredesai, vyras ir žmona, išėjo į savo 
trobos prieangį ir, atsirėiię į turėklus, žiūrėjo į prieplauką ir 
mojavo. 

— Nieko nepadarysi, ponas seržante,— pasakė Juodaodis.— 
Jūs šitiek laiko čia išgyvenot, be to, vedėt čionykštę. Iš tikro 

jums gal kiek liūdna. O jums, tur būt, dar liūdniau, senjo- 
ra. 

— Ačiū už viską, ponas leitenanie,— tarė seržantas.— Jei 
kuo galėsiu jums pasitarnauti Pjuroj, žinot, visada tam būsiu 
pasiruošęs. .. Kada atvyksit į Limą? 

— Maždaug po mėnesio,— pasakė leitenantas.— Pirma dar 
turiu nusigaut į Ikitosą ir užbaigti šitą bylą. Linkiu tau geros 
kloties, čiolai, kada nors aš atsibelsiu pas tave. 

— Geriau pasilaikyk pinigus, jie tau pravers, kai pasipils 
vaikai, — tarė Lalita.— Adrianas vis kalbėdavo — nuo kito mė- 
nesio pradėsime taupyti ir per pusmetį susidėsim naujam mo- 
torui. O mes taip ir nesutaupėm nė sentavo. Bet sau jis beveik 
nieko nepirko, viską išleisdavom maistui ir vaikams. 

— Ir tada tu galėsi nuvažiuot į Ikitosą,— pasakė Bonifasi- 
ja.— Pasakyk motinoms, kad jos laikytų pas save pinigus, ku- 
riuos tau siųsiu, kol nesusidarys kiek reikia kelionei. Tada tu 
nuvyksi pasimatyti su juo. 

— Paredesas man sakė, jog daugiau jo nematysiu,— tarė 
Lalita.— Ir kad aš čia ir numirsiu, būdama vienuolių tarnai- 
tė. Nieko man nesiųsk. Tau pačiai jų prisireiks, mieste pinigai 
slidūs. 

Čiolas neprieštarauja? Seržantas linktelėjo, ir leitenantas ap- 
kabino Bonifasiją. Ji sumišusi mirksėjo ir mMataravo galva, bet 
jos lūpos ir ašarų pritvinusios akys vis dėlto atkakliai šypso- 
josi. O dabar jų eilė, senjora. Pirmiausia ją apkabino Griaume- 
dis, ir Juodaodis — kiek galima, po šimts, ar tu ją kada pa- 
leisi, o jis — nepagalvokite blogai, ponas seržante, aš šiaip 
sau, draugiškai. Paskui Blondinas, Mažius. Locmanas Pintadas 
atrišo lyną ir priturėjo valtį palei prieplauką, įrėmęs kartį 
į dugną. Seržantas ir Bonifasija sulipo į valtį ir atsisėdo tarp 
ryšulių, Pintadas pakėlė smaigą, ir srovė pagavo valtį ir pasiū- 
buodama, palengvėle ėmė nešti link Maranjono. 

— Tu turi nuvažiuoti pas jį, — pasakė Bonifasija.— Aš siųsiu 
tau pinigų, nors tu ir nenori. O kai jis išeis, jūs atvyksit į Pju- 
rą, ir aš jums padėsiu, kaip jūs man pagelbėjot. Ten dono Ad- 
riano niekas nepažįsta, ir jis tikrai susiras kokį darbą. 

— Va išvysi Pjurą ir bematant pralinksmėsi, brangute, — 
tarė seržantas. 

Bonifasija laikė ranką nuleidusi anapus borto, ir jos pirštai, 
braukdami per drumzliną vandenį, arė jame efemeriškas vage- 

les, kurios čia pat pranykdavo putų kunkuluose, kylančiuose iš 
po sraigto. Kartais iš tamsios gelmės akies mirksniui blykstel- 
davo mitri žuvytė. Dangus viršum jų buvo giedras, bet tolu- 
moje, tame šone, kur dunksojo Kordiljerai, plaukė tiršti debe- 
sys, kuriuos saulė raikė lyg peilis. 

— Tu nusiminei vien dėl to, kad skiriesi su motinėlėm? — 
pasakė seržantas. 

— Ir su Lalita,— atsakė Bonifasija.— O motina Anchelika 
man stačiai neišeina iš galvos. Vakar vakare ji tiesiog įsikir- 
to į mane, nenorėjo paleisti ir tiek susijaudino, jog net žodžiai 
jai sprendėsi gerklėje. 

— Šiaip sakysi, ar taip, vienuolėlės gerai mus priėmė, — tarė 
seržantas.— Kiek dovanų jos tau sudėjo. 

— Mudu kada nors atplauksim čia? — pasakė Bonifasija.— 
Nors kartelį, prasivėdinti? 

— Nežinia, — tarė seržantas.— Bet prasivėdinti šiek tiek to- 
loka. 

— Neverk,— pasakė Bonifasija.— Aš tau rašysiu ir pasaky- 
siu viską, ką ten darau. 

— Nuo tos dienos, kai apleidau Ikitosą, draugių neturėjau, — 
tarė Lalita.— O išvykau iš ten dar mergaitė. Ten, saloje, ačiua- 
lės ir vambisės, galima sakyt, nemokėjo ispaniškai, ir mes su- 
prasdavom viena kitą tik minėdamos pačius paprasčiausius 
daiktus. Tu buvai geriausia mano draugė. 

— O tu mano, — pasakė Bonifasija.— Net daugiau, negu 
draugė. Judvi su motina Anchelika čia man visų brangiausi 
žmonės. Na, neverk. 


— KODĖL TU taip ilgai negrįžai, Akilinai,— tarė Fusija.— 
Kur buvai dinges, seniuk. 

— Nusiramink, bičiulį, negalėjau greičiau, — pasakė Akili- 
nas.— Šitas tipas be perstojo kamantinėjo mane ir rietė no- 
sį — girdi, kaip į tai dar pažiūrės vienuolės, daktaras. Aš vos 
jį įkalbėjau, Fusija, bet visgi mudu susitarėm, ir baigtas kriu- 
kis. 

— Vienuolės? — tarė Fusija.— Čia ir vienuolių esama? 

— Jos gailestingosios seserys, slaugo ligonius, — pasakė Aki- 
linas. 

— Nugabenk mane kur kitur,— tarė Fusija,— nepalik San 
Pable, aš nenoriu čia numirti. 

— Šitas tipas susišlavė visus pinigus, bet apvertė mane pa- 
žadais,— pasakė Akilinas.— Jis išgaus tau dokumentus ir pa- 
darys taip, jog nė lapė nesulos, kas tu toks. 

— Tu sukišai jam viską, ką susidėjau per tuos metus — 
tarė Fusija.— Taigi, aš šitiek grūmiausi, mačiau šitiek vargo 
ir tik dėl to, kad viską susiglemžtų kažkoks pašlemėkas? 

— Aš turėjau vis po truputį pridėti — pasakė Akilinas. — 
Iš pradžių pasiūliau penkis šimtus solių, o jis nė girdėt nenori, 
paskui — tūkstantį, o jis — nė iš tolo, net šnekėt nešneka, gir- 
di, ko gi aš turiu rizikuoti, kalėjimas man ne namai. Pagaliau 
išmelžė viską. Bet užtat pažadėjo tau duoti geriausio maisto ir 
geriausių vaistų. Ką daryt, Fusija, būtų dar blogiau, jei nebūtų 
sutikęs. 

Lietus pylė kaip iš kibiro. Kiaurai peršlapęs, senukas, keikda- 
mas blogą orą, išsuko valtį iš pratakos. Artėdamas prie kraš- 
to, jis įžiūrėjo virš skardžio nuogus žmones ir šūktelėjo vam- 
bisiškai, kad nuliptų žemyn ir jam padėtų. Jie pradingo iš lu- 
punų, blaškomų vėjo, ir po valandžiukės stačioje įkalnėje su- 
šmėžavo it varis rausvi kūnai: vambisai kūlversčia ritosi žemyn 
slidžiu ištižusiu šlaitu. Jie pririšo valtį prie stulpo ir, pūškuoda- 
mi per vandenį, lietui pliaupiant, ant rankų išnešė doną Aki- 
liną į krantą. Dar kopdamas į kalną, senukas pradėjo rengtis 
ir, kai užsiropštė iki viršaus, jau buvo be marškinių, o vambi- 
sų kaimelyje, nepaisydamas moterų ir vaikų, kurie iš savo lūš- 
nų jam rodė visokius draugiškus ženklus, nusimovė ir kelnes. 
Taigi, vienomis tik glaudėmis ir šiaudine skrybėle jis per miš- 
kelį išėjo į laukymę, kur gyveno krikščionys, ir čia panaši 
į beždžionę ir vos bepastovinti ant kojų būtybė svyrinėdama 
nulipo nuo vienos iš lūšnų prieangio — Pantačia,— apkabino 
jį — tu vėl apkvaišęs nuo tų savo durnadagių,— ir, vos apvers- 
damas liežuvį, sumurmėjo kažką į ausį, — net kalbėti žmoniškai 
negali, paleisk mane. Pantačios akys karščiavo, o pro lūpų 
kampučius driekėsi seilės. Jis nervingai mosikavo, rodydamas 
į lūšnas. Iš terasos į juos niūriai žvelgė apsikarsčiusi karoliais 
ir apyrankėmis šaprė ryškiai išdažytu veidu. 

— Jie pabėgo, donai Akilinai, — pagaliau iššvokštė Pantačia, 
vartydamas akis.— O šeimininkas dūksta, jau kelintas mėnuo 
sėdi užsidaręs ir nenori išeiti. 

— Jis savo troboj? — pasakė senukas.— Leisk, aš turiu su 
juo pasikalbėti. 

— Kas tu toks, kad man įsakinėji,— tarė Fusija.— Eik vėl 
pas tą tipą, ir tegu jis grąžina pinigus. Nugabenk mane į Sant- 
jagą, jau geriau numirsiu tarp pažįstamų. 

— Turim palaukti nakties, — pasakė Akilinas.— Kada visi su- 
migs, aš nuvešiu tave prie tos baržos, kur lankytojams liepia 
praustis, ir ten tave paims tas žmogus. Nesikarščiuok, Fusija, 
pasistenk dabar kiek užsnūsti. O gal valgyti nori? 

— Kaip tu dabar su manim elgiesi, taip ir jie ten su manim 
elgsis, — tarė Fusija.— Tu net neklausai manęs, viską sprendi 
pats, o aš turiu nusileisti. Juk čia sprendžiamas mano, o ne 
tavo gyvenimas, Akilinai, nepalik manęs šičia. Pagailėk manęs, 
seniuk, sukimės ir grįžkim į salą. 

— Jeigu aš ir norėčiau, jau negalėčiau grįžti — pasakė Aki- 
linas.— Prieš srovę, ir dar slapčiomis, iki Santjago turėtume 
plaukti ne vieną mėnesį, o mudu neturim nei gazolino, nei pi- 
nigų jam nusipirkti. Aš atvežiau tave čia iš draugiškumo, kad 
numirtum tarp krikščionių, o ne kaip pagonis. Paklausyk ma- 
nęs, pamiegok. 

Fusija gulėjo paslikas, užsitraukęs iki pat smakro antklodę. 
Tik pusė hamako buvo aptempta tinkleliu, o aplinkui — di- 
džiausia netvarka, primėtyta tuščių konservų skardinių, pribars- 
tyta visokių lukštų, lupenų, moliūgo butelių su nebaigta gerti 
masata, valgio liekanų. Visur baisiai smirdėjo ir knibždėte 
knibždėjo musių. Senukas palietė Fusijai petį, o išgirdęs knar- 
kiant, papurtė jį abiem rankomis. Fusija pradarė vokus, ir pri- 
tvinkusių kraujo akių degančios žarijos smigo tiesiai Akilinui 
į veidą, paskui prigeso, vėl įsidegė, ir taip kelis kartus. Ga- 
liausiai jis truputį pasikėlė ant alkūnių. 

— Mane užklupo lietus pratakos vidury,— pasakė Akilinas.— 
Permirkau iki siūlo galo. 

Jis išsigręžė marškinius ir kelnes ir užsimetė ant tinklelio 
nuo moskitų virvės. Už lango lietus kliokė vis smarkiau, aikš- 
tėje telkšojo klanai ir burbuliavo it pelenai pilkas purvas, vė- 
jas įnirtingai purtė medžius. Retkarčiais apniukusį dangų per- 
skrosdavo daugiaspalvis krivingis, ir po kelių sekundžių drioks- 
teldavo griaustinis. 

— Šita kekšė susinešė su Njevesu, Akilinai, — tarė Fusija.— 
Jie drauge pabėgo, šunsnukiai. 

— Na, pabėgo — pabėgo, o kas tau? — pasakė Akilinas, 
šluostydamasis rankomis kūną.— Pamanyk, bėdą atrado, daug 
geriau vienam, negu blogoje draugijoje. 

— Tos kekšės man nereikia,— tarė Fusija.— Bet mane siu- 
tina, kad ji susiuostė su locmanu. Tas jai geru nesibaigs. 

Fusija neatsimerkdamas pakreipė galvą, nusispiovė,— žiūrėk, 
kur spiauni, drauguži, — ir užsitempė antklodę iki pat smak- 
I0,— vos į mane nepataikei. 

— Kiek mėnesių tu buvai pradingęs? — tarė Fusija.— Aš lau- 
kiu tavęs nesulaukiu. 

— Ar daug ką turi krauti? — pasakė Akilinas. — Kiek gumu- 
lų kaučiuko? Kiek odų? 

— Mums nepasisekė, — tarė Fusija.— Užsiėjom tik tuščius kai- 
mus. Šį kartą prekių neturiu. 

— Juk tu negalėjai žingsnio žengti, tavo kojos jau nerėmė, 
kur tu dar trainiosies po selvą— pasakė Akilinas.— Numirti 
tarp saviškių! Manai, vambisai būtų ir knibsoję prie tavęs? Jie 
ir šiaipjau išsidangindavo, kada tik jiems šaudavo į galvą. 

— Aš galėjau įsakinėti ir nesikėldamas iš hamako,— tarė 
Fusija.— Chumas ir Pantačia juos būtų nuvedę, kur tik būčiau 
liepęs. 

— Netauzyk niekų,— pasakė Akilinas.— Chumo jie neapken- 
tė ir jeigu jo dar nenugalabijo iki šiol, tai tik tavo dėka. O Pan- 
tačia per savo durndagius prilipo liepto galą, jis jau vos Žodį 
beištarė, mums išplaukiant. Ne, bičiuli, viskas jau baigta, ne- 
guosk savęs tuščiai. 

— Gerai pardavei? — pasakė Fusija.— Kiek dar pinigų at- 
vežei? 

— Penkis šimtus solių,— tarė Akilinas.— Nerauk nosies, tos 
gėrybės daugiau nevertos, aš ir tiek vos išsiderėjau. Bet kas 
atsitiko? Pirmą kartą neturi prekių. 

— Visam krašte tuščia, nors voliokis,— pasakė Fusija. — 
Šitie šunsnukiai dabar budrūs ir, kad tik kas, slepiasi. Aš pa- 
trauksiu toliau, prireikus prasismelksiu ir į miestus, bet gausiu 
kaučiuko. 

— Lalita susigriebė visus tavo pinigus? — tarė Akilinas.— 
Paliko jie tau šį tą? 

— Kokius pinigus? — pasakė Fusija, susirietęs ir prilaikyda- 
mas palei burną antklodės kraštą. — Kokius pinigus tu turi gal- 
voje? 

— Tuos, kur aš tau atveždavau, Fusija,— tarė Akilinas.— 
Kuriuos tu susikrovei plėšikaudamas. Žinau, kad tu juos slepi. 
Kiek tau dar liko? Kokie penki, dešimt tūkstančių? 

— Jie tavęs ponu nevadina, dar tas negimė, kuris mano ge- 
rą iš manęs atims,— tarė Fusija. 

— Nesišiaušk, ir šiaip šleikštu,— pasakė Akilinas.— Ir ne- 
spoksok į mane taip, šituo tu manęs nepagąsdinsi. Geriau at- 
sakyk, jei klausiu. 

— Negi ji manęs taip bijojo? — tarė Fusija.— Arba jie sta- 
čiai pamiršo per greitumą pasiimt mano pinigus? Lalita žinojo, 
kur juos slepiu. 

— O gal ji nepaėmė jų iš gailesčio, — pasakė Akilinas.— 
Gal pagalvojo — riesta bus jam vienam, palikim jam bent pi- 
nigus, tegu nors tuo pasiguodžia. 

— Geriau tie šunsnukiai būtų juos pavogę,— tarė Fusija.— 
Be pinigų tas tipas nebūtų sutikęs mane priimti. O tavo minkš- 
ta širdis, nebūtum manęs palikęs vieno, seniuk, būtum nuve- 
Žžęs Mane atgal į salą. 

— Na va, galų gale šiek tiek apsiraminai,— pasakė Akili- 
nas.— Žinai, ką aš padarysiu? Sumaigysiu kelis bananus ir juos 
išvirsiu. Paskutinį kartą paragausi pagoniško valgio — nuo ry- 
tojaus ryto valgysi krikščioniškai. 

Senukas nusijuokė, įvirto į tuščią hamaką ir pradėjo suptis, 
pasispirdamas koja. 

— Jei aš būčiau tavo priešas, mano čia nė akių nebūtų, — 
pasakė jis.— Būčiau pasilikęs sau tuos penkis šimtus solių, ir 
sudie. Juk aš iš anksto žinojau, kad šį kartą neturėsi prekių. 

Lietus čaižė terasą ir dusliai dundeno į stogą; karštam vėjui 
papūtus, siūbavo tinklelis nuo moskitų, lyg mosuotų sparnais 
baltasis garnys. 

— Ko dar taip dangstaisi, aš juk žinau, jog tau neriasi oda 
nuo kojų. 

— Ta kekšė tau pasakojo apie moskitus? — sumurmėjo Fu- 
sija.— Aš nusikasiau kojas, ir jos ėmė pūliuoti, bet dabar jau 
gyja. Tie šunsnukiai galvoja, kad jei aš sunegalavau, tai jų 
neieškosiu. Pažiūrėsim, kas juoksis paskutinis, Akilinai. 

— Nekreipk šnekos kitur, — tarė Akilinas.— Tu iš tikro jau 
taisaisi? 

— Duok man dar lašelį, seniuk,— pasakė Fusija.— Ten dar 
šiek tiek liko? 

— Imk mano dubenėlį, aš daugiau nenoriu, — tarė Akilinas.— 
Valgau aš jau visai kaip vambisas — kas rytas, vos pakirdęs, 
išsiverdu šitos putros. 

— Aš ilgėsiuos salos labiau, negu Kampo Grandės, labiau, 
negu Ikitoso,— pasakė Fusija.— Man atrodo, tik tenai aš jau- 
čiausi lyg savam krašte. Aš net vambisų pasiilgsiu, Akilinai. 

— Anot tavęs, visi tau brangūs, ir Pantačia, ir vambisai, tik 
ne savas sunūs,— tarė Akilinas.— Jo tu net neprisimeni. Ne- 
jaugi tau nusispiaut, kad Lalita jį išsivežė? 

— Gal jis ir ne mano sūnus,— tarė Fusija.— Gal toji ka- 
lė... 

— Nutilk, nutilk, aš pažįstu tave jau ne pirmi metai, ir tu 
manęs neapstatysi, — pasakė Akilinas.— Sakyk teisybe, kaip ta- 
vo kojos? Geriau ar dar blogiau? 

— Nekalbėk su manim tokiu tonu, tu galėtum būt santūres- 
nis, — tarė Fusija netvirtu, kažkaip gailiai unkščiančiu balsu ir 
nutilo. 

Akilinas atsikėlė iš hamako ir priėjo prie jo. Fusija užsiden- 
gė veidą ir visas susiguūžė. 

— Nesigėdyk manęs, drauguži,— sušnibždėjo senukas.— 
Duokš pažiūrėsiu. 

Fusija neatsakė, ir Akilinas pravertė antklodės kraštą. Fusi- 
ja gulėjo be batų, ir senukas valandžiukę žiūrėjo į basas jo ko- 
jas, įsikibęs nagais į antklodę, prasižiojęs ir suraukęs kaktą. 

— Man labai gaila, bet mudviem laikas, Fusija,— tarė Aki- 
linas.— Reikia plaukti. 

— Palauk dar truputėlį, seniuk,— graudžiu balsu pasakė Fusi- 
ja.— Klausyk, duok man ugnies, surūkysiu cigaretę, ir tu nuga- 
bensi mane anam tipui. Tai truks gal dešimt minučių, Akilinai. 

— Gerai, rūkyk, tik greičiau, — tarė senukas.— Jis tikriausiai 
jau mūsų laukia. 

— Apžiūrėk jau viską, — sudejavo Fusija po antklode.— Aš 
ir pats negaliu priprasti. Žiūrėk aukščiau. 

Jis sulenkė kojas ir, vėl jas ištiesdamas, nuspyrė žemėn 
antklodę. Ir štai senukui prieš akis jo nuogos šlaunys, kirkš- 
nys, išplikusi gakta, įnagis, jau visai kaip padvėsęs sliekas, ir 
pilvas, nuo kurio oda dar nebuvo nusilupusi. Senukas skubiai 
pasilenkė, paėmė antklodes ir užklojo Fusiją. 

— Matai, matai? — sukūkčiojo Fusija.— Aš jau ne vyras, 
Akilinai. 

— Jis dar man pažadėjo, jog duos tau cigarečių, kai tu pa- 
norėsi, — pasakė Akilinas.— Tad turėk omeny, kai panorėsi rū- 
kyti, paprašyk jį. 

— Aš norėčiau numirti čia, šitam daikte, — tarė Fusija.— Siai- 
ga, kad net nepajusčiau. Tu susuktum mane į antklodę ir paka- 
bintum po medžiu, kaip kad daro vambisai. Tik niekas manęs 
neapraudotų kiekvieną rytą. Ko tu juokiesi? 

— Štai žiūriu — tu apsimeti, jog rūkai, o nieko neužsitrauki, 
taupai cigaretę, kad tik laiką užvilkintum,— pasakė Akilinas.— 
Jei mudu vis vien plauksim, ar tau ne vis tiek — pora minu- 
čių šen ar ten. 

— Kaip aš ten plauksiu, Akilinai, — tarė Fusija.— Juk tai la- 
bai toli. | 

— Tau geriau numirti tenai, negu čia,— pasakė senukas.— 
žmogų, kuris už tavo pinigus priims tave be jokių popierių. 

— Mes nenusigausim tenai, seniuk, mane sučiups beplau- 
kiant. 

— Duodu žodį, kad nusigausim,— pasakė Akilinas.— Ką gi, 
jei reikės, plauksime tik naktį, irsimės pratakomis. Bet turim 
išsmukti tuoj pat, kad nepastebėtų nei Pantačia, nei pagonys. 
Svarbu, kad niekas nežinotų, kur tu dingai, tik tada tu būsi 
ten saugus. 

— O policija, o kareiviai? — tarė Fusija.— Argi tu nežinai, 
seniuk, kad manęs visi ieško? Negaliu nosies iš čia iškišti. Per 
daug žmonių trokšta man atkeršyt. 

— San Pablas — tokia vieta, kur tavęs niekad neieškos, — 
pasakė senukas.— Net jei ir žinotų, jog tu ten esi, vis tiek 
neieškos. Bet niekas nė nesužinos. 

— Seniuk, seniuk,— sukūkčiojo Fusija.— Tu geras žmogus, 
maldauju tave. Tu tiki dievą? Tad padaryk dėl dievo meilės, 
pasistenk mane suprasti. 

— Aš puikiai tave suprantu, Fusija,— tarė senukas stodama- 
sis. — Bet jau seniai sutemo, o aš turiu pagaliau nugabenti tave 
anam žmogui, jam nusibos mūsų laukti. 


VĖL NAKTIS ir vėl tie patys daiktai: upės krantas, takelis, 
vingiuojąs tarp fermų, pupmedžių giraitė, smėlynai. Kojos iki 
kauliukų klimpsta į purią žemę. Ir tu — šičia, Tonjita, ne, ne, 
ten nereikia, mus gali kas pamatyti iš Kastilijos. Be gailesčio 

kapoja smilčių lietus, apgaubk ją antklode, uždėk jai savo 
skrybėlę, tegu ji palenkia galvutę, kitaip visas veidas jai degs 
kaip ugny. Vis tie patys garsai: šiuženimas vėjo, siūruojan- 
čio medvilnę, gitarų brunzgimas, dainos, girtų vogravimai, o 
auštant — gūdus galvijų baubimas. Ir tu — pasėdėkime čia, 
Tonjita, pailsėkim truputį ir dar pavaikščiosim. Vis tie patys 
reginiai: juodas katedros kupolas, mirgančios, ryškiai spindin- 
čios arba gęstančios žvaigždės, raukšlėta dykumos marška, pri- 
barstyta žydrų kopų, ir tolumoje vienišas stūksantis namas, 
mirtinai blyški šviesa, sklindanti pro langus, įeinančių ir išei- 
nančių žmonių siluetai, o kartais, ankstų rytą, raitelis, peonai, 
ožkų kaimenė, Karlo Rocho barža ir pilki skerdyklos vartai 
anapus upės. Pasakok jai, kaip rytas aušta,— tu girdi mane, 
Tonjita, tu užsnūdai? — kaip palengva išryškėja varpai, sto- 
gai, balkonai, kaip užeina lietus arba kyla rūkas. Paklausk, aI 
jai nešalta, gal jau nori grįžti, užmesk jai ant kojų savo striu- 
kę, tegu ji atsiremia tau į petį, Ir vėl atmintyje iškyla ta naktis, 
kada tylą trempė pasiutiška zovada, ir ji visa sudrebėjo. Atsi- 
stok, pažiūrėk, kas čia šuoliuoja tokiu metu? Susilažinę? Čia- 
piras, donas Eusebijas, dvyniai Templės? Užsislėpkim, pasilen- 
kim, nejudėk, Tonjita. Nebijok, tai du raiteliai, o ji, apgaubta 
amžinos neperregimos miglos, be žodžių klausia — kas, kodėl, 
kaip? Ir tu — prašvilpė per porą žingsnių nuo mūsų laukiniais 
žirgais, bepročiai, joja prie upės, o dabar erįžta, nebijok, ma- 
žutėle, 0 ji išsigandusį veidą čia pakreipia į vieną, čia į kitą 
pusę, ir lūpos dreba, ir nagai sulenda į tavo ranką, ir tu girdi, 
kaip ji tankiai alsuoja, ir atspėji nebylų klausimą — kodėl, 
kaip? Dabar nuramink ją — jie jau nujojo, Tonjita, juodu taip 
lėkė, kad nespėjau net veidų įžiūrėti, o ji atkakliai įsispokso 
į tamsą neregėmis savo akimis,. trokšte trokšdama suvokti, kas, 
kodėl, kaip. Ir tu — nereikia, kvailute, ko mums rūpintis, kas 
jie. Sugalvok gudrybę, kaip čia išblaškyti ją,— užsidenk ant- 
klode, Tonjita, ana jie atjoja, jų visa orda, jei pamatys, jie mus 
užmuš. Pajusk, kaip ji suvirpa iš baimės, tegu ji prie tavęs 
prisispaudžia, tave apsikabina, su tavim kone susilieja, labiau, 
dar labiau, Tonjita, o dabar jai pasakyk, kad netiesa, kad nie- 
ko nėra,— pabučiuok mane, mažutėle, aš pajuokavau. O šian- 
dien nekalbėk, tik įsiklausyk į ją. Smėlynai — jūra, o jos silue- 
tas — valtis, ir ji ramiai plaukia per kopas ir krūmokšnius, ne- 
pertrauk jos, neužmink jos šešėlio. Išsiimk cigaretę, užsirūkyk 

ir galvok, jog tu laimingas, jog atiduotum viską pasaulyje, kad 
sužinotum, ar ji laiminga. Paplepėk su ja, pajuokauk — tu ir 
ją išmokysi rūkyti, tik ne dabar, o kai ji užaugs, juk mažos 
mergytės nerūko,— ir nusijuok, tegu ir ji nusijuokia — na, nu- 
sišypsok vis dėlto, maldauju tave, nebūk amžinai tokia rim- 
tuolė, Tonjita. Ir vėl netikrumas, tas šarmas, ėdąs gyvenimą, 
ir tu — aš žinau, jai nuobodu tūnoti uždarytai ir klausytis vis 
tų pačių balsų, bet luktelk, dabar jau neilgai, juodu išvažiuos 
į Limą ir turės namus, kur gyvens vienudu, ir jiems nereikės 
daugiau slapukauti, ir jis pripirks jai visko, ko tik širdis geidžia, 
va pamatysi, Tonjita, va pamatysi. Pajusk vėl tą gėlą — tu nie- 
kad nepyksti, mažutėle, tegu ji nebūna visad tokia, tegu kartais 
įtūužta, daužo indus, rauda, o prieš akis jos veidas su ta pačia 
nežemiška išraiška, ramiai tvinksinti gyslelė smilkinyje, nuleis- 
tos blakstienos ir lūpos, kurios niekad neišduos jos paslapties. 
Anoms merginoms nieko daugiau neliko gyvenime, tik prisimi- 
nimai ir tolimas sielvartas, todėl jos taip paikina tave, Tonjita. 
Jos atneša tau saldumynų, tave aprengia, sušukuoja, jų stačiai 
pažinti negalima, tarp savęs jos amžinai riejasi, kokių tik šuny- 
bių neiškrečia viena kitai, o tau jos tokios geros ir paslaugios. 
Ką jos galvojo, kai ją pamatė! Pasakyk joms — aš ją parsive- 
džiau, aš ją pasigrobiau, pasakyk, kad tu ją myli, kad ji gyvens 
su tavim, kad jos turi tau padėti. Ir štai ausyse vėl girdi, kaip 
jos susijaudinusios kalba — mes jums prižadame, prisiekiame, 
jūs nenusivilsite mumis. Pasiklausyk, kaip jos gyvai šnibždasi, 
tik pažvelk į jų graudžiai šypsančius, smalsumu degančius vei- 
dus — kaip joms knieti užlipti į bokštą, pamatyti ją ir su ja pa- 
sikalbėti. Ir vėl priešais tave ji, ir tu — jos vis tave myli. Gal 
dėl to, kad tu tokia jauna? Gal dėl to, kad negali kalbėti? Gal 
dėl to, kad joms tavęs gaila? Ir vėl prisimena ta naktis: vos vos 
blizga upė tamsoje, juoduoja želmenų dėmės, mieste jau užgeso 
žiburiai, mėnulis blankiai šviečia dykumą, o ji šalia tavęs ir tuo 
pačiu metu kažkur toli, bejėgė ir beglobė. Šūktelk jai, pa- 
klausk — Tonjita, tu girdi mane? Ką tu jauti? Kodėl ji taip trau- 
kia tave už rankos, ar tik ji neišsigando šitos smilčių liūties? Ir 
tu — eikš, Tonjita, prisidenk, nieko, ji greit praeis, tu manai, 
smėlis mus užbers, gyvus palaidos? Kodėl tu drebi, ką tu jauti? 
Tau trūksta oro? Tu nori grįžti? Kodėl tu taip šniokštuoji? Kaip 
baisu nesuprasti, nesuvokti, kas tau yra, mano mergyte. Ir štai 
vėl tavo širdis — fontanas, iš kurio trykšta klausimai — kokį tu 

įsivaizduoji mane, kokias — įnames, ir veidus, ir žemę, kuria tu 
vaikštai, iš kur, tavo manymu, randasi garsai, kuriuos tu girdi, 
kokia tu pati, ką reiškia tie garsai? Tu galvoji, kad visi tokie, 
kaip tu? Kad mes girdim, ką kiti mums sako, bet neatsiliepiamė 
Kad kažkas mums paduoda valgį, mus paguldo ir mums padeda 
kopti laiptais? Tonjita, Tonjita, ką tu jauti man? Ar tu suvoki, kas 
tai yra meilė? Kodėl tu bučiuoji mane? Bet neužkrėsk jos savo 
liūdesiu, prisiversk, nuleisk balsą ir švelniai ištark jai — nesvar- 
bu, mano jausmai — tai tavo jausmai, sakyk, jog tu nori ken- 
tėti, kada kenčia ji. Tegu ji užmiršta šituos tuščius žodžius — 
aš daugiau taip nedarysiu, Tonjita, tiesiog mano nervai neiš- 
laikė, — papasakok jai, koks dabar miestas, ką daro vargšė gal- 
jinaserietė, besiskundžianti savo ligomis, paminėk asilą ir pin- 
tines, ką žmonės šneka „Šiaurės žvaigždėje“, — visi gaili tavęs, 
Tonjita, ieško tavęs, suka galvas, kas tave galėjo ištikti: gal 
vargšelę kas nužudė, gal pagrobė koks atsibastėlis? — kokius 
gandus, kokius prasimanymus skleidžia, kokių melų prisigalvoja 
žmonės. Paklausk ją, ar ji atsimena praeitį, ar ji norėtų grįžti 
atgal, eiti į aikštę, šildytis saulutėje palei paviljoną, ar ji pasiil- 
go galjinaserietės, ar tu norėtum su ja pasimatyti? Gal paimkim 
ją į Limą? Bet ji negali arba nenori klausyti, kažkas skiria ją 
nuo tavęs, kažkas ją kamuoja, ir ji visa dreba ir tempia tave už 
rankos, sumišusi ir apimta siaubo, ir tu — kas tau, gal tau ką 
skauda, gal nori, kad paglostinėčiau? Gerai, pridėk ranką ten, 
kur ji rodo, palengva, nespausk, pabraukyk jai per pilvą kokią 
dešimtį, šimtą kartų, vis toje pat vietoje — o, žinau, skrandis 
sunegalavo, tu nori pačiurčytė — padėk jai — nusilengvintį Te- 
gu ji atsitupia, nieko, padarysi jai pastogę, — ištiesk antklodę 
jai virš galvos, pridenk nuo sausojo lietaus, — ir jos nevargins 
smėlis. Bet viskas veltui — jos skruostais ritasi ašaros, ir ji dre- 
ba vis labiau, ir jos veidą iškreipė kančia, o tu negali atspėti, 
kas jai darosi, tai baisu, Tonjita, kuo tu gali jai padėti, ko ji 
iš tavęs nori? Imk ant rankų, bėk, bučiuok ją nešdamas — va 
ir namai, jau visai arti, tuoj ji išgers matės, jis ją paguldys į pa- 
talą, ir rytoj ji pasibus sveika, ir tegu ji, gink dieve, neverkia, 
tik tegu neverkia. Pašauk Ancheliką Mersedes, kad jinai ją pa- 
gydytų, ir ji — matyt, dieglys, šeimininke, o tu — karštos arba- 
tos? Pūslę? Ir ji — nieko baisaus, nebijokit, 0 tu — šaltekšnių, 
ramunėlių? Ir virėja čiupinėjo ir trynė vis tą pačią vietą, o tu 
vis dar nesupratai, koks žioplys, koks žioplys! Ir štai vėl matai 

akyse džiugias įnames, subėgusias į bokštą, vėl užuodi kremo, 
talko ir vazelino kvapus, prisimeni linksmą subruzdimą ir spyga- 
vimus — o šeimininkui nė į galvą, va nekaltas kūdikis. Žiūrėk, 
kaip jos spiečiasi aplink ją, glamonėja, tupinėja. Palik joms ją 
paslaugyti, o pats nusileisk į salę, atsikimšk butelį, griūk į kėdę, 
išgerk už ją ir, pagautas kažkokio dvilypio jausmo — nerimo ir 
laimės, užsimerk ir pabandyk įsivaizduoti, ką jos kalba — ne 
mažiau kaip du mėnesiai, o Peteliškė — trys, o Blizgutė — keturi, 
ar ne kvaišas gi jis, dėl ko, jo manymu, jai kraujai nustojo ro- 
dęsi? O kada gi paliovė, šeimininke? Jei prisimintumėt, mes 
tikslėliau žinotume, kokiame ji dabar mėnesy. Ir, jausdamas, 
kaip nuo alkoholio kojos darosi lyg vatinės ir gyslomis srovena 
raminanti šiluma ir kažkur dingsta nerimas, mintyse prikišk 
pats sau ir prisipažink — aš niekad šito nežiūrėjau. Koks galų 
gale tau skirtumas, ir kokios tau turi reikšmės, kada jis gims, 
rytoj ar po aštuonių mėnesių, šiaip ar taip, Tonjita papilnės, 
o paskui tas jai skaidrins gyvenimą. Atsiklaupk šalia jos l0- 
vos — nieko, dėl šito reikia tik džiaugtis, tu jį rūpestingai pri- 
žiūrėsi, keisi jam palutes, o jei gims mergytė, tegu būna panaši 
į ją. Ir tegu rytoj rytą merginos eina į dono Eusebijo parduotu- 
vę ir nuperka viską, ko reikia, nors pardavėjai tuoj paims ant 
dantų — kas čia gimdo, ir kas tėvas? — o jei bus berniukas, jie 
pavadins jį Anselmu. Nueik į Galjinaserą, susiieškok stalius, te- 
gu jie ateina su lentomis, vinimis ir plaktukais ir padaro lovytę, 
o jeigu ims kamantinėti, sugalvok kokią nebūtą istoriją. Tonjita, 
Tonjita, tegu tu būsi pilna visokiausių kaprizų, tegu tave tąsys, 
tegu tave apniks bloga nuotaika — būk tokia, kaip kitos. Tu gali 
jį užčiuopti? Jis jau kruta? Ir paskutinį kartą paklausk save, ge- 
rai ar blogai, kas čia jau įvyko, ar toks turi būti gyvenimas, 
ir kas būtų buvę, jeigu jai, jeigu tau ir jai nebūtų šitaip atsi- 
tikę, ir kas čia buvo, ar sapnuota, ar būta, ar tai, kas būta, nie- 
kad nepanašu į tai, kas sapnuota. Ir dar kartą prisiversk pa- 
klausti save, ar nusilenkei tu likimui, ir ar dėl to, kad ji numi- 
rė, ar dėl to, kad tu senas, tu taip ramiai galvoji apie savo mirtį. 


— LAUKSI JO, Laukine? — pasakė Čiunga.— Gal jis dabar su 
kita. 

— Kas čia? —tarė arfininkas ir, pasukęs galvą, įsispitrino. 
į laiptus savo išblukusiomis akimis.— Sandra? 

— Ne, maestrai,— atsakė Bolas. — Ne, naujokėlė, ta, kur už- 
vakar pradėjo. 

— Jis ketino ateiti manęs, senjora, bet, matyt, pamiršo, — pa- 
sakė Laukinė.— Na, aš eisiu. 

— Pirmiausia pavalgyk pusryčius, mergyte, — tarė arfinin- 
kas.— Pakviesk ją, Čiungita. 

— Žinoma, atsinešk puodelį, — pasakė Čiunga.— Virdulyje 
karštas pienas. 

Muzikantai pusryčiavo prie artimiausio nuo bufeto staliuko, 
violetinei lemputei šviečiant — kitos jau buvo užgesintos. Lauki- 
nė atsisėdo tarp Bolo ir Jaunojo Alechandro. Kokia ji tylenė, iki 
šiol jie beveik nėra girdėję jos balso, jos krašte visos moterys 
tokios? Už lango vos galėjai įžiūrėti priemiesčio lūšnas, apgaub- 
tas tamsos, o aukštai švietė trys blankios žvaigždės — mMarima- 
čiai. Ne, senjore, jos tarška kaip papūgos. Ir arfininkas, trupin- 
damas duonos riekelę, — papūgos? O ji — taip, jų krašte yra to- 
kių paukščių, ir jis, liovęsis kramtyti, — kaip, mergyte, ji ne iš 
Pjurosė Ne, senjore, ji iš toli, iš kalnų. Ji nežino, kur gimusi, 
bet ji visad gyveno Santa Marijoje de Njeva. Tai mažas mies- 
tukas, senjore, ten nėra nei automobilių, nei didelių namų, nei 
kino, kaip Pjuroje. Arfininkas nustebęs pakėlė galvą — kalnai, 
papūgos? — ir staiga pasitaisė ant nosies akinius — jis jau buvo 
užmiršęs, mergužėle, kad ir jų dar esama pasaulyje. Prie kokios 
upės toji Santa Marija de Njeva? Ar ji arti nuo Ikitoso? Toli? 
Kalnai, kaip įdomu. Jaunasis leido iš burnos vieną po kito vie- 
nodus dūmų ratiliukus, kurie sklaidėsi ir nyko virš šokių aikš- 
telės. Jis taip pat norėtų aplankyti Amazoniją, pasiklausyti 
čiunčių muzikos. Ji nė kiek nepanaši į kreolų, tiesa? Visai ne- 
panaši, senjore, tenykščiai žmonės dainuoja retai, ir jų dainos 
ne linksmos, kaip marineros arba valsai, o vis daugiausia liūd- 
nos, ir skamba jos labai keistai. Bet Jaunasis mėgsta liūdną mu- 
ziką. O kokie tų dainų žodžiai? Tikriausiai labai poetiški? Juk 
ji supranta jų kalbą? Ne, ji nemoka — Laukinė užsikirto ir pa- 
narino galvą — čiunčių kalbos, ji žino tik vieną kitą žodelį — 
dažniau girdėtą, štai tie ir įsiminė, suprantate? Bet tegu jis ne- 
mano, ten yra ir baltųjų, o čiunčiai retai rodosi, mat, jie amžinai 
lindi giriose. 

— O kaip tu papuolei į rankas Chosefinui? — paklausė Čiun- 
ga.— Kuo tave patraukė šitas padauža? 


— Baisus čia daiktas, Čiunga,— pasakė Jaunasis.— Meilei ne- 
įsakysi. Nei jos paklausi, nei ji tau atsakys, kaip kad yra pasa- 
kęs kažkoks poetas. 

— Nebijok, Laukine, — nusijuokė (Čiunga. — Aš paklausiau 
šiaip sau, juokais. Man nerūpi kito gyvenimas. 

— Kas jums, maestrai? Ko jūs taip susimąstėt? — tarė Bolas.— 
Jūsų pienas aušta. 

— Ir jūsų, senjorita, — pasakė Jaunasis.— Gerkit. Gal dar duo- 
nos norit? 

— Ar ilgai dar mergas vadinsi „jūs“? — tarė Bolas.— Koks tu 
keistas, Jaunasai. 

— Aš su visom moterim kalbu vienodai, — pasakė Jaunasis.— 
Man vis tiek, ar jos mergos, ar vienuolės, visas aš jas gerbiu. 

— Tad ko tu jas taip čaižai savo dainose? — tarė Čiunga.— 
Juk tu ne kompozitorius, o angis. 

— Aš nečaižau, o sakau joms tiesą,— pasakė Jaunasis vos 
šypsodamasis ir išpūtė paskutinį dūmų ratiliuką, baltą ir idealiai 
apskritą. | 

Laukinė atsistojo — ji baisiai nori miego, senjora, ji eis, ir 
labai ačiū už pusryčius, bet arfininkas pastvėrė jai už rankos — 
luktelk, mergužėle. Ji eina pas galinčių? Jis gyvena, atrodo, pa- 
lei Merino aikštę? Jie ją pavėžins, tegu Bolas eina pašaukti 
taksi, jis irgi norįs miego. Bolas atsikėlė ir išėjo į gatvę. Pro 
duris padvelkė gaivuma; priemiestį vis dar gaubė tamsa. Ar 
jie pastebėjo, koks nepastovus dangus virš Pjuros? Vakar tuo 
laiku jau svilino saulė, smėlis nebiro ir trobos baltavo kaip iš- 
praustos, o šiandien vis negali prašvisti, kas būtų, jei naktis 
niekad nesibaigtų, ir Jaunasis parodė juodo dangaus kvadratėli 
lango rėmuose. Kas kas, o jis tik apsidžiaugtų, bet daug kam 
tai, žinoma, nepatiktų. Čiunga pasuko pirštu apie smilkinį — 
kažkoks pusprotis, velniažin ką sugalvoja. Jau šešta? Laukinė 
užsikėlė koją ant kojos ir atsirėmė alkūne į stalą. Selvoje aušta 
anksti, šiuo metu visi jau sukilę, ir arfininkas — taip, taip, 
o dangus pasidaro rausvas, žalias, mėlynas, visomis spalvomis 
tviska, ir Čiunga — kaip, ir Jaunasis — kaip, maestrai, jūs pažįs- 
tate selvą? Ne, stačiai į galvą ateina visokie niekai, jam šitaip 
būna, o jeigu virdulyje liko pieno, jis mielai išgertų dar. Lau- 
kinė įpylė jam pieno ir įdėjo cukraus. Čiunga, paniurusi, nepa- 
tikliai žvelgė į arfininką. Jaunasis vėl užsirūkė ir vėl ėmė iš 
burnos pūsti melsvus dūmų ratiliukus. Permatomi ir lengvučiai 

jie plaukė prie juodo lango kvadrato, pusiaukelėje pasivydami 
vienas kitą, — O jį šviesa veikia ne taip, kaip kitus žmones,— lie- 
josi į daiktą, virto debesiukais — jie nudžiunga ir pažvalėja, 
kai pateka saulė, ir nuliūsta, kada ateina naktis, — ir pagaliau ny- 
ko —o jis atvirkščiai, dieną jam kažkas slegia širdį ir tik tems- 
tant atsiranda nuotaika. Ir todėl, Jaunasai, kad jie visi, ir Čiun- 
gita, ir Bolas, ir jis, o dabar štai ir mergina, yra nakties paukš- 
čiai — kaip apuokai ir lapės, ir tada trinktelėjo durys. Tarpdury 
pasirodė Bolas, apglėbęs per liemenį, jis prilaikė Chosefiną — 
žiūrėkit, ką sutikau, jis stovėjo vidury plento ir kalbėjosi pats 
su savimi. 

— Na ir linksmai gyveni, Chosefinai,— pasakė Čiunga.— 
Tavęs jau net kojos neklauso. 

— Laba diena, sūneli,— tarė arfininkas.— Mes manėm, tu ne- 
ateisi jos, ruošėmės patys ją nuvežti. 

— Nekalbinkite jo, maestrai,— pasakė Jaunasis.— Jis girtas 
kaip pelų maišas. 

Laukinė ir Bolas atitempė jį prie stalo, o Chosefinas — visai 
negirtas ir Visai ne pelų maišas, kas čia per kvailystės, išgerkim 
dar paskutinį, kelionei, tegu Čiungita atneša juodviem buteliu- 
ką alaus. Arfininkas atsistojo — ačiū, bet jau vėlu, ir jų laukia 
taksi. Chosefinas maivėsi ir rėkavo — visi jie čia prarugs, pieną 
geria, vaikai jie, ar ką, ir Čiunga — gerai, iki pasimatymo, tegu 
jie jį išsiveda. Jie išėjo į gatvę. Kitoje pusėje, kur stūksojo 
Grau kareivinės, horizonte jau driekėsi žydras ruoželis, o prie- 
miestyje kyščiojo languose mieguisti veidai, buvo girdėti, kaip 
pokši žarijos gorėse, ore plaukiojo aitrūs kvapai. Per smėlyną — 
artininką vedė už parankių Bolas ir Jaunasis, o Chosefinas rė- 
mėsi į Laukinę,— išėję į plentą, visi susėdo į taksi, muzikantai 
ant užpakalinės sėdynės, o Laukinė ir Chosefinas prie šoferio. 
Chosefinas juokėsi — Laukinė pavyduliauja, seneli, sako — ko tu 
taip geri, ir kur tu buvai, ir su kuo, nori, kad jis viską jai iš- 
sipasakotų, arfininke. 

— Ir gerai, mergužėle,— pasakė arfininkas.— Nepasitikėk juo, 
nėra blogesnio Žmogaus už mangačį. 

— Ką tu? — tarė Chosefinas.— Nagai niežti? Ką tu? Negrabi- 
nėk tu jos, bičiuli, dantų nesurinksi, bičiuli. Ką tu? 

— Aš nieko negrabinėju,— pasakė šoferis.— Aš nekaltas, kad 
mašinoje ankšta. Argi aš prie jūsų kabinausi, senjorita? Aš dir- 
bu savo darbą ir nenoriu turėti nemalonumų. 

Chosefinas ėmė kvatoti visa gerkle — bičiulis juokų nesupran- 
ta, tegu grabinėja, jei tik nori, jis leidžia, ir šoferis susijuokė — 
jis manęs, senjoras rimtai kalba. Chosefinas atsigręžė į muzi- 
kantus — šiandien Beždžionės gimimo diena, tegu jie atšvenčia 
ją drauge su jais, broliai Leonai jus taip myli, seneli. Bet 
maestras pavargęs, jam reikia pailsėti, ir Bolas patapšnojo Cho- 
sefinui per petį. Chosefinui labai gaila, labai gaila, ir jis užsi- 
merkė. Taksi pravažiavo katedrą; Plasoje de Armas jau buvo 
užgesę žibintai. Tamarindų siluetai tankia grandine juosė apskri- 
tą paviljoną skėčio pavidalo stogu. O Laukinė — tegu jis nebu- 
na toks piktas, kiek kartų jinai jį prašė. Jos žalios, didelės, 
baukščios akys žvelgė Chosefinui į veidą, ir jis juokais ištraukė 
ranką sulenktais pirštais, lyg būtų išleidęs nagus,— taip, jis 
piktas, ką tik panorės, gyvą praris ir net nesusirauks. Jis vėl 
nusikvatojo, ir šoferis žvairai dėbtelėjo į jį. Automobilis važiavo 
Limos gatve, tarp „La industrijos“ pastato ir rotušės geležinės 
tvoros. Ji nenori ten eiti, bet Beždžionei sukako šimtas metų, 
ir jisai jos laukia, o broliai Leonai jo draugai, ir jis visad su 
jais sutaria. 

— Nesikabink prie merginos, Chosefinai,.— pasakė arfinin- 
kas.— Ji, tur būt, pavargusi, duok jai ramybę. 

— Ji nenori eiti į Mano namus, arfininke, — tarė Chosefi- 
nas.— Nenori matyti galinčių. Sako, kad jai gėda, įsivaizduok. 
Sustok, bičiuli, mes čia išlipam. 

Šoferis sustabdė automobilį. Taknos gatvėje ir Merino aikš- 
tėje buvo tamsu, bet Sančeso Sero prospektą ryškiai švietė 
savo žibintais sunkvežimiai, ilga kolona riedą link Senojo til- 
to. Chosefinas iššoko iš taksi, bet Laukinė nepajudėjo. Jis ėmė 
ją traukti, ji gynėsi, ir arfininkas — nereikia pyktis, susitaiky- 
kit, o Chosefinas — tegu ir jie užeina, ir šoferis kartu, reikia 
pagerbti Beždžionę, juk jis toks senas, jam sukako tūkstantis 
metų. Bet Bolas įsakė šoferiui važiuoti, ir automobilis nuva- 
žiavo. Dabar ir prospekte buvo tamsu — sunkvežimiai pavirto 
mirksinčiomis raudonomis ugnelėmis, kurios girgždėdamos 
švitino link upės. Chosefinas, švilpaudamas pro dantis, paėmė 
už peties Laukinę, ir dabar ji nesipriešindama kuo ramiausiai 
nusekė iš paskos. Chosefinas atsirakino duris, ir juodu įėjo. 
Kėdėje, po mažu bra, žemai nukabinęs galvą, knarkė Beždžio- 
nė. Virš tuščių butelių, stiklų, nuorūkų, maisto likučių tvyrojo 
tabako dūmai. Jie jau nusistekeno, ir dar vadinasi manga- 

čiai? — Chosefinas treptelėjo — mangačių galinčiai? Kitame 
kambaryje kažkas neaiškiai sumurmėjo. Chose guli jo lovoje? 
Jis jį užmuš. Beždžionė atsitiesė, papurtė galvą — kas čia nu- 
sistekeno, velniai rautų,— nusišypsojo, ir jo akys sublizgėjo — 
dievuliau mano,—ir užtraukė falcetu — dievuliau mano, kas 
čia atėjo. Jis atsistojo — šimtą metų nesimatėm,— ir svirduliuo- 
damas žengė pasitikti Laukinės— kaip malonu vėl pasimatyti, — 
traukydamas kėdes ir spardydamas į šalis butelius, — jis taip 
troškęs išvysti sesytę, o Chosefinas — na, išlaikiau savo žodį, 
ar ne? Kuo aš blogesnis už mangačius? Pasišiaušęs ir susipašęs 
Beždžionė išskėstom rankom, plačiai šypsodamasis ir šlitinė- 
damas į šalis, artėjo prie Laukinės — ir kaip ji pagražėjusi, bet 
kodėl ji traukiasi atbula, sesyte, ji turi jį pasveikinti, argi ne- 
žino, kad jo gimimo diena? 

— Tas teisybė, jam sukako milijonas metų, — pasakė Chose- 
finas.— Užteks ožiuotis, Laukine, apkabink jį. 

Jis nuvirto į kėdę, pastvėrė butelį ir pradėjo iš jo gerti, 
apsižiojęs kaklelį, tik staiga — lyg būtų į vandenį pūkštelėjęs 
didelis akmuo, taip skambiai pokštelėjo antausis,— na ir sesy- 
tė, na ir pikčiurna, ir Chosefinas nusijuokė, o Beždžionė dar 
gavo antausį — na ir pikčiurna, ir dabar Laukinė slankiojo iš 
kampo į kampą, o Beždžionė klupdamas ir juokdamasis sekiojo 
iš paskos, ir dužo stiklinės, ir gretimame kambaryje dainavo — 
vien tik ūžiam suėję, — ir Chose už sienos nutilo, ir Chosefi- 
nas dainavo, susirietęs kėdėje, ir iš butelio jo rankoje vynas 
siaura srovele teškėjo ant grindų. Galiausiai Laukinė ir Bež- 
džionė liovėsi slankioję po kambarį. Dabar juodu stovėjo ker- 
tėje, ir ji vis talžė jį — na ir sesytė, na ir pikčiurna, juk jam 
iš tikrųjų skauda, už ką jinai jį muša? —ir jis juokėsi — ge- 
riau tegu jį pabučiuoja,— ir ji juokėsi, žiūrėdama, kaip Bež- 
džionė maivosi, ir net nematomas Chose kvatojo — tai bent 
sesytė. 


21 Žali namai 


EPILOGAS 


GUBERNATORIUS tris kartus pabeldžia krumpliais, ir rezi- 
dencijos durys atsidaro. Raudonskruostė motina Griselda stoiš- 
kai šypsosi Chulijui Reategiui, bet jos lūpos dreba, ir protar- 
piais ji baisėdamasi dirsteli į Santa Marijos de Njeva aikštės 
pusę. Gubernatorius įeina, ir mergaitė paklusniai įtipena iš 
paskos. Juodu žingsniuoja apytamsiu koridoriumi prie vVirši- 
ninkės kabineto, ir dabar iš miestuko girdėti tik duslus, toli- 
mas klegesys, kaip sekmadieniais, kada auklėtinės leidžiasi 
prie upės. Kabinete gubernatorius atsisėda ant vienos iš bre- 
zentinių kėdžių, lengviau atsidūsta ir užsimerkia. Mergaitė, 
nukneibusi galvą, stovi prie durų, bet, kai įeina viršininkė, 
pribėga prie Chulijo Reategio, kuris tuo metu atsistoja — la- 
ba diena, motina. Viršininkė jam atsako ledine šypsena, mostu 
paprašo sėsti, o pati ir toliau stovi palei rašomąjį stalą. Jam 
gailėję palikti Urakusoje tarp laukinių šitą mergaičiukę, ku- 
rios tokios protingos akutės, jis pagalvojęs, kad misijoje ją 
išauklės, ar gerai jis padaręs? Labai gerai, donai Chulijau,— 
viršininkė kalba taip, kaip ir šypsosi, šaltai it oficialiai, — jos 
čia tam ir yra. Mergytė nė žodžio nesupranta ispaniškai, moti- 
na, bet greitai išmoks, ji labai sumani, ir per visą kelionę jie 
neturėję su ja jokios bėdos. Viršininkė įdėmiai jo klausosi, 
net nesujudėdama, lyg medinis krucifiksas kabinete ant sie- 
nos, 0 kai Chulijas Reategis nutyla, ji net nelinkteli ir nieko 
neklausia — stačiai laukia, susidėjusi rankas ant pilvo ir su- 
čiaupusi lūpas. Taip, vadinasi, jis ją palieka. Chulijas Reate- 
gis atsistoja — jam reikia eiti, —ir Nnusišypso viršininkei. Ke- 
lionė buvo labai sunki, varginanti — lietūs, visokie nepatogu- 
mai, O jis dar negalįs gulti į patalą, kaip kad norėtų, mat, 

draugai surengė pusryčius ir, jeigu jis neateis, jam to nedova- 
nos, žinot, kaip žmonės greit įsižeidžia. Viršininkė atkiša jam 
ranką, ir tą akimirką klegesys padidėja, tarsi šauksmai ir riks- 
mas eitų ne iš miestelio, o iš čia pat, iš sodo, iš koplyčios. 
Paskui šiek tiek aptilsta, ir vėl girdėti duslus šurmulys, negar- 
sus, jau ne toks bauginantis. Viršininkė mirkčioja, palei du- 
ris stabteli, pasisuka į gubernatorių — donai Chulijau,— apsi- 
laižo lūpas, išblyškusi, nesišypso — dievas atlygins jam už vis- 
ką, ką jis padarė šitai mergaitei, — skausmingu balsu — ji tik 
norėjusi jam priminti, jog krikščionis turi mokėt atleisti. Kiek 
palenkęs galvą ir susikryžiavęs ant krūtinės rankas, Chulijas 
Reategis nutaiso nuolankią, bet drauge rimtą, iškilmingą pozą. 
Tegu donas Chulijas atleidžia vardan dievo — dabar viršininkė 
kalba karščiuodamasi — ir vardan savo šeimos, — ir jos skruos- 
tai įsiplieskė — ir vardan savo žmonos, kuri tokia dievobaimin- 
ga, donai Chulijau. Gubernatorius vėl linkteli. Argi tai ne 
vargšas, nelaimingas žmogus? — viršininkės veidas vis labiau 
niaukiasi — argi jį kas auklėjo? — ji susimąsčiusi glosto sau 
skruostą — argi jis žino, ką daro? — ir suraukia kaktą. Mergai- 
tė šnairai žiūri į juos, ir jos žalios akys pro susivėlusių plaukų 
sruogas žybsi kaip įbauginto žvėriūkščio. Jam, motina, tai 
skaudžiau, negu bet kam kitam. Gubernatorius kalba švelniu 
tonu — tas prieštarauja jo charakteriui ir jo principams — tar- 
tum užgniauždamas maudulį, — bet čia kalba ne apie jį, kaip 
žinia, jis išvyksta iš Santa Marijos de Njeva, o apie tuos, ku- 
rie lieka, motina, apie Bensą, Eskabiną, Agilą, ją, auklėtines, 
misiją. Negi viršininkė nenori, kad čia būtų įmanoma gyventi 
žmoniškai? Bet krikščionys turi kitą ginklą prieš neteisybes, 
donai Chulijau, ji žino, jog jis humaniškas Žmogus, negalimas 
daiktas, kad donas Chulijas pritartų tokiems metodams. Tegu 
jis pasistengia juos sudrausti, juk čia jo žodis įstatymas, nega- 
lima gi taip elgtis su tuo nelaiminguoju. Jam labai gaila, kad 
motina turės juo nusivilti, bet jis irgi manąs, jog čia vienin- 
telis būdas palaikyti tvarką. Kitas ginklas? Misionierių gink- 
las, motina? Kiek šimtmečių, kai jie čia? O ar daug ką jie 
laimėjo tuo savo ginklu? Reikia gerai pamokyti laukinius, kad 
niekad neužmirštų, juk šitas užkietėjęs niekšas ir jo Žmonės 
žvėriškai sumušė kapralą iš Borcho forto, užmušė naujoką, ap- 
gavo Pedrą Eskabiną, ir staiga viršininkė — ne,— piktai purto 
galvą — ne, ne,—ir kelia balsą — keršyti nežmoniška ir negar- 

binga civilizuotiems žmonėms, o šitam nelaimingajam kaip .tik 
keršijama. Kodėl neatidavus jį teismui? Kodėl nepasodinus jį 
į kalėjimą? Nejaugi donas Chulijas nesupranta, jog tai siaubin- 
ga, jog negalima šitaip elgtis su žmogum? Ne, čia ne kerštas 
ir net ne bausmė, motina, ir Chulijas Reategis sušvelnina toną 
ir pirštų galiukais glosto mergaitei nešvarius plaukus — reikia 
tik užkirsti kelią naujoms niekšybėms. Jam liūdna išvažiuoti, 
motina, palikus misijoje blogą vardą, tačiau tas būtina visų 
labui. Jis myli Santa Mariją de Njeva ir daug pasidarbavo, 
trokšdamas jai gero. Dėl gubernatorystės jis apleido savo rei- 
kalus, švaistė pinigus, bet nesigaili, motina. Jam valdant, mies- 
telis žengė žingsnį į priekį, argi ne taip? Dabar čia yra valdžia, 
Oo greit bus ir nuovada, ir žmonės galės ramiai gyventi. Kas 
pasakys, jog čia ne jo nuopelnas, motina? Misija pati pirmoji 
dėkoja jam už tai, ką jis padarė Santa Marijai de Njeva, do- 
nai Chulijau, tačiau koks krikščionis gali pateisinti žmones, 
kurie žudo tamsų varguolį? Argi jis kaltas, kad jo niekas ne- 
išmokė, kas gerai ir kas blogai? Jo niekas nežudys, motina, ir 
neuždarys į kalėjimą, ir jis pats tikriausiai geriau norėtų iš- 
kęsti šitą bausmę, negu atsidurti už grotų. Nereikia sakyti, kad 
jie jo nekenčia, motina, jie tik nori, kad agvarunai išmoktų 
skirti, kas gerai ir kas blogai, ir ne jų kaltė, jog tie žmonės 
tik rimbo kalbą supranta. Abu kokią valandžiukę tyli, paskui 
gubernatorius paduoda viršininkei ranką ir eina. O mergaitė 
seka iš paskos, bet, vos ji žengia kelis žingsnius, viršininkė 
paima jai už rankos, ir ji nesimuisto, nebando ištrūkti, tik nu- 
leidžia galvą. Donai Chulijau, kuo ji vardu? Juk ją reikia 
apkrikštyti. Mergaitę, motina? Jis nežino, bet, šiaip ar taip, 
krikščioniško vardo ji neturi, tegu jos parenka. Jis linkteli, 
tuoj išeina iš rezidencijos, greitu žingsniu pereina misijos kie- 
mą ir kone tekinas nubėga takučiu į pakalnę. Priėjęs aikštę, jis 
žiūri į Chumą. Pririštas už rankų po kapironomis, jis kybu- 
riuoja kaip koks svambalas per kokį metrą virš susirinkusių 
žioplių galvų. Benso, Agilos, Eskabino čia jau nėra, likęs tik 
seržantas Robertas Delgadas, keli kareiviai ir susispietę į krū- 
vą seni ir jauni agvarunai. Seržantas jau nerėkauja, Chumas 
taip pat tyli. Chulijas Reategis pasižiūri į prieplauką. Ant van- 
dens supasi tuščios krovinių valtys — jau iškrautos. Baltai 
įkaitusi saulė negailestingai spigina tiesiai į viršugalvį, ir 
Reategis žingsniuoja prie valdybos, bet, eidamas pro kapiro- 

nas, sustoja ir vėl įsmeigia akis į Chumą. Jis prisideda abi 
rankas prie šalmo snapelio, delnais prisidengdamas akis, bet 
tas negelbsti nuo saulės. Chumo veidą sunku įžiūrėti — jis ap- 
alpęs? — matyti tik burna, lyg prasižiojusi,— ar pastebėjo, kad 
čia jis? Sušuks dar kartą: „Pirujiečiai'? Ar vėl ims keikti ser- 
žantą? Ne, jis jau nerėkia, o gal burna ir neprasižiojusi. Nuo 
kabojimo Chumo viduriai įkritę, o kūnas ištįsęs, ir gali pama- 
nyti, jog čia liesas ir aukštas vyras, o ne kresnas ir pilvotas 
pagonis. Kažkokia keista, neįtikėtina šita saulės kepinama liek- 
na figūra, kybanti lyg negyva ore. Reategis traukia toliau, įei- 
na į valdybą, nusikosi, įtraukęs tirštų tabako dūmų, vieniems 
paduoda ranką, su kitais apsikabina. Pasigirsta sąmojai ir juo- 
kas, kažkas atkiša gubernatoriui stiklą alaus. Jis vienu mauku 
išgeria. Aplink jį prakaituoti šlapių nuo kaitros krikščionių 
veidai — jie pasiges jo, donai Chulijau, jie jo ilgėsis. Ir jis 
taip pat, labai, bet jam atėjo laikas pradėt tvarkyti savo rei- 
kalus, jis viską apleido — plantacijas, lentpiūvę, viešbutį Iki- 
tose. Būdamas čia, jis prarado daug pinigų, draugų, be to, ir 
paseno. Jis nemėgsta politikos, jo stichija — darbas. Paslau- 
gios rankos pripila jo stiklą, paima iš jo šalmą — visi susirin- 
ko jo pagerbti, net tie, kur gyvena anapus slenksčių, donai 
Chulijau. Jis pavargęs, Arevalai, jis dvi naktis nemiegojęs ir 
jaučiasi lyg sumuštas. Chulijas Reategis šluostosi nosine kak- 
tą, kaklą, skruostus. Retkarčiais Manuelis Agila ir Pedras Eska- 
binas valandžiukę atsitraukia vienas nuo kito, ir tada pro me- 
taliniu tinklu apkaltą langą matyti kapironos aikštėje. Ar vis 
dar ten būriuojasi smalsuoliai, ar juos jau išvaikė kaitra? Chu- 
mo nematyti — jo pilkas it žemė kūnas pradingęs akinančios 
šviesos srautuose arba nesiskiria nuo kapironų kamienų. Kad 
tik jis mums čia nenumirtų, draugužiai. Mat, pagonis turi su- 
grįžti į Urakusą ir kitiems papasakoti, ką patyrė, tik tada 
jiems bus gera pamoka. Nieko, nenumirs, donai Chulijau, jam 
net sveika truputį pasikaitinti. Ar čia Manuelio Agilos sąmojis? 
Tegu donas Pedras būtinai sumoka jiems už prekes, kad nebū- 
tų tuščių šnekų, jog piktnaudžiaujame, ir kad visiems būtų 
aišku, jog jie tik padarė tvarką. Savaime aišku, donai Chuli- 
jau, jis išmokės skirtumą šitiems bestijoms, Eskabinas ir te- 
nori prekiauti su jais, kaip anksčiau. Ar šitas Fabijas Kuesta 
tikrai patikimas žmogus, donai Chulijau? Ar čia klausia Are- 
valas Bensas? Jeigu Chulijas Reategis gerai jo nepažinotų, nė 

nesistengtų, kad jis būtų paskirtas. Jis daug metų dirba drau- 
ge su juo, Arevalai. Žmogus šiek tiek flegmatiškas, bet sąži- 
ningas ir doras, kokių reta, jis garantuoja, kad jie sutars su 
donu Fabiju. Duok dieve, kad daugiau nebūtų konfliktų, baisu 
kiek daug laiko atima panašios istorijos, o Chulijui Reategiui 
jau šiek tiek geriau — kai tik įėjo, manė, kad apalps. Gal kad 
alkanas, donai Chulijau? Tur būt, jau laikas eiti pusryčių, ka- 
pitonas Kiroga jų laukia. Beje, kas per žmogus tas kapitonas 
Kiroga, donai Chulijau? Kaip ir kiekvienas, jis turi savo silp- 
nybių, donai Pedrai, bet apskritai jis geras Žmogus. 


— DAUGIAU KAIP metai nebuvai, — šaukia Fusija. 


— Nesuprantu,— sako Akilinas, pridėjęs delną prie ausies; 
jis čia apžvelgia susipynusius čiontų ir kapanavų vainikus, čia 
baikščiai dirsčioja pro aukštą papartį į lūšnas, prie kurių vin- 
giuoja takelis. 

— Daugiau kaip metai, — šaukia Fusija.— Daugiau kaip me- 
tai nebuvai, Akilinai. 

Šį kartą senukas linkteli, ir jo traiškanotos akys įsminga 
į Fusiją. Paskui jis apžiūrinėja klampią pakrantę, medžius, tako 
vingius ir giraitę. Ne, bičiuli, viso labo tik kelis mėnesius. Lūš- 
nų pusėje tylu, aplinkui, rodos, nė gyvos dvasios, bet ką gali 
žinoti, Fusija, kyštels jie iš netyčių, kaip aną kartą, staugdami 
išgrius nuogi ant tako ir puls jį, tada šok į vandenį, kad nori. 
Fusija tikras, jog jie neateis? 

— Metus ir savaitę, — sako Fusija.— Aš skaičiuoju dienas. 
Vos tik tu išplauksi, aš vėl pradėsiu skaičiuoti. Kas rytą pir- 
mas mano darbas pažymėti dieną. Iš pradžių negalėjau, o da- 
bar man koja kaip ranka, suimu pagaliuką dviem pirštais. Jei 
nori, pažiūrėk, Akilinai. 

Sveikąja koja jis rausia smėlį, iškapsto kelis akmenėlius, 
dviem išlikusiais pirštais lyg skorpiono žnyplėm pačiumpa 
akmenėlį, pakelia ir mikliai išbrėžia juo smėlyje nedidelį tiesų 
griovelį, kurį tuoj pat užlygina vėjas. 

— Kodėl tu šitaip darai, Fusija? — sako Akilinas. 


326 


— Matei, seniuk? — sako Fusija.— Va tokius ženklus aš da- 
rau kasdien ir brūkšnelius brėžiu vis mažesnius, kad sutilptų 
sienoje palei mano lovą. Šiais metais jų devynios galybės, jau 
gal dvidešimt eilių bus. O kada tu atplauki, aš atiduodu savo 
valgį sanitarui, ir jis išbaltina sieną, kad vėl galėčiau Žymėti. 
Šį vakarą atiduosiu jam maistą, ir rytoj rytą jis išbaltins. 

— Na, na,— mosuodamas ranka, ramina senukas,— metai — 
tai metai, nerėk, valdykis. Negalėjau anksčiau atplaukti, man 
jau nelengva bastytis — nuolat snaudulys ima ir rankos ne- 
klauso. Laikas juk eina. Nenoriu numirt ant vandens, Fusija, 
upėje gerai gyventi, bet ne mirti. Ko tu visą laiką taip rėki, 
ar tau gerklės neskauda? 

Fusija prišoka prie Akilino, prisikiša prie pat jo veido, o tas 
traukiasi atatupstas šiepdamasis, bet Fusija mala liežuviu ir 
trepsi kojomis, kol Akilinas į jį nežiūri, — na, na, jau matau. 
Senukas užsiima nosį, ir Fusija sugrįžta į tą daiktą, kur buvo 
pirma. Todėl jis ir nesuprato, ką Fusija kalba. Kaipgi jis val- 
gąs be dantų? Ar jam nesunku ryti nesukramčius? Fusija pur- 
to galvą. 

— Vienuolė man viską išmirkina,— rėkia jis.— Duoną, vai- 
sius — viską užmerkia į vandenį, kol išmirksta, o tada jau ga- 
liu ryti. Tik va, kalbėti keblu, greit užkimstu. 

— Neįsižeisk, kad užsiimu nosį, — sniaukroja Akilinas.— Nuo 
tos smarvės man šleikštu ir galva svaigsta. Praeitą kartą, 
plaukdamas atgal, ilgai negalėjau jos atsikratyti ir naktį net 
vėmiau. Jei būčiau žinojęs, jog tau taip sunku valgyti, nebu- 
čiau vežęs galetų. Jos tau smegenis suraižys. Kitą kartą at- 
gabensiu kelis buteliukus alaus. Kad tik neužmirščiau — mano 
galva pasidarė visai kaip sietas, senas jau aš, Fusija. 

— Dabar dar nieko, kai nėra saulės,— sako Fusija.— O ka- 
da karšta ir mes išeinam į paplūdimį, net vienuolės ir daktaras 
užsiima nosis — sako, labai smirdi. Aš neužuodžiu, jau pripra- 
tau. Žinai, ką man ta smarvė primena? 

— Tu taip nerėk,— sako Akilinas ir žiūri į it švinas pilkus 
debesis, kur būriuojasi danguje.— Atrodo, užeis lietaus, bet aš 
vis tiek turiu plaukti. Čia neliksiu nakvoti, Fusija. 

— Prisimeni gėles, kur augo saloje? — sako Fusija ir šokuo- 
ja vietoje, panašus į nusišėrusią beždžionytę.— Tokias gelto- 
nas — kai pateka saulė, jos išsiskleidžia, o temstant susiglau- 
džia. Tos, kurias vambisai dvasiomis vadino. Prisimeni? 

— Aš plauksiu net tada, jeigu pliaups kaip iš kibiro, — sako 
Akilinas.— Čia nenakvosiu. 

— Taigi, žaizdos lygiai kaip tos gėlės, — šaukia Fusija.— 
Kai saulė, jos atsiveria, ir iš jų verčiasi pūliai, dėl to ir dvo- 
kia, Akilinai. Bet užtat jautiesi geriau, neperšti, nemaudžia. 
Mes tada džiaugiamės ir neplūstam vienas kito. 

— Taip nerėkauk, Fusija,— sako Akilinas.— Pažiūrėk, kokie 
debesys užkyla, jau ir vėjas didesnis. Vienuolė sako, jog tau 
šitas kenkia, jau turi eiti į savo trobą. O aš geriau varysiuosi 
iš lengvo. 

— Bet mes neužuodžiam smarvės nei saulei kaitinant, nei ta- 
da, kai apsiniaukę, — šaukia Fusija,— niekad nieko neužuodžiam. 
Mes visą laiką dvokiam ir nepastebim, tarsi tai būtų gyvenimo 
kvapas. Tu mane supranti, seniuk? 

Akilinas paleidžia nosį ir giliai įkvepia. Jam ant galvos šiau- 
dinė skrybėlė, veidas išvagotas smulkių raukšlių. Vėjas plaka 
jo kartūninius marškinius ir kartkartėmis apnuogina įdubusią 
krūtinę, barkšančius šonkaulius, bronzinę odą. Senukas nudel- 
bia akis ir skersomis žiūri į Fusiją, kuris dabar panašus į di- 
delį krabą, įklimpusį smėlyje. 

— Koks tas dvokas? — šaukia Fusija.— Gal kaip pūvančios 
žuvies? 

— Dėl dievo meilės, liaukis taip rėkęs,— sako Akilinas.— 
Man metas plaukti. Kitą kartą tau atvešiu ką nors minkšto, 
kad galėtum valgyti nekramtęs. Aš jau paieškosiu, paklausinė- 
siu krautuvėse. 

— Sėsk, sėsk, — šaukia Fusija. — Ko tu atsistojai, Akilinai? 
Sėsk, sėsk. 

Jis šokinėja, atsitūpęs ant galų pirštų, aplink Akiliną ir 
stengiasi pažvelgti jam į akis, bet senukas atkakliai žiūri į de- 
besis, į palmes, į drumstus upės vandenis, tingiai pliuškenan- 
čius į krantą, į geltoną kaip ochra salelę, išdidžiai besigru- 
miančią su srove. Fusija jau prie pat Akilino kojų. Senukas 
atsisėda. 

— Pabūk su manim dar truputėlį, Akilinai, — šaukia Fusija.— 
Neplauk taip greitai, juk ką tik atplaukei. 

— O, prisiminiau, turiu papasakoti tau vieną daiktą, — sako 
senukas, pliaukšteldamas sau per kaktą, ir kokią sekundę jo 
žvilgsnis nukrypsta į sveikąją Fusijos koją, kuria jis kapsto 

smėlį. — Balandžio mėnesį buvau Santa Marijoje de Njeva. Ma- 
tai, kokia jau mano galva? Vos neišplaukiau tau nepapasako- 
jęs. Mane pasamdė upių inspekcija, jų locmanas susirgo, ir 
aš patekau į vieną tų katerių, kur skriste skrieja vandeniu. 
Mes išbuvome ten dvi dienas. 

— Tu išsigandai, jog aš galiu į tave įsikibti, kad galiu nusi- 
tverti tau už kojų, — šaukia Fusija.— Todėl ir atsisėdai, kitaip 
tu jau būtum nuėjęs sau. 

— Nagi, liaukis rėkęs, duok papasakot, — sako Akilinas.— 
Lalita baisiai sustorėjusi, iš pradžių mudu net nepažinom vie- 
nas kito. Ji manė, kad aš jau miręs. Ėmė raudoti susijaudinus. 

— Anksčiau išbūdavai visą dieną, Akilinai,— šaukia Fusi- 
ja.— Pernakvodavai savo valtyje, o rytą vėl ateidavai pasi- 
šnekėt su manim. Dvi tris dienas čia praleisdavai. O dabar ne- 
spėjai atplaukti, jau rengiesi atgal. 

— Aš apsistojau jos namuose, Fusija,— sako Akilinas.— Ji 
apsikrovusi vaikais, neprisimenu, kiek jų turi, bet daug. Ir 
Akilinas jau suaugęs vyras. Jis buvo sielininkas, o dabar iš- 
vyko dirbti į Ikitosą. Pasikeitęs, akys jau ne tokios įkypos, 
kaip vaiko buvo. Beveik visi užaugę, o jei tu būtum pamatęs 
Lalitą, stačiai nebūtum patikėjęs, kad čia ji,— tokia stora pa- 
sidarė. Atsimeni, kaip aš jai pribuvėja buvau? O dabar Aki- 
linas išaugęs į tokį stambų berną, ir toks simpatiškas. Ir Nje- 
veso sūnūs ne blogesni, ir gvardiečio sūnūs. Jų neatskirsi, visi 
panašūs į Lalitą. 

— Pirmiau man visi pavydėdavo,— šaukia Fusija,— kag tu 
mane lankai, o jų niekas neaplanko. O paskui šaipėsi iš manęs, 
kai ilgai neatplaukei. Bet aš jiems sakydavau — greit atplauks, 
matot, jis išvien plauko, prekiauja čia vienoje, .čia kitoje upė- 
je, jei ne ryt, tai poryt vis tiek atplauks. O dabar niekas net 
nežinos, kad tu buvai, Akilinai. 

— Lalita pasipasakojo, kaip jai klojasi gyvenimas, — sako 
Akilinas.— Ji nenorėjusi daugiau vaikų, bet gvardietis norėjo, 
ir ji turėjusi dar daug kartų gimdyti. Santa Marijoje de Njeva 
jos vaikus taip ir vadina Griaumedžiais, ir ne tik tuos, kurių 
tėvas gvardietis, bet ir Njeveso sūnus, ir tavąjį. 

— Lalita? — šaukia Fusija.— Lalita, seniuk? 

Rausvas pūvančio kūno gniutulas riečiasi iš susijaudinimo, 
unkščia ir dar labiau dvokia, ir senukas užsiima nosį ir atmeta 
galvą. Pradeda lyti, ir vėjas ūkia tarp medžių, ošia lapija, 

linksta krūmokšniai kitame krante. Lietus kol kas dar smulkus, 


— Matai, lietus lyja, laikas eiti, — niūkia jis pro nosį.— Tu- 
rėsiu nakvoti valtyje ir mirkti visą naktį. Negaliu lyjant plauk- 
ti prieš vandenį — ko gero, dar motoras užges, o irkluoti neuž- 
teks jėgų, ir nuneš srovė žemyn, man taip jau yra buvę. Ko 
tu nukabinai nosį? Kad papasakojau apie Lalitą? Ko tu dau- 
giau nerėkauji, Fusija? 

Fusija neatsako. Jis dar labiau susikūprino ir panarino gal- 
vą. Sveikąja koja žaidžia akmenėliais, išsibarsčiusiais smėlyje: 
išžarsto ir sustumia į krūvelę, išžarsto ir vėl sustumia į kruū- 
velę, gražiai išlygindamas jos kraštus, ir visas tas kruopštus 
darbas dvelkia kažkokiu liūdesiu. Akilinas žengia du žingsnius 
atgal, įsmeigęs akis į degančią jo nugarą, į atšokusią nuo kau- 
lų mėsą, plaunamą lietaus. Jis pasitraukia dar per žingsnį, ir 
dabar žaizdos jau nesiskiria nuo odos — viskas susilieja į 1e- 
lijinę dėmę su raudonu atspalviu. Senukas paleidžia nosį ir 
įkvepia visa krūtine. 

— Nesigraužk, Fusija,— murmuliuoja jis.— Atplauksiu kitais 
metais, nors ir labai man sunku, duodu žodį, atplauksiu. At- 
gabensiu tau šio to minkšto. Tu nuliūdai, kai papasakojau apie 
Lalitą? Prisiminei praeitus laikus? Toks gyvenimas, bičiuli, ki- 
tiems dar blogiau, pagalvok apie Njevesą. 

Senukas bumba ir traukiasi atbulas, ir štai jau prieina takelį. 
Duobės pavirtusios klanais, ir ore junti, kaip alsuoja augalai, 
užuodi stiprų syvų, sakų ir dygstančių sėklų kvapą. Virš že- 
mės kyla — kol kas dar kaip lengva migla — šiltas garas. Se- 
nukas vis traukiasi, ir pagaliau kraujuojančio kūno gniutulas 
dingsta už paparčio. Akilinas apsisuka ir, murmėdamas — jis 
atplauks kitais metais, Fusija, nereikia nusiminti,— bėga prie 
lūšnų. O lietus jau pila kaip iš kibiro. 


II 


— GREIČIAU, TĖVE,— tarė Laukinė.— Mūsų laukia taksi. 
— Valandžiuke,— pasakė tėvas Garsija, kosčiodamas ir trin- 
damasis akis.— Turiu apsirengti. 

Jis nuėjo tolyn į kitus kambarius, o Laukinė parodė šoferiui, 
kad palauktų. Tuščiame Merino skvere, parpsėdamos sparnais, 
aplink žibintus skraidžiojo peteliškės, dangus buvo giedras ir 
žvaigždėtas, Sančeso Sero prospekte jau burzgė pirmieji sunk- 
vežimiai ir naktiniai autobusai. Laukinė stovėjo ant plento, 
kol iš namų išėjo tėvas Garsija, užsitraukęs iki antakių pana- 
mą, dangstydamas veidą plačiu pilku šaliku. Juodu susėdo 
į taksi, ir automobilis nuvažiavo. 

— Greičiau, šefe,— pasakė Laukinė.— Visu greičiu, šefe. 

— Toli?— tarė tėvas Garsija ir plačiai nusižiovavo. 

— Nelabai, tėve,— pasakė Laukinė.— Prie Grau klubo. 

—- Tad ko tu atvažiavai čia? — sumurmėjo tėvas Garsija.— 
Kuriems galams tada yra Buenos Airių parapija? Kodėl užsi- 
spyrei prikelt mane, o ne tėvą Rubiją? 

„Trijų žvaigždžių“ smuklė buvo uždaryta, bet languose degė 
šviesa. Senjora nori, kad atvažiuotų jis, tėve. Prie kampo sto- 
vėjo apsikabinę trys vyrai ir kažką dainavo, o dar vienas kiek 
tolėliau šlapinosi, atsirėmęs į sieną. Prisivertęs dėžių sunkve- 
žimis tratėjo gatvės viduriu, ir taksi šoferis, signalizuodamas 
klaksonu ir žibintais, veltui reikalavo duoti kelią. Staiga pa- 
nama prilinko prie pat Laukinės burnos — kokia senjora nori, 
kad jis atvažiuotų? Galų gale sunkvežimis pasitraukė, ir taksi 
galėjo pravažiuoti. Senjora Čiunga, tėve. Kunigas krūptelėjo — 
ką? Kas miršta? — ir jo sutana plestelėjo, o balsas pritilo, lyg 
spazmas būtų gerklę užgniaužęs,— kam jis važiuoja duoti pas- 
kutinį patepimą? 

— Senjorui Anselmui, tėve,— sušnibždėjo Laukinė. 

— Miršta arfininkas? — suriko šoferis.— Ką jūs sakot? Tai 
pas jį mes važiuojam? 

Automobilis Cypdamas sustojo, paskui šoktelėjo ir su de- 
gančiais žibintais nudūmė toliau Grau prospektu, nemažinda- 
mas greičio sankryžose, o tik įspėjamai pypdamas. Panama 
pašėlusiai siūbavo Laukinei prie pat veido, o tėvas Garsija 
lyg dusdamas trūkčiojamai karkė. 

— Jis taip linksmai skambino ir staiga parkrito ant žemės, — 
atsidusdama pasakė Laukinė. — Vargšelis visas pamėlynavo, 
tėve. 

Iš tamsos pasirodė ranka ir ėmė purtyti Laukinę už peties — 
jie važiuoja į viešuosius namus? — ir ji, baukščiai prisispaudu- 

si prie taksi durelių, gailiu balsu — ne, tėve, į Žalius namus. 
Jis ten miršta, už ka tėvas taip ją kratąs, ką ji jam padarė. 
Tėvas Garsija paleido ją, nusitraukė nuo kaklo šaliką ir, sun- 
kiai šnopuodamas, nusigręžė į langelį. Kokią minutę jis sė- 
dėjo susigūžęs, užsimerkęs ir godžiai traukdamas į save 
gaivų nakties orą, paskui atsilošė sėdynėje ir vėl susisupo 
į šaliką. 

— Žali namai — tai viešnamis, nelaimingoji, — sušvokštė 
jis.— Dabar aš žinau, kas tu, dabar aš žinau, kodėl tu pusnuo- 
gė ir taip išsidažiusi. 

— O daktarą pašaukėt? — paklausė šoferis.— Kokia liūdna 
žinia, senjorita. Atsiprašau, jog kišuosi į pokalbį, bet aš ge- 
rai pažįstu arfininką. Ir kas gi jo nepažįsta, mes visi jį labai 
gerbiam. 

— Pašaukė,— tarė Laukinė.— Daktaras Sevaljosas jau tenai. 
Bet jis sako, kad jį išgelbėt gali tik stebuklas. Mūsiškiai visi 
verkia, tėve. 

Tėvas Garsija tik šniokštavo, įbedęs nosį į šaliką. Taksi su- 
stojo palei Grau klubo groteles; motoras dar vis burbė ir pap- 
sėjo. 

— Nuvežčiau iki pat priemiesčio, bet ten smėlis labai gilus, 
ir tikriausiai nuklimpsiu,— pasakė šoferis.— Iš tiesų, man labai 
gaila. 

Kol Laukinė atrišo nosinę, išsiėmė pinigus ir užmokėjo, tė- 
vas „Garsija išlipo iš automobilio, piktai užtrenkė dureles ir 
patraukė į priemiestį, retkarčiais klupčiodamas ir klimpdamas 
į smėlį. Naktis buvo šviesi, ir tarp gelsvų kopų aiškiai tam- 
savo jo siluetas — juoda sutana, susikūprinęs ir pasišiaušęs, 
jis buvo panašus į didelį peslį. Laukinė jį pasivijo pusiauke- 
lėje. 

— Jūs jį pažinojot, tėve? — sušnibždėjo ji.— Vargšelis, tie- 
sa? Jei būtumėt girdėjęs, kaip jis skambina. O juk jis buvo 
kone aklas. 

Tėvas Garsija nieko neatsakė. Jis ėjo labai greitai, dide- 
liais žingsniais, ir vis sunkiau šnopavo. 

— Kaip neįprasta, kad čia taip ramu, tėve,— tarė Laukinė.— 
Paprastai naktimis net ant plento gražiai girdėti, kaip griežia 
orkestras. 

— Nutilk, nelaimingoji, — sumaurojo tėvas Garsija, net ne- 
pažvelgęs į ją.— Prikąsk liežuvį! 

— Nepykite, tėve,— pasakė Laukinė.— Aš pati nesumojų, 
ką šneku. Iš sielvarto. Jūs nežinot, koks žmogus buvo donas 
Anselmas. 

— Puikiai žinau, nelaimingoji,— burbtelėjo tėvas Garsija.— 
Aš jį pažinojau, kai tu dar nebuvai gimus. | 

Jis dar kažką pasakė ir vėl ėmė keistai, dusliai, trūkčioja- 
mai karkti. Priemiestyje, lūšnų tarpduriuose, stoviniavo žmo- 
nės. Kai kunigas ėjo pro šalį, jie negarsiai su juo sveikinosi, 
o kurios-ne-kurios moterys žegnojosi. Laukinė pabeldė į duris, 
ir tą akimirką atsiliepė moteriškas balsas — uždaryta, šiandien 
neveikia. Senjora, čia ji, atvažiavo kunigas. Stojo tyla, sukauk- 
šėjo greiti žingsniai, durys atsidarė, ir blausi šviesa, prasiga- 
vusi pro tirštus tabako dūmus, nušvietė senatvišką tėvo Garsi- 
jos veidą ir maskatuojantį po kaklu šaliką. Laukinės lydimas, 
jis įėjo į vidų. Pagarbintas, tėve, tarė kažkokie du vyrai, sto- 
vėdami prie bufeto, bet jis nieko neatsakė, o pagarbaus šnabž- 
desio prie dviejų staliukų salės kertėje, gal būt, nė neišgirdo. 
Jis susiraukęs sustojo priešais šokių aikštelę, o kai šalia jo 
atsirado kažkoks siluetas, skubotai sumurmėjo — kur jis? — ir 
Čiunga, kuri buvo beatkišanti jam ranką, skubiai ją atitraukė 
ir parodė į laiptus — ten, tegu jį kas nuveda. Laukinė paėmė 
jį Už parankės — jinai jį nuvesianti, tėve. Juodu perėjo salę, 
užlipo į antrą aukštą, ir koridoriuje tėvas Garsija vienu matu 
atitraukė savo ranką. Laukinė tyliai pasibeldė į vienerias iš 
ketverių vienodų durų ir jas atidarė. Pasitraukusi į šalį, ji įlei- 
do į kambarį tėvą Garsiją, uždarė paskui jį duris ir sugrįžo 
į salę. 

— Šalta lauke? — pasakė Bolas.— Tu drebi. 

— Išgerkit lašelį, — tarė Jaunasis Alechandras, duodamas jai 
stiklą.— Nuo šito sušilsit. 

Laukinė paėmė stiklą, išgėrė ir nusišluostė ranka lūpas. 

— Tėvas nei iš šio, nei iš to įtūžo,— pasakė ji.— Taksi jis 
nutvėrė man už peties ir ėmė purtyti. Maniau, kad apkuls. 

— Jo biaurus charakteris,— tarė Bolas.— Aš net negalvo- 
jau, kad jis važiuos. 

-— Daktaras Sevaljosas dar ten, senjora? — paklausė Laukinė. 

— Neseniai buvo nulipęs išgert kavos, — atsakė Čiunga.— 
Sakė, jog viskas kaip buvę. 

— Išgersiu dar taurelę, Čiungita, kad aprimtų nervai, — pa- 
sakė Bolas.— Pinigų neturiu, paskui atsiskaitysim. 

Čiunga linktelėjo ir pripylė po stiklą vyno jam ir Jaunajam. 
Paskui priėjo su buteliu prie staliukų, prie kurių kuždėjosi 
įnamės,— ar nenorėtų jos šio to išgerti? Ne, dėkui, senjora. 
Tada joms nėra ko čia toliau būti, gali eiti. Vėl jos ėmė pa- 
šnibždom kalbėtis, girgžtelėjo kėdė. Jeigu senjora nepriešta- 
rauja, jos norėtų pasilikti, ar galima? Ir Čiunga — žinoma, 
kaip jos nori. Ir sugrįžo prie bufeto. Įnamės toliau šnibždėjosi, 
o muzikantai tylėdami girkšnojo, retkarčiais dirstelėdami 
į laiptus. 

— O gal imtumėt ir pagriežtumėt ką nors? — pusbalsiu pa- 
sakė Čiunga.— Jeigu jis girdi, jam tikriausiai būtų malonu. 
Supras, kad jūs jį palydit. 

Bolas ir Jaunasis Alechandras abejojo, Laukinė — taip, taip, 
senjoros teisybė, jam bus malonu, o šešėliai prie staliukų lio- 
vėsi kuždėjęsi. Gerai, pagrieš. Muzikantai ramiai nuėjo į savo 
kertę, Bolas atsisėdo ant suolelio prie sienos, o Jaunasis pa- 
siėmė nuo grindų gitarą. Pradžiai pagriežė tristę, ir tik po ku- 
rio laiko išdrįso uždainuoti. Pirmiausia neryžtingai niūniavo 
pro dantis, bet pamažu įsisiūbavo ir galų gale dainavo kaip vi- 
sada — laisvai ir žvaliai. Dainuodami kokį Jaunojo kūrinį, 
ypač jausmingai tardavo kiekvieną sentimentalų dainos žodį, 
o Bolas iš susijaudinimo kartais pamesdavo toną ir nutildavo. 
Čiunga atnešė jiems po stiklelį. Ji taip pat atrodė susijaudi- 
nusi, ir nebuvo matyti to įprasto, kiek akiplėšiško pasitikėjimo 
savimi; ji vaikščiojo ant galų pirštų, susigūžusi ir niekam ne- 
žiūrėdama į akis, lyg būtų išgąsdinta ar sumišusi. Senjora, nu- 
lipa daktaras Sevaljosas. Bolas ir Jaunasis liovėsi griežę, įna- 
mės atsistojo, Čiunga ir Laukinė nubėgo prie laiptų. 

— Suleidau jam vaistų, — pasakė daktaras Sevaljosas, šluos- 
tydamasis kaktą nosine.— Bet nereikia tikėtis stebuklo. Tėvas 
Garsija liko prie jo. To jam dabar ir reikia, melskitės už jo 
sielą. 

Jis apsilaižė lūpas — Čiunga, baisiai norisi gerti, viršuje 
taip karšta. Čiunga nuėjo už baro ir grįžo su stiklu alaus. Dak- 
taras Sevaljosas atsisėdo prie staliuko kartu su Jaunuoju, Bo- 
lu ir Laukine. Įnamės sugrįžo į savo vietą ir vėl ėmė kuždėtis. 

— Toks jau gyvenimas, — tarė daktaras Sevaljosas. Jis išgė- 

rė, atsiduso ir valandžiukę sėdėjo užsimerkęs.— Visiems mums 
kažkada ateis eilė. Man kur kas anksčiau, negu jums. 

— Jis labai kenčia? — pasakė Bolas lyg ir girto balsu, nors 
nei iš akių, nei iš gestų jis neatrodė girtas. 

— Ne, dėl to ir suleidau vaistų. — pasakė daktaras.— Jis be 
sąmonės. Kartais kelioms sekundėms atgauna nuovoką, bet 
skausmo nejaučia jokio. 

— Jie griežė jam,— prabilo Čiunga taip pat pasikeitusiu 
balsu, mirksėdama.— Mes pamanėm, kad jam bus malonu. 

— Kambaryje nebuvo girdėti — pasakė daktaras.— Bet aš 
neprigirdžiu, gal būt, Anselmas ir girdėjo. Norėčiau sužinoti, 
kiek tikrai jam metų. Tur būt, daugiau kaip aštuoniasdešimt. 
Jis vyresnis už mane, o aš jau perkopiau septyniasdešimt. Pri- 
pilk man dar stiklą. Čiunga. 

Pokalbis nutrūko, ir jie ilgai sėdėjo tylėdami. Čiunga kart- 
kartėm atsistodavo, prieidavo prie bufeto ir atnešdavo alaus 
arba pisko. Įnamės vis plepėjo, čia dūzgė kaip pakiršintos šir- 
šės, čia vos girdimai šnibždėjosi. Staiga visi pašoko ir puolė 
prie laiptų, kuriais sunkiai lipo tėvas Garsija be skrybėlės ir 
šaliko, kažką rodydamas ranka daktarui Sevaljosui. Daktaras, 
įsitverdamas į turėklą, užlipo laiptais ir dingo koridoriuje. 
Pasipylė klausimai — kas atsitiko, tėve? — bet, tarsi išsigandę 
pačių sukelto triukšmo, visi kartu nutilo, tėvas Garsija kažką 
vebleno. Jam barškėjo dantys, žvilgsnis klaidžiojo nuo vieno 
veido prie kito. Jaunasis ir Bolas stovėjo apsikabinę, ir kažku- 
ris jųdviejų sukūkčiojo. Po valandžiukės ir įnamės ėmė brauk- 
ti ašaras, vaitoti ir aimanuoti, puldamos viena kitai į glėbį, ir 
tik Čiunga ir Laukinė prilaikė tėvą Garsiją, kuris drebėjo kaip 
drugio krečiamas ir skausmingai vartė akis. Dviese jodvi ati- 
tempė jį prie stalo, ir tėvas Garsija, tarsi prostracijos ištiktas, 
leidosi pasodinamas ir nesipriešindamas išgėrė pisko taurelę, 
kurią Čiunga supylė jam į burną. Jis vis dar drebėjo, bet 
jo akys, apsiaustos tamsių ratilų, prasiblaivė ir žiūrėjo da- 
bar į vieną tašką. Netrukus laiptuose pasirodė daktaras Seval- 
josas. 


Jis neskubėdamas nulipo, nuleidęs galvą ir kasydamasis pa- 
kaušį. 

— Jis mirė, susitaikęs su dievu, — pasakė jis.— Dabar tik tas 
ir svarbu. 

Įnamės taip pat nutilo, bet netrukus prie staliukų salės ker- 
tėje jos vėl ėmė kuždėtis, dar nedrąsios ir susigraudinusios. 
Abu muzikantai, apsikabinę vienas kitą, verkė, Bolas balsu, 
Jaunasis tyliai, retkarčiais supurtomi slopinamos raudos. Dak- 
taras Sevaljosas atsisėdo, ir jo riebus veidas atrodė melancho- 
liškas. Pasisekė tėvui pasikalbėti su juo? Tėvas Garsija palin- 
gavo galvą. Laukinė glostė jam kaktą, o jis, visas susigūžęs, 
lyg nuo šalčio, stengėsi prakalbėti — ne, jis jo nepažino, — bet 
tik garkšteldavo ir keistai sucipdavo, o žvilgsnis vėl pradėjo 
klaidžioti, be paliovos šokinėdamas čia prie vieno daikto, čia 
prie kito,— jisai vis minėjo „Šiaurės žvaigždę“, tik tai ir buvo 
galima suprasti. Bolo verksmas kone visai užslopino jo balsą. 

— Čia buvo toks viešbutis, kai buvau jaunas, — liūdnu balsu 
ištarė daktaras Sevaljosas, kreipdamasis į Čiungą, bet jinai jo 
neklausė.— Plasoje de Armas, ten, kur dabar Turistų viešbutis. 


III 


— TU VISĄ kelią miegi, beveik nieko nematai,— pasakė 
Lalita.— O dabar pražiopsosi ir atvykimą. 

Ji stovi, užsikvempusi ant borto, o Vambačianas sėdi, atsi- 
šliejęs nugara į sumatotas virves. Jis atmerkia apskritas, iš- 
sprogusias akis. Ką čia miega — jo balsas silpnas, liguistas, — 
jis užsimerkia, kad tik daugiau netąsytų, Lalita. Jam jau nie- 
ko nebeliko skrandyje, o vis verčia vemti. Tai ji kalta, jis no- 
rėjęs pasilikti Santa Marijoje de Njeva. Persisvėrusi per bor- 
tą, Lalita neatsižiūri į raudonus stogus, baltus fasadus, aukštas 
palmes, vėsinančias miestą, ir jau aiškiai matomas žmonių fi- 
gūras prieplaukoje. Denyje visi supuola prie borto. 

— Kelk, netingėk, nepamatysi paties didžiausio įdomumo,— 
sako Lalita.— Pažiūrėk į mano gimtąjį miestą, Griaumedi, koks 
jis didelis, koks gražus. Padėk man surasti Akiliną. 

Rūškanas Vambačiano veidas lyg ir nusišypso. Kresnas ir 
sunkus jis nerangiai kuičiasi ir galų gale vos-ne-vos atsistoja. 
Denyje kyla maišatis: keleiviai apžiūri, ar sveiki jų daiktai, 
verčiasi ant pečių ryšulius, ir, pajutusios, kad visi sukruto, 
kiaulės ima kvykti, vištos kudakuoti ir plumpsėti sparnais, šu- 

nys, pastatę ausis ir užrietę uodegas, puldinėja į šalis. Šaižiai 
suūkia sirena, iš kamino virsta tiršti juodi dūmai, ir keleiviai 
apibyra suodžiais. Garlaivis jau pasuko į uostą ir tarpuojasi 
pro motorinių valčių, plaustų, pakrautų bananais, ir kanojų 
archipelagą. Matai, Griaumedi? Prasimerk labiau, va kur at- 
plaukėm, bet Griaumedžiui vėl bloga — o, prakeikimas! Jį visą 
tampo, bet dabar jau išsilaiko nevėmęs, tik pasiutiškai spiau- 
do. Jis atrodo lyg nuo kryžiaus nuimtas, rubuilis veidas pa- 
mėlęs, akys raudonos. Mažas žmogutis ant kapitono tiltelio 
rėkaudamas ir mosikuodamas davinėja įsakymus, ir du basi, 
nuogi ligi juostos jūrininkai numeta nuo paskuigalio lynus 
į prieplauką. 

— Tu man tik nuotaiką gadini, Griaumedi,— sako Lalita.— 
Aš po šitiek metų grįžtu į Ikitosą, o tu ištižai. 

Tepaluotame vandenyje supasi tuščios konservų skardinės, 
dėžutės, laikraščiai, nuograužos. Aplink garlaivį knibžda val- 
tys, tarp jų esama ir ką tik dažytų, su vėliavėlėmis stiebuose, 
plokščiadugnių, bakenų, barkasų, plaustų. Prieplaukoje, prie 
liepto, grūdasi spiečius nešikų,— visi jie šaukia, rėkia savo 
vardus, mušasi į krūtinę ir stengiasi prasisprausti į priekį. Už- 
pakalyje vielinė tvora, o už jos — stoginės, kur susispietę pa- 
sitinkantieji. Ana jis, Griaumedi, ana tas, su skrybėle. Koks 
jis augalotas dailus vaikinas, pamojuok jam, Griaumedi, ir 
Vambačianas praplėšia lyg stiklines akis ir tingiai pamoja ran- 
ka. Garlaivis sustoja, ir du jūrininkai nušoka į prieplauką 
ir pririša lynus prie knechtų. Dabar nešikai dar labiau dūks- 
ta, visom išgalėm stengdamiesi patraukti keleivių dėmesį. Pro 
lieptą praeina abejingu žvilgsniu vyriškis mėlyna uniforma ir 
balta kepure. Žmonės už vielinės tvoros mosikuoja rankomis, 
rėkauja, juokiasi, ir, nustelbdama triukšmą, lygiais tarpais šai- 
žiai ūkčioja laivo sirena. Akilinai! Akilinai! Vambačiano vei- 
das jau nebe mirtinai blyškus, ir jo šypsena darosi kiek natū- 
ralesnė, jau ne visai kankinio. Jis braunasi pro apsikrovusių 
ryšuliais moterų minią, vilkdamas išsipūtusį lagaminą ir krepšį. 

— Jis papilnėjo, tiesa? — sako Lalita.— O kaip pasirėdė, mus 
sutikdamas. Pasakyk ką, Griaumedi, nebūk kiaulė, argi tu ne- 
supranti, kiek daug jis daro mūsų labui. 

— Taip, jis sustorėjo, ir baltais marškiniais, — mechaniškai 
beria žodžius Vambačianas.— Ačiū dievui, atsikasėm, keliauti 
vandeniu — tikrai ne man. Širdis pyksta, visą kelią kamavausi. 

Vyriškis mėlyna uniforma paima bilietus ir kiekvieną kelei- 
vį draugiškai stumteli prie panašių į beždžiones nešikų, kurie 
lyg patrakę apipuola jį, plėšia iš rankų paukščius, ryšulius, 
maldauja, o jeigu kas griežtai atsisako atiduoti jiems bagažą, 
tą koneveikia net susiriesdami. Jų iš viso kokia dešimtis, bet 
jie taip triukšmauja, jog atrodo gera šimtinė. Nešvarūs, susi- 
lopų kelnės, ir vos vienas kitas apsitempęs į skarmalus pavir- 
tusiais marškiniais. Vambačianas juos stumia šalin, o jie vis 
kabinasi — dinkit iš akių — kiek duosi, tiek, šeimininke,— 
eikit sau po perkūnų — penki realai, šeimininke, — traukitės iš 
kelio, velniai jus griebtų. Pagaliau jie atstoja nuo jo, ir jis 
svyruodamas prieina prie turniketo. Akilinas ateina priešais, ir 
juodu apsikabina. 

— Želdiniesi ūsus, ir matau nesibodi briliantino,--- sako 
Vambačianas.— Kaip tu pasikeitei, Akilinai. 

— Čia ne taip, kaip ten, mieste tik žiūri, kaip tu apsitai- 
sęs,— šypsosi Akilinas.— Na, kaip atsigavot? Aš jūsų laukiu 
nuo pat ryto. 

— Tavo motina — gerai, ji patenkinta, — sako Vambačianas.— 
Bet man ir gyslas ištąsė, dar ir dabar žiaukčioti verčia. Juk 
aš tiek metų nebuvau į garlaivį kojos įkėlęs. 

— Reikia išgerti, ir kaip ranka atims,— sako Akilinas.— Ką 
ten veikia motina, ko ji gaišta? 

Apkūni, ilgais palaidais ir jau žilstelėjusiais plaukais Lalita 
stovi, apsupta nešikų. Pasilenkusi prie vieno iš jų, apžiūrinėja 
jį su kažkokiu įžūliu smalsumu — ką, negi šitie išdėliai nemato, 
kad ji be lagamino? Ko jie nori, ją pačią nunešti, ar ką? Aki- 
linas juokiasi, išsiima „Inko“ pakelį, pavaišina cigarete Vam- 
bačianą ir užsirūko. Dabar Lalita padėjo ranką nešikui ant pe- 
ties ir kažką gyvai kalba jam, o jis uždaru veidu klauso jos ir 
linguoja galvą, paskui pasitraukia, įsimaišo tarp kitų ir vėl 
pradeda šūkauti ir trintis apie keleivius. Lalita mergiškai leng- 
vai, išskėstomis rankomis žingsniuoja prie išėjimo. Kol ji glė- 
besčiuojasi su Akilinu, Vambačianas rūko, žiūrėdamas į) juos 
pro dūmų sruogas, ir iš jo veido matyti, kad jis jau atsigavęs 
ir kad dabar nuotaika jo nebloga. 

— Tu jau suaugęs vyras, jau vediesi, greit anūkų turėsiu, — 
kalba Lalita, čia glėbdama Akiliną, čia stumdama jį atgal ir 
gręžiodama.— Ir koks tu elegantiškas, koks gražus. 

— Žinot, kur jūs apsistosit? — sako Akilinas.— Pas Amelijos 
tėvus. Norėjau paieškoti viešbučio, bet jie — ne, mes juos pri- 
imsim čia, pastatysim lovą priemenėje. Jie geri žmonės, jūs 
susidraugausit. 

— Kada vestuvės? — sako Lalita.— Aš atsivežiau naują suk- 
nelę, Akilinai, ir pirmą kartą ją apsivilksiu tą dieną. O Griau- 
medžiui reikia nusipirkti kaklaraištį, jo visai jau senas, ir aš 
neleidau net jo imti. 

— Sekmadienį, Amelijos tėvų namuose,— sako Akilinas.— 
Jau viskas paruošta ir už jungtuves sumokėta. O rytoj bern- 
vakaris. Bet jūs man nieko nepasakojot, kaip gyvena broliai. 
Ar visi sveiki? 

— Taip, jie laikosi gerai, bet svajoja atvažiuoti į Ikitosą,— 
sako Vambačianas.— Net mažasis nori pabėgti, kaip tu. 

Jie išeina į Malekono gatvę. Akilinas neša ant peties laga- 
miną, O po pažastim — krepšį, Vambačianas rūko, o Lalita go- 
džiai apžiūrinėja parką, namus, praeivius, automobilius. Gražus 
miestas, tiesa, Griaumedi? Kaip jis išaugo, nieko panašaus ne- 
buvo jos vaikystės metais, ir Vambačianas lyg nenoromis — 
taip, pažiūrėti gražus. 

— Jūs čia nė karto nebuvot, kai tarnavot gvardijoje? — 
sako Akilinas. 

— Ne, tarnavau tik pajūryje, — atsako Vambačianas.-- O pas- 
kui Santa Marijoje de Njeva. 

— Mes negalėsim eit pėsti, Amelijos tėvai gyvena toli, — 
sako Akilinas.— Pasiimkim taksi. 

— Progai pasitaikius, noriu nueit į kvartalą, kur gimiau. 
Kaip tu manai, yra dar tas mano namas, Akilinai? Aš pravirk- 
siu, išvydusi Beleną. O gal namas stovi toks pat, koks buvo. 

— Na, o kaip tavo darbas? — sako Vambačianas.— Ar daug 
uždirbi? 

— Kol kas mažai,— sako Akilinas.— Bet kitais metais rau- 
gyklos šeimininkas pridės, taip pažadėjo. Iš jo ir paėmiau pi- 
nigų jums kelionei — jis išmokėjo man avansą. 

— Kas toji raugykla? — sako Lalita.— Argi tu ne fabrike 
dirbi? 

— Tai toks fabrikas, kur išdirbamos driežų odelės, — atsa- 
kė Akilinas.— Iš jų siuva batukus, pinigines. Kada ten įstojau, 
nieko nemokėjau. o dabar man duoda naujokus mokyti. 


339 


Akilinas ir Vambačianas stabdo kiekvieną taksi, bet nė vie- 
nas nestoja. 

— Kol plaukėme, širdį pykino vanduo, o dabar — miestas, — 
sako Vambačianas.— Nuo šitos kamšaties aš irgi atpratęs. 

— Mat, jums nėra niekur geriau, kaip Santa Marijoje de 
Njeva,— sako Akilinas.— Tai vienintelė vieta pasaulyje, kuri 
jums patinka. 

— Teisybė, aš jau negalėčiau gyventi mieste, — sako Vamba- 
čianas.— Mano galva, geriau sodybėlė ir ramus gyvenimas. Kai 
išėjau į atsargą, pasakiau tavo motinai, kad numirsiu Santa 
Marijoje de Njeva, taip, žinoma, ir bus. 

Prieštvaninis kledaras sustoja šalimais taip barškėdamas ir 
blerbdamas, jog, atrodo, čia pat subyrės. Šoferis užkelia laga- 
miną ant stogo ir pririša virve. Lalita ir Vambačianas sėda už- 
pakalyje, o Akilinas greta šoferio. 

— Aš išsiaiškinau, ką prašėte, mama, — sako Akilinas.— Bu- 
vo nelengva, niekas nieko nežinojo, mane siuntinėjo tai šen, 
tai ten, bet galų gale vis dėlto išsiaiškinau. 

— Apie ką tu čia šneki? — sako Lalita ir lyg užkerėta žiūri 
į Ikitoso gatves su šypsniu lūpose ir ašaromis akyse. 

— Apie senjorą Njevesą,— sako Akilinas, ir Vambačianas, 
nei iš šio, nei iš to baisiai susidomėjęs, įsispokso į langelį.— 
Jį paleido pernai. 

— Nejaugi taip ilgai jį išlaikė už grotų? — sako Lalita. 

— Tikriausiai jis išvažiavo į Braziliją, — sako Akilinas.— 
Tie, kurie išeina iš kalėjimo, paprastai išvažiuoja į Manaosą. 
Čia jiems neduoda darbo. Matyt, ten darbą gavo, jeigu jis toks 
geras locmanas, kaip apie jį kalbama. Nors jis šitiek laiko ne- 
buvo upėje, gal ir užmiršo savo amatą? 

— Nemanau,— sako Lalita, vėl žavėdamasi judriomis gatvė- 
mis, aukštais šaligatviais ir fasadais su baliustradomis.— Šiaip 
ar taip, gerai, kad jį vis dėlto paleido. 

— Kuo pavarde tavo sužadėtinė? — sako Vambačianas. 

— Marin, — sako Akilinas. — Ji negrė. Taip pat dirba rau- 
gykloje. Ar gavot nuotrauką, kurią jums pasiunčiau? 

— Tiek metų nepagalvojau apie praeitį — staiga sako Lali- 
ta, atsigręžusi į Akiliną.— Ir štai vėl regiu Ikitosą, ir tu primeni 
man Adrianą. 

— Man ir mašinoje bloga,— pertiraukia ją Vambačianas.— 
Ar toli dar važiuoti, Akilinai? 

IV 


KOPOSE, už Grau kareivinių, jau brėkšta, bet miestas dar 
skendi tamsoje, kada daktaras Pedras Sevaljosas ir tėvas Gar- 
sija, susiėmę už parankių, pereina per dykvietę ir įsisėda 
į taksi, stovintį šalikelėje. Tėvas Garsija įsisupęs į šaliką, ir iš 
po užmaukšlintos panamos kyšo tik mėsinga nosis ir karštli- 
giškai spindi akys po vešliais antakiais. 

— Kaip jaučiatės, — sako daktaras Sevaljosas, purtydamas 
smėlį nuo kelnių atlankų. 

— Man vis dar sukasi galva, — šnibžda tėvas Garsija.— Bet 
aš atsigulsiu, ir viskas praeis. | 

— Jums negalima tokiam gulti, — sako daktaras Sevaljosas.— 
Pirmiausia papusryčiaukim, mums reikia pasistiprinti kokiu 
karštimu. 

Tėvas Garsija purtosi — šiuo metu dar visur uždaryta, bet 
daktaras Sevaljosas palinksta prie šoferio — kaip tu manai, 
Anchelikos Mersedes smuklė atdara? Tur būt, atdara, šeimi- 
ninke, ji anksti atidaro, ir tėvas Garsija burba — ten jis neva- 
žiuos, — ir drebanti jo ranka sušvytuoja daktarui Sevaljosui 
prieš akis — ten jis nevažiuos,— dar kartą švysteli ir dingsta 
sutanos klostėse. 

— Liaukitės spyriojęsis,— sako daktaras Sevaljosas.— Argi 
jums ne vis tiek — kur. Svarbiausia — truputį sušilti iš vidaus 
po tokios nakties. Neapsimeskit, jūs puikiai žinot, jog akių 
nesumerksit, jei dabar atsigulsit. Pas Ancheliką Mersedes mes 
perkąsim ir pasišnekučiuosim. 

Tėvas Garsija neatsako — tik muistosi sėdynėje ir pūkščia. 
Taksi įsuka į Buenos Airių kvartalą, pralekia pro šale su so- 
dais, kurie driekiasi abipus plento, aplenkia masyvų paminklą 
ir rieda link dunksančios tamsios katedros. Grau prospekte 
priešaušrio blandoje blykčioja vitrinos, prieš Turistų viešbutį 
stovi sunkvežimis, vežiojantis šiukšles, ir vyrai su kombine- 
zonais nešioja prie jo urnas. 

— Jūs nesat buvęs Mangačerijoj po Domitilos Jaros šerme- 
nų? — sako daktaras Sevaljosas. 

Neatsako; tėvas Garsija sėdi užsimerkęs ir tyliai knarkia. 

— Jūs žinot, kad tąsyk jo vos neužmušė? — sako šoferis. 

— Tylėk, brangusis, — šnabžda daktaras Sevaljosas.— Jeigu 
jis išgirs, tau neišeis į gera. 

— Teisybė, šeimininke, kad numirė arfininkas? — sako šo- 
feris.— Dėl to jus ir pašaukė į Žalius namus? 

Sančeso Sero prospektas driekiasi kaip tunelis tarp abipusiai 
susodintų jaunų medelių, išnyrančių kas keli metrai iš tamsos. 
Tolumoj, virš smėlynų ir stogų grūsties, aušrojančio ryto gai- 
sai jau dažė dangų visomis vaivorykštės spalvomis. 

— Jis mirė šiandien auštant,— sako daktaras Sevaljosas.— 
O gal tu manai, jog mudu su tėvu Garsija dar tokio amžiaus, 
kad galėtume praleisti naktį pas Čiungą? 

— Čia amžius niekuo dėtas, šeimininke, — juokiasi šoferis.— 
Mano draugas vežė vieną tų mergšių, tą, vadinamą Laukine, 
ji buvo pasiųsta tėvo Garsijos. Jis man papasakojo, kad arfi- 
ninkas miršta. Kokia nelaimė, šeimininke. 

Daktaras Sevaljosas išsiblaškęs žiūri į nubaltintas namų 
sienas, į prieangius su durų plaktukais, į naują Solario pasta- 
tą, į laibučius pupmedžius, neseniai pasodintus išilgai šaligat- 
vių ir bėgančius pro akis savo kvadratiniuose lizduose. Kaip 
greitai sklinda žinios šitame mieste. Bet šeimininkas turėtų Ži- 
not, — šoferis pritildo balsą, — ar teisybę kalba žmonės,— ir, 
žiūrėdamas į veidrodėlį, stebi tėvą Garsiją — tėvas iš tikro su- 
degino arfininko Žalius namus? Šeimininkas žinojęs tą viešna- 
mį? Jis iš tiesų buvęs toks didelis ir prabangus, kaip kad žmo- 
nės pasakoja? 

— Kas per žmonės pjuriečiai,—sako daktaras Sevaljosas.— 
Kaip jiems nenusibodo trisdešimt metų gromuliuoti vis tą pa- 
čią istoriją. Jie nuodijo gyvenimą vargšui kunigui. 

— Neminėkit bloguoju pjuriečių, šeimininke,— sako šoferis.— 
Pjura — mano gimtinė. 

— Ir mano, brangusis,— atsako daktaras Sevaljosas.— Ir, 
tarp kitko, aš neminiu, o tik garsiai galvoju. 

— Bet toje istorijoje, tur būt, vis tik yra dalis tiesos, — ne- 
nusileidžia šoferis.— Negi žmonės ją būtų iš piršto išlaužę, ne- 
gi šiaip sau sakytų — padegėjas, padegėjas! 

— Ką aš žinau, — sako daktaras Sevaljosas.— Kodėl tu neiš- 
drįsti paklausti patį tėvą? 

— Kai žinau 'o charakterį? Ne jau, labai ačiū! — juokiasi 
šoferis.— Bet pasakykit man galų gale, ar buvo kada toks vieš- 
namis, ar čia taip pat prasimanyta. 

Jie dabar važiuoja nauja prospekto atkarpa: senasis vieške- 
lis greit susidurs su šituo asfaltuotu plentu, ir sunkvežimiai, 

kur atvyksta iš pietų ir rieda toliau, į Suljaną, Talarą ir Tum- 
besą, nebevažiuos per centrą. Čia šaligatviai platūs ir žemu- 
čiai, žibintų stulpai ką tik nudažyti, ir antai jau riogso gelž- 
betonio karkasas — tai būsimasis dangoraižis, kuris, galimas 
daiktas, bus didesnis, negu Kristinos viešbutis. 

— Pats moderniškiausias kvartalas tiesiog remte įsirems į pa- 
tį seniausią ir skurdžiausią,— sako daktaras Sevaljosas.-— Ne- 
manau, jog Mangačerija ilgai išgyvuos. 

— Jai atsitiks tas pat, kaip ir Galjinaserai, šeimininke, — 
sako šoferis.— Ją nuvers buldozeriais ir pastatys va tokius na- 
mus baltiesiems. 

— O kurgi, po šimts velnių, dėsis mangačiai su savo ožkom 
ir asilais? — sako daktaras Sevaljosas.— Ir kur tada Pjuroje 
bus galima išgerti geros čičios? 

— Mangačiai labai nusimins, šeimininke,— sako šoferis.— 
Jie stačiai dievino arfininką, jis jiems buvo šventesnis už San- 
česą Serą. Dabar jie surengs donui Anselmui tokias pat šerme- 
nis, kaip ir davatkai Domitilai. 

Taksi išsuka iš prospekto ir, šokinėdamas per duobes, va- 
žiuoja negrįsta gatvele tarp nendrinių lūšnų. Automobilis pa- 
kelia tirštus dulkių debesis ir įkiršina valkataujančius šunis, 
kurie skalydami apipuola jį, vos nepalįsdami po ratais. O man- 
gačiai gerai sako, šeimininke, čia švinta anksčiau, kaip Pjuro- 
je. Melsvoje rytmečio šviesoje pro dulkių debesis matyti žŽmo- 
nės, miegantys ant demblių palei savo trobeles, moterys, ne- 
šančios ant galvų ąsočius, tingiai slampinėjantys asilai. Išgirdę 
ūžiant motorą, iš lūšnų išsiverčia vaikai ir, nuogi arba apsi- 
tempę skarmalais, bėga paskui taksi, mosikuodami liesomis 
rankutėmis. Kas čia? — tėvas Carsija žiovauja,-— kas atsitiko? 
Nieko, tėve, mes jau užgintoje žemėje. 

— Sustok čia, — sako daktaras Sevaljosas. — Mudu kelis 
žingsnius paėjėsim. 

Juodu išlipa iš taksi ir koja už kojos, prilaikydami vienas 
kitą už parankių, leidžiasi takučiu, apspisti vaikigalių, „kurie 
stryksi aplinkui — padegėjas! — rėkia ir kvatoja — padegėjas, 
padegėjas! — ir daktaras Sevaljosas dedasi, jog ima akmenį ir 
meta į juos — va, niekšai, snargliai nususę, ačiū dievui, jau 
atėjome. 

Anchelikos Mersedes troba kiek didesnė, negu kitos, o trys 
vėliavėlės, plevėsuojančios prie jos fasado, daro ją kažkokią 

linksmą, net koketišką. Daktaras Sevaljosas ir tėvas Garsija 
čiaudėdami įeina ir atsisėda prie paprasto lentinio staliuko su 
dviem taburetėmis. Asla neseniai pašlakstyta, ir dabar vos at- 
siduoda ne tik kalendrom ir petražolėm, bet ir drėgna žeme. 
Prie kitų staliukų ir prie bufeto dar nieko nėra. Susispietę prie 
slenksčio, vaikigaliai vis lala — donja Anchelika! — įkiša pro 
duris  nešvarias, susivėlusias galvas — donja  Anchelika! — 
juokiasi, dantis iškišę. Daktaras Sevaljosas užsigalvojęs tri- 
nasi rankas, o tėvas (Garsija, retkarčiais nusižiovaudamas, 
akies krašteliu žiūri į duris. Pagaliau įeina Anchelika Mersedes, 
pasigražinusi, šviežia, rausva, žengia prie jų, kraipydama klu- 
bus ir šluodama taburetes suknios volanais. 

Daktaras Sevaljosas atsistoja, — ak, daktaras, — apkabina ją, — 
kaip jai malonu, kokie vėjai jį čia atpūtė ir tokiu laiku, jis 
tiek mėnesių nebuvo užsukęs. O ji vis gražėjanti, kaip čia An- 
chelika sugeba nesenti, gal kokią paslaptį žino? Pagaliau juo- 
du nustoja vienas kitą liaupsinę — Anchelika mato, ką jis čia 
atsivedė? Ar ji nepažįsta jo? Lyg susidrovėjęs, tėvas Garsija 
suglaudžia kojas ir nuleidžia rankas — laba diena, paniuręs niū- 
kia jis pro šaliką, ir panama kresteli. Motina švenčiausia, tėvas 
Garsija! Anchelika Mersedes prideda rankas prie širdies, nu- 
silenkia, ir jos akys spindi iš džiaugsmo, — brangusis tėve, jis 
net neįsivaizduoja, kaip ji laiminga, jį matydama, kaip gerai, 
kad daktaras jį atsivedė, ir tėvas Garsija nenoromis paduoda 
jai kaulėtą savo ranką ir atitraukia anksčiau, negu virėja su- 
spėja ją pabučiuoti. 

— Ar tu gali, kūma, parūpinti mums kokio karštimo? — sa- 
ko daktaras Sevaljosas.— Mudu per naktį akių nesudėję ir vos 
pastovim ant kojų. 

— Žinoma, žinoma, tučtuojau,— sako Anchelika Mersedes, 
šluostydama stalą suknios padurkais.— Sultinio ir pikeo? Ir po 
taurelę klarito? Arba ne, tas dar per anksti, geriau aš jums at- 
nešiu sulčių ir kavos su pienu. Bet kaip čia, kad jūs dar negu- 
lę, daktare? Jūs man iš kelio vedat tėvą Garsiją. 

Iš po šaliko pasigirsta sarkastiškas prunkštimas, panamos 
kraštai pakyla, ir įdubusios tėvo Garsijos akys pasižiūri į An- 
cheliką Mersedes, ir jai šypsena bematant dingsta. Ji suklususi 
atsisuka į daktarą Sevaljosą, kuris dabar sėdi melancholišku 
veidu, suėmęs dviem pirštais smakrą, ir nedrąsiu balsu, lamdy- 
dama rankomis suknelės volanus,— kur juodu buvo, daktare? 

Pas Čiungą, kūma. Anchelika Mersedes sušunka — pas Čiun- 
gą? — jos veidas persimaino — pas Čiungą? — ir užsiima delnu 
burną. 

— Taip, kūma, mirė Anselmas, — sako daktaras Sevaljcsas.— 
Žinau, jog ši žinia tau liūdna. Ir mums visiems. Ką padarysi, 
toks gyvenimas. 

— Donas Anselmas? — veblena Anchelika Mersedes ir aki- 
mirką sustingsta, prasižiojusi ir pakreipusi galvą į šalį — Jis 
mirė, tėve? 

Vaikiūkščiai, susigrūdę tarpduryje, apsigrįžta ir pasileidžia 
bėgti. Anchelikos Mersedes veidas susiraukšlėja ir tirta šner- 
vės; ji pakrato galvą ir užlaužia rankas — jis numirė, dakta- 
re? — ir apsipila ašaromis. 

— Mes visi mirsim,— subaubia tėvas Garsija, daužydamas 
kumščiu į stalą. Jo šalikas atsirišo, ir matyti, kaip timpčioja jo 
mirtinai išbalęs, neskustas veidas.— Ir tu, ir aš, ir daktaras Se- 
valjosas — visi, kai ateis laikas, niekas šito neišvengs. 

— Nurimkit, tėve,— sako daktaras Sevaljosas ir apkabina 
per pečius Ancheliką Mersedes, kuri šniurpsi, prisidėjusi prie 
akių suknelės padurkus.— Ir tu nusiramink, kūma. Tėvo Garsi- 
jos labai sudirginti nervai, nekalbink jo, nieko neklausinėk. Eik 
padaryk mudviem ką nors karšta, neverk. 

Anchelika Mersedes linkteli, nenustodama verkti, ir išeina, 
užsidengusi veidą rankomis. Girdėti, kaip gretimame kambary 
ji kalba pati su savim ir dūsauja. Tėvas Garsija, pasiėmęs nu- 
kritusį šaliką, vėl apsimuturiuoja kaklą; panamą jis nusiėmęs, 
ir išsitaršę Žilų plaukų kuokštai teuždengia vos pusę glotnaus 
strazdanoto pakaušio. Jis sėdi, parėmęs galvą kumščiu, kaktoje 
jam įsirėžusi raukšlė, o žandai apaugę šeriais, todėl jo veidas 
atrodo murzinas ir išvargęs. Daktaras Sevaljosas užsirūko ci- 
garetę. Jau diena, saulė šviečia kambarį ir aukso juostom mar- 
nos musės. Gatvėje triukšmas pamažėl didėja — žmonių balsai, 
lojimas, mekenimas, asilų bliovimas, o už pertvaros Anchelika 
Mersedes bumba poterius, čia kreipdamasi į dievą ir skaisčiau- 
siąją mergelę, čia minėdama šventąją Domitilą. Vyrbobė, Čiun- 
ga tyčia šitaip padarė, daktare. 

— Bet dėl ko, — šnibžda tėvas Garsija, — dė! ko, daktare? 

— Ar ne vis tiek, — sako daktaras Sevaljosas, žiūrėdamas, 
kaip nyksta cigaretės dūmai.— Ir, be to, galimas daiktas, ji tai 
padarė ne iš blogos valios. Gal čia toks sutapimas. 

— Kam niekus kalbėti, ji ne šiaip sau pašaukė jus ir ma- 
ne,— sako tėvas Garsija.— Ji norėjo mums kiaulystę padaryti. 

Daktaras Sevaljosas gūžteli pečiais. Tiesiai jam į veidą 
plieskia saulės spindulys: ir viena jo pusė dabar spindi auksu, 
o kita — pilka lyg švinas. Jam limpa akys. 

— Aš, mat, nelabai įžvalgus,— sako jis patylėjęs.— Man net 
į galvą netoptelėjo. Bet čia jūsų teisybė, gal būt, ji norėjo 
mums iškirsti likštį. Keista moteris ta Čiunga. Aš maniau, jog 
ji nežino. 

Jis pasisuka į tėvą Garsiją, ir visas jo veidas atsiduria šešė- 
lyje, tik skruostas ir ausis nutvieksti geltonos šviesos. Tėvas 
Garsija klausiamai žiūri į daktarą Sevaljosą — ko nežino: 

— Kad aš padėjau jai ateiti į pasaulį, — sako daktaras Seval- 
josas, pakeldamas galvą, ir jo groblėta plikė sužvilga saulėje.— 
Kas galėjo jai pasakyti? Tik ne Anselmas, aš tuo įsitikinęs. Jis 
manė, kad Čiunga nieko neįtaria. 

— Šitoje plepalynėje pirmiau ar paskiau vis tiek išlįs yla 
iš maišo, — bumba tėvas Garsija.— Nors ir po trisdešimties me- 
tų, vis tiek išlįs. 

— Ji nė karto nėra buvusi pas mane kaip pacientė,— sako 
daktaras Sevaljosas.— Niekad nėra kvietusi manęs, o čia pa- 
šaukė. Jeigu ji norėjo padaryti man nemalonumą, jai tai pavy- 
ko. Jos dėka aš turėjau pergyventi viską iš naujo. 

— Jus, aišku, dėl ko kvietė, — burba tėvas Garsija, nežiūrė- 
damas į daktarą, lyg kalbėtųsi su stalu.— Girdi, jis matė, kaip 
mirė mano motina, tegu palydi į aną pasaulį ir tėvą. Bet kam 
šitai vyrbobei prisireikė šaukti mane? 

— Kas čia yra? — sako daktaras Sevaljosas.— Kas jums? 

— Eikit su manim, daktare! — balsas sklinda iš dešinės ir at- 
simuša į priemenės lubas.— Eime tučtuojau, kaip stovit, nega- 
lima gaišt nė minutės. 

— Manot, aš jūsų nepažįstu? — sako daktaras Sevaljosas.— 
Išeikit iš kertės, Anselmai. Ko jūs slepiatės? Jūs iš proto išsi- 
kraustėt, drauguži, ar ką? 

— Eime greičiau, daktare, — girdėti iš tamsos priemenėje pri- 
slėgtas balsas, kurį viršuje atkartoja aidas.— Ji miršta, dak- 
tare Sevaljosai, eime. 

Daktaras Sevaljosas, pakėlęs naktinę lempelę, dairosi, kur 
jis galėtų būti, ir galiausiai suranda netoli durų. Jis negirtas 
ir nesidaužo, tik gūžiasi iš baimės. Jo akys, rodos, tuoj iššoks 

iš pabrinkusių akiduobių, ir jis taip spaudžiasi nugara prie sie- 
nos, lyg norėdamas ją išversti. 

— Jūsų žmona? — sako apstulbęs daktaras Sevaljosas.-- Jū- 
sų žmona, Anselmai? 

— Tegu juodu abu mirę, bet aš tam niekad nepritarsiu,— 
tėvas Garsija trenkia kumščiu į stalą, ir po juo sugirgžda tabu- 
retė.— Aš negaliu pritarti šiai šlykštybei. Man ir po šimto me- 
tų tai bus šlykštybė. 

Durys atsidaro, ir Anselmas eina atatupstas, lyg priešais iš- 
vydęs šmėklą, ir pasitraukia iš naktinės lempelės šviesos ruožo. 
Kiemelyje pasirodo moteris baltu gobtuvu. Ji pažengia kelis 
žingsnius — sūneli,— ir sustoja, nepriėjusi prie durų, — kas ten? 
Kodėl niekas nejeina?- Tai aš, mama, — daktaras Sevaljosas nu- 
leidžia lempelę ir užstoja Anselmą — man reikia valandžiukei 
išeiti. 

— Palaukit manęs Malekono gatvėje,— šnibžda jis.— Aš tik 
pasiimsiu savo lagaminėlį. 

— Valgykit sultinuką, aš jau pasūdžiau,— sako Anchelika 
Mersedes, statydama ant stalo garuojančius moliūgo dubenė- 
lius.— O per tą laiką paruošiu pikeo. 

Jinai jau neverkia, bet jos balsas graudus, o ant pečių juo- 
da skraistė, ir, kai ji eina į virtuvę, jos eisena toli gražu ne 
tokia mitri, kaip anksčiau. Daktaras Sevaljosas užsigalvojęs 
maišo sultinį, tėvas Garsija atsargiai pakelia dubenėlį, prisikiša 
prie burnos ir geria iš jo karštą aromatą. 

— Aš taip pat niekad jo nesupratau, ir anais laikais, atsime- 
nu, Man taip pat atrodė šlykštybė,— sako daktaras Sevaljo- 
sas.— Bet nuo tada daug vandens nubėgo, aš jau susenau, ir 
dabar man niekas, kas yra žmogiška, neatrodo šlykštybė. Tikė- 
kit manim, jeigu jūs tą naktį būtumėt matęs vargšą Anselmą, 
jūs nebūtumėt jo taip nekentęs, tėve Garsija. 

— Dievas jums atlygins, daktare,— pro ašaras kartoja An- 
selmas ir, kur buvęs, kur nebuvęs, vis užsibėga čia ant medžio, 
čia ant suolelio arba ant pylimo parapeto.— Darysiu viską, ką 
liepsit, atiduosiu visus savo pinigus, aš būsiu jūsų vergas, dak- 
tare. 

— Jūs norit mane sugraudinti? — murma tėvas Garsija, žiū- 
rėdamas į daktarą Sevaljosą pro dubenėlį su sultiniu, kurio ga- 
rus jis toliau uodžia.— Gal ir man pravirkti“ 

— Iš tikrųjų, kas buvo — pražuvo, dabar jau vis tiek, — šyp- 
sodamasis kalba daktaras Sevaljosas.— Visa tai, mano draugu- 
ži, jau tik praeitis. Bet Čiungitos dėka ta sena istorija šiąnakt 
vėl atgijo atmintyje ir dabar neišeina iš galvos. Aš dėl to čia 
ir kartoju ją, kad atsikratyčiau prisiminimų, nekreipkite į tai 
dėmesio. 

Tėvas Garsija bando ragauti sultinį liežuvio galiuku — ar ne 
per karštas, pučia, siurbteli gurkšnelį, atsirūgsta, sumurma „at- 
siprašau“ ir toliau sriubčioja mažais gurkšneliais. Netrukus An- 
chelika Mersedes atneša pikeo ir lukumų sulčių. Ji apsigaubusi 
skraiste ir galvą — na, kaip sultinys, daktare? — ir stengiasi 
kalbėti įprastu balsu — puikus, kūma, tik jau labai karštas, te- 
gu truputį ataušta, o koks skanus, atrodo, pikeo, kurį ji jiems 
paruošė. Tuojau ji pašildys jiems kavos, jeigu jiems ko pri- 
reiks, tegu tučtuojau ją pasišaukia, tėve. Daktaras Sevaljosas 
pamažu judina dubenėlį ir įdėmiai žiūri į drumstą teliūškuojan- 
čio skysčio paviršių, o tėvas Garsija jau pradėjo piautis po ga- 
balėlį mėsos ir stropiai kramtyti. Bet staiga jis nustoja valgęs — 
o paleistuvės ir paleistuviai, kurie ten būdavo, visi apie tai ži- 
nojo? — ir sėdi prasižiojęs. 

— Merginos, be abejo, žinojo apie tą romaną iš pat pra- 
džių, — sako daktaras Seval'osas, glostydamas dubenėlį — bet 
nemanau, jog dar kas kitas būtų ką suuodęs. Ten buvo laipte- 
liai į vidaus kiemą, jais mes ir lipome, todėl tie, kur buvo salė- 
je, negalėjo mūsų matyti. Apačioje pakilo didelis triukšmas — 
tur būt, „Anselmas paliepė merginoms taip užimti lankytojus, 
kad jie neįtartų, kas darosi viršuje. 

— Kaip jūs gerai žinojot tą vietą, — sako tėvas Garsija, vėl 
ėmęs kramtyti.— Atrodo, jūs ne pirmą kartą ten buvot. 

— Aš ten buvau dešimtis kartų, — atsako daktaras Sevaljo- 
sas, ir jo akyse akimirkai sužiba šelmiškos ugnelės.— Man tada 
buvo trisdešimt metų. Aš buvau pats tas, mano drauguži. 

— Tai vis šlykštybės ir kvailumas,— burba tėvas Garsija, bet 
nuleidžia šakutę, net nepakėlęs iki burnos.— Trisdešimt metų? 
Man buvo beveik tiek pat. 

— Žinoma, mudu vienos kartos žmonės, — sako daktaras Se- 
valjosas.— Ir Anselmas taip pat, nors jis už mudu vyresnis. 

— Jau nedaug beliko mūsų vienmečių, — paniuręs kalba tė- 
vas Garsija.— Mes juos visus palaidojom. 

Bet daktaras Sevaljosas jo neklauso. Jis krutina lūpas, mirk- 
čioja ir sukina rankose dubenėlį, taškydamas ant stalo sulti- 
nį, — argi jis galėjęs pagalvoti, jisai nesusiprotėjo net tada, kai 
pamatė ją lovoje gulinčią, ir kas gi būtų galėjęs susiprotėti. 

— Nešnekėkit pats su savim, — veblena tėvas Garsija.— Ne- 
pamirškit, kad esat ne vienas. Ko negalėjote pagalvoti? 


— Kad jo žmona — tas vaikas, — sako daktaras Sevaljosas.— 
Vos įėjęs, pamačiau jos galvugaly šviesiaplaukę rubuilę, pra- 
mintą Blizgute, kuri iš pažiūros neatrodė serganti, ir jau buvau 
beprasižiojąs leptelti kokį juoką, bet čia pamačiau susitraukusia 
žmogystą ir kraują. Jeigu jūs įsivaizduotumėt, mano drauguži, 
kas ten buvo per vaizdas — kraujas ant paklodžių, grindų, visa- 
me kambaryje. Netruktumėt pamanyti, jog čia kažkas papiauta. 


Tėvas Garsija piktai kramto mėsą. Varvantis gabalėlis dreba, 
pakibęs ant šakutės pusiaukelėje į burną,— visur kraujas? — 
ir jis ima gargaliuoti, lyg dusinamas,— tos mergaitės kraujas? 
Seilės bėga jai per smakrą, — kvailys, tegu jis palieka ją Iamy- 
bėje, dabar ne bučiniai galvoj, jis ją dusina, ji turi rėkti, kvai- 
ly, geriau muštų jai per veidą. Bet Chosefinas prideda prie 
burnos pirštą — tik be riksmo, argi ji nežino, jog aplinkui kai- 
mynai, ar ji negirdi, kaip jie kalbasi? Tarsi jo negirdėdama, 
Laukinė rėkia vis garsiau, ir Chosefinas išsitraukia nosinę, pa- 
silenkia prie lovos ir užkemša jai burną. Donja Santos šaltai 
varo savo darbą — mikliai darbuojasi kažkokiu įrankiu, kuris 
blykčioja jos rankoje tarp tamsių Laukinės šlaunų. Ir tada jis 
pamatė jos veidą, tėve Garsija, ir jam sudrebėjo rankos ir ko- 
jos. Jis užmiršo, jog ji miršta ir kad jis čia atėjo pamėgint ją 
išgelbėti, tik spoksojo į ją — taip, taip, jokios abejonės, — kaip 
užburtas, — viešpatie, tai buvo Antonija. Donas Anselmas jos 
jau nebučiavo, o parkritęs ant kelių palei lovą, vėl siūlė pini- 
gus ir visą pasaulį — daktare Sevaljosai, išgelbėkit ją! Ir Cho- 
sefinas išsigando — donja Santos, ji nenumirė? Kad tik nenu- 
žudytume jos, kad nenužudytume, donja Santos, o toji -—- cit, ji 
apalpusi, ir daugiau nieko. Juo geriau, nerėks, o ji greičiau už- 
baigs, tegu jis suvilgo jai kaktą šlapiu skuduru. Daktaras Se- 
valjosas įbruka jam į rankas dubenį — tegu užvirina kuo dau- 
giau vandens, ko jis sriūbčioja, kvailys, užuot padėjęs. Jis nu- 
sivilko švarką, atsisagstė apykaklę, ir jo veidas dabar ramus 
ir ryžtingas. Anselmui dubuo slysta iš rankų — tegu daktaras 

neleidžia jai numirti, — sugriebia jį, kiūtina prie durų — ji visas 
jo gyvenimas, — ir išeina. 

— Velnio vaike,— burba daktaras Sevaljosas.— Kas per be- 
protybė, Anselmai, kaip tu šitaip galėjai, koks tu galvijas, An- 
selmai. 

— Paduok man krepšį — sako donja Santos.— O dabar aš 
duosiu jai gurkšnelį matės, ir ji atsipeikės. Išnešk šitą daiktą 
ir gerai užkask, tik žiūrėk, kad niekas nepamatytų. 

— Nebuvo jokios vilties? — vis burba tėvas Garsija, dras- 
kydamas ir voliodamas po lėkštę mėsgalius.— Ar nebuvo įma- 
noma išgelbėti tos mergaitės? 

— Gal ligoninėje būtų ir išgelbėję,— sako daktaras Seval- 
josas.— Bet vežti jos nebuvo galima. Turėjau ją operuoti pa- 
tamsyje, žinodamas, jog ji miršta. Stebuklas dar, kad pavyko 
išgelbėti Čiungitą, ji gimė, kada motina jau buvo mirusi. 

— Stebuklas, stebuklas,— burba tėvas Garsija.— Mes visur 
matome stebuklus. Kai nužudė Kirogas, o mergaitė išliko gy- 
va, žmonės taip pat sakė — stebuklas. O būtų buvę daug ge- 
riau, jeigu ji būtų tada mirusi. 

— Ar jūs neprisimenat mergaitės, eidamas pro paviljoną? — 
sako daktaras Sevaljosas.— Aš visada prisimenu — man vis at- 
rodo, ji sėdi tenai ir šildosi prieš saulutę. Bet tą naktį man la- 
biau buvo gaila Anselmo, negu Antonijos. 

— Jis to nenusipelnė,— kriokia tėvas Garsija.— Jis nenusi- 
pelnė nei gailesčio, nei užuojautos — nieko. Dėl visos šitos tra- 
gedijos kaltas buvo tik jis. 

-- Jeigu jūs būtumėt matęs, kaip jisai šliaužiojo keliais ir 
bučiavo man kojas, maldaudamas išgelbėti mergaitę, jums irgi 
būtų jo pagailę,— sako daktaras Sevaljosas.— O ar jūs žinote, 
kad, jeigu ne manoji kūma, Čiungita taip pat būtų numirusi? 
Ji man padėjo ją išslaugyti. 

Juodu nutyla, ir tėvas Garsija prisikiša prie burnos gabalėlį 
mėsos, bet, susiraukęs iš pasišlykštėjimo, nuleidžia šakutę. An- 
chelika Mersedes atneša dar ąsotėlį sulčių ir pastato priešais 
juos, vaikydama ranka muses. 

— Tu negirdėjai, kūma? — sako daktaras Sevaljosas.— Mes 
prisiminėm tą naktį, kada numirė Antonija. Dabar viskas at- 
rodo lyg kažkoks sapnas, tiesa? Aš sakiau tėvui Garsijai, jog 
tu man padėjai išgelbėti Čiungą. 

Anchelika Mersedes žiūri į jį kažkokiu mįslingu žvilgsniu, 
lyg nesuprastų, ką jis čia turi galvoje. 

— Nieko neprisimenu, daktare,— pagaliau tyliai taria ji.— 
Aš buvau virėja Žaliuose namuose, bet nieko nemenu. Kad ir 
neverta dabar apie tai kalbėti. Eisiu į rytmetines mišias pasi- 
melst už doną Anselmą, kad jis ramiai ilsėtųsi žemėje, o paskui 
į šermenis. 

— Kiek tu tada turėjai metų? — murma tėvas Garsija.-- Kaž- 
kodėl neprisimenu, kaip tu atrodei. Anselmą ir paleistuves me- 
nu, 0 tavęs ne. | 

— Aš buvau dar vaikas, tėve,— sako Anchelika Mersedes 
ir lyg vėduokle mosikuoja ranka virš stalo, neduodama nė vie- 
nai Musei užtūpti ant pikeo ar sulčių. 

— Ji turėjo penkiolika metų, ne daugiau,— sako daktaras 
Sevaljosas.— O kokia tu buvai dailutė, kūma. Mes visi nega- 
lėjome atsižiūrėti į tave, o Anselmas — štiš, ji ne mergšė, spok- 
sokit, bet nagų nekiškit. Jis rūpinosi tavim kaip tikra duk- 
terim. 

— Aš tada dar buvau mergina, o tėvas Garsija nenorėjo 
manim tikėti — sako Anchelika Mersedes, ir jos akys klastin- 
gai blizga, bet veidas tarytum kaukė ir toliau rimtas.— Drebė- 
davau, eidama išpažinties, o jūs vis kartodavot — išeik iš tų 
velnio namų, tu jau žengi į pražūtį. Ir to neatsimenat, tėve? 

— Kas kalbama per išpažintį, paslaptis, — burbteli tėvas Gar- 
sija, ir jo gargaliavimas suskamba kiek linksmiau.— Pasilaikyk 
tas istorijas sau. 

— Velnio namai, — sako daktaras Sevaljosas.— Jūs dar vis 
manot, jog Anselmas buvo velnias. Jis iš tikro dvokė siera, 
ar jūs šitaip sakėt vien dėl to, jog norėjot įbauginti dievotus 
žmones? 

Anchelika Mersedes ir daktaras šypsosi, ir iš po šaliko neti- 
kėtai pasigirsta lyg krenkštelėjimas, lyg slopinamas juokas. 


— Tais laikais velnias buvo įsitaisęs tik ten, Žaliuose na- 
muose,— nusikosėjęs prabyla tėvas Garsija. — O dabar nelabasis 
visame kame — tos vyrbobės namuose, gatvėje, kine. Visa Pju- 
ra pavirto nelabojo buveine. 


— Bet tik ne Mangačerija, tėve,— sako Anchelika Merse- 
des.— Čia jo niekad nebuvo, mes jo neįsileidžiam, ir čia mums 
pagelbsti šventoji Domitila. 

— Ji kol kas dar ne šventoji, — sako tėvas Garsija.— Tu ne- 
užplikysi mums kavos? 

— Jau užplikiau,— atsako Anchelika Mersedes.— Tuojau at- 
nešiu. 

— Mažų mažiausiai jau kokia dvidešimt metų, kai nesu pra- 
leidęs nakties be miego, — sako daktaras Sevaljosas.— O šian- 
dien bluosto nesudėjau ir visai nenoriu miego. 

Vos tik Anchelika Mersedes pasisuka išeiti, musės vėl su- 
skrenda ir lyg juodi taškai aptupia pikeo. Vėl pro duris pra- 
bilda apsiskarmaliavę vaikigaliai, o pro nendrinių sienų ply- 
šius Matyti, kaip gatve garsiai kalbėdamiesi praeina žmonės 
ir būrelis senukų šnekučiuoja saulės atokaitoje palei trobelę 
priešais čičeriją. 

— Jis bent gailėjosi? — murmuliuoja tėvas Garsija.— Ga] su- 
siprato, jog ta mergaitė numirė tik per jį? 

— Jis išbėgo paskui mane,— sako daktaras Sevaljosas.— 
Ėmė voliotis po smėlį ir maldauti, kad jį užmuščiau. Aš parsi- 
vedžiau jį namo, suleidau vaistų ir išvariau. Girdi, aš nieko 
nežinau, nieko nemačiau, eik sau. Bet jis nuėjo ne į Žalius na- 
mus, Oo prie upės ir pradėjo laukti skalbėjos, kaip čia ji, tos, 
kuri išaugino Antoniją. 

— Jis visada buvo pusprotis,— bamba sau po nosim tėvas 
Garsija.— Tikėsimės, kad jis atgailojo, ir dievas jam atleido. 

— Net jeigu jis ir neatgailojo, vis tiek daug kentėjo, jog 
užtektinai nubaustas, — sako daktaras Sevaljosas.— Ir, beje, dar 
nežinia, ar iš tikro jis nusipelnė bausmės. Tarkim, jeigu Antoni- 
ja buvo ne jo auka, o bendrininkė? Jeigu jinai įsimylėjo jį? 

— Nešnekėkit paikysčių,— burba tėvas Garsija — Jūs sta- 
čiai protą pametėt. 

— Man visada nedavė ramybės šis klausimas, — sako dakta- 
ras Sevaljosas.— Pasak merginų, jis ją paikino, ir mergaitė atro- 
dė patenkinta. 

— Ką, jūsų manymu, čia normalu? Pagrobti neregę, nugrūsti 
ją į viešnamį, padaryti nėščią — tai vis labai gerai? Tai žmo- 
gaus darbas? Ar tik nereikėjo apdovanoti jo už tokį žygdarbį? 

— Anaiptol nenormalu, bet nereikia taip šaukti, nepamirškit, 
jog turit astmą. Aš tik sakau, jog niekas nežino, ką ji galvojo. 
Antonija nežinojo, kas gerai ir kas blogai, ir galų gale tik per 
Anselmą ji tapo visaverte moterim. Aš visada taip galvo... 

— Nutilkit! — baubia tėvas Garsija ir, įnirtingai mosuoda- 
mas rankomis, išbaido muses.— Visavertė moteris! Vadinasi, 
vienuolės nevisavertės moterys? Mes, dvasininkai, nesam visa- 
verčiai dėl to, kad neužsiimam tokiom šlykštybėm? Aš nenoriu 
daugiau klausytis šitokių absurdiškų erezijų. 

— Jūs laužiatės pro atviras duris, — šypsodamasis sako dak- 
taras Sevaljosas.— Aš tik norėjau pasakyti, jog, mano galva, 
Anselmas ją mylėjo, ir, kad, galimas daiktas, ji taip pat jį 
mylėjo. 

— Man nemalonus šis pokalbis,— niurna tėvas Garsija.— 
Čia mudu nesutarsim, o aš nenoriu su jumis pyktis. 

Jie galinčiai, nei piauna, nei sėja, vien tik ūžia suėję, jokio 
darbo nemoka, tik geria ir šoka, jie galinčiai ir atėjo čia už- 
krimsti. Velniai rautų, žiūrėk, kas čia. 

— Eime iš čia,— piktai burba tėvas Garsija. — Aš nenoriu 
čia būti su tais banditais. 

Bet jis nesuspėja atsistoti, — broliai Leonai, susivėlę, užmie- 
gotomis akimis, dvokiančiais prakaitu apatiniais marškiniais, be 
kojinių, nesuvarstytais batais puola smegčia prie jo — tėvas 
Garsija! Jie zuja aplink jį — brangusis tėve,— ploja delnais — 
tai stebuklų stebuklas, šio įvykio proga Pjuroje ims pustyti 
sniegą, O ne smėlį, — mėgina paspausti jam ranką — jo vizitas 
tikra šventė mangačiams, o tėvas Garsija, paskubom užsismau- 
kęs ant akių skrybėlę ir įsisukęs į šaliką, sėdi, nė nekrustelda- 
mas ir nepakeldamas akių nuo pikeo, kurį vėl apspito musės. 

— Liaukitės užgaulioję tėvą Garsiją, — sako daktaras Seval- 
josas.— Neduokit liežuviui valios, vaikinai. Reikia vis dėlto 
gerbti dvasininko luomą ir žilą plauką. 

— Niekas jo neužgaulioja, daktare, — sako Beždžionė.— Mes 
laimingi, jį čia matydami, tikras daiktas, mes tik norim, kad 
Jis paduotų mums ranką. 

— Dar nė vienas mangačis nepamynė svetingumo papro- 
čių, — sako Chose.— Laba diena, donja Anchelika. Reikia at- 
švęsti šitą įvykį, atneškit ko nors išgerti, kad galėtume susi- 
daužti su tėvu Garsija. Mes susitaikysim su juo. 

Anchelika Mersedes prieina su dviem puodukais kavos ran- 
kose. Jos veidas rimtas, rūstus. 

— Kodėl jūs tokia pikta, donja Anchelika? — sako Beždžio- 
nė.— Gal jums nepatinka mūsų vizitas? 

— Jūs šito miesto gėda,— murma tėvas Garsija.— Visos blo- 
gybės iš jūsų, jūs gimtoji Pjuros nuodėmė. Geriau tegu mane 
čia užmuša, negu aš susigersiu su jumis. 

— Valdykitės, tėve Garsija, — sako Beždžionė.— Mes nesišai- 
pom iš jūsų, mes iš tiesų džiaugiamės, kad sugrįžot į Manga- 
čeriją. 

— Šelmiai, valkatos, — staugia tėvas Garsija, vėl vaikydamas 
muses.— Kaip jūs išdrįstat kalbėti su manim, paleistuviai! 

— Va matot, daktare Sevaljosai,— sako Beždžionė.— Kas ką 
užgaulioja? 

— Duokit ramybę tėvui, — sako Anchelika Mersedes.— Nu- 
mirė donas Anselmas. Tėvas ir daktaras buvo prie jo lovos ir 
kiaurą naktį nemiegoję. 

Palikusi puodukus ant stalo, ji eina atgal į virtuvę, ir, vos 
tik pranyksta už pertvaros, įsiviešpatauja tyla, tegirdėti, kaip 
barška šaukštukai, kaip siurbčioja kavą daktaras Sevaljosas ir 
pūkščia tėvas Garsija. Broliai Leonai lyg pritienkti žiūri vie- 
nas į kitą. 

— Patys suprantat, vaikinai, — sako daktaras Sevaljosas,— 
šiandien ne juokai galvoje. 

— Mirė donas Anselmas,— sako Chose— Mirė mūsų arfi- 
ninkas, Beždžione. 

— Kokia baisi nelaimė, — vapa Beždžionė.— Juk jis buvo di- 
delis artistas, Pjuros pasididžiavimas, daktare. Ir labai kilnios 
dvasios žmogus. Man širdis plyšta, daktare Sevaljosai. 

— Jis mums visiems buvo kaip tikras tėvas, daktare, — sako 
Chose.— Bolas ir Jaunasis, ko gera, miršta iš sielvarto. Tai jo 
mokiniai, daktare, arfiininko kūnas ir kraujas. Jeigu jūs žino- 
tumėt, daktare, kaip juodu jį globojo. 

— Mes nieko nežinojom, tėve Garsija,— sako Beždžionė. — 
Prašom atleisti už šituos pokštus. 

— Jis ūmai mirė? — sako Chose.— Juk dar vakar puikiai 
jautėsi. Mes čia su juo vakarieniavom, ir jis visą laiką juokėsi, 
pokštavo. 

— Kur jis, daktare? — sako Chose.— Mes turim ten eiti, Bež- 
džione. Kur čia gaut juodus kaklaraiščius? 

— Jis ten, kur mirė,— sako daktaras Sevaljosas.— Pas 
Čiungą. 

— Jis mirė Žaliuose namuose? — sako Beždžionė.— Jo net 
į ligoninę niekas nenuvežė? 

— Mangačerijai čia tarsi žemės drebėjimas, daktare,— sako 
Chose.— Be arfininko ji jau nebus tokia, kaip buvo. 

Jie susikrimtę linguoja galvas ir tęsia savo monologus ir dia- 
logus, o tėvas Garsija tuo tarpu geria kavą, panėręs smakrą 
į šaliką ir neatitraukdamas puodelio nuo lūpų. Daktaras Seval- 
josas jau išgėrė savo kavą ir dabar žaidžia šaukšteliu — sten- 
giasi jį išlaikyti ant piršto galo. Broliai Leonai pagaliau nuty- 
la ir atsisėda prie gretimo staliuko. Daktaras Sevaljosas pasiū- 
lo jiems po cigaretę. Kai neilgai trukus ateina Anchelika 
Mersedes, juodu tylėdami rūko, abu paniurę, prislėgti. 

— Dėl to ir neatėjo Lituma,— sako Beždžionė.— Matyt, liko 
pas Čiungitą. 

— Ji vaizduoja šaltą kaip ledas moterį, kurios niekuo nesu- 
jaudinsi,— sako Chose.— Bet ir jos širdis, tur būt, plyšta iš 
skausmo. Jūs taip nemanot, donja Anchelika? Vis tiek tas. pats 
kraujas. 

— Gal ji ir liūdi, — sako Anchelika Mersedes.— Bet kas ją 
žino, argi ji buvo gera duktė? 

— Kodėl tu taip kalbi, kūma? — lepteli daktaras Sevaljosas. 

— O, jūsų manymu, gerai, kad ji samdė savo tėvą? — sako 
Anchelika Mersedes. 

— Daktarui Sevaljosui atrodo viskas gerai, — bamba tėvas 
Garsija.— Pasenęs jis pamatė, kad pasaulyje nėra nieko blogo. 

— Jūs taip kalbat pajuokdamas,— nusišypsojęs sako dakta- 
ras Sevaljosas.— Bet jums ne pro šalį žinoti, jog čia esama 
tiesos. 

— Donas Anselmas būtų seniai numiręs, jei nebūtų grojęs, 
donja Anchelika,— sako Beždžionė.— Artistams menas padeda 
gyventi. Kas čia bloga, kad jis grojo pas ją? Čiungita jam ge- 
rai mokėjo. 

— Baikit greičiau kavą, mano bičiuli,— sako daktaras Seval- 
josas.— Mane staiga užgriuvo miegas, akys stačiai lipte limpa. 

— Va ateina mudviejų pusbrolis, Beždžione,— sako Chose.—- 
Koks jis liūdnas. 

Tėvas Garsija įremia nosį į puoduką su kava, o kai Laukinė, 
kurios akys ryškiai apibrėžtos, bet lūpos visai nedažytos, lai- 
kydama rankoje batelius, pasilenkia ir pabučiuoja jam į ran- 
ką, kimiai suniurna. Lituma purtosi dulkes, nusėdusias ant jo 
pilko kostiumo, žalio kaklaraiščio ir geltonų batelių. Sumankęs, 

susitaršiusiais plaukais, blizgančiais nuo vazelino, jis niūriai 
pasisveikina su daktaru Sevaljosu. 

— Šermenys bus čia, donja Anchelika,— sako jis.— Čiunga 
paprašė mane jus įspėti. 

— Mano namuose? — sako Anchelika Mersedes.— O kodėl 
jo nepalieka ten, kur yra? Kam jį, vargšelį, tampyti? 

— Tai tu nori, jog jam šermenys būtų viešnamyje? — švokš- 
čia tėvas Garsija.— Kur tavo protas? 

— Aš mielai užleidžiu jo šermenims savo namus, tėveė,— 
sako Anchelika Mersedes.— Tiktai maniau, kad nuodėmė tam- 
pyti numirėlį iš vietos į vietą. Tai ne šventvagystė? 

— Ko čia gudrauji, juk tu net nežinai, kas toji šventvagys- 
tė, — burba tėvas Garsija.— Nepostringauk, ko neišmanai. 

— Bolas ir Jaunasis nuėjo pirkti karsto ir užsakyti vietos 
kapinėse,— sako Lituma, atsisėdęs prie brolių Leonų staliuko.— 
Paskui juodu atveš jį čia. Čiunga sumokės už viską, donja An- 
chelika, ir už gėrimus, ir už gėles, ji sako, kad jūs duotumėt 
tiktai namus. 

— Mano galva, gerai, kad šermenys bus Mangačerijoj,— sa- 
ko Beždžionė.— Jis buvo mangačis, ir tegu prie jo kūno pabu- 
di jo broliai. 

— Ir Čiunga norėtų, kad jūs atlaikytumėt gedulingas mišias, 
tėve Garsija, — sako Lituma perdėtai laisvai, bet aiškiai varžy- 
damasis.— Mes buvom užėję į jūsų namus paprašyti, bet niekas 
neatidarė durų. Gerai, kad užtikome jus čia. 

Tuščias dubenėlis krenta ir ritasi per aslą, o prie staliuko su- 
kasi juodos sutanos klostės. Kaip jis drįsta,— tėvas Garsija 
tarškina šakute dubenį su pikeo — kas jam leido į jį kreiptis, 
ir Lituma pašoka — padegėjas, kas čia per tonas, padegėjas. 
Tėvas Garsija bando atsistoti ir skeryčioja, verždamasis iš ran- 
kų daktarui Sevaljosui, kuris jį laiko, — niekšas, šakalas, o Lau- 
kinė tempia už švarko Litumą, rėkdama — tegu jis nutyla, tegu 
jo neužgaulioja, juk tai kunigas, tegu jam kas užčiaupia bur- 
ną. Bet tėvas Garsija jau regi jį pragare, ten jis atsimokės už 
viską, ar žinąs jis, kas tai yra pragaras, niekšas? Jo veidas iš- 
raudo, lūpos virpa, jis visas dreba, o Lituma, stumdamas į šalį 
Laukinę, kuri vis nepaleidžia jo,— padegėjas, jis jo neįžeidė, 
neišvadino niekšų, padegėjas. Tėvas Garsija akimirką netenka 
žado, paskui subliauna — jis baisesnis už šią paleistuvę, kuri jį 
išlaiko, — ir piktai skėsteli rankomis, — šlykštus parazitas, ša- 

kalas, o Lituma, kurį dabar laiko ir broliai Leonai, — neištvers, 
sumals snukį šitam seniui, nors jis ir kunigas, bet sušiktas pa- 
degėjas. Laukinė rauda, o Anchelika Mersedes, pagriebusi ta- 
buretę, grasina sudaužyti ją Litumai į galvą, jeigu tas žengs 
bent žingsnį. Pro atdaras duris ir pro plyšius nendrinėse sieno- 
se spokso smalsūs ir susijaudinę mangačiai, susigrūdę aplink 
čičeriją, balsai klega vis garsiau ir retkarčiais kažkas ištaria ar- 
fininko, galinčių, tėvo Garsijos vardus, nustelbiamus spiegian- 
čių choro — padegėjas, padegėjas, padegėjas. Tėvas Garsija 
užsikosti, į veidą jam suplūsta kraujas, akys iššoka iš kaktos, 
liežuvis išsikaria, iš burnos tyška seilės. Daktaras iškelia jam 
į viršų rankas ir taip jas laiko, Laukinė vėduoja veidą, Anche- 
lika Mersedes švelniai tapšnoja per nugarą. Lituma aiškiai su- 
mišęs. 

— Kam nenusprūs nuo liežuvio nereikalingas žodis, kai jį 
ims kas ir įžeis nei iš šio, nei iš to, — nedrąsiai kalba jis. — 
Aš nekaltas, jūs gi matėt, kad jis pirmas pradėjo. 

— Bet tu jį užgavai, o jis senutėlis, brol,— sako Beždžio- 
nė.— Ir dar visą naktį akių nesudėjęs. 

— Tu neturėjai šitaip daryti, Lituma,— sako Chose.— Atsi- 
prašyk jį, matai, kaip tu jį priveikei. 

— Atleiskit man,— veblena Lituma.— Nurimkit, tėve Garsi- 
ja. Neimkit giliai į širdį. 

Bet tėvas Garsija ir toliau nežmoniškai kosti, žiopčiodamas ir 
gaudydamas burna orą, ir jo veidas visas šlapias nuo snarglių, 
seilių ir ašarų. Laukinė šluosto jam veidą sijono padurkais, An- 
chelika Mersedes mėgina įduoti vandens, ir Lituma blykšta — 
jis atsiprašo jį, tėve,— šaukia — ko dar iš jo norima? — ir iš 
siaubo laužo rankas — jis nenorėjęs nuvaryt jį į kapus, lai bū- 
na prakeiktas jo piktas likimas. 

— Nebijok,— sako daktaras Sevaljosas.— Tai jį astma dusi- 
na, ir smėlio pateko į ryklę. Tuoj praeis. 

Bet Lituma jau nepajėgia valdytis. Jo balsas verkšlenantis — 
tėvas įžeidė jį ir pats susierzino,— lūpos timpčioja — o kai 
žmogų užgula toks sielvartas, jo nervai įtempti,— atrodo, jis 
bematant pravirks. Broliai Leonai jį apkabina — na, na, brole- 
li, ko tu čia, jie jį užjaučia, o jis mušasi į krūtinę — jis turėjęs 
nurengti arfininką, nuprausti, vėl aprengti, kaip galima viską 
ištverti, jis irgi ne geležinis. Ir jie — nusiramink, bioleli, tvar- 
dvkis, bet jis — negaliu, tegu mane skradžiai, negaliu, ir, su- 


357 


dribęs ant taburetės, įsikniaubia į delnus. Tėvas Garsija rusto- 
io kosėjęs, ir, nors dar sunkiai. šnopuoja, jo veidas blaivosi. 
Klūpodama šalia jo, Laukinė — tėvui jau geriau? -- ir jis link- 
si ir murma — kad ji paleistuvė, tai dar ne viskas, nelaimin- 
goji, bet reikia būti kvaile, jog išlaikytum dykaduonį, galva- 
žudį, reikia būti paskutine kvaile, jog dėl jo žudytum savo 
sielą, 0 ji — taip, brangusis tėve, tik tegu jis nepyksta, tegu 
nusiramina, kas nubūta — kaip nebūta. 

— Nesikarščiuok, tegu plūsta tave, broleli, jeigu jam ge- 
riau,— sako Beždžionė. 

— Tiek to, tegu, iškęsiu — murma Lituma.— Tegu aš būsiu 
dykaduonis, galvažudys, tegu mane vadina kuo nori. 

— Nutilk, šakale,— nenoromis, tartum tik dėl akių burba 
gerokai atvėsęs tėvas Garsija, ir mangačių minioje, susispietu- 
sioje palei duris ir aplink čičeriją, nuaidi juokas.— Tylėk, ša- 
kale. 

— Aš tyliu— bliauna Lituma.— Bet neįžeidinėkite manęs 
daugiau, aš vyras, ir Man tas netinka, nutilkit ir jūs, tėve Gar- 
sija. Sakykit jam, kad liautųsi, daktare Sevaljosai. 

— Užteks, tėve,— sako Anchelika Mersedes.— Neužgaulio- 
kit jo, jums taip nedera, reikia bent kiek valdytis. Gal norit 
dar puodelį kavos? 

Tėvas Garsija išsitraukia iš kišenės geltoną nosinę — gerai, 
atnešk dar puodelį, — ir garsiai nusišnypščia. Daktaras Sevaljo- 
sas susišukuoja antakius ir apmaudžiai nusibraukia seiles nuo 
švarko atlapo. Laukinė nusklaisto į šalis tėvui Garsijai ant kak- 
tos užkritusius žilus kuokštus, priglosto jam plaukus smilki- 
niuose, ir jis kantriai, nors ir surūgęs, leidžia jai sutvarkyti 
nelabai įmantrią savo šukuoseną. 

— Mano pusbrolis prašo jus atleisti, tėve (Garsija, — sako 
Beždžionė.— Jis labai gailisi, jog taip atsitiko. 

— Tegu prašo dievą, kad jam atleistų, ir tegu daugiau ne- 
žiūri, kad moterys jį išlaikytų, — jau nepiktai murma tėvas Gar- 
sija, visai nusiraminęs.— Ir jūs prašykit dievą atleidimo, dy- 
kūnai. O tu maitini ir šituos du vėjo pamušalus? 

-- Taip, tėve,— sako Laukinė, ir gatvėje vėl pasigirsta gar- 
sus juokas. 

Daktaras Sevaljosas įdėmiai klausosi — matyt, jį gerai nutei- 
kia šitas pokalbis. 


358 


— Nepasakyčiau, kad tau trūksta atvirumo,— bumba tėvas 
Garsija, valydamasis skarele nosį. — Na ir kvaila esi, kvaiia per 
visą pilvą. 

— Dažnai aš ir pati sau tą patį sakau, tėve,— prisipažįsta 
Laukinė, lygindama tėvo Garsijos kaktoje raukšles.— Nemany- 
kit, aš ir jiems į akis tą patį kalbu. 

Anchelika Mersedes dar atneša puodelį kavos, Laukinė grįž- 
ta į savo vietą prie brolių Leonų staliuko, o žiopliai už durų 
jau pradeda skirstytis. Vaikiūkščiai vėl ima dūkti gatvėje, kel- 
dami dulkes, ir vėl jie spygauja plonais skardžiais balsais. Pra- 
kuris, prilinkęs prie staliuko, siurbčioja kavą, ir traukia savo 
keliu. Anchelika Mersedes, galinčiai ir Laukinė pusbalsiu apta- 
ria užkandžius ir gėrimus, spėlioja, kiek žmonių susirinks į šer- 
menis, Mini vardus ir skaičius, ginčijasi, kiek kas atsieis. 

— Jau išgėrėt kavą? — klausia daktaras Sevaljosas.— Šiai 
dienai marmalynės per akis, eime miegoti. 

Tyla, tėvas Garsija ramiai sau miega, nuleidąs galvą ant krū- 
tinės, ir šaliko kamputis mirksta kavos tirštimuose. 

— Jis užsnūdo,— sako daktaras Sevaljosas.— Ir kaip aš ne- 
noriu jo žadinti. 

— Norite, daktare, mes jį paguldysim čia, galiniame kamba- 
ryė — sako Anchelika Mersedes.— Gerai užklosim ir netriukš- 
mausim. 

— Ne, ne, tegu pasibunda, ir aš jį išsivesiu,— sako daktaras 
Sevaljosas.— Nežiūrėkit, kad jis taip įsismarkavo, toks, mat, 
jau jo charakteris, jis nesiduos skriaudžiamas. Bet aš jį pa- 
žįstu, jį labai prislėgė Anselmo mirtis. 

— Greičiau turėjo pradžiuginti — su kartėliu širdy sako 
Beždžionė.— Vos tik pamatęs gatvėje doną Anselmą, jis tuoj 
pradėdavo jį plūsti paskutiniais žodžiais. Jisai jo nekentė. 

— O ariininkas neatsakydavo, apsimesdavo, jog negirdi, ir 
pereidavo į kitą gatvės pusę, — sako Chose.' 

— Ne taip jau baisiai jis jo nekentė,— įsiterpia daktaras 
Sevaljosas.— Bent paskutiniaisiais metais. Plūsti Anselmą jis 
stačiai įprato, pamėgo. 

— O juk turėjo būti priešingai — sako Beždžionė.— Donas 
Anselmas turėjo už ką jo nekęsti. 

— Nešnekėk taip, nuodėmė,— įsikiša  Laukinė.— Kunigai 
mums dievo duoti, negalima jų neapkęsti. 

— Jeigu teisybė, kad kunigas supleškino jo viešnamį, tai 
jau ir iš to matyti, kokios kilnios širdies buvo donas Ansel- 
mas,— sako Beždžionė.— Jis niekad nė pusės žodžio man nėra 
pasakęs prieš tėvą Garsiją. 

— O iš tikro, daktare, dono Anselmo viešnamį sudegino 
žmonės? — klausia Laukinė. 

— Aš juk tau šimtą kartų pasakojau šitą istoriją, — sako Li- 
tuma.— Ko dar klausinėji daktarą? 

— Kad tu kiekvieną kartą pasakoji kitaip, — sako Laukinė.— 
Klausiu, kad noriu žinoti, kaip iš tikrųjų buvo. 

— Užsičiaupk, duok mums, vyrams, ramiai pakalbėti, — užsi- 
rinka Lituma. 

— Aš irgi. mylėjau arfininką,— sako Laukinė.— Mes buvom 
artimesni, negu judu, juk jis kilęs iš mano krašto. 

— Iš tavo krašto? — įsiterpia daktaras Sevaljosas, tramdy- 
damas žiovulį. 

— Žinoma, mergužėle,— sako donas Anselmas.— Kaip ir tu, 
tik ne iš Santa Marijos de Njeva, aš net nežinau, kur yra tas 
miestukas. 

— Iš tiesų, donai Anselmai? — sako Laukinė.— Jūs taip pat 
iš ten kilęs? Juk tikrai selvoje gera, gražu? Kiek ten medžių, 
paukštelių. Juk teisybė, tenai ir žmonės geresni? 

— Žmonės visur tie patys, mergužėle,— sako aifininkas.— 
Bet kas tiesa, tas tiesa, vietos ten gražios. Aš jau visai pamir- 
šau selvą, tik tiek menu, jog visur, kur pažvelgsi, žaliuoja. 
Dėl to ir arfą nusidažiau žaliai. 

— Čia mane visi niekina, donai Anselmai,— sako Laukinė.— 
Laukine vadina, lyg selvoje vien tik laukiniai gyventų. 

— Neimk giliai į širdį, mergužėle,— sako donas Anselmas.— 
Laukine tave vadina šiaip sau, iš meilės. Aš, tavim dėtas, ne- 
įsižeisčiau. 

— Įdomu, — sako daktaras Sevaljosas, žiovaudames ir kasy- 
damasis pakaušį. — Bet iš tikrųjų, tai visai galimas daiktas. Ar 
jo arfa tikrai buvo žalia, vyručiaiė 

— Donas Anselmas buvo mangačis,— sako Beždžionė.— Jis 
gimė čia, Mangačerijoj, ir niekad iš čia nebuvo išvykęs. Aš 
tūkstanti kartų esu girdėjęs jį kalbant — aš pats seniausias man- 
gačis. 

— Žinoma, žalia,— patvirtina Laukinė.— Ir kai dažai nusilup- 
davo, jis kiekvieną kartą prašydavo Bolą ją vėl nudažyti. 


360 


— Anselmas kilęs iš selvos? — sako daktaras Sevaljosas.— 
Ką gi, visai galimas daiktas, o kodėl ne. Kaip įdomu. 

— Ji perdėm meluoja, daktare,— sako Lituma.— Mums Lau- 
kinė niekad to nepasakojo, ji tai tik dabar sugalvojo. Na, pa- 
sakyk, kodėl anksčiau šito nepasakojai? 

— Niekas manęs neklausė, — sako Laukinė.— Tu gi pats sa- 
kai, jog moterys turi daugiau tylėti. 

— O kodėl jis papasakojo tau? — sako daktaras Sevaljo- 
sas.— Kai, būdavo, mes užsipuolam klausti, kur jisai gimęs, jis 
imdavo kalbėti visai ką kita. 

— Todėl kad ir aš kilusi iš selvos, — sako ji ir peržvelgia 
visus išdidžiu žvilgsniu.— Todėl kad mudu iš vieno krašto. 

— Tu stačiai juokiesi iš mūsų, šliundra paskutine, — sako Li- 
tuma. 

— Nors aš ir paskutinė, bet mano pinigus tu mėgsti, — sako 
Laukinė.— Ko mano pinigų tu nesišlykšti? 

Broliai Leonai ir Anchelika Mersedes šypsosi, Lituma rauko 
kaktą, daktaras Sevaljosas susimąstęs toliau krapštosi pakaušį. 

— Nevaryk tu manęs iš kantrybės, gražuole,— kreivai šyp- 
sodamasis, sako Lituma.— Šiandien ne laikas kivirčytis. 

— Verčiau žiūrėk, kad jai nepritrūktų kantrybės,— sako An- 
chelika Mersedes.— Nesišiaušk per daug, ji tave mes, ir nu- 
geibsi iš bac!o. Nesiginčyk su šeimos galva, galinčiau. 

Susigraudinę brolių Leonų veidai jau pralinksmėjo — gerai 
pasakyta, donja Anchelika, o po valandžiukės ir Lituma ska- 
niai juokiasi — tegu eina sau kad ir dabar. Tik kur ji dėsis — 
prikibo lyg erkė, ji kaip velnio bijo Chosefino. Jeigu jį pames, 
Chosefinas ją užmuš. 

— Anselmas niekad daugiau nekalbėjo su tavim apie selvą, 
mergele? — klausia daktaras Sevaljosas. 

— Jis. buvo mangačis, daktare,— įtikinėja Beždžionė.— Ji iš- 
sigalvoja, kad jis iš jos krašto, nori pasididžiuoti. Numirėliui, 
ką nori, gali primesti. 

— Kartą aš jį paklausiau, ar turi jis ten giminių, — sako Lau- 
kinė.— O jis pasakė — ką gali žinoti, tikriausiai visi jau išmi- 
rę. Bet, būdavo, jis ginasi iš paskutiniųjų ir sako — gimiau 
mangačis, Mangačis ir mirsiu. | 

— Va matot, daktare? — sako Chose.— Jeigu jis kažkada ir 
prasitarė jai, kad juodu iš vieno krašto, tai tik pajuokavo. Štai 
dabar tu tiesą kalbi, sesyte.. 


361 


— Aš tau ne sesytė, — sako Laukinė.— Aš šliundra paskutinė. 

— Žiūrėk, kad neišgirstų tėvas Garsija, nes vėl užsiplieks,— 
sako daktaras Sevaljosas, prisidėjęs prie lūpų pirštą — O kur 
ketvirtasis galinčius, vaikinai? Kodėl jūs su juo daugiau ne- 
draugaujat? 

— Mes su juo susipykom, daktare,— sako Beždžionė.-- Mes 
šam pasakėm, kad nekištų daugiau nosies į Mangačeriją. 

— Tai biaurus tipas, daktare,— sako Chose.— Niekšas. Argi 
jūs nežinot, kad jis nusmuko iki pačių padugnių? Už vagystę 
tupėjo. 

— Bet anksčiau jūs buvot neatskiriami draugai ir kartu su 
juo varėt iš kantrybės visą Pjurą,— sako daktaras Sevaljosas. 

— Mat, jis ne mangačis,— sako Beždžionė.— Jis pasirodė 
esąs veidmainys, netikras draugas, daktare. 

— Reikia susitarti su kokiu kunigu, — sako Anchelika Mer- 
sedes, — kad atlaikytų gedulingas mišias ir ateitų atgiedot gies- 
mių per šermenis. 

Išgirdę šiuos žodžius, broliai Leonai ir Lituma vienu metu su- 
rimtėja, suraukia antakius, linkčioja galvas. 

— Galima paprašyti ką iš saleziečių koledžo, donja Ancheli- 
ka,— sako Beždžionė.— Norit, nueisiu kartu? Ten yra toks vie- 
nas simpatiškas kunigas, kuris su vaikais žaidžia futbolą. Tė- 
vas Domininkas. 

— Jis moka spardyti futbolą, bet nemoka kalbėti ispaniš- 
kai, — suniurna iš po šaliko.— Tėvą Domininką — kas per ne- 
sąmonė. 

— Jūsų valia, tėve,— sako Anchelika Mersedes.— Mes tik 
norim, kad viskas būtų kaip reikia. Ką mums tada kviesti? 

— Aš pats ateisiu, — nekantriai mostelėjęs, sako tėvas Garsi- 
ja.— Argi ta vyrbobė neprašė, kad aš ateičiau? O jeigu prašė, 
tai kam čia tie tušti plepalai. 

— Taip, tėve,— sako Laukinė, — Senjora Čiunga norėtų, kad 
jūs ateitumėt. 

Tėvas Garsija, sulinkęs ir niūrus, vilkdamas kojas, padina 
prie durų. Daktaras Sevaljosas išsitraukia piniginę. 

— Tik to dar betrūko,— sako Anchelika Mersedes.— Šian- 
dien aš jus vaišinu, dėkodama už malonę, kurią man padarėt, 
atvesdami čia tėvą Garsiją. 

-— Ačiū, kūma,— sako daktaras Sa valiošas: — Bet vis tik pa- 
imkit šermenų išlaidoms. Iki vakaro, aš irgi ateisiu. 

Laukinė ir Anchelika Mersedes palydi daktarą Sevaljosą iki 
durų, bučiuoja tėvui Garsijai į ranką ir sugrįžta į čičeriją. Tė- 
vas Garsija ir daktaras Sevaljosas, stumiami vėjo, gūrina, susi- 
ėmę už parankių, per saulės nutviekstą priemiestį pro asilus, 
apkrautus malkomis ir pilvotais mediniais ąsočiais, pro gauruo- 
padegėjas, padegėjas. Tėvas Garsija nekreipia į juos dėmesio, 
jis vos vos pinasi, panarinęs galvą, kosėdamas ir krenkščioda- 
mas. Kai juodu įeina į tiesią gatvelę, išgirsta priešais balsų„kle- 
gesį ir paskubom prisiglaudžia prie nendrinės sienos, kitą ne- 
parmuštų minia vyrų ir moterų, lydinčių seną apsilaupusį taksi. 
Be atvangos, kimiai karksi jo ragelis. Iš lūšnų byra žmonės ir 
dedasi prie minios. Moterys rauda ir kelia į dangų sukryžiuo- 
tus pirštus. Priešais tėvą Garsiją ir daktarą Sevaljosą išdygsta 
berniukas. Jis valandžiukę stovi kaip įbestas, žiūrėdamas pro 
šalį plačiai atvertomis akimis,— numirė arfininkas,— tampo 
daktarą Sevaljosą už rankovės — ana jį veža taksi, drauge su 
arfa, veža,— ir galvotrūkčiais nukuria, mosikuodamas ranko- 
this: Pagaliau žmonės nueina tolyn. Tėvas Garsija ir daktaras 
Sevaljosas, mindami iš paskutiniųjų, prisikasa iki Sančeso Se- 
IO prospekto. 

— Užsuksiu pas jus vėliau — sako daktaras Sevaljosas.— 
Eisim kartu į šermenis. Pasistenkit numigti nors aštuonetą va- 
landėlių. 

— Žinau, žinau, — niurzgia tėvas Garsija. — Liaukitės am- 
žinai Man patarinėjęs. 


MARIJAS VARGAS LJOSA 


PRIEŠ KELERIUS metus Ispanijoje išleistas progresyvaus Peru ra- 
šytojo Marijo Vargo Ljosos romanas „Žali namai“ (1966) yra viena 
tų knygų, kurios pastaruoju metu skaitytojų ypač mėgiamos ir pa- 
traukia didžiausią kritikos dėmesį ne tik rašytojo tėvynėje, bet ir 
TSRS, Prancūzijoje, Anglijoje, JAV, kur Lotynų Amerikos šalių li- 
teratūra vertinama ir verčiama. Marijas Vargas Ljosa romane kelia 
opias problemas, tad ne veltui jo romanas pelnė didžiausią Lotynų 
Amerikoje literatūrinę Romulo Galjego premiją. 

Marijo Vargo Ljosos vardas, plačiai žinomas visame pasaulyje, 
1969 metais pasiekė ir mūsų skaitytoją, lietuvių kalba pasirodžius pir- 
majam rašytojo romanui „Miestas ir šunys“ (1962), kuris dar rankraš- 
čio teisėmis gavo Barselonos leidyklos „Seix Barral“ „Biblioteca Bre- 
ve“ premiją, o 1963 metais — Kritikos premiją. 

Marijas Vargas Ljosa gimė 1936 metais Arekipoje, Peru, mokėsi 
Kočiabamboje, Bolivijoje, vėliau — Limoje ir Pjuroje, baigė literatūros 
fakultetą Limos šv. Morkaus Universitete ir 1958 metais Madride ap- 
gynė disertaciją „„Rubeno Darijo kūrybos interpretavimo pagrindai“. 
Paskui įsikūrė Paryžiuje, dirbo žurnalistu, vėliau — Prancūzijos radi- 
juje ir televizijoje. Literatūrinį kelią pradėjo Pjuroje, 1952 metais pa- 
rašęs dramą „Bėgimas“, vėliau Ispanijoje išleido apsakymų knygą „Va- 
dai“ (1958), apdovanotą ispanų rašytojo Leopoldo Alaso (1852-1901) 
premija, apysaką „Šunyčiai" (1967), romanus „Miestas ir šunys“, „Žali 
namai", „Pokalbis katedroje“ (1969). 


Jei palygintume Marijo Vargo Ljosos kūrybą ir žymiausių Peru 
indianistinio romano atstovų — Siro Alegrijos, Chose Marijos Argedo 
geriausius kūrinius, kaip „Pasaulis platus ir svetimas“, „Visas krau- 
jas“, skirtus indėnų gyvenimui ir jų išsivaduojamajai kovai vaizduo- 
ti, tai Mariją Vargą Ljosą -reikėtų priskirti prie urbanistų, progresy- 
viųjų rašytojų, kurie, penktajame mūsų amžiaus dešimtmetyje sukles- 

tėjus Peru literatūrai, nukreipė žvilgsnį į miestą. Vadinamojo urba- 
nistinio realizmo atsiradimas buvo istoriškai dėsningas ir pagrįstas pro- 
cesas: diktatoriškas generolo Odrijos režimas užgniaužė trumpai blyks- 
telėjusią viltį, kad nugalės demokratinės jėgos, prasidėjo inteligentijos 
persekiojimas, kultūrinė atmosfera pasidarė slogi, tūkstančiai indėnų 
ir metisų, ieškodami geresnio gyvenimo, užplūdo miestus, virto prole- 
tarais, kūrėsi priemiesčiuose, griebdamiesi bet kokio darbo, kad tik 
išgyventų, radosi socialinių prieštaravimų. Vyriausybė ėmėsi spręsti 
iškilusias problemas jei ne demagoginėmis, tai policinėmis priemonėmis. 
Lima ir kiti Peru miestai augo, mainėsi akims bežiūrint, todėl reikėjo 
pavaizduoti visą tą procesą, jo nesuskaitomas pasekmes: jaunimo nu- 
sikalstamumą, įvairių gyvenimo sistemų susidūrimą, darbo jėgos per- 
teklių, būtinumą nedelsiant plėsti švietimą ir mokslą, juoba kad 3276 
perujiečių neraštingi, antroji kalba — kečua — neturi rašto, visuomenę 
sudaro įvairaus išsivystymo grupės, pradedant išprususia miesto inte- 
ligentija, baigiant indėnų gentimis, kai kur gyvenančiomis akmens am- 
žiuje. Be kita ko, iki pastarųjų metų Peru nebuvo leidyklų, todėl ra- 
šytojai turėjo spausdinti savo kūrinius užsienyje, arba Argentinoje, 
arba Ispanijoje. Kaip tik tada ir gimė vadinamasis urbanistinis realiz- 
mas, kuriam pradžią davė Enrikė Kongrainsas savo apsakymų knyga 
„Lima, nulinė valanda“ (1954). Tačiau šis realizmas, pasak Peru lite- 
ratūros kritiko Chose Migelio Oviedo, „pasiekė savo viršūnę drauge 
su Mariju Vargu Ljosa, kurio kūryba plačiai komentuojama ir studi- 
juojama visame pasaulyje, pradedant Lima ir baigiant Leidenu.“ * 

Štai tokios aplinkybės ir nulėmė „Žalių namų“ atsiradimą ir iš da- 
lies paaiškina, kodėl romano turinys, rašytojo literatūrinis skonis, jo 
stilius yra toks savitas, kodėl retkarčiais suskamba pesimistinės gaide- 
lės. Šios aplinkybės paaiškina ir tai, kodėl autorius, baigęs universite- 
tą, gyvena tremtyje — čia Barselonoje, čia Paryžiuje. Knygos pasise- 
kimą nulėmė jos aktualumas, meninis ir stiliaus savitumas. Ji visų 
pirma aktuali savo keliamom idėjom, ypač opiomis dabartiniame bur- 
žuaziniame pasaulyje, kur vienuose visuomenės sluoksniuose tolydžio 
auga susvetimėjimas, o kituose, priešingai — solidarumas. 

„Žali namai“ — kompleksinis romanas, supintas iš įvairių istorijų, 
kurios vyksta tam tikrą laiko tarpą įvairiu metu dviejose skirtingose 
vietose: Pjuros mieste, tiksliau, viename jo priemiesčių, Mangačeri- 
joje, dykumos pakrašty, savotiškame lūšnyne, kurį kasnakt negailes- 
tingai čaižo smėlio lietus ir kurį pamažiukais ryja besiplečiantis mies- 
tas, ir vienoje Amazonijos srityje, apgyventoje indėnų genčių, avan- 
tiūristų ir kaučiuko pirklių. Visos istorijos iš pirmo žvilgsnio atrodo 
padrikos, nesusijusios viena su kita, čia nutraukia, čia pratęsia vie- 
na kitą, veiksmas tolydžio kilnojasi iš miesto į selvą, neįžengiamas 


* „Casa de las Amėricas“, La Habana, 1971, Nr. 64. 

Amazonės baseino girias, už tūkstančių kilometrų. Be kita ko, į kai 
kuriuos epizodus įsiterpia kiti epizodai, nesusiję tarpusavy nei logiš- 
kai, nei sintaksiškai, nei laiko, nei vietos atžvilgiu. Kartais susikerta 
kelios laiko plotmės,— į dabartį įsibrauna dialogai iš praeities. Dažnai 
ir veiksmas skiriasi vietos atžvilgiu. Be to, tiesioginė kalba daug kur 
įvedama be tradicinių skyrybos ženklų — dvitaškių bei kabučių. Tas 
pažiūrėti padrikas fragmentiškumas — tai anaiptol] ne formali, o, kriti- 
kos nuomone, prasminga priemonė, kad skaitytojas susidarytų ispūdį, 
jog veikėjai negali būti kiekvienas skyrium, užsidaryti savo kiaute, 
atsiriboti — jie susiję vienas su kitu, sudaro harmoningą visumą, kaip 
atskiri mozaikos fragmentai drauge sudaro vieną paveikslą. 

Kiekvienas romano veikėjas, rodos, gyvena kaip tinkamas, turi vi- 
sišką laisvę — Fusija stengiasi susikrauti turtą, plėšikauja nebaudžia- 
mas, žudo, išdavinėja ir pardavinėja savo artimuosius, galinčiai ūžauja 
per dienas naktis, — tačiau iš tikrųjų tai tik mitas, pasmerktas žlugti, 
nes autorius parodo, jog niekas negyvena kaip tinkamas, nei smurtas, 
nei meilė neduoda norimų vaisių: Fusija baigia dienas nuskuręs lepro- 
zoriume, Lalitą vyrai leidžia per rankas. Niekas negali peržengti nu- 
brėžtos ribos, išsiveržti laisvėn — indėnus engia baltieji, kurie taip 
pat paskirstyti į engėjus ir engiamuosius, visi įsprausti į karinę tik- 
rovės struktūrą, kurią kontroliuoja tokie, kaip Chulijas Reategis „Ža- 
liuose namuose“ ir pulkininkas „Mieste ir šunys“. Ir viename, ir kita- 
me Marijo Vargo Ljosos romane veikėjų likimai determinuoti, priklau- 
santys nuo tam tikrų reiškinių, sąlygų. Todėl, pavyzdžiui, Bonifasija 
patenka į viešnamį, nes ją sučiupo ir atgabeno misijon gvardiečiai, 
nes ji atsisakė tarnauti pas Chuliją Reategį, nes leido pabėgti indėnų 
mergaitėms nuo vienuolių, nes ją išvijo už tai iš misijos, nes ji išvyko 
drauge su Lalita,— žodžiu, vyksta savotiška grandininė reakcija. Pa- 
sak Čilės literatūros kritiko Arielio Dorfmano, „visos „Žalių namų“ 
istorijos apsprendžia viena kitą, sudarydamos nesugriaunamą laiko ka- 
lėjimą" *. Jeigu ankstesniuose kūriniuose (,„Vadai“, „Miestas ir šunys") 
Marijo Vargo Ljosos veikėjai jaučiasi esą įkalinti kažkokioje sistemo- 
je, šiuo atveju karinėje mokykloje, kuri suprantama kaip pačios tikro- 
vės geležinė struktūra, tai romane ,Žali namai" ši mintis dar labiau 
pabrėžiama — Amerika pasirodo kaip laiko kalėjimas, kur žmogus 
pakli“va, sugrįžęs iš kelionių tuščiomis rankomis ir palaidotomis vil- 
timis. Patekę į gyvenimo gniaužtus, Marijo Vargo Ljosos veikėjai 
turi vienintelį tikslą — išgyventi tarp pavojų, išvengti smurto, taikytis 
prie aplinkybių, kad ir paaukojant savo asmenybę. 

Viena iš temų, dominuojančių Marijo Vargo Ljosos kūryboje, — 
tai šeimos tema, paliečiama jau pirmajame romane „Miestas ir šunys“, 
kurio herojai, vieniši priešiškame pasaulyje, paaugliai be tėvų ir mo- 
tinų, ieško išeities, kurdami sąjungas, lyg ir šeimos pakaitalą. Ši tema 


* „Casa de las Amėricas“, La Habana, 1971, Nr. 64. 

toliau plėtojama ,„Žaliuose namuose“, kur, kaip ir „Odisėjoje“, hero- 
jus trokšta ramybės, trokšta moters — pagrindo šeimai sudaryti, trokš- 
ta susirasti lyg ir kokią salą laiko verpetuose, kurie blaško jį kaip tin- 
kami. Bet ir čia niekas nepasiekia trokštamo tikslo: locmanas Njeve- 
sas patenka į kalėjimą, Fusija galuojasi leprozoriume, donas Anselmas 
guodžiasi miglotais praeities prisiminimais, Lituma tampa savo buvu- 
sios žmonos, pavirtusios prostitute, išlaikytiniu. Kiekvienoje istorijoje 
vyras išvyksta į kelionę ir praranda žmoną, kuri atitenka kitam vyrui, 
o tas jos netenka savo ruožtu. Romano pagrindiniai veikėjai, siejan- 
tys į vieną visus pasakojimus, — Lituma ir jo žmona Bonifasija, Anti- 
Penelopėja, kuri, užuot ištikimai laukusi vyro, sergėjusi šeimos židinį, 
auginusi vaiką, vijusi šalin gerbėjus, susideda su jais, sugriauna šei- 
mą, nueina į viešuosius namus. Šeimos irimas „žvėrių žmonių veidais 
pasaulyje“ — dėsningas reiškinys, nes jame nieko nėra tvaraus, išsky- 
rus mirtį ir vienatvę,— teigia autorius. 

Gražiausi knygos puslapiai skirti dono Anselmo meilei jaunutei 
Antonijai, beveik vaikui, kurią jis pagrobia ir laiko slapčia nuo visų 
bokšte. Ši meilė, kurios miglotais prisiminimais donas Anselmas gyvens 
iki mirties, kaip ir viskas, baigiasi tragiškai — Antonija miršta, prosti- 
tučių apsupta, Žaliuose namuose, viešnamy, kurį pastatydino jos my- 
limasis, šitaip įkūnydamas Pjuros miesto žmonių svajones. Ši poetiška 
dono Anselmo meilės istorija kupina kartėlio, aitrios ironijos — juk 
Žali namai tai ir autoriaus bei jo herojų amžinai žydinčios tėvynės 
simbolis, ir drauge viešnamis. 

Dargi gamta, indianistinio romano atstovų aprašyta kuo gražiau- 
siomis, kuo gyviausiomis spalvomis, toji beveik sudvasinta gamta, Ma- 
rijo Vargo Ljosos romane, net tada, kai veiksmas vyksta selvoje, 
tropiniame Amerikos miške, praranda gyvybę,— selva atrodo kaip žali 
namai, kaip žalias miestas, kaip žalias labirintas, kuriuo tarsi akmeni- 
nėmis gatvėmis klaidžioja negandų persekiojami rašytojo herojai. 

Marijas Vargas Ljosa laužo nusistovėjusius kanonus, atmeta mitus, 
schematiškumą, randa naujų išraiškos formų, atitinkančių jo pasaulė- 
žiūrą į nūdienos Amerikos tikrovę. Paskutiniame savo romane „Pokal- 
bis katedroje“ jis jau nebekelia tokių klausimų, kaip kėlė ankstes- 
niuose kūriniuose: Kokiame pasaulyje aš gyvenu? Kokia yra tikrovė? 
Ką daryti, kad išgyvenčiau, neprarasdamas orumo? Jo veikėjai, Limos 
universiteto studentai Santjagas, Martinesas, Vašingtonas, surado tikrą 
vienintelį kelią ištrūkti iš laiko kalėjimo — kovą, aktyvią veiklą, tu- 
rinčią prasmę ir vedančią į pažangą. 

Marijas Vargas Ljosa — savito stiliaus rašytojas, todėl šio jo ro- 
mano lietuviškas vertimas buvo sutikrintas su originalu („La casa VEF- 
de“, Barcelona, Seix Barral, 1966). 

